
De cînd se înscăunase cu adevărat măria sa 
Ştefăniţă Vodă se împlinea un an bun şi cu belşug 
pentru ţara Moldovei. Era linişte la hotare şi domnul 
trăia în bună pace cu crăiile de prin prejur. Dinspre 
Țarigrad se zvonea că nu veneau veşti prea bune, 
sultanul fiind miîniat pentru că tînărul domn nu pornise 
cu oaste în Transilvania la cererea lui. Supărarea 
sultanului nu îngrijora pe nimeni deocamdată, pentru 
că împărăţia turcească îşi avea necazurile ei spre 
latura de răsărit, unde şahul Perşilor da mereu semne 
că nu se împacă deloc cu lăţirea acesteia peste 
neamurile de sub munţii Caucazului. Cel puţin aşa 
spuneau negustorii veniţi de la Crim, după cum 
aflaseră şi ei, la rîndul lor, de la alţi negustori care 
veneau dinspre inima Asiei. II mai supărau pe Suliman 
sultan cavalerii din insula Rodului, care-i stau în coastă 
şi stînjeneau mişcările din Arhipelag şi spre Europa. Era 
un cuib de viteji care puteau primi oricind sprijinul 
papei de la Roma şi al altor principi străini spre marele 
necaz al împărăției, din care pricină a hotărît sultanul 
să pornească împotriva rodenilor cu mare oaste pe apă 
şi pe uscat. Iscoadele noastre aflate în împărăție 
trimeteau veşti despre toate aceste pregătiri, aşa că 
sultanul putea să spună deocamdată ce vrea, iar vodă 
avea să vadă el ce-i prieşte sau nu ţării sale, neavînd a 
se teme de nimeni. 

Aşa că sărbătorile din primăvara acelui an aveau 
să fie un prilej de mare desfătare aproape pentru toţi 
locuitorii ţării, mai multă şi felurită pentru cei mari şi 
avuţi, mai puţină pentru cei de jos. 


Este adevărat că înlăuntrul ţării se întimplaseră 
unele lucruri nu prea lămurite dar care ar fi putut stîrni 
îngrijorarea unora. Cu puţină vreme în urmă postelnicul 
Cosma Şarpe fugise în Polonia, hiclenind pe domnul 
său. Erau multe prepusuri în legătură cu această fugă 
şi după cum şopteau unele bărbi cărunte erau de 
aşteptat mari nemulțumiri şi tulburări în Moldova. Dar 
asta-i privea numai pe unii, gîndeau oamenii de rînd, 
iar unii boieri erau de părere că fuga lui Cosma n-avea 
nici un rost. Hicleni se mai văzuseră în ţara Moldovei 
şi-aveau să se mai vadă. Nu era nici o pricină de 
întristare acum cînd rodul pămîntului, cercetat de 
oameni care-i cunoşteau toate rosturile, arăta că va fi 
mare bogăţie la vii şi la griu. 

Singurul îngrijorat era domnul. Ştefăniţă simţise o 
vinzoleală în rîndul marii boierimi şi de aceea dorise să 
vadă mai multe feţe boiereşti, să stea de vorbă cu unii, 
să-i ispitească pe alţii în legătură cu trebile ţării şi ale 
domniei. Voia să ştie pe cine se poate bizui, cine 
şovăie şi să afle, dacă era cu putinţă, cine-i era 
potrivnic. De aceea fuseseră chemaţi cei mai de seamă 
boieri ai ţării la ospăţul domnesc şi cum se poruncise şi 
căutarea oastei în duminica Tomii, care cădea în anul 
acela în ziua a douăsprezecea a lunii aprilie tot în 
cetatea de scaun a Moldovei, pe ulițele acesteia era 
însufleţire şi o vinzoleală cum rar se mai văzuse. 

Domnul le îngăduise tinerilor să tocmească jocuri 
şi întreceri, la unele zvonindu-se că va fi de faţă însăşi 
Măria sa cu întreaga curte. Prostimea avea la ce să 
caşte gura, săracii aveau de ce să suduie şi mai 
amarnic, iar boierii găseau prilejul bine venit să arate 
ce înseamnă puterea banului. Strălucirea hainelor de 
preţ, a nestematelor, a aurului şi argintu-lui vădeau cit 
agonisiseră unii din sudoarea celor mulţi. Atita bogăţie 


şi lucruri scumpe uimeau pînă şi pe străinii care se 
aflau în trecere prin Moldova. 

Printre tinerii care-şi arătau straiele mîndre şi caii 
năzdrăvani, speriindu-i pe cei care nu săreau în lături 
la timp, gata să răstoarne pe neprevăzători, făcîndu-le 
pe fete să ţipe de spaimă prefăcută şi pe nevestele 
mai trecute să ofteze în dorul altor timpuri, era şi lon 
Movilă, fiul lui Cosma Movilă, intrat în legendă în lupta 
de la Şcheia, cel care a dat numele unui neam de 
pomină nu numai în Moldova dar şi în ţinuturile aflate 
sub coroana Poloniei. lon Movilă avea optsprezece ani. 
Faţa îl arăta mai tînăr, iar purtările lui vădeau încă o 
minte necoaptă, de copil. Cînd îl însoțea frăţine-său 
Văscan, mai mic cu doi ani, oricine l-ar fi luat mai 
vîrstnic pe cel mic şi mai tînăr pe cel mare. Era bine 
legat la trup şi avea o putere pe care nimeni nu i-ar fi 
bănuit-o. Chipul lui era frumos, iar de sub tichia de 
modă frincească, cu virful ascuţit în sus, lucrată din 
frenghie şi împodobită cu două rînduri de mărgăritare, 
ieşeau plete negre, bogate care-i cădeau pînă pe 
umeri. Avea pielea feţii nu prea albă, înăsprită şi 
întunecată şi mai mult de vînt şi de soare, culoare 
care-i sta bine, lăsînd să se ghicească sănătatea 
sălbăticiunii crescută în miresmele cîmpurilor şi în 
aerul tare de munte şi de pădure. li jucau ochii în cap, 
ochi plini de lumină, pe care cu greu îi putea stăpini 
ceva şi nu pentru că era nestatornic, dar pentru că-şi 
închipuia că toată lumea este a lui şi nimic din ce era 
sub soare nu trebuia să-i scape, fiecare lucru nou 
sporindu-i bucuria de a trăi. Se ţinea mindru în şaua 
bătută cu argint şi pietre, iar armăsarul roib era o 
minune de cal, plin de neastimpăr ca şi stăpînul său. 
De sub caftanul de catifea înflorat cu fir de argint şi de 
aur se vedea jupa de mătase galbenă, cu delicate 


alesături tot din mătase şi fir. Că straiele erau pe 
măsura frumuseţii stăpînului nu era de mirare, numai 
că unii murmurau, cum poate panul Moghilă, om 
aşezat, să-i dea drumu-n lume unei asemenea 
sălbătăciuni în stare să ridice în sus un tîrg ca Suceava. 
Se îmbătase cu alţi cîţiva fii de mari dregători, care nu 
erau cu nimic mai prejos ca strălucire a hainelor şi 
larma stîrnită de tropotul cailor porniţi sălbatic pe 
străzile înghesuite făcuse ca în două zile să li se ducă 
buhul. Oamenii cuminţi şi aşezaţi îi priveau cu miîhnire, 
gîndind cu glas tare că pe vremea lor tineretul se purta 
mult mai cuviincios şi-l socoteau pe lon capul tuturor 
răutăţilor, cu toate că între tovarăşii săi de petrecere 
erau unii mai mari decit el. Era şi asta încă o dovadă că 
sămiînţa rea dă roade şi o strică şi pe cea bună. Giînduri 
şi clevetiri care n-aveau cum să ajungă la urechile 
tinărului boier, care numai de asta nu avea timp şi 
grijă. Pentru el toate se petreceau ca într-un vis dulce 
şi părea că nimic nu se poate atinge de el ca să strice 
vraja zilelor pline de strălucire ale primăverii. Asta pînă 
în Joia Mare cînd pe Uliţa Pielarilor a trebuit să facă loc 
rădvanului unui mare boier. Se vedea de departe că e 
vorba de un mare boier pentru că în faţă şi în spate 
mergeau slugi călări îmbrăcate în haine bune, cu săbii 
la şold şi lănci înfipte în scara de la şa. Iscodind cu 
ochii să vadă despre cine este vorba, i s-a întîmplat 
ceva ce nu i se mai întimplase niciodată. Pe lada 
rădvanului în faţă, lîngă vizitiu, o făptură plăpîndă, cu 
cosiţe aurii cu ochii verzi, mari, aşa de mari şi de 
frumoşi că nu păreau să se întrupeze într-o fiinţă 
pămiînteană, cu o gură bine alcătuită, cu o bărbiţă 
mică, rotundă, privea cu uimire şi bucurie neprefăcută 
la lumea din jur. În faţa acestei vedenii, tînărul simţi 
cum se cutremură şi ceva, ca o lamă fierbinte, îl 


străpunge. Năuc, încercă cu disperare să se facă văzut 
dar rădvanul s-a strecurat pe lîngă el fără ca minunea 
cu ochii verzi să-l zărească. 

După ce a rămas încremenit o vreme în şa, o clipă 
cît un veac, i s-a părut că se întoarce de pe altă lume, 
a tras diîrlogul calului şi a pornit în urma rădvanului. În 
purtarea lui nu mai era nici mîndria şi nici cutezanţa de 
pînă atunci. S-a apropiat de ultimul slujitor şi l-a 
întrebat cu înfrigurare cine-i boierul şi mai ales cine-i 
jupiîniţa din faţă. Slujitorul s-a uitat la el, mirat, l-a 
măsurat de sus pînă jos şi şi-a dat seama că are în faţă 
pe cineva de neam, aşa că i-a răspuns destul de 
cuviincios, dar pe un ton hotărit: 

— Vezi-ţi domnia-ta de drum, jupiîniţa este fata 
pîrcălabului Condrea de la Neamţ. 

A încetinit mersul calului. S-a aplecat şi l-a bătut 
cu palma pe git, mormăind: 

— Hei, prietene, mi-e teamă că am dat de belea! 
După rădvanul din faţă m-aş duce. pînă la capătul 
pămîntului... S-a întors şi la pas s-a dus să-şi 
întîlnească tovarăşii de petreceri. Pe Nicoară, slujitorul 
lui, l-a pus să iscodească unde stă Condrea cu ai săi. 
L-a urmărit toată ziua chipul jupiniţei, care se topea 
acoperit parcă de un abur; ar fi vrut să se ducă, să 
bată în uşa unde trăseseră ai ei şi s-o scoată afară, ca 
s-o vadă bine, dacă era chiar aşa de frumoasă cum i se 
păruse lui sau era numai o închipuire. Dar n-a făcut 
nimic. Şi nici n-a spus cuiva vreo vorbă. 

Pînă atunci se jucase de-a dragostea şi multe se 
zvoneau despre isprăvile lui, dar pe nedrept, pentru că 
vinovatul nu era el, ci fetele sau nevestele care ar fi 
dorit să fie iubite de el. Luase totul destul de uşor, 
sufletul lui însă avea adincimi pe care nici el nu şi le 
cunoştea şi nici nu le bănuia. 


Slujitorului nu i-a fost greu să afle casa în care 
erau ai lui Condrea. Dar asta nu însemna nimic. Vroia 
s-o vadă pe fată şi era cu neputinţă să afli cînd iese, 
unde merge şi cît va sta acolo, decît dacă ar fi stat 
toată ziua la pîndă. Asta nu se făcea. Sărbătorile, 
petrecerile tocmite la curte aveau s-o scoată şi nu mai 
departe decit în ziua următoare, la deniile mari, şi ea şi 
părinţii aveau să meargă undeva, nu aveau cum să 
rămînă în casă. Era sfatul lui Nicoară şi lon l-a găsit 
bun. 

— Numai să nu fie prea mult pînă miine, stăpine, 
să nu răsară alţi ochi mai frumoşi, rînji pe sub mustață 
Nicoară. 

— Nu şugui omule. Om vedea noi miine. 

Ziua de Vineri a trecut destul de uşor. Jupiîniţa de 
ieri era acum ca un vis. lon a rămas spre seară acasă, 
în timp ce Nicoară a plecat să ia urma vinatului scump, 
cum îi spunea el. Cînd s-a înnoptat de-a binelea, 
Nicoară era acasă cu veşti bune: pircălabul şi jupîneasa 
lui s-au dus la curte. Aveau să ia parte împreună cu 
domnul la slujba din seara aceea. Jupîniţa cea bălaie şi 
frăţiorii ei, însoţiţi de două femei în vîrstă au mers la 
Sfintul Gheorghe. lon a ţişnit din casă. Parcă prinsese 
aripi la picioare. O va recunoaşte? a fost întrebarea 
care i s-a înfipt în minte, şi va fi ea tot aşa de 
frumoasă? N-a fost vorba numai de-o simplă nălucire? 
Şi dacă avea să fie aşa cum dorea el? Planuri peste 
planuri se învălmăşeau, luînd locul unul altuia, mai 
înainte ca unul dintre ele să se clădească aşa cum 
trebuia. De fapt, pentru vîrsta tînărului nostru, drumul 
a durat mult numai din pricina nerăbdării sale; în 
schimb, pentru Nicoară, i se părea că e purtat pe sus, 
izbutind cu greu să se ţină după stăpînul său. 


Au intrat sub bolțile înalte de catedrală. Era 
lumină multă de la lumiînările de ceară care îşi jucau 
flăcăruile în tot lăcaşul. Inchipuirile de pe pereţi, în 
culori proaspete, vorbeau despre o altă lume, de 
demult, cu alte obiceiuri şi întîmplări care s-au petrecut 
sub un alt cer, mai blind şi mai luminos decit al nostru. 
Glasurile înalte ale preoţilor acopereau zumzetul 
şoaptelor scăzute ale mirenilor. Norod mult, cum se 
cuvenea într-o asemenea zi. lon, cu Nicoară după el, se 
strecura încet, în faţă, căutînd cu înfrigurare un anume 
chip. Cosiţele bălaie erau un îndreptar, numai că în 
Ţara de Sus, multe jupiniţe aveau părul de culoarea 
mierei şi a soarelui. Cînd credea că a găsit-o, îl prindea 
un soi de neastimpăr, dar după o cercetare mai 
de-aproape şi mai cu grijă se liniştea. Nu era ea. Pînă 
la urmă a desluşit-o într-un grup de jupiîniţe şi de tineri, 
care se alcătuise în vederea cîntărilor, lîngă strana din 
stinga. Cînd a văzut-o şi şi-a dat seama că e ea şi nu 
altcineva, a simţit cum i se topesc picioarele şi cum îl 
cuprinde o uşoară şi dulce ameţeală. Era mult mai 
frumoasă decit aşa cum o văzuse cu o zi mai înainte. 
Lumina mai slabă a lumînărilor indicînd părţile mai 
colţuroase şi umbrind trăsăturile mai puţin izbutite, 
face uneori ca un chip aproape obişnuit să capete un 
farmec aparte. Sub aceeaşi lumină, jupiniţa lui Condrea 
era frumoasă ca o vedenie din altă lume. Chipul ei nu 
mai avea strălucirea tinereţii de ieri, ci o căldură pe 
care o sporeau şi mai mult ochii de smaragd cu ape 
adinci şi liniştite. Pe cap purta o cunună formată din 
două şiruri de mărgăritare cu pietre din loc în loc. Cele 
două şiruri îi acopereau o parte din frunte, iar în 
dreptul urechilor, pe sîrma de aur, coborau înşirate mai 
multe rînduri de mărgăritare pînă la rădăcina urechii, 
iar de acolo se desfăceau trei perechi de pietre 


nestemate înconjurate de mărgăritare. O mantie din 
catifea florentină, de culoarea zmeurei, brodată cu fir 
de argint aurit, lăsa să se vadă rochia de serasir cu 
sponcile de argint poleite. Miinile şi le petrecuse prin 
despicătura mantiei şi se împreunau în jurul buchetului 
de flori din care răsărea luminarea de ceară albă. 
Mînecile erau cusute cu altiţă în mai multe rînduri, pe 
umeri în latul miînecii, iar de la umeri cobora în rîuri 
pînă la mînecă o alesătură din fir de aur şi mătase, a 
cărei bogăţie era sporită de fluturi de aur presăraţi 
peste tot. Mineca era cusută din fir de aur şi 
împodobită cu mărgăritare ca şi gulerul cămăşii. 

O asemenea risipă de bogăţie care să încadreze 
un chip atît de delicat nu mai văzuse. Abia acum lon 
înţelegea că în viaţa lui se întîmplă ceva năprasnic, că 
această închipuire învăluită în aur şi argint înseamnă 
pentru el începutul şi sfîrşitul lumii. Şi cum să ajungă la 
ea? Indrăzneala şi nepăsarea cu care pătrunsese pînă 
atunci oriunde, dispăruseră şi se simţea sub bolțile 
înalte şi în mulţimea care se înghesuia, singur, 
neputincios. Se simţea părăsit şi stingher, miinile i se 
păreau de prisos şi nu ştia ce să facă cu ele, se 
schimba de pe un picior pe altul ca un bitlan 
neajutorat, simţea că ce face nu-i bine şi asta-l 
stingherea şi mai mult. Noroc că toată nemulţumirea 
lui n-avea cum să fie văzută. S-a apropiat de grupul ei, 
într-o latură, în faţă-i ca s-o poată vedea bine, să-şi 
sature sufletul de atita frumuseţe. Era o bucurie pe 
care nimeni nu i-o putea lua pentru citeva ceasuri. 

În biserică, lumea era împărţită în trei părţi bine 
deosebite: copiii care se zbenguiau, străini cu totul de 
ceea ce se petrece în jurul lor, înfioraţi doar din cînd în 
cînd de arătările cam prea ţepene cu _ uitătură 
încremenită de pe pereţi sau de privirile aspre şi 


vorbele sisiite pe care cei mari le aruncau pentru a-i 
domoli; babele şi moşnegii care credeau în tot ce se 
oficia şi erau în acelaşi timp scandalizaţi de lipsa de 
pioşenie a celor din jur şi, în fine, tinerii, pentru care 
seara asta mare de primăvară era un nimerit prilej de 
a-şi arăta frumuseţea şi bogăţia, de a fi văzuţi şi de a-i 
vedea pe alţii, cu sîngele aţiţat de prefacerile care 
aveau loc în văzduh şi pe pămînt şi de care nici ei nu 
puteau să scape. Veniseră cu gînduri nelămurite în 
dorul unor împliniri pe care nu îndrăzneau să le 
desluşească pînă la capăt. 

lon se uita la jupiîniţă ori de cîte ori privirile ei erau 
în altă parte. Cînd simţea că va da cu ochii şi de el, 
privirile lui alunecau peste făptura ei, de parcă pe 
peretele din faţă genunchii ascuţiţi şi armurile 
colţuroase şi înţepenite ale sfinţilor luptători îl atrăgeau 
în chip deosebit. N-a trecut însă multă vreme şi cînd a 
început prohodul, fata şi-a dat seama că cineva, din 
lumea care se afla în faţa ei, o priveşte mai mult decit 
s-ar fi cuvenit. Cînd a înţeles acest lucru şi-a pus în 
gînd să nu se uite şi să nu-i pese de nimeni şi de nimic. 

Buna creştere o împiedica să iscodească ceea ce 
nu se cuvenea pentru o jupîniţă de cinul ei. Ştia că este 
frumoasă şi se ştia privită în fel şi chip de oameni, 
după virsta şi rangul lor. Mama ei o povăţuise să nu ia 
în seamă asemenea fleacuri. Ea avea dreptul să 
năzuiască oricît de sus, iar cel care i-ar fi fost hărăzit 
de părinţi - pentru că voinţa lor nu trebuia în nici un 
chip nesocotită - şi de soartă, trebuia să vină la curtea 
lor şi să-şi spună cinstit gindurile şi planurile. Numai 
fetele de rînd sau din neamurile proaste care s-au 
ridicat în număr prea mare în vremurile lui Ştefan cel 
Bătrîn, îşi îngăduiau să încalce asemenea obiceiuri pe 
care cei cu adevărat de neam ales trebuiau să le 


păzească cu sfinţenie. Jupiîniţa cunoştea de-a fir-a-păr 
toate aceste sfaturi folositoare, dar într-o seară ca 
asta, într-un loc unde nu trebuie să încapă păcatul îşi 
putea totuşi îngădui să afle, fără a fi prinsă, cine-i 
voinicul care îndrăzneşte s-o privească aşa cum o face 
numai furul? Şi cînd privirea ei s-a prelins peste lume 
în aşa fel încît şi faţa lui să intre în raza ochilor săi, cînd 
a rămas aninată doar pentru o clipă de faţa tînărului, 
şi-a dat seama că un asemenea chip merită să fie privit 
şi a doua oară. Acest lucru îl arătau şi hainele tinărului. 
Caftanul lui de mare preţ era un semn că nu era un 
fite-cine, iar întreaga-i înfăţişare era mîndră şi avea 
ceva care-l deosebea de flăcăii pe care-i cunoscuse sau 
pe care-i avea acum în faţă şi cîntau împreună. L-a 
privit încă o dată şi cînd se aştepta mai puţin s-a simţit 
fulgerată de lumina neagră a ochilor lui. Genele s-au 
zbătut speriate pentru o clipă şi smerită şi-a lăsat 
privirea în jos punînd multă dăruire în strofa pe care 
tocmai începea s-o cînte ceata ei. 

lon a înţeles că momentul hotăritor era cel de 
acum. Dacă se va mai uita, înseamnă că nu-l lepăda de 
la ea, dacă nu se va mai uita, n-avea decit să rămînă 
cu sufletul întunecat şi cu dorul neostoit al unei dulci 
vedenii. Pentru că acum înţelegea că este în stare să 
iubească cu adevărat pentru întîia oară în viaţa lui şi că 
dragostea e un lucru cu mare primejdie pentru tihna 
sufletului omenesc. 

Şi nălucirile care-i bîntuiau fără noimă mintea 
erau o dovadă la ce grea şi neîndurătoare slujbă e gata 
să intre fără să-l silească nimeni. N-ar vrea el să dea 
tătarii acum şi el s-o ia pe jupîniţă să-i scape viaţa şi 
să-l apuce de grumaz pe Alb sultan şi să-l arunce în 
genunchi în faţa lui Vodă spre mirarea tuturor şi drept 
mulţumire să i se... Prostii... Simte cum o ia razna şi 


jupîniţă cîntă, iar cînd îşi ridică privirea nu se uită 
nicăieri... 

Încet, încet s-a apropiat şi el de cei din jurul ei şi 
şi-a unit glasul cu al celorlalţi. Jupîniţă a simţit această 
apropiere şi cu îndărătnicie nu s-a mai uitat nicăieri. 
Abia la glasul al treilea cînd şi-a ridicat ochii, privirile 
lor au rămas ţintuite. 

Cîntau, dar nu ştiau ce cîntă, încercau să măsoare 
şi să înţeleagă necuprinsul fiinţei lor care ieşea la 
lumină prin lumină. Şi-a lăsat iarăşi privirea. A înţeles 
şi jupîniţa că-i primejdie mare. Dar nu peste multă 
vreme s-a uitat iar la el, de data asta ca să-i vadă mai 
bine faţa şi ceva tainic a făcut-o să priceapă că pe 
chipul frumos al tînărului se poate ceti ca într-un 
ceaslov tot ce cuprinde inima lui şi că această inimă 
este gata să se dea roabă inimii ei. Şi i-a plăcut şi s-a 
bucurat, că o fiinţă plăpindă cum este ea are o putere 
atit de mare asupra unui tînăr cum era cel din faţă şi-i 
era în acelaşi timp frică pentru ea, să n-ajungă la 
rîndu-i roaba unei puteri asemănătoare. Se priveau din 
cînd în cînd, în fugă, ferindu-se parcă unul de altul, era 
vădit însă că între ei se înfăptuieşte încet, încet o 
legătură care le umplea sufletul de bucurie, dar şi de 
dorinţa de a şti cite ceva mai mult despre cealaltă 
fiinţă. 

Cînd cîntarea era spre sfirşite, lon s-a uitat lung la 
Măgdălina, i-a primit deschis privirea, şi au simţit 
amîndoi cum îi cuprinde o dulce ameţeală. 

Alunecau într-un spaţiu de lumină fără sfîrşit, nici 
o mişcare pe faţa lor care să trădeze o bucurie 
uşurelnică, ci o sorbire cu nesaţ a celei mai plăcute 
otrăvi care începea să-i mistuie din tălpi pînă-n creştet. 
Dragostea creştea în ei furtunos, zguduindu-le întreaga 
lor fiinţă. Fata l-a văzut pe lon cum păleşte sub 


dogoarea ochilor ei şi s-a aprins puţin La faţă. Noroc de 
lumina slabă care-i tăinuia zbaterea ce răzbătea pe 
chipul ei frumos. 

Cînd a sosit clipa în care trebuiau să iasă afară şi 
să înconjoare lăcaşul, nici unul dintre ei n-a ştiut cum 
s-a făcut c-au ajuns dincolo de prag, unul alături de 
celălalt „Mergi la cer” suna cîntecul şi amîndoi simțeau 
că plutesc spre înălţimi. Intîi şi-au descoperit glasurile. 
Al lui adînc, plăcut, iar al ei era ca un clinchet care 
picura curat ca un cleştar. Au dat ocol o dată, cînd au 
fost a doua oară, jupiniţa s-a descumpănit o clipă, atit 
cît a fost nevoie să se sprijine uşor de braţul lui. Era un 
semn că avea încredere în el şi că i-ar fi putut deveni 
un reazăm. Cînd s-a terminat totul şi trebuiau să o 
pornească spre casă, fata şi-a întors faţa spre el, l-a 
privit drept în ochi. Şi din toate vorbele pe care le 
mestecase o seară întreagă în minte şi pe care dorea 
să le spună cu mare meşteşug, lon s-a trezit rostind 
numai cinci cuvinte care veneau de departe, de pe alt 
tărim: 

— Jupiîniţă, ai milă de mine. 

Măgdălina a zimbit, în ochii ei se bănuia bucurie 
amestecată cu tristeţe. A alunecat pe lîngă el, i-a prins 
mîna şi i-a strîns-o uşor. Doica, fratele şi sora ei mai 
mică au luat-o între ei şi împreună cu alte neamuri au 
pornit-o spre casă. 

Fulgerat, lon n-a mai putut spune nimic şi nici nu 
ştia ce să facă cu el. În spate a simţit că Nicoară i se 
alătură. 

— Stăpîne, mergem acasă? Calul e afară. 

— Nicoară, omule, dă-mi calul şi te du. O să vin şi 
eu. 

A încălecat, a trecut dincolo de cetatea care-şi 
înălța zidurile în lumina albă a lunii şi s-a lăsat în voia 


calului. Aerul rece îi biciuia faţa şi-i făcea bine, nu că 
i-ar fi potolit arşiţa care creştea în el, dar îl limpezea 
treptat: acum ştia bine şi temeinic că o uitătură şi 
numai o stringere uşoară de mină pot să te facă cel 
mai fericit, dar şi cel mai nefericit om din lume. 

x 


x K 


În prima şi a doua zi de Paşti, bucuria a cuprins 
întregul tîrg al Sucevei. Era larmă mare, sunau 
trimbiţele de pe zidurile cetăţii din faţă, vestind voia 
bună a domnului, băteau clopotele de la Sfintu Nicolae 
a Mirăuţilor, de la Sfintu Gheorghe şi de la alte lăcaşuri 
în semn de sărbătoare, răsunau sunete de cimpoi, de 
cobză, de ţimbale, era forfotă mare şi cu greu se putea 
răzbate spre inima tirgului. 

Luni, dincolo de cetate, pe platoul care se întinde 
spre miazăzi, au fost tocmite întrecerile între tineri. S-a 
ridicat un foişor pentru măria-sa şi ambele laturi ale 
foişorului au fost alcătuite din blăni mari de stejar şi de 
brad ca un fel de prispă. În dimineaţa acelei zile 
soarele a străpuns norii şi vintul i-a grămădit spre 
soare-apune, dincolo de obcini. Maria-sa îmbrăcat în 
haine de mare sărbătoare, însoţit de fratele său Petru 
şi de Ruxanda, văduva părintelui său Bogdan Vodă, a 
luat loc în foişor, iar marii boieri s-au rînduit cu 
jupînesele pe cele două laturi. Tinerii l-au întîmpinat pe 
domnul care era de o vîrstă cu ei cu chiote de bucurie, 
după care au împins caii la pas şi cînd au ajuns 
aproape de foişor, au pus mai întîi piciorul, apoi 
genunchiul pe pămînt în semn de închinăciune şi 
cinstire. Măria-sa a zimbit şi le-a făcut semn cu mîna că 
pot să înceapă întrecerile. Demult nu s-a mai văzut 
atita iscusinţă în călărie şi în miînuirea lăncilor ca în 


ziua aceea, iar printre cei care s-au străduit să-şi arate 
priceperea, un tînăr de optsprezece ani avea să dea 
dovadă de mare putere şi meşteşug. Şi a mai făcut 
tînărul încă un lucru mai puţin obişnuit în timpurile de 
faţă, care a stirnit plăcere unora, miînie prefăcută sau 
mirare altora: Inainte să-şi înfrunte potrivnicul cu 
lancea, şi-a strunit calul care juca nebuneşte pe 
picioare, întăritat de zarva din jur, l-a cuminţit şi l-a 
supus puterii sale şi în buestru l-a apropiat de locul 
unde priveau marii dregători, s-a oprit în faţa 
pîrcălabului Condrea, şi-a ridicat cuşma, privind-o ţintă 
pe jupîniţă Măgdălina, după care a ridicat capul şi 
lancea de care erau legate două panglici de mătase - 
una verde, alta de culoarea aurului, după care şi-a 
smucit calul şi a pornit-o ca o săgeată spre locui de 
unde trebuia să pornească în  întîmpinarea 
adversarului. 

Se spune că jupiniţa s-a făcut mai întîi stacojie, 
după care a apucat-o un fel de slăbiciune a inimii şi a 
trebuit să fie sprijinită de jupineasa Nastasia, mama ei. 
Jupîn Condrea ar fi încruntat sprîincenele şi ar fi pufnit 
miînios cînd a văzut îndrăzneala fără pereche a 
tinărului, iar jupîneasa Nastasia s-ar fi bătut cu palma 
peste gură: nu-şi închipuise că o să se petreacă 
asemenea faptă al cărei tîlc să nu-l priceapă în nici un 
chip. Unele jupiniţe şi jupînese din jurul familiei 
pîrcălabului Condrea ar fi scos un uşor țipăt de mirare, 
iar marii dregători ar fi mormăit în bărbile lor cuvinte 
de neînțeles. 

Jupîniţa Măgdălina, mai mult moartă decit vie, a 
urmărit cu inima strinsă întrecerile şi în tainiţa 
sufletului s-a bucurat nespus cînd l-a văzut pe 
„nebunul ei”, cum l-a alintat în minte fără să ştie nici 
ea cum, că nu poate fi doborit de nimeni, că zvirle din 


fuga calului sulița la ţintă şi săgeata aruncată de el n-a 
fost întrecută decit cu o palmă numai de doi inşi. 

Şi tot acum a aflat cine este nebunul acela şi s-a 
bucurat în sine că e de neam mare. Însuşi Pircălabul 
Condrea s-a mai îmblînzit cînd i s-a spus că lon este fiul 
lui Cosma Moghilă, fost ceaşnic sub trei domni. Se 
trage deci din neamul vestit al Hudiceştilor, unul dintre 
cele mai vechi şi puternice din ţara Moldovei. 

Ziua s-a încheiat cu un ospăț dat de domn şi în 
timp ce virstnicii se întreceau cu închinatul pocalelor, 
tinerii s-au prins în horă. lon a cutezat să se prindă 
lîngă Măgdălina şi în timpul danţului au putut să-şi 
vorbească. Pluteau ameţiţi de bucuria care-i cotropise, 
abia atingeau pămîntul cu picioarele, simțeau urcînd 
din ei o putere care-i făcea mai uşori. Muzica şi danţul 
cînd legănat, cînd iute îi aţiţa şi mai mult. Era lesne 
pentru oricine să vadă, chiar dacă nu fusese de faţă la 
cele întîmplate de dimineaţă, că cei doi tineri - fata 
abia împlinise 16 ani - erau legaţi de o vrajă pe care 
nimeni nu putea s-o destrame. Cînd s-au despărţit, a 
însoţit-o pînă la părinţii ei, a făcut o plecăciune 
cuviincioasă, s-a mai uitat o dată la chipul Măgdălinei 
ca şi cum ar fi vrut să i se întipărească desăvirşit în 
minte, s-a întors spre pîrcălab şi pîrcălăbeasă şi a spus 
mai mult şoptit: 

— Cer îngăduinţă domniilor voastre să nu mă 
alungaţi cînd oi veni la curtea voastră. 

Pircălabul n-a spus nici da, nici nu, iar 
pîrcălăbeasa a plecat puţin capul în semn de rămas 
bun şi s-au dus. Acasă jupîneasa Nastasia, a început 
să-şi ispitească fata. Cum de s-a întîmplat una ca asta 
şi cînd. Fata ei cuminte să nu-i mărturisească nimic? 
Nu se poate ca totul să se fi iscat aşa, dintr-o dată, 
într-o împrejurare în care orice creştin trebuie să fie 


îndurerat. Cum? N-au apucat să-şi vorbească? Atunci 
cum să-i placă de un străin, despre care nu se ştie 
nimic? Doar e o fată cuminte şi cu creştere aleasă. Nu 
este urit? Da’ ce numai un bărbat chipeş e pe lume? ŞI 
înainte de toate, chiar dacă este chipeş trebuie să-l 
cunoşti, să vezi ce purtări are. Şi ce dacă a arătat el 
mare meşteşug şi putere, un bărbat se cuvine să aibă 
şi alte însuşiri ca să fie vrednic de dragostea unei fete 
ca a ei. l-a vorbit abia în după-amiaza asta? Şi ce-a 
spus? 

— Mamă, nu ştiu. 

— Cum nu ştii? 

— Toate se învălmăşesc în mintea şi în sufletul 
meu. 

— Prostii. 

— Inţelege-mă, mamă. Nici eu nu ştiu ce-i cu 
mine, dar niciodată n-am simţit ce simt acum. 

— Adică ce simţi, fata mamii, înălţă glasul 
jupîneasa Anastasia. 

— Nici eu nu ştiu, mamă. 

— Vai de mine, se minună jupineasa, da’ fătuca 
mamii, tu văd că nimica nu ştii. Cum vine asta? 

Măgdălina îşi ridică privirea spre maicăsa şi ochii 
ei frumoşi şi cuminţi cerşeau înţelegere şi îndurare. Cu 
ce puteri să destrame şi să descurce ceea ce în inima 
ei se învolbura şi o cuprindea ca într-un virtej care nu-i 
da timp nici să vadă, nici să înţeleagă ceva. 

Piîrcălăbeasa se uita la fiica ei şi nu-i venea să 
creadă. Copilul ei cuminte, fetiţa mamii pe care o 
crescuse cu atita grijă şi pe care o îndrăgea atit de 
mult, să fie cuprinsă aşa, tam-nisam de un pirjol mare 
pe care-l întrevăzuse dumneaei, dar nu se aşteptase că 
se va abate aşa de năprasnic şi tocmai pe capul 
odorului ei. 


— Ai, fătuca mamii, a putut să spună, şi purtată 
ca de furtună, a trecut în odaia în care era pircălabul. 

— Jupiîne piîrcălab, trebuie înlăturată primejdia, să 
plecăm, să facem ceva. 

— Ce te-a apucat femeie? Nu ştii că miine trebuie 
să fiu alături de domn, cu ceilalţi mari dregători? 

— Bărbate, ascultă-mă! Primejdie mare! 

— Dau tătarii, Nastasie? 

— lţi arde de şagă şi mie nu. Fata noastră e-n 
primejdie. 

— Care primejdie, nevastă? 

— Cum, tu n-ai văzut? 

— Am văzut. 

— Şi nu zici nimic? 

— Ce să zic? 

— Că trebuie să facem ceva, să-mi scap fata din 
mîna balaurului. 

— Care balaur, Nastasie. Că o fi ăsta sau altul, nu 
tot o să ţi-o fure careva? 

— Da’ jupîne pircălabe, dar domnia ta aflat-ai ce-i 
poate capul nemernicului? 

— S-a văzut astăzi. 

— Da’, da nu s-a văzut că-i place băutura după 
cum am auzit-o pe nevasta vistiernicului leremia şi nici 
că-i plac prea mult muierile, cum spunea jupîneasa 
Marica, a lui Săcuian ceaşnic. 

— Şi ce-ai fi vrut, Nastasie, să vină un călugăr 
să-ţi ceară fata? 

Jupîneasa  holbă ochii. Nu se aşteptase la 
asemenea vorbe din partea bărbatului ei. Trăise cu el o 
viaţă. | se părea mai mult aspru şi îndărătnic, gata să 
spună nu, chiar şi atunci cînd era vădit că trebuie să 
spună da. Şi acum? Izbuti să-l mai întrebe doar atit: 

— Şi ce vezi bun domnia ta în toate astea? 


Pîrcălabul Condrea îşi mîngiie barba, îşi potrivi 
mustăţile şi grăi rar, de parcă n-ar fi fost în odaia în 
care era şi jupineasa Nastasia: 

— Văd, nevastă, Başeul şi satele de pe el, văd 
turme de oi în poienile de la munte şi cirezi de vite pe 
valea Siretului a Prutului şi Viliei. Băiatul are fraţi, 
Nastasie, dar averea Hudiceştilor e mare. 

Dacă ar fi căzut atunci trăznetul între ei şi pe 
chipul pîrcălăbesei nu s-ar fi citit atîta uimire. Îi venea 
greu să mai priceapă ceva. Nu-şi înţelegea nici fiica şi 
nu-l înţelegea nici pe bărbat Se pomeni zicînd doar 
atita: 

— Doamne, apără-mă! 


Era pe la sfîrşitul lunii aprilie. După citeva zile cu 
ploaie şi vinturi reci, soarele strălucea din nou iar 
pămîntul începuse să se zbicească bine în locurile mai 
înalte. Boierul Cosma Movilă, încă în putere deşi 
trecuse de cincizeci de ani, sta pe prispă, se bucura de 
căldura soarelui, se mai bucura că-l lăsaseră durerile 
de la încheieturi care nu-i îngăduiseră să meargă la 


Suceava, la chemarea domnului, şi-i făcea mare 
plăcere să simtă în preajma lui zvon de oameni aflaţi la 
muncă, sunet de tălăngi care urca spre sat din lunca 
Başeului, ciripit de păsări şi cloncănitul celor din curte, 
zumzetul de albine pornite să culeagă dulceaţa 
pămîntului din florile care se desfăcuseră peste tot. 

Curțile boiereşti se aflau în marginea satului 
Hudeşti, moşia de baştină a Hudiceştilor, părintele şi 
moşii lui pan Cosma Movilă. În uricile pe care le-a 
primit de la domnii de la începutul veacului trecut, se 
spunea că acest sat şi altele, aflate în diferite ţinuturi 
ale Moldovei, erau sate vechi, pe care Hudiceştii le 
stăpîneau de la întemeierea ţării. Aşa se pomeneşte în 
uricul pe care l-a avut bunicul Petru Hudici de la 
Alexandru cel Bun, aşa se spunea şi în uricul lui laţco 
Hudici, tatăl lui Cosma, boierul nelipsit din sfatul lui 
Ştefan cel Mare timp de aproape 30 de ani, lucru ce nu 
se mai pomenise pînă atunci în Ţara Moldovei. Cosma 
Movilă se bucura de faima neamului său, unul dintre 
cele mai avute şi mai puternice. Neam din neam 
făcuseră parte din sfatul domnesc fie ca mari 
dregători, fie numai ca mari boieri de a căror pricepere 
domnii simțeau nevoia să se folosească. Şi asta nu era 
lucru rău, căci Hudiceştii, au fost întotdeauna cu mare 
credinţă faţă de domnii Moldovei. Boierul Cosma, 
căruia-i plăcea să fie numit după moda polonă, pan, 
ştia că şi numele lor cel adevărat nu era Hudici ci 
Hudescul, dar, în veacul în care încuscririle domnilor 
Moldovei cu domniţe aduse din crăia vecină erau o 
modă, mulţi îşi schimbaseră sfîrşitul numelui ca să 
sune mai frumos atunci cînd duşi de năcazurile sau de 
treburile lor aveau să se mişte printre şleahticii rusneci 
de la Snyatin, sau de la Liov. 


Cu el, cu pan Cosma, în loc de Hudici, a început 
să se numească neamul lui cu un alt nume, pe care îl 
căpătase domnia sa cu mare cinste în lupta de la 
Şcheia. Cum s-a întîmplat aceasta, tocmai se necăjea 
să-l lămurească acum pe boierul Maxin Udrea, care 
picase cu puţin timp înainte de amiază la curţile din 
Hudeşti. Luîndu-se cu vorba, din una în alta, ajunseseră 
la povestea asta pe care boierul Cosma n-o mai putea 
suferi. În tinereţă se mîndrise cu isprava lui de la 
Şcheia, dar o povestise de atitea ori că i se înăcrise. Ar 
fi tăcut şi acum, dar nu se putuse stăpîni cînd Maxin îl 
împunse cu o întrebare care i se păru nelalocul ei. 

— Ce nu înţeleg eu, se mira Maxin, e povestea cu 
calul. 

— Care cal? 

— Calul lui vodă. 

— Şi ce-i cu calul lui vodă? 

— Se zice, aşa am auzit şi eu vorbindu-se, c-a 
pornit-o calul cu vodă în jos. 

— Unde în jos? 

— Asta te întreb şi eu pe dumneata şi te rog 
lămureşte-mă, cum vine asta. 

— Şi ce se mai spune? 

— Că a zăcut domnul printre morţi pînă la amiază 
şi abia atunci ai venit domnia ta şi l-ai scos dintre morţi 
şi l-ai pus pe cal, în timp ce alt boier, nu-i mai ţin minte 
numele, ar fi oblicit unde era duşmanul lui şi i l-a adus 
lui Vodă de grumaz şi acolo au pus de i-au tăiat capul, 
şi aşa a biruit Ştefan pe vrăjmaşii săi. 

— Aşa se spune, Maxine? 

— Aşa. 

— Măi, ce ţi-e cu gura lumii! Acuma stai şi 
dumneata şi judecă, cum ar fi putut să stea lupta fără 
domn şi cum de n-a băgat nimeni de seamă că 


măria-sa, cel care se aflase mereu în fruntea a lor săi, 
s-a topit ca fumul din locul care-i era hărăzit? 

— Care-i atunci adevărul, jupîn Cosma? 

— Lupta era fierbinte, de îmbe părţile. Hroiot 
venise în vreme de iarnă cînd toţi erau la căşile lor. 
Domnul a strîns degrabă oastea, cîtă s-a putut şi i-a 
ieşit în întîimpinare, cum ştie toată lumea, la Şcheia. 
Duşmanul nu se lăsa răpus cu una cu două, cu toată 
vitejia a lor noştri şi domnul a trebuit să-şi îndemne 
oamenii să pornească cu şi mai multă inimă. Măria sa 
era în fruntea călărimii cînd a pornit a nu ştiu cita oară 
asupra duşmanului, şi în fierbinţeala luptei, calul măriei 
sale a fost săgetat în grumaz. Eu, ca aprod, mă aflam 
în preajmă. Mă porecleau „Purece”, pentru că eram 
scund, nu prea crescusem pentru ăi optsprezece ani ai 
mei. Şi mărturisesc că şi inima se făcuse în mine, de 
frică, tot ca un purece. Era prima bătălie cruntă în care 
am intrat cu adevărat şi nu mi-a fost uşor să văd cum 
cad capete şi cum să prăbuşesc în jurul meu oşteni cît 
bradul. Cînd a fost lovit calul domnului, s-a ridicat în 
două picioare, a nechezat ca un fel de țipăt şi s-a 
prăbuşit. Domnul, de-asta zic eu că a fost mare, nu şi-a 
pierdut cumpătul şi a lunecat într-o parte, ca să nu-l 
prindă calul sub el. L-ar fi strivit şi atunci s-ar fi dus şi 
lupta, s-ar fi dus şi scaunul măriei sale în ciuda atitor 
isprăvi şi vitejii pe care puţini domni le-au făcut, aşa 
cum le-a făcut măria sa Ştefan. Cînd l-am văzut pe 
domn că se ridică cu sabia goală în mînă şi priveşte 
crunt în juru-i, am făcut o săritură cu calul şi într-o 
clipită am fost alăturea. Am pus piciorul pe pămînt şi, 
ştiindu-l mic de stat şi că nu-i vreme de pierdut, m-am 
ghemuit în chip de movilă ca să se poată înălța, şi 
măria sa a încălecat degrabă, şi de aici mi se trage 
numele cel nou, pentru că şi-n urice şi-n orice altă 


împrejurare, toată lumea-mi spune Movilă, aşa cum 
mi-a spus măria sa atunci şi pînă la moartea sa, după 
aceea. Aşa a fost acolo la Şcheia, iar ce băzneşte 
lumea îs numai vorbe de clacă. 

Soarele se urcase în crucea cerului. Jupîneasa 
Teodosia i-a poftit pe cei doi la masă şi după ce s-au 
ospătat din bunătăţile pregătite de jupiîneasă, s-au tras 
iarăşi afară, să stea la sfat tainic, aşa cum ceruse 
Maxin Udrea. 

Jupîn Cosma Movilă nu-l ispitise deloc pe 
oaspetele lui. Ştia că o să-şi dezlege singur desaga 
dacă avea ceva de spus. L-ar fi întrebat în legătură cu 
cele petrecute în luna lui aprilie, fapte năprasnice, care 
cutremuraseră Moldova. 

Sfatul l-a început oaspetele. Şi ceea ce l-a mirat 
foarte mult pe boierul Cosma Movilă a fost jurămiîntul 
straşnic pe care i l-a cerut Maxin Udrea, că nici o vorbă 
din cele spuse între ei doi nu vor ajunge în altă parte. 
Pan Cosma a jurat cum i-a cerut oaspetele şi acesta a 
început să se destăinuie: 

— O să mă întrebi domnia ta, chiar dacă n-ai 
făcut-o pînă acum, de unde vin, încotro mă duc şi ce 
gînduri port cu mine. Drumul meu este de la Suceava 
spre cetatea Hotinului, iar rinduiala mea este să stau 
de vorbă şi să-i cerc pe cei mai de seamă boieri din 
părţile acestea de ţară, ultimul sfat avînd să-l fac cu cei 
doi piîrcălabi de la Hotin, cu pan Grincovici şi cu pan 
Talabă. Domnia ta ştii ce s-a petrecut la curtea 
domnească din Hirlău, acum două săptămîni. 

— Am auzit ceva, deşi veştile ajung mai greu pînă 
la noi. Nu înţeleg ce-a fost cu Arbure şi cu fiii săi. 

— Asta n-o înţeleg mulţi dintre noi. Ştii şi domnia 
ta credinţa lui Arbure faţă de domnie. 


— A fost ca un stilp, iar pe măria sa Ştefăniţă, l-a 
crescut ca pe un copii al său. Şi acum, în loc de 
răsplată, i-a luat mai întîi dregătoria de portar al 
Sucevei şi nu după multă vreme, i-a luat capul, şi lui şi 
feciorilor săi. 

— S-a făcut Arbure vinovat cu ceva faţă de 
domnul său? 

— Nu s-a făcut. 

— Atunci cum a fost cu putinţă una ca asta? L-au 
judecat şi l-au aflat vinovat? 

— Nici asta nu s-a făcut. 

— Atunci cum să-i ucizi, frate, pe cei mai de 
seamă oameni ai ţării, fără nici o socoteală? 

— Asta a fost treaba unor nemernici pizmătăreţi. 
Li s-a părut că Arbure e prea puternic, că este prea 
înţelept şi pentru a nu-l umbri pe un domn tînăr, care 
abia acum a luat friiele tării în mînă, i-au cîntat măriei 
sale la ureche vorbe pline cu venin, pînă l-au pierdut. 

— Pînă nu faci foc, nu iese fum Maxine! 

— Aşa este, dar Arbure era nevinovat. Ştiu bine 
ce spun. Cit a fost măria sa copil trebile ţării au căzut 
pe umerii lui Arbure şi ai boierilor din sfat şi nu se 
poate spune că a fost rău. l-am bătut straşnic pe tătari 
şi asta spre cinstea lui Petrea Cărăbăţ, vornicul Ţării de 
Jos. Am scăpat ţara de necazuri în anul în care Suliman 
sultan a luat Beligradul de la Unguri. Ne-am înţeles 
bine cu leşii şi solia lui Cîrje la Jicmont craiul, a fost 
purtată cu multă cinste şi înţelepciune. Boierii şi-au 
dovedit destoinicia în toate trebile ţării. Dar măria sa, 
acum că a crescut, vrea să cîrmuiască fără să ţină 
seama de meritele boierilor şi fără să le arate cinstirea 
şi recunoştinţa care li se cuvine. 

— Poate că şi boierii vor cam multe, Maxine. 

— Adică ce să dorească ei ca să-l supere pe vodă? 


— S-au învăţat fără stăpin, cred eu, şi cînd 
stăpiînul şi-a înţeles rostul, acum le vine greu. 

— E dreptul lor, pane Cosma, să se bucure de 
putere, pentru că puterea domnului nu face nimic fără 
înţelegerea cu boierii. 

— Eu nu zic Maxine ca domnul să se lepede de 
boieri, dar nici boierii nu trebuie să-l părăsească pe 
domn. Ast an, cînd au fugit în Polonia boierii Isac şi 
Cîrlan, se zvonea că cei doi, şi cu ei şi alţi mari boieri, 
s-ar fi gîndit să ridice în scaun un alt domn, pe Petru, 
fratele nevirstnic al lui Ștefăniță. Nu ţi să pare Maxine 
că a început boierilor noştri să le placă a creşte copii în 
scaunul Moldovei? E bine să fie ţara iară fără domn? 

— Pînă ăst an n-a fost deloc rău. 

— N-a fost, dar ţara fără un stăpîn destoinic poate 
să treacă prin mari năcazuri. 

— Un domn destoinic nu este tiran, nu poate să-şi 
întoarcă fata de la cei care sînt temelia tării. 

— Maxine, de ce-a fugit Cosma Şarpe în Polonia? 

— De frică. 

— De frica cui? 

— A domnului. 

— Dacă n-avea nimic pe cuget, de ce să-i fi fost 
frică? 

— Cosma Şarpe s-a gindit la binele boierilor şi 
dacă s-a gîndit la binele boierilor înseamnă că s-a 
gîndit la binele ţării. 

— Hiclenindu-l pre domnul său şi punîndu-şi ţara 
în primejdie? 

— Cînd îţi aperi capul şi cinul din care faci parte 
nu hicleneşti pe nimeni, pane Movilă. 

— Din cite ştiu eu, Maxine, nimeni nu l-a 
ameninţat pe Cosma Şarpe şi nici pe alţii. 


— Atunci, dacă spui domnia ta aşa, că nimeni n-a 
fost ameninţat, de ce au căzut capetele lui Arbure şi 
ale fiilor săi? 

— Nu înţeleg nici eu ce-a fost cu Arbure, dar tare 
mă tem că prostia şi cleveteala unora şi faptele altora 
l-au pierdut pe unul dintre cei mai de seamă boieri ai 
ţării. Arbure n-ar fi pierit dacă toţi boierii i-ar fi fost cu 
credinţă domnului. Fuga unora, vorbele care umblă, în 
legătură cu alţii le-au dat apă la moară celor care-i 
pizmuiesc pe oamenii vrednici, cum a fost Arbure. A 
fost vreo legătură între Arbure şi Cosma Şarpe? 

— Nu ştiu. 

— A încercat domnul să se sfătuiască cu boierii 
săi? 

— l-a chemat la Suceava de Paşti, dar nu s-a făcut 
nimic. Nici domnul n-a avut curajul să ia taurul de 
coarne, nici sfetnicii săi, Arbure, Săcuian paharnicul, 
Stîrcea Stolnicul, comisul Cățelan, pîrcălabii de la 
Neamt, Costea şi Condrea, Negrilă, Grincovici sau 
Hrană spătar n-au îndrăznit să spună ce au pe cuget, 
ce gîndeşte țara şi ce trebuie făcut. Domnul a plecat la 
curțile sale de la Hîrlău şi cu el au mers o parte din 
boierii din sfat. Fără să-i judece şi fără să spună ceva 
cuiva, Ştefăniţă l-a numit hiclean pe Arbure şi a pus să 
i se reteze capul. Cum era firesc, ceilalţi boieri s-au 
speriat şi mulţi se tem să nu cadă şi capetele lor. De 
aceea au început să se sfătuiască între ei ce trebuie 
făcut să scape de năpastă. 

— Maxine, mă iartă că-ţi curm vorba, dar domnul 
n-a lăsat să se înţeleagă ce avea cu Arbure, că doară 
toată lumea ştie că acest boier l-a îngrijit şi l-a crescut 
pe palmele sale ca pe feciorul său? 


— A umblat numai un zvon, cum că măria sa l-a 
bănuit pe bătrîn că ar fi în legătură cu Petru pribeagul, 
cu Cosma Şarpe şi alţi pribegi. 

— A fost numai o bănuială? 

— A fost! 

— Şi acum? 

— De asta sînt pe drum şi mă aflu în faţa domniei 
tale. Eşti imul dintre cei mai mari boieri ai ţării. Puterea 
domniei tale este cunoscută, ca şi buna înţelegere şi 
legăturile pe care le ai cu unii boieri de peste hotar. 
Mulţi boieri îşi pun nădejdea în sfatul şi în puterea 
domniei tale. 

— Şi anume, cine? 

— Nu pot să spun numele tuturor. De-ajuns că 
sînt cei mai de seamă oameni ai ţării, cea mai mare 
parte dintre ei aflindu-se în cele mai mari dregătorii. 

— Cu ce le pot fi eu de ajutor? 

— Toţi marii boieri doresc ca să fie unire între ei, 
spre binele ţării şi spre binele lor. Toţi gîndesc că nu 
poate fi scăpare pentru capetele lor decit dacă se face 
o schimbare acolo unde trebuie. 

— Şi pe ce se bizuie ei? 

— Pe slugile pe care le au, pe banii lor şi pe 
înţelegerea dintre ei şi pribegi. lar pribegii lucrează 
peste tot, în Ţara muntenească, în Transilvania, şi mai 
ales în Lehia. 

— Li s-a făgăduit ceva? 

— Craiul Jicmont a încuviinţat planurile făcute de 
ei şi a făgăduit sprijinul său. Cosma Şarpe a fost bine 
primit la curtea craiului, iar cînd domnul i-a cerut să-i 
dea prinşi pe Isac şi Cîrlan, fugari în Polonia, craiul i-a 
răspuns că nu are ştire că cei doi s-ar afla pe 
pămînturile care ţin de coroana lui. Semn că regele 
este alături de boieri şi ăst lucru trebuie să-i dea de 


gîndit tînărului domn şi răilor săi sfetnici. Sîntem mulţi, 
pane Cosma, şi datoria noastră este aceea de a ne 
apăra drepturile noastre. Nu se poate să nu cîştigăm. 
De aceea te rugăm pe dumneata să stai cu toată 
puterea pe care o ai alături de noi şi dacă domnii te-au 
cam uitat demult pe la moşiile domniei tale, altfel va fi 
atunci cînd vom scăpa de năpastă. 

— Eu nu am a mă plinge de nimeni, Maxine. 
Truda mi-a fost răsplătită cum se cuvine şi dacă omul 
este înţelept găseşte multe şi nebănuite bucurii şi în 
casa lui. 

— Este cunoscută înţelepciunea dumitale, dar n-o 
să mă facă domnia ta să cred că unele lucruri pot fi 
uitate. Dacă toate s-ar fi făcut după voia părintelui 
domniei-tale, te-aş fi găsit, poate, acum la curţile din 
Mîndreşti, pe apa Siretului şi nu aici. Cu ce-a răsplătit 
un domn mare şi bun, cum ne place să-i spunem, truda 
lui laţco Hudici? Părintele domniei tale a fost la Valea 
Albă şi a scăpat cu greu, după cite am auzit, cu rane 
multe pe trupul său. Şi în loc de răsplată s-a pomenit 
fără curţile de la Mîndreşti, pentru că uricul vechi, prin 
care moşii săi căpătaseră întărire pe acel sat, a ars 
împreună cu tot ce se afla atunci în sat, cînd urdia 
turcească a trecut pe acolo. Asta-i recunoştinţa 
domnilor, pane Cosma. lar ca să împiedicăm asemenea 
samavolnicii trebuie ca să ne unim noi cei mari şi să-l 
facem pe domn să ne respecte, nu să ne 
batjocurească, aşa cum o faci cu un om de rînd. Cei 
mai mulţi dintre noi cred că acum este clipa cea mai 
prielnică. Dacă izbutim, nimeni nu ne mai poate pune 
jugul pe grumaz şi nici nu ne mai poate reteza capetile 
fără judecată. Trebuie să avem o ţară aşezată, iar 
domnul să nu lege şi să dezlege după pofta inimii lui. 
Pentru asta am venit la domnia ta. Dumnezeu să-ţi dea 


gîndul cel bun ca să mergi cu cei de seama domniei 
tale. 

— Ştiu eu, Maxine! Ce-mi spui tu sînt lucruri cu 
mare primejdie. Să nu uitaţi că ce vreţi voi să faceţi nu 
s-a mai întîmplat niciodată, după cite ştiu, în Ţara 
Moldovei. Şi încă ceva de mare însemnătate, de care 
iarăşi trebuie să se ţie sama: domnul nu este un boier 
ca mine sau ca altul, el este unsul lui Dumnezeu, 
domneşte prin puterea Celui de Sus... 

— Ar fi aşa, jupin Cosma, dacă s-ar ţine de 
învăţăturile lui Dumnezeu. Dar domnul de acum nu e 
nici bun, nici drept, nici îndurător, ci un tiran însetat de 
sînge nevinovat şi tot la Carte se spune că cine scoate 
sabia de sabie va pieri. 

— Nu este vorba nici de ce face domnul şi nici de 
ce scrie la Carte, Maxine, ci de ce crede ţara după ce 
l-a pomăzuit mitropolitul. 

— Ţara sîntem noi! 

— Om fi, dar nu trebuie să-i uităm pe ceilalţi, 
care-s mulţi şi datori cu slujbă faţă de domnul lor 
tocmai pentru că el este unsul. 

— Sînt mulţi, da' prostime, fără mare tocmeală şi 
mai cu seamă se mişcă greu. Noi trebuie să fim uniţi şi 
să lucrăm iute. 

— Maxine, eu n-am făgăduit nimic şi nu-ţi spun 
nici da, nici ba. Nu mă pot hotărî într-o clipită pentru că 
nici nu m-am gîndit pînă acum la tot ce mi-ai spus. 
Ţi-am jurat că voi păstra numai pentru mine ce-am 
vorbit noi acum. Dar, Maxine, să fii cu mare băgare de 
seamă, căci noi, toţi am jurat mai întîi credinţă 
domnului, atunci cînd l-am ales şi s-ar putea ca primul 
jurămînt să fie mai tare şi toată urzeala voastră să fie 
destrămată cu multă uşurinţă şi cu pierderea multor 
capete, oricît ar fi ele de sus-puse. 


— Îţi mulţumesc şi pentru atît şi Dumnezeu să ne 
ajute. Rămii cu bine pane Cosma şi cheam-o şi pe 
jupîneasă să-i mai mulţumesc încă o dată pentru masă 
şi buna primire ce mi-a făcut. 

Jupîneasa Teodosia a venit degrabă la chemarea 
bărbatului, i-a plăcut felul cum i-a mulţumit jupîn Maxin 
Udrea şi s-a mirat de graba mare care-i lipseşte pe cei 
de la Hudeşti de bucuria de a-l avea oaspete peste 
noapte şi în ziua următoare şi l-au petrecut cu privirea 
pînă ce a pornit-o pe drumul Hotinului, în sus, spre 
Darabani. 

Jupîneasa Teodosia a ghicit că s-au petrecut 
lucruri deosebite din neastimpărul care-l cuprinsese pe 
bărbat. A vrut să-l ispitească, dar Cosma s-a uitat aşa 
de înfricoşat la ea, încît a crezut că este mult mai bine 
să-şi vadă de-ale femeilor şi s-a strecurat, foşnindu-şi 
fustele, înlăuntrul casei. Rămas singur, pan Cosma a 
strigat să i se înfăţişeze logofătul său. In scurtă vreme, 
s-a înfiinţat un bărbat cu părul cînepiu, cu ochii 
albaştri, cu o mustață pleoştită la colţurile gurii în jos, 
nici prea înalt, dar nici mărunt, bine legat. Călca 
repede şi apăsat ca cel care-şi cunoaşte puterea 
trupească şi sufletească. 

— La porunca domniei tale stăpine, a glăsuit 
scurt, fără să-şi plece privirea loan Blindul. 

— Blindule, miine o pornim la Brăscăuţi şi la 
Hreţeni, de aici vom merge la Verbia şi Cobăliia, pe Jijia 
în jos, vom cerceta apoi bălțile şi iazurile de la Prut şi o 
să ne repezim la Todireni. Grijeşte-te căci miine o 
pornim la drum lung. 

A strigat straşnic spre odăile femeilor şi cînd s-a 
ivit jupîneasa, înfricoşată, a mormăit, parcă ceva mai 
îmbunat: 


— Teodosie, să pregăteşti cele de trebuinţă. Miine 
plec cu logofătul meu ca să cercetăm satele, turmele şi 
cirezile pe care le avem aici, în Ţara de Sus. 

— Să vină lon, a tunat boierul şi băiatul lui cel 
mare, care o pornise de dimineaţă să bată dealurile cu 
păduri dinspre Mlenăuţi, celălalt sat al Movileştilor, trup 
din moşia de baştină, a neamului, i s-a înfăţişat spre 
sară supus şi îngîndurat. 


lon venise de la Suceava de o săptămînă. A stat 
pînă s-au încheiat toate sărbătorile. A întîrziat în 
nădejdea că se va ivi şi un alt prilej s-o vadă pe fata lui 
Condrea. De văzut a văzut-o, dar de stat de vorbă n-a 
prea avut cum. Părinţii ei erau grăbiţi şi datori să vadă 
şi să primească. Pircălabul Condrea nici nu l-a băgat în 
seamă. Avea domnia sa, se vede, lucruri mult mai 
însemnate de tăinuit cu dregătorii domniei, cu boierii 
mai de seamă ai ţării. Jupineasa Nastasia l-a întîmpinat 
cu o privire mîndră şi rece. Jupîniţa, în schimb, i-a suris 
şi i-a făcut un semn cu mîna, dintr-o parte, în aşa fel ca 
să n-o vadă nimeni. 

Vorbele pircălabului n-au avut darul s-o înduplece 
pe jupineasa Nastasia. A luat-o după aceea pe 
Măgdălina lîngă ea şi miîngiind-o şi alintînd-o, a 
încercat s-o dumirească asupra multor lucruri din 
lumea asta şi mai ales să-i arate că unii oameni sînt 


primejdioşi şi nu merită să te uiţi la ei, pentru că nu se 
ştie ce nenorociri pot leşi atunci cînd nu se mai poate 
îndrepta nimic. Jupîneasa Nastasia îi arăta odorului său 
că nu are nimic cu flăcăul lui Movilă, dar lumea, iaca, 
vorbeşte una şi alta şi vorbele nu ies ele fără nici un 
temei. Ea nu-i doreşte decit binele puiului ei şi de 
aceea ar fi bine să se ferească. Mai sînt mulţi tineri 
frumoşi, vrednici şi cu purtări alese, nu s-a început şi 
nici nu s-a sfirşit lumea cu bezmeticul de ieri şi de 
alaltăieri care-şi juca ochii în cap şi îşi rînjea dinţii de 
sălbătăciune de pradă. 

— Şi dacă nu este aşa cum spune lumea, mamă? 

— Vai, fătuca mamii, cum poţi vorbi una ca asta? 
Da' ce, lumea nu ştie ce spune? 

— Şi dacă nu ştie, mămucă? s-a alintat cu 
nevinovăție Măgdălina. 

— Ehei, fata mamii, ce ştii tu ce-i pe lumea asta? 

Măgdălina îşi da seama că nu ştie ea ce-i pe 
lumea asta, dar simţea că pe ea o împinge o putere 
mare, pe un drum pe care nu se poate să dea greş. ŞI 
cînd  jupineasa Nastasia a crezut c-a biruit 
înţelepciunea domniei sale, pentru că odorul ei a 
lăsat-o s-o dădăcească atit cît a vrut fără să i se 
împotrivească, abia atunci a văzut cite cute 
necunoscute ei are sufletul copilului său. Cînd au ieşit 
să cumpere nişte bogasii, lon, care pîndea casa 
Condreştilor de parcă l-ar fi tocmit cineva în leafă ca să 
vegheze, şi-a împins calul lîngă rădvanul boieresc, şi 
cînd s-au oprit, a pus piciorul jos, s-a înclinat adînc în 
faţa celor două boieroaice, a cerut îngăduinţa să le 
ajute să coboare. Era atita linişte şi bună-cuviinţă în 
vorbele şi mişcările tînărului încît jupineasa Nastasia 
n-a mai avut ce sa spună, mai ales că nu se aşteptase 


la o asemenea îndrăzneală din partea lui. Şi mai mirată 
a fost atunci cînd lon i-a spus Măgdălinei: 

— Jupiîniţă scumpă, roag-o pe mama domniei tale 
şi cere-i îngăduinţa să te pot vedea şi să-ţi pot vorbi. 
Dumnezeu mi-e martor că gindurile mele-s mai curate 
decît apa izvorului de munte neatinsă de nici o vietate 
şi făgăduiesc şi mă leg cu cel mai straşnic jurămiînt că 
n-am să fac nici un pas pe care domnia ta sau părinţii 
domniei tale să nu-l îngăduie. 

Măgdălina l-a săgetat o dată cu privirea după care 
şi-a plecat ochii în jos şi i-a spus cu glas stăpinit: 

— Vino domnia ta la Neamţ şi acolo om sta de 
vorbă. 

A făcut un semn abia ghicit de despărţire, l-a 
împuns cu privirea dintr-o latură, făcînd să 
strălucească în soare apele verzi, de smaragd, care să 
tălăzuiau fără fund, sub sprincenele frumos arcuite, s-a 
lipit de jupîneasa Nastasia şi-au dispărut în dugheană. 

Indrăzneala fetii a uluit-o cu totul pe jupîneasa 
Nastasia. 

Pierindu-i graiul nu i-a rămas alta decit să-şi 
urmeze odrasla, care se dovedea mult mai tare decit 
ar fi bănuit ea vreodată. 

lon a înţeles că nu mai are de ce să rămînă în 
Suceava. A săltat uşor în şa, s-a dus la gazda lui, i-a 
spus lui Nicoară să se pregătească de drum că vor 
pleca neîntîrziat acasă. 

— Şi cu fata cum rămîne stăpîne?... a vrut să ştie 
Nicoară, căruia-i plăcea Suceava şi mai ales un han 
unde era vin bun şi o slujnică cu ochi de păcură, cu 
sînii bogaţi care se lăsau cu greu struniţi de Sireturile 
de la rochie. 

— Nicicum, Nicoară. Vînatul meu este scump şi 
pentru el trebuie să bat multe şi lungi drumuri. 


Nemaiavind ce face în cetatea de scaun, lon a 
pornit-o spre casă, apucînd drumul Dorohoiului. Pînă 
seara avea să ajungă la Hudeşti. Străbătuse drum lung, 
simţea cum îl pătrunde oboseala şi-i făcea bine. A 
îmbucat ceva şi a adormit buştean. Jupiîneasa Teodosia 
ar fi vrut să afle multe lucruri dar a doua zi şi-a dat 
repede seama că bărbaţii nu-s pricepuţi la nimic. lar 
feciorul său, mai rău ca alţii. In schimb s-a bucurat 
jupîn Cosma cînd i-a povestit ce întreceri au fost, cîte a 
cîştigat, ce boieri au fost de faţă, ce-a grăit domnul în 
faţa oştenilor, cine a avut cea mai bună şi mai scumpă 
platoşă, cine a adus caii cei mai de soi, şi cîte altele. 
Boierul Cosma vedea că fiul lui se poartă ca un bărbat 
şi-i făcea plăcere. 

Mama a văzut însă în ochii feciorului său ceva ce 
tatăl n-avea cum să vadă. Cînd s-a amestecat diînsa în 
vorbă şi l-a întrebat dacă la Suceava n-au fost şi niscai 
jupîniţe de soi, ochii băiatului au _ lucit într-un fel 
anume, culoarea feţii i s-a schimbat uşor şi aceste 
lucruri nevăzute pentru alţii nu i-au scăpat jupinesei 
Teodosia. Băiatului îi era ruşine să mărturisească 
pîrjolul care-i pustia sufletul şi mama l-a îmbiat spre 
cuhnie cu chipul că i-a pregătit numai lui ceva anume, 
care ştia că-i place de cînd era de-o şchioapă. lon îşi 
pusese în minte să nu povestească deocamdată nimic. 
Mai întîi, credea el, că e bine ca un bărbat să se 
stăpinească. Al doilea, cum să spui că inima ta se află 
pe şleaul Neamţului fără să te ruşinezi. Al treilea, 
dragostea asta nouă pe care n-o mai cunoscuse, era ca 
o otravă, plăcută însă, care se strecura pînă în cele mai 
tainice unghere ale fiinţei lui şi era şi bucurie şi durere 
în acelaşi timp, şi încă nu se dumirea ce este potrivit 
să faci, şi ce nu este potrivit într-o asemenea 


împrejurare. De aceea i-ar fi plăcut ca nimeni să nu 
afle pînă nu va simţi el nevoia să se destăinuiască. 

Cînd au intrat în odăile dinspre cuhne, mama l-a 
întors cu faţa spre ea, i-a pus mina pe braţ, deşi ar fi 
vrut să-i culeagă cu mîna arşiţa de pe frunte, dacă nu 
i-ar fi fost teamă că-l ruşinează, şi l-a întrebat pe un 
glas care arăta că este vorba numai de o taină a lor: 

— Ce culoare au ochii fetei? 

— Care fată, mămucă, s-a  bilbiit feciorul, 
roşindu-se pînă în albul ochilor. 

— Cea care te-a fermecat la Suceava. 

— Nu m-a fermecat nimeni. 

— Pe mine nu mă poţi minţi, băiatul mamii, şi poţi 
să-mi spui, ca să te pot scăpa de farmece. 

lon se uita la mama lui, ar fi mîngiiat-o, ar fi 
răsucit-o ca pe un copil, dacă nu i-ar fi fost ruşine, i 
s-ar fi ascuns bucuros la piept, acolo unde găsea linişte 
şi ocrotire cînd era mic, dar cum să mai facă aşa ceva 
acum? 

— Şi dacă-mi place să fiu fermecat, mămucă? oftă 
feciorul şi încercă să-i zimbească mamei lui cuminţi şi 
bună, singurul om de pe pămînt în care avea o 
încredere desăvirşită, pentru că ştia că ţine la el, cum 
cearcă să-l ferească şi acum de tot ce-i rău, fără să fie 
însă nimic supărător în vorbele şi în faptele ei, lui 
plăcîndu-i să ştie că se poate bizui pe cineva, în orice 
împrejurare, mama bucurîndu-se că-şi poate încă ajuta 
în multe feluri copilul. Un copil care arăta ca un bărbat 
zdravăn, cum i-ar fi vrut să-i vadă şi pe ceilalţi doi 
feciori ai ei, dar pe care-l simţea mai puţin ocrotit din 
pricina firii lui foarte deschise şi cinstite. Era prea 
încrezător în alţii şi putea să fie lovit cu uşurinţă. Viaţa 
nu-i descoperise capcanele şi nu-l încovoiase încă, dar 
cine ştie cîte i se puteau întîmpla şi atunci, dezamăgit, 


va simţi nevoia unui sprijin, undeva, iar acel sprijin 
avea să fie ea, omul care-l înţelegea mai bine ca 
oricare altul. 

— E semn că intri la grea slujbă, loane, grăi 
mama, îngrijorată şi temiîndu-se ca soarta să nu-i fi 
scos în calea băiatului ei cine ştie ce năpastă. La anii 
lui, uşor îi poate suci capul o diavoliţă. S-au văzut doar 
mulţi bărbaţi nenorociţi din pricina unei femei pe care 
o întîmplare nefericită i-a scos-o în calea lor, şi cu 
inima strînsă, mama îşi ispiti feciorul să-i spună cine, 
cum şi cînd s-a întîmplat povestea asta. 

— E fată de boier mare, mămucă, nu-ți fie teamă. 

— E bine atunci, băiete, grăi jupîneasa Teodosia şi 
faţa i se luminase spre bucuria feciorului. 

— E fiica pîrcălabului Condrea de la Neamţ. 

— Nu ştiu ce avere au. 

— Dumneata, mămucă, nu ştii ce fată au. 

— Şi cumu-i? 

— lacă aşa, subţirică, cu păr bălai şi ochi verzi şi 
frumoşi cum n-am văzut. 

— l-ai vorbit? 

— Puțin. 

— l-ai cunoscut părinţii? 

— Nu am avut cînd şi cum. M-a poftit la Neamţ şi 
de atunci gindurile mele sînt numai la domniţe ferecate 
după ziduri groase de cetate în care nu prea am cum 
să pătrund fără ajutoare. 

— Care ajutoare? întrebă jupîneasa Teodosia, 
rizînd. 

— Cel mai mare şi mai tare ai fi matale. 

— Cum adică eu, feciorul mamii? 

— Eşti mai tare decit balimezul cel mare pe care 
am auzit că l-a turnat Mehmet Sultan chiar sub zidurile 
cetăţii. Pentru că mai întîi trebuie urnit pan Cosma 


Movilă, prea cinstitul meu părinte, iar cetatea asta n-o 
putea cuceri nimeni altul decît jupineasa Teodosia. 
După aceea, unind pohfala lui pan Cosma cu 
înţelepciunea jupînesei domniei sale şi pornind cu 
toată puterea spre Neamţ, văd cum cei doi pircălabi 
înfricoşaţi, ar cobori podul şi, cu mare supunere, ar 
închina cetatea şi ar deschide porţile în care Movileştii 
ar intra ca nişte biruitori. 

Feciorul şuguia, jupînesei îi luceau ochii de 
încîntare că are un asemenea fecior şi, ameninţindu-l 
cu degetul şi făcîndu-l fur mare, i-a făgăduit că va face 
ea în aşa fel ca bărbatul dumneaei să supună o anume 
cetate, dacă altfel nu se poate. 

Zilele se scurgeau încet la Hudeşti. Se semăna 
griul şi meiul, vremea fiind numai potrivită pentru o 
aşa muncă. Călărea pe cîmp în tovărăşia celor doi fraţi 
mai mici, Văscan şi Gavril. Se duceau la helăştaele 
făcute pe Başeu, apoi la morile unde erau datori să 
macine oamenii din satele lor, au colindat fineţele şi 
pădurile din hotarul Hudeştilor şi Hreţenilor şi n-a cîrtit 
atunci cînd tatăl a fost de părete că trebuiesc văzute şi 
bălțile lor de la Prut. Acolo, a mers cu Nicoară, omul de 
care nu se despărţea niciodată cînd părăsea Hudeştii. 
S-a întors şi Cosma Movilă a fost mulţumit că toate-s la 
locul lor şi mai ales că se poate bizui, de acum, pe 
ajutorul unui bărbat. Intre timp, jupîneasa Teodosia i-a 
povestit cele ce i se întimplase feciorului lor la 
Suceava. Bărbatul a ascultat. Nici nu s-a bucurat, nici 
nu s-a mihnit. Aşa ceva trebuia să se întîmple, dar i se 
pare cam cu grabă ceea ce doreşte lon al lor. N-ar 
avea nimic împotriva fetii lui Condrea, deşi Condreştii 
au sate cam puţine, dar fiind vorba de o fată, niciodată 
nu poţi spune nimic pînă nu ştii ce cuprind sipetele ei 
de zestre. Pînă să pornească el, bătrinul, războiul cu 


cetatea Neamţului, ar fi mai potrivit să se gindească la 
o slujbă pentru feciorul lui, o slujbă măcar pe lîngă un 
mare dregător dacă nu la curtea domnească. Asta mai 
întîi, căci nu se cuvine ca un Movilă să stea deoparte. 
Al doilea - să se ducă singur feciorul lui la Neamţu şi să 
se dumirească bine dacă fata-i place tot atît de mult 
cum i s-a părut lui acum. Căci, din cite ştie el, 
primăvara nu este potrivit să-ţi alegi mireasă, pentru 
că de prea multă lumină nu vezi ce alegi. 

Cînd s-a întors lon de la bălțile de pe Prut, 
jupîneasa Teodosia i-a arătat ce crede bătrînul şi 
feciorul s-a întristat. Deşi dumneaei l-a îndemnat să 
nu-şi facă griji, pentru că pînă la urmă va leşi aşa cum 
doreşte feciorul ei. lon se simţea ca o pasăre în colivie. 

In ziua cînd a poposit la Hudeşti Maxin Udrea, el o 
pornise pe dealuri făcîndu-şi de lucru cu un erete. Cînd 
a strigat tatăl său să i se înfăţişeze, a făcut-o cu inima 
îndoită, bănuind că nu poate fi nimic bun pentru el. 
Altfel ar fi aflat de la maică-sa. Bătrînul, fără să-i pese 
de nimeni, cine ştie pe unde ar fi dorit să-l mai trimită, 
ceea ce însemna iarăşi aşteptare. Cînd şi-a ridicat ochii 
spre tătăne-său, n-a mai înţeles nimic. 

De obicei, jupîn Cosma cînd împărțea porunci, îi 
fulgera pe toţi cu privirea şi nu era chip să i te 
împotriveşti. De data asta nu se uita nicăieri anume, se 
vedea că îl frămiîntă ceva care-l face să nu mai fie atit 
de aprig în purtare. Cînd l-a zărit pe lon, l-a îmbiat să 
stea pe laviţă, nu departe de el. Jupineasa Teodosia 
răsărise din întunericul odăilor şi sta în prag, 
neînţelegind ce se întîmplă. Cosma s-a uitat, la muiere, 
apoi la băiat şi, clătinînd din cap a nemulţumire, le-a 
grăit: 

— Ceva rău se-ntimplă în Ţara Moldovei. S-au 
înfierbîntat capetele unora şi nu ştiu ce-a să iasă de 


aici. Oricum, bine nu va fi. Tu, loane, eşti mare şi 
trebuie să am încredere în tine, iară tu să nu leşi din 
vorba mea, dacă vrei să fie bine. Am nevoie de tine şi 
doresc să mergi în Ţara de Jos, la satele noastre de pe 
Tutova şi la locurile de pe Milcov. Nu te schimba la faţă 
că n-a căzut cerul pe tine. Ştiu ce te frămîntă şi n-am 
spus că nu mi-ar place o încuscrire cu Condrea. Şi 
acum, după cite am aflat, tare mi-ar fi plăcut ca nunta 
ta să fi fost singura grijă pe capul meu. Dar mi-e teamă 
că ne-aşteaptă o altfel de nuntă, cu mare primejdie 
pentru capetele multora. Grija noastră de căpetenie 
acum, este aceea de a ne scăpa capetele şi averile. 
Drumul spre Ţara de Jos poate să treacă de-a dreptul 
prin leşi, dar dacă este neapărat nevoie, el se poate 
abate şi prin Suceava şi de acolo, pe sub munte, ceva 
mai la vale. N-am nimic împotrivă s-o apuci pe unul 
sau pe altul, dar un lucru-ţi cer: fii cu băgare de seamă. 
Şi mai ales, dacă poţi, nu vorbi sau vorbeşte cît mai 
puţin şi ascultă cît mai mult. Şi-ţi poruncesc cu 
străşnicie să nu făgăduieşti nimănui nimic, chiar de-o fi 
să plesnească pielea pe tine. Nu-ţi pot desluşi mai 
multe, însă nici o clipă să nu uiţi că tu eşti sluga 
domnului, el este stăpînul nostru hărăzit de Dumnezeu 
şi lui îi sîntem datori cu slujbă neclintită. Asta să n-o 
uiţi, orice ţi se va spune. i-l dau pe Nicoară şi aş dori 
să mai iei încă vreo cîțiva slujitori. In satele noastre 
spune-le slugilor să fie pregătite cu cai, cu arme, cu tot 
ce trebuie. 

— Doamne, apără-ne, se trezi jupîneasa Teodosia 
vorbind. Pane Cosma o să fie război şi mie nu-mi spune 
nimeni nimica? 

— Linişteşte-te femeie. Nu-i vorba de nici un 
război! Am spus că se pot întîmpla multe, nici eu nu 
ştiu ce. Nu trebuie să-i spăriem pe oameni, dar slugilor 


noastre le putem cere să fie pregătite. Cînd le vom da 
veste, să purceadă de sîrg spre Todireni, pe Jijia, unde 
ne vom afla şi noi, de va fi nevoie. Să nădăjduim că nu 
va fi nimic. Şi încă ceva, lucru pe care nu trebuie să-l 
uiţi: slugile care se îngrijesc de cirezile noastre de la 
Lumireani să fie cu băgare de seamă şi dacă se iveşte 
vreo primejdie dinspre Dunăre, să se afunde cu ele în 
pădurile de sub munte. lară pietrile noastre de ceară 
culese de la prisăcile lui Chiprian şi Petelea de pe 
Milcov, să fie trimise neîntirziat la Suceava şi să le 
descarce la Cricor armanul. Umblă repede, fătul meu, 
şi cu mare fereală. Dacă poţi, pleci miine. Dacă nu, să-l 
pregăteşti jupîneasă pentru poimiine. Eu pornesc miine 
ceva mai pe aproape. Trebuie să fiu în preajma fraţilor 
şi surorilor tale, ca să pot pune la adăpost pe toată 
lumea în caz că va fi nevoie. Trag, totuşi, o nădejde că 
nu se va întîmpla nimic rău ş-om petrece şi anul ăsta 
cu bine. Ai înţeles loane ce ţi-am spus? 

— Am înţeles tătucă, fii fără grijă. 

— Atunci ia-ţi feciorul nevastă şi dădăceşte-l, nu 
mai înainte de-a te-ngriji de cină. Nicoară! răcni 
boierul, să vină după cină Nicoară. g 

Pentru lon masa a fost mai mult un chin. In loc să 
mănînce ar fi fost mai potrivit să bată cîmpii şi 
dealurile Hudeştilor. Nu înțelegea ce se întîmplă cu 
tatăl său, nici rostul sfaturilor. Bănuia că trebuie să fie 
ceva rău, dar ce anume şi cît de rău ca să-l înstrăineze 
pe tătîne-său de ceea ce-i era lui pe inimă şi-l ardea 
acum? Cînd s-a terminat cina, bătrînul Cosma Movilă 
s-a uitat cu îngăduinţă la feciorul lui cel mare, lucru 
mai puţin obişnuit în purtările sale şi i-a spus, zimbind 
în barbă: 

— Bagi bine de seamă ce-i cu fecioara lui 
Condrea. De-o vei găsi frumoasă cum zici tu că este 


şi-ţi va plăcea aşa de mult încît nu mai doreşti să 
trăieşti fără să-ţi bagi grumazul sub jug, atunci să-i 
spui pîrcălabului că-ndată ce-om avea răgaz şi de va fi 
şi pace în Ţara Moldovei, ne-om ridica cu mic cu mare 
şi vom urca spre munte ca să-i cerem fata după obicei. 

Ca să nu i se îndulcească glasul mai mult decit se 
cuvenea pentru un bărbat ca domnia sa, Cosma 
biv-ceaşnic s-a întors cu spatele spre ai săi şi a păşit în 
tindă unde-l aştepta Nicoară cu care avea să lege sfat 
pînă spre miezul nopţii. 


IV 


Miercuri, a patra zi din luna mai, Cosma Movilă o 
pornea cu Oancea logofătul său şi cu alte două slugi 
spre Herţeni şi apoi în jos pe apa Jijiei. Jupineasa 
Teodosia nu mai prididea cu pregătirea calabalicului 
feciorului ei care pornea spre Ţara de Jos în ziua 
următoare. Nouri negri se grămădiseră spre apus şi 
jupîneasa ar fi vrut ca lon să aştepte schimbarea 
vremii, dar feciorul ardea de nerăbdare să se arunce în 
şa şi să pornească. Avea în faţa lui drum lung şi o parte 
din el l-ar fi făcut ca o nălucă, fără popas, fără hrană, 
dacă însoțitorii şi dobitoacele care-i purtau ar fi fost 
miînaţi de la spate de aceeaşi patimă. Nicoară se 
bucura de drum, nu-i plăcea la Hudeşti, în ochii 
stăpinului, nu-l trăgea inima spre trebile gospodăriei, 
deşi era vrednic şi ducea totul la îndeplinire la timp şi 
bine. Alesese pentru drumul de acum alte două slugi 


boiereşti: pe Pătru Manciul şi pe Cîrstea, doi oameni 
care se înțelegeau de minune deşi ca fire şi ca 
înfăţişare nu se asemănau în nici un chip. Pătru era 
mare la trup, puternic ca un taur. Nu se ştia de unde 
vine, din ce neam este, dacă a fost vecin sau răzăâş, 
dacă s-a născut în Ţara de Sus sau în Ţara de Jos, om 
de la munte sau de la cîmpie. L-a cules Cosma Movilă 
cu cinci ani în urmă cînd cu năvala lui Alb-Sultan. 
Boierul a rămas cu gura căscată cînd l-a văzut pe Pătru 
cum doboară cu un pumn izbit cu sete între urechi, un 
cal care nu vroia să i se supună. Cînd s-a prilejit să stea 
de vorbă cu el, l-a întrebat încotro o s-o apuce atunci 
cînd s-or slobozi ostile. Răspunsul iarăşi l-a mirat pe 
boier. Pătru a săltat din umeri, şi-a strimbat chipul în 
semn că nici el nu ştie. La întrebarea dacă nu vrea să-l 
urmeze, n-a zis nimic, dar din clipa aceea s-a ţinut de 
urma boierului, gata oricînd să dea o mînă de ajutor la 
strîns tarhaturile de pe cai, la făcut focul şi întocmirea 
locului de mas peste noapte, la dus caii la adăpat şi 
cîte treburi sînt de făcut atunci cînd eşti la oaste. Şi de 
atunci a rămas lîngă boier. N-a cerut şi nici nu s-a 
tocmit pentru simbrie. Un singur lucru l-a rugat pe pan 
Cosma: cînd i-o veni să-şi ia lumea în cap să nui se 
pună nimeni împotrivă. Boierul a crezut că un 
asemenea om n-o să facă pureci mulţi într-un loc, au 
trecut însă cinci ani şi Pătru tot pe lingă Cosma Movilă 
a rămas. 

Cîrstea era subţire, nu prea înalt, se strecura ca 
un tipar, fără zgomot. Nici cîinii nu-l simțeau atunci 
cînd se furişa prin grădinile de la curţile oamenilor. 
Avea mişcări atit de iuți, încît Pătru se minuna întruna 
pentru că nu pricepea cum să fie cu putinţă una ca 
asta. Cirstea făcea un semn pe un copac şi pînă să se 
dumirească Pătru de unde, cînd şi cum a făcut, stiletul 


talienesc al tovarăşului său sbărnaia în lama înfiptă. 
Cîrstea mai era şi un arcaş neîntrecut. Pătru se mai 
minuna şi de altceva: nu se dumirea iarăşi cum poate 
să iasă asemenea glas gros dintr-un trup aşa de 
subţire. Asta l-a făcut mai mult să se apropie şi să se 
împrietenească cu Cirstea. Rizind pe nas, mai degrabă 
un rînchezat, Pătru îi spunea din cînd în cînd lui 
Cîrstea: 

— Să fi fost ca tine, mă, hoţ de cai mă făceam. Aş 
fi bătut toată ţara şi toată Europa şi m-aş fi pricopsit. 

Pe cei doi îi ceruse Nicoară lui pan Cosma şi vineri 
de dimineaţă lon Movilă şi oamenii săi o porneau spre 
Suceava. Aşa hotărise feciorul de boier şi spre seară 
făceau primul popas în lunca Siretului, după cum 
rinduise Nicoară. Caii nu trebuiau sleiţi cu alergătura şi 
la fiecare oprire trebuiau să fie bine hrăniţi. In ziua 
următoare au ajuns pe apa Moldovei, au tras la un han 
unde li s-a dat cailor orz din belşug. A treia zi înainte 
de amiază intrau în Tirgu-Neamţ. Au tras la han să se 
curețe de glod, să se hrănească şi să se hodinească. 
Cu haine schimbate şi însoţit de Nicoară, lon a 
îndrăznit spre seara sa bată la casele unde îşi afla 
locuinţa pircălabul Condrea. Spre norocul lui, Condrea 
era acasă, la cetate fiind rînduit în ziua aceea Costea, 
cel de-ai doilea Pircălab al Neamţului. lon a cerut 
slugilor să fie primit de stăpînul lor. li era teamă. Dacă 
jupîn Condrea nu-l îngăduia în locuinţa sa şi i-ar fi 
trimis vorbă să-şi înfăţişeze plingerea a doua zi la 
piîrcălăbie? El nu avea să lămurească vreo pricină cu 
dregătorul domnesc, nu venea pentru dreptatea pe 
care i-ar fi putut-o face pircălabul. Pricina lui era mult 
mai gingaşă şi nu se putea lămuri decit în casa 
pîrcălabului. Şi dacă nu se lămurea, ce-ar fi trebuit să 
facă s-o vadă măcar pe fata pircălabului? Aştepta cu 


nerăbdare dezlegarea atitor îndoieli şi de felul cum îşi 
frămînta mîinile, şi din neastimpărul care-i frămînta tot 
trupul se putea ghici ce-i în sufletul său. 

N-a trebuit să aştepte mult şi sluga a deschis 
poarta poftindu-l în curte. A trecut dirlogii calului lui 
Nicoară şi a păşit în pridvorul casei unde se afla jupîn 
Condrea, un bărbat îndesat, cu o barbă mare şi ochi 
ageri. Deşi ar fi dorit să păşească falnic şi să se poarte 
fără nici o sfială, lon simţea cum îl cuprinde o 
neputinţă în faţa acestui om pe care nu-l cunoştea şi 
căruia dorea să-i ceară, nici mai mult nici mai puţin, pe 
singura odraslă, faptă care se cuvine să fie făcută nu 
de un ţinc neputincios ca el, ci de oameni în toată 
firea, îi venea să intre în pămînt de ruşine, dar acum se 
prinsese, besmetic, în horă şi de felul cum va şti să se 
poarte avea să cunoască sau nu marea bucurie la care 
se gindise clipă de clipă în săptamiînile ce trecuseră de 
cînd o văzuse pe fată. 

Pîrcălabul l-a măsurat din creştet pînă-n tălpi, 
ceea ce a sporit şi mai mult încurcătura care se citea 
lămurit pe faţa lui lon şi mulţumit de puterea pe care o 
avea asupra lui, l-a întrebat cu un glas şters: 

— Ce vint te-aduce pe coclaurile noastre, tinere? 

— M-a trimis părintele meu să cercetez averile 
noastre din Ţara de Jos. Cînd am plecat de-acasă mi-a 
spus să mă abat pe la domnia voastră şi să vă închin 
sănătate din partea domniei sale şi să vă fac cunoscut 
că-i pare rău că n-a putut să facă acelaşi drum cu mine 
ca să fie acum unde mă aflu eu, dar treburi, care nu 
sufereau întîrziere, l-au minat în altă parte. 

— Mă bucură cinstirea pe care mi-o arată pan 
Cosma, deşi nu-i cunosc pricina şi dacă-mi îngădui, 
tinere, ce treburi l-au împiedicat să vină la Neamţ? 


— Luminate  boierule, părintele meu nu mi-a 
desluşit nimic. Mi-a spus doar că s-ar putea să vină 
vremuri grele şi că trebuie să fim cu mare băgare de 
seamă. 

Piîrcălabul Condrea, fără să-şi schimbe înfăţişarea 
plină de măreție de pînă atunci, întrebă cu un glas în 
care se simţea o schimbare: 

— Ţi-a vorbit despre anume fapte şi s-a gîndit 
părintele tău la anumiţi oameni? 

— V-am spus că nu mi-a desluşit nimic. Mi-a zis 
doar că-i este teamă. De aceea a plecat să vadă satele 
noastre din [ara de Sus, iar pe mine m-a trimis 
într-acoace. 

— N-a stat de vorbă cu boieri de prin preajmă, nu 
s-a sfătuit cu nimeni? 

— A trecut un singur boier, Maxin Udrea, acum 
cîteva zile pe la noi pe la Hudeşti, dar ce-au vorbit şi 
ce-au pus la cale nu ştiu. 

— Ţi-a poruncit să-mi aduci mie o veste anume? 

— N-aş: putea spune că este o veste. Mi-a cerut 
să vă închin urările sale de sănătate şi dac-ai îngădui 
domnia ta, atunci cînd se vor limpezi toate, a veni şi 
tata şi mama la Neamţ ca să vă cunoaşteţi mai bine şi 
să chibzuiţi împreună ce-i bine de făcut cu noi cei 
tineri. 

— Care voi, cei tineri? se burzului pîrcălabul. 

— Cu mine şi Măgdălina, avu putere să bilbiie mai 
departe lon. 

— Ehei, aşa de năpraznici şi de neîmblinziţi sînteţi 
voi, cei din Ţara de Sus? Nu ţi se pare că este cam prea 
pe, grabă, tinere? Deci asta-i pricina ce mi te aduce, ca 
să-mi faci pe peţitorul? 

— Mă rog de domnia ta să nu creadă una ca asta. 
Mi-i dragă fiica domniei tale, dar nu am venit ca s-o 


cer, căci nu mie mi se cuvine să fac aşa ceva. Am 
părinţi şi Măgdălina are părinţi şi numai ei în de ei vor 
hotărî cum e bine sau nu. Eu, pane Condrea, numai un 
lucru ştiu, că mi-i dragă fata şi pentru ea sînt în stare 
să-mi pun şi capul. Tătuca zicea c-ar putea fi bun şi la 
altceva, dar eu nu cred. 

— Şi mă rog, cînd ai avut vreme să mi te aprinzi 
aşa? 

— Nu-i nevoie de prea multă vreme jupîn 
Condrea, cînd ţi se arată o minune cum este 
Măgdălina, iar eu am venit să cer îngăduinţa domniei 
tale să văd această minune. Vin cu gînduri curate şi cu 
încuviințarea părinţilor mei. 

— Şi dacă părinţii nu ti-ar fi dat încuviințarea lor? 

— M-aş fi aruncat la picioarele domniei taie şi aş fi 
cerut îndurare. Aşa, cei care trebuie să aibă milă de 
mine sînt părinţii mei şi este mai bine că am 
înţelegerea lor. Rămine ca ei să cîştige înţelegerea 
domniei tale după datina străbună. 

Pircălabul simţea cum i se topeşte îndirjirea. 
Tînărul lui Cosma Movilă arăta cam prea multă 
înflăcărare, dar asta-i a vîrstei. Ceea ce-i plăcea la el 
era însă buna-cuviinţă, lucru mai rar la tineretul din 
ziua de azi. Ar fi putut să fie un, înfumurat şi rangul i-o 
îngăduia, dar tînărul din faţa sa nu era nici trufaş, nici 
bezmetic, aşa cum păruse multora cu puţină vreme în 
urmă. Supus, el căuta să-şi cîştige dreptul de a fi fericit 
prin cinste, şi privirea lui arăta că nimic nu-i umbreşte 
cugetul. Era mai bine să fi venit părinţii lui, dar şi el ar 
fi avut putinţa să-şi agonisească dragostea pe căi 
ocolite spre ruşinarea tuturor. E prea tînăr, dar e neam 
prea bun ca să-l alung ca pe un oarecare. Pircălabul 
ştia că-s vremuri tulburi şi-l înţelegea pe Cosma Movilă 
că poartă grija casei sale. O încuscrire cu un asemenea 


om ca Movilă în clipele acelea nu era de lepădat. Ba 
s-ar putea să aducă mari foloase celor din cinul lui şi 
venirea lui lon Movilă la Neamţ, tocmai acum, nu pica 
rău. Băiatul sau nu aflase nimic sau se vede că ştie 
să-şi ţină gura, încă o dovadă de înţelepciune pentru 
vîrsta lui. 

Faptul că-i este dragă Măgdălina este iarăşi un 
lucru bun. 

Acolo unde va fi ea o să fie şi el. Nu numai că nu 
trebuie alungat ţîncul ăsta care aşteaptă cu sufletul la 
gură o dezlegare, ba, dimpotrivă, trebuie să fie alături 
de noi, şi prin el, tot neamul şi puterea Hudiceştilor. 
laca cum o judecată cumpătată vine în folosul lui. 

— Cit timp vrei să rămii la Neamţ? 

— Atit cît îmi va fi îngăduit s-o văd pe jupiîniţă. La 
Suceava n-am avut cînd să stau cu dînsa de vorbă. Ar 
trebui s-o văd şi să mă lămuresc pe mine dacă nu-i 
numai o nebunie a mea. Dacă nu este aşa, nu rămîne 
decit să cobor cît mai grabnic la Milcov, să mă întorc 
de istov la Hudeşti şi cu îngăduinţa domniei voastre s-o 
pornim cu toţii spre Neamţ pentru a hotărî împreună, 
toate cele cuvenite. 

— Eu zic, tinere, s-o luăm mai domol. Trebuie să 
stau mai întîi de vorbă cu jupîneasa mea şi să vedem, 
mai apoi, ce zice şi fata. Să-mi spui la ce han ai tras şi 
am să trimit pe cineva să te găsească atunci cînd va fi 
nevoie. 

— Mulţămesc din toată inima jupîn pîrcălab şi-ţi 
urez domniei tale, jupînesei şi jupîniţei multă sănătate. 
Am să aştept porunca domniei tale, la hanul lui Oană 
Slutul. 

lon făcu o plecăciune adîncă în faţa lui Condrea, şi 
părăsi casele pîrcălabului, plutind. La han a aşteptat 
pînă spre seară cînd o slugă a lui Condrea i-a adus 


vestea cea bună că a doua zi, de dimineaţă, să se 
înfăţişeze pîrcălabului. Seară lungă postită, noapte 
nesfîrşită, somnul neizbutind să-i toropească pe 
de-a-ntregul mintea şi trupul. În zori se primeni şi, 
îmbrăcat cu mare grijă, a pornit-o în buestru în jurul 
tirgului ca aerul tare de dimineaţă să-i învioreze faţa şi 
să-i treacă timpul pînă la sorocul potrivit. 

| s-au deschis porţile numaidecit şi a fost poftit în 
pridvor, ca şi în seara trecută. Pircălabul i-a ieşit în 
întîmpinare şi din primele vorbe se arătă că este în 
toane bune. 

— Pînă a să vină jupîneasa Nastasia, te poftesc să 
iei loc. Am vorbit cu dumneaei şi nu s-a arătat 
mulţumită de graba ta şi c-ai îndrăznit să vii singur. 
Ce-o să spună lumea? s-a întrebat dinsa, iar eu i-am 
spus că n-o să zică nimica pentru că noi nu avem de 
dat seamă nimănui, iară tu n-ai să vorbeşti nimănui ce 
treburi te-au adus la Neamţ. Să-ţi pecetluieşti gura şi 
vom da în vileag logodna sau cununia atunci cînd noi 
părinţii vom hotărî, una sau alta dacă va fi nevoie. 
Jupîniţa n-a mărturisit nimic, a cerut numai îngăduinţa 
să vă vedeţi şi să vă mărturisiţi voi în de voi dacă aveţi 
ce. Eu astăzi voi fi la cetate. Dumnealor, jupineasa şi 
jupîniţa au a merge pînă la mănăstirea Neamţului. Iți 
îngădui să le însoţeşti. Cum ai să te descurci, te 
priveşte. 

Lui lon i se părea că ograda şi casele pircălabului 
o iau razna, purtate de virtej, şi nu ştia ce să spună, 
cum să-i mărturisească recunoştinţa pe care i-o purta 
lui Condrea. Faptul că jupiîniţa tăcuse era semn bun. 
Poate că se temea şi dinsa, aşa cum se temea şielcă 
o fericire atit de mare pe care o visează orice tînăr nu-i 
cu putinţă. Şi încă atît de neaşteptat şi de repede, fără 
nici o împotrivire din nici o parte. Fata se întrebase 


dacă nu cumva totul nu-i decit o închipuire care se va 
destrăma atunci cînd va da iarăşi cu ochii de ei. Ar fi 
dorit să nu se amăgească, pentru că se temea de 
suferinţă, iar jupineasa Nastasia avusese dumneaei 
grija să-i împuie capul cu primejdiile nenumărate care-i 
pîndesc pe nişte tineri care nici nu ştiu ce-i pe lume şi 
nici nu pot gîndi. Că trebuie să fie cu mare băgare de 
seamă, pentru că ce poţi face dintr-o slăbiciune a 
tinereţii, nu mai poţi drege pînă la bătrineţe şi căinţa 
nu mai ajută la nimic. Îi era teamă, şi cînd jupîneasa 
Nastasia i-a spus că nebunul de Movilă e în tirgul 
Neamţului şi a mai avut şi mare îndrăzneală să calce 
pragul unui dregător domnesc, Măgdălina a simţit că-i 
stă inima-n loc. Apoi a cuprins-o o dulce ameţeală. 
Nebunul ei n-o uitasă şi asta era cel mai de seamă 
lucru de pe lume, mai mult, acel nebun era în stare să 
bată război cu toată lumea pentru dinsa. A ispitit-o 
jupîneasa Nastasia în fel şi chip ca să afle dacă-i mai 
este drag Movilă, dar Măgdălina a tăcut sau a spus „nu 
ştiu”. 

— Să-mi îngăduiţi să stau de vorbă cu el, 
mămucă. Şi atunci s-or lămuri multe. In faţa mea a 
grăit numai cîteva vorbe, pe cele mai multe le-ai auzit 
şi domnia ta, dar ce poţi alege din ele? 

În sfatul care-a urmat între Condrea şi nevastă, 
jupîneasa s-a arătat împotriva lui Movilă. Fără să-i 
destăinuiască ce-l face să fie atit de îngăduitor cu 
tînărul, Condrea a fost de părere că cel care are 
dreptate este numa fata lui. Cum a doua zi mama şi 
fiica aveau să meargă la mănăstirea Neamţ, unde se 
afla călugăr un văr bun al jupînesei Nastasia, pentru a-i 
încredința pentru o vreme citeva lucruri de mare preţ, 
Condrea a fost de părere să le însoţească şi tînărul 
Movilă, în legătură cu acele lucruri care trebuiau duse 


la Neamţ, jupîneasa se arătase la început nemulțumită. 
Domnia sa nu ştia, aşa cum ştia toată lumea, că nu era 
loc mai potrivit pentru a-ţi pune la adăpost averea 
decit Cetatea Neamţului. Aici îşi trimetea domnul 
familia în clipele de mare primejdie, aici îşi aduceau 
boierii mari lăzile pline de scule şi haine. S-a dovedit că 
vrăjmaşul poate călca toată ţara Moldovei de-a lungul 
şi de-a latul, dar cetatea Neamţului a rămas necilintită, 
în puterea oamenilor rînduiţi de domnie cu apărarea ei. 
Dacă acum era nevoie de adăpost, putea fi altul mai 
bun ca cetatea unde se afla pircălabul chiar stăpînul 
acelor bunuri? 

Piîrcălabul Condrea n-a îndrăznit să-i desluşească 
jupînesei sale unele lucruri pe care le socotea 
deasupra înţelegerii unei femei. A stăruit cu lămuririle 
sale ocolite pînă cînd Nastasia n-a înţeles despre ce 
este vorba dar a priceput că aşa trebuie să facă, dacă 
soţul ei ţine morţiş să se facă aşa şi nu altfel. Era vorba 
de două paftale şi de nişte bente de minecă 
muierească, toate bătute în pietre nestemate şi 
mărgăritare, mai erau nişte inele de mare preţ, cercei 
şi pandelocuri, unele mai scumpe ca altele. Numai 
acele scule trebuiau lăsate în mare taină călugărului 
sub straşnic jurămiînt. Altele, de va fi nevoie, or vedea 
ei ce trebuie făcut cu ele. De ce se teme pan Condrea? 
Jupîneasa Nastasia n-a înţeles nici asta, dar un bărbat 
ca pircălabul nu-şi poate face o grijă fără să fie ceva la 
mijloc pe care domnia sa nu-l poate mărturisi 
deocamdată. Domnia sa mai spunea că s-ar putea să 
nu se întîimple mai nimic. Şi că i-ar place să joace la 
nunta fetei sale, în ăst an, sau în cel de vine, dacă s-ar 
înţelege cu Movileştii. Jupîneasa Nastasia s-a arătat 
iarăşi nemulțumită şi pînă la urmă s-a hotărît ca 


tinărului Movilă să i se îngăduie să le însoţească la 
Neamţ şi cu acest prilej se vor limpezi mai multe. 

Cei doi bărbaţi n-au aşteptat mult şi jupineasa 
Nastasia şi-a foşnit rochia-i scumpă în pridvor, urmată 
de Măgdălina care călca sfioasă pe urmele mamei sale. 
Jupîneasa se arăta tulburată de grija pe care trebuia 
s-o poarte tuturor, a înclinat capul la salutul tînărului 
fără să-i arate că-i face plăcere sau nu. Măgdălina a 
răspuns la bineţe fără să ridice ochii. Lui lon i s-a părut 
cu mult mai frumoasă ca la Suceava. Atunci era ca o 
domniţă din cadră, aşa cum se vedeau zugrăvite 
domniţele în casele domneşti. Acum, însă, era, sub 
vestmintele lipsite de podoabe deosebite, atit de 
plăpîndă, încît lui lon îi era teamă ca atingind-o să nu 
se destrame ca un abur, deşi în faţa lui se afla o 
făptură alcătuită din carne şi oase. Cînd rădvanul a tras 
în faţa pridvorului, boierii au coborit mai întîi, şi a păşit 
mlădioasă fata şi ei i-a urmat lon. Femeile s-au urcat în 
rădvan, patru slujitori au încălecat, în acelaşi timp şi 
lon cu Nicoară s-au amestecat cu ei. După ce au trecut 
de Vinători, lon şi-a îmboldit calul, alăturindu-se 
rădvanului în aşa fel încît s-o poată zări pe fată. 
Drumul a fost o frămiîntare şi un chin. Era aproape de 
vedenia lui, dar nu putea nici s-o atingă nici să-i 
vorbească. Grea muncă! 

La mănăstire le-a ieşit în întimpinare chiar 
stareţul care s-a bucurat de aşa oaspeţi şi s-a bucurat 
şi mai mult cînd a izbutit s-o facă pe jupineasa 
Nastasia să rămînă la prînz. 

După ce s-a lămurit cu ce prilej a venit 
piîrcălăbeasa la mănăstire, jupineasa Nastasia a fost 
poftită la sfatul de taină pe care l-a cerut cu fratele 
Nectarie, vărul domniei sale. Starețul a pornit să 
poruncească cele cuvenite pentru pregătirea mesei, iar 


Măgdălinei i s-a îngăduit să-i arate lui lon Movilă 
aşezarea monastică pe care n-o mai văzuse pînă 
atunci. Fetii i s-a dat calul unuia dintre slujitorii care-i 
însoţiseră şi cei doi au pornit-o pe cărările care 
străbăteau poienile dinspre miazăzi şi asfinţit. Soarele 
strălucea pămîntul, ierburile, şi pădurea care era la doi 
paşi îşi revărsau aromele tari în văzduhul încins, se 
înălța zvon de păsări şi de vietăţi care sălăşluiau în 
ierburile de un verde crud, ce creşteau puternice, o 
linişte se înstăpiînea în anume clipe de parcă toată firea 
ar fi încremenit, ca o boare de vînt să pună iarăşi totul 
în mişcare. Cei doi simțeau cum creşte în ei o bucurie 
necuprinsă ce se adăuga unei sfieli neînţelese şi le 
sugruma cuvintele mai înainte de a fi rostite. Găseau 
că tot ce le trece prin minte nu merită să fie rostit şi un 
gînd îl alunga pe altul. Se uitau unul la altul şi inima le 
bătea cu putere, îşi întorceau privirile, îmboldeau caii 
să meargă şi iar se alăturau fără să fie în stare să 
vorbească. Se priveau şi ochii lor spuneau mai multe 
decit ar fi fost în stare să cuprindă cuvintele. Intr-un 
tirziu, lon a început să smulgă cuvint cu cuvint ca să-i 
spună fetei că de cînd a văzut-o n-a mai cunoscut nici 
bucurie, nici odihnă. 

— Nu-s şi alte fete în Ţara de Sus? l-a întrebat 
Măgdălina, mai mult ca să spună ceva, şi îndată i-a 
părut rău de asemenea vorbe. Peste faţa băiatului a 
trecut o umbră, a privit-o lung ca şi cum nu s-ar fi 
săturat privind-o, şi i-a răspuns rar, cu un glas care 
izvora din cele mai tainice cute ale sufletului său. 

— Multe fete sînt sub soare, jupîniţă, dar pentru 
mine, din ziua în care te-am văzut şi mai cu seamă din 
seara aceea, în care am putut să te privesc, nu este 
decit o fată şi aceea eşti domnia ta. Am trăit ca pe 
jăratec şi am pornit, cum s-a ivit întiiul prilej, să te 


caut. Am visat în fel şi chip clipa în care am să te văd 
iarăşi. Uneori mi-era teamă că n-o să mi se îngăduie să 
ajung la domnia ta, dar soarta a fost de partea mea. ŞI 
nici acum nu mă dumiresc cum de-am putut să am 
atita noroc. 

Au îmboldit iarăşi caii care-şi plecaseră capul să 
culeagă fire de iarbă mai înaltă şi în trap uşor au ajuns 
la marginea pădurii. Băiatul a sărit de pe cal şi a 
ajutat-o pe fată să coboare. Parcă nu era făptură 
pămîntească, aşa era de uşoară şi de mlădioasă. Faţa i 
se aprinsese de soare şi de aerul tare, iar ochii îi 
străluceau. Au mers cîțiva paşi cu caii de dirlogi, şi fără 
să ştie cum, s-au apropiat, împinşi de o putere pe care 
n-o pricepeau, şi băiatul i-a cuprins mai întîi mîna. 
Şi-au vorbit nimicuri, sugrumaţi de tulburarea care-i 
stăpinea, şi fiecare îşi dădea seama că altceva 
trebuiau să-şi spună. Îşi pîndeau mişcările într-o mare 
încordare şi în aşteptarea acelei clipe în care dragostea 
lor avea să fie pecetluită. După o vreme băiatul s-a 
oprit şi fata i-a făcut faţă. A înţeles după privirea lui 
care cerşea înţelegere că ar vrea să-i spună ceva de 
care atîrnă viaţa şi fericirea lui. S-a apropiat de el, a 
săltat faţa supusă şi în loc să-i vorbească, lon, pierit cu 
totul, şi-a lipit sfios buzele de gura ei. Zguduiţi parcă 
de ceva s-au tras un pas înapoi, s-au privit cu 
disperare, după care fata şi-a încolăcit braţele după 
grumazul puternic al băiatului, el i-a cuprins mijlocul 
delicat, a înălţat-o ca pe un fulg şi s-au sărutat 
îndelung, frămîntindu-şi buzele şi căutindu-se cu 
disperare ca şi cum ar fi dorit să se topească unul 
într-altul şi să nu mai fie, dacă era cu putinţă, decit o 
fiinţă, singură şi nedespărţită. 

Întoarcerea spre lumea din afară s-a făcut greu şi 
cu părere de rău. Erau fericiţi. Parcă s-ar fi desfăcut de 


o mare povară, se puteau privi mai slobod, vorbele 
curgeau firesc şi o mărturie de dragoste şi cît de mare 
era această dragoste se pecetluia cu un alt sărut pe 
care şi-l împărtăşeau cu dăruire şi cu dorinţa de a fi 
urmat de altul. 

— Măgdălină, Măgdălină, lumina şi bucuria mea, 
acum ştiu că nimeni nu mi te mai poate lua şi nici o 
putere din lume nu ne mai poate înstrăina. Ce-mi 
trebuie este tăria de a răbda pînă la vară sau pînă în 
toamnă cînd părinţii noştri vor hotărî nunta. E mult 
pînă atunci, n-aş vrea să plec de la Neamţ, dar ştiu că 
nu se poate altfel. Cînd m-oi înturna spre Hudeşti, de 
pe Tutova am să fac un nou ocol să vin să te caut. Asta 
înseamnă că nu vor trece nici două săptămîni şi am să 
te vad iarăşi. 

Au încălecat, el a ajutat-o să stea în şaua prea 
mare, bărbătească şi în pasul domol al cailor s-au 
îndreptat spre mănăstire. lon nu credea că trăieşte 
aievea. Prea i se împliniseră toate fără nici o piedică. 
Nimeni, din nici o parte nu s-a ridicat împotriva 
dragostei lui. Nu-l speria nici înfăţişarea jupînesei 
Nastasia. Sta dumneaei cam ţeapănă în scaun, 
răspundea mai mult din virful buzelor cînd era vorba 
de feciorul lui Cosma Movilă şi avea priviri care voiau 
să spună că nu-i este prea pe plac ce se întîmplă sub 
ochii ei. Jupîneasa dorise în sufletul său ca să-şi poarte 
copila pînă la măritiş după placul inimii sale. Să-i fie 
sfetnicul de taină şi îndrumătorul care ştie ce vrea. Şi 
iaca, acum răsărise acest flăcău şi o dăduse pe 
dumneaei la o parte, cu mult prea multă uşurinţă, iar 
zgitia ei de fătucă se bucura mai mult decît se cuvine 
de o ispravă care era numai a ei. Asta se simţea din 
felul cum îi luceau privirile atunci cînd se uita la el şi 
din zimbetele pe care ştia să le stăpinească, stîrnite de 


vorbele lui. Simţea cum creşte o anumită tărie în 
făptura asta plăpîndă pe care o văzuse lipsită de 
apărare şi refugiindu-se veşnic la sînul ei ocrotitor şi 
cum ceea ce se născuse în sufletul ei o împingea 
departe de dumneaei. 

Au plecat pe chindie spre Neamţ. S-au abătut pe 
la cetate unde se afla pircălabul şi spre seară au ajuns 
în tîrg. Nu l-a poftit nimeni să intre aşa că a trebuit să 
se închine în faţa domniilor lor şi să se despartă în faţa 
porţilor. | se îngăduia să se abată la Neamţ cînd va 
face drumul întors. Numai să fie linişte şi pace, iar lui 
lon aceste lucruri i se păreau a fi cele mai la îndemină. 
Ţara nu era ameninţată de nimeni, vremea se anunţa 
frumoasă, nimic nu întuneca zarea spre care se 
îndreptau toate nădejdile lui Ilon. Asta însemna că în 
toamnă, cînd se va frămîntă prima piine, va fi veselie 
mare nu numai la curţile din Hudeşti, oamenii vor avea 
cu ce să se veselească, iară nunta lui avea să fie o 
nuntă ca-n poveşti. 

A adormit greu. Era prea multă bucurie în el ea 
somnul să i se lipească de gene. l-a lăsat în plata 
domnului pe cei trei tovarăşi de drum, cu singura 
condiţie ca a doua zi să plece cît mai devreme. Şi, 
într-adevăr, cînd răsărea soarele, cei patru se aflau în 
şa şi porneau spre Ţara de Jos. 

Mai înainte să părăsească tirgul, un pilc de 
călăreţi, care venea în mare grabă dinspre Fălticeni se 
rupse în două şi lon i-a auzit pe doi dintre ei, pesemne 
căpeteniile acelor călăreţi, cum se îndrumau ca unul 
să-l caute pe pircălabul Condrea, iar celălalt pe 
pîrcălabul Costea, de s-ar afla în tîrg sau la cetate. Deşi 
îl ispitea demonul să afle ce doreau acei călăreţi de la 
pan Condrea, şi-a împins calul spre Ozana care-şi juca 
apele în lumina soarelui şi după ce a trecut prin vad 


pîrîul, a apucat-o prin Bălţăteşti, spre Piatra, cu cei trei 
însoțitori ai săi. Se întreceau cucii în sălciile de pe 
malurile Ozanei şi din livezile dinspre Humuleşti, se 
vădea a fi încă o zi frumoasă şi cu toate că i-ar fi plăcut 
mai mult decit orice să mai rămînă la Neamţ, lon 
Movilă îşi îmboldea calul spre miazăzi, ca să scurteze 
cît mai mult răstimpul cît n-avea s-o vadă pe jupiniţa 
cu cei mai frumoşi ochi de pe lume. 


V 


Cît a stat la Suceava, fiind zile de mare 
sărbătoare şi nici prilejindu-se întîmplări deosebite, 
care să-i îngăduie să afle o parte din tainele care 
învăluiau gîndurile şi faptele boierilor săi, după 
sărbătorile petrecute la Suceava, măria sa Ştefăniţă a 
poftit să meargă cu întreaga sa curte la curţile 
domneşti pe care le ridicase bunicul său, Ştefan vodă, 
la Hiîrlău. Faţă de supuşii săi a arătat un obraz de 
adevărat stăpîn pe care nici greutăţile şi nici unele 
necazuri care se abat în chip obişnuit asupra oricărui 
domn nu trebuie să-l schimbe. Fuga lui Cosma Şarpe, 
postelnicul, în Lehia nu l-a tulburat prea mult pe 
Ştefăniţă. Se ştia nu de ieri de azi, ci de multă vreme, 
că boierii moldoveni sînt nestatornici ca şi vîntul. Măria 
sa Ştefan vodă, bunicul domniei sale, avusese grijă să 
scurteze fără nici o şovăire mai mulţi boieri, fie ei cît de 
mari şi nici lacrimile surorii sale n-au împiedicat tăierea 
capului bărbatului ei Isaia. lar cînd a fost la moartea 


marelui şi prea bunului domn, alţi zavistnici, care 
vroiau domn pe alt fecior decît pe Bogdan, pe care 
domnul îl hărăzise drept urmaş, au trebuit să-şi piardă 
capetele ca nişte nemernici. Domnia lui Bogdan a fost 
destul de lină, fără hiclenii, boierii din sfatul bătrînului 
Ştefan izbutind cu dibăcie să ţină ţara în linişte pe 
dinlăuntru. Bogdan voievod, părintele lui Ştefăniţă a 
condus ţara cu ajutorul aceluiaşi Sfat cu care o 
condusese tătîne-său. Schimbările care s-au făcut au 
venit în chip firesc. Unii dintre boieri au îmbătrinit şi 
locul lor a fost luat de alţii mai tineri, iar unii dintre 
dregători au primit alte dregătorii, după cum crezuse 
domnul că este spre folosul său şi al ţării. Sfatul lui 
Bogdan a condus ţara şi în primii ani ai domniei lui 
Ştefăniţă, cînd domnul era prea tînăr ca să poată hotărî 
singur ceva. Printre boierii care fuseseră sfetnici pe 
vremea lui Ştefan cel Mare se număra şi Cosma Şarpe 
care rămăsese neschimbat în dregătoria de postelnic, 
dregătorie de mare răspundere, în nemijlocită legătură 
cu curtea domnească. Puterea şi averea acestuia 
crescuse în vremea lui Bogdan, prin cumpărări de noi 
sate. Avea toate temeiurile pentru a fi un boier 
credincios şi, acum, în loc de credinţă el l-a trădat pe 
domn şi prin domn, ţara, fugind în Lehia, unde, după 
cîte se spunea, uneltea împotriva fostului său stăpîn. 
Cu ajutor din ţara vecină el ar fi vrut să pună alt domn 
în Moldova, - pe Petru Pribeagul. 

Printre cei care se aciuiaseră pe lîngă domn, 
acum cînd Ştefăniţă, bărbat în toată firea, dorea să 
conducă ţara ca singurul şi adevăratul ei stăpîn, unii 
i-au şoptit măriei sale că Arbure, portarul Sucevei, 
mare hatman, cel mai de seamă dregător al ţării, pe a 
cărui slujbă credincioasă se sprijiniseră pînă atunci trei 
domnii, n-ar fi străin de uneltirile lui Cosma Şarpe. În 


urma acestor intrigi, domnul l-a numit pe Petrică, 
piîrcălabul de la Roman, în locul lui Arbure, bătrînul 
boier rămănînd în Sfat, dar fără dregătorie. Această 
schimbare făcută peste noapte, fără nici un sfat, a 
produs mare turburare printre ceilalţi dregători şi mari 
boieri. 

La sfîrşitul lunii aprilie, domnul şi curtea sa au 
mers de la Suceava la Fălticeni, unde s-a făcut întiiul 
popas. De la Fălticeni au coborit pe Şomuzul Mare pînă 
în valea Siretului, după care s-au îndreptat spre 
Probota, unde s-a făcut al doilea popas. Cel de-al 
treilea popas, înainte de a ajunge la Hirlău, a fost făcut 
la Cotnari. La cele trei popasuri, marii boieri s-au 
sfătuit între ei, cercînd gîndul unul altuia pentru a 
vedea ce trebuie făcut în împrejurările de faţă. Incet, 
încet lucrurile au început să se limpezească. Era vădit 
că Arbure, chiar dacă nu era în legătură cu Cosma 
Şarpe, nu putea fi mulţămit de felul cum îi fusese luată 
dregătoria. Pentru grija pe care o avusese faţă de 
domn, pentru slujba sa credincioasă de peste 30 de ani 
ca portar al Sucevei, Luca Arbure se credea îndreptăţit 
să se aştepte la cinstire şi răsplată domnească şi nu la 
umilinţă. Petru vornicul şi Vasco, boier mare, fără 
dregătorie, erau prea legaţi de Arbure ca să nu fie 
alături de el. Pîrcălabii de la Neamţ, Costea şi Condrea, 
s-au sfătuit cu Toma Căţelan comisul care era prieten 
cu Săcuian ceaşnicul. Prin Săcuian s-a ajuns la 
Trotuşan logofăt şi leremia vistier. Strîns legat de 
marele logofăt era lvanco, logofăt al doilea, iar de 
leremia, Sima vistiernicul. Şi primul om din Sfat, pan 
Isac, boier bătrîn fără dregătorie, s-au alăturat lui 
Arbure. Dintre marii dregători, numai Hrană spătar, 
Toader, cel de al doilea pircălab de la Roman şi pan 
Negrilă, care nu avea dregătorie, s-au vădit credincioşi 


domnului. Nu se ştia ce gîndeşte stolnicul Stîrcea şi cei 
doi piîrcălabi de la Hotin, Grincovici şi Talabă care nu 
veniseră la Suceava şi nu se aflau în alaiul domnesc. 
Şovăitor se afla deocamdată Petrea Cărăbăţ, vornicul 
Ţării de Jos. 

Din sfaturile ţinute se vădea, deci că cea mai 
mare parte dintre marii dregători se arătau a fi foarte 
îngrijoraţi de cele întimplate pînă atunci. Mai erau 
nemulţumiţi şi de faptul că domnul luase unele hotăriîri 
fără să le ceară sfatul, aşa cum s-ar fi căzut să facă un 
domn bun şi drept. 

Ştefăniţă ştia ca boierii săi cei mai de seamă sînt 
nemulţumiţi. Se învăţaseră să conducă fără ca cineva 
să le ţină socoteala. Unii îmbătriîniseră în slujba lor şi 
credeau, din pricina asta, că li se cuvine mai multă 
bogăţie şi putere. Cei tineri năzuiau să obţină drepturi 
pe care boierii nu le avuseseră pînă atunci, iar domnul, 
şi mai tînăr decit ei, vroia să domnească după bunul lui 
plac. Unsul lui Dumnezeu, el era deasupra celorlalţi 
pămînteni care se aflau sub oblăduirea lui. Zvonul că 
Arbure ar avea legături cu Cosma Şarpe l-au miîniat 
cumplit pe tînărul domn. l-a chemat pe cei doi 
dregători în care avea mai multă încredere, pe spătarul 
Hrană şi pe Petrică, noul portar al Sucevei, hatman al 
oastei Moldovei. Se vedea că este tare nemulţumit şi 
că-l frămîntă uneltirile boierilor. Se plimba îngîndurat în 
odaia cea mare a casei domneşti, unde se întrunea 
sfatul la nevoie, cînd cei doi dregători i s-au închinat 
după cuviinţă. 

— Ce vor boierii Moldovei? - a venit întrebarea 
fără ocol, care i-a surprins pe cei doi dregători. 

— Să nădăjduim, Măria ta, a răspuns Hrană, că 
deocamdată nu vor nimic. 

— De ce uneltesc împotrivă-mi? 


— Maria-ta, nu avem asemenea dovezi, i-a 
răspuns portarul Sucevei. 

— Ştie Arbure că riga Lehiei m-a umilit atunci cînd 
a răspuns în doi peri soliei mele prin care-i ceream de 
nevastă pe una dintre prinţesele din casa lui? 

— Ştie, măria ta, aşa cum ştim şi noi, ceilalţi 
boieri. 

— Nu sînt eu îndreptăţit să răscumpăr această 
umilinţă pustiind hotarele Poloniei? N-a făcut aşa tatăl 
meu şi dacă socotesc eu că aşa este bine, ca să fie 
cinstit scaunul Moldovei, n-ar trebui să răspund cu foc 
şi sabie la semeţia craiului Jicmont? Şi cum aş putea 
face eu una ca asta, cînd boierii mei fug în Polonia ca 
să-mi surpe domnia cu ajutorul craiului? 

— Măria ta, mă iartă că îndrăznesc, a luat cuvîntul 
Hrană, poate că ar fi mai bine să nu stricăm pacea cu 
leşii, acum cînd puterea lui Suliman Sultanul creşte 
mereu, fără ca cineva să-i poată sta împotrivă. 

— Nu-i nevoie să te iert, Hrană, pentru că şi noi, 
după îndelungă chibzuinţă şi după ce ne-am sfătuit cu 
boierii ţării, l-am trimis pe Luca Ciîrje la Cracovia cu 
vorbe de pace şi de unire între toate ţările creştine, 
pînă nu va fi prea tirziu. Ştim şi înţelegem cît de mare 
este primejdia otomană pentru ţara noastră, dar dacă 
ţara noastră piere, vor pieri şi alţii. Am dat dovadă de 
înţelegere, am trecut peste mîndria noastră, dar de ce 
craiul oblăduieşte în hotarele sale pe cei care m-au 
hiclenit? Am trimis soli ca să-i ceară pe pribegi. Nu 
ne-am juruit şi unii şi alţii că nu-i vom primi nici noi pe 
duşmanii craiului, dar nici el pe ai noştri? Şi cum s-a 
ţinut craiul Jicmont de jurămînt? Acum l-a primit, se 
pare bine, pe Cosma Şarpe şi din cite ni se aduce la 
cunoştinţă, acest hiclean care a cunoscut numai 
binefacerile domniei noastre, ar dori să ridice lotrii 


asupra capului meu cu ajutorul craiului. Asta este 
împotriva legămiîntului dintre noi şi crai şi mai este 
deşărtăciune şi uşurinţă din partea craiului. Înţelegem 
şi ştim că leahul ar dori ca în locul unei domnii 
bineîntemeiate să fie ţara fără căpătii, ca s-o poată 
supune. Ştie că n-o poate cuceri cu arma în mînă, căci 
a fost martor la Codrul Cosminului, cînd a fost înfrînt 
fratele său Olbriht, şi s-a prăpădit şleahta şi de aceea 
năzuieşte să ne surpe pe noi cu ajutorul unor bezmetici 
de boieri împătimiţi de putere. Am trimis soli la craiul 
Laioş al Ungariei să-l sfătuiască pe Jicmont să nu se 
atingă de ţara noastră. Laioş i-a trimis soli să-i arate că 
ţara noastră-i ca un meterez pentru creştinătate şi e 
spre folosul tuturor ca Moldova sa fie puternică. Unii 
sfetnici ai craiului Jicmont au fost de părere că e mai 
bine ca războiul să se poarte în vatra altuia şi nu în 
hotarele regatului, să ne sprijine pe noi ca să apărăm 
cu braţul şi cu bunurile noastre crăia lor. În loc de 
înţelegere, craiul dă semne de nemulţumire împotriva 
noastră deşi nu l-am supărat cu nimic. Şi acum ni se 
aduce la cunoştinţă că Arbure este în strîinsă legătură 
cu Cosma Şarpe, dacă nu l-a trimis el în regatul vecin 
pentru a găsi ajutoare împotriva capului nostru. 

— Măria ta, a îndrăznit Petrică hatmanul, Arbure 
nu poate fi învinuit fără dovezi temeinice. Aş fi cel 
dintii să ridic braţul asupra lui dacă aş şti că-i hiclean. 
Arbure are mulţi duşmani. Să nu fie vorba numai de 
urzeala unor  pizmătăreţi, nemulţumiţi de prea 
îndelungata cinstire de care s-a bucurat fostul portar al 
Sucevei. Este în firea alor noştri să-l pizmuiască şi să-i 
dorească răul celui care-i merge bine. Pînă acum 
Arbure s-a arătat chibzuit şi cumpănit în toate. 

— Şi dacă am dovezi că-i hiclean? 


— Îndreptăţită-i măria ta să facă aşa cum 
socoteşte că-i mai bine pentru scaunul său şi pentru 
tară. 

— Şi pe cine mă pot bizui? 

— Pe toată ţara, măria ta. 

— Ce spune marele spătar? 

— Cred ce crede şi portarul Sucevei. 

Domnul s-a arătat mulţumit de sfatul avut cu cei 
doi boieri. 

A doua zi, vestea năpraznică s-a răspîndit ca 
fulgerul în tîrgul Hîrlăului. În zori de zi, domnul dăduse 
poruncă armaşului să-l ridice pe Arbure şi fără nici o 
judecată, fără să se sfătuiască cu cineva, a poruncit să 
i se reteze capul. Ştirea i-a năucit pe marii dregători. 
Nu înțelegeau cum este cu putinţă ca să-l iei pe un om 
ca Arbure şi să-l dai pe mina gidelui ca pe un 
răufăcător oarecare? Timp să se sfătuiască între ei 
n-au avut, deoarece au primit porunca să vină 
devreme la sfatul domnesc. S-au adunat cu toţii şi în 
afară de pircilabii Hotinului şi de vornicul Ţării de Jos, 
Petrea Cărăbăţ, nu lipsea nici un mare dregător. 

Ştefăniţă şi-a făcut apariţia de îndată ce i s-a adus 
la cunoştinţă că-s cu toţii de faţă. După paloarea care 
acoperea chipul domnului se putea citi neodihna şi 
tulburarea care pusese stăpinire pe el. Privirea lui nu 
s-a oprit asupra niciunuia dintre cei de faţă. A păşit 
măsurat şi sigur, s-a aşezat în jilţul domnesc. Dintr-o 
privire a ghicit că-s mai toţi marii boieri de faţă. L-a 
zărit şi pe Luca Cirje, cel ce fusese în Polonia, nu 
demult, om cu darul vorbirii cum puţini se aflau în Ţara 
Moldovei. Ştia latineşte şi leşeşte. Vorbele-i picurau din 
gură şi se-nlănţuiau cu atita măiestrie, încît nu era om 
să nu se lase furat de vraja pe care-o ţesea din cuvinte 
boierul Luca. Se arătase cumpătat în judecata faptelor 


care se petreceau în jurul hotarelor noastre, dar şi în 
judecata oamenilor. Era înalt, frumos, o frumuseţe 
bărbătească, în toată alcătuirea lui  trupească 
desluşindu-se puterea. Domnul se întreba de partea 
cui va fi Cîrje şi fratele său. Se va alătura domniei sau 
va trece de partea celor nemulţumiţi? lar pe aceştia 
din urmă avea să-i dovedească în această adunare, 
dacă vor avea curaj să-l înfrunte pe el, nepotul marelui 
domn al cărui nume-l purta şi pe care dorea să-l urce 
sus, alături de cel Mare, prin vrednicie, prin fapte. 

Şi-a început cuvintul încercînd să stăpînească 
furtuna dezlănţuită înlăuntrul fiinţei sale, să nu răzbată 
în vorbele lui nici o patimă. A arătat motivele care l-au 
făcut să ia o hotărire atit de năpraznică, repetind cam 
aceleaşi lucruri pe care le spusese mai înainte lui 
Petrică şi Hrană. Cînd a terminat, i-a cerut fostului 
vornic Isac, ca cel mai bătrîn din sfat, să spună care 
este părerea boierilor în legătură cu cele întîmplate. 

— Măria ta, a început să grăiască cu o voce 
limpede fostul vornic, nu am căderea să judec faptele 
stăpînului meu. 

Datoria mea era aceea de a da un sfat, dacă mi 
se cerea, or, nimeni nu m-a întrebat nimic. Poate unde 
sînt şi prea bătrin şi n-o mai fi nevoie de un hiîrb ca 
mine. Ce cred ceilalţi boieri s-o spună singuri. Nu m-am 
sfătuit cu nici unui dintre ei, aşa că nu ştiu ce gînduri 
au. 

Isac se dovedea, în felul chibzuit în care gîndea, 
că bătrineţea lui nu era o povară sau o piedică, 
dimpotrivă. Ştefăniţă a înţeles, din vorba potolită a 
bătrînului boier, că Isac nu vrea decit să alunece pe 
lîngă fapte. Nu era pentru cele hotărite de domn, dar 
nici împotriva lor. A avut totuşi tăria să-i aducă aminte 


stăpînului că cele înfăptuite de el s-au făcut fără sfatul 
celor chemaţi să-l deie. 

— Un domn poate să hotărască ceva fără să mai 
aştepte părerea altora? a căzut, neted, întrebarea lui 
Ştefăniţă. 

— Măria ta, un domn poate să hotărască tot ce 
pofteşie el. 

— Atunci, de ce nu spui pane Isac, dacă ceea ce 
am făptuit eu e bine sau nu? 

— Pentru că, măria ta, eu n-am, aşa cum am mai 
spus-o, căderea să judec faptele stăpînului meu. 

— Şi dacă-ţi cer să ai această cădere, care este 
părerea ta, pane Isac? 

— Măria ta, fiind vorba de viaţa şi de sufletul unui 
om, pe care l-am cunoscut şi prețuit mai înainte ca 
domnia ta să te fi născut, ar trebui să spun că-mi pare 
rău pentru o întîmplare atit de năpraznică şi dacă aş fi 
fost întrebat la timp, te-aş fi sfătuit să nu iei o hotărire 
atit de aspră, fără o cercetare mai cu de-amănuntul a 
celor făptuite de Luca Arbure. Lucrurile s-au întîmplat 
însă altfel. Eu nu pot să spun nimic, pentru că eu nu 
pot să fiu judecătorul faptelor stăpînului meu. Pentru 
asta este un judecător mai mare, o ştie şi domnia ta, şi 
în faţa lui ai să arăţi măria ta îndreptările pe care le ai 
şi vei cere îndurare, de va fi nevoie. 

— Pui la îndoială dreptatea mea? 

— Nu pun la îndoială nimic, măria ta. Mi-ai cerut 
să vorbesc, fără ca eu să doresc acest lucru. Ştie măria 
ta că i-am fost prieten mortului. Indură-te, iartă-mă şi 
nu mă mai chinui măria ta cu îndoielile care te 
frămîntă. 

— Ţi-e milă şi-ţi pare rău după un hiclean? 

— Moartea unui semen nu mă poate lăsa 
nepăsător. lar cînd moartea loveşte orbeşte se spărie 


gîndul şi mă cutremur, pentru că o silnicie poate să 
aducă după sine o alta şi mai mare şi atunci, care este 
rostul nostru pe pămîntul ăsta? Să trăim ca nişte 
nemernici cu spaima-n suflet şi să aşteptăm ca soarta 
să-şi împlinească voia fără să cricnim? Să ne plecăm 
fruntea-n ţărină ca nişte netrebnici şi să ne închinăm 
gidelui? Eu cer măriei tale îndurare pentru supuşii săi, 
şi fapta să n-o ia înaintea gindului bine cumpănit, iar 
judecata dreaptă să se nască din sfatul celor aleşi 
pentru a fi stălparea domniei. 

— Ţi-e frică de moarte, pane Isac? 

Boierul a simțit răutatea şi batjocura din 
mlădierea vocii domnului. Şi-a ridicat privirea cuminte 
şi curată spre stăpînul său şi i-a răspuns scurt. 

— Nu-mi este, doamne. 

— Eşti alături de mine, sau împotriva mea? a 
răcnit Ştefăniţă. 

— Măria ta, cine mai are nevoie de braţul nevolnic 
al unui bătrîn? 

Ştefăniţă a clătinat din cap, l-a măsurat pe bătrîn 
cu privirea într-o linişte de mormiînt, după care l-a 
întrebat cu voce domoală. 

— Ce-ai de gînd să faci? 

— Cu îngăduinţa măriei tale, aş dori să plec la 
curţile mele din Săpoteni, ca să-mi pregătesc cele de 
cuviinţă pentru ultimul drum şi să petrec liniştit zilele 
ce le mai am, îngrijindu-mă şi de cele sufleteşti. 

— Ţi se îngăduie. 

Boierii şi-au ridicat, nedumeriţi, bărbile. Domnul 
i-a privit pe rînd. Timpul parcă încremenise. Unul dintre 
ei îi părăsise tocmai acum. Domnul se considera şi el 
un părăsit. Nu-i dăduse niciodată nici o însemnătate lui 
Isac. Îl ştia în sfat şi l-a lăsat la locul lui. Cînd era copil, 
unii îi intrau în voie, umilindu-se, oameni în toată firea, 


în faţa unui copil, alţii îndrăzneau să-l certe, cu 
supunere în glas, aşa cum se cuvenea cu un domn 
neviîrstnic. Isac a ocolit orice înfruntare, a stat cuminte 
la locul său. In sfat a vorbit de puţine ori, n-a strălucit 
ca Arbure, ca Luca Cîrje sau ca leremia vistier, care-l 
vrăjeau cu vorbe pe domnul încă un puiandru. Şi acum 
Isac se dovedea a fi un bătrîn înţelept, care nu se lăsa 
prins în nici o cursă. Aruncînd vina pe bătrineţe, se 
spăla pe miini şi domnul n-avea decit să se răfuiască 
aşa cum dorea cu ceilalţi şi nu cu el, care vroia linişte 
pentru reculegerea de pe urmă, după tipic. Numai de 
n-ar fi un vicleşug ca să scape la larg şi să poată 
pribegi, dacă ar fi fost nemulţumit. Dar nu asta vroia 
domnul de la boierii lui. El vroia să ştie ce gindeau, 
pentru ce unii erau nemulţumiţi. Greşise el, greşeau 
ei? Gîndul lui era acela de a spune răspicat cum crede 
el că trebuie să domnească şi ce vrea de la boierii lui. 
Deocamdată tăceau, era o tăcere încordată şi domnul 
s-a silit să vorbească, deşi o făcea împotriva voinţei 
sale: 

— Cinstite feţe boiereşti, v-am chemat ca să vă 
aduc la cunoştinţă împlinirea unei pedepse şi să aflu de 
la voi dacă am făcut bine sau nu. Sau dacă vreţi voi, aş 
dori să ştiu dacă fapta mea supără pe careva dintre 
voi. Ce spune marele nostru vistier? 

leremia s-a ridicat din jeţul său, a păşit doi paşi 
spre mijlocul încăperii şi i-a răspuns domnului: 

— Măria ta, să nu te superi pentru cele ce am să 
spun aici. Arbure, dacă era vinovat, trebuia să piară. 
Chiar dacă ne-ai fi cerut sfatul nouă. Măria ta avea să 
hotărască pînă la urmă. Nu despre moartea lui Arbure 
vreau să vorbesc, ci despre noi, ceştelalţi mari boieri. 
Domnul Moldovei se sprijină pentru cîrmuirea ţării, pe 
umerii marilor boieri. Ei sînt datori domnului lor cu 


sfatul şi cu fapta. E nevoie să pună mina pe sabie, cînd 
ameninţă cineva sau ne calcă duşmanul moşia, boierii 
sînt cei dîntii care-şi pun capetele pentru apărarea 
scaunului domnului lor şi a ţării pe care o stăpineşte. 

— Şi restul ţării, pane leremia? 

— Ţara sîntem noi, măria ta, noi, cei puternici. 

— Dar boierimea măruntă şi răzăşimea? 

— Măria ta, decit o turmă oarecare, oricît ar fi de 
numeroasă, mai bine o haită puternică şi netemătoare. 

— Şi ce crezi că-i de făcut? 

— Dacă boierii sînt cei care duc greul cîrmuirii şi 
apărării ţării, cred, măria ta, că li s-ar cuveni nu mai 
multă cinstire din partea domnului lor, ci mai multă 
putere. 

— Nu au boierii ţării destulă putere? 

— Au şi nu au, măria ta. Orice nemernic se poate 
ridica cu plingere la domnie împotriva unui mare boier, 
pentru orice lucru de nimic. Nu se cade ca un stăpîn de 
pămiînturi să stea alături cu un om de rînd la judecata 
domnească. 

— Asta-i obiceiul pămîntului,  leremia!  Să-l 
schimbăm acuma? 

— Ar trebui schimbat, măria ta, astfel de ruşine 
nu o încearcă nici un alt stăpîn de moşie din ţările care 
ne înconjoară. O poate mărturisi oricare dintre noi. 

— Aşa este, măria ta, s-a repezit de la locul lui 
pîrcălabul Costea, de la Neamţ. 

— Şi tu, Costea, ai dori schimbarea de care 
vorbea leremia? 

— Şi eu, măria ta. Noi slujim cu credinţă stăpînului 
nostru şi pentru credinţa noastră am merita să fim tari. 

— Şi dreptatea cine s-o împartă? 

— Noi! au izbucnit în cor mai mulţi boieri. 


Deci asta era. Vroiau mai multă putere. Cită 
avuseseră pînă atunci nu era de-ajuns. Lacomi, Nu se 
gîndeau decit la ei şi cum să-i strivească pe cei mai 
mici. Lor li s-ar cuveni să asuprească, să ucidă dacă 
vroiau, dar lui, domnului nu-i era îngăduit s-o facă. El 
trebuia să fie sprijin pentru silniciile pe care aveau să 
le făptuiască, rostul lui era să consfinţească abuzul. Ei 
să-i judece pe alţii, dar pe ei cine să-i judece? 

— Să se facă lege, măria ta, s-a pomenit răcnind 
comisul Căţelan. 

— Pentru cine şi ce lege, Căţelane? 

— Boierii să nu mai fie căsăpiţi ca berbecii, măria 
ta. 

Să avem scutiri, aşa cum e în toată lumea, pentru 
că ne punem capetele ca să apărăm moşia. 

— Cum ar trebui să fie scutirile, Căţelane? 

— Domnul să aibă grija noastră, să ne ocrotească, 
să nu ne mai ia averile din te miri ce, iar cel care a 
greşit să fie judecat de sfatul boieresc? 

— Şi să fie iertat? 

— Dacă aşa se va găsi că e bine. 

— Măria ta, a luat cuvintul vistiernicul leremia, 
necazul nostru, al tuturor boierilor, e că pe lîngă 
neajunsurile pomenite,  stăpînim şi nu  stăpînim 
pămîntul. 

— A intrat cineva în satele tale, leremia? 

— Nu doamne, n-a intrat. Nu despre asta-i vorba. 
Mie mi se pare şi să-mi fie iertat că îndrăznesc să 
vorbesc astfel, că nu este firesc ca cineva care 
moşteneşte din mogşi-strămoşi sate cîştigate pentru 
slujbă făcută cu dreaptă credinţă, faţă de primii domni, 
de la întemeierea ţării, să nu fie stăpîn deplin pe 
moşiile sale. 

— Şi cine-l împiedică să fie stăpiîn, leremie? 


— Faptul că nu avem legi, măria ta. Aceste moşii 
pot fi luate oricînd. 

— Nu oricînd, leremie, ci numai într-o singură 
împrejurare: trădarea faţă de domn, trădarea ţării. 

— Hicleanul trebuie pedepsit, măria ta, dar să nui 
se ia pămîntul. 

— Ce să i se ia, atunci? 

— Capul, măria ta! A greşit, s-a dovedit că a 
greşit, să i se ia capul. 

— Ce să facă domnul cu hiîrca unui hiclean, 
leremie? Domnul are nevoie de pămîntul lui, ca să-l 
poată răsplăti pe cel care-l slujeşte cu credinţă. 

— Domnia are din ce răsplăti, măria ta! 

— Din ce? 

— Din satele pe care le are domnia. 

— Pămiîntul este al domnului, leremie. Domnul 
este stăpiînul întregii ţări. Trebuie să-ţi amintesc eu 
asta? Cum poate domnul să se bucure de credinţa 
supuşilor săi dacă nu prin pămînt? Domnul întăreşte 
moşia celui care-l slujeşte cu dreaptă credinţă, domnul 
îl miluieşte pe cel vrednic tot cu pămînt. Puterea 
domnului stă în pămîntul acestei ţări. Dacă ne-am lipsi 
de această putere cum ne-am îndeplini noi datoria faţă 
de ţara noastră? 

— Măria ta, a  cuvintat cumpănit logofătul 
Trotuşan, sînt crăii mai mari şi mai puternice ca ţara 
noastră şi acolo nemeşii sînt stăpîni pe moşia lor, 
nimeni nu le poate clinti un drept pe care străbunii lor 
l-au dobindit cu preţul sîngelui. Nemeşii îl cinstesc pe 
rege, iar regele păzeşte legea prin care înaintaşii lor 
s-au juruit să nu încalce scutirile date stăpinilor de 
pămînt. Şi eu cred, măria ta, că este bine să fie aşa. 
Puterea unul rege se poate sprijini pe dragostea 
supuşilor săi care-i datorează supunere şi ascultare 


stăpînului lor tocmai pentru că-l ştiu drept, blînd şi bun 
aşa cum este matca faţă de roiul ei. Pilda acestor gize 
nu-i de lepădat, mai ales că alcătuirea noastră, a 
oamenilor, a fost făcută şi lăsată de la Dumnezeu. 

Ştefăniţă îşi asculta logofătul cu încordare. Prin 
dregătoria lui, logofătul era om cu carte, se 
presupunea că trebuie să fie mai deştept decit un 
bătăuş, cum era Cirstea pircălabul. Trotuşan era 
primejdios, tocmai pentru că era dator să gîindească 
mai mult ca alţii. Era şi mai primejdios acum, cînd 
gîndurile puteau sluji altora pentru a le deschide o cale 
ca să ceară ceea ce n-ar fi îndrăznit s-o facă, dacă nu li 
se lumina acea cale. Trotuşan era împotriva puterii 
domneşti. Era limpede şi acest lucru se vădea din 
spusele sale, că boierii ar fi dorit peste capetele lor un 
domn care să nu domnească, să nu fie în stare să ia 
nici o hotărîre fără voia lor, scutirile lor să fie garanţia 
puterii lor neîngrădite. 

Ştefăniţă simțea cum îl cuprinde o uşoară 
ameţeală, palmele-i năduşeau uşor. Se stăpinea cu 
mare greutate să nu izbucnească împotriva tuturor, să 
nu-l cheme pe armaş, să nu se arunce ca un leu cu 
sabia în mînă împotriva uneltitorilor. Nu se putea să nu 
se fi sfătuit unii dintre ei, prea s-au înţeles corbii cum 
să sfişie prada. L-au crezut tînăr, fără experienţă şi 
poate şi fricos. Au socotit că acum le-a venit vremea. 
Dar, răbdare şi stăpiînire. Să deosebim neghina de grîu 
şi după aceea trebuie lovit. In spatele lor vor fi şi alţii. 
Cîţi? Simţea cum îl trec fiorii în faţa acestui 
necunoscut. Stăpiînire, deci. Să-i învăţ ce-i dragostea 
de ţară, de patrie? Să le arăt că ştiu ce-i în lume, că 
nu-s un pui cu caşul la gură, neînstare să se-nalţe? 
Plăcută dar grea slujbă-i domnia. Trebuie să mă arăt 
lor, hiclenilor, cîţi or fi, că sînt un stăpiîn. 


Domnul s-a ridicat, a păşit îngindurat în faţa 
jeţului domnesc, şi-a aruncat ochii spre adunare şi toţi 
i-au privit chipul în nădejdea că vor ghici cu o clipă mai 
devreme cum se va încheia această înfruntare. Nici un 
boier nu îndrăznise pînă acum să-i spună vreunui 
domn, din şirul domnilor care stăpiniseră Moldova, 
ceea ce îndrăzniseră să spună ei tînărului din faţa lor. 

— Te-am ascultat, Trotuşene, l-am ascultat pe 
leremia şi pe Căţelan şi am înţeles ce vreţi de la mine. 
Mi-aţi adus pilde cu gize şi cu crăii mari şi puternice. 
Vreţi să fiţi puternici şi domnia slabă (murmure şi 
foială). O să vă bateţi cu pumnul în piept şi o să 
spuneţi că nu-i adevărat. Acum. lar după ce vi s-a 
împlinit dorinţa, cine-a mai putea să stea de vorbă cu 
voi? Cei de jos nu, pentru că nu vor avea cui să se 
pliîngă, domnia nu, pentru că va fi slabă şi 
neputincioasă. Vreau să vă spun şi să ţineţi minte: aşa 
ceva în Ţara Moldovei nu se va întîmpla. 

Trăznetul să fi căzut şi n-ar fi produs încremenirea 
de o clipă urmată de un freamăt care a cuprins 
întreaga adunare. Unii aveau feţele încordate, li se 
citea miînia în ochii care se roteau ameninţători 
deasupra bărbilor înfiorate parcă de vint, pe feţele 
altora se citea numai o mare îngrijorare. Murmure, 
strigăte se  învălmăşeau nedesluşit. Ştefăniţă le-a 
întors spatele a urcat cele cîteva trepte şi s-a aşezat în 
jetul domnesc. A făcut semn cu mina, că vrea să 
vorbească şi turburarea care cuprinsese adunarea s-a 
topit treptat. 

— Ai vorbit, Trotuşene, de crăii puternice. Ştiu 
unde-ţi era gindul şi mulţi boieri privesc în grădina 
vecinului şi spun că florile lui sînt mai bălţate ca ale 
noastre. Ai vorbit de putere, Trotuşene, dar n-ai 
pomenit nimic de slăbiciune. Le este bine nemeşilor 


acolo, dar ce putere are craiul lor? N-a trecut prea mult 
timp de atunci, şi martori am fost cu toţii la neputinţa 
unui crai. Cînd s-a pornit Suliman sultan cu toată urdia 
asupra Bălgradului, unde a fost credinţa acelor nemeşi 
şi dragostea pentru craiul lor? E cineva aici, în 
adunarea asta, ca să nu ştie că nemeşii l-au părăsit pe 
crai şi el n-a putut sa facă nimic. Aţi uitat voi cum a 
căzut cetatea care închidea osmanliilor drumul spre 
inima creştinătăţii? S-a zbătut craiul în dreapta şi-n 
stinga şi n-a izbutit să-i urnească pe nemeşi. Era lege 
care le apăra privilegiul lor care fusese dobindit cu sute 
de ani în urmă prin sîngele unui viteaz. Dar ce-a făcut 
stră-stră-nepotul viteazului de-acum citeva veacuri? A 
stat la adăpostul legii, n-a ridicat un deget ca să apere 
crăia, a căzut Bălgradul şi dacă Suliman sultan, sau 
urmaşul lui, va porni iarăşi împotriva acelei crăii, ce se 
va alege de ea şi de creştinătate? Vreţi să ne 
primejduim ţara pentru că sînt unii care vor putere, nu 
se mai satură cu putere? Noi sîntem o ţară mică şi 
dacă domnul nu-i are pe oamenii acestei ţări în mînă, 
ori de cîte ori va fi nevoie, vom fi şterşi de pe faţa 
pămîntului. Am rămas neclintiţi pînă acum pentru că 
toţi oamenii ţării Moldovei sînt datori să asculte de 
domnul lor. Voi sînteţi fruntea ţării prin bogăţie, prin 
îndeminarea în ale războiului, dar numai voi singuri nu 
sîinteţi în stare să înfruntaţi pe toţi duşmanii acestei 
ţări. Aveţi tot ce vă trebuie, de ce să năzuiţi la mai 
mult, încălcînd obiceiurile ţării. Nu ce fac alţii trebuie 
să fie îndreptarul nostru. Ei sînt mari au pămiînturi 
nesfîrşite, dar nu se ştie dacă alcătuirea lor, care vi se 
pare vouă, dreaptă, nu-i va duce pînă la urmă la 
pierzanie. Luîndu-ne după ei, noi avem tot temeiul să 
pierim şi mai devreme. Aveţi bogății, aveţi tot ce vă 


trebuie, ceea ce vă lipseşte acum este credinţa către 
domnul vostru. 

— Măria ta, izbucnesc voci din adunare şi 
Ştefăniţă îi vede numai pe Negrilă şi pe fraţii Cîrjă cum 
nu vor să primească o asemenea umilinţă. Domnul 
simte că nu-i părăsit de toţi şi îl măguleşte gindul că 
spusele lui dezvăluiau destoinicie şi înţelepciune. 

— Nu acum, şi-a reluat cuvîntul, mult mai stăpîn 
pe el, vă voi învăţa eu care vă sînt îndatoririle. Nici nu 
ameninţ pe nimeni, dar aşa cum n-am şovăit să-l pierd 
pe cel mai de seamă dintre voi, nu voi pregeta s-o fac 
Şi cu alţii. 

— Nu ne ameninţa, doamne, a urlat Condrea, 
pîrcălabul de Neamţ. 

— Nu ameninţ, vă arăt doar că nu voi îngădui 
nimănui să încalce îndatoririle obicinuite faţă de 
domnie. Ca domnul să fie bun şi cu milă faţă de supuşii 
săi, trebuie ca slugile sale să-i fie cu credinţă neclintită. 
Credinţă vă cer şi eu vouă. 

Cît priveşte legile, să ne ţinem de ce-am moştenit. 
Pînă acum ţara aceasta a Moldovei n-a stat de 
izbelişte, a trăit după legi pe care le-au făcut moşii şi 
strămoşii noştri. Să ţinem de aceste legi şi cum n-a fost 
rău nimănui pînă acum, n-o să-i fie nici de acum încolo. 
Poruncesc pîrcălabilor aflaţi de faţă să pornească spre 
cetăţile lor. Condrea şi Costea la Neamţ, Toader la 
Roman. In locul lui Petrică, îl numim pe Grozav. Şi 
Dumnezeu să vă ţie sănătoşi. 

Boierii n-au mai avut timp nici să răspundă nici să 
facă plecăciunea cuvenită, pentru că domnul a zvicnit 
de pe jeţul său şi, ca o furtună, a ieşit din sală. 

Hatmanul l-a însoţit spre odăile domneşti. 

Din mers şi cu glas în care se simţea îngrijorare, 
l-a întrebat pe hatman: 


— Ciţi oameni aveau boierii, Petrică? 

— Mai mulţi decit slujitorii noştri, doamne. 

Ştefăniţă a răsuflat uşurat în semn că era 
mulţumit: cîştigase o primă şi mare biruinţă. 


VI 


Caii mergeau în trap mărunt, iar ploaia se cernea 
nemiloasă de parcă s-ar îi aşternut toamna peste lume 
şi nu era luna florilor. Nori negri coborau dinspre 
munte, se tiriiau ca nişte arătări negre şi despletite, 
alungîndu-se din urma unele pe altele, gata să atingă 
dealurile care mărgineau valea Cracăului. Însoţitorii lui 
lon se înfăşuraseră în dulame şi nu se citea nici un chef 
pe faţa lor. Lui lon i se părea că vremea este minunată, 
îi plăcea ploaia rece care-i şfichiuia obrajii, îi venea să 
ridice faţa în sus şi să ridă de bucurie. l-ar fi plăcut să 
dea pinteni calului şi să pornească peste văi şi dealuri 
ca o nălucă, dar făcea sforţări mari să stea cuminte în 
şa şi să ducă la îndeplinire, ca un om în toată firea, 
poruncile primite de la Hudeşti. De împlinirea lor ţineau 
toate celelalte. Uneori îi venea să se răzvrătească 
împotriva acestor porunci. Nu înţelegea cum de puteau 
oamenii mari să pună în cumpănă nişte pietre de 
ceară, lîna oilor şi capetele vitelor cu bucuria pe care o 
trăia pentru întiia oară în viaţa lui. Cu un simţămiînt atit 
de mare şi de copleşitor nu te poţi întîlni decît o dată în 
viaţă, gindea şi credea feciorul lui Cosma Movilă. N-ar 


fi fost firesc ca în faţa unei asemenea minuni toate 
celelalte să pălească? N-or fi putut Nicoară, sau oricare 
altă slugă, să-şi fringă oasele pînă în Ţara de Jos şi să 
numere pietrele de ceară, să pornească spre Suceava 
şi Galaţi cele rînduite vînzării, iar el să fi stat la Neamţ, 
să asculte cum picură, argint, glasul celei mai 
frumoase fete din Ţara Moldovei? Din lume, dragă 
mămucă - să-i simtă căldura miinii, care numai mînă 
de pămiîntean nu putea fi aşa de gingaşă şi de micuță 
de parc-ar fi fost meşteşugită de cel mai mare orfăurar 
din lume. 

E clădită strimb lumea asta, gindea lon. 
Dumnezeu cînd a făcut-o se vede că a ţinut sfat numai 
cu cei bătrîni nu şi cu cei tineri. Cum să pricepi ce se 
întîmplă în lume cînd începe să-ţi îngheţe sîngele în 
vine? Lumea ar fi trebuit alcătuită cu sfatul nostru, 
pentru că noi avem atitea de cerut şi de împlinit. În loc 
să se bucure de lumina unor ochi, cum nu s-au mai 
văzut alţii, aleargă prin ploaie după pietre de ceară, 
după tălângi de mioare şi dumane ca şi cum mioarele 
şi dumanele nu puteau paşte şi rumega în pace fără ca 
să le vadă el. Asta-i lumea alcătuită cum se cuvine? 
Cînd îşi aducea aminte de gura fetei simţea cum ceva 
fierbinte îi săgetează toată fiinţa, ar fi vrut să strige în 
gura mare bucuria pe care o trăise, dar cui s-o strigi? 
Norilor, ştime spurcate şi întunecate care puseseră 
zăbranic cerului, sau tovarăşilor lui de drum? Nicoară 
s-ar fi prefăcut că înţelege ceva, dar matahala asta ar 
fi stat ca un zid, ca un deal, ca un munte peste care 
trec toate şi el rămîne acelaşi, mereu neschimbat, iar 
cel mic şi subţire ar fi chicotit mirat şi l-ar fi îmbiat să-i 
descînte sau să-i dea nişte ierburi ca să-l dezlege de 
legăturile pe care numai muierile blestemate ştiau să 
le scornească spre nenorocirea bărbaţilor. Cum poate 


un om să spună aşa ceva, se mira lon, care-l ascultase 
nu o dată pe Cirstea cum le blestema pe femei, 
socotite de el pricina tuturor necazurilor care dau 
peste sărmanii de bărbaţi. După judecata lui Cîrstea, 
omul era slab iar femeia puternică, pentru că ea se 
putea lega oricind cu Ducă-se pe pustii - lon nu 
înţelegea şi-i cerea să-i desluşească cum vine asta, 
iară Cîrstea îi arăta că atunci cînd vrea o femeie să 
pună stăpînire pe un bărbat, apăi atunci, ferească 
sfintul, face ea ce face şi-l vezi pe voinic cum se 
topeşte ca ceara şi ajunge un nevolnic, pe care-l 
mlădiază femeia cum doreşte ea. Şi cum se poate 
întîmpla una ca asta dacă nu cu farmece. Bine, îl 
întreba lon, dar o femeie nu poate să se prăpădească 
după un bărbat? Pentru Cirstea aşa ceva nu se întîmpla 
niciodată. Chiar dacă se mărturisea vreuna dintre ele 
că s-ar topi de dorul unui flăcău, nu era decit 
prefăcătorie, ca să-l prindă-n laţ, ca pe vinat, şi după 
aceea să-i pună jugul pe grumaz. L-au privit vreodată 
pe Cirstea, gîndea lon, ochii unei femei cum l-au privit 
pe el fata lui Condrea pircălab în seara deniilor? Şi cînd 
asemenea priviri curate şi cinstite se anină de privirea 
ta, poate fi; ceva necurat la mijloc? Cîrstea vorbeşte-n 
dodii, cine ştie ce rană este pecetluită în sufletul său, 
de nu le mai poate suferi pe femei. lar dacă ar fi cum 
spune el, la urma urmelor ce rău poate să fie atunci 
cînd un bărbat se lasă robit farmecelor unei femei? Sînt 
farmece şi farmece. Rele sînt numai cele care-ţi iau 
minţile, făcute de vrăjitoare din ierburi şi părţi din 
lighioane înrudite cu Necuratul şi strecurate în băutură 
şi mîncare. Altfel, ce bucurie mai mare poate să fie 
decit să te laşi fermecat de o făptură minunată, aşa 
cum mi s-a întîmplat mie? 


De la Roznov, au răzbit iarăşi peste dealuri în 
valea Tazlăului. A ieşit soarele, străluceau poenile, 
griul începea să-şi ridice un colţ spre lumină, talăngile 
turmelor de oi sau de vite măsurau zările împreună cu 
sunetul de bucium sau de corn. Aburii învăluiau munţii 
sinilii care abia se ghiceau spre soare-apune. lon răbda 
cu greu chinul drumului care-l ducea departe de 
dorurile lui şi de n-ar fi fost cei trei din spate ar fi întors 
calul şi ar fi făcut cale întoarsă. Au ajuns pe Milcov şi 
au cercetat pe rînd prisăcile, seliştile, turmele. A lăsat 
poruncă aşa cum hotărise Cosma Movilă. După aceea 
în mare grabă au trecut Siretul cu podul umblător. 
Apele erau umflate şi era cu primejdie să treci altfel. Şi 
aşa s-a pierdut o zi nesfirşit de lungă. Au mas la Iveşti 
şi au urcat pe apa Birladului pînă la gura Tutovei şi de 
aici au luat-o pe Tutova în sus spre satele pe care le 
stăpîneau Movileştii. Au rînduit şi aici cele de cuviinţă, 
după care au trecut dealul la Coloneşti pe Zeletin şi de 
la izvoarele Zeletinului au răzbit la Secuteni de unde 
au coborit în valea Siretului. De ziua sfinţilor împărați 
Constantin şi Elena erau la Roman. Au trebuit să dea 
seama în faţa oamenilor pircălăbiei cine sînt, de unde 
vin şi încotro merg. lon n-a luat în seamă privirile 
crunte ale oamenilor domneşti şi nici stăruința lor de a 
afla tot soiul de lucruri. Cînd l-au întrebat dacă jupîn 
Cosma Movilă este credincios domniei a zimbit, spre 
mînia căpeteniei, care s-a mai domolit în clipa în care 
lon l-a lămurit că Hudiceştii, adică el, Movileştii, au fost 
întotdeauna alături de domn, lucru pe care-l ştia toată 
ţara Moldovei. Au mîncat bine, au dormit toţi buştean. 
Erau de aproape două săptămîni în şa, străbătuseră 
tara de la miazănoapte la miazăzi, purtaţi de nebunia 
celui mai tînăr dintre ei. Nicoară, Cirstea şi Pătru îşi 
aruncau din cînd în cînd priviri posomorite, făceau cu 


capul semn spre omul din faţă, săltau din umeri, îşi 
strimbau feţele şi mergeau fără să cricnească. De data 
asta, îl dovedise oboseala şi pe cîrlanul lor. A doua zi, 
spre seară, erau la Tupilați, iar în cea de-a treia, intrau 
în Tîrgul Neamţului. Au tras la acelaşi han şi lon s-a 
grăbit să spele pulberea de pe el, a lepădat hainele de 
drum şi şi-a pus altele mai scumpe. Ars de soare şi 
bătut de vînturile primăverii, cu ochii în flăcări, cuprins 
de neliniştea de dinaintea clipelor de cumpănă. 

lon era frumos şi Nicoară şi-a dat seama întilia 
oară că stăpiînul lui nu mai este un copil, chiar dacă 
unele trăsături aveau să mai fie schimbate de timp. Au 
pornit împreună spre casele pircălabului Condrea. lon 
simţea cum creşte neliniştea din el şi-l sugrumă. Işi 
închipuise, pe drumul lung făcut în zilele trecute, în fel 
şi chip cum va fi prima întîlnire cu Măgdălina. Schimba 
mereu locul şi mai ales vorbele pe care aveau să şi le 
spună. Era nemulţumit de fiecare dată şi cu o bucurie 
copilărească o lua iarăşi de la capăt cu alcătuirea 
chipului în care avea să se desfăşoare această primă 
întîlnire. Acum nu-l mai despărţeau decit cîţiva paşi de 
clipa pe care o visase şi o dorise. Au bătut în poartă. 
N-a răspuns nimeni. A bătut cu mai multă putere şi mai 
îndelung. Să nu fie Condrea cu ai săi acasă? l-a fulgerat 
pe lon un gînd pe care n-a vrut să-l primească. S-au 
auzit paşi dincolo de porţi şi o voce groasă a întrebat 
cine este şi pe cine caută. 

— Deschide, omul lui Dumnezeu, că doar n-o să 
te mîncăm, l-a zorit lon. 

Omul a deschis poarta cea mică şi i-a întrebat din 
nou pe cine caută. 

— Pe pircălabul Condrea, pe cine-ai vrea tu să 
caut? s-a răstit lon. 


Omul a holbat ochii, nevenindu-i să-şi creadă 
urechilor, a întins gitul, a plecat capul într-o parte şi 
şi-a mijit ochii ca să poată vedea mai bine, lăsînd să-i 
scape vorbele rar şi răspicat. 

— Pe cinee? 

lon a simţit că-l apucă turbarea. A dus mina la 
coapsă, a apucat minerul săbiei şi a şuierat printre 
dinţi: 

— Ascultă mişelule, dacă ai chef să-ţi baţi joc de 
mine îţi întind matele pe gard. 

— Ferească Dumnezeu, stai boierule, de ce te 
superi? 

— Eu _ te-ntreb de piîrcălabul Condrea şi tu, 
nemernicule, te faci că nu ştii despre cine este vorba. 
Nu-i asta batjocură? 

— Ba eu zic, boierule, că dumneata îţi baţi joc de 
mine. 

—? 

— lartă-mă, boierule, dar domnia ta pe ce lume 
trăieşti? N-ai aflat ce se-ntimplă în ţara asta? 

— Vorbeşte omule odată, dacă vrei să scapi cu 
zile. 

— Asta şi fac, numai că nu mă laşi domnia ta şi 
dacă n-aş fi vorbit pînă acum, cred că m-ai fi ucis de 
cîteva ori. 

— Unde-i piîrcălabul Condrea te-ntreb, şi lon i-a 
pus vîrful săbiei în furca pieptului. 

— Nu ştiu, măria ta. 

— Cum nu ştii? 

— Dar, boierule, cum îţi închipui că pîrcălabul 
Condrea s-ar fi sfătuit cu mine încotro s-apuce? judecă 
boierule şi apăi supără-te şi ia-mi zilele dacă ai chef. 

lon a simţit că pămîntul, din tare şi drept cum îi 
ştia, începe să se clatine. A lăsat mîna în care se afla 


sabia în jos, semn că începe să-l cuprindă o mare 
neputinţă. 

— Omule nu mă chinui şi răspunde-mi numai la 
atita: unde-s boierii? 

— Au plecat, nu-s aice. 

— Cînd au plecat? 

— De unde să ştiu eu boierule. 

— Cînd au plecat. 

— Să fie, poate, două săptămîni. 

— De ce-au plecat? 

— Nu pot spune, că nu ştiu. Au venit nişte călăreţi 
- erau călăreţii cu care lon se întîlnise cînd părăseau 
Neamţul şi pe care nu-i băgase în seamă - s-au sfătuit 
ce s-or fi sfătuit şi după două zile pîrcălabul Condrea a 
suit pe cai mai multe cufere şi a plecat pe drumul 
Sucevei. Zicea că se duce cu treburi la domnie. Peste 
altă zi a plecat şi pîrcălabul Costea, tot într-acolo, dar 
fără să mai spună nimănui nimic. 

— Şi nu ştie nimeni de ce au plecat şi încotro au 
apucat-o? 

— Nu ştiu, boierule. Au umblat vorbe după aceea, 
dar cine poate şti ce-a fost? 

— Ce vorbe? 

— Că s-au sfădit, la Hiîrlău, boierii cu vodă. 

— Cum sau sfădit boierii cu vodă? 

— Mă întrebi domnia ta de parcă eu aş fi dregător 
mare şi vin acum de la Hirlău, a rînjit omul, dar 
privindu-l pe lon şi-a dat seama că e mai bine pentru 
fiinţa lui să fie cuminte şi supus. 

— Şi ce se mai spune? 

— Că au început să pribegească unii dintre ei. 

lon a pălit Din senin, atunci cînd se aştepta mai 
puţin, o mare nenorocire se abătea asupra capului său, 


pe care l-a rezemat de gitul calului şi a şoptit numai 
pentru el, cutremurîndu-se: 

— Doamne, ce-am făcut? De ce-ţi baţi joc de 
mine? 

Şi-a adunat puterile şi l-a întrebat iarăşi pe omul 
din poartă: 

— Cine-i la cetate? 

— Au picat zilele astea alţi pîrcălabi. 

— Care? 

— Boierii Costea Cîrje şi Scripcă. 

lon a încălecat greoi, ca un om bătrîn. Era vlăguit. 
Nu mai înţelegea nimic, simţea numai cum creşte în el 
o durere nemărginită. La pas, cu Nicoară după el, s-au 
îndreptat spre han. S-a închis în odaia lui, s-a aruncat 
pe pat şi a început să plingă. Un tremur făcea să i se 
zguduie întreg trupul într-o zbatere de parcă era 
apucat de Ducă-se-pe-pustie. Tot ce visase el într-o 
lună de zile se destrăma ca un abur, nu răminea decit 
drojdia amară din el şi-o deznădejde care-l făcea să 
creadă că rostul lui pe lumea asta s-a încheiat. li venea 
în minte chipul Măgdălinei şi gîndul că s-ar putea să 
n-o mai vadă niciodată îi golea capul, simţea cum i se 
întunecă mintea. Ar fi vrut să urle, să se repeadă şi să 
sfarme, să surpe, să rupă, să fringă şi să dărime tot 
ce-i ieşea în cale. Işi blestema soarta care-l amăgise 
şi-l făcuse să creadă că nu-i om mai norocos şi mai 
fericit ca el, ca după aceea să-l lipsească de toate 
bucuriile care-l şi făcuseră să trăiască beat de fericire. 

S-a zbătut o vreme, după care l-a strigat pe 
Nicoară. Sluga boierească s-a înfăţişat numaidecit şi-a 
cerut poruncă, înţelesese şi el că ceva neobişnuit se 
întîmplă cu feciorul de boieri şi umbla pe lîngă el cu 
mare grijă. 


— Nicoară, spune-le oamenilor să se pregătească 
de drum. 

— Stăpiîne, vom face cum spui, dar prăpădim caii. 

— Caii spui? s-a uitat lon la slugă, de parcă venea 
spre lume din afară, de undeva, din mari depărtări, de 
pe alte tărimuri. Caii o să ţină pînă la Suceava. Rău e 
de oameni Nicoară, şi iar s-a depărtat şi s-a înstrăinat. 

— Stăpine, a încercat Nicoară să-l readucă pe 
pămînt, ne va apuca noaptea pe drum. Sînt păduri şi e 
primejdie. Ne putem pune capetele. 

lon a dat din cap că pricepe ceva, dar că ce spune 
Nicoară nu-l priveşte pe el. 

Nicoară a înţeles că nu mai are ce face. L-a rugat 
pe lon să-l îngăduie o vreme, pînă vor da să măniînce 
nişte orz şi vor adăpa caii. Se va îngriji el de toate, să 
n-aibă nici o teamă şi în clipa potrivită avea să-l cheme 
să încalece. L-a mai întrebat dacă vrea să mănînce 
ceva, dar părerea de om din faţă a făcut un semn 
moale cu mîna de parcă s-ar fi ferit de ceva. A coborit 
la cei doi oameni care se tolăniseră pe nişte lemne din 
curtea hanului. Mîncaseră, sorbiseră cite o oală de vin 
bun şi erau mulţumiţi întru totul. Nicoară le povestise 
ce păţise cu boierul, dar povestea asta nu-i mişcase. 
Era treaba boierului şi a fetei. 

— Oameni buni, le-a spus Nicoară, trebuie să ne 
sfătuim.  Boierului cel mic încep să-i rătăcească 
minţile-n cap din pricina fetei. 

— Cînd i-am spus eu că femeia-i lucru dracului, a 
mormăit cu glas gros Cîrstea. 

— Nu-i de şagă, Cirsteo, şi cînd ţi-oi spune ce 
te-aşteaptă ai să înţelegi mai bine. 

— Adică? 

— Adică, trebuie să ne ridicăm cît mai grabnic şi 
s-o pornim spre Suceava. 


— Cum adică, Nicoară, a început pe glasul lui 
nefiresc şi Pătru, n-are omul drept să răsufle şi el o 
noapte? Călărim ca nişte năluci de aproape o lună de 
zile pentru că au început să-i ardă călciiele cocoşelului 
lui Cosma Movilă... 

— Lasă, Pătrule, ce fierbe-n vinele boiernaşului 
nostru, este una, şi alta este povestea pentru care 
vreau să ne sfătuim. Boierul cel bătrîn, cînd am plecat 
de la Hudeşti, m-a chemat la dînsul şi mi-a arătat ce 
avem de făcut pe unde ne-om duce. Se vede că ştia, 
sau bănuia mai multe decit pricepem noi, pentru că 
mi-a spus să am mare grijă de feciorul lui, să mă ţin 
scai de el, să nu-mi scape nimic din ce spune, sau din 
purtările lui. Şi mi-a mai zis, întărindu-şi spusele a doua 
oară, să i-l aduc acasă de bunăvoie sau cu sila. N-am 
înţeles ce vrea boierul şi i-am spus că nu se cuvine 
unei slugi să-şi asuprească stăpînul. Boierul Cosma a 
apăsat pe cuvinte ca să mi le întipăresc bine în minte: 
Nicoară, tu în faţa mea răspunzi de fecior cu capul. 
Acum, mi se pare mie sau nu, cred că încep să pricep 
cîte ceva şi începe să-mi fie teamă. 

— Prostii, i-a retezat-o Pătru, uitîndu-se cu milă la 
el. Ce teamă, bre? Şi de cine? 

— Asta e, că nici eu nu ştiu. Nu mă gîndesc la 
drumul de la noapte. Am făcut atitea că unul peste e 
ca şi cum n-ar fi. Mă tem de băiet. A dat năpasta 
tinereţii peste el şi e în stare de orice. 

— Ce-ar putea face? s-a arătat Pătru nedumerit. 

— N-avem cum să ghicim noi ce-a să facă. Eu vă 
cer şi vouă să fiţi cu ochii în patru şi trag nădejdea că 
la Suceava au să se dezlege mai multe şi s-a alege şi 
ce trebuie să facem noi. Am poruncă straşnică să-l duc 
acasă. Boierii se răzvrătesc, cît înţeleg eu, printre ei se 
numără şi Condrea, tatăl fetei. Dacă-i la Suceava şi 


feciorul nostru-şi bagă-n plug cu el, îl luăm pe sus şi-l 
ducem la Hudeşti. Dacă-i pribeag, atunci om vede ce 
gînduri are băietul nostru. Fără ajutorul vostru n-am să 
mă descurc. Voi să fiţi alături de mine, orice-ar spune 
lon. Noi trăim din mila boierului Cosma şi nu din a 
feciorului. Sîntem datori să-l slujim pe boierul cel 
bătrîn, şi dac-a leşi cu supărare, n-au decit să se 
judece între ei. 

— Hm! a făcut gros Cirstea, şi faţa lui arăta că 
nu-i place ce aude şi petrece. 

Pătru a spus - Bine! - s-a scuturat de parcă 
vorbele lui Nicoară i se aninaseră de haine şi s-a dus să 
vadă ce fac caii. Pe chindie, cei patru călăreţi părăseau 
Neamţul pe şleaul Sucevei. In frunte călărea feciorul de 
boieri şi pe chipul lui se citea că se află în clipe de 
mare tulburare. Văzindu-l, Cirstea gindea că toate 
muierile ar trebui stîrpite. Pătru, în schimb, nu pricepea 
ce l-a apucat pe bietul fecioraş, cînd lumea-i plină de 
fuste. Cum avea avere, n-avea decit să întindă mîna şi 
să culeagă, iar el, în loc să facă aşa, cum ar face 
oricare om înţelept, dă de ceasul morţii după o sfrijită, 
de n-o fi şi bolnavă, cu ochi de iarbă. Şi lui Pătru i se 
părea că lumea-i alcătuită strimb, ca şi cum ziditorul ei 
fusese cu gîndurile duse, cînd a clădit-o. 

Au călărit în tăcere. Era lună, aerul limpede şi 
vîntul s-a ostoit cu totul odată cu căderea serii. Prin 
pădurile prin care au trecut cîntau privighetorile 
cuprinse de-o patimă neînţeleasă de Cîrstea. Nu 
pricepea de unde au atita putere şi atita har. 

Cînd au trecut prin făgetul de la Boroia lui Nicoară 
i s-a părut că umbre se strecoară prin pădure, în lături, 
odată cu ei. Au îndemnat caii, şi ieşind la larg, nu s-a 
mai zărit nici o mişcare sub lumina albă a lunii. Au 
ajuns în Suceava după miezul nopţii. Au tras la han, au 


mîncat putină pită cu caş şi a căzut care pe unde a 
putut. Erau frînţi. Ilon n-avea somn şi nu era chip să se 
liniştească. Mai avea o nădejde: In Suceava să dea de 
urma Condreştilor. Poate că n-au pribegit, şi se află 
undeva, în ţară, nemernicul de la Neamţ neavînd de 
unde să ştie, cum singur a mărturisit-o, care sînt 
gîndurile şi căile bătute de un mare dregător. Nu-i 
venea să creadă că toată povestea lui de dragoste, 
care începuse aşa de frumos, în calea căreia nu se 
ivise nici o piedică, s-ar sfirşi atit de năprasnic. De 
unde atita nenoroc şi de ce tocmai lui să i se întimple o 
astfel de năpastă? S-a chinuit cu tot felul de întrebări şi 
de prepusuri pînă s-a luminat de ziuă. Nu ştia ce va 
face, dar nădăjduia să întilnească în cetatea de scaun 
pe unul dintre feciorii de boieri pe care-i cunoştea şi, 
de la ei, sau cu ajutorul lor, să ispitească pe dregătorii 
tirgului sau ai cetăţii ca să afle urma Condreştilor. S-a 
ridicat devreme din aşternutul care arăta jalnic, şi-a 
frecat obrazul cu apă rece, şi-a potrivit nişte haine mai 
arătoase, a încălecat şi a pornit-o dis de dimineaţă fără 
să-i mai trezească pe ceilalţi. L-a simţit Nicoară dar i-a 
făcut semn să stea liniştit şi omul, ostenit, s-a prăbuşit 
mulţumit că mai poate fura cîteva clipe de somn. A 
luat-o, la întîmplare, pe ulițele tirgului care începea să 
se dezmorţească. A trebuit să aştepte o bucată de timp 
pînă s-a mai săltat soarele pe cer, ca ulițele să se 
umple de lume şi de larma obişnuită. S-au ivit mai întîi 
slugile după cumpărături ce priveau cuhniile celor 
avuţi, apoi şi-au arătat feţele boieri şi boieroaice care 
se aflau în Suceava cu treburi la domnie şi se bucurau 
de acest prilej ca să cumpere şi lucruri scumpe, spiţerii 
şi mirodenii aduse de negustori moldoveni şi levantini, 
lucruri scumpe de îmbrăcăminte europeneşti sau din 
Constantinopol sau şi mai de departe, din ţările 


răsăritului. Printre asemenea cumpărători iscodea lon 
şi căutarea nu i-a fost zadarnică. Pe la trei ceasuri din 
zi l-a zărit pe feciorul vornicului Huhulea. N-a trecut 
multă vreme pînă să afle Niculăeş despre ce este 
vorba, nu înainte de a se lega cu straşnice jurăminte că 
de-l va arde şi cu fierul roşu şi el n-a să spuie nimănui, 
nici celor din casă, din cele ce i-a destăinuit feciorul lui 
Cosma Movilă. Niculăeş, se afla de mai multe zile în 
Suceava şi avusese timp să cunoască ce se petrece în 
cetatea de scaun, unde sosise şi domnul, şi ce se 
petrece în ţara Moldovei. Ascultindu-l, lon înţelegea 
acum o samă de lucruri al căror rost îi scăpase nu cu 
multă vreme în urmă. Străin de tot ce se petrecea în 
jurul său şi cu gîndurile adunate toate într-un singur 
loc, n-a presimţit nenorocirile care aveau să se abată 
asupra lui şi a ţării. Abia cu o lună în urmă, aici în 
cetatea de scaun se porneau toate, sub zodia blindă şi 
luminoasă a unei primăveri care făgăduia belşug pe 
şesurile, pe dealurile şi munţii Moldovei şi bunăvoință 
între oameni. Sub o asemenea zodie nu şi-a închipuit 
că în loc de pace între oameni s-a aşezat dezbinarea şi 
în loc să se bucure de ceea ce făgăduieşte cerul sînt 
bîntuiţi de ură şi gata să se sfişie ca lupii între ei. Acum 
s-au ridicat împotriva domnului şi stăpînului lor. Şi-au 
părăsit curţile şi averile agonisite neam de neam cu 
multă trudă şi au luat drumul pribegiei presărat cu 
nenumărate necazuri şi umilinţe. Trufia le-a întunecat 
judecata, i-a împins să fugă în ţările din preajmă, de 
unde au să uneltească împotriva ţării şi a domnului. 
Acum înţelegea lon tîlcul poruncilor date de Cosma 
Movilă şi pe care el le-a dus slugilor din Ţara de Jos şi 
tilcul unor poveţe pe care i le-a dat ca părinte pentru 
a-l feri de rele. Dar lui lon nu-i păsa nici de ţară, nici de 
domn. El n-avea nimic nici cu ţara, nici cu domnul. Ţara 


era mare şi surdă la necazurile lui, iar domnul se afla 
între ziduri de cetate puternică şi ce-i păsa lui de 
nenorocirile care se abat asupra unor supuşi ai lui? El 
vedea că din pricina nebuniei unor boieri au fost 
spulberate cele mai frumoase visuri pe care le-a făurit 
un om, că peste el, feciorul lui Cosma, s-a prăbuşit 
cerul şi dacă soarele strălucea pe cer, el nu-i mai 
vedea strălucirea, nu-i mai simţea nici căldura şi nu-l 
mai mişca nici frumuseţea zăvoaielor şi pădurilor 
înverzite, a livezilor de pomi înfloriţi, toate-i erau 
străine şi reci pentru că sufletul lui neprihănit era acum 
pustiit. Oho, de i-ar fi putut strînge şi beli pe toţi aceşti 
nemernici! Dar ce să se facă el, cînd printre ei se afla şi 
fostul pîrcălab al Neamţului? Şi nu de pircălab îi era lui, 
i-ar fi smuls barba fir cu fir, i-ar fi strivit ţeasta pentru 
rătăcirea care-i sfărima lui inima, ci de fata 
pîrcălabului. Şi se înverşuna împotriva lui Condrea, 
care ajunsese mare dregător, avea tot ce-i trebuie, 
nimeni nu i-ar fi stat împotrivă, dacă ar fi dorit să-şi 
sporească satele stăpinite, sta cu cinste în sfatul 
domnesc, ce mai dorea acum nebunul şi mişelul de 
Condrea? Să ajungă domn? Nu putea sta cuminte în 
ţară? Cînd se gindea că tot rostul vieţii lui a depins de 
hotărîrea pe care a luat-o într-o clipă un nebun, lon 
simţea cum i se goleşte capul şi rămînea năuc şi străin 
de toate. 

Niculăeş nu ştia nimic despre Condrea şi ai săi. Se 
afla atunci în Suceava şi Petre, fiul lui Albotă, care 
fusese chemat acum ca să facă parte din sfatul 
domnesc. Fiind prieteni, avea să se ducă neiîntirziat la 
el şi fără să-i spună pentru cine şi de ce, avea să-l 
ispitească şi nu se putea ca Petre să nu ştie unele 
lucruri. Au hotărît ca de îndată ce va afla ceva să-l 
caute la hanul lui. Dacă nu era el, să lase om care ştia 


unde se află stăpiînul său ca să-l ducă fără întirziere la 
lon. 

Abia se despărţiră cei doi şi Nicoară, pe a cărei 
faţă se citea cu uşurinţă supărarea amestecată cu 
mare îngrijorare, se alătura de stăpînul său pe care-l 
aşteptase o vreme şi văzînd că zăboveşte i-a pornit şi 
pe ceilalţi doi să bată ulițele tirgului şi să ia urma 
stăpînului pînă nu se întîmpla cine ştie ce poveste. lon 
n-a văzut, n-a simţit nimic. S-a îndreptat spre han, 
închis în el şi încercînd cu desperarea omului care se 
îneacă, să găsească un pai care să-l ajute să iasă la un 
liman oarecare. Pînă să i se aducă ceva de mincare, 
deşi se împotrivise dar primise în cele din urmă ca să 
scape de cicăleala oamenilor - între timp sosiseră la 
han şi Cirstea cu Pătru - s-a aruncat pe pat, 
simțindu-se sfîrşit şi trupeşte şi sufleteşte. A aţipit fără 
să-şi dea seama şi în puţinele clipe în care a dormiti 
s-a arătat Măgdălina. Venea de afară, învăluită în 
lumină şi pătrundea în camera în care era el, uitîndu-se 
în ochii lui. Părea că pluteşte şi zimbea uşor. Chipul ei 
arăta multă bucurie şi lon o aştepta şi ştia că peste 
cîteva clipe ea i se va arunca în braţe. O bucurie 
nesfirşită i-a cuprins fiinţa şi fără ca ochii lui să-i 
părăsească pe ai fetei, s-a ridicat într-o mînă ca s-o 
primească. Încercarea de a se desprinde de pat l-a 
făcut să zvicnească şi să se întoarcă la starea de 
veghe. A înţeles că a fost vorba de o amăgire, a gemut 
ca o vită rănită, ar fi dat orice ca să cadă iarăşi în somn 
şi să refacă vraja visului ce se topise. 

Cînd a apărut Nicoară i-a spus să-i lase talgerele 
cu mîncare acolo şi să plece. Era răvăşit, avea chipul 
unuia bolnav, fapt care l-a îngrijorat pe omul său de 
încredere. Cirstea era de părere că feciorul lui Cosma 
Movilă e vrăjit, nu mai este stăpîn pe mintea şi pe 


trupul lui. Ştie el bine ce-nseamnă asta pentru că i s-a 
întîmplat şi lui cîndva, demult, ceva asemuitor şi de 
atunci s-a lecuit de femei. Din starea asta a lui, numai 
o blestemată de vrăjitoare mai tare ca fata boierului 
l-ar putea dezlega. 

Pătru s-a arătat scîrbit de toate cite se petreceau 
de o zi încoace. O chelfăneală, stropită bine cu apă 
rece ca să-i scadă harmăsăraşului căldurile, o 
vînătoare în munţi de mai multe zile, pînă i-o fringe 
trupul şi o altă muiere, erau, după mintea lui, cele mai 
bune leacuri. 

Nicoară s-a uitat cu milă la amindoi, i-a înjurat în 
gînd şi după o vreme s-a dus la stăpîn, chipurile să ia 
porunci, dar de fapt să vadă ce face. lon nu se atinsese 
de mîncare, zăcea aproape fără suflare întins pe pat. A 
încercat să-l aducă pe lume, l-a îndemnat să măniînce, 
nu de alta, dar nu se ştie ce drumuri şi ce necazuri vor 
avea de înfruntat. Lihnit de foame şi cu mintea bolnavă 
nu poţi să faci nimic, te biruie şi un nevolnic, nu poţi sa 
iei o hotărîre ca lumea. lon s-a uitat la el în duşmănie 
amestecată cu silă, a încercat să îmbuce ceva, dar 
merindele erau amare şi i se încleiau în gură. A băut 
apă şi n-a primit altă băutură. A tresărit cînd s-au 
apropiat paşi hotăriţi de uşa lui şi şi-a auzit numele 
strigat. Era Niculăeş. 

A încercat să ghicească de pe faţa prietenului 
dacă-i aduce veste bună sau rea. | s-a strîns inima cînd 
Niculăeş a început să vorbească despre căldura de 
afară, despre ce vede înăuntru. 

Nu era a bună. L-a răbdat un timp după care i-a 
curmat vorbăria spusă pe un glas care voia să fie 
voios, întrebîndu-l de-a dreptul: 

— Ce-ai aflat despre Condreşti? 


— Petre l-a iscodit pe tatăl său, iar Albotă, cînd a 
auzit de Condrea, l-a suduit rău, ca pe un nemernic 
care a luat calea pribegiei, în Lehia, unde se află 
hicleanul de Cosma Şarpe. 

— Lehia! a bolborosit lon, şi s-a repezit afară. 


VII 


După ce au părăsit casa domnească din Hiîrlău, 
unii dintre marii dregători erau îngrijoraţi, alţii mînioşi 
şi strigau în gura mare ce aveau pe suflet, fără nici o 
sfială. Despărțirea în două tabere s-a făcut de la sine. 
De partea domnului se arătau a fi, pe faţă, Hrană 
spătarul, Petrică hatmanul, cel care fusese numit în 
locul lui Arbure, cei doi fraţi Ciîrjă şi Negrilă, boier în 
sfat, fără dregătorie. Isac se scosese el singur din orice 
socoteală, dar ştia cineva ce se află în sufletul 
bătrînului boier? Nu se ştia bine către cine se apleacă 
Stircea stolnicul. Ceilalţi, Petru vornic, piîrcălabii de la 
Neamţ Costea şi Condrea, Toader pircălabul de la 
Roman, leremia vistier, Trotuşan logofăt, Săcuian 
ceaşnic şi comisul Căţelan erau împotriva domnului. 
Alături de ei erau şi alţi mari boieri, o ştiau dinainte, 
pentru că înfruntarea dintre ei şi domn se prevăzuse 
de mai multă vreme. Cosma Şarpe nu fugise fără să fi 
avut mai înainte întilniri tainice cu cîţiva dintre ei şi, 
mai ales, cu Arbure. Doreau cu toţii înlocuirea unui 
domn care-şi arăta colții de fiară tînără, lacomă şi 
nemiloasă. Aveau nevoie de un om vrednic în Lehia ca 


să capete încuviințarea regelui pentru fapta lor. Cosma 
Şarpe avea să-i arate craiului lăşesc că ridicarea lor 
împotriva lui Ştefăniţă este spre binele crăiei şi a 
întregii creştinătăţi. Ei erau gata şi Cosma Şarpe era 
împuternicit s-o facă în numele lor, să se supună 
craiului odată cu ţara Moldovei, ameninţată ca 
niciodată de puterea otomană ce se înstăpinise pe 
vestita şi puternica cetate a Belgradului. Sultanul 
Suliman avea de ales două căi pentru a pătrunde spre 
inima Europei: să pornească cu toată puterea lui fie 
asupra Budei, fie asupra Moldovei. Nimeni nu avea 
cum să ghicească ce alegere va face sultanul şi de 
aceea ei, ca oameni prevăzători, vroiau să se pună la 
adăpost prin legături strînse şi trainice cu craiul 
Jicmont. 

Numai să-i sprijine craiul ca să scape ţara şi pe ei 
de acest domn tînăr, schimbător, care dă semne că va 
fi un mare tiran. Prin uciderea lui Arbure dovedea că 
nu-i pasa de viaţa celor mai de seamă oameni ai țarii şi 
se adeverea presupunerea lor în legătură cu sufletul 
însetat de sînge al călăului. 

S-au adunat cu toţii la gazda unde trăsese leremia 
vistier. Pe lîngă mari dregători mai erau şi alţi boieri de 
seamă, printre aceştia numărindu-se şi Gavrilă 
vistiernic, Maxin Udrea, Gheorghe de la Frătăuţi, 
Ivanco logofăt şi alţii. 

— Fraţilor, a cuvîntat primul leremia, vistierul cel 
mare, sîntem mulţi şi sîntem tari, toată fruntea marii 
boierimi moldovene - afară de cîţiva nevolnici care 
şi-au trădat cinul pentru o dregătorie la acest luda, 
duşman al neamului boieresc - este alături de noi. 
Trebuie să facem ceva pentru a scăpa de un domn 
însetat de sîngele boieresc. 


— Să ne ridicăm cu putere asupra lui, a fost de 
părere pîrcălabul Condrea de la Neamţ. 

— Aşa e, au strigat într-un glas ceilalţi doi 
pîrcălabi, Costea şi Toader. 

— Ca să ne ridicăm cu putere asupra domnului, 
trebuie să avem alt domn, a cuvintat logofătul cel 
mare Trotuşan. Dacă nu avem un domn, nu ne vor 
urma boiernaşii şi nici păcătoasa de răzăşime. 

— Pretendenţi sînt destui, a spus Săcuian, 
paharnicul. 

— Pe care-l alegem? s-a mirat Costea de la 
Neamţ. 

— Pe Petru Pribeagul, a luat cuvintul Căţelan, 
comisul. El se află în Polonia, acolo este şi Cosma 
Şarpe şi putem nădăjdui şi la ajutor de la leşi. Chiar 
dacă Jicmont ar fi împotrivă şi nu văd de ce ar fi. Sint 
voievozii podoleni, de-o lege cu noi care, pentru cîştig, 
s-ar putea să-şi pună capetele alături de noi. 

— Eu zic, fraţilor, a cuvintat din nou leremia 
vistier să nu ne ducem aşa departe. Îl avem aici pe 
fratele mai mic al domnului, pe Petru. Ispitit de careva 
dintre noi, s-ar putea să-i placă dulceaţa scaunului 
domnesc. Dacă el este cu noi, atunci avem toată 
nădejdea că vom izbîndi. 

— Dar cine să-l ademenească pe Petru? a întrebat 
unul dintre boieri. 

— Eu zic, a fost de părere acelaşi leremia, să 
încerce unul dintre fiii lui Arbure, Nichita sau Toader. Ei 
au crescut împreună cu feciorii lui Bogdan Vodă, îl 
cunosc bine deci pe Petru aşa că nici n-ar bate la ochi 
întîlnirea dintre ei. 

— Numai de-ar primi să facă una ca asta. 

— Moartea tatălui a turnat venin destul în vinele 
lor împotriva domnului hain. 


— Dar cine va vorbi cu feciorii lui Arbure? 

— Am să încerc eu, s-a oferit Vasco, cel care-i 
fusese prieten fostului portar al Sucevei. 

— E de trebuinţă să mai facem ceva fără nici o 
zăbavă. Să le aducem la cunoştinţă şi celorlalţi boieri 
ca să stea gata. Dacă noi cei puţini nu izbutim să-l 
înlăturăm pe Ştefăniţă cu Petru, s-ar putea să fie 
nevoie de ridicarea grabnică a tuturor pentru a-l dobori 
cu armele. Locul cel mai bun unde ar urma să lovim ar 
fi Hiîrlăul sau oricare altă curte domnească, pentru că 
tiranul va fi lipsit de multe slugi. Dacă ne scapă vom fi 
siliţi să aşteptăm ridicarea tuturor boierilor ca să-l 
înfruntăm cu sorţi de izbindă. Trebuie să lucrăm 
repede şi dacă se poate fără veste. Dacă nu izbutim, 
avem nevoie de cetatea Hotinului unde să ne 
adăpostim. Între zidurile ei îi putem primi şi pe alţi 
pribegi şi de acolo, cu ajutorul leşilor, om porni cu 
multă uşurinţă asupra tiranului. Nu ştiu care este 
gîndul celor doi pîrcălabi de acolo. Talabă, mai înţelept, 
ar putea să fie cu noi. Barbovschi, pe care l-a pus 
astă-iarnă în locul lui Grincovici, este prea tînăr ca să 
te încrezi în el, aşa că poate cu uşurinţă să fie cu noi, 
dar şi împotriva noastră. Maxin Udrea care-i de faţă şi 
care-l ştie bine pe Talabă, pentru că stăpinesc sate 
vecine, se cade să meargă degrabă la Hotin. Să se 
oprească şi la curţile lui Grincovici de la Frăţileni şi să-l 
ispitească pe Cosma Movilă, la Hudeşti, ca să se 
alăture şi ei nouă. De la Hudeşti la Prut nu-i decit un 
pas, iar de la Prut la Hotin nici o zi, dacă ai un cal bun. 
Taina celor chibzuite de noi este chezăşia izbînzii. Am 
încredere în toţi, dar să nu se supere nimeni dacă cer 
în numele vostru şi în folosul nostru ca să jure fiecare, 
pe sufletul lui şi al copiilor lui, cu mîna pe Evanghelie, 


că nu vor destăinui cele vorbite aici decit celor care se 
cuvine şi în care avem credinţa că vor fi alături de noi. 

După ce s-a împlinit şi această cerere a marelui 
vistier, au pornit-o fiecare la gazdele lor. In aceeaşi zi, 
Maxin Udrea pornea în sus spre Botoşani ca să ajungă 
la Dorohoi şi apoi la Hudeşti, iar alţi patru gonaci se 
repezeau spre celelalte colţuri ale Moldovei ca să-i 
vestească pe boierii ştiuţi să se pregătească şi să-i 
aducă de partea lor şi pe cei care nu cunoşteau taina 
lor. Se punea mare nădejde în Petrea Cărăbăţ, vornicul 
Tării de Jos, la a cărui chemare s-ar fi strins multă 
călărime cu bună faimă de luptători. Ciştigarea lui 
însemna ciîştigarea unei jumătăţi de ţară. Ciţiva dintre 
marii dregători fuseseră şi mai prevăzători: de mai 
multe zile ei îşi chemaseră oamenii de încredere şi 
dintr-o clipă-ntr-alta se aşteptau ca cei chemaţi să se 
ivească pe ulițele Hirlăului. 

Boierul Vasco s-a repezit la feciorii lui Arbure care 
se pregăteau să ridice trupul tatălui lor ca să-l astruce 
în gropniţa din satul care purta numele neamului. 
Vasco a stat de vorbă cu Toader şi Nichita, i-a pus să 
juruie că nu vor destăinui nimic nimănui din cele ce vor 
afla. Nichita n-a vrut să primească dorinţa boierilor. O 
socotea că este cu mare primejdie pentru el şi 
frăţine-său. Toader, mai nestăpinit din fire, şi plin de 
ură faţă de ucigaşul tatălui său, i-a făgăduit lui Vasco, 
în ciuda împotrivirii lui Nichita, că va lua legătura cu 
Petru, fratele domnului, mai înainte de a porni sicriul 
tatălui său din Hîrlău. Prilej ca să-l vadă pe Petru s-a, 
ivit abia mîne-zi, spre nămiezi. 

Petru era un tînăr firav la trup, cu o sănătate 
şubredă, despre oare nu se ştia prea mare lucru în 
afara curţii domneşti. 


Ştefăniţă îi purta grija ca un frate nici prea bun, 
nici prea rău. Greutățile domniei şi mai ales dorinţa 
tinărului domn de a fi stăpînul cu adevărat al ţării, nu-i 
mai lăsa timp pentru cei din casa lui, mai ales în 
ultimele luni, cînd în faţa sa se ridicaseră atitea 
greutăţi. Petru se simţea stingher şi nu ştia ce să facă 
pentru a nu-l încurca pe fratele său şi nici pe ceilalţi. Ar 
fi dorit să stea într-un loc unde era mai multă linişte, în 
jurul lui Ştefăniţă era prea mare vinzoleală şi, deşi nu 
era dornic să afle ce se unelteşte în jurul domnului, 
ceva tot înţelesese că se petrece, iar osînda lui Arbure, 
pe care îl preţuise şi la care ţinuse ca la un părinte, îi 
arăta că în Moldova se pot întîmpla multe nenorociri. 
Cînd i s-a spus că Toader, fiul lui Arbure, doreşte să-l 
vadă, s-a întristat. Nu ştia cum să se poarte într-o 
împrejurare ca asta, îi era cu neputinţă să înşire vorbe 
care nu cuprindeau tot ce simte şi cum să-i arate el 
feciorului de boier cît de mult îl lovise moartea 
bătrînului. Nu pricepea nici rostul dorinţei lui Toader de 
a-i vorbi. L-a primit cu inima strînsă. Cînd i s-a spus că 
boierii ar vrea să-l aleagă domn în locul lui Ştefăniţă, 
un val de căldură i-a străbătut tot corpul din tălpi şi 
pînă în creştet. Toader l-a văzut cum i se îmbujorează 
faţa. A vrut să se apere de o cinste la care nu rivnise 
niciodată, dar Arbure cel tînăr a stăruit încercînd să-i 
arate toată dulceaţa pe care ţi-o dă puterea 
neîngrădită de nimeni. Petru i-a cerut prietenului să-i 
dea răgaz. Trebuia să chibzuiască bine. Va da un 
răspuns cît mai grabnic. Iin caz că primeşte, îi va 
trimite vorbă că va merge la vinătoare, iar de nu - că-i 
mulţămeşte dar nu poate merge. 

Cu acest răspuns s-a dus Vasco la leremia vistier. 
Era şi Trotuşan logofătul, Costea pircălabul şi Căţelan, 
comisul. 


Nehotărtîrea lui Petru nu le-a plăcut. Dacă s-ar fi 
arătat lacom, de domnie, atunci ar fi fost bine, ar fi 
avut în el îndreptăţirea faptei lor. Dacă nu primea? 
Boierii s-au sfătuit îndelung şi pînă la urmă au hotărît 
să încerce să-l înlăture pe Ştefăniţă şi să-l proclame 
domn pe Petru fie că acesta vrea, fie că nu. 

Odată scăpaţi de leul cel tînăr, dacă era nevoie 
aveau să se lipsească şi de neîmplinitul de frate-său cu 
mult mai multă uşurinţă, alegînd pe cel ce se va arăta 
gata să le împlinească dorinţele. Să zorească fiecare în 
parte ca în cît mai scurt timp slugile lor să le fie în 
preajmă şi împreună cu alţi boieri, chemaţi şi ei pentru 
aceeaşi mare răfuială, să-l răstoarne pe Ştefăniţă. 
Hotărîrea lor era nestrămutată. 

A urmat o noapte în care unii au dormit puţin, alţii 
deloc. 

Petru simţea că-i cuprinde tot trupul un fel de 
sfirşeală, năduşea ca după aceea miinile de la coate în 
jos şi picioarele mai în jos de genunchi să i se 
răcească. Blestema clipa în care-l primise pe fiul lui 
Arbure. Intrase la mare osîndă. Se chinuia pentru că nu 
ştia ce să facă. l-ar fi plăcut ca tot ce se petrecea cu el 
să nu fie decit un vis urit, pe care lumina zorilor să-l 
şteargă şi să-i aducă împăcarea cu el însuşi. Încerca să 
se liniştească şi să doarmă, dar nu era chip. Zvicnea, 
săgetat în inimă cînd îşi amintea cele vorbite şi de 
faptul că trebuia să ia el, cu de la sine putere, o 
hotărîre atît de mare. 

Uneori îi venea să arunce ceva pe el în grabă şi să 
se repeadă la odăile domneşti, să se spovedească şi să 
scape de chinul care căzuse pe el. Asta însemna 
moartea prietenului său. Nu era de-ajuns că fusese 
ucis tatăl. Acum fiul, prin tot ce-i spusese lui, era un 
hiclean faţă de Ştefăniţă. Dar el însuşi, Petru, devenea 


un hiclean faţă de fratele şi de domnul ţării, dacă 
tăinuia cele aflate de la Toader Arbure. Se ruga pentru 
gîndul cel bun, pentru liniştea sufletului său, dar nu era 
chip să le afle. Într-un singur fel şi-ar fi scăpat 
prietenul: să ia domnia, pentru o vreme, pe Ştefăniţă 
să-l bage la mănăstire şi după un timp, cînd se vor 
linişti lucrurile, să-i redea coroana fratelui. Nu i-a fost 
greu să priceapă că un astfel de gind e o mare 
gogomănie. Ridicarea lui în scaunul ţării însemna 
moartea lui Ştefăniţă. E drept că domnul se arătase 
cumplit, dar boierii care-l duşmăneau s-ar fi arătat mai 
îngăduitori cu cel pe care doreau să-l doboare? Şi nu 
l-ar fi sfirtecat numai ca să se ştie că sînt la adăpost de 
orice spaimă, că le rămîn capetele pe umeri? Ce să 
facă el cu Toader? Să-l vestească în taină ca să ia 
drumul pribegiei? Se cădea lui, fecior şi frate de domn, 
să fie părtaş la o hiclenie? Cum de s-a lăsat băiatul 
ăsta amăgit? 

Durerea nu poate să fie un sfetnic bun, dar nici 
n-o îndepărtezi dacă îţi pui capul în joc. 

Zorii l-au găsit pe Petru sleit de o zbatere 
zadarnică, fără nici o ieşire. Palid, a ieşit în ceardacul 
casei domneşti, aşteptîndu-şi fratele să se trezească. 
Cerul era uşor însîngerat spre răsărit, semn că va fi o zi 
caldă şi frumoasă. Adică o zi cu soare, pentru că numai 
frumoasă nu era pentru el. Oştenii de strajă se mişcau 
agale la intrările curților domneşti. Răcoarea de 
dimineaţă îi făcea bine. Şi mai bine ar fi fost să se afle 
în clipa aceea departe, cît mai departe de aceste curţi. 
| se vorbise de putere neîngrădită. Nu-l ademenea. 
Ş-apoi i-ar fi lăsat lui o asemenea putere cînd 
ciştigarea ei stătuse în braţul altora? Şi la urma 
urmelor, lui nu-i trebuie putere. Auzise de la bătrînul 
Arbure că puterea îl strică pe om. Mic fiind, îşi 


închipuise că-l strică aşa cum s-ar strica o fructă, sau 
un stirv. 

A înţeles mai tîrziu că nu despre trup e vorba, dar 
puterea nu l-a îmbiat, n-a rivnit-o niciodată, nu avea 
nevoie de ea nu-i făcea trebuinţă. Să-i fi cerut lui 
Toader să plece şi să nu mai pomenească în veci 
vorbele pe care i le spusese lui? 

lar îşi da seama că încearcă să se amăgească 
zadarnic. Toader se prinsese din prostie într-o horă al 
cărei sfîrşit nu era altul decît butucul. Odată ajuns în ea 
n-avea cum să mai scape. 

O horă a morţii! Simţea că-l ia cu frig şi iar 
slăbiciunea asta nenorocită, cu puţină ameţeală şi 
umezirea palmelor, a timplelor... Soarele s-a ridicat 
peste virful copacilor de pe dealul din fată, şi lumina lui 
orbitoare a făcut ca lumea să intre sub puterea lui. 

În sfîrşit, se simte mişcare şi spre odăile 
domneşti. Copleşit şi gîtuit de tot ce avea pe suflet i-a 
cerut vătafului de copii, care slujea la odăi, să-l 
vestească pe domn. Are să-i vorbească grabnic, fără 
nici o întîrziere. Peste citeva clipe, vătaful îl poftea să 
intre în odaia domnului. Ștefăniță nici nu se dezmorţise 
dintr-un somn care-l cuprinsese abia spre ziuă. 

— Ce-i cu tine, ce s-a întîmplat? l-a întrebat moale 
pe Petru, stăpînindu-se cu greu să nu facă zgomot la 
un căscat care făcuse să-i piriie fălcile şi să-i pornească 
două boabe de sărătură de la colţul ochilor. Nu-şi 
închipuia că frate-său îi va aduce o veste deosebită. 
N-o făcuse niciodată, acum cine ştie ce lucru 
neînsemnat îl aducea cu noaptea-n cap. S-a şters cu 
dosul palmelor şi l-a privit. O fi bolnav, l-a fulgerat 
gîndul pe Ştefăniţă, cînd l-a văzut în ce hal arată. 

— E vorba de tine. 

— De mine? s-a mirat Ştefăniţă. 


— De scaunul tău şi al ţării. 

Ştefăniţă a zvicnit din pat, s-a apropiat de 
frate-său, l-a privit în ochi, l-a părăsit şi s-a îndreptat 
spre fereastră, s-a întors iarăşi cu faţa spre el şi i-a 
spus pe un ton potolit, aşa cum se cere cînd unul mai 
mare îi dă un sfat celui mai mic: 

— Pătrule, nu te amesteca - adică nu-i de tine, 
dar nu şi-a sfirşit vorba, pentru că Pătru i-a luat-o din 
gură. 

— Vor să mă amestece alţii. 

— Cuuum!? 

— Boierii ar vrea să mă pună pe mine domn. 

— Care boieri şi cînd? l-a întrebat Ştefăniţă uluit. 

— Toader Arbure a fost la mine. 

— Cînd? 

— Aseară. 

— Şi ce-ai aşteptat pînă acum? Sau te pomeneşti 
că ţi-ar suride. 

— Nu-mi suride nimic, dar trebuie să mă înţelegi. 
Am vrut să găsesc ceva... 

— Tu? 

— Nu te supăra... 

— Lasă supărarea. Ce ţi-a spus Toader? 

— Că boierii ar dori să mă aibă pe mine ca domn. 

— Ce i-ai răspuns? 

— Că nu vreau, dar el a stăruit încercînd să-mi 
arate cît e de dulce domnia... 

— Şi ce-ai hotărît? 

— Că mă voi gîndi şi i-oi da cît mai grabnic 
răspuns. 

— Stai jos, nu te mai bilţăi că mă scoţi din ţiţini, şi 
nu ieşii din odaia asta. Dacă nu-ți place, atunci îţi 
poruncesc să nu te clinteşti de aici. Bine că nu te-ai 
trezit mai tîrziu că ţi-aş fi rupt oasele. În timp ce 


vorbea, Ştefăniţă se îmbrăca în mare grabă, fără să 
mai aştepte ajutorul altora, cerînd cu mare putere în 
glas să i se aducă lucrurile de care avea trebuinţă. A 
strigat să vină armaşul. 

— Repede, să mi-i aduci pe Petrică hatmanul, pe 
Hrană spătarul, pe Cîrjă. Tu, s-a întors iarăşi spre Petru, 
să mănînci ceva. Să ţi se aducă aici. Dac-o mai fi timp. 

Şi timp n-a mai fost. Dregătorii chemaţi au venit 
în cea mai mare grabă. Ştefăniţă l-a luat pe Petru cu el. 
Vroia ca fratele să ştie ce se petrece în ţară, să judece 
şi el cu mintea lui cine-s vinovaţi şi cine nu. În puţine 
cuvinte, Ștefăniță le-a arătat dregătorilor cele aflate de 
la Petru. Din felul cum vorbea şi cum se mişca se 
vedea cît de mare îi este minia şi cît l-a tulburat 
această nouă uneltire. Ticăloşii vroiau să-i intre în casa. 
Să-l aţiţe pe frate împotriva fratelui şi unul dintre ei 
sa-şi mînjească mîinile cu sîngele celuilalt. 

— Sînt fiare, nu oameni - a strigat cu mare miînie 
domnul. Am crezut că-i voi speria retezindu-le capul. 
M-am înşelat. Bătrînul era un nume, l-au împins sub 
securea gidelui pentru că ei sînt hotăriţi să devină 
stăpiîni în ţara Moldovei, să asuprească, să împileze, să 
devină mai bogaţi, jecmănindu-i pe alţii, să-i 
îngenunche şi să-i strivească după bunul lor plac, fără 
ca cineva să le mai ceară socoteală. Pe ăştia nu-i 
satură decit pămîntul şi-i voi băga în pămînt. Să 
trimitem armaşul şi să-i ridice fără veste. 

— Măria ta, nu se poate. 

— De ce să nu se poată, Hrană? 

— Măria ta, sînt mulţi şi mai puternici decit noi. 

— Vor îndrăzni să se împotrivească? 

— Se vor împotrivi, măria ta. 

— Nu vreau să-mi scape feciorii lui Arbure. 


— Lasă-i să plece, măria ta, altfel le vor sări toţi 
ceilalţi în sprijin. * 

— Cum Hrană, vrei să spui că eu, stăpînul acestei 
ţări, nu pot să-i pedepsesc cînd vreau pe nişte hicleni? 

— Măria ta, îi vei pedepsi, dar nu acum. Trebuie 
răbdare şi chibzuinţă, altfel ne vom pierde cu toţii 
capetele în Hirlău. Nu uita, măria ta, că sînt îndirjiţi, 
sînt bine înarmaţi, au multe slugi cu ei. Cît priveşte pe 
copiii lui Arbure, ei se vor îndrepta spre satul părintelui 
lor. Să-i lăsăm să plece. Fiind cu sicriul mortului nu vor 
merge prea repede. Măria ta slobozi din timp pe cineva 
la Suceava cu poruncă la pircălabul cetăţii ca să 
repeadă oşteni îndeajuns de mulţi care să-i ridice fie în 
drumul spre Arbure, fie după ce l-au astrucat pe bătrîn 
în locul de veci. N-au cum scăpa. Greul este cu 
ceştelalţi boieri. Trebuie să chibzuim bine ce trebuie să 
facem. 

— Cîrjă, Petrică, voi ce ziceţi? 

— Măria ta, vorbi Cîrjă, eu cred că este înţelept să 
urmăm sfatul lui Hrană. 

Nu-şi terminase bine vorba Cîrjă şi vătaful de 
aprozi pătrunsese în încăpere şi se strecurase pînă 
lîngă domn căruia-i spunea ceva în şoaptă. Pe măsură 
ce asculta, chipul lui Ștefăniță se făcea tot mai palid. 
Petru, fratele domnului, simţea cum îl ia iarăşi cu frig. 
Cînd vătaful a terminat ce-avea de zis, Ştefăniţă l-a 
întrebat pe Petrică hatmanul cine a pus oameni care să 
pîndească drumurile spre Hîrlău. 

— Eu, măria ta, i-a răspuns hatmanul, s-a 
întîmplat ceva? 

— Eşti o slugă credincioasă, Petrică, şi asta n-am 
s-o uit. Slugile noastre vestesc că în Hirlău au început 
să intre oameni bine înarmaţi care s-au îndreptat pe la 


gazdele unor dregători. Se pare că asemenea oaspeţi 
vor mai veni în ziua de astăzi. 

— Măria ta, văzindu-i ieri atit de îndirjiţi, m-am 
temut. Curajul lor se răzima pe ceva. Mai întîi am 
socotit iscusinţa lor ca luptători, apoi numărul lor şi al 
slugilor care-i însoțesc şi mi-am zis că s-ar putea să 
mai fie şi altceva. Am trimis de cu seară oameni pe 
drumurile care vin la Hiîrlău, să ia urma boierilor sau 
unor slugi boiereşti care vin într-acoace, chiar dacă îşi 
ascund armele şi se arată ca nişte călători oarecari. 
Prepusul meu s-a adeverit. Inseamnă că sînt hotăriţi să 
treacă la fapte. Măria ta se află acum în mare 
primejdie. Hîrlăul este pentru noi o capcană. 

— Doamne, a spus Ciîrjă, primul lucru ce trebuie 
făcut e să-i vestim pe marii dregători că măria ta este 
bolnav şi astăzi nu vom ţine sfat. Ei aşteaptă un 
răspuns de la fratele domniei-tale. Aşteptarea lor este 
un răgaz bun pentru noi. Trebuie să te părăsim şi noi 
ca şi cum nimic nu s-ar fi întîmplat, îndreptîndu-ne cît 
mai nepăsători spre gazdele noastre. Ne întoarcem pe 
la nămiezi. Oştenii din curtea măriei tale să fie cu toţii 
de faţă atunci cînd vom veni noi. Atunci vom hotărî 
cum e mai bine. 

Răzvrătiţii aveau toate motivele să fie mulţumiţi. 
După credinţa lui leremia vistier, timpul lucra pentru ei. 
Dacă feciorul domnesc va primi să fie domn, va fi bine, 
dacă nu, puterea lor va creşte în fiecare zi şi avea tot 
temeiul s-o creadă, deoarece o parte dintre cei 
chemaţi sosiseră, iar acum i se adusese la cunoştinţă 
că au început să sosească slugi boiereşti şi cîţiva boieri 
care erau alături de ei. In curînd Hiîrlăul se va dovedi 
neîncăpător pentru cîţi vor fi împotriva lui Ștefăniță, iar 
acesta, cu oamenii pe care-i avea va fi stropşit fără 
mare greutate. Un oştean nu făcea cît un boier şi 


numai boierii vor fi mai numeroşi decit oștenii, başca 
slugile boiereştii ce nu erau mai prejos decit slujitorii 
domniei. 

Cînd aprodul domnesc a adus vestea că în ziua 
aceea nu se va ţine sfat, măria-sa nefiind în apele ei, 
mulţi i-au dorit să-l vadă pe năsălie şi s-au bucurat că 
leul cel mic nu va fi în stare să-şi strunească oamenii şi 
să-i ducă la luptă. O oarecare îngrijorare a fost pentru 
ei tăcerea lui Petru. Firesc era să le fi trimis vorbă 
feciorilor lui Arbure. Aceştia nu aveau cum să Întîrzie în 
Hiîrlău, sicriul cu trupul fostului portar al Sucevei 
trebuia pornit de iznoavă spre lăcaşul de veci. 
Logofătul Trotuşan a fost de părere că Toader, care 
vorbise cu Pătru, să rămînă pînă noaptea, iar ceilalţi 
copii şi neamurile lui Arbure să părăsească Hirlăul cît 
mai repede. Toader îi putea ajunge cu uşurinţă din 
urmă a doua zi. Sfatul a fost primit şi Toader a rămas 
pînă seara tirziu, dar nici o mişcare dinspre curţile 
domneşti. Era limpede şi cu toţii au fost de aceeaşi 
părere că feciorul mai mic al lui Bogdan nu trece de 
partea lor. Ceea ce nu se ştia şi-i îngrijora pe boieri e 
dacă Petru a păstrat tăcerea asupra celor vorbite cu 
Toader Arbure, sau i-a mărturisit lui Ştefăniţă totul. 
Dacă i-a mărturisit însemna că domnul ştia că ei s-au 
hotărît să-l înlăture. Căţelan a fost de părere să mai 
aştepte pînă a doua zi, cînd întîlnirea lor cu domnul 
avea să-i lămurească dacă ştie sau nu. Nestăpinit cum 
îl ştiau, Ştefăniţă nu era în stare să ascundă o 
nemulţumire atît de mare cum era aceea stirnită de 
răzvrătirea lor împotriva puterii domneşti. 

Trotuşan credea că e mai bine să pornească chiar 
atunci asupra curţii domneşti. Cei mai mulţi n-au primit 
sfatul logofătului. Mai bine să aştepte pînă a doua zi şi 
atunci se vor limpezi toate. Oricum era bine, aşa cum 


spunea Trotuşan, ca să fie pregătiţi de luptă în orice 
clipă. S-a hotărît să se odihnească numai în cîteva case 
apropiate, pentru a se ajuta unul pe altul la nevoie. Se 
temeau de un atac al oamenilor lui Ştefăniţă, de o 
încercare a acestuia de a-i prinde pe unii dintre ei. S-au 
tocmit străji şi s-a dormit cu grijă. In zori erau pregătiţi 
să lovească curţile domneşti. Mai înainte însă de asta 
au trimis iscoade să vadă ce se întîmplă înlăuntrul 
acestora. Urma ca o parte dintre marii dregători să se 
prezinte ca şi cum ar fi vrut să afle care era starea 
sănătăţii domnului. Sub mantiile obişnuite trebuiau să 
fie înarmaţi ca pentru luptă. Ştiau acum că Petrică 
hatmanul, Hrană spătarul şi fraţii Cîrjă se aflau la 
curtea domnească, din ziua trecută unde pătrunseseră 
pe rînd spre nămiezi, fără să-i mai vadă cineva ieşind şi 
nici la gazdele lor nu se mai întorseseră. Iscoadele 
trimise la curtea domnească s-au întors arătînd că la 
curţile domneşti este linişte. Oştenii de pază se află la 
porţi. După toate semnele s-ar părea că totul se 
desfăşoară după tipicul obişnuit. 

să nu fi aflat Ştefăniţă de la fratele său ce-au pus 
la cale boierii? 

S-au sfătuit iarăşi între ei şi l-au trimis pe 
Trotuşan şi pe paharnicul Săcuian, să cerce să 
pătrundă la domn, iar ceilalţi s-au pregătit de luptă. 
După uciderea lui Ştefăniţă - boierii nici nu se gîndeau 
că ar putea pierde această luptă - îl vor ridica cu sila 
pe Petru în scaunul ţării şi dacă vor vedea că nu se 
înţeleg cu el cum se cuvine, atunci avea să-l cheme pe 
Petru Pribeagul din Polonia. 

Ajunşi la porţile curţii domneşti, Trotuşan şi 
Săcuian au cerut cu cel mai firesc glas să meargă după 
porunci la domnul lor. Oştenii le-au răspuns că au 
poruncă straşnică, dată de domn, ca să nu îngăduie 


nimănui să intre. S-a stropşit Trotuşan la nemernici 
ameninţindu-i că-i va juca sub copitele calului dacă nu 
se dau în lături, dar oştenii nu s-au arătat înfricoşaţi. Ei 
se aflau în slujba domnului, a apăsat căpetenia lor care 
sosise tocmai atunci, din pricina larmei. 

Trotuşan şi paharnicul au întors caii, au pornit-o în 
grabă spre locul unde se afla leremia şi cei trei 
pîrcălabi cîţi se aflau atunci la Hirlău. După un sfat 
scurt au hotărît să lovească, grosul la porţile din faţă, o 
altă parte urmind să treacă zidul din spate al curților, 
care nu era nici prea înalt şi nici într-o stare bună. 

Cei care erau hotăriţi să lovească în faţă s-au 
rinduit pe uliţa cea mai însemnată a Hirlăului care 
ducea la curtea domnească şi au pornit-o la pas pentru 
a da răgaz celorlalţi să facă ocolul cuvenit pentru a 
ajunge în spatele curților. Din foişorul acestora se 
zărea limpede şi îngrijorător de aproape această ceată 
înarmată care părea mult mai numeroasă şi 
amenințătoare din pricina strimtimii locului. 

Căpetenia străjilor a făcut un semn şi a strigat o 
poruncă pentru cei care nu-l vedeau şi oştenii s-au 
repezit cu toţii la caii care aşteptau înşăuaţi şi au 
pornit-o în mare grabă pe una din porţile aflate într-o 
latură a curţii. 

La semnalul convenit, între cele două cete s-a 
pornit iureşul. Cei care au atacat în faţă, au rămas 
miraţi că nu-i întîmpină ploaia de săgeți, obişnuită în 
asemenea împrejurări. Porţile s-au deschis de la prima 
încercare şi cînd au năvălit în curte, pustietate, nici 
ţipenie de om. S-au repezit şi au deschis cu putere 
uşile zăvorite ale casei domneşti. Toate erau la locul 
lor, numai oameni nu se aflau. Cei care trebuiau să 
lovească din spate trecînd pe lîngă girliciul pivniţelor 
domneşti, au auzit sunete înăbuşite. O slugă 


boierească a spart cu toporul una din uşi şi dinlăuntru 
au năhoit spre lumină o lae de femei şi bărbaţi care 
slujeau la curte, spre marea nedumerire a boierilor 
hicleni. 

Cînd s-au strecurat la curtea domnească Petrică 
Hatmanul, Cîrje şi Hrană vistier, Ştefăniţă a ţinut iarăşi 
un sfat aprig cu ei. Domnul vroia să-şi arate puterea pe 
care i-o da domnia şi să-i prindă pe boieri unul cite 
unul. 

— Aşa ceva nu se mai poate, măria ta, i-a spus 
Hrană. Le-au venit şi sosesc alte întăriri, iar noi nu le 
putem face faţă. Se aşteaptă la o lovitură din partea 
măriei tale din care pricină sînt pregătiţi de luptă şi 
stau mai mulţi la un loc. Ar porni asupra noastră din 
toate laturile şi oricît de tari am fi noi, pînă la urmă ne 
vor dovedi cu numărul şi cu puterea. 

— Şi atunci ce să facem? Să-i aşteptăm aici. Va fi 
şi mai rău, decît dacă i-am lua fără veste. 

— Măria ta, a cuvintat Ciîrje, nu avem decit o 
singură scăpare. 

— Care? s-a repezit domnul. 

— E noapte fără lună. Cînd se lasă întunericul ne 
putem strecura prin spatele sau pe latura curților, nu 
toţi, căci ş-ar face larmă mare, ci cîte puţini ca să nu 
dăm de bănuit. 

— Feciorul lui Bogdan care a avut curajul să înfigă 
lancea în porţile Liovului şi nepotul marelui Ştefan să 
fugă? 

Era în glasul domnului tristeţe şi dezgust. Vă 
întreb pe voi, boieri credincioşi, e mai bine să fugi cu 
ruşine sau să mori cu cinste? 

— Doamne, depinde pentru ce-o faci, fie pe una, 
fie pe alta, i-a răspuns Hrană. 


— Şiretlicul, măria ta, căruia elenii cei vechi şi 
vestiți îi spuneau stratagemata, nu-i o ruşine. Nu 
spunea craiul Jicmont, cînd să pornească asupra 
Moldovei, cînd măria ta n-aveai nici zece ani, că se va 
ţine de îndreptările şi învăţămintele lui lulie Chezarul, 
ca să nu mai fie bătut, ca frăţine-său Olbricht, de 
şiretlicurile noastre? Faţă de puterea de acum a 
boierilor să ne folosim de un şiretlic ca să-ţi scăpăm 
viaţa, şi după, om vedea. La larg şi cu adevărat stăpin 
pe ţară să vă vedem şi nu pe năsălie, pentru că pe un 
mort nimeni nu mai dă nici doi bani, oricît de mare 
domn ar fi fost. 

— N-au să afle c-am fugit, măria ta, i-a răspuns 
Hrană. 

— Cum n-au să afle cînd sînt atitea suflete la 
curte? Pe soldaţi îi luăm cu noi, dar pe ceilalţi? 

— In seara asta nu va părăsi nici o pasăre curtea 
domnească, a spus Petrică. Vor fi băgaţi la beci cu toţii. 
Cu binişorul şi ca să fie cinstiţi. Să li se dea să bea pînă 
or cădea pe jos. Unul din slujitori, spre ziuă, să-i 
închidă şi să fugă şi el. Alţii să păzească toate intrările 
şi zidurile. In noaptea asta nu va pune geană pe geană 
nici un slujitor. 

— Şi dacă ne iau totuşi urma, dacă ne prind şi ne 
căsăpesc ca pe nişte fugari? 

— O să ne punem noi toţi, ceştelalţi capetele, de 
va fi nevoie, i-a răspuns Petrică, hatmanul. Domnia ta, 
numai o grijă trebuie să ai: cît mai grabnic să ajungi la 
Suceava. Noi te vom urma. Intre zidurile cetăţii va fi cu 
mult mai bine. In drum vom chema şi pe alţi boieri pe 
care-i ştim că-s cu credinţă să vină fără întirziere la 
Suceava. Măria ta sa n-ai nici o teamă. Ce va mai fi de 
trebuinţă, ne vom îngriji noi. 


Pe la trei ceasuri din noapte, cînd încă nu 
cîntaseră cocoşii întiia oară, Ştefăniţă însoţit de fratele 
său Petru, de Petrică hatmanul şi de Hrană părăsea 
curtea domnească, pe poarta din latura dinspre 
miazănoapte. La porţile din faţă se schimbau străjile cu 
mare larmă. La puţină vreme o altă ceată de slujitori 
sub mina lui Cîrjă şi a marelui armaş, duceau cu ei şi 
cîteva lăzi cu lucrurile de preţ ale domnului. Curtea s-a 
golit, treptat, de slujitorii domneşti, afară de cei care 
făceau de strajă la porţile mari. O parte dintre aceştia 
din urmă au izbutit să fugă, alţii au fost prinşi şi hăcuiţi 
de boieri. 

Pe domn nu mai puteau să-l prindă, iar cît 
priveşte Suceava - numai un nebun s-ar fi gindit să 
pornească asupra ei. 

Boierii şi-au dat întîlnire la Neamţ unde erau 
piîrcălabi Condrea şi Costea. Acolo trebuiau să se 
stringă cu toţii, pregătiţi de luptă sau să pribegească. 
Dacă Petrea Cărăbâţ nu li se alătura şi cel din Hotin nu 
trecea de partea lor, aveau nevoie de ajutor din afară. 

Peste cîteva zile, la Neamţ soseau călăreţi dinspre 
miazăzi şi miazănoapte. Veştile aduse de ei erau rele: 
Petrea Cărăbăţ nu era hotărît să treacă de partea lor, 
iar Maxin Udrea trecuse în Lehia. 

Cei doi pîrcălabi au urcat pe cai sculele de preţ şi 
au pornit-o pe sub munte ca să treacă şi ei în Lehia, iar 
de vor fi încolţiţi de oamenii domniei, să ia calea 
Bistriţei. 

In ochii lor, norocul trecuse de partea tiranului. 


VIII 


Cînd lon a strigat Lehia şi s-a repezit înspre 
grajdurile hanului, Nicoară a înţeles că feciorului de 
boier i s-a întunecat mintea şi este în stare să facă 
mari nebunii pe care el va trebui să le lecuiască. Dar 
cu ce şi cum? Avea el priceperea cerută de 
împrejurări? Putea să iasă din încurcăturile în care 
avea să-l vire lon, fără ca să-l supere nici pe el nici pe 
tătine-său, pe boierul Cosma Movilă? Toate astea s-au 
vălmăşit ca într-o fulgerare în mintea lui Nicoară şi s-a 
trezit într-aceeaşi clipă strigind cu mare îngrijorare la 
Pătru şi la Cîrstea: 

— Lucrurile şi pe cai! Fără zăbavă! 

Pătru a pufnit cu năduf şi s-a pus în mişcare aşa 
de repede, încît oricine ar fi rămas uluit de 
sprinteneala arătată de matahală. Cirstea era iute din 
fire ca un ţipar, aşa că n-a fost nevoie de prea multă 
vreme şi cei doi puseseră tot ce era de trebuinţă pe cai 
şi erau gata să se ridice în şa ca să-i ţie tovărăşie 
tinărului lor stăpîn pînă şi „dincolo”, pe tărimul celălalt, 
dac'ar fi nevoie să ajungă şi pe acolo, mormăia cu glas 
gros Cirstea, aşa fel încit să nu fie auzit decit de Pătru 
Manciul. Ce nu’ înţelegea Pătru şi Cîrstea era 
supărarea şi îngrijorarea arătată de Nicoară. Le părea 
rău de el să-l ştie în suferinţă pentru o nimica toată. 
Mînzul ăsta al Hudiceştilor o să-şi încure el căldurile o 
vreme şi o să se astimpere. Arăta întunecat la faţă şi 
dus parcă pe altă lume de atita nesomn şi zbucium. 
Aşa-s copiii, deşi, Pătru avea dreptate să spună că ce 
se întîmplă cu stăpiînul lor era prea de tot. Vrăijile, 
frăţioare, îl lămurea Cîrstea, dar orice boală-şi are leac 


şi boala lui lon era dintre cele care se vindecă mai ales 
cu vremea, chiar dacă nu i-or da femeile fierturi şi nu 
l-or descînta. Rău este că nu scoate nici o vorbă şi 
nimeni nu izbutea să-l smulgă din muţenia în care se 
închisese. Ce înțelegeau cu toţii e că mergeau spre 
miazănoapte, spre hotarul leşăsc. Dacă ar fi luat-o la 
dreapta, spre soare-răsare şi-ar fi trecut apa Sucevei şi 
mai apoi şi apa Siretului, ar fi fost limpede ca lumina 
zilei că se duc spre Hudeşti. 

Porniră pe chindie din Suceava şi acum, cînd 
soarele cernea pulberi de lumină peste obcină, intrau 
în Rădăuţi. lon ar fi vrut să meargă mai departe, dar 
Nicoară i-a cerut să zăbovească cît să mănînce oamenii 
şi să mai ia cu ei şi ceva în desagă, pentru că în drum 
nu se ştie dacă vor da sau nu peste un han. lon a 
primit în silă spusele lui Nicoară şi s-a supus, nici el nu 
ştia de ce. De fapt, slugile îl stinghereau în toate şi mai 
ales îi puneau plumb în picioare atunci cînd el ar fi vrut 
să călărească în neştire, pînă avea să se ostoiască 
nebunia din el şi ştia că aşa ceva n-avea să se 
întîmple, decît dacă o găseşte pe fata ticălosului de 
Condrea. li venea să-şi zdrobească ţeasta cînd 
înţelegea cît de netrebnic fusese. In timp ce se 
împăuna, crezînd că el este buricul pămîntului şi nu-şi 
mai încăpea în piele cînd şi cei de la Hudeşti şi 
Condreştii i-au dat ascultare şi nu l-au descurajat în 
nici un fel. Acum înţelegea că tată-său avea în gînd, 
mai întîi, pietrile de ceară, lina oilor, capetele de vite 
care trebuiau alese în toamnă pentru a fi pornite spre 
iarmaroacele Europei şi puţin îi păsa lui de arşiţa care-l 
topea pe fecioru-său, iar Condrea trebuie să-l fi privit 
ca pe un bezmetic încurcă-lume de care era bine să 
scape lăsîndu-l în apele lui. L-a lăsat să-i vorbească 
despre nuntă, iar el avea în minte grija avutului şi a 


capului său pe care trebuia să-l scape pribegind cu ai 
săi. Om în toată firea şi fără minte. Ce-i trebuia lui 
răzvrătire? Nu putea să stea în bună pace la Neamţ? ŞI 
acest besmetic şi-a ris în barbă de el şi asta îl făcea pe 
lon să se ruşineze şi să se simtă umilit. Scrişnea din 
măsele şi de s-ar fi ivit pîrcălabul, l-ar fi hăcuit ca pe un 
lotru. Dar ticălosul avea noroc, pentru că de ucis nu-l 
putea ucide. Cum să-i iei fata dacă l-ai omorît? S-ar 
mai fi uitat ea la dînsul, ucigaşul părintelui ei? Fireşte 
că nu. Va trebui să se arate în faţa lui supus pînă i-a da 
fata şi după aceea... Dar cum să-i dea fata cînd el, lon, 
nu ştie nici măcar unde se află boierul pribeag? Nu se 
dumirea nici el cum de i se puteau învălmăşi gîndurile 
în aşa chip încît nu mai putea nici el să le dea de capăt. 

Se miînia atunci cînd, după socoteala lui, ajungea 
la încheierea că toţi îşi bătuseră joc de el, i se topea 
această miînie cînd chipul fetei curat şi nevinovat i se 
înfăţişa aşa cum a văzut-o el la Neamţ, în puţinele clipe 
cît au fost singuri împreună. Ce preţ puteau să aibă 
socotelile de vătaf ale lui Cosma Movilă şi fala deşartă 
a lui Condrea cînd alături, de el se afla fiinţa aceea 
plăpîndă şi neîntinată? Îi înlătura pe toţi cu îngăduinţă 
şi îşi lăsa închipuirea să zburde fără frîu în jurul 
dragostei lui, ca pînă la urmă să se trezească îndurerat 
de faptul că toate nu erau decit plăsmuiri ale minţii lui 
bolnave care-i sporeau şi mai mult dorul după fată şi-l 
îmboldeau să nu cunoască pace şi linişte pînă nu va da 
de urmele ei. 

A gustat şi el din bucatele pe care i le-a pus în 
faţă hangiul, mai mult în silă şi pentru că, măcar într-o 
anumită privinţă îi da dreptate lui Nicoară: pentru 
împlinirea planurilor sale avea nevoie de putere şi nu 
de slăbiciunea trupului. E adevărat că trupul lui nu 
vroia să primească hrană, dar era bine ca să măniînce. 


Nimeni n-avea nevoie numai de oasele şi de pielea lui, 
după cîte băgase sluga de seamă, postul negru cere 
închiderea între zidurile unei chilii, pe cînd el se afla în 
şa de atita vreme şi nu se ştie cîte zile va trebui să 
îndure nu numai greutăţile drumului, dar şi alte 
primejdii nebănuite. 

Nicoară s-a bucurat, fără s-o arate, cînd a văzut 
că îndemnurile lui începeau să fie urmate de tînărul 
său stăpîn. Pînă acum se ferise să-l ispitească prea 
mult pe lon, îl lăsa în pace şi-l urma supus. Vroia să-i 
cîştige încrederea şi cînd va socoti că este potrivit, 
atunci o să încerce să-l sfătuiască şi în alte privinţe. L-a 
îndemnat pe lon să guste o ulcică de vin şi a stăruit 
pînă ce feciorul lui Cosma a băut una. Vinul i-a 
strecurat căldură-n măruntaie şi atunci nu s-au mai 
răzvrătit nici ele împotriva hranei şi mîncarea ceva mai 
multă a îngăduit şi o a doua ulcică de vin. 

— la stăpine şi-a să fie bine, îl îndemna Nicoară. 
Ce faci domnia ta nu e firesc. Vrei să te prăpădeşti 
înainte de a fi făcut ceva? Fata, stăpine, e bine şi 
sănătoasă, de furat n-o s-o fure nimeni, de aşteptat o 
să te aştepte măcar o vreme, pentru că pribegia-i 
boală cu cîntec, piinea-n ţară străină n-are gustul celei 
de-acasă şi printre oameni de alt neam nu mai ai nici 
fala şi nici puterea pe care ai avut-o în Moldova. 

Căldura vinului şi vorbele lui Nicoară trezeau 
nădejdi în sufletul zbuciumat al tînărului, iar nădejdile îl 
cuprindeau ca o uşoară ameţeală şi puţinul curaj 
căpătat îi sporea încrederea că truda şi zbuciumul lui 
n-aveau să fie zadarnice. Hăul care se deschisese în 
faţa minţii lui nu mai era aşa de adînc, răul nu i se mai 
părea atit de mare, el se putea schimba în bine, asta 
era credinţa nestrămutată a lui Nicoară. Pe lume se pot 
întîmpla multe nenorociri. Lui încă nu i se întîmplase 


nici una. Fata n-a murit. Asta ar fi fost cea mai mare 
nenorocire pe care n-o mai putea îndrepta nimeni. El 
este întreg, sănătos, chipeş, în stare să răsucească nu 
numai gitul fetei lui Condrea, dar şi altora mai dihai 
decit jupiîniţă asta. lon n-a primit un asemenea gînd. 
Fată ca Măgdălina nu mai poate fi cît îi lumea de mare 
şi Nicoară n-a mai tăgăduit. A lăudat-o şi el şi înduioşat 
peste măsură, lon a mai sorbit, pe îndelete, încă o 
ulcică de vin. După ce i-a descoperit fundul, întunericul 
care zăcuse pînă atunci peste lume a început să se mai 
destrame. S-au ivit şi spărturi care lăsau să se vadă 
lumină şi bucurie, ceva mai depărtate, dar ele nu mai 
erau închipuiri cu neputinţă de înfăptuit ea pînă acum. 
Nicoară avea credinţa că un viteaz ca stăpînul lui nu se 
afla în lumea toată. Nu s-a ivit prilejul ca să-şi arate 
iscusinţa şi îndemînarea, dar nu era nici o grabă, căci 
timp era berechet, oamenii de aia au fost făcuţi, ca să 
se sugrume unul pe altul. 

După ce-a mai. sorbit o ulcică, Nicoară l-a asemuit 
cu Alicsandru Machidon, viteaz fără pereche-n lume. 
Aşa că fătuca lui Condrea nu se poate să nu plingă 
acum după el şi sa ofteze aşteptindu-l. Pentru că, 
unde-o să mai găsească ea un tînăr ca feciorul lui 
Cosma Movilă? Păcat că este acum la leşi, dar asta 
numai pentru un timp. Leşii nu-i pot face ei nimică, şi 
nici nouă, iar de vor îndrăzni ceva, musai mergem 
asupra lor şi va fi amar de ei. lon a încercat să spună 
că acum e clipa, dar nici picioarele şi nici trupul nu-l 
mai ascultau. Citeva ulcele de vin îl dovediseră din 
pricina nemiîncării, a zbuciumului şi veghei. Simţea 
cum alunecă toate de sub el şi în jurul lui. Nicoară l-a 
domolit, arătîndu-i că în clipa aceea nu se poate face 
nimic. De ce? Pentru că e întuneric şi n-ai cum să-i 
stropşeşti pe leşi. Miine o să se poată. Cum se crapă de 


ziuă, ei trei cu Machidonul lor în frunte au să treacă 
hotarul Lehiei şi prăpăd va fi, de nu se vor pleca şi nu-i 
vor aduce pe fata lui Condrea. L-a sprijinit pe fecior şi 
l-a urcat într-o odaie, aşezîndu-l cu mare trudă pe pat. 
S-a întors apoi la tovarăşii săi, care înduioşaţi de soarta 
prietenului lor, băuseră zdravăn, se îndiîrjiseră, ar mai fi 
băut şi aveau chef de bătaie. Amorţiseră de cînd 
călăreau şi iarăşi călăreau fără ca în ăst timp să mai 
facă şi altceva. Nicoară i-a liniştit cu mare greutate. Cu 
el nu se puteau bate aşa că pînă la urmă au înţeles că 
trebuie să se hodinească, pentru că a doua zi va fi o zi 
cum n-a mai fost alta. Nu s-au lămurit prea bine de ce 
o să fie o zi deosebită Abia la ziuă cînd i-a trezit 
Nicoară şi le-a arătat ce au de făcut şi să fie cu mare 
băgare de seamă, au priceput de ce trebuiau să fie 
nevătămaţi şi cu mintea limpede. 

S-a trezit destul de devreme şi lon. Simţea o mică 
greutate în ceafă, dar apa rece l-a mai limpezit. A 
înghiţit cu mare lăcomie un sfert de ciutură pentru a 
potoli fierbinţeala dinlăuntru şi şi-a turnat ce rămăsese 
pe cap pufnind şi stropind, pentru a-şi astimpăra 
fierbinţeala pe care o simţea la timple. Nişte caş cu 
ceapă şi piine proaspătă şi încă o ulcică de vin aveau 
să aşeze toate lucrurile la locurile lor. Au înşăuat şi au 
pornit-o iarăşi la drum cînd soarele se ridicase cît un 
stat de om. lon se înviora pe măsură ce se apropia de 
hotar. Au trecut Siretul prin vad şi s-au apropiat de 
Cernăuţi. Ziua aceea avea să fie pentru Nicoară una 
dintre cele mai chinuitoare şi mai grele. Mai întîi 
trebuia să-l ispitească pe lon ce are de gind să facă şi 
să-i arate primejdiile pe care avea să le întîimpine. Dar 
cînd şi cum să deschidă vorba? Au făcut un popas ca 
să adape şi să mai răsufle caii, chiar pe malul Siretului. 


Pătru şi Cîrstea s-au îngrijit de cai. Rămănind cu lon, 
Nicoară l-a întrebat: 

— Stăpîne pînă unde mergem şi ce-ai de gînd să 
faci? 

— Ştii bine ce caut. Am aşteptat cu mare silă să 
mă întrebi aşa cum ai făcut-o acum. Nu vreau să-mi 
steie nimeni în cale, chiar dacă ce fac eu este o 
nebunie. 

— Stăpine, eu nu-ţi stau în cale. Faci cum crezi, 
dar sînt dator să-ţi arăt că ceea ce vrei să faci este cu 
mare primejdie. 

— Ştiu, dar nu pot face altfel. 

— Nu e vorba nici de ce este în sufletul domniei 
tale, nici de fata după care alergi. Dacă nu s-ar fi 
întîmplat nimic în Ţara Moldovei, erai liber să alergi 
după năluca ta, dar acum, trecerea hotarului înseamnă 
hiclenie. 

— Nu hiclenesc pe nimeni, eu mă duc după 
norocul meu. 

— Uşor de zis, dar norocul tău se numeşte 
Măgdălina, şi ea este fata lui Condrea, un hiclean. O 
să-ţi dea Condrea fata fără să-ţi ceară să stai alături de 
el? 

— Nicoară, omule, eu nu-ti cer să vii cu mine. Eşti 
slobod să pleci unde vrei. Te duci la Hudeşti sau în altă 
parte, cum este voia ta, lasă-mă pe mine să-mi văd de 
drumul meu. 

— Stăpiîne, eu te las să faci ce vrei, nu mă pot 
împotrivi dacă ţii cu tot dinadinsul să-ţi pierzi capul. 
Dar iarăşi sînt dator să-ţi arăt că pînă atunci îţi va fi 
foarte greu. Cînd iau drumul pribegiei boierii duc cu ei 
galbeni, scule de aur, haine scumpe pe care le pot 
schimba pe bani ca să poată să-şi ducă traiul de pe o zi 
pe alta. Domnia ta nu ştiu dacă mai ai în pungă doi 


zloți. Cu ei ai să fii o povară şi pentru Condrea care a 
avut grijă să-şi ia cu el cît s-a putut lua, dar care nu-i 
poate ajunge o veşnicie. 

— Mă descurc eu. 

— Ai să poţi să trăieşti, dar n-ai să poţi să ajungi 
acolo unde-ai vrea să ajungi. Nu e zadarnic tot ce faci? 
Te vei face vinovat de hiclenie ca să-ţi spună Condrea 
că nu-şi dă fata după un sărăntoc? 

— Şi dacă boierii sînt ajutaţi de crai şi vor izbîndi? 

— Pentru o vorbă ca asta pot cădea capete în 
Moldova în clipa de faţă. 

— Cînd scapătă soarele voi fi dincolo. 

— Stăpiîne, ascultă-mă, nu face un asemenea pas. 
Aşteaptă o vreme pînă se limpezesc apele. Vezi ce face 
şi părintele tău. Noi nu ştim către cine înclină boierul 
cel bătrîn. E de partea domnului sau de partea boierilor 
pribegi? Nu e mai bine să mergi la Hudeşti să vezi ce 
este acolo, mai întîi? 

— Ca să nu mai pot ieşi? Nu, Nicoară. Duceţi-vă 
voi la Hudeşti. Eu tot nu am cu ce să vă ţin, iar pan 
Cosma Movilă abia aşteaptă să afle ce-i fac oile, vitele, 
pietrele de ceară... 

— Stăpine, mi-e greu să mă despart de tine. 
Îngăduie-ne să te însoţim pînă la hotar, iar de vrei, vom 
merge şi mai departe. Eu stărui, totuşi, să mai ai 
răbdare. 

— Nu pot să am pentru că nu mă pot stăpini. 
Dacă nu alerg acum după ea, mai bine mă prăpădesc. 
Ştiu că e cu primejdie, dar, cum îmi va fi norocul! Intii 
s-o văd. După aceea poate mă voi linişti. Fără ea viaţa 
mea n-are nici un rost. Că pier acum sau mai tîrziu 
nu-mi mai pasă. Dacă am fost blestemat să mă ridic 
împotriva domnului şi a alor mei, din pricina unei fete, 
asta-i soarta mea. N-am dorit rău nimănui, n-am făcut 


rău altora şi nici n-aş vrea să sufere cineva din pricina 
mea. Dar nici eu nu pot să-mi bat joc de mine şi de 
dragul altora să nu mă bucur de ceea ce norocul mi-a 
scos în cale. 

Pătru şi Cirstea s-au apropiat de cei doi şi 
destăinuirea feciorului de boier s-a încheiat aici. 
Nicoară a înţeles că nu se poate face nimic pentru a-l 
scăpa pe lon. De lăsat nu-l putea lăsa singur şi de-ar fi 
fost numai atit ar fi hălăduit cu nebunia lui pînă s-ar fi 
ales într-un anume fel. Dar în seara în care a părăsit 
Hudeştii, în sfatul cu boierul Cosma el a primit o 
poruncă straşnică să nu-l lase pe lon să se vire în vreo 
încurcătură. L-a şi lămurit despre ce este vorba, 
cerîndu-i să-i pecetluiască gura. lon să se întoarcă 
acasă şi acolo avea să hotărască el, boierul Cosma, 
cum este bine. Nimănui nu-i trecuse atunci prin minte 
că va fi vorba şi de pribegia cuiva. Răminea, aşadar, 
porunca boierului cel bătrîn ca să se facă în aşa chip, 
încît feciorul lui să ajungă bun şi nevătămat la Hudeşti, 
iar ei se aflau acum pe drumul Cernăuţilor, iar de 
acolo. pînă la Prut nu mai era decît o aruncătură de 
băț. 

La sfatul lui Nicoară s-au oprit în Cernăuți ca să 
mănînce şi să ia şi ceva merinde pentru drumul lung 
pe care-l aveau de făcut. L-a îmbiat pe lon să soarbă şi 
puţin vin. Zadarnic. Nici gîndul c-ar putea fi ultima 
petrecanie şi nici îndemnul să bea pentru izbinda 
călătoriei nu l-au făcut pe tînăr să se atingă de 
băutură. Hotărirea pe care o luase îl apăsa. 

Ştia că pînă nu va da fata lui Condrea nu va 
cunoaşte liniştea, îşi da seama, însă, de grozăvia faptei 
sale şi de urmările pe care aceasta le-ar fi avut. Avea 
nevoie să cîntărească pînă în ultima clipă, cu mintea 
limpede, tot ce face. Era în el o încordare pe care nu 


voia s-o alunge cu băutura. lar Nicoară îşi pusese 
nădejdea în vin. Cîteva ulcele l-ar fi muiat pe fecioraş şi 
s-ar fi putut umbla uşor cu el, dar ce să te faci cu un 
nebun stăpiîn pe braţele lui? Le-a făcut semn lui Cîrstea 
şi Pătru să iasă. A cerut apoi şi el îngăduinţa pentru a 
cerceta cum stau caii, ce trebuie luat pentru hrana 
acestora. După ce toate s-au tocmit cum se cuvine cu 
ajutorul lui Pătru şi Cîrstea, Nicoară s-a sfătuit cu cei 
doi ce-i de făcut. Să-l însoţească toţi dincolo de hotar 
sau să meargă numai el, Nicoară. urmînd ca ceilalţi doi 
să se întoarcă la Hudeşti şi să dea veste despre cele 
întîmplate. Cirstea şi Pătru au fost de părere că este 
mai bine să meargă tustrei. Nicoară le-a arătat că lon, 
după bănuiala lui, nu are bani pentru un drum lung ca 
să îndestuleze atitea guri. Cirstea şi Pătru aveau 
fiecare cîte ceva la ei şi la nevoie se puteau întrajutora. 
Era bine să se cumpere încă din ţară ceva merinde şi 
mai cu seamă nişte pastramă de oaie şi de capră. Nu 
mai rămînea de cumpărat decit pîinea, iar apă, slavă 
domnului, se afla pretutindeni din belşug şi fără nici o 
cheltuială. lon a primit cele ce hotărisera cei trei, era 
bucuros că-l vor însoţi, le era recunoscător fără s-o 
arate cu nădejdea că se va ivi prilejul pentru a-şi 
dovedi această recunoştinţă. 

Era aproape de mijlocul zilei cînd au părăsit tirgul 
şi s-au îndreptat spre Prut. Au coborit la marginea apei 
aşteptîndu-l pe podar. La munte plouase şi apele 
Prutului erau miloase şi ameninţător de mari. De la 
Cozmeni au luat-o în sus spre Davideşti. Au hotărît că 
este mult mai bine şi cu fereală să nu treacă hotarul în 
dreptul Sniatynului, unde s-ar fi putut întilni la tot pasul 
cu oameni ai căpitanului cetăţii, care străjuiau hotarul 
în acele locuri, ci să urce, în sus, spre Malitineţi sau 
Şiscăuţi. Ei trebuiau să se îndrepte cu cea mai mare 


grabă spre Colomeea, loc pe unde treceau cei ce 
pribegeau din Moldova şi dacă nu reuşeau să-i afle pe 
Condreşti în acele locuri, să le ia măcar urma spre 
marele tîrg al Liovului, unde se aflau, fără nici o 
îndoială, mulţi dintre pribegi. Totul s-a desfăşurat aşa 
cum plănuiseră pînă la Colomeea. Acolo au fost 
întrebaţi de oamenii căpitanului cetăţii cine sînt, de 
unde vin, încotro merg şi să înfăţişeze cartea de liberă 
trecere. Ei n-aveau o asemenea carte, nici de la 
căpitanii şi starostii de hotar leşi, nici de la pircălabii 
sau de la domnul Moldovei. N-aveau pentru că nimeni 
în Moldova nu le-ar fi dat o asemenea carte, îl lămurea 
Nicoară, care rupea ruteneşte, pe cel ce părea a fi 
căpetenia gărzii. Ei erau fugari, pentru că s-a ridicat 
stăpinul lor, (şi-l privea pe lon, care n-avea nimic falnic 
în felul în care se arăta aşa cum ar fi trebuit să fie un 
mare boier român), împotriva domnului ţării oare este 
un tiran cum nu s-a mai văzut altul pe faţa pămîntului. 
S-a ridicat odată cu alţi boieri care au pribegit şi ei, 
fugind în ţara craiului Jicmont. Căpetenia trebuia să 
cunoască una ca asta şi-l ruga fierbinte să le spună 
unde pot fi găsiţi ceilalţi boieri, pentru ca stăpiînul să se 
sfătuiască cu ei. Se pare că lămuririle date de Nicoară 
nu l-au mulţumit pe oştean care le-a cerut să-l 
însoţească. l-a dus la mai marele cetăţii, au fost şi aici 
întrebaţi ce ginduri au şi pînă la urmă s-a hotărît să 
rămînă acolo pînă vor găsi pe unul dintre boierii 
cunoscuţi şi în care aveau ei încredere. lon era ca pe 
jăratec. Era nerăbdător să scape cu bine de leşi dar era 
nerăbdător să dea ochi şi cu un boier de-ai săi în 
nădejdea că va afla ceva. Dintre marii boieri ai 
Moldovei care pribegiseră în Lehia, Săcuian ceaşnicul 
se afla atunci în Colomeea. Din pricina unor necazuri 
rămăsese citeva zile în cetatea care nu era departe de 


hotarul Moldovei, urmînd ca după aceea să-i găsească 
pe ceilalţi boieri la Liov. Nicoară se străduise să-i facă 
pe oamenii cetăţii să vadă în lon un mare boier 
moldovean. Spre norocul tînărului Movilă, Săcuian avea 
un sat pe Başeu, numit Baliţa, nu departe de Hudeşti, 
aşa că-l cunoştea pe Cosma Movilă a cărui dregătorie, 
de altfel, o luase cu mulţi ani în urmă. Cînd au aflat că 
Săcuian este în Colomeea, lon a cerut să meargă la el, 
cu cineva dintre oamenii căpitanului cetăţii, ceea ce 
s-a şi făcut. N-a fost greu să-i arate lui Săcuian cine 
este şi marele boier s-a bucurat că Hudiceştii merg 
alături de răzvrătiți. A garantat cu numele său că lon 
este feciorul unui mare boier şi i s-a dat o carte de 
liberă trecere în Lehia şi dreptul de a se aşeza la Liov. 
Despre Condrea, însă, Săcuian nu ştia nimic. Dar asta 
nu spunea mare lucru, pentru că, deocamdată, încă nu 
se ştia bine cine şi încotro a pribegit. De altfel, nici fiul 
nu ştia ce a făcut părintele, cum era cazul lui lon, şi 
părintele ce-i fac urmaşii. De abia de acum încolo 
aveau să se lămurească unele lucruri, se vor face 
legături între toţi pribegii ca să poată lucra împreună 
spre folosul lor, al tuturor. Aşa că lon să meargă la Liov 
unde se vor strînge cei mai mulţi pribegi şi poate că 
acolo va afla ceva. Săcuian, pe lîngă treburile sale de 
care trebuia să îngrijească, avea să stea de vorbă cu 
şleahticii de hotar pentru a încerca să-i atragă de 
partea celor fugiţi ca să-i ajute cu bani şi cu oameni 
pentru înlăturarea lui Ştefăniţă. Despăgubirea urma să 
se facă, cu dobinda cuvenită, atunci cînd ei vor fi 
stăpînii ţării. Era lucru cu primejdie, o ştiau şi şleahticii 
dar şi pofta de cîştig a unora nu cunoştea margini, încît 
Săcuian trăgea nădejde să facă o afacere bună. lon a 
plecat în cea mai mare grabă la Liov. Îl mîna dorinţa de 
a o regăsi pe Măgadălina, dar şi lipsa banilor. Trebuia 


lucrat cît mai repede şi cum nu se mai ferea de nimeni, 
pentru că avea la mînă toate îndreptările, în scurt timp 
intra cu cei trei oameni ai săi pe porţile Liovului. l-au 
găsit cu destulă greutate pe unii pribegi, dar nici unul 
n-a ştiut să-i spună ce s-a întîmplat cu piîrcălabii de la 
Neamţ. Cel mai bun lucru, îl sfătuiau unii pe feciorul lui 
Cosma Movilă, e să mai aştepte în Liov. Se prea putea 
ca cei doi pîrcălabi să fi zăbovit pe undeva şi cum zilnic 
creştea numărul fugarilor, nu era deloc nepotrivit să 
nădăjduieşti ca într-o zi-două să se ivească şi Condrea 
cu ai săi. Aşteptarea îl mistuia pe lon. Făcînd prostia de 
a trece fără încuviințarea nimănui în ţară străină 
credea că această nebunie a lui îl va duce la limanul 
suferințelor, dar iată că timpul trecea şi nici gind să 
găsească pe Condreşti. A răscolit tot Liovul, a stat de 
vorbă aproape cu toţi pribegii şi nimeni nu-l văzuse pe 
Condrea. Pe măsură ce trecea timpul, se vădea 
limpede că pircălabul de la Neamţ, chiar dacă a 
pornit-o pe drumul Sucevei cînd a plecat în pribegie, el 
nu s-a îndreptat spre Lehia. Ciţiva dintre foştii 
dregători se aflau în Liov şi ei ar fi trebuit să aibă o 
veste de la Condrea şi oricum, pînă în vremea aceea el 
ar fi fost printre ei dacă fugise în Lehia. lon şi cu ai săi 
dormeau şi miîncau prost, pentru că puţinii bani care-i 
aveau se topeau treptat şi fără mare greutate, Nicoară 
a îndrăznit să-l sfătuiască pe stăpînul său arătîndu-i că 
este cu mare primejdie să mai rămînă în ţară străină. 
N-are încuviințarea părintelui său, nu o are nici pe cea 
a domnului, oricînd îl poate socoti oricine că este un 
hiclean. Şi nu se cuvine să pată atitea în zadar. S-au 
repezit şi la curţile a doi şleahtici unde se bănuia că 
s-ar fi oploşit careva dintre boierii pribegi, dar truda lor 
a fost zadarnică. lon arăta ca o umbră. Slăbise şi mai 
mult, faţa îi era suptă, numai ochii străluceau în 


găvanele care se lărgeau de nemiîncare, de veghe şi de 
suferinţă. Nicoară şi ceilalţi doi tovarăşi erau îngrijoraţi 
şi le era teamă să nu se îmbolnăvească. Cum atirnau 
straele pe el părea că vine din altă lume. Trăia în 
mijlocul închipuirilor lui, rareori aflindu-se în atingere 
cu lumea cea adevărată din jurul său. A priceput că 
nu-şi află nici un rost şederea lui în Lehia şi cu o mare 
stringere de inimă s-a hotărît sa se întoarcă în ţară. Ca 
să-i caute pe Condreşti în altă parte era o nesăbuinţă, 
socotea Nicoară, arătîndu-i stăpînului că numai cu ce 
au ei n-o să poată cutreiera toate ţările vecine 
Moldovei şi vor fi lipsiţi, în scurtă vreme, să intre în 
slujba vreunui boier de prin acele ţări ca să-şi ţină 
zilele. Cuminte era să se întoarcă acasă şi acolo se va 
vedea ce se mai poate, face. Pînă la Sniatyn au mers 
pe şleaul cel mare al neguţătorilor pe care ar mai fi 
putut întîlni pribegi. Se opriseră iarăşi la Colomeea, 
fără nici un folos, prin cetatea asta neaflindu-se nici un 
piîrcălab. De la Sniatyn au luat-o la stinga, pentru a 
găsi un loc potrivit de trecere, departe de drumul cel 
mare, în nădejdea că nu vor da peste străjile 
moldoveneşti. Trebuiau să se strecoare ca nişte tilhari 
şi Cirstea a fost acela care a pornit-o în faţă, în fapt de 
noapte, iar ceilalţi l-au urmat cu caii de dirlogi, gata la 
cel mai mic semn să încalece şi să o pornească în cea 
mai mare goană a cailor. Zorii i-au prins însă la o 
bucată bună de drum de hotar. Urme n-au lăsat pentru 
că pămîntul era tare. S-au odihnit cîteva ceasuri ca să 
mai prindă putere şi ca să se hrănească şi caii, după 
care au purces întins la drum. Noaptea i-a aflat pe 
celălalt mal al Prutului, la cîteva ceasuri de Hudeşti. Cu 
toate că locurile le erau cunoscute, pentru că le 
bătuseră de nenumărate ori după vinat toamnele şi 
iernile, n-au cutezat să treacă apa pe întuneric aşa că 


au mai trecut o noapte sub cerul limpede, spuzit de 
stele, care s-a răsucit încet pe osia lui, aşa de încet 
încît lui Pătru Manciul, hămesit de foame, i se părea că 
n-o să mai apuce să vadă niciodată soarele răsărind. 
Pe lon l-a cotropit un somn greu, de plumb, care n-a 
durat mult, dar l-a făcut să, mai capete puţină putere. 
In zori au pornit-o iarăşi la drum, au căutat un vad 
şi-au trecut apa, iar cînd erau trei ceasuri din zi, cei 
patru călăreţi pătrundeau în curţile boierului Cosma 
Movilă din Hudeşti. Cînd şi-a văzut jupîneasa Teodosia 
feciorul a înmărmurit. A dat să ţipe dar a apucat-o o 
slăbiciune de inimă şi n-a putut. A izbutit să 
bolborosească doar atit: 

— loane, băietul mamii, tu eşti bolnav rău. 
Spune-mi ce ai, ce te doare, te-a tăiat cineva? 

— N-am nimic mămucă, a răspuns lon, încercînd 
să zimbească, pentru a întări cele spuse şi pentru a-şi 
linişti mama. 

— Cum n-ai, feciorul mamii, ce eu n-am ochi să 
văd? S-a uitat bănuitoare la lon şi l-a iscodit. Trebuie să 
afle numaidecit despre ce-i vorba ca să-i poată veni în 
ajutor. Cînd a înţeles jupineasa din biiguielile feciorului 
ei că toate i se trag de la jupiniţa lui Condrea pe care 
n-o mai găsea, a răsuflat uşurată. Pentru aşa ceva 
avea dumneaei leac. Privindu-şi odrasla cea mare i 
s-au înmuiat privirile: arăta, bietul de el, de parcă i-ar 
sta moartea în preajmă. 

— Scorpiile, a şoptit printre dinţi jupineasa 
Teodosia, au vrut să-mi ucidă feciorul. Feciorul mamii 
prost şi neajutorat. O să vedem noi cine este mai tare. 


LX 


După sfatul cel mare pe care l-a avut la Suceava, 
Ştefăniţă căpătase o mare încredere în puterile sale: o 
parte dintre marii boieri erau alături de el, boierii cei 
mici au fost întotdeauna credincioşi domniei pentru că 
ea era aceea care-i apăra de lăcomia celor mari, iar 
răzăşimea, care se socotea ca făcînd parte din tagma 
boierească, pentru că răzăşii erau oameni liberi, stăpîni 
de pămînt, nu găsea îndurare şi înţelegere decit tot la 
stăpinul ţării. Prostimea din tîrguri şi vecinii de pe 
pămînturile boiereşti, domneşti sau bisericeşti, datorau 
ascultare domniei. 

Cei mai mulţi boieri pribegiseră în Lehia, cîțiva 
fugiseră în cealaltă ţară românească, şi o mică parte 
dintre ei se oploşise în Transilvania. De temut erau cei 
din ţara leşască. Domnul a hotărît, după ce s-a sfătuit 
cu ceilalţi dregători, să le ceară bistriţenilor să-i dea 
prinşi pe pribegii de acolo, cei mai de seamă dintre ei 
fiind Gavrilă vistiernic, Costea şi Gheorghe. 

O solie a fost repezită la craiul Jicmont ca să-i 
ceară pe trădători, în temeiul înţelegerii dintre cele 
două ţări din 1517. Bistriţenii au ţinut să-l anunţe pe 
domn că boierii ceruţi de domn nu se mai află la ei ci 
fugiseră cu puţin timp înainte de a veni solia lui, 
îndreptindu-se spre ţara leşească. Minţeau, pentru că 
boierii au fugit după sosirea soliei lui Ştefăniţă la 
Bistriţa. Se adunau aşadar cu toţii în Lehia. Ştefăniţă 
mărturisea că nu pricepe ce-l face pe craiul Jicmont să 
ia asupra capului său o primejdie aşa de mare. Turcii, 
în Bugeac, împreună cu nişte tătari se mişcau dincolo 


de Nistru, năzuind spre hotarul ținuturilor stăpiînite de 
rege. S-ar fi putut uni cu ei şi ar fi pustiit, aşa cum 
făcuse Bogdan tatăl său, cînd a ars pînă la Liov, dar 
nu-l îndemna inima spre o faptă ca aceasta, tocmai 
acum cînd otomanii se străduiau să cucerească insula 
Rodului şi prin Mahmet-beg de la Dunăre să se 
înstăpînească dincolo de Milcov. Boierii erau de părere 
că atit ei cît şi celelalte ţări creştine ar trebui să fie cu 
mare băgare de seamă, altfel cu uşurinţă ar fi ajuns cu 
toţii sub jugul păgînului. Nu înţelegea craiul Jicmont ce 
se petrece în jurul său? 

De la hotar, un om al pîrcălabului de la Hotin îi 
aducea domnului vestea că o mare solie leşască, în 
frunte cu Laurentius Miedzilieski, episcopul Cameniţei, 
se şi îndrepta spre Suceava. Ce vroia regele? Să-i ia 
ochii cu o solie mare, sau să se ajungă cu adevărat la o 
înţelegere? Se apropia sfîrşitul lui iulie cînd episcopul şi 
însoțitorii săi au intrat în Suceava. Primit cu toată 
cinstirea ce i se cuvenea, preasfinţitul a dovedit de la 
primirea lui că, de fapt, el vine numai cu sfaturi din 
partea regelui. | se aducea iarăşi aminte domnului că 
întreaga creştinătate se află în mare primejdie, ca şi 
cum domnul n-ar fi ştiut şi nu i-ar fi arătat, prin Luca 
Cîrje, cu un an mai devreme, cît de adevărată şi de 
mare era această primejdie. Ştefăniţă îl asculta pe 
episcop şi spumega. Işi băteau joc de el, se purtau cu 
el cum te-ai pur ţa cu un copil neajutorat. Era sfătuit de 
rege - spunea preasfinţia sa - ca să-i ierte pe sfetnicii 
săi, chiar dacă i-au greşit, să le redea dregătoriile şi 
rangul pe care-l avuseseră şi să le asculte sfatul lor aşa 
cum a făcut-o şi părintele lui şi să nu uite că tot ei l-au 
crescut pe el. Domnului nu-i venea să creadă, îl asculta 
pe episcop şi se minuna cum acest om al lui Dumnezeu 
nu roşeşte, nu-i plesneşte obrazul de ruşine! Să-i fi 


cerut iertare pentru trădători era una, dar să i se ceară 
ca să-i primească şi să intre de bunăvoie, numai aşa, 
că voia regele, sub ascultarea unor nemernici al căror 
loc ar fi fost în ţeapă, iată la ce nu se aşteptase 
Ştefăniţă. Ar fi vrut să-i reteze vorba şi să-l umilească 
pentru îndrăzneala lui pe episcop, dar Cirje, Petrică, 
portarul Sucevei, şi ceilalţi boieri, credincioşi lui, îl 
priveau în aşa chip, încît a înţeles că trebuie să se 
stăpinească. Preasfinţia sa a priceput că vorbele lui îl 
turbură pe domn, dar şi-a continuat vorbirea. Spunea 
preasfinţia sa că fugarii, după cum socotea măria sa 
craiul, erau oameni versaţi în politică, aveau o mare 
experienţă, de aceea, în folosul domnului, al ţării sale 
şi al creştinătăţii era recomandabil să-i primească şi 
să-i cinstească după meritele lor. Vorbe frumoase, 
rostite într-o latinească elegantă, asta era zestrea 
misiunii episcopului de Camenița. Hiclenii erau 
deştepţi, ştiau ce trebuie şi ce nu trebuie, fără ei nici 
domnul şi nici ţara nu puteau fiinţa. Era limpede că 
jicmont îl lua pe Ştefăniţă drept un copil pe care 
trebuie să-l dădăceşti. Mai era limpede încă un fapt: 
craiul nici nu se gindea să păzească cele hotărite în 
tratatul din 1517. Ştefăniţă a reuşit să se stăpinească, 
l-a lăsat pe episcop să-şi rostească solia, i-a răspuns 
cuviincios la închinăciunile acestuia şi i-a cerut solului 
să aştepte hotărîrea sa şi a sfatului său. 

— Măritului rege, a spus Ştefăniţă, rămas numai 
cu sfetnicii săi, ar trebui să i se taie din unghii Vrea să 
ne umilească fără să-şi dea seama în ce horă 
primejdioasă ar putea să intre. Turcii jefuiesc acum 
nestingheriţi Podolia, şi în loc să ne cinstească şi să se 
sprijine pe noi pentru a lupta cu cîştig împotriva 
duşmanului care ne ameninţă pe toţi, deopotrivă, ne 
învaţă cum să ne chivernisim ţara, el care nu şi-o prea 


poate chivernisi pe-a lui. Ne îndeamnă să ne supunem 
boierilor care ne-au trădat şi să-i ascultăm, cam aşa 
cum trebuie să asculte el de seimul lui. Dacă i se pare 
rînduiala din casa lui bună, de ce să ni se pară şi nouă? 
Pentru ce vrea să se amestece în treburile noastre, 
cînd l-am făcut să înţeleagă, nu o dată, că nu-i vom 
îngădui nici lui şi nici altora s-o facă? Să i-o mai 
spunem încă o dată? 

— Măria ta, a fost de părere Ciîrje, să aşteptăm să 
vină solia noastră de la Cracovia şi atunci ne vom gîndi 
cum este mai bine să facem. 

— Pînă atunci, să se îngrijească de buna găzduire 
a episcopului. 

— Asta înseamnă să nu i se îngăduie să se 
întoarcă în ţara lui? - a întrebat Negrilă. 

— Întocmai. _ 

— Măria ta, încălcăm dreptul de care trebuie să se 
bucure solii, drept care trebuie să-l respecte orice 
stăpîn de popoare. 

— Şi craiul Jicmont face acelaşi lucru cînd nu ni-i 
dă pe trădători. 

— Măria ta, totuşi solii nu sînt nişte trădători. 

— Cu atit mai mult. Asta este voinţa mea şi sînt 
încredinţat că episcopului o să-i meargă bine în ţara 
Moldovei. 

Cînd i s-a adus la cunoştinţă episcopului că este 
dorinţa domnului că să mai rămînă şi cînd i s-a spus, la 
împotrivirea acestuia, că nu este bine să-l supere pe 
domn, Laurentius Miedzilieski a cerut, indignat, să fie 
primit de domn. 

Întîlnirea dintre domn şi episcop a fost furtunoasă, 
aşa cum avea să relateze Miedzilieski regelui, şi la 
argumentele episcopului că domnul încalcă prin 
purtarea sa dreptul ginţilor, Ştefăniţă i-a răspuns mai 


întîi ironic, după aceea a ridicat tonul la preasfinţia sa, 
insultîndu-l pe craiul Jicmont că nu este în stare nici 
să-şi apere regatul, nici să respecte tratatele. N-a fost 
chip să oprească torentul de vorbe al tînărului domn 
care se revărsa nestăvilit, precum apele umflate, care 
coboară pantele abrupte ale munţilor, rupînd şi 
distrugînd totul în cale, fără să ţină seama de nimic. 

Solia venită din Lehia i-a adus domnului vestea că 
regele nu-i va da pe cei ce pribegiseră în hotarele 
crăiei sale. Drept răspuns, domnul l-a ţinut în Moldova 
ca zălog pe episcop şi pe însoțitorii săi şi nu le-a dat 
drumul decît atunci cînd craiul Ungariei l-a rugat pe 
domn, în numele alianţei dintre ei, să-i dea libertatea 
cuvenită solului episcop. 

Purtarea domnului l-a mîniat pe craiul Jicmont şi 
l-a întărit în credinţa lui că acest domn tînăr şi 
turbulent trebuie înlăturat din scaunul Moldovei. Singur 
însă nu putea să facă nimic pentru că nu avea 
mijloacele trebuitoare pentru întocmirea unei oşti şi 
pentru stringerea banilor în vederea năimirii oştenilor. 
Ar fi fost de dorit să se amestece şi nepotul măriei 
sale, craiul Ungariei, pentru că ceea ce urmărea 
jicmont era o treabă în folosul ambelor crăii: 
restabilirea liniştei în Moldova. 

De aceea, măria sa craiul Jicmont a scris 
nepotului şi după ce a amintit cît de rău şi cu cîtă 
obrăznicie s-a purtat Ştefăniţă cu solii săi, i-a arătat 
craiului Laioş că „tirania şi insolenţa principelui 
Moldovei nu mai poate fi suferită de supuşii aceluia, 
socotindu-l ca pe o ciumă”. Regele nu se îndoia „că 
acest principe va da odată socoteală în faţa supuşilor 
săi de toate crimele sale”. Incercînd să-l convingă pe 
Laioş că acest lucru se va întîmpla oricum, el era de 
părere ca totuşi pedeapsa să vină cît mai repede, căci 


vipera tulburată din cuibul său, spunea regele polon, 
devine periculoasă şi poate produce mult rău. 

Craiul Ungariei n-a muşcat din nada întinsă de 
jicmont. Moldova putea să fie ca o fortăreață pentru 
cele două regate, spunea Laioş, şi n-ar fi bine ca, 
ridicîndu-se împotriva lui Ştefăniţă, să-l facă pe acesta 
să se arunce în braţele sultanului spre cea mai mare 
pagubă pentru ei. Şi ceea ce nu-i mărturisea Laioş, era 
că nu-i convenea ca puterea lui Jicmont să crească şi 
mai mult prin ridicarea în scaunul Moldovei a unui 
domn care i s-ar fi arătat supus şi recunoscător. 

Pribegii au stăruit şi ei pe lîngă cei doi crai ca să 
nu-i părăsească ci să-i sprijine, cei din Lehia 
făgăduindu-i supunere lui Jicmont, iar cei din Ungaria 
făgăduind acelaşi lucru craiului Laioş. Ca să-i facă pe 
cei doi crai să-i ajute, ei au ameninţat că vor merge la 
Țarigrad şi se vor închina cu toţii Turcului. La craiul 
Jicmont a mers mai întîi o solie a boierilor de pe la 
sfîrşitul lui iulie, iar Cosma Şarpe s-a înfăţişat şi el 
craiului în luna august. Marele boier era socotit de toţi 
pribegii şi de către crai ca adevărata căpetenie a celor 
care-l duşmăneau pe Ştefăniţă. Cosma Şarpe era 
încredinţat că vor izbîndi, mai ales după ce craiul a 
primit nişte cărţi de ia episcopul Cameniţei din care se 
vădea că mai sînt şi alţi boieri potrivnici domnului, care 
abia-i aşteaptă pe pribegi pentru a li se alătura. 

Dintre boierii rămaşi în ţară îl îngrijora pe Cosma 
Şarpe, vornicul Ţării de Jos, Petrea Carabăţ. Se 
dovedise iscusit oştean în luptele cu tătarii şi avea 
mare trecere faţă de boiernaşii şi răzăşii din Ţara de 
Jos. Trebuia cîştigat de partea pribegilor şi la 
stăruinţele lui Cosma Şarpe, craiul Jicmont a făcut nişte 
cărţi către Petrea Carabăţ pe care avea să i le ducă 
diacul Dumşa, om de încredere al lui Cosma. Nu se 


ştia, de asemenea, ce face Trotuşan logofătul care 
rămăsese în Transilvania şi nu mai da nici un semn de 
viaţă. In schimb, sosiseră Condrea şi Costea, foştii 
pîrcălabi de la Cetatea Neamţului şi cu ei alţi boieri 
care doreau o schimbare de domn, unii pentru că 
sperau să se petreacă ceva, un soi de minune care să-i 
facă să intre în stăpînirea unei ocine cît de mici, sau să 
aibă parte de o altfel de răsplată, cum ar fi numirea 
într-o dregătorie mai însemnată. Fel de fel de oameni, 
fel şi chip de socoteli de înavuţire. 

Pribegii s-au hotărît să-l aleagă domn pe Petru 
Pribeagul. Acesta nu se trăgea din neamul lui Ştefan 
cel Mare şi izbutise să cîştige bunăvoința craiului. 
Primise o sumă de bani din vistieria regală, cam 
secătuită, îi mai împrumutaseră nişte şleahtici în 
nădejdea ciîştigului, încît Petru Pribeagul şi-a putut 
încropi un pîlc destul de însemnat de mercenari tocmiţi 
din provinciile aşezate la marginea de miazăzi şi răsărit 
a regatului unde se găseau destui oameni fără căpătii, 
gata să slujească pe oricine în schimbul unei simbrii. 
Mai era şi nădejdea ca să pună mina pe o pradă bună: 
un cal de rasă, hainele de preţ şi armura unui mare 
boier român, jefuirea unor tîrguri sau sate. La război 
niciodată nu ştii de unde sare iepurele, din care pricină 
oamenii erau gata să-şi cerce norocul. Spre sfîrşitul 
lunii lui august, se adunaseră în Rutenia mai multe mii 
gata să năvălească în Moldova. Cosma Şarpe s-a 
bucurat peste măsură cînd în aceeaşi vreme sosea 
printre pribegii aflaţi la Colomeea şi Petrea Carabăţ. 
Era un mare cîştig pentru ei şi un semn bun că toate li 
se vor împlini aşa după cum visau ei. 

La sfatul care s-a ţinut în legătură cu purtarea 
războiului au fost cu toţii de părere că Petrea Carabâăţ 
are dreptate cînd spune că ei nu trebuie să pătrundă 


din Pocuția în Moldova, ci printr-unul din păsurile 
munţilor care despart Moldova de Transilvania. In felul 
acesta, mai puteau culege niscaiva mercenari şi din 
Transilvania, iar odată ajunşi în ţară, s-ar fi aflat în 
legătură nemijlocită cu [ara de Jos de unde Petrea 
Carabăţ nădăjduia să stringă mulţime de răzeşi şi de 
norod. Cît priveşte pe craiul Laioş al II-lea, n-aveau a se 
teme, măria sa va fi cu cine cîştigă, iar ei, îndată după 
izbîndă, vor trimite soli ca să-l întărească în credinţa că 
Moldova va fi alături de ţările creştine, gata să se ridice 
împotriva puterii lui Suliman sultanul. După ce s-a 
înfăţişat craiului Jicmont, Cosma Şarpe a venit la 
Colomeea aducînd încuviințarea craiului pentru fapta 
lor. Prin păsurile munţilor, în cete mici, pribegii şi 
mercenarii lui Petru Pribeagul au început să se 
strecoare în Transilvania. Locul de adunare era în 
dreptul trecătorii de la Ghimeş Palanca. Fuseseră 
repeziţi olăcari la pribegii din Transilvania şi Ţara 
Românească pentru a-i îndemna să li se alăture şi ei cu 
oamenii lor. În primele zile ale lunii septembrie din anul 
1523, se începea trecerea Carpaţilor. 
x 


x K 


La Hudeşti se părea că toate se desfăşoară 
neschimbat după legile firii. Asta li se părea unora, dar 
nu Şi lui lon, care nu se dumirea ce-i cu el, cum de s-au 
putut întîmpla atîtea fapte într-un timp atît de scurt. Se 
străduia să le găsească un rost, dar strădaniile lui erau 
zadarnice. Ajungea şi la curțile boiereşti din cînd în 
cînd cîte un zvon despre cele ce se petrec în ţară, 
despre o solie de la craiul Lehiei care l-ar fi ameninţat 
pe domn şi Ştefăniţă i-a virit la beci spre învăţătură de 
minte, că s-ar fi amestecat, în hora asta în care intrase 


Moldova, şi craiul Ungariei fără să se ştie lămurit de 
partea cui mai era şi acesta. Hiclenie, pribegi, crai şi 
domni de prin prejur se vălmăşeau în mintea lui lon şi 
nu pricepea cum de soarta lui a trebuit să fie legată de 
nişte lucruri cu care el nu avea nici în clin nici în 
miînecă. Norocul şi bucuriile lui au trebuit să se 
risipească fără ca el să fi putut mişca un deget. Era un 
gînd care-l înnebunea. Adică, se gindea el, omul nu-şi 
poate face şi singur norocul? Şi atunci, care-i rostul 
omului pe pămînt? Bine, primea el, pe părinţi trebuie 
să-i asculţi şi să li te supui, pentru că te-au făcut şi 
te-au crescut, dar ce am eu cu craiul Jicmont şi cu 
craiul Laioş, sau mai bine spus, ce au ei cu mine? Vor 
ei să se amestece în treburile Moldovei, dar de ce 
prima lui mare bucurie să fie strivită pentru că ei vor 
să se amestece în această ţară? Pentru că de n-ar fi 
fost craii aceştia, s-ar mai fi ridicat ei, boierii, împotriva 
domnului? Ar fi fost stropşiţi de cum încercau să-şi 
clatine bărbile a nesupunere. Pe cînd aşa? Avînd unde 
să se oploşească s-au iţit ticăloşii şi, neizbîndind cu 
puterea lor, au fugit ca nişte nemernici, la adăpostul 
altora mai mari şi mai puternici. Şi iată cum pe el, 
feciorul boierului din Hudeşti, l-a părăsit norocul. 
Toate-i merseseră bine pînă într-un loc, aşa cum nu 
s-ar fi aşteptat, de parcă trăise un vis frumos în care 
toate se leagă şi se dezleagă de la sine, ca să ţi se 
îngăduie să treci lin de la o bucurie la altă bucurie. Şi, 
dintr-o dată, prăpădul de pe lume. Tot ce-a făcut nu s-a 
împlinit, de parcă ar fi fost blestemat. Nu pricepea cum 
de s-a petrecut această schimbare. Cine a întors roata 
norocului care se învirtise pînă atunci atit de bine? Se 
chinuia să găsească o dezlegare pentru nenorocirea lui 
şi nu izbutea. Zvonul ajuns şi la Hudeşti, că pribegii se 
pregătesc să năvălească asupra domnului, a făcut să 


se nască în sufletul lui un strop de nădejde. Dacă-i aşa 
cum se zvoneşte, gindea lon, apăi atunci nu va trece 
multă vreme şi pribegii or să vină peste Ştefăniţă. 
Dacă ei cîştigă, înseamnă că şi Condreştii se vor 
întoarce cu toţii după izbindă. Dar dacă ieşea biruitor 
domnul? Atunci slabă nădejde s-o mai vadă pe 
Măgdălina. S-o caute? Nu i-ar fi îngăduit boierul Cosma 
Movilă să se însoare cu ea, ar fi însemnat să-l supere 
pe domn şi supărîndu-l pe domn, l-ar fi supărat şi mai 
tare pe tatăl său. Ce frumos s-au deschis toate 
drumurile odată şi ce bine sau ferecat după aceea! 
Jupîneasa Teodosia, după ce a căzut la mare 
îngrijorare, dar numai pentru puţină vreme, cînd şi-a 
văzut feciorul cu sufletul atît de cătrănit, a şi început 
să se agite. Mai întîi i-a descîntat de deochi stingîndu-i 
cărbuni în apă pe care a probăluit-o Rafira, ţiganca cea 
bătrînă, care ştia să şi ghicească şi i-au dat să bea apa, 
dar n-a ajutat la nimic. l-au mai dat nişte fierturi de 
ierburi despre care Rafira spunea că nu se poate să 
nu-i ajute, dar nici buruienile nu i-au ajutat. S-a mai 
gîndit dumneaei, jupineasa Teodosia, şi la o vrăjitorie 
care să-i vină de hac celui sau celei care-i supără 
băiatul, dar s-a spăriat şi s-a temut să nu facă un rău 
atit de mare cuiva care nu o fi chiar aşa de vinovat şi 
pînă a face un aseminea păcat, a lăsat să mai treacă 
vreme. Mai era şi Cîrstina din Mlenăuţi, muiere tînără, 
dar vrăjitoare, căreia i se dusese numele în şapte sate. 
Se spunea despre ea că este în stare să-l scoată şi pe 
Necuratul din om şi lumea se temea de o asemenea 
putere care înseamnă că ea, vrăjitoarea, are legături 
tainice cu Ducă-se pe pustii. Popa Năftănăilă spunea 
despre ea că ar trebui arsă, aşa cum a auzit el că se 
întîmplă în alte părţi de lume, dar norodul ăsta prost al 
românilor nu era în stare de o faptă aşa de cruntă. Le 


era şi frică, dar oamenii se mai gîndeau şi la folosul lor: 
Cîrstina era în stare să vindece orice rană. Era şi asta o 
putere care sta sub bănuiala tuturor, dar decit să-l vezi 
pe cineva drag cum se topeşte sub ochii tăi, mai bine 
să-l vezi viu şi înzdrăvenit de leacurile vrăjitoarei care 
nu-ţi cerea în schimb să-ţi vinzi sufletul lui Ucigă-l 
toaca. Numai dacă ar fi făcut una ca asta ar fi fost 
pricină, dar aşa, omul vindecat de ea se putea duce la 
biserică de Paşti şi de Crăciun, se putea spovedi şi bea 
grijanie, semn că nu sălăşluiau în el duhurile necurate. 
Ş-apoi vrăjitoarea asta ferea satul de strigoi la nevoie, 
păzea vitele să nu le ia laptele puterile nevăzute, şi 
cîte alte. Jupineasa Teodosia aflase multe despre ea, 
bărbatul ei lucra pe pămîntul boierului, pentru că 
Mlenăuţii era satul Movileştilor, dar niciodată nu s-a 
gîndit la ea, iar acum, dacă-i venise în minte, parca o 
încerca un fior de teamă şi a socotit dumneaei că e mai 
bine să mai aştepte un timp. 

Boier Cosma Movilă de cum l-a văzut pe feciorul 
lui cel mare cît de netrebnic se purtase şi ce nebunie 
fusese în stare să facă, s-a scirbit şi o vreme nu i-a mai 
tihnit nimic. Pentru ce să faci copii, spunea boierul, îl 
creşti, te munceşti cu el să-l aduci în rîndul lumii şi cînd 
să-ţi pui nădejdea în el, îi fug minţile după o arătare. 
Nici n-a mai dorit să-l bage în seamă, căci nu putea să 
sufere să vadă cum un om în toată firea poate să se 
piardă mai rău ca o femeie. 

Norocul lui lon a fost, în parte, Cîrstea. Cum nu 
putea să le sufere pe femei, Cîrstea şi-a pus în cap să-l 
scoată pe boierul cel tînăr din starea de lincezeală în 
care se afla şi, ca şi cum nu s-ar fi întîmplat nimic, l-a 
îmbiat pe lon să călărească, să umble cu eretele în 
pădure şi să-l înveţe să asculte de unele porunci. 
Boierul cel mare l-ar fi trimis la munte, să colinde după 


ciobani şi turmele de vite, să se înfrunte cu ursul şi cu 
alte jivine, dar se temea să nu o ia razna, purtat de 
nebunia lui, mai ales că hotarul era aproape. Cirstea 
şi-a zis că ce-ar fi putut face la munte, se poate face şi 
aici şi în pădurile de la răsărit de satele Hudiceştilor de 
pe Viliia, care semănau cu nişte mari pustietăţi, pentru 
că pînă să dai de alte sate era cale lungă. De aici 
n-avea unde să se ducă, decit în alte pustietăţi şi mai 
mari, şi mai primejdioase, în care te pîndea săgeata 
tătarului de oriunde. 

Zile de trudă trupească petrecute în silă, la 
început, cînd nici mîncarea nu-i plăcea, cînd nu găsea 
în tot ce făcea nici o bucurie. Dar cu încetul, firea a 
început să-şi spună cuvintul. Osteneala de fiecare zi l-a 
făcut să nu i se mai pară mincarea atit de rea cum i se 
păruse pînă atunci. Cîrstea se pricepea de minune să 
pregătească vînatul sau peştele, iar foamea l-a împins 
să-şi facă datoria obişnuită faţă de piîntece. Erau toată 
ziua în şa, toată vremea în mişcare neostoită, iar 
nopţile îi prindeau prin păduri, departe de orice 
aşezare omenească, La început i se lipea greu geană 
de geană şi orice gind sau vis legat de Măgdălina îi da 
o stringere de inimă, îi pierea somnul şi punea 
stăpinire pe el o stare ascuţită de trezie, zorile 
găsindu-l şi mai trudit de cum se culcase. Cirstea îl 
simţea cum se zbuciumă, blestema în minte neamul 
păcătos al femeilor, şi-i da pace. Işi da seama că e 
zadarnică orice încercare de a-l aduce pe pămînt. Şi a 
durat starea asta mai multe zile, pînă cînd a simţit cum 
pătrunde os prin os de atita călărie şi zbucium şi 
osteneala trupului a început să biruie tăria sufletului, 
doborîndu-l treptat, pînă cînd într-o seară a simţit cum 
se prăbuşeşte, capul fiindu-i gol de orice gînd. 


Cîrstea s-a bucurat şi mai mult cînd l-a văzut cum 
doarme buştean după aproape două luni de zbucium. 

Odată cu somnul şi cu hrana s-a născut şi o mare 
nădejde în sufletul tinărului boier: de ce să nu se 
ivească prilejul să-şi vadă visul odată împlinit? S-au 
văzut pribegi care au fost primiţi şi iertaţi de domnul 
lor. De ce să nu-i ierte şi Ștefăniță pe cei fugiţi acum? 
Şi dacă lucrurile se mai împăcau i se putea lua urma lui 
Condrea în Transilvania sau în Polonia, prin oamenii 
care se duceau cu cirezile spre vinzare, pînă dincolo de 
Lipsca. La Bistriţa, peste munte, se putea repezi oricind 
cu încuviințarea lui Cosma Movilă. Trebuia să aibă 
răbdare, asta era tot. De ce să creadă că a venit 
sfîrşitul pămîntului odată cu fuga fetii? 

— Lasă, boierule, îi spunea Cirstea, să vezi 
domnia ta ce nuntă o să-ţi facem, dacă ţii cu tot 
deadinsul să te nenoroceşti, de o să se ducă vestea în 
şapte hotare. Numai să ai răbdare şi să te îndrepţi la 
trup că aşa cum arăţi domnia ta acum, eşti bun să te 
vire pan Cosma la o mănăstire. Şi nu cred eu că 
jupîniţa aceea cu ochi verzi te-ar lua dacă te-ar vedea 
prăpădit şi sălbăticit cum eşti. Pune domnia ta mîna şi 
ia de mănîncă zdravăn ca să capeţi puteri, căci ştii 
domnia ta cum e, războiul şi muierea nu doreşte decit 
putere şi os tînăr, că-i mai uşor de ronţăit şi-i mai 
bezmetic şi mai nestăpiînit, din care pricină cade pradă 
cu mai multă uşurinţă. 

Cîrstea avea dreptate şi feciorul lui Cosma Movilă, 
deşi nu-şi găsise liniştea deplină, devenea, odată cu 
trecerea timpului, mai încrezător în soarta lui. Fata şi 
aşa n-avea nici un zor să se mărite, pentru că nimănui 
din neamul ei nu i-ar fi ars acum de nuntă. Pricină să 
nu-l dorească nu avea, doar s-au despărţit juruind unul 
altuia credinţă pe vecie. Şi atunci? Avea dreptate 


Cîrstea. Numai că pîrdalnica de inimă nu prea ascultă 
şi nu se supune omului cum vrea el, pentru că îşi are şi 
ea legile ei. Trebuia s-o stăpinească şi ca să ajungă 
acolo, era nevoie să-şi adune gindurile de pe drumuri, 
să privească mai cu grijă la toate cite sînt în preajmă, 
fiinţe sau lucruri, şi să nu-şi risipească zadarnic zilele. 
Odată cu somnul şi miîncarea a început să-i crească 
iarăşi puterea, şi, odată cu ea, plăcerea pe care o 
simţea cînd îşi muncea trupul, pînă credea că n-o să 
mai fie în stare să se ţină pe picioare, ca a doua zi să 
se trezească cu o durere domolită în oase şi carne, 
semn că este viu şi sănătos, că puterea se adaugă din 
această durere. | se desfăceau greu încheieturile şi pe 
măsură ce sporea truda nu mai simţea nimic pînă cînd 
se scufunda iarăşi într-un somn adînc şi binefăcător. În 
două săptămîni, din clipa cînd a simţit gustul mîncării 
şi binefacerea somnului, s-a făcut la trup aproape aşa 
cum arătase mai înainte de a-l năpădi necazurile. 
Cîrstea a socotit că este vremea să se repeadă pentru 
cîteva zile măcar, la curţile de la Hudeşti. Era bine să 
afle ce mai este în lume şi să cunoască voia stăpînului 
în legătură cu atitea treburi cîte se adunau acum spre 
sfîrşitul verii. Ilon nu s-a împotrivit, deşi nu i-ar fi plăcut 
să dea ochi cu tatăl său. Îi era ruşine pentru 
slăbiciunea arătată şi-l zădăra faptul că tatăl său nu 
arătase nici o înţelegere faţă de suferinţa feciorului 
său. Jupîneasa Teodosia, în schimb, a suferit alături de 
el, a căutat să-l aline şi lon simţea că i se face dor de 
fiinţa asta care era numai suflet şi dragoste. Au ajuns 
la Hudeşti cînd zilele scăzuseră bine, iar în timpul 
nopţii izvora din necunoscut o undă de răcoare care 
făcea să se înfioare frunzele copacilor, prevestind 
schimbarea timpului şi a firii. 


Cînd şi-a văzut feciorul, jupîneasa Teodosia s-a 
stăpinit cu greu să nu verse lacrimi de bucurie: lon era 
frumos ca mai înainte, iar o umbră de tristeţe care-i 
întuneca uşor chipul îl făcea şi mai frumos. Pan Cosma 
n-a spus nimic, dar din felul în care se purta se vedea 
că i-a trecut pornirea împotriva păcatelor săvirşite de 
fiul său. N-au avut însă vreme nici ca să se bucure nici 
ca să se supere de cele ce s-au petrecut în casa lor. 
Spre sfîrşitul lunii august trimişii domniei în toate 
colţurile pămîntului Moldovei au strigat ridicarea la 
oaste a ţării. Staroştii şi pircălabii credincioşi lui 
Ştefăniţă vodă şi-au trimis oamenii în sate ca să-i 
cheme pe toţi bărbaţii, în stare să poarte o armă, la 
oaste. Domnul şi ţara erau primejduite de hicleni care 
veneau cu putere peste capul tuturor. 

Boierul Cosma Movilă şi-a chemat grabnic slugile 
din satele aflate în Ţara de Sus, a poruncit ca oamenii 
din satele sale să se înfăţişeze unde-şi aveau locul 
fieştecare sub steagul starostiilor şi pîrcălabilor. Boierul 
ar fi dorit să-l aibă alături şi pe cel de-al doilea fecior, 
dar lacrimile jupînesei Teodosia l-au înduplecat aşa că 
a părăsit Hudeştii numai cu lon şi cu celelalte slugi, 
îndreptindu-se spre Todireni, acolo unde hotărise să-i 
vină, în caz de primejdie, şi slugile din Ţara de Jos. 
Vroia să se înfăţişeze cu cît mai multă putere şi să stea 
alături de domn cu toată credinţa aşa cum au făcut şi 
înaintaşii săi. Drumul pe Jijia s-a făcut cu mare 
repeziciune. Întîlneau în drum piîlcuri de oameni călări, 
unii pe cai frumoşi de rasă moldovenească, cei de rînd 
pe gloabele pămîntului în stare să rabde de foame şi 
de frig, să se hrănească cu te miri ce. Acestor 
dobitoace, cînd li se schimba părul, primăvara, pînă să 
biruiască cel nou, neted şi lucios, smocuri din cel vechi, 
murdar şi spălăcit, stăruiau peste tot locul încît păreau 


că atunci ieşiseră hărtănite din colţul fiarelor. Cu căciuli 
înalte pe cap, deşi încă nu se făcuse frig, dar se 
apropia toamna şi nimeni nu ştia cînd avea să se 
încheie socoteala cu pribegii, cu haine de dimie 
aruncate pe umeri, şi dulamele strînse şi legate în 
spatele şeii, păreau umbre pămiîntii care se scurgeau 
pîlcuri, pilcuri pe sate, pe starostii, mergînd la trap 
mărunt, cu rare opriri, înotînd împotriva timpului şi a 
distanțelor, în tropot mărunt, cu stăruinţă şi vrednicie. 
Boierii cei mari şi cu gînduri strimbe îi priveau pe aceşti 
ţărănoi cu ură şi pufneau pe nări, la pretenţia acestor 
sărântoci de a se socoti tot boieri. 

Erau mîndri de libertatea lor şi era o cinste pentru 
ei ca să se bată pentru moşia cea mare care era ţara, 
pentru domnul lor, în faţa căruia se duceau fără sfială 
ca să se plingă împotriva celor mari, atunci cînd 
aceştia năzuiau să-şi întindă moşia lor şi peste ocinile 
lor prăpădite. Nişte nevoiaşi şi nemernici care nu-şi 
cunoşteau interesul. In loc să intre sub aripa 
ocrotitoare a unor mari boieri ca să scape de dăbilari şi 
alţi trimeşi ai domniei şi să fie datori numai cu dijma 
faţă de stăpîn, ei se puneau în coarne, îşi scoteau 
suliţele, săbiile, ghioagele şi ce mai aveau şi porneau 
război împotriva oricui, chiar şi a domnului, dacă nu le 
păzea drepturile, ca să apere, ce? - nişte curele de 
pămînt de pe care stringeau atit cît să nu moară de 
foame. Pas de te pune cu asemenea nebuni în stare 
să-şi pună capetele pentru nimica toată. Acuma 
călăreau cu siîrg, cu traista la şold, în care se afla piine 
şi brînză, tain pentru cîteva zile, cît să-şi ţină sufletul, 
fără să le pese de nimeni. 

Şi dacă ar fi fost numai ei. Dar pînă şi nemernicii 
de pe moşiile boiereşti sau mănăstireşti se ridicaseră. 
Era dreptul lor şi nimeni nu-i putea împiedica să o 


pornească la chemarea domnului, cînd se făcea 
strigare să-i vină ţara-n ajutor. In loc să stea ţintuiţi pe 
pămînturile pe care le munceau aşa cum se întîmpla în 
toate ţările pe care le cunoşteau ei, cei umblaţi şi 
avuti, îşi îngăduiau să nu mai asculte de nimeni în 
asemenea împrejurări, în afară de oamenii domniei. 
Veneau şi ei tot călări, care cu ce putea: ghioagă, arc 
făcut de mina lor, coasa înfiptă în sus în coporiie, o 
porneau cu căciulile trase pînă-n ochi, gata să se 
schimbe în fiare dacă cineva s-ar fi legat de ei. Nu era 
bine să-i ia cineva în deridere pentru că îndrăzneala lor 
nu cunoştea margini şi din nişte „vecini” prăpădiţi te 
trezeai cu nişte bătăuşi care nu mai cunoşteau nici 
frica şi nici cinstea ce se cuvenea celor mari. 

Lui jupîn Cosma Movilă-i creştea inima cînd vedea 
că ţara se ridică cu mic cu mare pentru domnul ei. Nu 
că i-ar fi plăcut domniei sale faptul că vecinii şi-au 
părăsit moşiile pe care se hrăneau, dar nici nu prea-l 
supăra o asemenea apucătură, dacă aşa s-a pomenit în 
ţara asta românească. Ţară mică, ţară care scăpase 
din toate năcazurile ce se abătuseră asupra ei tocmai 
pentru că tot omul era dator s-o apere, aşa cum grăise 
şi măria sa Ştefăniţă cu multă înţelepciune la adunarea 
de la Suceava, de la începutul verii. Mai ştia pan 
Cosma că este aşa şi din cele trăite de domnia sa în 
anii cînd s-a luptat şi l-a slujit cu credinţă pe măria sa 
Ştefan vodă cel Bătrîn. Cîţi n-au vrut să ne cotropească 
ţara? A venit han-tătar şi Mahmet sultanul cu toată 
puterea lor, şi-a încercat norocul şi Matiaş craiul. Pe 
toţi aceştia nu i-a apucat pan Cosma, pentru că ori abia 
se născuse, ori era prea mic ca să pună mina pe o 
armă. Era însă în toată puterea, cînd a venit Olbricht, 
craiul leşesc, cu toată puterea, cît era oaste de nu i se 
cunoştea numărul. Ce s-ar fi făcut marele domn dacă 


s-ar fi bizuit numai pe boieri? Ar fi făcut el faţă 
puhoiului numai cu cîteva mii de oameni călări cîţi erau 
ei, boierii Moldovei? 

Pesemne, gindea boierul de la Hudeşti, aşa i-a 
fost dată ţării ceştia să aibă o alcătuire osebită tocmai 
pentru a scăpa de toate răutăţile care o pindeau de 
peste tot locul. lar acum, de parcă n-ar fi fost de-ajuns 
cîţi îi rivneau pămîntul, s-a împietrit şi inima celor mari 
şi se ridică fără nici o sfială împotriva domnului şi a 
vechilor orînduieli, aducînd şi străini cu ei pe capul 
bietei ţări. 

Seara, la popasuri, în jurul focurilor, oamenii se 
întrebau şi încercau să ghicească cu ce putere vine 
duşmanul. Nu era încă prea frig ca să facă focul, dar 
aşa-i obiceiul românului, cînd a găsit loc de mas peste 
noapte, adună citeva găteje şi încropeşte un foc, chiar 
şi cînd nu-i de trebuinţă. Focul înseamnă vatră, adică 
legătura cu pămîntul pe care te afli şi lumina lui poate 
să-i apere pe oameni de multe rele, el curăţă şi 
sfinţeşte locul unde a fost făcut şi oamenii ştiau sau 
simțeau că este aşa, din care pricină se şi sfiau să 
spurce un asemenea loc, ferindu-l la nevoie. Mai întîi 
că alunga întunericul, care se află sub puterea Celui 
Rău, iar întunericul cîte n-ascunde? Răpuşi de 
oboseală, oamenii cădeau roată în jurul focului, după 
ce puseseră piedici cailor şi cînd se crăpa de ziuă îşi 
adunau lucrurile, le urcau pe cai şi porneau iarăşi 
neosteniţi la drum. Pan Cosma întîlnise nenumărate 
pîlcuri de orheieni, soroceni, iar slugile sale, pe care i-a 
întîlnit la Todireni, i-au spus că lăpuşnenii şi tighecenii, 
cu toată Ţara de Jos, se îndreaptă spre Cetatea Nouă a 
Romanului unde pusese domnul beleag, adică tabăra 
unde urma să se adune cei ce rămăseseră credincioşi 
domniei. 


De la Todireni, pan Cosma Movilă cu ceata lui a 
trecut peste culmile domoale dintre Jijia şi Miletin, 
după care a luat-o spre Hirlău şi de aici la Tîrgu 
Frumos, coborînd apoi pe apa Siretului pînă aproape de 
Roman, unde se afla beleagul. Ştefăniţă alesese acest 
loc pentru că de aici el s-ar fi putut repezi în calea 
duşmanului ori de unde s-ar ivi acesta. Faţă de păsurile 
care duceau dincolo de munte el se afla la mijloc, iar 
de Lehia, de unde ar fi putut năvăli pribegii, la o 
depărtare care să-i îngăduie răgazul să strîingă o oaste 
cît mai numeroasă. 

Primul lucru pe care l-a făcut Cosma Movilă a fost 
acela de a se înfăţişa domnului cu ceata lui. Ca mare 
boier, se cuvenea să facă acest lucru şi Ştefăniţă l-a 
primit cu mare bucurie. Alături de bătrînul boier sta 
feciorul lui cel mare. Umblaseră unele zvonuri în 
legătură cu unele fapte ale acestui fecior, dar nu mai 
era timp acum de desluşit vorbele care umblau în toată 
ţara, nu numai despre lon Movilă dar şi despre alţii. El 
era acum alături de tatăl său, purta o platoşă de oţel 
după moda leşească, frumos lucrată care primea şi 
întorcea lumina soarelui în fulgere scurte. În spatele 
celor doi boieri erau rînduiţi treizeci de slugi, bărbaţi 
aleşi, unul şi unul, cu cămăşi grele de zale peste 
îmbrăcăminte şi coifuri de oţel, pe cai puternici şi iuți. 
Cetele unor asemenea boieri erau floarea oastei 
moldovene şi multe asemenea cete se aflau acum sub 
puterea vrăjmaşilor domnului. Ştefăniţă i-a mulţumit lui 
pan Cosma pentru credinţa lui. A doua oară într-un an, 
faptă oare l-a bucurat pe bătriînul boier şi l-a făcut pe 
lon să se simtă stingher şi vinovat. Era acum sănătos 
trupeşte, dar icoana fetei pircălabului Condrea nu se 
ştersese din inima lui. L-a ascultat pe tatăl său şi a 
pornit chiar cu bucurie la oaste. Nădăjduia că 


înfruntarea dintre pribegi şi domn ar fi putut să-i aducă 
şi miîntuirea lui. Nu ştia cum ar fi putut să-i vină 
această miîntuire şi nici nu vroia să pună în cumpănă 
credinţa faţă de domn şi soarta dragostei lui. Spera 
într-o minune, pe care minune n-o vedea nici el prea 
lămurit. Poate că norocul lui cel bun avea să-l slujească 
de data aceasta şi să-i aducă alinarea de care avea 
atita nevoie. Acum sta în faţa stăpinului ţării care se 
bucura de credinţa tătinelui său, deci şi de credinţa lui. 
A simţit cum îl scutură fiorii, pentru că pe faţa 
nevăzută a sufletului său biruise uneori nădejdea 
împlinirii dorințelor lui în pofida celor vroite şi 
nădăjduite de domn. Şi nici acum inima lui nu-i da ghes 
să făgăduiască, măcar în închipuirea sa, credinţă cuiva 
care era cu puţin mai în virstă ca el, dar care ştia să 
întruchipeze toată măreţia cuvenită unui domn pe 
deplin stăpîn pe el şi stăpîn pe alţii, îl zăpăcea credinţa 
nestrămutată a tatălui său. Puterea şi bogăţia îl 
îndrituiau să facă parte din sfatul domnesc şi iaca, 
trecuseră zece ani de cînd nimeni nu s-a gindit la una 
ca asta. Şi, în loc să fie supărat, pan Cosma se purta ca 
şi cum ar fi fost omul căruia i se arătase numai cinstire 
din partea domniei. | se părea că neamului lui i se 
făcuse o nedreptate. Cu toate că avea multe pe inimă, 
pentru a nu-l privi cu dragoste pe domnul său, lon nu 
înţelegea de ce stăruia în el un simţămînt de supunere 
şi de credinţă faţă de acesta atunci cînd se afla în 
preajma domnului. Nu mai înţelegea nici el bine ce ar 
trebui să facă pentru a fi cu sufletul curat faţă de cei 
cărora le era îndatorat cu o asemenea stare. N-a primit 
cu bucurie poftirea domnului făcută tatălui său de a lua 
parte la sfatul ce avea să se ţină în cortul măriei sale 
sau în Cetatea cea Nouă a Romanului. | s-a părut firesc 
să fie aşa. Ceea ce-l turbura pe feciorul de boier era 


războiul în sine. Era pentru prima dată cînd avea să ia 
parte la o înfruntare pe viaţă şi pe moarte între 
oameni. Această înfruntare era înfricoşătoare pentru că 
oamenii de acelaşi neam şi aceeaşi lege urmau să se 
ucidă cu încrîncenare unii pe alţii. Era ca şi o luptă 
între fraţi. Pentru prima dată în viaţa lui avea să ia 
parte la o bătălie. Va trebui să ucidă ca să nu fie ucis, 
avea să stea faţă-n faţă cu moartea. Nu-i era frică, în 
starea în care se afla, dar nici nu se gindea cu 
nepăsare la ea şi-l tulbura şi mai mult gindul că n-a 
avut norocul ca această primă şi cea mai de seamă 
încercare din viaţa unui bărbat să se fi petrecut cu un 
duşman de altă limbă şi altă lege. l-ar fi fost uşor să 
ştie că se bate pentru moşia lor, pentru marea moşie 
care era ţara, că se bate pentru libertate, pentru 
credinţă, pentru neamul şi urmaşii neamului său. Pe 
cînd aşa? Unii boieri l-au hiclenit pe domn, dar sînt 
numai cîţiva? Nu s-a aflat, în drum spre Roman, că şi 
alţi boieri, care nu pribegiseră, au trecut de partea 
celor care s-au ridicat împotriva lui Ştefăniţă? Greşeşte 
unul, doi, dar să greşească atiţia! Nu cumva or avea şi 
ei o dreptate a lor pe care n-o înţelege el? li era teamă 
să-i destăinuiască lui pan Cosma asemenea gînduri, 
pentru că-l vedea prea strîns legat de credinţa lui faţă 
de domnie, iar cu alţi boieri, pe care-i întîlniseră în 
drum şi cu care tatăl său stătuse în mai multe rînduri la 
sfat, iar nu intrase în vorbă din sfială dar şi dintr-o 
nelămurită teamă faţă de pan Cosma, li căşunase atita 
necaz tatălui şi cînd a înţeles cît ar fi însemnat pentru 
pan Cosma hiclenirea lui, a crezut că e mai bine să fie 
ascultător şi cuminte pentru o vreme, nu ca să-i intre 
lui în voie, dar ca să n-o supere pe jupîneasa de la 
Hudeşti, s-o ştie liniştită şi mai ales să n-adaoge la 


grijile ei şi alte necazuri pe care le-ar fi adus el pe 
capul neamului său. 

Erau zile pline de lumină, o lumină blindă de 
toamnă, iar dimineaţa în răsăritul soarelui erau 
asemenea limpezimi că se vedeau strălucind Ceahlăul 
şi mai spre miazăzi, culmile domoale ale Tarcăului. 
Tabăra se întocmea de pe o zi pe alta, pe măsură ce 
veneau oamenii altor ţinuturi. In timp ce iscoadele 
aduceau veşti despre mişcările pribegilor, la beleagul 
de lîngă Roman se putea vedea acum că de partea 
domnului era cea mai mare parte a ţării. Domnia se 
bucura de credinţa celor mulţi şi Ştefăniţă înţelegea şi 
mai bine, în asemenea împrejurări, că datoria unui 
domn drept este aceea de a-i apăra pe cei slabi 
împotriva celor puternici. Tăria domnului şi tăria ţării 
nu sta numai în boierii cei mari şi nici măcar în toţi 
boierii. Răzăşimea era o parte de nădejde din oastea 
ţării şi nici ceilalţi oameni de rînd nu erau de lepădat. 
Pe toţi aceştia nu trebuia să-i uite un domn care dorea 
să fie atotputernic. Erau buni să plătească birul, dar 
iată-i acum venind să-şi pună capetele pentru domnul 
lor. De data aceasta era vorba nu de soarta tarii, ci de 
scaunul lui Ştefăniţă şi după cite înțelegeau ei cu 
mintea lor, era vorba şi de o soartă ceva mai rea pe 
care pribegii ar fi dorit să le-o croiască pentru 
vremurile viitoare. 

În primele zile ale lunii septembrie, din şirurile 
aduse de iscoade se vedea limpede că cea mai mare 
parte a pribegilor venea din Transilvania prin pasul 
Ghimeş-Palanca. Laioş craiul nu-i putuse opri, pentru 
că nu avea nici o putere în aceste părţi, iar domnii 
locului nu-i priveau cu ochi răi pe pribegi, 
îngăduindu-le să treacă nestingheriţi peste moşiile lor 
şi să tocmească oameni în leafă ori în dobîndă atit cît 


credeau de cuviinţă şi-i ţineau băierile pungilor. În loc 
să ajungă la Roman, unii dintre boieri au ţinut drumul 
înainte spre soare-apune în întîmpinarea pribegilor. La 
trei septembrie cetele pribegilor răzbeau la Bacău, 
unde rămiîneau o zi ca să aştepte întăriri din Ţara de 
Jos. În următoarele două zile au început să urce pe 
îndelete pe valea Siretului spre Roman. Petre Cărăbăţ 
nu era mulţumit de cîţi oameni veniseră la chemarea 
lui şi trăgea nădejdea că mulţi alţii îl vor ajunge din 
urmă. În şase septembrie pe seară, pribegii ajungeau 
la Chelăreşti. Dincolo de apa Moldovei se vedea 
cetatea ridicată de Ştefan Vodă cel Bătrîn şi tîrgul 
Romanului. Ştiau că Ştefăniţă este cu oastea acolo, dar 
în afara unor pilcuri de călăreţi care se trăgeau repede 
îndărăt, nu-şi dădeau seama cită oaste este în faţa lor. 
La sfatul ţinut la Trifeşti, unde a înnoptat oastea 
pribegilor, s-a hotărît să rămînă pe loc pînă află ce 
putere le stă împotrivă. Nu trebuia să se grăbească şi 
să atace ei mai întîi. Ei trebuiau să aştepte pe malul 
drept al Moldovei. Dacă Ştefăniţă Vroia să-i atace, 
atunci să treacă el apa, pe malul pe care se aflau ei. 
De nu, era dată poruncă straşnică să nu se clintească 
nici un pilc de oaste înainte. Conducătorul cu numele 
era Petru Pribeagul, în fapt cel care avea însărcinarea 
să-i ducă, pe oameni la luptă era Petrea Cărăbăţ. 
Piîlcurile de boieri şi de mercenari pedeştri şi călări, 
tocmiţi in Polonia şi Transilvania erau conduse de 
pîrcălabii Condrea şi Costea, Cosma Şarpe trebuia să 
stea in preajma viitorului domn. Trotuşan logofătul şi 
Săcuian ceaşnicul, deşi se lipiseră de la început de 
boierii care se ridicaseră împotriva lui Ştefăniţă, 
rămăseseră in Transilvania spre marea minie şi 
nemulţumire a lui Cosma Şarpe şi a lui Petrea Cărăbăţ. 


X 


În aceeaşi seară, în tabăra de la Roman, Ştefăniţă 
ţinea sfat cu toţi boierii. Domnul avea să conducă 
oastea. Petrică hatmanul avea să fie în faţa domnului 
cu cetele boierilor. Pe partea stingă, peste răzăşimea 
călare era numit Grozav, pircălabul Romanului. Hurul 
spătar şi Barbovschi aveau să conducă pe partea 
dreaptă, unde se aflau boiernaşii şi lefegiii. Gloatele 
pedestre aveau să stea în spatele domnului împărţite 
în mai multe pilcuri aflate sub conducerea postelnicului 
Liciu, Comisului Hiîrsu şi a pircălabilor Vlad şi Scripcă. 
Ceilalţi boieri din sfat, cu cetele lor trebuiau să stea în 
preajma domnului. Acelaşi lucru i s-a cerut lui Cosma 
Movilă. Lui lon nu i-a plăcut o asemenea cinste. Ar fi 
vrut să fie în faţă, lingă boierii aflaţi sub conducerea lui 
Petrică hatmanul. Dar voia era la alţii şi el a trebuit să 
se supună. 

În zorii zilei de şapte septembrie, cînd primele 
raze de soare făceau să răsară din umbre crestele 
Ceahlăului, oastea domnească s-a pus în mişcare în 
luncile Moldovei unde nu se făcuse încă lumină 
deplină. Cete de călăreţi trecuseră mai înainte apa şi 
înaintaseră spre Trifeşti. Oastea a trecut cu tocmeală 
peste Moldova, după care s-a riînduit aşa cum fusese 
hotărît în Sfatul ţinut decuseară. Totul s-a făptuit fără 
sunet de tobe sau trimbiţă. Se auzeau numai glasurile 
căpeteniilor poruncind scurt şi era o minune să-i vezi 
pe oamenii rupti de pe ogoarele lor cum se mişcau şi 
se orinduiau de parcă oastea le era meşteşugul de 
căpetenie. 


Străjile pribegilor cum au simţit că oastea lui 
Ştefăniţă se mişcă au dat de veste căpeteniilor lor. 
Oamenii şi-au pregătit cele de trebuinţă pentru luptă 
cu mare grabă şi întreaga tabără aştepta poruncile 
celor mari. Cosma Şarpe, Petrea Cărăbăţ, Condrea şi 
Costea au grăbit spre buza dealului pentru a se dumeri 
în legătură cu puterea oastei lui Ştefăniţă. Erau însoţiţi 
şi de căpitanii mercenarilor aduşi din Polonia şi din 
Transilvania. Nu le-a fost greu să-şi dea seama că în 
faţa lor se afla o oaste numeroasă, mai numeroasă 
decit aceea pe care izbutiseră s-o ridice ei. Deşi 
numărul boierilor care se alipiseră pribegilor, de cum 
trecuseră munţii în Moldova, era destul de mare, se 
vădea în dimineaţa zilei de şapte septembrie că 
rămăseseră încă mulţi din cinul lor alături de Ştefăniţă. 

— Gloatele sînt împotriva noastră, a miriit în 
barbă Petrea Cărăbăţ. Toţi momirlanii şi netrebnicii, 
toată pleava care-ar trebui să stea cu fruntea în ţărină, 
iată că s-au ridicat la oaste, miîndră oaste, bună de 
păzit turmele şi de minat porcii la jir. 

Vorbele fostului vornic de Ţara de Jos n-au fost 
luate în seamă de tovarăşii săi care priveau îngînduraţi 
felul cum se buluceau şi se orînduia pîlc după pilc 
călărimea şi  pedestrimea lui Ştefâniţă. Erau «i 
netrebnici şi nu oşteni adevăraţi, dar erau mulţi. La aşa 
ceva nu se aşteptaseră. Ei îşi închipuiseră că vor avea 
de luptat cu puţini lefegii din jurul domnului, cu cetele 
cîtorva boieri rămaşi credincioşi acestuia, poate şi cu 
boiernaşii cu care marii boieri aveau din ce în ce mai 
numeroase pricini, dar în socotelile lor nu intraseră 
oamenii pămîntului, nu crezuseră că îi va sări toată 
ţara într-ajutor. Era prostime multă sub steagurile 
domnului, care nu se putea măsura ca îndemiînare şi 
nici ca vitejie cu ei, care erau boieri mari şi 


n-avuseseră în viaţa lor altă grijă decit aceea de a 
deprinde din fragedă tinereţe mînuirea paloşului, a 
lancei, a arcului. Mai erau şi răzeşii, unii pedestriţi, alţii 
călări şi nu era greu să-i deosebeşti de oastea 
boierească.  Îmbrăcămintea lor era de culoarea 
pămîntului, erau mai bine înarmaţi şi nu cunoşteau ce-i 
frica. Nici moartea nu-i speria pe neamul acesta de 
oameni al dracului de îndărătnic, mergeau la luptă ca 
la nuntă, fără fereală, încredinţat fiind fiecare că de-i 
va fi să moară, se va întîmpla oricum, iar de-i va fi să 
scape, va scăpa şi din iad. Cum ţi-o fi scris, spuneau ei, 
şi nu le mai păsa de nimeni, lepădau orice grijă şi 
porneau la luptă cu inima uşoară, ca la orice altă 
muncă ce se cerea să fie făcută temeinic şi la timp. 
Scoteau strigăte înfricoşate cînd porneau la luptă, 
iscîndu-se o hărmălaie că nu se mai înţelegea ce se 
petrece nici în cer nici pe pămînt, ştiau să se sprijine 
unii pe alţii, erau sprinteni şi aveau vină tare, stau dirji 
ceasuri în şir, fără şovăire, fără să simtă slăbiciunea 
braţului  de-atita trudă. Erau nişte mişei, nişte 
sărăntoci. Cea mai mare parte dintre ei veneau la 
oaste cu sumanele de nuntă, care erau acum păstrate 
pentru moarte, pentru că altele şi de mai aveau, erau 
soarbe şi nu se cuvenea să se înfăţişeze domnului cu 
nădragii rupţi în părţile ruşinoase. Trebuiau să arate 
bine la nuntă şi la înmormiîntare, iar războiul era un soi 
de nuntă cu multe înmormîntări, înmormiîntare încă cu 
fală, pentru că moartea nu-l doborise pe om ca pe un 
netrebnic din pricina bătrîneţii sau a vreunei slăbiciuni 
trupeşti, ci ca pe un viteaz, în plină putere şi în folosul 
tuturor. Cînd toată oastea lui Ştefăniţă s-a orînduit în 
valea Moldovei, o parte din călărime urcînd coasta mai 
în sus de Trifeşti, căpeteniile pribegilor au hotărit ce 
trebuie făcut într-o asemenea împrejurare. Deşi îşi 


dădeau seama că în faţa lor stă multă oaste a cărei 
putere nu trebuia luată în deridere, au fost toţi de 
părere că este potrivit ca să se primească lupta. 
Fuseseră făcute prea multe sforţări ca să adune atita 
oaste şi era păcat să nu-şi cerce norocul acum. Numai 
că orînduiala făcută decuseară trebuia lăsată de o 
parte şi lupta avea să se desfăşoare după un alt tipic. 
Oastea pribegilor era alcătuită din călărime. Era o 
oaste aleasă şi ca oameni şi ca arme. Ca să biruie, s-a 
hotărit ca să atace, în rînduri strînse şi într-o singură 
alcătuire. li aveau în faţă pe boierii credincioşi lui 
Ştefăniţă, călărime răzăşească şi lefegii, floarea oastei 
domnului. Dacă această oaste era ruptă de o izbitură 
puternică, atunci bătălia era ca şi cîştigată. lureşul 
trebuia să se prelungească şi peste pedestrimea din 
spate, pentru ca izbînda să fie deplină. 

S-au format pilcurile ce trebuiau să meargă unul 
alături de celălalt şi au coborit pe îndelete în lunca 
Moldovei, loc larg şi neted numai bun pentru 
desfăşurarea unei oşti de călăreţi. 

Soarele se înălța pe boltă înecînd în lumină 
întreaga vale a Moldovei. Nu era nici cald nici frig, o 
vreme numai bună pentru o treabă ca aceea pentru 
care se afla atita mulţime de oameni în lunca Moldovei 
nici că se putea. Pe măsură ce se apropia clipa cînd va 
sta faţă-n faţă cu un om pe care nu-l cunoştea, dar pe 
care trebuia să-l supună pentru a nu fi răpus, lon 
simţea cum îl cuprinde o stare de nelinişte şi parcă de 
slăbiciune. Cercîndu-şi armele pentru a le şti la locul 
lor, a rămas descumpănit. Sabia dreaptă, cu două 
tăişuri, i se părea o jucărie, atît era de uşoară. Îi era 
teamă că nu va putea cu o sculă aşa de bicisnică să 
poată vătăma pe vrăjmaşul necunoscut pe care-l 
vedea ca pe un uriaş gata să se prăvale asupra lui şi 


să-l strivească. S-a uitat la tătine-său şi boierul Cosma 
Movilă nu arăta nici o îngrijorare. Sta în şa neclintit, 
nu-i păsa cine se află în faţă nici cu ce putere avea să 
se înfrunte el şi ai lui. lon s-a uitat în spate şi pe feţele 
slugilor lui pan Cosma se citea aceeaşi linişte. l-a 
întîlnit privirea lui Nicoară, şi acesta a făcut un semn 
din ochi şi cu capul, ceea ce-nsemna că toate au să fie 
aşa cum trebuie. În clipa aceea s-au auzit chiuituri în 
depărtare, apoi ropotul surd al copitelor izbind 
pămîntul şi valul de călăreţi care se aflau în faţă s-au 
mişcat, punînd repede caii la trap. A urmat izbitura 
dintre cele două valuri de călăreţi şi lupta s-a purtat o 
vreme, fără să încline nici de o parte nici de alta. Cînd 
pe partea lui Hurul şi Barbovschi s-a simţit o oarecare 
slăbire, apoi cînd şi inima oastei şi pe partea lui Grozav 
s-au ivit semne că pribegii sînt gata să-i cotropească 
pe oamenii domnului, Ştefăniţă a ridicat spada 
domnească tăind văzduhul cu ea şi, în clipa aceea, cu 
domnul în frunte s-au prăvălit înainte cetele boiereşti, 
urmate la pas domol de pedestrime care trebuia să 
sprijine mai întîi cele două aripi aflate în nevoie şi după 
aceea să se repeadă acolo unde era de trebuinţă 
vrednicia celor mulţi. 

lon s-a folosit mai întîi de lance şi lovitura a fost 
atit de puternică, încît n-a mai putut-o desprinde din 
trupul celui ce să prăvălea. Era ameţit, toate i se 
învăluiau în faţă, nu izbutea să desluşească decit locul 
unde trebuia să izbească. Scutul sau sabia înlăturau 
lovituri pe care le ghicea mai degrabă. Alături îi simţea 
pe oamenii lui pan Cosma cum lucrau cu multă 
sîirguinţă şi îndirjire. Pe măsură ce trecea timpul, 
clipele nu mai erau nemăsurate, cît un veac, lucrurile 
începeau să se retragă în matca lor, iar mişcările 
deveneau mai limpezi. lon a început să desluşească 


ce-i cu el şi ce este în jurul său. O mişcare spre dreapta 
şi roibul asculta şi lua parte la luptă ajutindu-şi 
stăpînul, de parcă ar fi fost o fiinţă cugetătoare, o 
împunsătură dibace urmată de descumpănirea şi apoi 
de prăbuşirea celui atins. O  namilă-n faţă, 
pregătindu-se să-l zdrobească cu o lovitură năpraznică 
de ghioagă, dar săgeata ţintită fără greş de Cirstea l-a 
făcut să se holbeze mai întîi şi apoi să se frîngă-n două 
peste oblincul şeii. După aceea s-a petrecut un lucru 
pe care el nu l-a înţeles: In faţă, falnic, cu sabia pătată 
de sînge, neînduplecat în priviri i-a apărut Condrea 
pîrcălabul. Pentru o clipă, lon a rămas descumpănit, şi 
pînă să se dumirească ce se-ntîmplă cu el, a simţit cum 
îl săgetează ceva fierbinte. A încercat să-şi sprijine 
bine picioarele în scările de la şa, dar o negură ca o 
aripă uriaşă de pasăre i-a acoperit treptat ochii şi atit a 
putut să-şi dea seama că este pierdut şi n-a mai simţit 
şi n-a mai ştiut nimic din cele ce se petreceau în jurul 
lui. 


XI 


S-au vălmăşit în minte-i chipuri cunoscute şi 
neştiute, apăreau împărecheri stranii, se topeau ca să 
facă loc altora ca, la rîndul lor, şi ele să dispară, 
alunecînd de parcă n-ar fi avut trupuri din carne şi oase 
care să le pună în legătură trainică cu pămîntul. 
Această fugă halucinantă a feţelor era însoţită de un 
vuiet nemaipomenit. Strigăte şi ţipete, izvorite nu se 


ştie de unde, făceau să fie înfricoşătoare această 
vedenie. 

Chiar şi atunci cînd pe chipurile ce se prindeau 
într-o neostenită mişcare se vădea o mare veselie, nu 
era vorba de o bucurie pămîntească, ochii lor aveau o 
sticlire de gheaţă care făcea ca risul să se 
preschimbe-n rînjet. Şi din această vălmăşeală a 
răsărit chipul bărbos al lui Condrea, pe faţa căruia se 
vedea un zîmbet drăcesc, şi creştea matahala 
acoperind toată zarea, se apropia ameninţind cu o 
ghioagă uriaşă, bucurindu-se dinainte că nu-i va scăpa 
prada care avea să fie strivită într-o clipă. lon a 
încercat să se ferească, să fugă, dar picioarele nu i se 
puteau desprinde de pămînt, şi l-a cuprins o groază 
fără margini. După care toate au fost supte de o putere 
năpraznică spre una dintre laturile zării şi nori vineţi au 
acoperit iarăşi firea. S-au aşternut şi citeva clipe de 
mare linişte, clipe care au durat cît un veac, pe care 
le-ar fi dorit fără de sfirşit, cînd i s-a arătat chipul 
Măgdălinei. Venea şi ea pe trimbe de lumină care o 
purtau pe deasupra unor pajişti ce se întindeau la 
nesfîrşit, sta cu capul puţin aplecat într-o parte şi se 
citea pe chipul ei o tristeţe nemărginită. L-a privit fără 
ură, fără bucurie sau fără milă, ca şi cum l-ar fi privit 
un străin pe care nu-l văzuse niciodată. Era un gînd al 
ei pe care el îl înţelegea fără ca ea să rostească o 
vorbă. A întins mîinile spre ea şi a strigat-o cu un glas 
în care el vroia să fie şi dragoste şi disperare, dar fata 
luneca încet fără să ia aminte la nimic. Şi atunci, 
aceeaşi pasăre neagră ce şi-a întins aripile peste 
mintea şi lumina ochilor lui, s-a repezit cu ghiarele ca 
nişte căngi de oţel ca s-o prindă pe fată şi s-o ducă pe 
alte tărîmuri şi lon a strigat înnebunit că o pierde iarăşi 
fără ca măcar să-i fi auzit glasul, a vrut să se repeadă 


spre fată, dar n-a izbutit să-şi urnească trupul care era 
țintuit de pămînt şi s-au topit iarăşi şi s-au vălmăşit 
toate rămiînînd stăruitoare ţipetele de mai înainte care 
izbucniseră, însoţite de izbituri de fiare ce sunau 
ascuţit prefăcîndu-se în şuierături nefiresc de puternice 
care făceau să-i ţiuie urechile şi tot capul. Şi negura a 
cuprins iarăşi toată fiinţa lui lon şi flăcăul a simţit 
nevoia să vislească în sus, spre înălţimi ca să 
descopere un fir cît de mic de lumină. Hăuri se căscau 
deasupra altor hăuri şi el încerca să se smulgă din 
întunericul care-l trăgea în jos, lipindu-se de el ca o 
smoală fierbinte, năclăindu-i trupul şi sufletul, aburi se 
vălătuceau în sus învăluindu-l şi încordarea lui a 
crescut, dorul şi năzuinţa spre lumină au fost şi mai 
puternice. Şi atunci s-a împlinit minunea: Întunericul şi 
fumul aburilor s-au viîrtejit, alungindu-se cerc după cerc 
pînă cînd s-a făcut o spărtură prin care a răzbit lumina 
şi albastrul cerului. A clipit nedumerit pentru că n-a 
înţeles ce se întimplase cu el. Lumina şi culoarea 
cerului au fost rupte de trupuri de oameni, adică părţi 
de trupuri pe care le putea zări el şi de copite sau 
crupe de cai care se împingeau cu mare strigare şi se 
sprijineau unii pe alţii. Incet, încet lon şi-a dat seama 
ce s-a întîmplat cu el. Trăia deci şi lupta se purta mai 
departe. A încercat să privească locul unde se afla 
căzut dar n-a putut să-şi mişte în voie capul. A zărit 
spre dreapta, nu departe de umărul lui, cum atîrna 
capul unui ţăran, asta se vedea după căciulă, frînt 
parcă din grumaz. | se prelinsese o diră de sînge la 
colţul gurii şi rămăsese cu capul ridicat într-o parte, cu 
ochii deschişi, privind neclintit în tina cu care trupul lui 
se înfrăţise iarăşi pentru veşnicie. Ilon a încercat să-şi 
mişte o mînă ca să se sprijine în ea, dar o durere 
ascuţită l-a săgetat iarăşi. Aceeaşi aburi, ca un fum alb 


s-au învălătucit acoperindu-i ochii şi fiinţa lui a lunecat 
iarăşi în întunericul care l-a sorbit fără să i se mai 
poată împotrivi. 

Cînd a pornit la atac măria sa Ştefăniţă Vodă, cu 
cetele de boieri care stătuseră în preajma lui şi cu 
lefegiii pe care-i ţinea domnia, s-a urnit şi gloata 
pedestră ca să sprijine strădania celor din faţă. 

Năvala pribegilor a fost oprită, zadarnic s-a virtejit 
în mai multe rînduri ca să poată frînge puterea din faţa 
lor, că n-a fost chip: Cetele lor s-au tălăzuit fără să 
poată trece peste digul de care se izbeau, lupta s-a 
încins temeinic pe toată linia de bătaie şi asta însemna 
pieirea lor, pentru că puterea cea mare şi multă se afla 
de partea domnului. Petrea Cărăbăţ, bătrinul Cosma 
Şarpe şi alte căpetenii ale pribegilor au cercat să-şi 
ducă cu multă vitejie cetele la luptă, fără să se cruţe, 
îmbărbătîndu-i pe ceilalţi cu curajul lor. Ci nimica nu au 
folosit pentru că în inima pribegilor a început să-şi facă 
loc frica şi spaima. Ştiindu-şi moartea de-a pururea 
înaintea ochilor şi că nici loc de odihnă nu se află 
pentru ei, nu le-a mai stat inima la război. Au picat 
mulţi dintre ei. Condrea piîrcălabul, după ce l-a împuns 
pe lon, a încercat să sprijine o lovitură dintr-o latură pe 
care se grăbea să i-o dea lui Nicoară, care venise în 
ajutorul stăpînului său, dar n-a mai avut timp să-l 
întîmpine pe Pătru Manciu care l-a izbit cu sete peste 
coiful de oţel, după care l-a împuns de pe cal şi i-a pus 
juvăţul de git. A fost prins şi cel de-al doilea pîrcălab de 
la Neamţ. Aceeaşi soartă au avut şi alţii, fiind cotropiţi 
pribegii de numărul cel mare al oamenilor domniei. 
Alţii au fost hăcuiiţi şi nu se putea aştepta nimeni la nici 
o îndurare. Acum nu mai era vorba de o luptă 
oarecare, avea loc o răfuială între cei de rînd şi boierii 


care nu mai cunoşteau nici o îngrădire în pofta lor de a 
avea pămînt şi putere. 

După o vreme pribegii şi-au dat seama că vor 
pieri cu toţii, căci nu pot izbîndi pe un domn căruia i-a 
sărit ţara într-ajutor. Şi atunci, în frunte cu Petrea 
Cărăbăţ, cu Cosma Şarpe şi cu pretendentul Petru 
Pribeagul au năzuit în jos, spre Bacău, ca să apuce 
calea munţilor şi să scape în Transilvania. 

N-au putut să rupă lupta cu tocmeală, ci s-a 
răşchirat oastea lor fugind care încotro au văzut cu 
ochii. Cei ce-au izbutit să-i urmeze pe căpeteniile lor au 
scăpat cu bine, fără prea mare sminteală, cei care s-au 
răsfirat însă în cete mici, au fost urmăriţi prin păduri şi 
pe potecile de munte, unii fiind prinşi, mulţi dintre ei 
fiind măcelăriți. 

Ştefăniţă, mulţumit de izbîndă, a trimis numai o 
mică parte din călărimea sa ca să ia urma pribegilor, 
pe ceilalţi i-a mai oprit o zi pe loc, după care i-a 
slobozit la căşile lor. In ziua aceea, cînd au rămas cu 
toţii în preajma domniei a avut loc şi o judecată a 
pribegilor prinşi. Domnul a hotărît să li se taie capetile 
ca mari trădători ce erau şi atunci au pierit Condrea, 
Costea pircălab, Sima vistiernicul, lvanco logofătul şi 
mulţi alţii, că osteniseră călăii de atita muncă. Pe alţii, 
domnul i-a răsplătit cum se cuvine şi mulţi inşi au fost 
dăruiţi şi multora li s-a făcut cinstea de a fi numiţi viteji 
de către domn. 

S-au grijit apoi fiecare de morţii şi de răniții lor. 
Bătrînului Cosma Movilă, Ştefăniţă i-a mulţumit pentru 
credinţa arătată şi l-a chemat pe doftorul măriei sale 
ca să-i dea îngrijire feciorului de boier. Slugile lui 
Cosma au tocmit un soi de împletitură pe doi pari care 
au fost legaţi de doi cai şi pe împletitură au aşternut 
pocladă şi straie după care l-au pus peste ele pe lon. 


Tînărul a izbutit să mai deschidă ochii odată cînd au 
pornit la drum, de la Tîrgul Romanului spre Hudeşti şi a 
înţeles că viaţa lui este în mare primejdie, încurajările 
celor din jur porneau din inimă, dar prea erau rostite cu 
un ce, în glas, care l-au făcut să priceapă că norocul lui 
cel bun de pînă atunci l-a părăsit. Simţea o durere 
ascuţită lîngă umărul drept dar nu-şi da seama ce s-a 
întîmplat. Ghicea că nu este bine ce se petrecea cu el. 
Dacă ar fi fost ceva uşor nu şi-ar fi pierdut firea de 
atitea ori şi nici n-ar fi zăcut în neştire. Dar nu apuca să 
revină printre cei vii şi iarăşi se afunda în neştiinţă şi 
întuneric. Boierul cel bătrîn ştia că fiului său i-ar fi prins 
mai bine să stea nemişcat dar nu avea nici o curte pe 
aproape şi nici nu putea s-o lase pe jupineasa lui să se 
prăpădească de grijă. Poruncise să meargă la Hudeşti 
pentru că acolo feciorul avea să fie bine îngrijit. Printre 
oamenii săi se afla şi unul priceput în oblojitul rănilor, 
Avram din Balasăneşti, vornic al curților boiereşti de 
dincolo de Prut. 

Au călătorit greu, pentru că se mişcau cu multă 
îngrijire ca să nu-i dăuneze feciorului lui Cosma Movilă. 
Avram avea mînă uşoară, era în stare să pună la loc 
orice os rupt sau numai sărit din încheietură, dintr-o 
singură mişcare, şi fără prea multă durere. Cel oblojit 
de el simţea o junghietură mare şi cînd se holba de 
durere şi încerca să sloboadă un răcnet, simţea cum se 
alină şi se ostoia durerea de parcă era luată cu mina. 
Avram era slab în descîntece. Asta era o treabă a 
muierilor, nu a bărbaţilor. Cunoştea însă puterea 
multor buruieni şi ştia cum să se folosească de ele 
pentru a vindeca răni diferite. l-a mărturisit stăpînului 
că rana lui lon este cu mare primejdie. Va putea să 
scape dacă îl va ajuta tinereţea şi puterea lui. 


După o săptămînă de drum, boierul Cosma cu 
slugile pe care le avea în Ţara de Sus îşi făcea intrarea 
în curţile de pe apa Başeului. Jupîneasa Teodosia, care 
stătuse de veghe în ultimele zile cînd la Hudeşti 
începuseră să vină veşti despre ciocnirile şi lupta cu 
pribegii, veşti amestecate din care nu puteai lămuri 
mare lucru, cerceta ba bobii, ba visele avute, cu o 
ţigancă bătrină şi pricepută, în nădejdea că va desluşi 
ceva din ceea ce se petrecea departe de casa ei. Nici 
unele, nici altele nu i-au dezvăluit nici o taină şi iată 
acum, pe porţile curților domniei sale pătrundea ceata 
de oamenii care-i slujeau pe ei, pe urmaşii Hudiceştilor 
şi pe feţele lor nu se citea bucuria întoarcerii la vatră. 
Un semn rău şi ochii jupînesei au căutat pricina acestui 
rău, l-a zărit pe pan Cosma, nu l-a zărit însă pe lon şi 
printre călăreţi a văzut targa purtată de cai şi a înţeles 
că nenorocirea s-a abătut asupra casei lor. A dat un 
țipăt ascuţit, s-a clătinat o clipă şi slugile i-au sărit în 
ajutor, după care a strigat cu glas mare şi a cerut săi 
se spună dacă feciorul ei trăieşte sau nu. Pan Cosma a 
grăbit, s-a aflat repede lîngă ea şi i-a strigat şi el, la 
rîndul său, că lon trăieşte. 

Jupîneasa Teodosia s-a întors spre femei, a cerut 
să vină Rafira, ţiganca pe care toată lumea o socotea a 
fi un vraci neîntrecut, a poruncit să i se fiarbă apă şi să 
se pregătească odaia cea de lingă cuhnie pentru lon. 
După care le-a cerut oamenilor să coboare cît mai 
repede pe fecior. Acesta începuse să aibă şi o uşoară 
fierbinţeală. Avram spunea că asta nu e bine deloc. 
Jupîneasa şi-a privit feciorul care zăcea alb şi 
neputincios şi iar a simţit o mare slăbiciune în trupul 
său după care, însoţindu-l, mărturisea cu o voce abia 
stăpiînită, printre lacrimi, toată dragostea şi durerea pe 
care le trăia dumneaei în acele clipe. Era o jelanie, ca 


la mort, şi asta l-a miîniat pe pan Cosma, care şi-a 
văzut de ale sale şi ale slugilor. Viaţa trebuia să intre 
iarăşi pe făgaşul ei firesc, după această turburare pe 
care o stirnise nebunia marilor boieri ai ţării. Armele 
trebuiau curățate şi îngrijite ca nişte lucruri de preţ ce 
erau. Cit îl priveşte pe fiu-său, dracu să mai înţeleagă, 
păgubos ca ăsta rar să mai vezi pe cineva. Cînd să te 
aştepţi la mari foloase din partea lui, căpiază după o 
muieruşcă şi bate hotarele ca s-o găsească, iar la 
război, să-i plingi de milă nu alta. Pan Cosma nu-şi 
putea închipui cum un tînăr cu îndemiînarea lui lon s-a 
lăsat răpus, de un războinic bun ce-i drept, dar feciorul 
său nu era singur, slugi vrednice, a căror vitejie a fost 
dovedită în atitea rînduri, erau alături de el, îl putea 
deci dovedi el pe Condrea. Nicoară spune că a fost 
ceva acolo, nici el nu ştie bine ce, numai lon de se va 
înzdrăveni va putea să lămurească, dar la război nu-ți 
este îngăduit să ai clipe de şovăială sau de nebăgare 
de seamă. Dacă nu omori tu, te omoară duşmanul pe 
tine. Să nu ţie minte o învăţătură atit de simplă! Pe ce 
lume şi-o fi închipuit că trăieşte băiatul asta? O 
mîngiiere avea pan Cosma: ceilalţi feciori, deşi mai 
mici, se arătau a fi cu picioarele pe pămînt, nu cum era 
zăludul ăl mare. Era cu inima cătrănită boier Cosma şi 
pornit rău împotriva prostiei altora, de aceea a lăsat-o 
pe jupineasa Teodosia să se descurce cum o şti şi cum 
o putea. 

Erau clipe de alinare, cînd fierbinţeala părea că 
este în scădere. Faptul că sta nemişcat şi că scăpase 
de hurducătura care-l chinuise zile în şir, îl făceau să-şi 
vină în fire, pentru scurtă vreme. Era ca o desprindere 
de ceva greu, nedesluşit, care-l trăgeau în jos, iar 
revenirea printre cei vii şi sănătoşi era ca o limpezire, 
ca o plutire uşoară. Îi vedea chipul Teodosiei cum îl 


priveşte. În ochii ei îndureraţi era şi milă şi dragoste 
nesfîrşită. Se bucura că-i poate spune citeva vorbe şi 
că el o ascultă şi o înţelege dar bucuria ei izvora dintr-o 
mare deznădejde. 

Cînd creştea iarăşi fierbinţeala, simţea cum se 
pierde şi orice încercare de a se păstra cu mintea 
întreagă în lumea Hudeştilor pe care o cunoştea în 
toată alcătuirea ei, fiind în stare să spună în ce vreme 
a anului se află numai după, cîntatul unui cocoş şi 
cîrîitul găinilor, sau după zbaterea pomilor, sau puterea 
vîntului şi a ploii, toată această strădanie a lui era 
zadarnică. Toate se topeau în timp ce fiinţa lui luneca 
într-o scufundare, care era ca o curgere fără oprire. 
Uneori, această lunecare se prefăcea într-o prăbuşire 
în neguri fără fund. Ceea ce-l îngrozea era faptul că 
hăul care se deschidea sub el era brăzdat de pînze 
uriaşe de metal, subţiri ca nişte pînze de joagăr, fără 
zimţi, cu dunga de sus ascuţită ca o lamă de brici, iar 
el se prăbuşea printre aceste lame, înţelegind că orice 
atingere ar fi însemnat despicarea lui. Era o repede 
prăbuşire, ameţitoare, cu zvicniri într-o parte şi alta 
pentru a se feri de primejdie şi nu pricepea cum de se 
înfăptuia minunea şi scăpa teafăr. Creştea însă groaza 
odată cu această nălucire care nu părea să se mai 
sfirşească odată, iar cei din jurul lui nu înțelegeau de 
ce uneori geme şi tresare cu faţa schimonosită. Le 
puneau pe toate pe seama durerii şi îngrijorarea 
jupînesei Teodosia era mare şi cu temei. Cocea locul 
rănii şi dacă nu se oprea această coacere, copilul ei 
avea să se prăpădească. Înţelegea lucrul ăsta şi îşi 
chinuia mintea ca să găsească leacul care să-i scape 
feciorul. Rafira, ţiganca, îşi pusese tot meşteşugul ei la 
încercare. Fierturile şi oblojelile ei nu dovedeau că 
schimbă cu ceva starea lui lon. Şi, deşi n-ar fi vrut, 


gîndurile ei începeau să se adune şi nădejdile ei să se 
reazime într-o singură fiinţă de care-i era puţin teamă: 
Cîrstina din Mlenăuţi. Pînă într-o zi, cînd l-a chemat pe 
Nicoară şi i-a cerut să încalece şi s-o aducă pe 
vrăjitoarea din satul aflat peste părău. Rafira s-a 
împotrivit cu îndirjire. Puterea şi tainele în stăpînirea 
cărora se afla nu trebuiau puse în cumpănă. Pan 
Cosma a pufnit, în semn că nu-i face plăcere o 
asemenea dezlegare. Dorinţa jupînesei Teodosia de 
a-şi scăpa odrasla era însă mai tare decit voinţa altora 
şi a treia zi după Sintă Maria Mică, pe chindie, Cîrstina 
şi-a făcut intrarea în curţile de la Hudeşti. Era aşteptată 
cu nădejde amestecată cu teamă. O vrăjitoare trebuie 
să arate ca şi Ucigă-l-toaca cu care era însoţită. Chiar 
dacă nu i se văd corniţele de sub testemel şi nici codiţa 
de sub catrinţă, nasul trebuia să fie musai coroiat şi 
ascuţit, ochii sfredelitori, scăldîndu-se în ape murdare 
şi urdori, gura pungită şi faţa numai o încreţitură, 
girbovită gata să încalece pe un ţap spurcat sau pe un 
măturoi şi să străbată văzduhul ca şi gîndul. Cei care 
ştiau că vine şi o aşteptau, nu le-a venit să-şi creadă 
ochilor cînd au văzut pătrunzînd pe poarta cea mică, o 
nevastă tînără şi frumoasă, cum rar se află printre 
oamenii de rînd şi necăjiţi, în al căror trup se vădea 
întipărită truda de zi cu zi. Şi iată că din aceşti robi ai 
pămîntului răsărise, ca prin minune, o floare aleasă în 
care toate se îmbinau într-o fericită alcătuire care nu 
poate trece fără să stîrnească o mare turburare între 
bărbaţi şi multă nemulţumire între femei. 

Femeia nu arăta nici îndrăzneală, dar nici sfială. 
S-a purtat cu multă bună-cuviinţă în faţa jupinesei 
Teodosia care s-a arătat mirată că o fiinţă atît de tînără 
a avut răgazul să pătrundă în taina atitor lucruri încît 
să i se ducă faima dincolo de hotarul satului în care 


văzuse lumina soarelui. A întrebat-o dacă a adus cele 
trebuitoare pentru un bolnav cum era feciorul ei şi 
Cîrstina a mărturisit că-l ispitise pe Nicoară despre cele 
ce se petreceau la curtea boierească, aşa că a venit cu 
toate cîte credea ea că-i vor fi de folos. Invelită în cîrpe 
curate de în, se aflau în straiţa ţesută din lînă, cu baeră 
frumos înflorată, rădăcini, frunze şi flori, al căror rost îl 
ştia numai ea. A cerut să-l vadă pe bolnav. lon zăcea 
dus, cuprins iarăşi de o mare fierbinţeală. l-a pus mîna 
pe frunte şi a priceput că nu-i de şagă. Avea o mînă cu 
degete lungi, de parcă neam din neamul ei nu pusese 
mîna pe sapă sau pe seceră. Erau miini arse de soare, 
dar nu bătucite de muncă. L-a mîngiiat pe bolnav pe 
frunte şi pe păr şi mai mult şoptit îi curgeau vorbele 
din gură, împerechindu-se în stihuri, într-un descîntec 
pe care cei din jur nu-l înțelegeau. Mina rece şi 
mîngiierea ei l-au smuls pe lon din starea lui, a clipit cu 
greu şi a încercat să înţeleagă ce se petrece cu el. Erau 
femei în jurul lui, a zărit-o pe jupîneasa Teodosia căreia 
a vrut să-i zimbească, mai mult o schimonoseală al 
cărei tilc a fost înţeles de mamă. Una dintre ele, 
necunoscută, i-a cerut îngăduinţa să-i vadă rana. A 
încuviinţat din ochi, s-a lăsat în seama unor miini care 
lucrau uşor, aproape fără să le simtă. După ce i-a 
cercetat rana, Cîrstina a rugat-o pe jupineasa Teodosia 
să-i dea voie să treacă la cuhnie şi acolo a cerut 
slugilor să i se dea anumite vase şi să fie lăsată 
singură. 

— Crezi Cîrstina că poate scăpa? a întrebat-o 
jupîneasa Teodosia cu îndoială în glas. 

— Stăpînă, datoria noastră este să încercăm. Nu 
pot să făgăduiesc nimic. Dacă l-aş fi îngrijit de la 
început n-aş fi avut nici o îndoială. Acum e cam tîrziu. 
Mi-e frică să nu biruie coptura ce se poate întinde, dar 


am să încerc să-i vin de hac. Făgăduiesc să fac tot ce 
pot. Sînt însă puteri şi mai mari decît noi. Se întîmplă 
să izbîndesc uneori acolo unde, alteori, trebuie să mă 
dau bătută. Am cu mine tot ce-mi trebuie: ierburi bune 
de pus pe rană, dar şi ierburi pentru fierturi care să-l 
întărească. Numai un lucru doresc, stăpînă, dacă este 
cu putinţă. Să fiu lăsată în pace, de acum încolo să nu 
se mai amestece nimeni, în nici un chip. 

— Şi dacă-i cu primejdie? s-a temut jupîneasa. 

Cîrstina a zîmbit. Ştia că oamenii au nevoie de ea, 
doresc ajutorul ei, dar că se şi tem de ea. 

— Eu nu-i voi face nici un rău, stăpînă. Numai că 
taina pe care o păstrez eu, trebuie să nu o cunoască 
nimeni, altfel îşi pierde puterea tot ce făptuiesc. M-am 
legat cu straşnic jurămiînt să nu spun nimic, pînă la 
moarte, cînd o să încredinţez tot ce ştiu unei alte fiinţe. 
Dar numai una trebuie să afle, nu mai multe. E un 
legămiînt pe care trebuie să-l ţiu. 

Să nu vă fie frică. Se spun multe despre noi, dar 
puţine sînt adevărate. Ceea ce este adevărat şi vă pot 
spune, e că fiecare boală îşi are leacul ei, numai că 
trebuie să ştii care este buruiana aia lăsată de 
Dumnezeu, cînd trebuie culeasă şi cum trebuie luată. 
Sînt şi părţi de la păsări şi de la animale bune pentru 
leac. lar pentru fiecare boală sînt vorbe care trebuiesc 
rostite numai într-un fel şi într-o anumită vreme, cînd 
se pregăteşte băutura sau unsoarea. Eu, stăpină, nu 
sînt vrăjitoare, deşi lumea crede altfel. Nu m-am 
încumetat şi nici nu mă încumet să trec dincolo de cele 
lumeşti, pentru că mă tem pentru sufletul şi pentru 
viaţa mea. 

— Fă-ţi datoria fără grijă şi te-oi răsplăti cum se 
cuvine. Spune părintele Naftanailă că numai prin 


rugăciune şi credinţă se poate tămădui cineva, pentru 
că orice tămăduială vine de la Dumnezeu. 

— Părintele Naftanailă are dreptate, stăpină, dar 
vezi domnia ta că toate cîte sînt sub cer şi pe pămînt 
sînt tot de la Dumnezeu lăsate. Şi buruiana, şi vietatea 
de care mă folosesc eu, ca şi darul pe care-l am de a 
vindeca, sînt tot de la Dumnezeu. 

Toate astea au fost spuse cît Ciîrstina îşi căuta şi 
împărțea seminţele, frunzele, florile pe care le scotea 
rînd pe rînd din straiţă şi cînd s-a oprit, semn că vrea 
să-şi vadă singură de meşteşugul ei, jupîneasa 
Teodosia a ieşit, împăcată oarecum de vorbele femeii, 
vorbe cuminţi şi aşezate, rostite cu frică de Dumnezeu, 
ceea ce însemna că nu are nimic cu Necuratul şi 
jupîneasa şi-a făcut cruce şi s-a stuchit în sîn. 

Aceeaşi femeie, al cărei chip nu-l cunoştea, l-a 
silit pe lon să soarbă o bătură amară, cînd întunericul 
se lăsa peste curţile de la Hudeşti. li era mai greu cînd 
se lăsa noaptea. A sorbit cu mare scîrbă băutura dată 
cu multă îndemiînare, după care o ţigancă împreună cu 
femeia aceea l-au lăsat uşor între perine. A urmat apoi 
desfăcutul rănii. Fesele desprinse împrăştiau un miros 
greu. Aceleaşi miini care-l cercetaseră spre seară, 
aproape pe nesimţite, au spălat rana cu o fiertură 
anume făcută, după care a pus unsoare şi peste 
unsoare frunza lată a unei plante pe care n-o luase în 
seamă pînă atunci. l-a fost greu şi durerea l-a săgetat 
în mai multe rînduri. Vorbele femeii curgeau mereu, 
fără nici o noimă pentru el, căci n-avea putere să le 
pătrundă înţelesul şi femeia ştia asta, din care pricină 
îşi vedea liniştită de treburile ei. La lumina opaiţului, 
oblojeala a mai fost schimbată o dată în timpul nopţii. 
La ziuă, lon a fost silit să bea iarăşi fiertura amară şi iar 
s-a schimbat oblojeala. Rana era curățată de patru ori 


pe zi şi o dată noaptea, băutura aceea amară a trebuit 
să o soarbă de trei ori pe zi. Bolnavul zăcea pierdut 
mai toată ziua şi Cirstina îl vedea cum se zbuciumă în 
somnul lui primejdios, care-i muncea şi mai mult trupul 
şi sufletul. Sta mereu în preajma lui de parcă s-ar fi 
bătut şi ea cu boala, cînd îl scutura rău fierbinţeala, îi 
cuprindea fruntea cu palma şi rostea vorbe numai de 
ea ştiute. Fura cîteva ceasuri de somn, într-o odaie a 
slugilor, în care mai văcuia o bătrină, după care iarăşi 
venea lîngă patul lui lon. Ştia că boierii din Hudeşti au 
un flăcău, şi-l zărise de cîteva ori de departe, dar 
niciodată nu-l privise pe lon de aproape ca acum. 
Privindu-l şi grijindu-l toată vremea, în sufletul ei şi-a 
făcut loc o mare părere de rău la gindul că un 
asemenea fecior, puternic şi frumos, ar fi putut să 
închidă ochii pe vecie. Cînd rămînea numai ea cu lon şi 
acesta era cuprins iarăşi de fierbinţeală, îi mîngiia 
fruntea şi pletele, sufla peste faţa lui rostind cu mare 
încordare vorbe care să-i aducă alinare. Cînd lon îşi 
venea în fire şi deschidea ochii, ea se aşeza cuminte 
pe un scaun, nu departe de patul bolnavului şi aştepta. 
l-ar fi părut nespus de rău ca un flăcău ca lon să se 
prăpădească, dar gîndurile ei erau curate şi toată fiinţa 
ei trăia într-o mare încordare, străduindu-se cu toată 
puterea darului ei să-i vină în ajutor feciorului care se 
afla între viaţă şi moarte. A mai adăugat încă o fiertură 
pe care lon a trebuit s-o înghită cu anevoie şi după trei 
zile de zbucium şi de înfruntare, a apărut primul semn 
că boala ar putea sa fie biruită. lon a rămas treaz mai 
multă vreme. Avea mintea limpede şi pentru prima 
dată de cînd fusese rănit pe cîmpul de luptă, era stăpîn 
pe gîndurile sale, în stare să înţeleagă ce s-a întîmplat 
cu el, cît de mare a fost şi era încă primejdia care-i 
ameninţa viaţa. Cîrstina s-a strecurat pe uşă şi a 


chemat-o pe jupineasa Teodosia ca să-şi vadă fiul în 
stare de veghe. Chipul mamei, pe care se citea 
durerea dar şi fiorul primei nădejdi, vorbele ei în care 
se simţea cît de mare îi era îngrijorarea, l-au mişcat pe 
lon. S-a bucurat pentru bucuria şi căldura cu care-l 
învăluia singura fiinţă pe lume care nu-i cerea nimic în 
schimbul simţămintelor ei. Pricepea acum că trebuie să 
dai ca să ţi se dea, că nu există nici o împrejurare în 
viaţă în care să fii unicul părtaş al unor mari bucurii 
sau dureri, cu excepţia acestei fiinţe care se apleca 
asupra lui stăpînindu-şi cu greu şuvoiul de lacrimi ce 
sta să zbucnească nestăvilit - de durere dar şi de 
bucurie - atunci cînd era vorba de soarta vlăstarului ei. 
S-a întristat pentru nevolnicia omului şi mai cu seamă 
pentru starea lui de atunci care-i arătă cit de firavă şi 
de neputincioasă este fiinţa omenească. Se socotise 
tare, de nebiruit şi iată că acum zăcea ca un netrebnic, 
puterea lui sufletească n-avea nici un preţ, iar 
slăbiciunea lui trupească-l umilea. N-a dat glas 
gîndurilor sale pentru că n-a vrut să-şi supere mama. 
Jupîneasa Teodosia nu l-ar fi înţeles şi s-ar fi întristat şi 
mai mult. li căşunase şi aşa destule griji, n-avea de ce 
să le sporească cu nemulţumirea care zăcea în sufletul 
său. Zvonul de glasuri şi mişcarea pe care a simţit-o în 
casa şi curţile de la Hudeşti nu i-au spus nimic. 
Prăbuşirea aceea nesfirşită în hăul plin de capcane 
care-i bîntuia mereu mintea cuprinsă de fierbinţeală, 
poate că ar fi dus pînă la urmă la o scufundare lină în 
neființă şi o asemenea încheiere i se părea că ar fi fost 
mai potrivită. Mintea şi sufletul lui erau turburi nu 
numai din pricina suferințelor trupeşti. Acestea se 
adăogaseră altora, mult mai adînci. Într-un moment în 
care nădăjduise o dezlegare pentru chinurile care-i 
pustiiseră inima din primăvară şi pînă în toamnă. Şi ce 


s-a ales din toate nădejdile sale? Acest gînd i-a răvăşit 
întreaga fiinţă, l-a cuprins iarăşi o mare slăbiciune şi a 
închis ochii. Cei ai casei l-au părăsit pentru a nu-i spori 
cu prezenţa lor neodihna. S-a aşternut iarăşi liniştea în 
odaia lui. 

Cînd a deschis ochii, în lumina potolită care 
umplea încăperea, a desluşit, de data aceasta şi mai 
bine, chipul acela de ţărancă ce se amesteca mereu în 
vedeniile lui. Era deci o fiinţă din carne şi oase, care-l 
veghea pe el, o fiinţă pe care n-o cunoscuse pînă 
atunci şi al cărei rost nu-l înţelegea. A privit-o îndelung, 
aşa cum o făcea fără să-şi dea seama şi în alte dăţi, cu 
alte lucruri din casă, pînă ce ele se vălmăşeau 
împletindu-se cu altele pe care le năştea mintea lui 
înfierbintată. De data aceasta, însă, a rămas treaz şi 
femeia tînără, din faţa lui, s-a păstrat ea însăşi 
neclintită, într-o aşteptare al cărei tilc îi scăpa. Nu era 
în stare să înţeleagă dacă-i frumoasă sau nu, pentru că 
mintea lui nici nu putea să cuprindă asemenea ginduri, 
dar o simţea ca pe ceva care-i făcea bine, cum ar fi o 
apă care-ţi potoleşte cu răcoarea ei arşiţa ce-ţi chinuie 
trupul. O stare ciudată a sufletului său, nelămurită, pe 
care o primea aşa cum venea, fără să-i caute rostul. 

Într-un tîrziu a izbutit s-o întrebe, cu un glas în 
care se vădea slăbiciunea lui, cine este, de unde vine 
şi ce caută ea acolo. 

lar fiinţa asta, care stăruia în acelaşi loc, s-a 
dovedit că are glas, deci nu era nicicum o închipuire, 
iar glasul ei era plăcut, învăluind vorbele ce izvorau 
fără nici o oprelişte cu un sunet care avea în el mari 
limpezimi, şi această înlănţuire era ca o vrajă, ca un 
leac menit să-i strecoare pe nesimţite liniştea de care 
întreaga lui fiinţă avea nevoie. 


XII 


Părinţii  Cîrstinei se  născuseră vecini pe 
pămînturile care ţineau de moşia străveche a 
Hudiceştilor de la Hudeşti şi Mlenăuţi. Ultimul sat era 
aşezat spre soare-apune faţă de Hudeşti şi dintre 
casele lui se înfiripa un izvor care se vărsa în Başeu. De 
pe coastele printre care se scurgea piriul se puteau 
zări curţile, morile şi helăştaele boiereşti de pe Başeu. 
Mlenăuţii nu era un sat mare, abia douăzeci şi cinci de 
gospodării. Case mărunte şi prăpădite, care se înălţau 
cu greu deasupra pămîntului, se pierdeau între 
grădinile cu pomi şi salcimi printre care erau risipite 
ştiubee cu albine. 

Coste Streşină moştenise gospodăria părintească 
ce se afla chiar pe locul de unde izvora piriul iar casa 
lui, cu cele ce se cuprindeau în ea, nu se deosebeau 
prea mult de celelalte gospodării din sat. Nici viaţa 
mlenăuţenilor nu se deosebea prea mult una de a 
altuia, bucuriile şi nenorocirile fiind asemănătoare 
pentru ei toţi, pentru că şi unele şi altele veneau, 
îndeobşte, de sus. 

Cînd se arătau semnele că primăvara se va 
statornici în Ţara de Sus, pe vremuri, venea vornicul 
curților boiereşti de la Hudeşti, se aduna toată obştea 
satului şi se împărțeau delniţele din moşia boierească, 
fiecare delniţă cuprinzînd loc destul de sămănat mei şi 
grîu cît să ajungă celor din casă şi să se dea şi 


zeciuiala cuvenită boierului. Păşunea era în folosinţa 
obştii şi deoarece făcea parte tot din trupul moşiei 
boiereşti, oamenii erau datori să-i dea boierului un miel 
în săptămîna Paştilor, şi tot a zecea parte din brinza şi 
din lîna oilor. Pentru vitele mari, fiecăruia i se da, după 
numărul capetelor de vite, cîtă fineaţă era dator să 
cosească pentru boieri, cîte zile să facă la pădure, 
pentru curăţatul ei dar şi pentru a nu lipsi curţile din 
Hudeşti de lemnele de care aveau nevoie în timpul 
iernii. 

După ce se făcea această împărţeală, răminea în 
grija cerului ca oamenii să se bucure sau nu în anul 
acela. De ploua şi da căldură la timp, era belşug din 
toate şi viaţa părea că are un rost pe pămînt. Cînd era 
secetă, cît se usca totul pe cîmp şi pe coaste, iar de 
ploua mult şi putrezeau toate sub tină, încît omul nu 
avea cu ce s-o scoată la capăt pînă la culesul din anul 
următor, era un chin şi pentru fiinţele omeneşti dar şi 
pentru vite. De aceea, cerul era privit cînd cu bucurie, 
cînd cu duşmănie, deşi pentru simţămiîntul din urmă 
popa satului le spunea că era mare păcat, ca şi cum ar 
fi fost o fiinţă vie, apropiată sau străină, binevoitoare 
ori potrivnică, după împrejurări. 

De la o vreme, delniţele se moşteneau de urmaşi, 
nu mai era nevoie de împărţirea lor primăvara, fiecare 
ştiind ce are de făcut. Pămînt era destul şi dacă era 
nevoie, se putea curăța o parte de pădure, sau se 
putea ara şi sămăna mai multe prăjini din fineaţă. Dar 
numărul oamenilor nu creştea, pentru că mulţi copii să 
prăpădeau înainte de a se înălța pe picioare, iar de se 
întîmpla ca toate să se scurgă în folosul omului, ani de 
zile în şir, veneau molimele care dijmuiau straşnic viaţa 
omului, fără alegere, tineri şi bătrîni, femei şi bărbaţi 
prăpădindu-se pe capete, încît multe case rămîneau 


pustii. Cînd moartea era biruită, gospodăriile se 
întemeiau cu greu, în timp, din care pricină Hudiceştii 
se purtau cu mare grijă pentru supuşii lor, pentru că 
buna lor stare depindea de numărul de suflete care se 
aflau pe moşiile lor. Mai erau şi războaiele care-şi 
cereau şi ele partea de viaţă, iar domnia măriei sale 
Ştefan Vodă fusese cu belşug în această privinţă. Spre 
sfîrşitul zilelor marelui domn, s-au pornit iarăşi 
războaie cu păginul care se înstăpinise peste cetăţile 
din latura de miazăzi a ţării, vornicul Boldur se repezise 
ca un leu cu oaste de călăreţi, izbise noaptea, prădase 
şi arsese răspîndind moarte şi groază peste tot, dar 
fără să poată pune mina pe una din cetăţi. Creştinii 
care făgăduiseră că-şi vor uni cu toţii puterile pentru 
a-l izgoni pe duşmanul comun dincolo de strîmtori şi 
după aceea spre pustiurile de unde venise, nu s-au 
ţinut de cuvint şi, furios, domnul s-a ridicat împotriva 
leahului, pentru o pricină mai veche, moştenită de pe 
vremea străbunicului său. Au urmat prădăciuni de o 
parte şi de alta, cete de călăreţi au pătruns în regat şi 
au pustiit în mai multe rînduri spre Camenița şi Liov, 
iar boierii leşi au ridicat şi ei oaste de călăreţi care a 
trecut hotarele Moldovei prădînd ţinuturile de margine. 
Hudeştii şi Mlenăuţii scăpaseră cu bine, o vreme, dar 
cînd Ciîrstina se ridicase numai cu o şchioapă peste 
genunchii maică-si s-a prăvălit din senin nenorocirea 
peste casa şi satul lui. O ceată de călăreţi tocmiţi de un 
şleahtic de margine, ca să meargă în dobindă, în 
Moldova, s-a desprins de grosul oştirii şi a năvălit 
asupra curților Hudiceştilor. Nădăjduiau să pună mina 
pe o parte din neamul boieresc şi pe casa acestora, 
unde bănuiau că se află mari averi. Printre oamenii 
şleahticului se afla şi un tilhar care-şi avea sălaşurile 
lui pe Nistru, la Bacuta şi Studenica şi cunoştea o parte 


din Ţara de Sus, unde dăduse mai multe lovituri. Era 
pe jumătate rutean, pe jumătate moldovean aşa că 
bîntuia Podolia şi cînd i se lua urma acolo, pentru o 
vreme hălduia prin pădurile de dincoace de hotarul 
Moldovei. El era călăuza năvălitorilor. Coste Streşină se 
afla cu nevastă-sa, Aniţa, cu treburi, spre Başeu, unde 
erau nişte helăştae ale Hudiceştilor, nu departe de 
Suharău, cînd au fost loviți de călăreţii leşi. N-au avut 
timp să-şi dea seama cine sînt aceşti călăreţi şi nici să 
fugă. Au încercat să se ferească din calea lor, cînd au 
înţeles că nu sînt oamenii ţării, au fost însă ajunşi şi 
hăcuiţi, din fuga calului. S-au prăbuşit, despicaţi, în 
pulberea drumului, au fost călcaţi sub copita cailor, 
sîngele şi trupurile lor amestecîndu-se cu ţărina. Satul 
a fost răvăşit în cîteva clipe, focul a cuprins casele şi 
clăile cu fîn, cei care n-au avui timp să se ascundă au 
fost măcelăriți fără milă şi fără deosebire. Cîrstina care 
nu avea decit patru ani a privit cu groază cum peste 
buna ei după mamă s-au prăbuşit grinzile care ţineau 
acoperişul şi bătrîna, lovită în moalele capului, a căzut 
şi a ars odată cu casa. Cum de a scăpat copilul, a fost o 
minune! După ce a trecut primejdia şi s-a potolit 
pojarul, cei ce scăpaseră au găsit-o pe fetiţă sleită de 
groază şi de plinset. Părinţii ei au fost aduşi după 
aceea şi înmormîntaţi în ţintirimul satului. Neamuri 
care s-o ocrotească n-au mai rămas; oamenii au 
privit-o încurcaţi, căci nu ştiau ce să facă cu acest copil 
într-o vreme în care toţi erau năuciţi de nenorocirea ce 
se abătuse din senin peste satul lor. Numai baba Maria, 
vrăjitoarea satului, scăpase neatinsă din acest necaz. 
Locuinţa ei, mai mult un bordei, pe jumătate în pămînt, 
jumătate afară, aşezat la marginea satului dinspre 
Hudeşti, rămăsese întreagă. Impinsă de dorinţa de a şti 
ce li s-a întîmplat altora, o pornise agale pe uliţa 


satului şi încerca să facă socoteala morţilor şi a celor 
rămaşi în viaţă, ispitindu-i pe cei care erau în stare să-i 
spună cîte ceva. Aşa a descoperit-o pe Ciîrstina, încă 
îngrozită, cu privirea rătăcită, singură şi pustiită. 

Cercetindu-i pe vecini şi înţelegind că fetiţa nu 
mai are pe nimeni pe lume, babei Maria i s-a părut ca o 
firească împlinire a soartei s-o ia cu ea, deşi ea însăşi 
îşi ducea cu greu traiul de pe o zi pe alta. Nu mai avea 
putere trupească să poată munci pămîntul. Mai ajuta 
din cînd în cînd pe unul sau pe altul, cînd era vorba de 
munci mai uşoare, dar ajutorul ei nu era primit cu 
bucurie şi oamenii, de frică, îi dădeau răsplată mult 
mai mult decit i se cuvenea pentru cit făptuise. Decit 
un blestem de la o asemenea fiinţă, mai bine o vorbă 
bună, chiar dacă n-ar fi ajutat la nimic. Ciştigul babei 
era însă altul. Veneau la ea mai ales femeile şi nu 
numai din Mlenăuţi, dar şi din satele vecine, pentru 
felurite descintece şi farmece, unele ştiute, altele 
rămase o taină între vrăjitoare şi cele care ceruseră 
lucruri socotite de mulţi mai presus decit firea. 

Cîrstina nu şi-a dat seama, la început, ce se 
petrece în casa bătrînei. Era mult prea mică pentru a 
înţelege ceva. S-a obişnuit cu tot ce era în locuinţa ei, 
mai puţin nişte lucruri păstrate cu grijă lîngă hornul 
casei. Pe corlata care mărginea hornul şi mai ales, în 
partea dinspre peretele potrivnic uşii, unde era 
întuneric, îşi avea baba Maria uneltele şi cutiile sale cu 
fel de fel de lucruri pe care nu dorea să le arate 
nimănui, îi ceruse şi Ciîrstinei să nu umble acolo şi 
atunci cînd copila, căţărată pe un scăunaş, încerca să 
vadă ce se află în partea cea mai luminată, baba s-a 
oţărit la ea, a ameninţat-o cu joarda şi i-a strigat să n-o 
mai prindă că o ucide. Avea baba în privire o lucire 
care o făcea straşnică la vedere şi Cîrstina s-a temut. 


Credea că cea care o culesese de pe drum este în stare 
de o asemenea faptă. 

Crescînd, ea şi-a dat seama, în joaca cu ceilalţi 
copii, că este privită cu o anume sfială, parcă altfel 
decit se priveau între ei ceilalţi tovarăşi de joacă. După 
aceea, a înţeles care este motivul pentru care este 
privită astfel. O fetiţă, mai îndrăzneață decit ceilalţi, 
împinsă şi de o mare dorinţă de a şti ceea ce era oprit 
să se ştie, a întrebat-o în mare taină pe Ciîrstina, dacă 
este adevărat că în casa babei Maria trăiesc jivine 
blestemate sau aducătoare de mari necazuri şi, mai 
ales, dacă este adevărat că la anumite ceasuri şi în 
anumite nopţi, baba stă de vorbă cu 
Ducă-se-pe-pustie. Cîrstina a înmărmurit. 

Vorbele spuse în şoaptă, privirile îngrijorate ale 
femeilor şi încordarea care se citea pe faţa lor atunci 
cînd se aflau în casa lor, acopereau deci o mare taină 
şi de aceea fusese alungată, fără nici o îngăduinţă, 
atunci cînd vroise să se apropie pentru a asculta şi ea 
cele ce se vorbeau în asemenea împrejurări. 

Pînă în clipa aceea, tot ce văzuse în locuinţa în 
care-şi petrecea copilăria, i se păruse firesc. De atunci 
încolo, însă, o oarecare teamă s-a strecurat în sufletul 
ei şi şi-a pus în minte ca să afle cîte ceva din cele ce 
făptuia baba Maria. 

Baba nu lipsea însă decit rareori din casă, încît 
cercetarea ungherelor în care se ascundeau acele 
lucruri de care se ajuta în farmecele sale, nu se putea 
face decit cu mari riscuri. Se mai adăuga şi teama: 
acolo puteau sălăşlui puteri nevăzute, în stare să te 
pocească, să rămii fără grai, sau să-ţi pierzi minţile, ori 
să rămii beteag de o mină sau de un picior şi cîte 
altele. Sau, dacă erau într-adevăr şi  jivine 
primejdioase? O buhă îţi poate scoate ochii cu ghiara 


sau cu clonţul, o năpircă te poate ucide cu o muşcătură 
şi atunci cum să te apropii de primejdii atit de mari? 
x 


x K 


Era întuneric beznă în toată locuinţa şi era timpul 
greu şi plin de primejdii din crucea nopţii. Simţea, ştia 
acest lucru şi de aceea, cînd pe ferăstruica ce da spre 
tindă, aşezată în dreapta uşii, a zărit un licăr de 
lumină, a început să-l cuprindă o mare spaimă. Lumina 
aceea era nefirească, pentru că niciodată nu fusese o 
asemenea lumină în acel loc. Şi cînd spaima din el 
creştea odată cu convingerea că în tindă se afla o 
putere neomenească, a răului, a avut dovada în uşa 
care a început să se deschidă încet, lunecînd uşor 
împinsă de puterea razei de lumină care izvora de 
dincolo. Groaza a pus stăpinire pe el atunci cînd în 
cadrul uşii a apărut şi purtătorul luminii: era EIl, 
Necuratul, cu picioare de ţap, cu corpul păros, cu cap 
de om şi coarne tot de ţap, alături de care urechi 
ascuţite, de pisică, stăteau ţepoase în sus. Era roşcat, 
ca şi lumina din juru-i, păşea rar şi apropierea lui era 
ca o ameninţare de moarte. S-a zvircolit, încercînd să 
se smulgă din pat şi să fugă, deşi ştia că n-o să poată 
să scape, a gemut, s-a ridicat în coate, a simţit cum 
toată groaza se adună în ochi, şi ochii-i creşteau în cap 
gata să iasă din găvanele lor, şi parcă puterea aceea 
l-a prins de mînă şi cînd a dat să urle a văzut, de data 
asta treaz fiind, că uşa spre care se uita cu adevărat, 
era închisă, iar pe braţul lui se afla mîna Cirstinei, iar 
pe chipul ei care se desluşea în lumina palidă a 
lumînării se vădea îngrijorare. 

— Ce s-a întîmplat, stăpine, l-a întrebat ea mai 
mult în şoaptă, ţi-e rău, cumva? Nu ţi-a crescut nici 


fierbinţeala, şi spunea asta în timp ce-i apăsa uşor 
dosul palmei pe frunte, ce rău poate fi? 

lon i-a povestit visul şi ea şi-a dat seama că toate 
cîte fuseseră închipuite porniseră de la cele ce i se 
petrecuseră în copilărie, erau în legătură cu povestirile 
ei. 

— Dar, stăpine, eu nu ţi-am vorbit niciodată 
despre aşa ceva şi nici nu cutez a-i spune numele. Nu 
ştiu nici acum dacă era adevărat ce se spunea despre 
baba Mana, pentru că ea n-a apucat să-mi dezvăluie 
toate tainele. Mi-am început ucenicia la ea cu 
buruienile de leac. Ea spunea că nu este nimic mai de 
preţ pe pămînt decit sănătatea omului. Din pricina 
păcatelor lui, sau pentru că aşa i-a fost dat, omul este 
însă pradă uşoară multor boli, unele fireşti, altele şi le 
face el cu mina lui, aşa cum ţi s-a întîmplat şi domniei 
tale. Ţin minte o vorbă a ei şi anume că nu este boală 
să nu-şi aibă leacul. Leacul este în buruieni, dar trebuie 
să ştii care buruiană se potriveşte bolii pe care vrei s-o 
tămăduieşti, cînd trebuie adunată şi cum trebuie dată 
bolnavului. Asta m-a învăţat. Despre vrăjitorie şi cite 
altele era în stare să facă ea n-a mai apucat să mi le 
împărtăşească, pentru că s-a prăpădit. A apucat-o o 
slăbiciune trupească şi s-a topit ca o lumînare. Şi ea, 
care i-a tămăduit pe atiţia, n-a fost în stare să se 
tămăduiască. Cînd o întrebam ce-i trebuie, spunea că 
n-are nevoie de nimic, că ştie bine că n-o mai poate 
ajuta nimeni şi că s-a împlinit sorocul să meargă acolo 
unde-i este orînduit fiecăruia dintre noi să se ducă. 
Mi-a părut rău că nu sînt în stare să-i dau nici un ajutor, 
am pliîns-o cum aş fi plins-o, poate, pe maică-mea, am 
astrucat-o în cimitir şi m-am întors la necazurile mele. 
Eram o fată mare acum, în stare să muncesc şi să-mi 
agonisesc hrana, dar eram singură pe lume. Am 


umblat atunci în toate cite au rămas de la ea, am 
cercetat toate ungherele. Am găsit şi unele lucruri 
care-mi vădeau că bătrina fusese şi vrăjitoare. Mi-am 
mai dat seama că a fost aşa şi de la unele femei care 
veneau la mine şi-mi cereau să fac ceea ce nu ştiam, 
pentru că nu învăţasem. Dacă ar fi trăit, poate că mi-ar 
fi arătat pe rînd şi lucruri care pentru mine au rămas o 
taină. 

Visul domniei tale a fost numai o spaimă născută 
din închipuire, iar spaimele închipuirii noastre trec cu 
mult, uneori, peste ceea ce noi credem că se întîmplă 
aievea, sau peste ceea ce ştim noi. Mulţi sînt în stare 
să pună mina-n foc că ei l-au văzut pe cel visat de 
domnia-ta, dar nu-mi vine să cred c-ar fi adevărate 
spusele lor. De frică, închipuirea noastră o ia razna. Eu 
am colindat după buruienile mele poieni aflate în mare 
singurătate, pentru că aşa o cere tipicul lor. A trebuit 
să merg noaptea singură, neştiută şi nevăzută, pentru 
că altfel sar fi rupt vraja şi ceea ce făptuiam eu n-ar 
mai fi avut nici o putere. Uneori mi-a fost frică şi atunci 
mi s-a părut că văd tot felul de lucruri cumplite. 
Incremeneam de spaimă, vroiam să ţip, cîteodată, dar 
nu mai aveam nici glas; aş fi vrut să fug dar picioarele 
nu mă mai ascultau şi din marea mea slăbiciune se 
năştea iarăşi puterea de a privi şi atunci vedeam că 
totul nu fusese decit închipuire, tufele sau ramurile 
mişcate de adierea vintului nu se urneau din loc, 
zbaterea lor nu era deloc primejdioasă şi numai 
închipuirea mea le dăduse un rost pe care nu-l aveau. 
Cînd m-am obişnuit şi mai mult cu pădurea şi i-am 
cunoscut mai toate tainele, nu mi s-a mai arătat nimic. 
In întunericul aproape de nepătruns din codru, pînă-n 
răsăritul lunii, ştiam cine stiîrneşte frunzele uscate de 
pe jos, ce păsări şi ce jivine se pot mişca. Asta nu 


înseamnă că nu mi-a mai fost teamă, dar ea a scăzut 
pe măsură ce drumurile mele îmi arătau că nu mi se 
poate întîmpla ceva rău dacă mă strecuram cu grijă. 
Baba care m-a crescut m-a învăţat că sînt multe puteri 
nevăzute şi neştiute omului şi că de ce ţi-e scris nu 
scapi, vorbe care pot să-ţi dea curaj, dar şi să te pună 
pe ginduri. Cum pot fi cunoscute asemenea puteri şi 
cum te poţi feri de ele nu mi-a mai arătat. 

Istovit din pricina bolii, lon o asculta pe femeia 
tînără care-l străjuia şi-l grijea pînă ce-l fura somnul, 
sau slăbiciunea prea mare îl făcea să zacă şi atunci 
iarăşi se înstrăina de cele ce se aflau în juru-i, căzînd 
pradă somnului sau lunecînd într-o lume în care 
legăturile dintre lucruri urmau altă noimă decit cea 
obişnuită. Se trezea atunci cînd trebuia să soarbă 
fierturile făcute de Cirstina sau cînd îi schimba 
oblojelile. Îi simţea mîinile cum se mişcă cu deosebită 
îndeminare, îi auzea iarăşi glasul plăcut şi vorbele ei îl 
învăluiau şi-l purtau într-o lume al cărei rost abia acum 
începea să-l afle. De la o vreme, a început să-i placă nu 
numai sunetul pe care îl avea vocea ei, dar şi felul în 
care era îmbrăcată. Se înfăţişa mereu cu straie curate, 
fapt pe care nu-l luase în seamă pînă acum la alte 
fiinţe omeneşti, aceste straie curate aveau un miros de 
ierburi, de sulfină şi de busuioc. Cînd îl oblojea, trebuia 
să se plece asupra lui şi atunci simţea cum pătrund în 
odaia lui toate cîmpurile şi dealurile pe care le bătuse 
în copilăria şi tinereţea lui. Era un iz de sănătate care-i 
trezea simţurile şi dorul de a se mişca iarăşi ca o 
sălbătăciune printre ierburile înalte şi prin codrii de pe 
dealurile care mărgineau Başeul şi Prutul. Dar va mai 
apuce el asemenea clipe? 

Ciudată-i fiinţa omenească. Nişte straie simple din 
în şi din lînă, cu puţine podoabe care răsăreau din 


țesătură îi trezea stări de suflet şi cugetări asupra 
cărora mintea lui buimacă de pînă atunci nu stăruise. 
Cîrstina era o femeie ca oricare alta şi totuşi atit de 
deosebită numai pentru simplul fapt că ştia să-şi 
poarte de grijă. Îi plăcea ei să fie curată şi straiele să-i 
vină bine pe trup, spre deosebire de alte femei de 
seama ei, care se lăsau biruite de trudă şi de sărăcie şi 
uitau că trebuie să arate în aşa fel încît să stirnească 
plăcerea celor din jur. Se părea că asemenea gînduri 
nu trebuie să se învirtă decit în căpşorul jupîneselor 
tinere ca şi Cîrstina, dar bogate şi care mai aveau pe 
deasupra şi răgazul ca să se îngrijească numai de 
făptura lor. 

O privea cîteodată cînd era în stare să rămînă cu 
gîndurile treze. Erau clipe de mare linişte, încît se 
auzea cum zvicneşte inima. Ciîrstina sta cuminte şi 
nemişcată pe scăueşul ei, părea încremenită acolo şi 
nu o fiinţă vie. Numai zbaterea genelor lungi peste 
lumina ochilor era o dovadă că e un om viu. Avea 
sprîncene groase, negre, arcuite frumos şi ochii ei erau 
mari şi negri ca păcura. Era uneori atita lumină în 
aceşti ochi, încît culoarea lor nu se mai putea desluşi 
cu uşurinţă. Tresărea cînd îşi dădea seama că el este 
treaz şi o priveşte, se mişca repede şi abia simţit, îl 
întreba dacă are nevoie de ceva şi cînd el îi spunea să 
stea liniştită, pe faţa ei se citea un fel de bucurie pe 
care el n-o înţelegea. Ciîrstina îşi da seama că rana lui 
merge spre vindecare, nu numai din felul cum arăta, 
dar şi din felul cum se purta feciorul de boieri. Faptul 
că momentele de linişte şi trezire se prelungeau era un 
semn bun. Dacă el vroia ca ea să vorbească de una 
sau de alta, o făcea cu plăcere. Biruia meşteşugul ei şi 
această biruinţă îi stîirnea bucuria al cărei înţeles nu-l 
desluşea lon. 


Statul la curtea boierească îi prilejuise aflarea 
multor fapte din cîte se petreceau acolo şi lui lon îi 
plăcea să asculte felul în care-i povestea Cîrstina 
înfruntările dintre jupineasa Teodosia şi jupîn Cosma, 
clevetirile slugilor mai însemnate de care-l legau atitea 
întîmplări şi petreceri, ciocnirile dintre cei doi fraţi mai 
mici, răbufnirile Rafirei, ţiganca cea bătrină care o 
privea cu mare duşmănie pe Ciîrstina. Le povestea pe 
toate fără patimă. La fel cum îşi povestise sau 
povestea întîmplări din viaţa ei. 

Se măritase la 18 ani cu un om venit din lume şi 
care se oploşise, aşa cum avea să se vădească, numai 
pentru puţină vreme la Mlenăuţi. Era un muntean înalt 
şi bălan, domol în mişcări şi la vorbă, cu ochii albaştri. 
De cum a văzut-o pe Cîrstina a început să se aţină pe 
urmele ei. Nu i-a fost greu fetei să ghicească ce-i în 
sufletul lui Minea ciobanul, cum i se spunea în sat 
omului de pripas, şi l-a îngăduit ispitindu-l să vadă ce 
se ascunde în sufletul şi mintea lui. Minea i-a vorbit de 
munţi, de pajiştile înflorate pe care le întilneşti numai 
acolo sus, aproape de cer, unde toate-s mai limpezi, 
mai curate, de parcă ar şti că-s mai aproape de 
Dumnezeu, i-a înfăţişat viaţa grea a ciobanilor, grea nu 
numai din pricina sălbăticiunilor care se întîlnesc la tot 
pasul, dar şi pentru că cere multă muncă, multă 
răbdare şi mai ales tărie trupească de a înfrunta vintul, 
ploaia şi zăpada care acolo sînt mult mai iuți şi mai 
aprige şi în acelaşi timp schimbătoare. Fusese cioban 
în munţii Călimanilor, în partea de moşie a Arbureştilor. 
Nu ştia nici el de ce a plecat de acolo. L-a apucat un 
dor de ducă, vroia să vadă şi să trăiască în locuri mai 
desfăcute şi mai domoale în alcătuirea lor. Era puternic 
şi  îndemiînatic, deşi nu-l arăta înfăţişarea lui 
mătăhăloasă. l-a cerut învoire boierului Cosma Movilă 


să se aşeze în Mlenăuţi şi l-a cercetat şi pe 
conducătorul obştii dacă-l primesc oamenii cu voie 
bună. | s-a răspuns că dacă l-a primit boierul, îl primesc 
şi oamenii, numai să fie de treabă şi să-şi vadă de ale 
lui. Şi-a ridicat un fel de colibă şi s-a pus pe muncă şi 
obştea l-a privit cu ochi buni. După ce s-a destăinuit 
Cîrstinei, a întrebat-o dacă-l vrea de bărbat, legindu-se 
că o va cinsti cum n-a cinstit alt bărbat vreodată pe 
nevasta lui. S-a lăsat biruită de stăruința şi de 
cuminţenia lui. Şi totul a mers bine un an de zile, după 
care Minea ciobanul n-a mai avut stare. Tinjea după 
munte. L-a simţit şi l-a silit să-şi lămurească întîi lui ce 
vrea şi să-i spună şi ei ce-a hotărit. Cînd Minea a 
înţeles că trebuie să meargă la munte, a încercat s-o 
înduplece pe nevastă ca să-l însoţească. Cirstina n-a 
vrut. Atunci s-au înţeles ca să ia în grijă o turmă de oi a 
boierului din Hudeşti, pe care-ar fi putut-o duce la 
iernat în bălțile Prutului, ceea ce i-ar fi îngăduit să se 
vadă şi să stea împreună tot timpul iernilor. Doi ani 
s-au petrecut după cum chibzuiseră ei, în al treilea 
Minea n-a mai cobori din munte, nici vorbă n-a trimis şi 
nici n-a venit nimeni cu vreo veste de la el. Ce se ştia e 
că a lăsat turma în grija altora şi el s-a făcut nevăzut. 
Oamenii se bucură şi suferă la fel, de-i boier sau 
de-i ţăran, s-a trezit Ilon cugetind la cele spuse de 
femeia care-l tămăduia. Erau acum semne limpezi că 
merge spre bine, nu era nevoie să i-o spună altul. In 
purtarea Ciîrstinei era mai multă siguranţă, se vedea pe 
faţa ei că a reuşit să stipinească răul. Şederea ei la 
Hudeşti era aproape de sfîrşit. Se bucura pentru 
biruinţa ei, îi făcea plăcere gindul că se va întoarce la 
ale sale, avea însă şi o părere de rău pentru curţile de 
la Hudeşti. Lumea se purtase frumos cu ea, i se dăduse 
cinstirea ce se cuvenea celui care aduce alinare. Se 


bucura pentru boierul cel tînăr care în cîteva zile nu va 
mai avea nevoie de ajutorul ei. De acum încolo îl putea 
îngriji oricine, iar tinereţea lui avea să fie vraciul 
neîntrecut. 

Stăpîn acum pe gîndurile sale, lon a încercat să se 
lămurească pe el însuşi în legătură cu simţămintele lui 
faţă de fata lui Condrea. Işi da seama că după cele 
petrecute era greu să mai ajungă la inima Măgdălinei, 
chiar dacă ar fi găsit-o. Că era să moară de mîna celui 
pe care şi-l dorise socru, nu-i păsa, dragostea lui 
pentru odrasla acestuia era mai mare decit ura pentru 
cel care era gata să-l arunce în groapă. Dealtfel, dacă 
se gindea bine, nici nu avea pricină să-l urască pe 
Condrea. Războiul nu-i o joacă. La război trebuie să ai 
ochiul ager şi mîna să nu-ți tremure. Asta se-nvaţă pe 
pielea fiecăruia, iar Condrea ştia ce are de făcut. A 
plătit apoi cu capul, deci unui mort nu mai ai ce să-i 
ceri. Dar pieirea lui Condrea s-a datorat Hudiceştilor şi 
acest lucru se ştia. Vestea morţii trebuie să fi ajuns la 
nevastă şi la fiică şi odată cu ea nu se poate să nu se fi 
aflat şi împrejurările în care a pierit. L-ar fi iertat 
jupîneasa Nastasia, ea care şi mai înainte, cînd toate 
erau la locul lor, nu-l putea suferi în preajmă-i? l-ar fi 
dat Măgdălina mîna unui peţitor care era ucigaşul 
tatălui ei? 

De căutat avea să o mai caute atunci cînd se va 
face sănătos şi de va fi cu putinţă are să-şi încerce 
norocul care se dovedise pînă atunci că nu-i de partea 
lui. Dar cu ce nădejde? Simţea cum se prăbuşeşte ceva 
înlăuntrul fiinţei lui, i se înăsprea privirea şi faţa i se 
crispa şi atunci ţăranca asta tămăduitoare îl privea cu 
îngrijorare, gata să-i vină în ajutor, ca să-i aline 
durerea, fără să bănuiască însă care este rostui acestei 
zbateri. Simţea în nări iarăşi mirosul de sulfină şi de 


busuioc, acel iz de proaspăt şi de curat şi acum, de 
cînd se îndrepta văzînd cu ochii, nu s-a putut să nu 
bage de seamă, cum siînii rotunzi şi bogaţi ai Cîrstinei 
împungeau iia de in, iar bundiţa, care abia-i mai 
cuprindea în copci, trebuia să stea  desfăcută 
arcuindu-se pe rotundul lor. Cînd i se schimbau 
oblojelile, simţea uneori cum umărul sau braţul lui 
striveau asemenea alcătuire delicată şi, cum nu gindea 
cu păcate simţea un soi de sfială care te cuprinde de 
obicei în faţa unor lucruri neîngăduite. 

lar cînd a venit ziua în care Cîrstina a părăsit 
curţile de la Hudeşti, tinăra nevastă i-a urat sănătate 
şi-n ochii ei i s-a părut că vede cum joacă lumini de 
bucurie dar şi de părere de rău şi plecarea ei a 
însemnat pentru lon o însingurare. Se obişnuise s-o 
vadă acolo, nu departe de patul lui, s-o asculte şi, 
acum, îi lipsea. Cîrstina fusese nu numai un bun vraci, 
dar prezenţa ei însemnase linişte, cu bunul ei simţ 
înnăscut crease o bună cumpănire atit de dorită şi de 
necesară: sufletului lui. 

Treptat, la Hudeşti, toate intrau în matca lor 
obişnuită. Jupineasa Teodosia nu mai încăpea de 
bucuria pe care i-a adus-o însănătoşirea feciorului ei 
cel mare, pan Cosma a început să-l privească pe lon cu 
mai multă îngăduinţă, Văscan şi Gavrilă, fraţii lui mai 
mici se bucurau în nădejdea că-i va, lua cu el la 
vîinătoare în toiul iernii, prin pădurile din preajma 
curților, iar slugile legate de el aşteptau clipele cînd îşi 
vor dezmorţi oasele şi se vor porni petrecerile din toiul 
iernii. 

Cînd s-a urcat pentru prima oară în şa, un vînt 
subţire se iscase dinspre răsărit, învolburînd fulgi de 
nea care se porneau din norii grei ce se învălmăşeau 
năzuind să cuprindă tot cerul spre soare-apune. 


Copitele calului muşcau din zăpada mult prea albă 
pentru ochii lui învăţaţi cu lumina potolită din: casă, 
şfichiul vîntului îi ardea obrajii, trebuia să încline capul 
pentru a scutura fulgii aninaţi în gene, picioarele s-au 
încordat în scară pentru a stăpîni cu pulpele mişcările 
calului, şi-i era greu să-şi stăpinească o anumită 
mulţumire care creştea în el. Biruise moartea şi era o 
mare biruinţă şi toate ar fi fost minunate dacă 
întîmplările cumplite din acel an nu ar fi curmat cea 
mai mare bucurie a vieţii lui. Chipul fecioarei de la 
Neamţ avea să rămînă tăinuit în inima lui şi în clipe de 
mare singurătate avea să-l reînvie cu ochii minţii, chiar 
dacă o ceaţă uşoară începea să-l învăluie. Icoană de 
neînlocuit a unor vremuri de vrajă şi de bucurii 
neîmplinite, icoană a unei tristeţi izvorită din părerea 
de rău pentru tot ce nu mai poate fi reînviat şi se 
înmormintează odată cu clipele care hotărnicesc 
trecerea noastră prin viaţă. 


XIII 


larna care s-a înstăpinit asupra Ţării de Sus a fost 
foarte aspră în acel an, cu zăpezi mari şi geruri 
năprasnice, cu viscole care troieneau omătul peste 
sate, oamenii trebuind să trudească din greu pentru a 
leşi la lumină şi pentru a lua legătură unii cu alţii. 
Lemne se aflau îndestul în pădurile care se întindeau 


peste tot locul, dar căratul lor era anevoios, mai ales 
pentru o nevastă singură cum era Ciîrstina, sau pentru 
alţi nevoiaşi, slăbiţi de vîrstă sau de vreo boală, care cu 
greu puteau să răzbească prin omătul înalt. Mai erau şi 
haitele de lupi, care nu se sfiau să pătrundă pe ulițele 
satelor urlînd înfricoşător, încît ieşitul afară din casă, 
mai ales în vreme de noapte, era cu mare primejdie. 
Pentru lon, această iarnă s-a scurs anevoios. La 
vîinătoare nu se prea putea ieşi, iar în curţile de la 
Hudeşti se simţea ca într-o cuşcă. Nu-şi aflase nici 
liniştea şi bucuria de a trăi, de altă dată. Biruind 
moartea i se părea că acum se născuse pentru a doua 
oară într-o lume nouă, pe care o privea cu alţi ochi, 
parcă dinafară, mirîndu-se pentru multe laturi pe care 
le descoperea abia acum. Dacă mai înainte toate 
fuseseră create pentru a se bucura de ele din plin, 
acum între el şi lumea din jur se trăsese un hotar 
despărțitor, nevăzut, dar pe care el îl simţea la fiecare 
pas. Intre el şi lume, sau între el cel de azi şi cel de 
dinainte? Abia acum îşi dădea seama că alături de 
bucurie este multă suferinţă, că inima omului nu se 
deschide dintr-odată, iar prietenia şi dragostea erau 
lucruri scumpe pe care nu le întîlneşti pe orice cărare. 
Lumea nu fusese făcută numai pentru el, ea era un dar 
al tuturor, numai că unii izbuteau să se înfrupte şi din 
partea altora cărora nu le mai răminea decit nevoia, 
umilinţa, din care pricină se ticăloşeau şi se 
înduşmăneau cu totul. Sluga sau robul îţi suridea în 
faţă, dar te-ar fi înjunghiat pe la spate dacă n-ar fi fost 
frica de pedeapsă. Popa propovăduia fericire în lumea 
de dincolo, dar raiul, oricît de ademenitor ar fi fost, n-o 
făcea nici pe cea mai păcătoasă şi urgisită fiinţă 
omenească să se despartă de viaţa asta nenorocită de 
pe pămînt de care ţinea cu dinţii şi pe care nu voia s-o 


piardă oricît de atrăgătoare şi de frumoase erau 
făgăduinţele privitoare la lumea de dincolo. 

A mai înţeles că averea înseamnă putere, iar 
puterea era aceea care-i face pe oameni să ţi se plece. 
Privea la curcanul din curte cum se înfoaie, cum se uită 
țanţoş într-o parte şi alta, zvicnind din aripi, 
războindu-se cu văzduhul sau cu închipuirile care-i 
bîntuiau numai mintea lui. Fusese şi el uneori aidoma 
acestei paseri bicisnice şi gîndindu-se la unele fapte 
ale sale se ruşina de propria-i îngimfare. Se amăgise cu 
gîndul că numai înfăţişarea lui falnică şi frumoasă - la 
acest din urmă cuvint se ruşinase şi mai înainte - era 
menită să stirnească mirare amestecată cu bucurie. 
Dacă ar fi fost un om de rînd s-ar mai fi uitat fetele şi 
nevestele tinere cu aceeaşi plăcere la el? Şi puterea, 
care-ţi poate aduce multe mulţumiri, cît poate să 
dureze? O veşnicie? lată-l pe bietul Boţea fost vornic al 
curților din Hudeşti, om bine alcătuit, voinic şi puternic, 
de frica lui tremurind mai multe sate, cum zace acum 
fără putere, fără mărire, aşteptindu-şi un sfîrşit care nu 
mai vine să-l miîntuie odată. Şi ţiganul cel mai prăpădit 
se uită cu milă sau cu scîrbă la pielea şi oasele care 
întiîrzie să se amestece cu țarina. Pricepea acum că 
multe-s  deşertăciune, înţelegea tirziu că sfaturile 
părinţilor, ale celor mai virstnici aveau un miez, dar 
adevărul şi puterea lor nu izbutise s-o cunoască decit 
pe pielea lui. 

Crezuse că şi ceilalţi oameni sînt plămădiţi din 
acelaşi aluat ca şi el, erau doar făpturile lui Dumnezeu, 
înzestrate la fel, cu ochi şi cu minte ca să vadă şi să 
pătrundă taina lumii, nu se puteau deosebi de el, ca 
să-şi dea seama că fiecare, în parte, are o altă fire şi că 
sufletul celor mai mulţi era plin de ascunzişuri, surisul 
acoperea pizma, iar bunăvoința - ura cea mai adincă. 


Răul şi ura îşi aveau uneori o îndreptăţire, dar de cele 
mai multe ori ele nu aveau nici o noimă. 

Intr-o vară şi în puţine clipe înţelesese mai multe 
taine decit în cei 18 ani cit petrecuse din viată. Aceste 
descoperiri îl speriau, se simţea însingurat şi părăsit 
într-o lume care se dovedea că nu este croită pe 
măsura lui. 

Trebuia deci să-şi deschidă mai bine ochii minţii, 
să asculte mai mult şi să vorbească mai puţin, să se 
stăpinească pentru a nu-i nemulţumi pe alţii faţă de 
care firea se dovedise mult mai zgircită. Una din marile 
lui plăceri fusese aceea de a străluci printre ceilalţi de 
seama lui nu numai prin bogăţia straielor dar şi prin 
vorbele de duh, prin răspunsurile aspre, tăioase 
cîteodată, cum e buza briciului, umilindu-l pe cel din 
faţa lui pentru a triumfa plin de încîntare faţă de alţii. 
Asta însemna să-ţi aduni duşmani din pricina unor 
vorbe-n vînt, numai de dragul de a-i face pe ciţiva 
netoţi să-şi descreţească faţa. Va trebui să se înfrîneze, 
mai ales faţă de cei mai slabi decit el. Prostul nu te 
iartă niciodată dacă l-ai făcut prost, adică dacă i-ai 
spus adevărul. Adevărul are şi el mai multe feţe, şi 
alegerea uneia sau alteia cere o pricepere care nu 
se-nvaţă nicăieri. Să se înfrineze, să renunţe la parte 
din propria lui bucurie de a se mişca şi de a trăi. Va fi 
greu, foarte greu. Se va arăta în stare să împlinească o 
asemenea cerinţă pentru ca drumul în viaţă să-i fie mai 
neted? 

Semne de trecere a iernii erau ieşirea la larg şi 
ameteala care-l cuprindea, ca o stare de uşoară beţie, 
pe care primăvara i-o strecura ca pe o dulce otravă în 
toată fiinţa. leşirea la lumină şi la o nouă viaţă nu se 
poate face fără chin şi fără ca rana din inimă să nu 
sîngereze iarăşi. 


Odată cu păsările au început să sosească în 
singurătatea de la Hudeşti şi veşti din lume, o lume în 
care se-afla şi dragostea lui, foarte depărtată, mai 
nedesluşită. Amintirea ei îl cotropea ca o nesfirşită 
tristeţă, licările de nădejdi se stingeau repede, pentru 
că numai o minune ar fi putut îndrepta totul, iar 
minunea n-avea de unde să vină. 

După înfringerea de lingă cetatea cea nouă a 
Romanului, boierii hicleni s-au pripăşit în ţările vecine 
Moldovei, încercînd mai ales prin Petrea Carabăţ să 
obţină ajutoare de la principii străini ca să-l răstoarne 
pe domnul lor. Zbatere zadarnică, pentru că nici 
sultanul, nici tătarii, nici craiul Jicmont al Lehiei nu 
aveau răgaz şi nici nu-şi puteau îngădui să cheltuie 
mari sume de bani ca să stringă oşti pentru a porni 
împotriva Moldovei, acum cînd se făcuse toamnă şi se 
apropia iarna. A trecut şi iarna şi în primăvara care a 
urmat iarăşi n-au găsit sprijin la nimeni. Craiul Jicmont 
ar fi dorit să întreprindă ceva împotriva unui domn 
semeţ cum era Ştefăniţă, dar, odată cu venirea 
primăverii, umblau zvonuri tot mai stăruitoare că 
Suliman sultan şi-ar stringe ostile pentru a porni 
împotriva Ungariei. Sangeacii de la hotare şi porniseră 
harţurile, semn că nici în acel an nu va fi linişte pentru 
creştinătate. Ceea ce-l îngrijora pe craiul Lehiei erau 
veştile pe care i le aduceau iscoadele sale: la 
Cetatea-Albă şi la Chilia păginul trimitea oști 
proaspete, însoţite de puşti mari în stare să bată ziduri 
de cetate. Tătarii se mişcau şi ei spre soare-apune. 
Vroiau otomanii să atace Moldova sau regatul? Greu de 
ghicit. Şi care avea să fie purtarea tinărului şi prea 
îndrăzneţului; domn al Ţării Româneşti din hotarul 
Lehiei? Ţinînd seama de cele petrecute în anul trecut, 
Ştefăniţă nu putea fi decit duşmanul craiului. El s-ar fi 


putut întovărăşi cu turcul şi cu tătarul ca să pustiască 
Lehia, dacă pronia cerească nu le-ar fi îndreptat paşii 
acestora asupra Moldovei. lIscoadele din aceasta 
Valahie arătau că domnul face şi el mari pregătiri. O 
parte din oastea cea mică a boierilor şi altor stăpîni de 
pămînt primise poruncă să se stringă în Ţara de Jos. 
Staroştii şi pircălabii de la hotarul de răsărit al ţării 
primiseră porunci straşnice să stea neclintit de veghe, 
să trimită mereu iscoade în stepele de dincolo de 
Nistru pentru a lua urma ceambulurilor tătăreşti, ca nu 
cumva acestea să se reverse fără veste peste 
pămînturile ţării. 

S-ar putea să nu fie o înţelegere între domnul 
român şi păgini, dar craiul era de părere că e mai 
potrivit pentru interesele sale să se răspindească 
zvonuri că lucrurile stăteau astfel. In cazul în care i-ar fi 
mers toate cu noroc, atunci s-ar fi putut gîndi la boierii 
pribegi şi un amestec în Moldova ar fi părut în ochii 
tuturor ca o justificată răzbunare a cerului împotriva 
atitor păcate săvirşite de un principe care nu se sfiieşte 
să  uneltească împotriva creştinătăţii. Pentru a 
preîntimpina atacul tătarilor, al turcilor şi poate şi pe 
acela al românilor, craiul a poruncit tuturor căpitanilor 
de margine, palatinilor şi castelanilor ca să se 
pregătească grabnic. Au fost tocmiţi mercenari, s-a 
strins oastea şleahtei din Rusia, Podolia şi Volhinia, 
încît pe la mijlocul lunii aprilie craiul se putea considera 
mulţumit. Sub flamurile sale se adunaseră 30-40 000 
de oameni şi conducătorii acestei oşti îl asigurau că vor 
fi în stare să respingă orice duşman, oricît de tare s-ar 
fi dovedit. 

Tassa Bassa paşa care primise înalta porunca a 
Porții ca să conducă expediţia oştilor strînse la gurile 
Dunării, i-a cerut hanului tătar să-şi îndrepte hoarda 


spre Podolia. De Carabogdan nu trebuiau să se atingă. 
Dacă Allah va fi de partea oştilor purtătoare de 
biruinţe, atunci flamura verde a Profetului se va înălța 
deasupra zidurilor Cameniţei, cea mai de seamă cetate 
a craiului Poloniei în faţa oştilor tătaro-otomane. După 
aceea, lui Carabogdan, împrejmuit din toate laturile de 
oştile prea puternicului împărat, nu-i rămiînea decit să 
se închine, aşa cum o va face şi beiul celeilalte ţări 
româneşti, în vara acelui an. 

Oastea otomană s-a mişcat pe cîmpii de pe stinga 
Nistrului şi nu departe de hotarul leşesc, tătarii au 
venit în tabăra lui Tassa Bassa. Iscoadele lor arătau că 
leşii au strîns o mare oaste şi nu s-au lăsat surprinşi ca 
altădată. In asemenea împrejurări nu era potrivit să se 
împotmolească urdia sub zidurile unei cetăţi puternice 
cum era Camenița. Căpeteniile oştilor tătaro-otomane 
au hotărit să pustiască provinciile de margine ale 
regatului. Au lăsat puştile pe loc sub bună pază şi 
numai călăreţii au pornit-o în iureş peste Podolia şi 
Rusia. 

Au fost jefuite şi arse sate şi tîrguri, iar oamenii şi 
vitele care au putut fi prinse au fost trimise în mare 
grabă spre răsărit. Oştile craiului Jicmont s-au mişcat 
încet.  Căpitanii lor se aşteptau la o campanie 
îndelungată, în care aveau să-i arate iscusinţa lor de 
strategi, cu mişcări de trupe bine gîndite. Această 
năvală nebunească i-a surprins şi deşi s-au grăbit să-i 
ajungă pe păgini n-au reuşit să înfăptuiască nimic. 

Maria sa Ştefăniţă voievod nu s-a lăsat înşelat de 
mişcările oştilor de dincolo de hotar. El a urcat cam în 
acelaşi timp cu ele, spre miazănoapte, poruncind 
tuturor locuitorilor din Ţara de Sus să se strîingă pe apa 
Prutului, în dreptul cetăţii Hotinului care primise întăriri 
şi hrană îndestul. Locul de strîingere a oştilor nu era 


departe de Hudeşti şi boierul Cosma Movilă îşi simţea 
măcar o parte din sate la adăpost de orice lovitură. 

Toate acestea se petreceau în luna mai a anului 
1524. Evenimentele nu-i îngăduiau nici de data 
aceasta răgazul necesar pentru a se îngriji de propriile 
sale treburi. lon Movilă se afla în tabără împreună cu 
tatăl său, cu slugile lor, atît cele din Ţara de Sus, cît şi 
cele din Ţara de Jos şi cu frate-său, Văscan, care 
împlinise 17 ani şi era acum un flăcăiaş mîndru, în 
stare să-şi măsoare priceperea şi puterea în luptă. 
Pregătirea, pentru luptă, viaţa de tabără i-au luat timp 
şi i-au dat un rost. lon nădăjduia, ca şi mulţi alţii, că 
ţara lor va fi ferită, de primejdie. Miînuirea armelor, 
deprinderea celor mai puţin, înzestrați sau obişnuiţi cu 
viaţa de oştean era petrecerea obişnuită în tabără. 
Cete de călăreţi erau trimise spre hotar să cerceteze şi 
să privegheze. lon ceruse să facă şi el parte, cu 
oamenii săi, dintr-o asemenea ceată şi părintele său, 
mai întîi şi vodă, după aceea, i-au împlinit dorinţa. 
Străbăteau sate şi păduri în bună rînduială şi prin 
mişcări repezi erau cînd într-un loc, cînd într-altul. Era 
o viaţă mai aspră dar care-i priia. Trupul răspundea la 
toate încercările, sănătatea lui era acum întreagă. De 
la Camenița primiseră veste că năvălitorii! s-au prelins 
pe sub zidurile cetăţii năboind spre miazănoapte, în loc 
ca furtuna să se abată asupra zidurilor Cameniţei, 
înlăuntrul cărora se aflau oşteni încercaţi în lupte şi 
obişnuiţii cu nevoile, ea se abătea asupra satelor lipsite 
de apărare. 

La începutul lunii mai au început să apară fugari 
de dincolo de Horodenca şi Sniatyn. Toată Pocuția era 
în flăcări şi ciţi scăpaseră fugeau înspăimintaţi spre 
munte sau spre Ţara Moldovei. În primele zile ale lui 
iunie, se putea vedea de pe înălțimile de la hotar 


încotro se mişcau ostile tătaro-otomane. Fuioare de 
fum negru sau luminarea zării în puterea nopţii, cînd 
într-un loc, cînd în altul, erau semne ale nenorocirilor 
care se abătuseră asupra regatului vecin. 

Şi, pe neaşteptate, în ziua de 6 iunie, călăreţi ai 
stepelor de răsărit şi din sudul Dunării se apropiau în 
mare grabă de hotarul Moldovei. In aceeaşi zi, lon şi 
cîţiva dintre oamenii săi se înfăţişau domnului cu 
această ştire. A doua zi, mînînd în faţă robi şi cirezi de 
vite, năvălitorii pătrundeau dincoace de hotar. Ce i-au 
făcut să ia o asemenea hotărtre, au lămurit-o unii 
fugari. Ostile regale se apropiau în mare grabă de 
provinciile jefuite şi călăreţii uşor înarmaţi ai lui Tassa 
Bassa şi-au dat seama că este timpul să iasă cu mare 
grabă la larg. Cei aflaţi în Pocuția nu aveau cum să 
scape de încercuire decit străbătind o parte din 
Moldova şi răzbind dincolo de Camenița, unde nu-i mai 
putea ajunge nimeni. 

Domnul a ţinut sfat. Dacă-i lasă pe turci şi pe 
tătari să treacă nestingheriţi, atunci ei îşi vor face un 
obicei din a călca o ţară neînstare să-şi apere hotarele. 
Şi mai este obicei la turci şi la tătari să socotească 
pămînt al padişahului oriunde a călcat copita calului 
călărit de oamenii acestuia. Ai lăsa să hălăduiască în 
pace ar fi cu primejdie pentru anii ce vin. Dacă-i lovesc 
acum s-ar putea miînia Suliman sultan, care, după 
căderea insulei Rodului, a ameninţat că va călca toată 
creştinătatea. Unii sfetnici au înclinat spre cuminţenie 
şi răbdare, alţii însă şi-au adus aminte că bunul 
domnului de acum, măria sa Ştefan cel Bătrîn, nu s-a 
sfiit într-o împrejurare ca aceasta să-l atace pe Malcoci 
begul. Datoria lor era aceea de a nu-l lăsa pe vrăjmaş 
să creadă că ţara este slabă, fără apărare. Doritor de 
fapte mari, şi pentru a-l umili pe vecinul său care 


răspîndise zvonul că domnul Moldovei s-a alăturat 
duşmanului creştinătăţii, Ştefăniţă a hotărît să se facă 
pregătiri temeinice pentru luptă. Faptul că oastea care 
călcase hotarul era numeroasă şi puternică, l-a făcut 
pe domn să recomande prudenţă. Lovitura urma să se 
producă pe neaşteptate şi dacă se putea, într-un loc 
bine ales. Petrică hatman şi portar al Sucevei va 
conduce această bătălie care se va desfăşura sub ochii 
domnului. Străji bine întocmite aveau sarcina să 
urmărească toate mişcările duşmanului, retrăgindu-se 
în aşa fel încit să nu se ajungă la o ciocnire cu el. Nu 
era potrivit să li se stirnească bănuiala că ar fi atacați 
Tassa Bassa şi însoțitorii săi. 

Odată ajunsă pe pămîntul Moldovei oastea de 
tătari şi de turci s-a oprit, alcătuind o tabără nu 
departe de Şepeniţ. Aici s-au strîns prăzile şi tot aici au 
fost primite cetele care întîrziaseră şi fuseseră urmărite 
de oştile polone pînă-n hotarul românesc. După trei zile 
de odihnă, Tassa Bassa şi-a pus în mişcare oamenii. 
Oastea turco-tătară înainta pe malul stîng al Prutului, 
pe îndelete şi fără prea mare tocmeală. Avea nevoie de 
trei-patru zile ca să răzbească dincolo de Nistru unde 
s-ar fi aflat în siguranţă deplină. Noaptea de 10 spre 11 
iunie au pus tabără la Tărăsăuţi. Vremea era bună. 
Spre ziuă s-au grămădit nori pe cer miînaţi de vintul de 
la miazănoapte. O ploaie repede şi scurtă a căzut cînd 
se îngina ziua cu noaptea. Cînd ultimii stropi se 
răsfirau, semn că ploaia încetase, au răsărit strigătele 
şi ţipetele străjilor aflate dincolo de Tărăsăuţi, spre 
răsărit Erau strigăte de luptă. Tabăra era atacată de un 
duşman pe care nimeni nu-l prevăzuse. Tassa Bassa nu 
crezuse că Ştefăniţă va îndrăzni să ridice sabia 
împotriva  Semilunii. Ghiaurul rău şi spurcat era 
îndemnat de nebunia lui la trădare. Au sunat tobele şi 


surlele pentru luptă. Buimăciţi de somn, spahiii şi 
achingiii au pus în grabă şeile pe cai şi s-au tocmit aşa 
cum cerea orînduiala în timpul luptei. Cînd se lumină 
bine de ziuă, căpeteniile turcilor şi tătarilor au văzut 
cum  călăreţii ghiauri se aruncă precum haitele 
sălbatice asupra primelor cete, cum se învălmăşesc şi 
cum drept-credincioşii sînt călcaţi sub copitele cailor. In 
sprijinul lor au pornit-o alte pilcuri, bine tocmite. 
Oamenii se treziseră bine acum şi îşi dădeau seama că 
pentru ei nu mai există decit o singură scăpare: să-şi 
croiască drum spre Nistru, altfel aveau să piară cu toţii. 
Încleştarea a ţinut ceasuri în şir. Cădeau şiruri de 
oşteni, alţii le luau locul şi izbînda nu se înclina nici de 
o parte, nici de alta. Ştefăniţă privea cu încordare cum 
se desfăşoară cea mai de seamă bătălie la care lua 
parte pentru prima dată. Ar fi dorit ca oamenii lui să 
treacă-n iureş peste tabăra din faţa lui, iar cîțiva 
sfetnici, dintre cei care apucaseră mai multe războaie, 
îi cereau să aibă răbdare. Războiul cerea multă trudă, 
mult sînge şi multă pricepere. Stăpinirea de sine era 
cea mai de seamă calitate a conducătorului. Mintea lui 
trebuia să rămînă mereu limpede, ochiul ager pe care 
să nu-l întunece nimic din cite se petreceau în faţă-i, să 
chibzuiască şi să-şi folosească oamenii acolo unde era 
nevoie şi în clipa cea mai potrivită. 

Petrică hatmanul se vedea că este nu numai o 
slugă credincioasă şi un bun sfetnic, dar că este şi un 
bun conducător de oşti. Distrusese o parte din cetele 
duşmane lovind fără veste; după aceea cînd bătălia s-a 
întemeiat, şi-a împins cetele acolo unde era nevoie, a 
sprijinit la timp orice încercare de învăluire pe care au 
făcut-o tătarii. Spre prînz însă, cînd lucrurile nu se 
desfăşurau aşa cum trebuie, acolo unde se afla temeiul 
luptei, el a pornit în sprijin cu un pilc de călăreţi aleşi. 


Izbitura a fost cumplită şi cetele duşmane s-au prăvălit 
spre spate. Petrică n-a mai apucat să se bucure de 
fapta lui. O săgeată i-a străpuns grumazul şi hatmanul 
oastei româneşti a bătut aerul cu miinile după care a 
lunecat moale, pe o parte. Una din slugile sale i-a prins 
calul şi s-a tras înapoi cu trupul stăpînului. Atunci s-a 
arătat că numele pircălabului de Roman este mai mult 
decit o potriveală oarecare. Grozav pircălabul şi-a 
împins calul în faţa domnului şi i-a cerut să-l lase pe el 
să pornească. Domnul a înclinat capul şi Grozav a 
răcnit cît s-a auzit peste tot cîmpul de bătaie, a ridicat 
sabia spre tăria cerului şi cetele de călăreţi din Ţara de 
jos s-au năpustit ca trăsnetul acolo unde oamenii 
hatmanului munceau din greu. Cădeau capetele 
duşmanilor ca tărtăcuţele, cetele lui Tassa Bassa erau 
împinse înapoi, peste tot locul, dar turcii şi tătarii n-au 
slăbit lupta. Inapoi, în Polonia, nu puteau să se retragă, 
în faţă nu răzbiseră. O încercare de fugă spre stinga 
fusese oprită de orheieni, soroceni şi lăpuşneni, 
oameni obişnuiţi cu felul de a se lupta al călăreţilor din 
stepele de dincolo de hotar. Nu le rămiînea decit să se 
bată cu disperare în nădejdea că o minune îi va scăpa 
de la pieire. 

lon şi ai lui s-au prins în luptă din zorii zilei. Cînd 
au pornit-o în trap la atac, l-a văzut pe Văscan, care 
mergea în stînga lui, cum îi piere sîngele din obraz. Îi 
bătea şi lui inima, dar de data aceasta era îndirjit şi 
gîndul lui era nu să scape, ci cum să doboare tot ce 
întîlneşte în cale. Şi să-l ocrotească pe ţincul ăsta de 
lîngă el. Nicoară, Pătru, Cîrstea şi celelalte slugi erau 
alături. Bătrînul Cosma Movilă călărea voiniceşte 
alături de oamenii săi. După aceea, în minte i s-au 
întipărit numai fragmente: un ochi care se cască 
deasupra morţii, un bărbos ce se răstoarnă, scrişnetul 


lamei de oţel cînd alunecă pe os, o lovitură zdravănă 
primită în umărul stîng, care era gata să-l 
descumpănească, o împungere piezişă la subsoara 
turcului care şi-l alesese pe Văscan, urlete, chiuituri, 
izbituri surde, horcăituri, nechezatul cailor înnebuniţi 
de loviturile primite, de înaintarea înceată, dar sigură. 
Un atac dat de un pilc pe latura celor care-i avea în 
faţă şi pămîntul a fost măturat de vrăjmaşi. Steagul lor 
s-a retras pentru scurtă vreme, cît să-şi tragă omul 
sufletul şi pentru ca starostele de Dorohoi să poată 
chiti care-i locul unde trebuie să intre-n hora morții. Au 
căzut unele slugi, Cosma bătrînul a fost uşor scrijelit pe 
obraz, sîngele i se amestecase cu barba şi arăta 
straşnic în miînia cu care izbea în dreapta şi-n stînga. 
Alături de el mergea Pătru, care nu-l scăpa din ochi. A 
văzut cum îi sticleau ochii lui Văscan. Fiara din el 
începea să fie întăritată la vederea sîngelui. Lovea 
repede, se ferea cu mişcări de sălbăticiune, era ca un 
ris, sau ca un jder. Privirea încă nu-i era limpede, dar 
omul se învaţă să ucidă treptat, şi cu cît dispare mai 
repede orice tulburare din sufletul şi mintea lui, cu atit 
mai precise, mai sigure sînt mişcările şi loviturile. Ce 
ucigaşi zac în noi?! 

Pămîntul s-a zvintat şi copitele cailor stirnesc 
praful ce se ridică, învăluindu-i pe luptători. Parcă-s 
umbrele morţii. Se apropie de nămiezi şi, afară de un 
scurt răgaz, s-a muncit pe ruptele. Simte cum începe 
să-l doară braţele. Semn rău. Oasele şi carnea nu i s-au 
învăţat cu truda îndelungată. Un bun războinic trebuie 
să reziste mai mult. Dacă va scăpa, ştie ce are de 
făcut. Duşmanii din faţă cedează treptat. Sînt măcinaţi 
din toate părţile, se bat cu îndirjire, oboseala zilelor 
trecute nu-i iartă nici pe ei. Mai bine s-ar da prinşi, dar 
ei nu vor să arunce armele şi nici domnul n-ar vrea să 


hălăduiască prea mulţi din cîţi au poposit la Tărăsăuţi. 
Satul rămiînea în urmă, în cale sticleau printre zăvoaie 
apele Prutului. La cîţiva paşi de locul în care oamenii 
sint frămîntaţi cu pămîntul, viaţa se desfăşoară 
liniştită. Păsările îşi văd de treburile lor, gizele trudesc 
în ierburile şi florile care îşi desfac mirezmele în 
căldura unui soare care străluceşte indiferent pe un cer 
limpede spălat de apa ploii din faptul zilei. 

Tătarii au început, în cete mici, să se furişeze spre 
larg. Nimeni nu are grija lor. Cei rămaşi împreună cu 
oamenii lui Tassa Bassa nu mai pot ţine decit pînă spre 
chindie. Spătarul Hurul şi Barbovschi, pîrcălabul de la 
Hotin, îşi dovedesc, sub privirile domnului, priceperea 
în ale războiului şi credinţa faţă de el A căzut cel de-al 
doilea pircălab de la Neamţ şi alături de el alţi boieri 
mari, fără să se mai pună la socoteală oamenii de jos. 
Ţăranii din satele Ţării de Sus au muncit din greu. 
Gloatele lor au întovărăşit orice năvală a călăreţilor şi 
cu coase, cu sulițe, cu topoare cu coadă lungă, au tăiat 
vinele cailor, au tras din şa cu ciîrligul toporului pe 
spahiii şi pe achingiii sălbatici. Au pierit şi dintre ei 
mulţi, trupurile lor zac amestecate cu ale duşmanilor, 
iar cei rămaşi în viaţă trudesc mai departe cu sîrg, cu 
îndirjire, fără nici o sfială, de parcă s-ar duce la 
petrecere. 

Îşi simte trupul năclăit de sudoare sub armura 
scumpă şi grea, se mişcă din instinct şi braţul îl ascultă 
deşi încheieturile parcă-i amorţesc de-atita muncă. De 
n-ar mai dura acest măcel care se desfăşoară încet, 
prea încet, clipele par cît o veşnicie, ceasurile nici nu 
mai pot fi măsurate. Soarele a trecut de crucea cerului. 
La el nu te poţi uita decit într-o răsucire a pilcului care 
se regrupează, cînd altul i-a luat locul, pentru a se 
avinta, scară lîngă scară, ca un berbec care izbeşte şi 


încearcă să pătrundă prin zidul viu de oameni şi cai. lar 
duşmanul dă dosul de prea multe ori, dovadă că i-a 
scăzut puterea. Sînt clipele cele mai spornice, pentru 
că, lovindu-l din spate, îi poţi provoca pierderi mari şi 
oamenii noştri simt că soarta le-a suris lor, se nevoiesc 
pe întrecute pentru a scurta cît mai mult din chinul 
acestei zile. Cînd simţi că va fi cîştigul de partea ta, 
puterea-ţi creşte ca prin minune, te cuprinde o mare 
bucurie şi creşte hărnicia. Căpitanii de steaguri atacă 
rînd pe rînd, nelăsînd nici o scăpare adversarului, n-a 
mai rămas de multă vreme om care să nu numere mai 
multe ceasuri de cînd se bate, dar parcă întreaga oaste 
a fost zguduită de o încordare nouă, izvorită din 
înţelegerea că izbinda este aproape. Pilcurile de 
călăreţi se aruncă unul după altul, cu disperare, linia 
alcătuită de duşmani începe să se destrame. Izbiturile 
sînt însoţite de chiuituri de parcă cei care se aruncă-n 
luptă abia acum ar fi poposit pe cîmpul de bătaie. Caii 
sînt în spume şi cînd cetele străpung liniile din faţă, 
alte pîlcuri se aruncă izbind în lături. Acum, încăierarea 
se desfăşoară aparent fără noimă, dar este ultima 
încordare. Duşmanul este bulucit, înţărcuit de ziduri vii. 
Unii o rup la fugă. alţii pun armele jos, dar scăpare nu 
mai este pentru nici unul. 

Şi cînd soarele începe să lungească umbrele spre 
răsărit, izbînda este desăvirşită. Grupe de călăreţi îi 
urmăresc pe fugari iar oastea ţării se stringe încet, 
steag după steag, pentru a-şi număra morţii dar şi 
pentru a-l saluta pe domnul lor în ochii căruia 
străluceşte bucuria deplină. Se spune că au mai căzut 
alţi doi sfetnici, dar nu se ştie bine cine, cîteva mii de 
oameni sînt morţi sau zac răniţi pe cîmpul de lîngă 
Tărăsăuţi. Domnul le mulţumeşte tuturor şi-i pofteşte 
pe toţi de Sfintul Niculae la Suceava. Rudele îşi caută 


morţii şi răniții, vracii muncesc din greu pentru a 
îndrepta oase, a închide şi obloji rănile. 

Pleanul prins de turci şi de tătari în Lehia a rămas 
în puterea domnului. Oamenii, erau citeva mii, au fost 
aduşi în faţa măriei-sale care a cerut tălmaci. După ce 
i-a mulţumi Domnului pentru marea biruinţă pe care 
oamenii săi au avut-o asupra păginului, le-a făgăduit 
tuturor libertate. l-a slobozit să meargă înapoi la casele 
lor, iar celor care ar fi vrut să ramină în ţara Moldovei 
le-a făgăduit pămînt şi scutiri cum nu cunoscuseră ei 
sub şleahtici. Cu toţii i-au mulţămit şi l-au proslăvit pe 
stăpînul destoinic care ştie să-şi ocrotească supuşii şi 
ţara. Mulţi au vrut să rămînă în Moldova şi au fost daţi 
în grija dregătorilor, şi mai mulţi au năzuit să-şi revadă 
căminul pustiit, să-şi caute familiile, dacă izbutise să 
mai scape cineva. Au fost însoţiţi spre hotar de oşteni 
aleşi anume, după ce primiseră fiecare tain în piine, 
brînză şi pastramă. 

A doua zi, 12 iunie, după o odihnă binemeritată şi 
după ce s-a ridicat movila unde au fost înmormîntaţi 
cei mulţi şi neştiuţi care-şi apăraseră glia cu viaţa lor, 
domnul şi-a slobozit oştile. Barbovschi, pîrcălabul 
Hotinului şi cu starostele Lăpuşnei au pornit cu răzăşii 
de dincolo de Prut ca să curețe pămîntul de duşman şi 
să privegheze la hotare pînă ce oştile sultanului, 
pornite asupra Lehiei, se vor topi în stepa Bugeacului. 

Jupîn Cosma Movilă şi-a strîns oamenii pentru sfat 
scurt. O parte aveau să meargă cu Barbovschi, spre 
satele lor, alţii aveau drum lung pînă în Ţara de Jos. Cei 
din satele din Ţara de Sus n-aveau decit să treacă 
Prutul şi a doua zi erau acasă. lon şi cîţiva oameni să 
se ducă la Novăsăliţa, la Cobăliia şi mai apoi la 
Broscăuţi şi la Hreţeni, în ţinutul Dorohoiului, pentru a 
cerceta starea locurilor şi a oamenilor, după care să se 


întoarne la Hudeşti. După o furtună ca aceasta, multe 
se puteau schimba, mai ales că satele din Ţara de Sus 
se aflau, o parte, în locurile unde poposiseră oştile 
noastre, altă parte în locurile care fuseseră călcate în 
mare grabă de tătarii şi turcii fugari. 

Cu Văscan, acum mindru ca un păun că făcuse 
faţă, cu cinste pentru anii lui, unei zile atît de grele 
cum fusese ziua de 11 iunie, bătrînul Movilă avea să 
meargă de cea parte a Prutului, pe Viliia şi apoi mai 
jos, pînă în ţinutul Sorocii, unde-şi avea sate. Citeva 
slugi erau repezite la Hudeşti s-o liniştească pe 
jupîneasa Teodosia, să grijească de curţi şi să vegheze 
ca muncile cîmpului, din satele boierului, să nu sufere 
nici o întîrziere. 

Trecuseră cu toţii printr-o mare primejdie şi cei 
mai mulţi erau teferi, ceea ce însemna un mare cîştig 
pentru boier. Cîţiva ruteni, dintre cei care doriseră să 
rămînă în Moldova, i-a luat Cosma Movilă cu sine, 
pentru a le da pămînt într-o pustie de lîngă satul său 
Cusareul, din ţinutul Hotinului. Fusese un loc pe care-l 
arseseră tătarii în vremea lui Ştefan cel Bătrîn, ducînd 
cu ei tot ce rămăsese în viaţă. Loc bun şi bogat, 
nemuncit de mulţi ani, unde s-ar fi putut întemeia nu 
un sat ci două. 

După încă o noapte petrecută deasupra 
Tărăsăuţilor, oamenii s-au împărţit, aşa cum rînduise 
Cosma Movilă, şi au pornit fiecare spre casele şi la 
treburile sale. Puțin după răsăritul soarelui, lon şi cu 
slugile sale, căutau un vad ca să treacă Prutul. Fuioare 
de nor alb străluceau în înălţimi în lumina soarelui. 
Peste apa Prutului plutea o piclă străvezie de aburi. 
Şi-a lăsat oamenii în pace, pentru căutarea locului 
potrivit trecerii, iar el s-a dezbrăcat şi a intrat în unda 


rece a rîului. Trebuia să se curețe de toate cite-i 
apăsau trupul şi sufletul. 


XIV 


Îi slobozise pe ceilalţi oameni, îndemnîndu-i spre 
Hudeşti, iar el cu Nicoară au pornit-o de la Verbia peste 
dealuri, prin păduri şi fineţuri, mergind agale, în voia 
calului, fără nici o grabă. O şi vedea pe jupineasa 
Teodosia cum îi sare în cale şi cum îi strălucesc ochii 
de bucuria revederii odraslei ei. Ea era singurul om din 
lume care-l înduioşa, pentru că prea suferise pentru el 
şi cu greu poate fi cuprinsă în cuvinte bucuria pe care 
a trăit-o atunci cînd au fost semne că feciorul ei se va 
face bine. Dacă nevasta din Mlenăuţi i-ar fi cerut 
atunci, i-ar fi dăruit Cîrstinei tot ce avea în sipetele ei 
mai de preţ, şi-ar fi dat zile din zilele ei, nici o cerinţă 
pe care să o poată împlini nu i s-ar fi părut prea mare, 
dacă ar fi reuşit, cu sacrificiul ei, să-şi scape fiul. 
Devotamentul unei asemenea făpturi îi făcea bine. 


Nedumeririle şi lămuririle lui îl îndepărtau de lume, dar 
ele întimpinau şi un obstacol peste care nu putea 
trece: dragostea, mila şi bucuria jupinesei Teodosia. 
Dacă ar fi fost numai o asemenea fiinţă pe pămînt, şi 
tot merita să-ţi trăieşti viaţa. 

Se lăsase seara şi luna strălucea pe cerul 
limpede. lerburile aveau încă mirosuri tari, pe care 
răsuflarea pămîntului cald le ridica în văzduh, pădurea 
din faţă părea că se ghemuise pentru somn, tăcută şi 
nemişcată. Au intrat pe o potecă în codru. Cîntecul 
privighetorilor sporeau vraja locului, iar ţipetele 
cucuvelelor arătau că există o lume a vietăţilor care se 
desfăşura numai în puterea nopţii. Urcau agale pe 
potecă spre culmea dealului. Nu simţea nevoia 
somnului şi l-a întrebat pe Nicoară dacă este în stare 
să-l urmeze. Simţea cum tot trupul îi este plin de vlagă, 
iar în sufletul său se aşternuse o mare linişte pe care 
n-o mai cunoscuse pînă atunci. Timpul se torcea 
pe-ndelete, pentru el, clipă de clipă, îngăduindu-i să se 
bucure de toate cite se desfăşurau în jurul său, de 
parcă atunci fuseseră create atitea minuni anume 
pentru desfătarea sufletului său. 

Tainele codrului veneau nelămurite spre el, 
cotropindu-i fiinţa, se simţea înlănţuit de această lume 
nevăzută şi necunoscută cu nişte fire subţiri care 
porneau de la el şi se răsfirau pentru a cuprinde 
întreaga fire, care-l năpădise cu vraja ei. Avea senzaţia 
stranie că trăieşte în vis şi nu aievea, iar cînd au ajuns 
într-o poiană, deasupra dealului, inundată de lumina 
lunii, a încremenit, îi venea să se frece la ochi ca în 
faţa unei privelişti din altă lume. Aproape de mijlocul 
poienii, o făptură, care părea a fi femeie, îmbrăcată în 
alb, cu părul despletit, ridica mîinile spre cer, după ce 
se înclina spre pămînt, spre ceva pe care nu-l putea 


vedea de acolo unde se afla el. Era o rugă sau un 
descîntec pe care se sfia să-l destrame şi de la care cu 
greu îşi putea înturna privirea. Erau nopţi de sînziene, 
înainte de Rusalii, şi şi-a adus aminte că asemenea 
nopţi sînt pline de capcane, cînd ielele pun stăpînire 
peste fire şi pot să aducă şi rău şi bine, dar mai cu 
seamă rău. Şi cînd teama a început să se înfiripe în 
inima lui, o mogildeaţă neagră s-a desprins din pădure, 
într-o latură, îndreptindu-se cu mişcări repezi şi pe furiş 
către făptura înveşmintată în alb, fără ca aceasta să 
simtă ceva, cuprinsă fiind de puterea descîntecului ei. 
Numai cînd acea mogildeaţă neagră s-a aruncat asupra 
ei, a scos un țipăt cumplit de parcă ar fi înjunghiat-o. 
lon, abia în clipa aceea, şi-a dat seama că totul se 
petrece aievea, a înfipt pintenul în coastele calului care 
a zvicnit în sus, după care a pornit ca o vijelie. Nicoară 
era în coasta lui. Tropotul cailor şi chiuitul lui lon l-a 
descumpănit pe cel care se repezise asupra femeii. S-a 
desprins de ea şi năucit, a căutat în lături ca să vadă şi 
să înţeleagă ce se întîmplă. Pînă să se dezmeticească 
bine, s-a simţit împins de pieptul puternic al cailor lui 
lon şi Nicoară. 

— Pune stăpinire pe el şi leagă-l, a poruncit lon. El 
a sărit din şa, s-a repezit la făptura în alb care izbutise 
să-şi culeagă nişte lucruri aflate pe pămînt şi vroia să 
fugă. Ciţiva paşi, şi a fost lîngă ea, strigindu-i să nu se 
teamă. Atunci femeia i-a făcut faţă şi, privindu-se, nu 
le-a venit să-şi creadă ochilor. 

— Cîrstina? s-a trezit lon vorbind cu glasul pierit 
de surpriză şi emoție. 

— Stăpine, a  şoptit femeia, plecindu-se şi 
sărutîndu-i mîna. 

lon şi-a tras mîna, parcă o pară de foc îl atinsese 
şi cu multă nemulţumire i-a spus să nu mai facă aşa 


ceva. Şi nici el nu ştie cum s-a făcut că s-a trezit 
cuprinzîndu-i umerii cu braţul drept şi a lipit-o uşor de 
el. 

— Ai păţit ceva? 

— O, nu stăpine, n-am păţit trupeşte nimic, dar 
nemernicul ăsta mi-a făcut un mare rău, mie şi unei 
fiinţe care n-are nici o vină şi care aştepta de la mine 
să-i aduc în noaptea asta alinare. 

Femeia vorbea cu multă obidă-n glas şi lon nu 
pricepea înţelesul spuselor ei. Îi privea părul bogat, 
negru, cum se revărsa peste umeri pînă la mijloc şi nu 
s-a stăpiînit să nu-l atingă uşor cu mîna, aşa cum ai 
mîngiia un lucru de preţ, pe care ţi-e teamă să nu-l 
strici. 

lon a strigat la Nicoară să purceadă degrabă la 
Hudeşti, căci îl va ajunge el din urmă. 

Femeia s-a întors şi a ridicat privirea spre el. Sub 
lumina lunii ochii ei aveau adîncimi ameţitoare, faţa 
părea şi mai frumoasă, iar gura, întredeschisă, era ca 
un trandafir în plină floare. Nu era linişte pe chipul ăsta 
frumos şi asta l-a făcut pe feciorul de boier să încline 
capul şi să-i atingă gura cu buzele lui. 

— Nu, stăpine, a gemut femeia, nu se cuvine şi a 
vrut să se desprindă de el. Dar lon a apucat-o bezmetic 
de mijloc, i-a răsturnat cu cealaltă mînă capul şi ca o 
fiară hămesită şi-a înfipt dinţii în aşa fel încît să nu-şi 
mai poată mişca gura fără primejdia de a fi sfişiată. 

Femeia s-a zbătut o vreme, după care s-a lăsat 
copleşită de nebunia care pusese stăpinire pe feciorul 
de boier şi gura ei i s-a supus sorbindu-i răsuflarea 
fierbinte şi a simţit cum toată carnea ei este mistuită 
de arşiţa dragostei. S-a lăsat mingiiată, mîinile lui 
cercetindu-i toată fiinţa cu înverşunare, au alunecat în 
iarbă şi trupurile lor s-au căutat în neştire. L-a primit cu 


un geamăt abia auzit, mistuindu-se într-o frămîntare 
scurtă şi pătimaşă. A ridicat-o şi i-a spus să se 
pregătească de drum. Femeia îşi acoperea trupul cu 
mişcări încete, ca şi cum mîinile n-ar mai fi ascultat-o 
cum trebuie. Simţea un soi de ruşine amestecată cu 
bucurie. Ar fi vrut să vorbească dar nici ea nu ştia ce-ar 
putea să mai spună. Se petrecuseră toate atit de 
repede, încît nu reuşea să se dumirească ce se petrece 
cu ea. lon o privea zimbind. Işi ride de dinsa? L-ar 
iscodi dar îi este teamă să-l întrebe. Flăcăul n-are nici o 
vină, păcatul şi vina erau doar ale ei. Era cu cîțiva ani 
mai mare, deci în stare să judece mai bine, era o 
femeie măritată, chiar dacă ungureanul ei nu mai 
fusese văzut de atita amar de vreme. 

Şi, apoi, ea era o femeie necăjită, în timp ce 
bărbatul din faţa ei, căruia abia acum îi dau tuleiele, 
era fiul unuia dintre cei mai mari boieri din ţara 
Moldovei. Era stăpînul ei, dar nu avea dreptul s-o 
umilească. Dar o umilise oare? E bine să te minii 
pentru asemenea clipe sau să te bucuri că ţi-a dat 
Dumnezeu norocul să le trăieşti? Şi feciorul zimbeşte. 
Asta o scoate aproape din sărite. De-ar fi un altul l-ar 
plesni să-i scapere ochii şi cînd femeia simţea că-şi 
stăpineşte greu supărarea care dospea şi creştea 
înlăuntrul fiinţei sale, lon i-a întins mîna liniştit, atît de 
firesc şi de liniştit, încît nu s-a putut stăpini să nu i-o 
dea pe a ei. 

— Pleci, stăpine? a reuşit Cîrstina să îngine. 

— Plec Cîrstina, plec cu o femeie frumoasă spre 
Mlenăuţi. 

— Nu se poate, s-a întors femeia speriată spre el, 
nu trebuie să te faci de ris şi nu trebuie să mă 
nenoroceşti şi pe mine. 


— De ce să mă fac de ris, Cîrstino, şi de ce să te 
nenorocesc? 

— Ne poate vedea cineva. 

— Nu ne va vedea nimeni. 

— Dacă vine bărbatul meu? 

— Tu nu mai ai demult bărbat, Cîrstino. Ai spus-o 
tu, în toamna trecută, la Hudeşti. lar de vine, îl voi 
primi cum se cuvine, nu-ţi fie teamă. 

— Dar el are un drept, stăpîne, şi nu-ţi poţi pune 
viaţa şi obrazul în joc pentru o femeie de nimic. 

— Îmi vei lămuri toate gîndurile şi nedumeririle 
tale mai tîrziu. Acum, Ciîrstino, eu voi merge să te duc 
acasă, şi după aceea om vedea noi ce-a mai fi. 

— Stăpine... 

— Nici o vorbă, Cîrstino. De-ar curge apele la deal 
şi munţii ar sta cu piscurile în jos şi virfurile de brad ar 
împunge măruntaiele pămîntului spre tărîmul celălalt şi 
nu m-ar înturna din hotărîrea mea. Acum faci cum 
spun eu, iar mie nu-mi pasă acum de nimeni, sînt în 
stare să duc război c-o lume-ntreagă, decit să-mi 
schimb gîndul. Te duc, vom vedea noi după aceea. 

Cîrstina a înţeles din felul hotărît în care vorbea 
feciorul din faţa ei că nu se poate face altfel decit cum 
doreşte el. S-a supus cu gindul că pe drum vorbele ei 
înțelepte şi gindul cel bun îi vor schimba hotărîrea. 

lon şi-a adus calul, s-a urcat uşor în şa, a întins 
mîna şi a săltat-o pe femeie în spatele lui. l-a cerut să-l 
cuprindă cu braţele de după mijloc şi să-i spună care 
este drumul cel mai scurt spre Mlenăuţi. Femeia şi-a 
încolăcit braţele, şi-a lipit pentru o clipă obrazul de 
spatele lui lat şi puternic, a oftat şi i-a părut rău de 
propria ei fiinţă. Îi era teamă. Dacă toate s-ar fi oprit la 
cele petrecute în poiana lui Călian, cum avea să afle 
lon mai tirziu că se cheamă poiana unde-o găsise pe 


Cîrstina, ar fi fost toate bune şi la locul lor. Dar aşa? Ce 
se va întîmpla cu ea dacă nu izbuteşte să-l facă pe lon 
să priceapă cît de deosebite erau rosturile lor. Era o 
femeie necăjită, dar nu se plingea de soarta ei. Le 
primise pe toate aşa cum au venit ele de la Dumnezeu, 
fără să se bucure prea mult, dar nici să se minie din 
cale-afară. Dar ce să caute în viaţa ei un fecior de boier 
mare? Nu i se părea că aşa ceva ar aduce ceva bun cu 
sine. Nenorocitul care o urmărise în noaptea aceea era 
un bărbat cu cîţiva ani mai mare decit ea, din Hreţeni, 
un sat care se afla dincolo de Mlenăuţi. Rămăsese fără 
nevastă care i se prăpădise odată cu copilul pe care 
nu-l putea naşte. Şi de la o vreme îi căşunase să se 
însoare cu Cirstina. Femeia, la început, a luat spusele 
lui Colun, aşa-l chema pe hreţean, în glumă, dar în 
scurtă vreme şi-a dat seama că omului îi căşunase şi 
nu era chip să-l faci să-nţeleagă nici că-i măritată, asta 
ca să nu-l supere, nici că nu-i arde de alt bărbat, ceea 
ce pe şleau înseamnă că nu-i place de el. Dar lui Colun 
orice i s-ar fi spus, el o ţinea una şi bună, că nu se lasă 
pînă nu s-o însura cu ea, chiar de şi-ar pune şi capul. In 
noaptea asta. Dumnezeu ştie de unde o fi aflat că ea 
pleacă de acasă. Sau a pindit-o şi-o mai fi făcut-o şi 
altă dată fără ca ea să ştie. O rugase o fată tocmai de 
la Şendriceni, de dincolo de Dorohoi, să-i facă de 
dragoste. li era drag un flăcău şi acesta nu se uita la 
ea. Plîingea ca o proastă, deşi era o fată bine tocmită şi 
deloc urîtă. Cîrstinei i s-a făcut milă de ea şi a pornit-o 
acum, în ajun de Rusalii, să culeagă pe „împărăteasa” 
buruienilor, în loc depărtat şi neumblat, nevăzută şi 
neauzită de nimeni. A aflat-o pe „împărăteasă” şi-i 
descînta şi o cinstea după tipic, dar toată vraja şi 
puterea ei au fost destrămate de acest nemernic de 


A 


Colun. Işi pusese în cap s-o siluiască acolo, ferit de 


oameni, într-un loc pustiu unde nu avea cum să-i vină 
cineva într-ajutor, ca după aceea s-o silească să-i 
devină dacă nu nevastă, cel puţin ibovnică? Atita minte 
avea acest om ca să nu înţeleagă că dragoste cu sila 
nu se poate? Pentru asta putea să primească o 
pedeapsă straşnică şi lon făgăduia să fie nemilos cu un 
asemenea ticălos, dar Cîrstina l-a înduplecat să nu fie 
atit de aspru. Boierul, ca stăpin, avea acum drept de 
viaţă şi de moarte asupra lui pentru cele făptuite, sau 
putea să-l schilodească, dar cel mai bun lucru era să-l 
lase în pace după o bătaie care să-l răcorească 
puţintel. Păcat însă de fata din Şendriceni. O să-ncerce 
să-i dea altceva ca să-l lege pe flăcău de ea, sau să 
aştepte încă un an, dar se pare că-i ard călciiele de 
nerăbdare ca să se vadă măritată. 

După o vreme, calul n-a mai avut sprinteneala de 
la început, începea să simtă greutatea celor doi şi 
călcătura lui nu mai era aşa de uşoară. lon îl îndemna 
deşi îi era milă de el, dar isprava lui nu suferea 
întîrziere şi pînă-n ziuă trebuiau să fie în Mlenăuţi. Cînd 
cîntau cucoşii de ziuă, trecuseră Başeul, au urcat 
dealul cu mare grabă şi s-au strecurat spre casa 
Cîrstinei. Se-ngina noaptea cu ziua. l-a plăcut feciorului 
de boier că locuinţa femeii era într-o margine, ferită de 
priviri. A priponit calul, i-au dat nişte grăunţe 
agonisite-n grabă de Cîrstina după care lon a coborit în 
încăperea cea bună, aşteptînd-o pe femeie să aducă în 
mare grabă apă de la izvorul de alături. lon era trudit 
de drumurile lungi, era şi prăfuit şi apa rece parcă-l 
trezea din morţi. Lucruri puţine în casă, dar toate 
curate şi puse acolo unde le şedea mai bine. Mirosea a 
sulfină şi a busuioc şi adulmecînd mirezmele, gîndurile 
lui se îndreptau spre toamna în care zăcuse între viaţă 
şi moarte vegheat de această nevastă frumoasă, a 


cărei frumuseţe n-o prea băgase-n seamă, aşa cum 
nimic nu se putea lega de sufletul lui în acele clipe. In 
încăperea de alături unde era şi vatra pentru pregătit 
mîncarea în timp de vară, se auzea o vie mişcare. 
Cîrstina, îmbujorată de apa rece, a apărut cu un talger 
de lemn pe care era brînză şi piine. lon a înfulecat în 
grabă, femeia abia s-a atins de o fărimiţă, n-avea poftă 
de nimic, pentru că nu avea linişte. Nu izbutise să-l 
convingă pe acest fecior să-şi urmeze drumul său şi 
să-i dea pace. Vroia să-şi petreacă viaţa fără mari 
zguduiri. Făcuse o singură greşeală atunci cînd se 
însoţise cu Minea. S-a crezut mai tare ca muntele şi tot 
ce făcuse parte din viaţa lui de pînă atunci. Ungureanul 
nu era însă un om ca oricare altul, el îşi avea ale lui, la 
care ţinea şi pe care nu le-ar fi lepădat pentru nimic în 
lume. l-a părut rău c-a părăsit-o? Oricărei muieri 
trebuie să-i pară rău atunci cînd o lasă bărbatul, dar pe 
ea n-o părăsise pentru alta, ci pentru nebunia care 
mocnea în el şi care avea să-l biruie pînă la urmă. L-a 
aşteptat, a nădăjduit că o să mai vină? Cine poate să 
spună ce-a fost în sufletul ei? Acum îl priveşte pe acest 
lup cum îşi înfige colții albi şi puternici în pită, îi place 
încordarea obrazului cînd mestecă, este frumos în orice 
împrejurare şi despre acest lucru se dumirise încă de la 
Hudeşti, căci avea ochi să vadă şi să cîntărească uritul 
şi frumosul. Dar cum să rivneşti la o asemenea 
comoară? S-a trintit pe pat cu faţa în sus şi a tras-o 
spre el. l-a luat capul în miini şi a privit-o îndelung în 
lumina ochilor. Nările-i fremătau şi-i tresăreau buzele, 
i-a zimbit, dar în privirea lui era atita duioşie 
amestecată cu o dorinţă pe care nu era greu s-o 
citească. l-a înclinat capul pe piept şi i-a cerut să stea 
cuminte. N-au trecut nici cîteva clipe şi simțind cum îi 
tresare mina, şi-a dat seama că a aţipit. A stat 


nemişcată ascultindu-i răsuflarea şi cum i se zbate 
inima. Toate se petreceau aievea şi nu-i venea totuşi 
să creadă. Şi-a ridicat capul încet să nu-l trezească. 
Ochii i se adiînciseră în găvane, faţa i se supsese puţin. 
Aşa ar fi putut să arate fără viaţă, dacă nu era ea. 
Roua nopţii îi încolăcise în bucle părul care-i cădea 
spre timplă. Nu s-a putut stăpîni să nu-şi apropie 
buzele şi să-i culeagă răcoarea. Cînd a vrut să-l 
privească iar, lon şi-a deschis ochii. Lumina lor era 
limpede ca şi cum somnul nu trecuse peste ea, i-a 
zimbit, şi-a strecurat mîinile prin părul ei, i-a apropiat 
capul şi gurile lor s-au căutat lacome. Trupul ei 
dogorea, parcă era învăluită într-o aură de lumină şi 
căldură, coapsele ei generoase îl primeau cu patimă. A 
urmat o încleştare îndelungă, simțeau cum li se 
destramă fiinţa şi se topeşte în această nebunie şi 
supremă bucurie şi plăcere pe care ne-a dăruit-o firea. 
Flăcăul se dovedea a fi mai mult decit bine hărăzit de 
la Dumnezeu şi Cîrstina a înţeles că alături de el poate 
cunoaşte o fericire de care puţine femei se pot bucura. 
A simţit cum se scufundă dincolo de fire de mai multe 
ori, fără ca el să se dea biruit încă. Era şi mai frumos, 
faţa i se schimbase de parcă s-ar fi petrecut o minune, 
o iubea pe îndelete, statornic, storcînd-o de vlagă, cînd 
îi atingea gura tresărea de parcă s-ar fi trezit din altă 
lume, mai avea putere să-i mingiie trupul ca pînă la 
urmă s-o încolăcească cu braţele şi să se risipească 
într-o ultimă încercare de a se topi unul în fiinţa 
celuilalt. A rămas ca răstignită pe pat, era istovită şi 
paloarea chipului ei o făcea dumnezeiesc de frumoasă, 
o frumuseţe încă a ispitei şi păcatului. Pînă atunci lon 
nu cunoscuse cum se cuvine dragostea. Totul se 
petrecuse în grabă, fără să se gindească la ce simte şi 
crede femeia de alături, bucurîndu-se de izbinda lui, de 


faptul că a avut curajul să fie bărbat, negindindu-se la 
cele ce s-ar fi putut petrece în sufletul unei femei care i 
se dăruia. Abia acum pricepuse ce-i dragostea. Muierea 
asta tînără şi frumoasă de lingă el ştia să se bucure cu 
toată fiinţa ei, din creştet pînă-n tălpi, de un dar atît de 
mare cum era dragostea trupească. 

După o vreme de încremenire şi-a adunat 
cuviincios straiele pe trup, a vrut să se furişeze 
cuminte şi supusă din pat, dar lon a prins-o de braţ şi a 
făcut-o să se aşeze lîngă el. Zimbea şi acum, aşa cum 
zimbise în pădure şi Cîrstina şi-a dat seama că nu-şi 
bate joc de ea. Zimbetul lui era un prisos al bucuriei pe 
care o trăia ca-n vis feciorul de boier. 

— Nu spui nimic? a întrebat-o el, moale, fără s-o 
scape din ochi. 

— Stăpine, va trebui să pleci, şi nici eu nu ştiu 
cum să faci să nu te vadă careva dintre săteni. 

— lar ţi-e frică? De cine te temi, tu, Cîrstino? 

— Mai întîi de mine, stăpîne, după aceea de lume. 

lon o privea cu o uimire mereu crescîndă pe 
această făptură pe care întîmplarea i-o scosese în cale 
atunci cînd aproape c-o uitase. Şi, iat-o, acum, cuminte 
şi supusă, nedorindu-şi decit linişte, avind tăria să 
păstreze numai pentru ea taina acelei nopţi, fără ca să 
ceară nimic în schimbul bucuriei dăruite, fără ca să fie 
mîndră de arşiţa pe care o stîrnise în inima lui, feciorul 
unuia dintre cei mai bogaţi şi mai puternici oameni ai 
Moldovei. 

Această stăpinire de sine pe care o întîlnea acolo 
unde credea că ea n-are cum să se nască, îl făcea să 
se simtă un pic stingher. Purtarea acestei femei 
răsturna multe dintre prejudecățile sale. În mintea lui, 
oamenii erau împărţiţi după o socoteală foarte simplă 
în cîteva trepte care nu se prea puteau amesteca, nu 


pentru că averea ar fi fost un obstacol, ci pentru că 
sufletul şi mintea lor aveau alcătuiri diferite care nu 
îngăduiau nici o comunicare. Şi iată că o femeie ca 
vrăjitoarea din Mlenăuţi se dovedea a fi altfel decit îşi 
închipuise el că ar trebui să fie. Avea miîndrie, 
simţăminte înalte, o bună cuviinţă pe care n-o prea 
întîlnise prin casele prin care umblase şi, pe deasupra 
tuturor, era frumoasă. Sta acum liniştită, aşa cum 
dorise el, a simţit nevoia s-o mîngiie şi s-a trezit 
spunîndu-i să nu-i fie teamă cit va fi alături de el. 

— Alături nu putem sta, stăpine, i-a răspuns 
Cîrstina zimbind. 

— Şi de ce să nu se poată? 

— Pentru că sînt cine sînt, iar domnia ta eşti cine 
eşti, i-a răspuns cu îndirjire Cîrstina. Pentru o jumătate 
de noapte de drum şi o dimineaţă petrecută împreună 
crezi că se pot şterge toate cite sînt între noi? Lasă-mă 
să fiu cuviincioasă aşa cum se cade unui om de starea 
mea, nu-mi cere lucruri pe care nu le pot face fără 
să-ncalc obiceiurile străvechi şi te du, domnia ta, în 
lumea în care te-ai născut. 

— Nu-mi vorbi mie de lume, pentru că nu-mi pasă 
de lume. 

— Stăpiîne, nu-mi face rău. Era acum în genunchi, 
îi cuprinsese picioarele cu mîinile şi-n privirea ei era 
atita rugă încît nu se putea să nu i te supui. 
Gîndeşte-te la viaţa mea. Nu-ţi cer nimic, pentru că 
n-am nici un drept s-o fac, dar nu mă pot ridica 
împotriva tuturor datinilor fără să nu primesc pedeapsa 
ce mi se va hărăzi. Nu are nici un rost să-ţi iroseşti 
timpul cu mine, te aşteaptă bucurii mari şi potrivite cu 
cinul tău, uită-mă şi va fi spre binele tău şi al meu. 

— Spre al tău, da, Cirstino, dar să vedem cum 
vom sta cu binele meu. Eu am să plec acum, nu mă va 


simţi nimeni, voi încerca să te ascult, dar nu-mi cere 
să-ţi făgăduiesc ceea ce nu pot ţine. A ridicat-o spre el, 
şi-a lipit faţa de faţa ei, a sărutat-o scurt, s-a uitat 
îndelung la ea şi a pornit-o spre uşă, păşind de parcă 
i-ar fi fost teamă să nu destrame starea de vrajă pe 
care o trăise în căsuţa umilă din Mlenăuţi, a alunecat 
ca o sălbăticiune spre cal, a pornit-o pe pripor în sus şi 
s-a înfundat în pădure. 

Cîrstina a rămas descumpănită după plecarea 
feciorului Movileştilor. Dintr-odată a văzut şi a simţit 
pustiul care se întindea în jurul ei. Fusese mulţumită 
pînă atunci cu starea ei ca într-o noapte de sînziene să 
răsară în viaţa ei acest flăcăiaş ca să-i turbure viaţa. 
Buna-cuviinţă nu i-ar fi îngăduit să se gindească cu 
păcat la un asemenea om şi iată că el a venit spre ea, 
călcînd datini, trecînd peste cinuri, aşa, dintr-odată, în 
fapt de noapte, cum s-abate trăsnetul din senin. N-a 
avut putere să i se împotrivească, pentru că nu a avut 
timp să se dumirească şi nici nu şi-a închipuit că nu se 
vor încheia toate acolo sus, în poiana lui Călian. Nici 
acum n-ar fi prea tirziu, dacă el îi va da pace. A plecat 
fără să făgăduiască nimic. Nici că va veni, nici că nu se 
va mai arăta. Bine era să nu mai vină, asta o ştia 
Cîrstina, dar niciodată nu se simţise o femeie împlinită 
şi nu cunoscuse pînă atunci o bucurie mai mare decit 
în dimineaţa aceea. Avea să-i fie recunoscătoare toată 
viaţa pentru cît îi dăruise în scurtul timp cit fusese 
împreună eu el. Ştia că-i va duce dorul, că va tînji de 
acum încolo după nebunia din ziua aceea, dar va trebui 
să uite totul. Cu cît mai grabnic, cu atit mai bine. 
Buruienile, nevestele şi fetele ei cu doruri şi păsuri de 
vindecat şi de ostoit, bărbaţii necăjiţi care nu mai 
aveau timp să se gindească şi la altceva decit la 
munca din zori şi pînă-n noapte ce le istovea trupurile 


şi le golea inima şi mintea de orice simţire, va trebui să 
se simtă bine între toate acestea, iar ceea ce i-a dăruit 
atunci acest fecioraş bezmetic să fie dar pentru binele 
ce i l-a făcut. 

lon îşi simţea trupul şi inima uşoare. Calul îşi 
recăpătase sprinteneala şi mai degrabă au plutit decit 
au umblat pînă dincolo de Başeu spre curţile părinteşti. 
Jupîneasa Teodosia i-a ieşit în întîimpinare aşa cum se 
aşteptase, s-au dat porunci să i se aducă hrană din 
belşug şi puţină băutură ca să-i stîrnească şi mai mult 
pofta de mîncare. Cînd au rămas, pentru scurtă vreme, 
numai el singur cu jupineasa, aceasta l-a privit şi 
cerîndu-i să-i povestească cele cite i se întîmplaseră de 
cînd nu s-au văzut şi cum se poartă titine-său şi celălalt 
fecior, l-a ispitit în legătură cu întîrzierea din dimineaţa 
aceea. Parcă n-a venit odată cu Nicoară, şi sluga 
venise cu cineva despre care nu se ştia lămurit ce-i cu 
el. De unde această nepotriveală şi ce se petrecuse în 
această vreme? Ardea de nerăbdare jupineasa să afle 
dacă nu s-au întîmplat lucruri noi care să-i schimbe 
sufletul şi gîndurile care-l pustiiseră mai an. lon a 
zimbit, apoi a ris, i-a răspuns că n-a întîlnit-o încă pe 
Ileana Cosînzeana, să fie dumneaei liniştită, pentru că 
de se va întîmpla o asemenea minune va fi prima care 
o va afla. Jupineasa Teodosia n-a stăruit şi n-a stăruit 
nu de altceva, dar a simţit că inima fiului ei este altfel 
decit pînă atunci, nu i-a mai surprins în priviri tristeţile 
care-l copleşeau altădată şi-l făceau să nu cunoască 
bucurii depline, aşa cum se cuvenea unui fecior căruia 
toate-i mergeau în plin sub aripa ocrotitoare a mamei 
lui. 

Lui Colun, lon i-a spus doar atit: să-şi vire 
minţile-n cap, să-şi caute muiere oriunde-n Moldova 
sau oriunde aiurea în lume, numai la Ciîrstina din 


Mlenăuţi să nu se mai gîndească. Şi dacă nu se va 
supune, el, feciorul lui Cosma Movilă, îl va ciopirţi şi-l 
va arunca în pădure, hrană sălbăticiunilor. Şi să nu 
pomenească nimănui nimic, iar dacă va deschide gura, 
să i se şi piardă urma. 

Nicoară n-a înţeles nimic. Nici nu l-a ispitit pe 
stăpin. Aştepta ca timpul să lămurească o taină pe 
care n-o pătrundea acum. 

Timp de citeva zile, lon a încercat să-şi 
lămurească sieşi starea lui. Mai întîi era Măgdălina şi 
dragostea lui neîmplinită care-l urmărise un an de zile. 
N-o mai iubea pe fata lui Condrea? Dar cum să iubeşti 
la nesfîrşit pe cineva pe care nu-l mai vezi, căruia nu-i 
poţi împărtăşi dragostea care te mistuie, pe care poate 
că n-ai să-l mai vezi niciodată? Dacă ea-l mai iubea şi 
poate că-l aştepta undeva, într-un colţ uitat de lume? 
Gîndind aşa simţea cum i se stringe inima şi chipul 
jupiîniţei i se înfăţişa trist, nedumerit de păcatul pe care 
el îl făptuise. Dar imaginea aceasta, întrevăzută ca 
printr-o piclă, se topea nu după multă vreme şi nu 
după ce el îşi făgăduise să o caute în vara şi toamna 
aceasta, în nădejdea că poate i-o da de urmă. 

După aceea era Cîrstina. Cu această femeie era 
limpede un lucru: de însurat nu se putea însura cu ea, 
se ridicau prea multe împotrivă. O iubea pe această 
ţărancă? Greu de zis ceva şi nici nu trebuia să-şi facă 
din pricina ei prea multe ginduri. li ceruse doar ea să-i 
dea pace, nu-şi putea reproşa nimic şi poate că cel mai 
bun lucru era s-o asculte şi să-şi vadă de-ale lui. Şi 
doar erau atitea de făcut. Nicoară, după lupta de la 
Tărăsăuţi, i-a spus-o în treacăt: ca să ucizi, stăpine, îţi 
trebuie braţ de oţel, iar pentru asta, nu ţi-e îngăduit să 
leneveşti nici o clipă. Nenorociri ca acelea se pot abate 
oriCînd şi atunci eşti nevoit ca să fii gata în orice clipă. 


L-o fi simţit că a avut momente cînd nu s-a simţit în 
largul său la Tărăsăuţi? Oricum, va trebui să 
muncească de-acum încolo fără să pregete nici o clipă. 
Se zvonea că Sultanul Soliman se sfădea cu Persul şi 
că Moldova nu-i primejduită din latura de miazăzi, dar 
puterea sultanului era mare, şi Sangeac-beii lui de la 
hotar aveau cu ce să dea de furcă oricărui vecin, aşa 
cum o făceau cu cealaltă Ţară Românească şi cum o 
făceau şi cu crăia rigăi Laioş. 

Va trebui să călărească iarăşi pentru a cerceta 
satele lor după cum va porunci pan Cosma, cînd se va 
înturna. Vînătorile se vor ţine lanţ şi-n toamna asta vor 
merge în munte la urşi şi la mistreți. Lupta cu fiara te 
învaţă cum să te baţi, mai stăpin pe tine, cu omul. 

Şi, deşi îşi pusese în minte să nu se mai 
gîndească la nevasta din Mlenăuţi, după citeva zile, 
nici el nu ştia cum se făcea că împotriva hotăririlor 
sale, chipul acesteia şi amintirea cărnii ei care dogorea 
ca un jar, începeau să pună stăpinire pe fiinţa lui. 
Strădaniile lui de a o înlătura din gindurile sale se 
dovedeau a fi prea slabe. Noaptea-n vis îi răsărea 
nevasta din toamna trecută, cu mirezmele şi cu 
mirosurile ei de strai şi piele curată, o simţea cum se 
apleacă asupra lui să-l îngrijească, dar lucrurile se 
amestecau şi în loc de oblojeli şi unsori, Cîrstina era 
numai ispită căreia nu-i putea face faţă, sau i se arăta 
aşa cum o văzuse el în dimineaţa aceea stîrnind în el 
dorinţi care-l mistuiau. Într-o seară, tîrziu, nu s-a mai 
putut stăpini. L-a trezit pe Nicoară, i-a destăinuit ce 
vrea să facă şi sluga i-a scos calul său în aşa fel încît 
nimeni să nu bage de seamă că feciorul boierului a 
părăsit curtea. În miez de noapte, lon se furişa spre 
geamul de o palmă de la casa Ciîrstinei în care bătea 
lumina lunii. A ciocănit uşor şi a strigat-o pe nume. 


Chipul femeii s-a ivit buimăcit la geam, după care s-a 
repezit să desfacă zăvoarele de la uşă. Era turburată. 
L-a întrebat dacă i s-a întîmplat ceva, dacă are vreun 
necaz. A liniştit-o şi, deşi femeia i s-a împotrivit la 
început, a izbutit s-o adune şi s-o lipească de el. Venise 
pentru ea, împins parcă de o putere şi de o dorinţă mai 
mare decît voinţa lui. Încă nu-şi da seama ce-i cu el, 
ştia că femeia are dreptate, dar a dorit-o într-atita, încît 
nu s-a mai putut stăpîni. Venise aţiţat de patimă să-i 
prade trupul ei care-i întunecase mintea. Şi Ciîrstina, 
lăsînd ca soarta ei bună sau rea să hotărască ce are să 
se întîmple cu ea după aceea, i-a răspuns bărbatului 
nestăpinit cu toată arşiţa care zăcuse în sufletul şi 
trupul său tînăr. Cînd s-a apropiat de ziuă, erau istoviţi 
şi mulţumiţi. Cîrstina i se supunea acum biruită de 
dragostea ei, pentru că ea iubea cum se poate iubi o 
singură dată în viaţă, şi mai avea norocul ca această 
dragoste să fie împărtăşită măcar într-un anume fel. 
Nu ştia cît va ţine acest noroc, poate pînă miine, poate 
o lună... Îi era teamă să se giîndească la ce avea să 
vină, şi se mulțumea să se înfrupte cu nesat din 
fericirea şi bucuria pe care i-o oferea clipa de faţă. Se 
ţineau înlănţuiţi în umbra calului şi se căutau de parcă 
i-ar fi despărţit o lume, flăcăul ăsta era frumos şi 
puternic, nebănuit de puternic şi lacom în dragoste şi 
se purta de parcă sfîrşitul pămîntului ar fi venit cîteva 
clipe după împlinirea dorințelor lor. De altfel, aveau şi 
unul şi altul sentimentul că toată legătura lor nu poate 
fi decit vremelnică, din care pricină ea se desfăşura 
sub o zodie a disperării, adunînd în clipa pe care o 
trăiau împreună tot timpul irosit pînă atunci şi tot ce 
aveau să risipească atunci cînd soarta va pune o 
stavilă între ei. 


A venit după aceea aproape noapte de noapte. 
Cîrstina nu se mai sfia acum, deşi purtarea ei a rămas 
cuviincioasă. La stăruinţele lui a trebuit să-i spună pe 
nume, dar asta n-avea nici o însemnătate, ceea ce o 
încînta peste măsură era faptul că acum îşi putea 
îngădui să-i mărturisească dorinţa şi dragostea ei, să-l 
alinte, să-l iubească pe-ndelete şi mereu împătimită. Il 
simţea al ei, stăpînit de arşiţa pe care ea o stirnea în 
trupul lui. lar el nu reuşea să cunoască saţiul, pentru că 
această muiere tînără şi frumoasă, croită parcă numai 
pentru a fi iubită, ştia să fie mereu alta, tot atit de 
proaspătă şi de aţiţătoare ca-n primele întilniri. Cînd îşi 
aducea aminte cît de cuminte, de neclintită putuse 
să-şi petreacă zile în şir la cîpătiiul lui, de parcă nu era 
alcătuită ca orice fiinţă din trup şi suflet, cînd îşi 
scormonea mintea ca să găsească în purtarea ei de 
atunci cel mai mic semn care să arate că-i femeie şi, 
ca orice femeie, nu se poate să nu se alinte sau să se 
sclifosească în faţa unui bărbat, dar nu găsea nimic, nu 
pricepea cum poate stărui într-o fiinţă de rînd atita 
mîndrie care să-i asigure o perfectă stăpiînire de sine. 
Dar era Ciîrstina o femeie de rînd? Cum se poate să fie 
atit de mărunt şi s-o coboare în loc s-o ridice pe scara 
valorilor impuse de lumea lui? Era o ţărancă, era 
săracă alături de neamul lui cel pricopsit, dar ce suflet 
avea femeia asta, ce minte ageră şi cît de bogate-i 
erau gindurile Cit de bine îi ghicea firea şi unele 
stîinjeneli ale lui şi cu cîtă pricepere reușea să-l facă să 
treacă peste ele. Se deschidea în faţa lui ca o comoară 
nesfîrşită din care el n-avea decit să prade cît doreşte, 
fără să-i ceară nimic în schimb. Niciodată nici o 
învinuire, nici o cerinţă. 

Firea lui năvalnică şi vîrsta l-au făcut să treacă în 
cîteva rînduri o anume măsură. A fost îndeajuns ţinuta 


ei liniştită, muţenia ei ca totul să intre pe făgaşul cel 
bun. In cîteva rînduri a simţit-o cum se închide în 
propria-i fiinţă, cum se depărtează şi atunci i-a fost 
teamă să n-o supere şi mai mult decit atit, i-a fost frică 
să n-o piardă. O iubea? li era teamă că da. Nu era 
numai o dorinţă trupească ce-l împingea spre ea ci şi 
altceva, ce se dospea în el nelămurit şi de care-i era 
puţin teamă. Glasul ei atît de plăcut care-i răsunase în 
urechi la Hudeşti, ca o alinare, se putea dezlănţui în 
cîntece pe care nu le mai auzise; pe care i le spunea 
aproape  şoptit, şi rareori. O surprinsese odată 
scufundată în sine şi lăsînd fără să vrea să se reverse 
dorul şi duioşia cuprinsă în vorbe măiestrit alcătuite, 
împletite cu sunete triste şi prelungi în stare să 
răscolească şi o inimă împietrită. Era şi mai frumoasă 
atunci, o frumuseţe stranie care-l uimea pentru că nu 
înţelegea cum de se poate transfigura un om într-atita. 
In ochii ei scăpărau lumini pe care nu le cunoştea, iar 
buzele se arcuiau şi cuprinse de o zbatere uşoară care 
mlădiau sunetele, erau şi mai frumoase. Ar fi vrut 
atunci mai mult ca oricînd, să i le acopere cu gura şi să 
o readucă în lumea lui, să-i alunge tristeţea sau 
bucuria pe care o trezeau cîntecele ei şi care o făceau 
să se desprindă de el, de lumea din jur. O vroia numai 
a lui cu trupul şi cu sufletul ei, se trezea robit de o 
dorinţă de a stăpiîni cum nu mai fusese încercat pînă 
atunci. 

Jupîneasa Teodosia a simţit nu după multă vreme 
că fiul ei bate anumite drumuri şi poteci şi, ca om 
întreg la minte, s-a bucurat. Era firesc să fie aşa, 
dovedea feciorul ei că este un bărbat adevărat şi mai 
ales că a priceput că trebuie să uite nălucirile care-l 
mistuiseră cu un an mai înainte. Fete de măritat se 
găseau destule în ţara Moldovei, i le putea găsi şi ea la 


nevoie, deşi, după cum o pornise lon, nu mai era 
nevoie de ajutorul altora pentru a se lega la cap. Prima 
alegere nu fusese rea şi numai nenorocirea 
Condreştilor a făcut ca totul să se destrame spre 
nenorocul lui, dar nu şi din vina lui. 

Cînd a aflat încotro îşi îndreaptă paşii nu s-a 
bucurat. l-a fost chiar şi un pic teamă. Să nu-i fi făcut 
femeia aceea ceva ce întrece firea noastră. Dar n-a zis 
nimic, pentru că a nădăjduit ca totul să treacă repede, 
pînă ce altă femeie îi va leşi în cale. 

lon nu gîndise chiar aşa de lămurit ca mama lui, 
pentru că nu i-o îngăduia virsta şi firea. Nevoile pe care 
le ridica averea întinsă a Movileştilor, l-au împins ba 
peste Prut, ba spre Ţara de Jos. A călărit, a mers la 
vînătoare, şi-a muncit trupul încercîndu-şi priceperea şi 
puterea în miînuirea armelor alături de slugile lor şi de 
fraţii săi, Gavrilă, cel mai mic dintre feciorii lui Cosma 
Movilă, crescînd şi el văzînd cu ochii. Revenind spre 
Hudeşti, drumul lui s-a oprit statornic la Mlenăuţi. 
Venea şi ziua, fără fereală, dar pînă la urmă s-au găsit 
ochi care să-l vadă şi oamenii nu se dumireau cum de 
un fecior de boier se poate uita la una dintre ei, pe 
deasupra şi femeie măritată, chiar dacă bărbatul ei nu 
se mai arătase de mulţi ani prin acele locuri. Unele 
femei credeau chiar că o asemenea poveste nu poate 
sfirşi cu bine, chiar dacă tînăra nevastă cunoştea unele 
lucruri  neînţelese pentru omul obişnuit. N-au 
condamnat-o pentru că aveau nevoie de Cirstina şi mai 
ales pentru că se temeau de ea. Respectul ce se 
cuvenea unui astfel de om i-a făcut să nu-şi sloboadă 
gura, să primească, tăcut, faptele aşa cum erau. 

Orice lucru are un început şi un sfîrşit. O să vină şi 
clipa cînd feciorul lui Cosma Movilă o să se sature şi, 
punîndu-şi cuşma pe-o ureche, o să se ducă după o 


altă fustă, socoteau oamenii din Mlenăuţi, socotea şi 
jupîneasa Teodosia. Ba o să-i vină şi sorocul să 
se-nsoare şi cine ştie peste ce jupiniţă va da, una care 
să-i pună laţul de git şi o să stea cuminte şi supus, de 
să-i plîngi de milă pentru tinereţea lui şi pentru fala şi 
frumuseţea lui. 

Şi-n drumurile lui multe, cînd lipsea cu 
săptămiînile şi chiar cu lunile, i-au ieşit şi alte femei în 
cale şi lon nu s-a ferit. A cunoscut femei care erau bine 
clădite de la Dumnezeu, altele erau veştede deşi erau 
încă tinere, aveau gura ca iasca şi trupul lor rămiînea 
liniştit, atunci cînd i se supuneau şi, pesemne, că ori de 
ar fi făcut dragoste cu el, ori de ar fi stat de vorbă cu o 
vecină peste gard, pentru ele ar fi fost totuna şi asta-l 
făcea să-l apuce un fel de lehamite. Unele, după ce 
rămiîneau încremenite atunci cînd trebuiau să fie 
zguduite de plăcere, se smiorcăiau şi-i aminteau ce 
mare păcat au comis pentru dînsul, cerşind o vorbă 
frumoasă de la el ca să poată dormi, pesemne, liniştite. 
Erau şi nebune care i se dăruiau chicotind şi 
zbuciumîndu-se de parcă erau duse la goniţă, încît îi 
venea să le întoarcă cu faţa-n jos şi să le croiască 
peste bucile lor mari şi albe cu teaca de la sabie. 

Cîrstina nu l-a întrebat niciodată nimic, ca şi cum 
n-ar fi existat o altă lume în afară de lumea ei. Il 
primea cu aceeaşi dragoste statornică, cu aceeaşi 
cumpănire în gesturi şi în vorbe, patima ei se împlinea 
după un ritual al cărei secret numai ea îl cunoştea şi 
care-o făcea să fie cu mult deosebită de celelalte 
femei. l-a descoperit treptat şi trupul, parte cu parte, 
cuprins uneori de o uşoară teamă de a nu se risipi 
vraja pe care o stirnea această femeie. De fiecare dată 
era uimit pentru că niciodată nu văzuse o alcătuire mai 
bine închegată. Firea nu fusese deloc zgircită tocmai 


cu această ţărancă oropsită. Pulpe rotunde, picioare 
lungi, nici subţiri, nici groase, o linie curbă pleca de la 
coaste adincindu-se sau arcuindu-se peste şolduri 
într-o şerpuire care-l stirnea să întindă palma şi să 
cuprindă într-o mîngiiere uşoară toată această minune. 
Pielea era netedă şi avea o culoare care bătea uşor în 
arămiu şi numai vederea şi atingerea ei îl aţiţau, îi 
venea să înfigă dinţii ca într-un fruct plin de dulceaţă şi 
de miresme, să o soarbă toată, iar sfiala ei neprefăcută 
îl făceau şi mai lacom. Încet, încet se dumirea că între 
Cîrstina şi celelalte femei este o deosebire ca între o 
măgură din hotarul satului şi Ceahlăul, că nu se poate 
lipsi de o asemenea bucurie de a o stringe în braţe, de 
a o miîngiia, de a o iubi pe-ndelete, bucurîndu-se de 
fiecare clipă, sau de a se dezlănţui, uneori, de parcă 
atunci pentru prima dată în viaţa lui ajungea să 
cunoască taina dragostei. Ştia că este iubit. Cîrstina i-o 
spusese cu vorba, cu mîngiierile ei, cu disperarea pe 
care o citea în ochii ei atunci cînd îi lua chipul în palme 
şi-i cerceta faţa, afundîndu-şi privirea în ochii lui ca şi 
cum ar fi vrut să afle înlăuntrul fiinţei sale răspuns la 
întrebările şi nedumeririle ei. Dar nu spunea nimic, ofta 
abia simţit şi, drept încheiere, îi înfiora gura cu sărutări 
mărunte, după care venea încleştarea de întreaga lui 
fiinţă de parcă ar fi vrut să se risipească pentru 
totdeauna, în clipele de mare bucurie cînd simţea că 
fiinţa ei se împleteşte într-o tainică comuniune cu firea 
întreagă. 

Mica şi neajutorata vrăjitoare din Mlenăuţi îi 
dăruia ce nici o femeie nu izbutise să-i dăruiască pînă 
atunci, şi cu cît se înverşuna uneori să găsească 
bucurii asemănătoare şi în altă parte, de atitea ori îşi 
dădea seama că încercarea lui este zadarnică şi că fără 
această femeie viaţa lui ar fi fost searbădă, iar după 


asemenea încercări se întorcea la Mlenăuţi pentru a se 
împărtăşi cu şi mai multă patimă din darurile şi bucuria 
pe care Cirstina ştia să i le ofere supusă şi cuminte. 
Nici o altă femeie din cîte cunoscuse nu era în stare să 
împărtăşească lumină şi căldură tuturor lucrurilor cu 
care veneau în atingere, să ţese în jurul ei acea stare 
de vrajă care-i copleşea simţurile şi mintea şi cu cit 
vroia să fie mai tare, mai stăpin, pe el, cu atit se 
pierdea şi-şi vîra fără să vrea gitul sub un jug pe care 
nu-l bănuise. Ce avea să se aleagă din toată nebunia 
asta a lui? Nu-şi da seama şi pînă la urmă renunţa la 
orice lămurire a lui, a ei, a legăturilor lor şi se lăsa 
pradă dragostei acestei femei. Era în stare să se 
mărturisească oricui că nu este îndrăgostit, că nu 
iubeşte dar, în acelaşi timp, îi era peste putinţă să 
rabde o vreme mai îndelungată fără s-o vadă, fără să o 
simtă a lui, numai a lui. Era urmărit de ochii ei, de gura 
şi de gitul ei, de pieptul şi rotunjimea coapsei ei, de tot 
ce ţinea de ea şi venea spre toate aceste minuni 
împins de dorinţă, împins şi de alte porniri care se 
năşteau în sufletul şi mintea lui şi cărora nu mai vroia 
să le afle nici un înţeles. Se lăsa purtat de patima pe 
care o stîrnise Ciîrstina în el şi această patimă îl ducea 
neclintit pe acelaşi drum pentru a o afla în acelaşi loc 
de unde izvora piriul care cobora în valea Başeului. 


XV 


Cînd jupîn Cosma Movilă a aflat că fiul său s-a 
încurcat cu o muiere de rînd dintr-unul din satele sale, 
mai întîi s-a zbirlit, după care a ridicat din umeri a 
neputinţă şi n-a zis nimic. Niciodată n-avusese o părere 
prea bună despre feciorul său, dar întimplarea cu fata 
lui Condrea îi dezvăluise cît de slabă era firea feciorului 
său, iar ceea ce auzea acum îl lămurea definitiv că 
mare lucru de capul unui asemenea bărbat nu poate fi. 
Era Moldova plină de muieri şi lon al lui îşi împleticea 
norocul la doi paşi de Hudeşti. Ca stăpîn ar fi putut s-o 
pedepsească aspru pe muierea care-şi înşală bărbatul, 
ar fi putut-o alunga din satele sale, dar şi-a zis că totul 
e zadarnic şi n-a vrut să-şi încarce sufletul cu un păcat, 
convins fiind că nu muierea aceea era de vină ci 
feciorul lui netrebnic care nu-şi cunoştea menirea şi 
interesul. A întrebat-o doar atit pe jupineasa Teodosia: 
l-a ademenit femeia aceea, cînd l-a îngrijit la Hudeşti? 
Jupîneasa i-a răspuns că aşa ceva nu s-a întîmplat 
atunci, că mult după aceea i-a ieşit în cale... Era ceea 
ce bănuise, lon era un netrebnic şi dacă lui îi place 
să-şi petreacă vremea în felul ăsta, n-are decit s-o 
facă. Ca părinte se simţea însă dator să se îngrijească 
de viitorul feciorului său. 

Neam mare şi fruntaş al ţării, trebuia ca şi feciorii 
lui să năzuiască spre cele mai de seamă dregătorii. Dar 
pentru asta erau necesare nişte deprinderi care se 
căpătau în timpul unei ucenicii pe lîngă alţi mari 
dregători; mai era nevoie şi de puţin noroc pentru că şi 
alţii năzuiau să ajungă în preajma domnului, chiar daca 
întîietatea o aveau cei mai puternici. Ce nădejde să ai 
însă în lon, iată ce-l frămiîntă pe boierul din Hudeşti. 
Domnul ţării se dovedise, pînă acum, destoinic în 
toate, se putea vorbi de o domnie bine aşezată şi 
respectata de toţi vecinii. Craiul Jicmont îl trimisese ca 


sol pe nobilul Nepielschi ca să-l felicite pe domn pentru 
izbînda de la Tărăsăuţi. Ceea ce nu izbutiseră oamenii 
săi, împlinise domnul Moldovei, ca bun creştin, pentru 
creştinătate. Ştefâniţă nu s-a sfiit să-i răspundă că nu 
s-a bătut pentru nimeni, ci numai pentru ţara lui, că 
aşa cum alţii vor ajutoare aşa ar dori să fie şi el ajutat, 
numai că nimeni nu se gîndeşte s-o facă, pentru că 
principii creştini nu-s în stare să se ajute pe ei înşişi. 
Era tînăr domnul, dar aprig ca un leu. Se bucura de o 
sănătate straşnică, erau semne că domnia lui va fi 
îndelungată spre binele ţării şi al oamenilor destoinici. 

Craiul Laioş, al Ungariei, îi trimitea în fiecare an 
bani ca să-şi cumpere arme, pentru că vedea în 
Moldova un scut al creştinătăţii şi în domnul ei un 
vrednic luptător. 

Craiul jicmont şi-a dat şi el seama de foloasele 
unei bune vecinătăţi cu Valahia şi atunci a trimis soli ca 
să înlesnească schimbul de mărfuri între cele două ţări 
şi să se facă rînduială la hotare, ca să nu mai fie nici o 
pricină de ceartă între cele două ţări. 

Putea să fie pace la hotare şi dacă principii vecini 
țării s-ar fi înţeles între ei, nici Sultan Suliman n-ar fi 
îndrăznit să pornească împotriva vreunuia dintre ei. 

Jupîn Cosma se gindea că aşa cum o arată 
împrejurările din acel an - al 7033-lea an de la facerea 
lumii - toate aveau să-i meargă în plin domnului. Era, 
deci, de datoria lui să cîştige bunăvoința lui Ştefăniţă 
pentru feciorii lui. In Văscan avea încredere, iar cel mic 
se arăta de acum viclean şi uneori nestatornic, cum nu 
fusese mai nimeni în neamul lor. Prislea ori va ajunge 
mare, ori îşi va fringe gitul, după cum îl va sluji norocul 
lui cel bun sau cel prost. 

Cînd s-au întîlnit în toamnă, la curtea domnească, 
la marea adunare poruncită de domn după Tărăsăuţi, 


numele lor a fost pomenit cu cinste. Îl slujiseră pe 
Ştefăniţă cu credinţă şi domnul i-a făgăduit lui jupîn 
Cosma că nu-l va uita. Se putea duce şi cere ca feciorul 
lui cel mare să fie primit, dar unde? în ce slujbă. În 
mînuirea armelor se dovedise greu de întrecut:şi după 
străduinţa pe care o depunea pentru a-şi spori 
măiestria, s-ar fi putut îndrepta spre o slujbă de oştean 
- Petrică hatmanul murise la Tărăsăuţi, în locul lui 
fusese ridicat pircălabul Barbovschi de la Hotin, unde 
rămăsese numai un pircălab aşa cum era şi la Cetatea 
Nouă. Să slujească la o căpitănie de margine, la 
Cîmpulung sau în altă parte ca să-şi arate destoinicia şi 
să capete deprinderi care se cer unui iscusit luptător? 
De acolo se putea urca, o pîrcălăbie nu i-ar fi stricat 
peste cîţiva ani, neamul lui şi averea îl puteau împinge 
şi-i dădeau dreptul ca de tînăr să ajungă în sfatul 
domnesc. Se muncea bietul pan Cosma cu gindurile, 
lon îşi vedea de-ale lui fără să-i pese de nimeni. Cică 
şi-ar fi pus ţăranca la adăpost de treburile mai grele, 
cum era seceratul. Nu se istovise ea nici pînă atunci, 
pentru că erau destui proşti pe lume care i-ar fi făcut 
orice muncă pentru o ulcică de fiertură din buruienile 
ei, dar acum se ivise netrebnicul ăsta s-o ocrotească el, 
să-i dea bani sau cine ştie ce mai este în stare să facă. 
O să ajungă de risul boierilor de n-o să se mai uite nici 
dracul la el. Poate că ar trebui să pună piciorul în prag 
şi să-l însoare, dar dacă nebunului nu-i este de 
însurătoare cum să nenoroceşti o fată cuminte a unui 
boier cumsecade? 

Pînă să se dumirească ce-i de făcut cu feciorul lui, 
iată că nici domnul ţării nu era scutit de necazuri în 
privinţa căsătoriei. Cît fusese tînăr şi asculta de sfatul 
celor mari, cele două ţări ce se învecinau pe Milcov au 
fost în strînse legături de pace şi prietenie. Neagoe 


Basarab văzînd că tînărul domn se bucură de o 
creştere aleasă şi că este înconjurat de sfetnici 
destoinici, s-a gîndit să întărească şi mai mult legătura 
dintre cele două ţări surori şi i-a făgăduit lui Ştefăâniţă 
că i-o va da pe cea de-a doua fiică a lui, pe Ruxandra, 
care i se potrivea ca vîrstă şi despre care se spunea că 
este foarte frumoasă. A rămas această înţelegere pînă 
la sfîrşitul acestui an, cînd s-a prăpădit soţia lui Radu 
de la Afumaţi, domnul muntean. Neamurile lui Neagoe 
au stăruit la turci şi la unguri ca Radu s-o ia pe una din 
fetele fostului domn şi Radu i-a cerut craiului Laioş să-i 
îngăduie uneia dintre domniţe - fetele se aflau cu 
mama lor Despina sub aripa ocrotitoare a regelui după 
moartea lui Neagoe - să vină în ţară. Craiul a fost de 
acord, dar a cerut să se respecte făgăduiala făcută lui 
Ştefăniţă  şi-atunci, voievodul Transilvaniei, lanăş 
Zapolia le-a scris celor doi domni români să pună soroc 
şi loc unde se vor întîlni pentru a-şi alege soţia. 

Alegerea a fost fixată la 14 ianuarie 1526, apoi 
amînată pînă la 17. Ştefăniţă a cerut o aminare 
pretextînd că nu-şi poate părăsi ţara, acum cînd este 
ameninţată de tătari. 

Adevărul este că umblau zvonuri din vara trecută 
că Suliman sultan face mari pregătiri de oşti pentru a 
porni împotriva creştinătăţii. Tătarii primiseră poruncă 
să se mişte la semnul cuvenit şi după cum soseau veşti 
în Moldova, aceştia îşi începuseră pregătirile şi era de 
aşteptat ca spre primăvară să-şi facă apariţia în hotarul 
Moldovei. Puteau să treacă prin Bugeac spre sudul 
Dunării ca să se unească cu marea urdie otomană, dar 
puteau să se abată asupra Moldovei dacă aşa le-ar fi 
poruncit sultanul. În asemenea împrejurări lui Ştefăniţă 
nu-i prea ardea de nuntă şi, în afară de asta, lui i se 
promisese una din fete, Ruxandra, de ce mai era 


nevoie de atita zbatere cînd toate aveau să se aranjeze 
la timpul potrivit, în linişte, pentru ca bucuria domnului 
să fie şi bucuria celor mulţi? Numai că Radu, împins de 
neamurile lui Neagoe, profită de împrejurări şi îşi alese 
de soţie pe cea mai frumoasă dintre fetele lui Neagoe, 
deci pe Ruxandra. Supărarea domnului Moldovei a fost 
mare. Totuşi, ca să nu se strice legăturile dintre cele 
două ţări şi ca miîndria lui să nu fie ştirbită, i-a cerut 
craiului Laioş să mijlocească în aşa fel încît lui să i se 
recunoască titlul de Mare voievod al Ţării Româneşti 
(Valahiei), iar Radu să-şi zică voievodul cel Mic al Ţării 
Româneşti (Valahiei). 

Dacă locuitorii celor două ţări le numeau în aşa 
chip încît să se ştie despre care este vorba, atunci cînd 
se adresau unor străini ei numeau ambele ţări cu 
acelaşi nume - Valahia - adică Ţara Românească, iar 
nunțiul papal de la Buda, ca să-i lămurească pe stăpinii 
săi scria, referindu-se la cele ce se petreceau atunci că 
„aceste două provincii, Moldova şi Muntenia, sînt 
Valahia, colonie de romani”. 

Toate astea, lon le-a aflat de la Coste, fiul marelui 
logofăt Toader, la Suceava, în vremea Bobotezei, cînd 
se afla cu anumite treburi trimis de pan Cosma Movilă 
în cetatea de scaun. Il cunoscuse pe Coste şi mai 
înainte, iar de data asta au tras nişte chefuri straşnice, 
să se ducă pomina, cu care prilej l-a cunoscut pe un alt 
lon, fiul lui lvanco Moţoc. 

lon venise cu gindul să meargă la portarul 
Sucevei, ca să-i ceară un sfat în legătură cu ce ar 
trebui el să facă, numai că, în urma petrecerilor cu 
Coste, a crezut că n-are nici un rost să-şi mai irosească 
timpul cu planuri de mărire. Radu, domnul muntenesc 
nu primise propunerea lui Ştefăniţă şi, după cum 
credea marele logofăt, care-i cunoştea bine firea 


domnului său, nu va trece mult şi vor trebui să încalece 
ca să pornească spre miazăzi pentru a răzbuna 
umilinţa pe care o suferise nepotul marelui Ştefan. 

Lui lon i-a plăcut de fiul lui Moţoc. Erau cam de 
aceeaşi vîrstă, iar noul său prieten era pe măsura lui: 
puternic trupeşte, minte ascuţită, bun ia vorbă, vrednic 
la petrecere. Un lucru-i deosebea: Moţoc nu punea nici 
un preţ pe femei. Incalecă, descalecă şi pleacă era 
vorba şi convingerea lui, de parcă ar fi fost vorba de o 
tabără ostăşească şi nu de fiinţe cugetătoare ca şi ei, 
aşa cum o arătau în multe privinţe chiar datina şi unele 
obiceiuri ale ţării. Dar, fiecare cu ursita şi apucăturile 
lui. În ceea ce-l priveşte, el avea să încalece degrabă şi 
va îndemna spre Hudeşti, deşi era iarnă aspră, cu 
destul omăt şi haitele de lupi începuseră să iasă la 
drumul mare. A ţinut drumul drept spre casă, pentru 
a-i spune lui pan Cosma cele aflate. 

— Prostii, a pufnit boierul cel bătrîn, mîniindu-se 
pe feciorul său care cască gura la toate prostiile în loc 
să-şi vadă de treburile sale, crede tot ce i se spune şi-n 
loc să-şi chivernisească un loc ce i s-ar cuveni, (dar 
iată că nu-l merită), vine fuga acasă pentru a împrăştia 
nişte zvonuri. 

Pe lon nu l-a mişcat supărarea tatălui său. 
Dealtfel nici nu avea răgaz ca să-şi chinuie mintea cu 
toate nimicurile. A aşteptat prilejul potrivit ca să 
încalece şi să se furişeze dincolo de apă, peste deal, la 
izvorul ştiut de el. A găsit-o în ogradă, pe Cîrstina, 
îmbujorată de frig, a prins-o şi a răsucit-o purtind-o 
ca-ntr-un vîrtej spre casă. Ridea şi se bucura ca un 
nebun, iar femeia înţelegea pentru a nu ştiu cita oară 
că unui asemenea om nu i se poate împotrivi. 

Cîteva zile lon şi-a împărţit timpul între Hudeşti şi 
Mlenăuţi, şi cînd toate păreau că  îndreptăţesc 


supărarea boierului Cosma, a picat vestea că toată 
ţara este chemată în mare grabă în tabără la Vaslui. 

Freamăt şi zor mare la Hudeşti. Bătrînul 
mormăia-n barbă cînd se ivea-n preajmă lon, care era 
pe deplin nepăsător. Dreptatea fusese de partea lui, 
dar nu-i păsa de această dreptate. Gîndul lui era acum 
la tabără, aştepta cu nerăbdare  întîmplările 
neprevăzute pe care i le va scoate-n cale soarta, se 
gîndea la femeia tînără, parcă şi mai frumoasă de la un 
timp, care avea să înfrunte omătul de una singură. Il 
primise şi-l petrecuse cu aceeaşi dragoste şi bucurie 
nesfîrşită, i-a urat un singur lucru: să se-ntoarcă întreg 
şi pentru asta să-şi poarte singur de grijă. 

Dar n-a mai fost nevoie de nici o grijă. Ştefăniţă a 
pătruns în Ţara Muntenească cu mare urgie, fevruarie 
în cinci zile şi a mers pînă la Tirgşoru fără a i se 
împotrivi careva. Radu vodă i-a trimis soli de pace şi cu 
vorbe bune s-au învoit de i-au potolit semeţia. S-au 
nevoit şi ceilalţi crai şi împărați să-i împace, şi craiul 
Laioş şi Suliman sultan şi-au trimis degrabă solii lor şi 
pînă la urmă cei doi s-au împăcat, urmînd ca Ştefăniţă 
să se căsătorească cu Stana, fata cea mare a lui 
Neagoe, iar Radu să-i dea pe boierii pribegi cîţi se aflau 
în stăpînirea sa. Cum s-a întors în ţară i-a scurtat de 
cap pe hicleni cu mare grabă şi l-a trimis pe Oancea 
pîrcălab la Sibiu unde se afla doamna Despina şi Stana, 
fiica ei. 

Neavind pe cine să înfrunte, lon s-a întors 
cuminte, cu tatăl său în Ţara de Sus, cînd iarna nu se 
ostoise şi-i puse în palmă Ciîrstinei un inel cu matostat. 
În iulie mergea la nunta domnească şi, ca în alte dăţi, 
la petrecerile care s-au desfăşurat la curtea din 
Suceava, multe jupiîniţe şi jupînese au băgat de seamă 
nu numai straiele strălucitoare ale tinărului Movilă, dar 


şi mişcările lui de sălbăticiune mlădioasă, chipul lui ars 
de soare şi frumos, iscodind, fără să afle mare lucru, 
către ce faţă îşi îndreaptă el privirile şi inima. Era şi 
pan Cosma de faţă, cu pălăria lui cît roata carului, 
năduşind şi necăjindu-se din pricina căldurilor prea 
mari; lui lon i-ar fi plăcut să glumească pe seama 
necazurilor tatălui său, dar ştia că bătrînul este aprig la 
mînie. lar cu acest prilej, parcă pan Cosma s-a mai 
îmblînzit, l-a privit pe feciorul său cel mare cu mai 
multă îngăduinţă. Se vedea din patima pe care o 
punea în petrecere, din faţa lui deschisă, neumbrită de 
nici o grijă, că nu-i stă gîndul aninat cine ştie pe unde, 
cum bănuise dinsul. Era vorba deci de porniri şi de 
păcate ale tinereţii care trec cu vremea şi care se iartă. 
Îi plăcea şi tovărăşia lui lon cu feciori unul şi unul. 
Trebuia să se gindească în chip temeinic şi la 
însurătoarea acestui fecior. 

Dar timp de însurătoare nu se afla. Tătarii 
sosiseră în mare număr la hotarul din nord al ţirii gata 
să atace Moldova sau Polonia, iar Suliman sultan se 
îndrepta cu întreaga-i urdie spre inima Ungariei. Indată 
după nuntă, Ştefăniţă s-a mişcat cu toată curtea spre 
miazănoapte unde se afla tabăra. Nu avea cum să-l 
ajute nici pe craiul Laioş, pentru că nu-şi putea părăsi 
ţara în faţa oştilor tătare, din aceeaşi pricină nici 
sultanul nu-i cerea ajutor împotriva lui Laioş. Nu s-au 
ridicat nici alţi principi în apărarea creştinătăţii, care 
erau feriţi de primejdie şi aveau şi mijloacele s-o facă. 
Şi aşa se face că în cîmpia Măhaciului, la 29 august, 
oastea craiului Ungariei era spulberată, Laioş îşi află 
moartea nu departe de cîmpul de luptă şi o parte din 
Ungaria intra în stăpînirea otomană. 

Sultanul ar fi dorit ca cei doi domni români să 
intre şi să supună Transilvania pentru sine, dar cei doi 


cumnaţi s-au gîndit să-l înşele pe padişah simulînd un 
conflict între ei şi, spre toamnă, cînd tătarii se topiseră 
în stepele dinspre răsărit, Ştefăniţă intra iarăşi cu 
oastea în tara muntenească. A mers pe unde i-a plăcut 
şi s-a întors iarăşi fără nici-o sminteală şi nici de solii 
de pace n-a mai fost vorba, amindoi domnii 
plîngîndu-se către vecini de necazurile pe care le-au 
avut unul cu altul. Din această „plimbare”, domnul s-a 
ales cu o boală căreia nici vracii nu i-au dat de cap. Se 
părea că va fi ceva trecător şi pan Cosma Movilă s-a 
grăbit să primească, îndată după Bobotează, pe domn 
la curţile sale cu toată cinstea ce i se cuvenea. Măria 
sa mergea la Hotin unde-l aştepta solul regelui 
Ferdinand, dar boala s-a înrăutățit de la o zi la alta şi în 
14 ianuarie se prăpădea, în floarea vîrstei, unul dintre 
cei mai destoinici domni pe care-i avusese Moldova. 
Pan Cosma şi lon au fost de faţă şi după aceea i-au 
însoţit trupul neînsufleţit pentru a-l astruca la Putna, 
lîngă tatăl şi bunul său, marele Ştefan. 

Ca să nu se tulbure pacea ţării, boierii l-au ales 
domn pe Petru, fiul lui Ştefan cel Mare cu Maria din 
Hîrlău. Taina o ştiuse mitropolitul care se prăpădise cu 
cîţiva ani în urmă, nu înainte de a-i spune lui Ştefăniţă 
cine-i Petru măjarul, acest vrednic negustor de peşte, 
iar Ştefăniţă cînd a simţit că i-a venit sfirşitul le-a spus 
boierilor din jurul său pe cine să aleagă domn. 

lon se gîndea la întîmplările lui trecute şi îşi 
amintea cum îl certase pan Cosma, ameninţindu-l cu 
lunga domnie a lui Ștefăniță şi iată că soarta nu este 
după cum gîndeşte omul. li părea rău că nu a îndrăznit 
atunci mai mult decit făcuse? Nu putea spune că nu-l 
cuprindea un soi de duioşie atunci cînd se gindea la 
Măgdălina, dar chipul ei se arăta din ce în ce mai 
nelămurit, oricît s-ar fi străduit el să reînvie clipele 


puţine pe care le petrecuseră împreună. Încercase să 
afle ceva despre ea, ispitind pe unii şi pe alţii, atunci 
cînd avuseseră loc petrecerile de la Suceava, dar 
zadarnic. Poate că acum, sub o nouă domnie să se 
ivească jupîneasa Nastasia cu fiica ei, şi atunci, ce se 
va întîmpla cu el? Se va supune nălucirilor din anii 
trecuţi sau o va privi pe fata lui Condrea cu alţi ochi? 

Cum se apropia primăvara şi pan Cosma simţea 
că-i slăbeşte puterea, că nu mai are nici măcar 
sprinteneala pe care o avusese pînă atunci şi se mişca 
mai greu decit cu un an mai înainte, şi-a pus în cap 
să-şi însoare feciorul cel mare. Dacă-i va fi ursit să se 
prăpădească să-l lase măcar pe lon cu casă întemeiată 
şi atunci va închide ochii ceva mai liniştit, aşa că l-a 
chemat şi i-a spus ce are de gînd să facă. Nădăjduia ca 
feciorul său să arate dacă nu bucurie măcar supunere, 
dar mare i-a fost mirarea cînd la văzut cum se schimbă 
la faţă şi spune nu, şi după cum îşi cunoştea odrasla, 
pan Cosma a înţeles că „nu” ăsta nu poate fi schimbat, 
chiar de l-ai pica cu ceară pe cel care-l rostise. 

— Atunci, ce vrei, măi omule, s-a răstit boierul cel 
bătrîn, spune-mi ca să înţeleg şi eu ceva. 

— Nimic. 

— Cum nimic, măi? s-a holbat pan Cosma. 

— Nu mă însor. 

— Cum să nu te-nsori, nemernicule, cum să nu te 
însori cînd omul de asta-i făcut, să se-nsoare, să facă şi 
el copii, ca să-i fie de ajutor, cum adică, să nu te-nsori? 

— Nu mă însor. Sta drept, cu capul puţin plecat 
într-o parte şi fălcile încleştate. Pan Cosma era ispitit 
să-i crape ţeasta şi să vadă dacă poate găsi ceva 
acolo. 

— Şi n-ai să te-nsori niciodată? 

— Nu ştiu. 


— Vrei să iei tu, pe cineva, anume? l-a întrebat 
pan Cosma, străfulgerîndu-l un gînd pe care ar fi vrut 
să-l alunge cît mai grabnic. 

— Nu vreau pe nimeni. 

Boierul cel bătrîn s-a mai liniştit, s-a uitat încă o 
dată la chipul odraslei sale, pe care se citea o 
îndărătnicie în stare să-l scoată din ţiţini şi pe cel mai 
cumpătat om din lume, după care l-a alungat cu mare 
scîrbă. Cică să mai faci copii! Decit copii ca ăsta, mai 
bine, lipsă! Era convins bătrînul pan Cosma că de fiul 
lui nu se va lipi nimic, îşi va irosi viaţa fără nici o 
noimă. 

A doua mare nedumerire a stăpînului de la 
Hudeşti a fost în toamna anului în care se urcase pe 
tronul Moldovei, măria sa Petru voievod, poreclit şi 
Rareş. lon i s-a înfăţişat cu respect, dar fără să arate 
nici supunere şi nici dragoste de fiu şi i-a spus că ar 
vrea să-şi facă ucenicia în cancelaria domnească, sub 
ocrotirea marelui logofăt Toader. Coste, fiul lui Toader, 
îi mijlocise acest lucru. Pan Cosma credea că visează el 
sau că fiul său aiurează. Neam de neamul lor nu făcuse 
pe diacul. El ştia să-şi recunoască doar numele pe 
uricele şi hrisoavele domneşti, avea pecete verde ca 
oricare mare boier cu care întărea orice hotirîre, dar 
să-şi bată capul cu buchiile, asta i se părea o treabă 
mult prea ruşinoasă pentru rangul lui. Că ar fi putut 
ajunge mare logofăt? Asta nu însemna că trebuie să 
ştii carte. Dregătoria e una, buchiile-s alta. Dregătoria 
ţi-o dă domnul dacă vrea, iar ca dregător n-ai decit să 
dai porunci, dar nu să-ţi strici mintea cu tot felul de 
încîrligături şi să ţi se frîngă limba-n gură ca să scoţi 
cine ştie ce prostie. Asta o fac unii călugări, pentru că 
nu au alte treburi. Să-şi bată capul ei, dar un boier nu 
se cade să se coboare la asemenea prostii. Şi cum de a 


ajuns lon al lui la o asemenea alegere, iată un lucru pe 
care nu-l înţelegea pan Cosma. Băiatul ăsta, se vede 
din tot ce face, a fost plămădit pe dos! Să miînui sabia, 
sulița şi arcul cum o face el şi să le pui în cui pentru o 
pană de giscă! Mare minune! 

De fapt nu se întîmplase nici o minune. Pe lon l-au 
impresionat frumuseţea unor hrisoave şi mai cu seamă 
nişte manuscrise ale căror miniaturi l-au fascinat. 
Ţesătura elegantă a liniilor şi culorile rafinate au trezit 
în sufletul lui emoţii noi, pe care nu le cunoscuse pînă 
atunci. Şi a mai fost şi o vorbă a marelui logofăt care i 
s-a înfipt în minte şi anume că omul nu trebuie să 
trăiască numai ca un dobitoc. Dumnezeu l-a înzestrat 
cu o putere care l-a făcut stăpiînul celorlalte fiinţe, iar 
înţelepciunea unora s-a întrupat în scris dînd astfel 
putinţa ca şi alţii să se împărtăşească din ea şi nu este 
altă bucurie şi mîngiiere mai mare pentru sufletul şi 
mintea omului decit cunoaşterea acestei înţelepciuni. 
În faţa ochilor feciorului lui pan Cosma s-a deschis 
dintr-odată o lume nouă, nebănuită pînă atunci şi în 
sufletul lui s-a născut dorinţa de a pătrunde tainele 
acestei lumi. 

Cînd marele logofăt a vrut să-i cerce priceperea, 
lon a mărturisit că nu ştie decit să deseneze literele 
care alcătuiau numele său. Era prea puţin, şi pan 
Toader a ris. Asta nu i-a dezarmat, după cum n-avea 
s-o facă nici înfăţişarea greutăților pe care avea să le 
întîmpine. Era vorba de răbdare, de multă trudă, de 
timp. Timp avea, deocamdată, cît vroia. Celelalte 
calităţi urma să le descopere după aceea. 

Ca să-l lămurească pe pan Cosma că lumea s-a 
mai schimbat şi că printre cei care-şi fac ucenicia ca 
dieci în cancelaria domnească se află acum mai mulţi 
feciori de boieri, nu avea nici un rost pentru că tot n-ar 


fi înţeles. Esenţial pentru ei era faptul că i-a îngăduit 
„să-şi facă de cap” şi de data aceasta şi lon şi-a 
început ucenicia la şcoala de la Curtea domnească din 
Suceava. S-ar fi putut duce la una din mănăstiri unde 
se învăţa temeinic, mai ales limba slovenească, dar la 
Neamţ nu i-ar fi plăcut, din pricine ştiute de inima lui, 
la Bistriţa era prea departe de Mlenăuţi, iar la Suceava 
ar fi putut să înveţe şi latineasca, atit cît să se poată 
înţelege cu cineva, dacă toate-i vor merge aşa cum ar 
fi dorit-o el. 

Printre ucenici, lon era cel mai răsărit ca vîrstă şi 
ca înfăţişare. Era ca un fel de măgar între oi: zdravăn, 
cu mustaţa bine împlinită, cu mersul sigur, al 
bărbatului care-şi cunoaşte puterea şi este stăpîn pe 
el. De aceea, dascălii l-au primit cu multă îndoială, 
pentru vîrsta lui, dar şi pentru deprinderile sale foarte 
potrivite pentru un oştean iscusit. Era şi o oarecare 
sfială, o temere nemărturisită în faţa unui bărbat în 
toată firea, care le-ar fi putut pune la încercare 
răbdarea, stăpînirea de sine şi altele. Le era teamă ca 
nu cumva autoritatea lor faţă de ucenici, să fie 
zdruncinata de purtarea buiacă a acestui fecior de mari 
boieri despre care se spuneau lucruri nu tocmai de 
laudă. Ar fi putut deveni şi un rău sfetnic al celor mai 
puţin vîrstnici, gata să se lase dominați şi să cadă în 
admiraţia acestui bărbat puternic şi priceput în 
mînuirea armelor. El ştia multe şi i-ar fi putut stîrni să 
facă cine ştie ce nebunie prin cîrciumile din tîrg şi în loc 
să se ţină de învăţătura lor s-o aleagă pe aceea a 
omului făcut să petreacă şi să fie dorit de partea 
femeiască. Şi cum să-l stăpineşti pe unul ca acesta, 
care este în stare să-ţi cresteze pielea cu sabia cit ai 
clipi, fără să-i pese de nimeni? cît despre ce va fi în 
stare să deprindă el din ştiinţa lor, aici nu mai rămînea 


nici o îndoială. Toţi erau de părere că de un om ca ăsta 
nu se poate lipi cartea şi nădăjduiau ca după primele 
zile de încercare să părăsească singur gindul de a 
învăţa scrisul, cititul şi vreo limbă dintre cele ce se 
foloseau în cancelaria domnească. Se îndoia cel mai 
mult pisarul Margire Malaevici. El era un Mălai de-al 
nostru, dar cînd întocmea un act domnesc iscălea 
Malaevici, ca să sune mai frumos, mai bisericeşte. De 
altfel, nu-şi spuneau toţi marii boieri din sfatul 
domnesc pan Negrilă, pan Hurul, nu-şi pusese în coada 
numelui un „schi” şi pan Barbovschi, care era acum 
portar al Sucevei? Era pisarul Mălai un om subţire la 
trup, avea umerii puţin răsuciţi de parcă fuseseră prost 
înşurubaţi pe trupul lui, din felul cum îi cădeau nădragii 
se vedea că trupul lui este făcut numai din oase şi 
piele, că nu are rotunjimi nici măcar acolo unde le are 
tot omul. Mergea împungind aerul într-o parte, de 
parcă l-ar fi purtat un soi de virtej. Avea un păr de 
culoarea cînepei însă ce era de mirare la el, era faţa. 
Parcă cineva i-o turtise, strimbîndu-i-o în fel şi chip. 
Nasul pornea de la rădăcina sprincenelor drept în faţă, 
ca după aceea să se fringă spre gură. Un obraz era pus 
într-un fel, celălalt fusese croit pentru o altă faţă. Purta 
mustață tăiată scurt peste o gură ce se deschidea ca o 
bortă neagră, sporind şi mai mult asimetria feţei. Dinţii 
crescuseră strimb, împingindu-se unul pe altul, călcînd 
unul peste celălalt. Se fălea Malaevici cu darul vorbirii. 
Îi curgeau cuvintele şuvoi şi era în stare să-i turuie 
gura ceasuri în şir. Vorbea puţintel cam pe nas, şi le 
ştia pe toate. Psaltira pe sîrbie, cum îi spunea el, era 
slăbiciunea sa, o ştia ca pe apă şi trudea să o 
tălmăcească în româneşte, dar treaba mergea foarte 
greu. Mai întîi că nu toate vorbele noastre se loveau cu 
cele sloveneşti, îl mîncau buricele deştelor pe pisarul 


Malaevici s-o întoarcă mai pe departe ca să iasă mai pe 
înţelesul tuturor şi să curgă şi vorbele mai frumos, căci 
era doară viers nu alta, dar se spăimînta singur cînd se 
gîndea ce păcat mare poate săvirşi dacă nu se ţine 
cuvînt cu cuvint de cartea sfintă. Căci, spunea pisarul, 
asemenea cuvinte n-au fost scornite din mintea 
omului, cum este alcătuită, de exemplu, Alixăndria în 
care se povesteşte viaţa şi vitejiile împăratului 
Machedonici, ci ele au venit de la Domnul prin gura 
profetului şi nu-i chip să clinteşti ceva fără să 
păcătuieşti. Ar mai fi fost o dezlegare, recunoştea 
Mălai, dacă ar fi ştiut elineşte, prima limbă în care s-a 
tălmăcit din jidoveşte Cartea sfintă. Dar dînsul 
n-apucase să-nveţe o asemenea limbă, luat cu atitea 
necazuri şi treburi cîte avea la cancelaria domnului, 
sau cu necazurile şi treburile părţilor de sate pe care le 
stăpinea, unele fiind danie domnească pentru cinstita 
şi greaua slujbă ce-o făcea cu credinţă nestrămutată 
faţă de domnul său. Trudea la tălmăcirea Psaltirii 
îndemnat de rivnă faţă de biserică dar şi de neştiinţa 
popilor noştri. Găsise el justificare pentru tălmăcirea 
dintr-o limbă sfintă chiar în vorbele apostolilor, dar, în 
vremea sa, mai că nu mai era nevoie să dai seamă 
pentru o asemenea faptă, căci ajunsese pînă la 
urechile sale cum un neamţ Luvter s-a ridicat împotriva 
papistaşilor şi primul lucru pe care l-a făcut a fost acela 
de a întoarce pe limba neamului său Biblia. 

Şi cîte nu ştia diacul, că era de mirare cum de 
poate ţine minte atitea lucruri. Rămiîneau ucenicii cu 
gurile căscate cînd se pornea el să le spună despre 
ce-au fost pe lume de la începutul ei şi pînă în zilele 
noastre. Le depăna pe toate cu însufleţire dar şi cu o 
tainică plăcere de a se asculta şi de a se făli cu cite 
ştia el, pentru că era convins pisarul Mălai că altul mai 


deştept ca el nu se află în Ţara Moldovei. Cînd a aflat 
că lon Movilă doreşte să înveţe la şcoala domnească, 
pisarul a rămas puţintel descumpănit: ce să caute 
zdrahonul ăsta aice? şi-a spus Mălai şi nu se dumirea 
ce l-o fi apucat pe omul ăsta, care n-arătase prin nimic 
că ar avea vreo înclinaţie spre buche, să se apuce, la o 
asemenea vreme, de învăţătură. 

Indoiala şi temerile dascălilor s-au topit repede, 
pentru că lon avea o purtare mai mult decit 
cuviincioasă. Ceea ce i-a uimit însă pe dascăli, a fost 
uşurinţa cu care se descurca acesta. Mintea lui era 
neatinsă de umbra vreunei cunoaşteri în ale cărturăriei 
şi, deşi mai săltat în ani ca ceilalţi, dovedea aceeaşi 
sprinteneală în deprinderea buchilor şi mai ales o 
tinere de minte straşnică, de care lua cunoştinţă şi el 
abia acum. Ce învăţa i se întipărea surprinzător de 
repede şi temeinic, nu era silit ca alţii să se zbată 
ceasuri multe din zi pentru a i se întipări în minte 
învăţătura dascălilor săi. 

A deprins cu uşurinţă buchile, şi pe cele sloveneşti 
şi pe cele lătineşti. Apoi cuvintele cîte trebuiesc pentru 
a întocmi un uric. Pentru o asemenea treabă nu era 
nevoie de prea multe pentru că se repetau de la un act 
la altul. Atita vreme cit buchiile îi fuseseră interzise şi 
se gindea la ele cu o anumită sfială, îl privise, dacă nu 
cu respect, cel puţin cu o ascunsă invidie, pe diacul 
Mălai. Acum însă, îngiîmfarea aceluia i se părea 
ridicolă, pentru că ştiinţa lui nu era chiar atit de mare 
pe cit lăsa el să se înţeleagă celor oare nu ştiau să 
folosească drept instrument al cunoaşterii decît buricul 
de la degetul cel mare. Îl asculta totuşi cu plăcere pe 
diac cum toarce firul poveştilor de parcă s-ar afla în 
strană, ca un ţircovnic care înadins lălăeşte cuvintele 
pe nas. Numai că diacul îţi deschidea ochii minţii 


asupra atitor lucruri pe oare nici nu le-ai fi bănuit că 
există pe lume, sau şi de ai fi ştiut cîte ceva, nu le-ai fi 
înţeles rostul. În liniştea odăii, în această zi de început 
de vară cînd căldura nu este prea supărătoare, vocea 
diacului pune întrebări şi răspunsuri: „ - Cite ape cură 
din raiu? 4. - Cum să chiiamă aceale 4 ape? - Fison, 
Gheon, Tigru, Eufrathu. - Pe unde cură acele ape? - 
Fison încungiură tot pămîntul Evilatului (unde-o fi 
Evilatul? se întreabă lon şi-şi ascute urechea) şi pre 
această apă să află argint mai curat decit aurul, să află 
o piatră anthrax, adecă cărbune, şi alte pietri verzi 
scumpe. Gheon, acesta încungiură toată Ethiopia, 
adecă ţara arăpească, şi în luna lui august se umflă şi 
udă tot pămîntul Misirului (care este Eghipetul, 
gîndeşte lon), că ploae nu ploae într-acea parte de loc, 
ci din umezeala lui să fac seminţile. Tigrul, acesta 
curge asupra Asurii, care o numesc unii Dunăre. 
Efrathu, acesta curge asupra Endiei şi Persiei”. Prin 
faţa ochilor minţii se perindă lumi necunoscute, cu 
fiare neştiute pămîntului nostru, cum erau inorogul şi 
stratocamilul, sau se pun tot felul de întrebări al căror 
tilc cere multă isteţime şi multe cunoştinţe. Pe lon îl 
încîntă toate lucrurile noi pe care le deprinde la şcoala 
domnească, mintea lui se desface ca o floare care a 
dat de apă şi de lumină şi ce-i place cel mai mult este 
faptul că lumea începe să capete alte margini şi să-i 
dezvăluie taine pe care nu le bănuise. Şi parcă simţea 
şi altceva, un sentiment pe care nu-l mai avusese pînă 
atunci: lon lua cunoştinţă temeinică de sine, începea 
să se descopere, judecîndu-se şi cîntărindu-se nu în 
raport cu ceilalţi, ci cu el însuşi. Omul nu este ca un 
dobitoc, îi spusese marele logofăt Toader şi acum 
pricepea tilcul acestor vorbe. Fiinţă aleasă, omul se 
poate înălța prin cunoaştere, îi stă în putinţă să simtă 


şi să preţuiască frumosul, să înţeleagă rostul şi locul lui 
pe lume, să priceapă înlănţuirea faptelor care au trecut 
sau se desfăşoară sub ochii lui. Ascultă, înţelege, 
învaţă şi se bucură. Noile lui izbînzi îl fac să zimbească, 
uneori stînjenit, de o seamă de fapte şi de gesturi ale 
sale dintr-un trecut nu prea îndepărtat. 

Cum are un pic de răgaz se repede la Mlenăuţi şi 
la Hudeşti. Lui pan Cosma au început să-i scîrţiie toate 
încheieturile, deşi vrea să se arate în putere şi falnic, 
jupîneasa Teodosia a îmbătrinit şi domnia sa. | se 
păruse pînă atunci că toate vor rămîne necilintite, că 
viaţa este lungă, aproape cît o veşnicie şi iată că 
timpul se arată necruţător cu ai lui, pe care i-ar fi dorit 
să rămînă neschimbaţi, pentru ca bucuria lui să nu fie 
stîinjenită de nici o umbră. Timpul se arată însă 
neîndurător şi cu ceilalţi dar şi cu el însuşi. Văscan e un 
bărbat în toată puterea cuvîntului, Gavrilă la fel, iar lon 
îşi dă seama că timpul trece şi pe lîngă el destul de 
repede. Tot ce a agonisit ca învăţătură l-a făcut să 
preţuiască aşa cum se cuvine dragostea Cirstinei, 
cuminţenia acestei femei (care nu pretinde nici acum 
nimic), şi frumuseţea ei de femeie aflată în plină 
înflorire. 

Nu a primit nici un sfat din partea nimănui privind 
însurătoarea lui. l-au fost înşirate nume de fete de mari 
boieri care ar fi fost încîntate să-şi unească viaţa cu el, 
dar nu l-a interesat nici una. Zadarnic se plingea 
jupîneasa Teodosia că-i trece vremea şi va rămîne un 
holtei pe care nici babele şi apoi nici dracul n-o să-l mai 
poată însura. Nu-l atingea nimic. Era ca şi cum ai fi 
vorbit cu un lemn şi jupineasa Teodosia începuse să se 
teamă în mod serios de soarta fiului ei cel mare. Ar fi 
dorit să-l vadă la casa lui, cu rostul lui, adică însurat şi 
cu urmaşi, dar îi era teamă că n-o să mai apuce o 


asemenea clipă. În această privinţă mama nu-şi 
înţelegea nicicum feciorul, nu reuşise să găsească nici 
o urmă care să o ducă spre inima şi mintea lui pentru a 
desluşi care este cauza acestei împotriviri statornice 
de a se însura. Explicaţia lui, sinceră de altfel, nu era 
suficientă. 

— N-am chef, îi spunea el jupînesei Teodosia, şi 
dînsa nu pricepea cum vine asta să n-ai chef, ca şi cum 
o treabă serioasă cum este însurătoarea se face pe 
chefuri. 

Cîrstina era atit de ademenitoare încît orice i s-ar 
fi întîmplat, Ilon simţea nevoia să meargă la Mlenăuţi 
sau s-o aducă pentru o vreme la Suceava, fără ca să 
ştie cineva despre întîlnirile lor. Avea o măsură a 
lucrurilor pe care nu o întîlnea la femeile de neam 
mare şi mai ales îl impresiona demnitatea cu care se 
purta Cîrstina în toate. Fără să o mărturisească, lon o 
iubea pe mica lui vrăjitoare, cum îi plăcea s-o alinte, o 
dorea ca ibovnică, ştia însă că nu se poate însura cu 
ea. Şi-ar fi ridicat toată lumea în cap, lumea lui, a 
boierilor şi curtenilor, dacă ar fi făcut un asemenea 
gest, ar fi supărat-o de moarte pe jupîneasa Teodosia. 

Ghicindu-i gîndurile, Cîrstina ştia să-i liniştească 
cugetul, iar înţelepciunea ei o făcea să-i fie şi mai 
dragă. Uneori, îi spunea ea, trebuie să ştii să te 
mulţumeşti cu ceea ce ţi se dă, prea multă fericire şi 
bucurie pot fi izvorul unor mari dureri. Să ştii să te 
împărtăşeşti din plin din ceea ce ai, este semnul 
cuminţeniei, şi femeia asta, al cărui trup era ca o pară 
de foc, croit parcă anume pentru dragoste, i se dăruia 
cu patimă, o patimă neostoită care-l stirnea pe 
bărbatul din el şi care-o făcea să fie mereu alta, de 
parcă atunci, în clipa în care i se dăruia, ar fi ajuns 
pentru întîia oară să-i descopere farmecele încă 


necunoscute, şi să simtă arome nebănuite. O lăsa să 
plece la Mlenăuţi şi timpul petrecut departe de ea Îi 
aţiţa şi mai mult dorinţa de a o cuprinde, de a-i măsura 
trupul palmă cu palmă, să o simtă cum freamătă de 
dorinţă şi de plăcere, cum i se precipită răsuflarea şi 
chipul ei se schimbă devenind şi mai frumos, o 
frumuseţe stranie care răsfringea toată arşiţa ce-i 
mistuia fiinţa. 

Se iubeau cu înfocare, căutarea şi zbuciumul lor 
era ca o scufundare în neştire pe tărimuri necunoscute. 
Doreau ca acele clipe să rămînă fără de sfîrşit, iar 
revenirea era ca o dezlegare dintr-un cumplit şi dulce 
blestem. O privea şi nu se mai sătura privind această 
alcătuire minunată şi toate cite ţineau de ea se 
dovedeau a fi fără saţ, în ciuda timpului şi a oamenilor. 


XVI 


Ucenicia se face cu întreruperi, după împrejurări 
pe care lon le înţelegea acum mai bine şi dintr-un alt 
unghi de vedere decit o făcuse cu ani în urmă. Se 
mişca între oameni care erau în stare să cîntărească 
faptele oamenilor şi urmările lor. Pînă nu demult, de o 
parte se aflase el cu neamul lui şi restul lumii de partea 
cealaltă. Zimbea cînd se gindea că la un moment dat 
el, singur, se răzvrătise împotriva tuturor, deoarece 
prima lui mare bucurie fusese destrămată, după cum 
crezuse el, de toţi cei care se aflau în jurul său, cu o 
excepţie: jupineasa Teodosia. Acum se afla atît de 


departe de acele clipe şi, uneori, se înduioşa de 
propria-i neputinţă şi copilărie. Pe jupîniţa lui Condrea 
n-o mai găsise (se pare că se măritase în Lehia, 
undeva, departe, spre miazănoapte, dar nimeni nu a 
reuşit să-i desluşească exact starea ei). Războaiele la 
care luase parte îl învăţaseră şi ele multe lucruri. 
Inţelesese mai întîi ce înseamnă să ai în jurul tău 
oameni de nădejde, iar pe acei oameni nu-i poţi strînge 
decit dacă ai putere. Deci, toate se învirteau într-un 
anume fel în jurul puterii, care putere izvora din moşia 
pe care o stăpîneai. Dar moşia asta, oricît de mare ar fi 
fost, nu-ţi îngăduia să trăieşti departe sau împotriva 
celorlalţi. Acest lucru se vădise mai cu seamă atunci 
cînd se ridicaseră marii boieri împotriva lui Ştefăniţă şi 
nu cu multă vreme în urmă Gonţa vornic, împins nu se 
ştie de ce nebunie, îşi pusese nume de domn şi se 
ridicase împotriva lui Rareş. Nu izbutise să întreprindă 
nimic. A fost prins de oamenii domniei şi adus de 
grumaz în faţa lui vodă. A cerşit ca un nemernic milă 
pentru viaţa lui pe care a încercat s-o răscumpere cu 
pămînturile pe care le avea din străbuni şi a avut 
noroc, pentru că domnul l-a iertat, în loc să-i reteze 
capul. 

incepea să înţeleagă, de asemenea, că între 
oameni se stabilesc anume legături după limbă, lege şi 
obiceiuri pe care nimeni nu le poate rupe, pentru că 
aceste legături au izvorit şi sau întărit din nevoia de a 
se apăra împotriva altora de altă lege, de alt neam şi 
de altă limbă. Erau legături care au crescut în clipele 
cele mai straşnice din viaţa omului, atunci cînd se 
înfruntă cu altul şi are moartea-n faţă, clipe în care nu 
te mai poţi juca cu simţămintele şi te arăţi tu cel 
adevărat, dacă nu în ochii altora măcar în proprii tăi 
ochi. Atunci îl simţi alături de tine pe alt om, pe care nu 


l-ai cunoscut şi nici nu-l vei mai vedea poate, cum îţi 
stă în sprijin şi cum îţi risipeşte teama numai cu 
prezenţa lui. În asemenea clipe îi pierzi pe unii dintre 
prietenii sau neamurile tale şi simţi că tu trebuie să fii 
aici, de partea asta şi împotriva celor ce ţi-au provocat 
asemenea pierderi. După aceea este legătura cu 
pămîntul, nu numai pentru că-ţi dă să măninci, dar şi 
pentru că este o altă legătură tainică, deoarece şi tu 
eşti plămădit din tina în care zac oasele unui şir 
necunoscut de oameni care au fost înaintea ta şi care 
au trăit şi au murit pentru acest pămînt. 

Incepea să înţeleagă treptat şi felul în care gîndea 
tatăl său. Boierii trebuie să se arate supuşi şi cu 
credinţă faţă de domnie. Nu se poate altfel, dacă se 
are în vedere alcătuirea ţării şi nevoile ei. Supunere 
înseamnă, într-un asemenea fel unire în faţa tuturor. 
Ţara nu se poate păstra neatinsă fără această unire şi 
credinţă faţă de domn. Era prea tînăr să înţeleagă felul 
în care-i certase Ştefăniţă pe boieri, dar din felul în 
care s-au petrecut evenimentele, tînărul domn avusese 
dreptate cu prisosinţă. Craiul Laioş fusese înfrîint pe 
cîmpia Măhaciuiui, unde-şi aflase şi moartea, din 
pricina dezbinării celor mari. Unii dintre aceştia n-au 
vrut să ia parte la luptă, zicînd că apărarea coroanei 
este treaba regelui; lanăş, voievodul Transilvaniei nu 
şi-a părăsit ţara lui, zicînd că trebuie s-o apere de turcii 
care năboiseră peste Dunăre, în [ara Românească. Şi 
iată cum, din neunirea celor mari s-a spulberat una 
dintre cele mai întinse şi puternice crăii ale Europei, 
împlinindu-se proorocirea lui Ştefăniţă vodă. 

După nenorocirea de la Măhaci, alergau după 
coroana Ungariei Ferdinand, fratele împăratului Carol 
al Germaniei, Spaniei şi Italiei, şi lanăş, voievodul, iar 


sultanul, stăpîn pînă în inima ţării, i-a dat-o lui lanăş, 
pentru a nu creşte prea mult puterea neamţului. 

La Suceava a venit omul lui Ferdinand, sasul 
Georg Reicherstorffer, ca să-l îmbie pe domn să fie de 
partea lui şi împotriva păgiînului, a cărui putere 
ameninţa toată creştinătatea. Rareş se temea mai mult 
de creşterea puterii otomaniceşti, pentru că împărăţia 
turcului era în coasta ţării sale, iar de cînd tătarii 
ascultau acum de sultan, Moldova era sugrumată din 
două părţi. Ca să se ridice împotriva sultanului nu se 
putea bizui numai pe craiul Ferdinand, ale cărui 
stăpiîniri erau departe de Moldova. Era nevoie ca 
vecinul dinspre miazănoapte şi răsărit, craiul Jicmont, 
să se ridice şi el împotriva turcului, pentru ca Moldova 
să aibă, în felul acesta, spatele acoperit. Pentru 
aceasta au fost trimişi în Lehia pircălabii Vlad şi 
Barbovschi. Mai dorea Rareş ca să-l atragă în alianţa 
împotriva sultanului şi pe ţarul Moscului. Strădaniile 
domnului au fost însă zădărnicite de craiul Jicmont, 
care nu a vrut să strice bunele relaţii pe care le avea 
cu Poarta, deoarece el se afla ameninţat dinspre 
soare-apune şi dinspre miazănoapte de puterea 
nemţească pe care cavalerii teutoni o chemau în 
sprijin, şi dinspre soare-răsare de moscovit care dorea 
să-şi întindă stăpînirea asupra pămiînturilor care ţineau 
de Lituania, ţară care-şi unise soarta cu Lehia. 

Rostul acestor legături dintre domniile mai multor 
ţări îi aflase lon din cele ce se vorbeau la curte şi mai 
ales în cancelaria domnească unde se alcătuiau soliile 
scrise în slavoneşte sau latineşte. 

Strins din toate părţile, măria sa a trebuit să 
treacă de partea craiului lanăş. Sultanul se pregătea 
încă din vara anului 1528 să pornească asupra Vienei. 
A i te împotrivi în asemenea împrejurări ar fi însemnat 


să atragă urgia asupra Moldovei. Pe de altă parte, 
lanăş îi oferea domnului noi moşii peste munţi în 
schimbul ajutorului dat. Faţă de făgăduielile lui 
Ferdinand, care erau străvezii şi subţiri ca şi fumul, 
lanăş dăruia cetăţi şi sate şi o înstăpînire mai 
temeinică în Transilvania era prea ademenitoare ca să 
nu-l convingă pe Rareş de partea cui trebuie să treacă. 
În jurul Moldovei se încingea o horă năpraznică iar 
domnul trebuia să aleagă şi de alegerea făcută de el 
depindea soarta lui, dar şi soarta ţării, deci a noastră a 
tuturor. lon începea să pătrundă rostul pe care-l avea 
puterea domniei de a hotărî, în clipe de mare 
cumpănă, calea care putea să ducă la miîntuirea ţării 
sau la ruina ei. Deci, această latură a activităţii 
desfăşurate de domn, cu ajutorul sfatului, era cea mai 
importantă deoarece de inteligenţa şi talentul dovedit 
în fiecare clipă care solicita o hotărîre, depindea totul. 
Acestei activităţi trebuia să i se subordoneze celelalte. 
să înţelegi rostul tău pe lume, este una, dar să înţelegi 
rostul unei ţări şi să ştii să o călăuzeşti spre limanul cel 
bun şi liniştit, era un lucru care cerea o înţelepciune şi 
o înţelegere deosebită. 

Cînd Malaevici îşi pleca pe o parte capul şi 
împungea în dreapta şi în stînga cu întrebări care să-l 
pună în încurcătură pe cel întrebat, lui lon îi venea să 
zimbească. „Ce prooroc fu cu arepi?”, sau „Ce copaci 
au fost întîi pe lume?”, sau „Ce pămînt au văzut 
soarele numai o dată?” li luceau ochii lui Mălai şi se 
bucura dinainte de triumful ştiinţei sale asupra 
neştiinţei celorlalţi, fără să înţeleagă însă ceea ce se 
petrecea cu el şi cu lumea din jur, umflindu-se ca o 
gogoaşă de îngimfare şi socotindu-se mai presus altora 
pentru darul pe care-l avea de a scrie frumos şi de a 
alcătui literele de la începutul unui cap cu tot felul de 


flori şi încrîngături. Era mai presus decit toate cuvîntul 
Domnului, striga Malaevici cu gindul la versetele 
Psaltirei, la a cărei tălmăcire tindea, dar lon vedea şi 
latura cealaltă a lucrurilor care-i scăpa diacului. De 
pildă, riga franţujilor, un domn prea-creştin, i-a cerut 
sultanului să nu dea pace neamţului, iar mai mulţi 
principi chiar din Germania s-au ridicat împotriva 
împăratului, căzind în erezia lui Luvter, de dragul 
moşiilor pe care le-ar fi luat de la mănăstirile care se 
aflau în ţările lor. lar pentru că Secuii n-au fost cuminţi 
şi au ucis nişte negustori români şi nici nu sînt hotăriţi 
de partea cui să treacă, de a lui lanăş sau Ferdinand, 
domnul a poruncit ca oastea cea mică să se stringă pe 
Trotuş. Era la mijlocul lunii ianuarie 1529, cînd lon se 
îndrepta spre Hudeşti şi Mlenăuţi pentru o scurtă 
petrecere şi pentru a-şi lua în mare grabă unele lucruri 
şi cîteva slugi, după care s-a îndreptat cu mare sîrg în 
tabăra domnului. Munţii au fost trecuţi cu repeziciune, 
şi oastea împărţită în două, a cuprins ca într-un cleşte, 
scaunele secuieşti, abătindu-se cu mare urgie asupra 
satelor şi tîrgurilor aflate pe valea Oltului. Cinci scaune 
se supun domnului şi-i jură credinţă iar după ce a 
aşezat piîrcălabul la Sînzieni şi la Breţcu, domnul s-a 
întors cu pace în scaunul său. Pace care nu ţine decit 
pînă în mai cînd se stringe oastea iarăşi pentru 
treburile ardeleneşti. Suliman sultanul pornise cu urdia 
spre Viena. Rareş le cerea braşovenilor să fie cuminţi şi 
să se supună lui lanăş, dar în Transilvania lumea era 
împărţită în două şi craiul, care se bucura de sprijinul 
sultanului, îl vrea şi pe acela al lui Rareş, făgăduindu-i 
cetăţile Unguraşului, Rodnei şi Bistriţei pe lîngă Ciceul 
şi Cetatea de Baltă pe care le stăpînea domnul român. 
Cu satele care se aflau în jurul lor, cu cele cinci scaune 
secuieşti care  recunoşteau autoritatea domnului 


Moldovei, o bună parte din Transilvania de răsărit s-ar 
fi aflat sub stăpînirea lui Rareş. Bucuria acestuia n-a 
fost însă deplină, pentru că şi cei mari sînt supuşi sorții 
ca şi cei mici şi în această privinţă Mălai avea dreptate. 
Doamna lui Rareş a căzut la pat şi domnul, deşi ar fi 
dorit să treacă munţii în fruntea oştilor sale, a crezut că 
este de datoria lui să rămînă lingă femeia care-i 
dăruise patru copii. L-a mai mîniat pe domn şi vestea 
uciderii pîrcălabului său, Toma de la Ciceu, de către 
oamenii lui lanăş craiul. Era o uneltire a craiului sau 
oamenii acestuia trecuseră dincolo de îndatoririle lor 
pentru a pune mîna pe cetatea Ciceului? 

In asemenea împrejurări, domnul a trimis porunci 
dregătorilor să treacă munţii prin două locuri: o parte 
din oaste, sub ascultarea lui Danciul Hurul, pîrcălabul 
Romanului, să apuce calea Cîmpulungului şi a Dornei şi 
să facă în aşa fel încît să aducă cetatea Ciceului în 
stăpînirea domnului său; cea de a doua oaste, sub 
marele vornic Grozav să treacă pe la Oituz şi să-i 
amenințe pe braşoveni şi pe sighişoreni ca să se 
supună lui lanăş. 

lon se afla cu grosul oastei în părţile Braşovului. 
Secuii s-au ridicat şi ei la porunca domnească, încît 
Grozav avea oaste destulă ca să aducă la ascultare o 
cetate ca aceea a Braşovului. După ce zăbovise în 
secuime cîteva zile, Nicoară Grozav îşi poartă trupele 
spre Braşov şi la 20 iunie începe atacul. lon ia parte la 
asaltul unui fort de lemn pe care braşovenii îl 
ridicaseră, ca şi pe altele, în afara zidurilor cetăţii. Aici 
erau aşezate tunurile cu batere lungă şi cea mai bună 
oaste a cetăţii. După ce tunurile moldovene bat o 
vreme bastioanele căşunînd pierderi şi mari necazuri 
celor din forturi, s-a dezlănţuit atacul general. După o 
luptă scurtă şi îndirjită, forturile erau în mîna alor 


noştri. lon se bătuse ca un oştean deosebit, sporind 
fala numelui şi a neamului său prin laudele pe care i 
le-a adus chiar marele vornic. După o asemenea 
ispravă, cei din cetate au ridicat steaguri albe, semn că 
se supun, numai că marele vornic nu a avut răgazul să 
se bucure de izbinda sa, deoarece oştile ferdinandiste 
se aflau la Feldioara. A doua zi de dimineaţă, oastea lui 
Grozav s-a pus în mişcare şi cînd soarele se urcase 
bine pe cer, se aflau lîngă Feldioara. Balint Turcul, 
Ştefan Maelat, castelanul Făgăraşului şi cu Pempflinger 
sasul au socotit că oastea lui Grozav nu este atit de 
tare şi au ieşit din cetate, să deie lupta în cîmp 
deschis, punîndu-i în faţă pe secuii lui Marton-Frenţiu, 
din scaunele ce nu ascultau de Rareş. Aceştia se retrag 
de la prima ciocnire, saşii se cred trădaţi, dar Marton 
îşi duce oamenii deoparte şi lupta se dă pînă la 
căderea nopţii. Şi în această zi lon a fost ca un leu. Şi-a 
purtat oamenii cu mare vitejie şi îndeminare, avea 
mîna puternică şi ochiul sigur, n-a şovăit nici o clipă, 
s-a avintat mereu acolo unde se purta greul luptei, 
învăţătura lui Mălai nu-i slăbise puterea trupului, îi 
ascuţise însă agerimea minţii. El cu ceata lui şi cu 
ceata lui lon Moţoc, cu care iarăşi se întilnea ca bun 
prieten, cu Glăvan pisarul, ginerele lui Dragotă 
Săcuian, fostul ceaşnic, care se hiclenise în vremea lui 
Ştefăniţă, au pus mîna pe tunurile cele mari ale 
ferdinandiştilor. Nicoară Grozav iarăşi s-a dovedit a fi 
un mare căpitan care ştie să-şi ducă oştile la izbîndă, 
oastea partizanilor craiului de la Viena fiind spulberată 
în noaptea de 21-22 iunie. Plină de prăzi, culegind 
multe tunuri din tabăra ferdinandistă, oastea condusă 
de Nicoară Grozav se întorcea în ţară. Vestea marilor 
izbînzi obţinute de vornicul său îi aducea o uşoară 


mîngiiere domnului, a cărui soţie se prăpădise intre 
timp. 

lon avea iarăşi un scurt răgaz pentru treburile lui. 
Pan Cosma, deşi supărat pe un fecior care nu vroia 
să-şi croiască un rost, ca să închidă ochii liniştit după 
ce-şi va fi mîngiiat primul nepot, se bucura pe ascuns 
că lon se dovedise şi acum a fi unul dintre cei mai de 
seamă oşteni ai ţării. Credea bătrînul boier că a venit 
clipa să i se încredinţeze feciorului său o slujbă cît mai 
însemnată, socotind că ucenicia lui lon la cancelaria 
domnească fusese numai o toană a unui tînăr 
bezmetic. Feciorul nu şi-a contrazis tatăl pentru că, cel 
puţin în vara şi toamna aceea, nimănui nu-i ardea de 
scris, ţara era mereu în fierbere, oştenii poposeau 
pentru scurtă vreme pe la casele lor, după care erau 
iarăşi chemaţi în tabără. Pînă acum să dăduseră lupte 
pentru a supune Transilvania craiului lanăş, soarta 
creştinătăţii avea să se decidă abia de acum încolo. 
Marea urdie otomană se revărsa în valuri nenumărate 
spre cîmpiile dintre Dunăre şi Tisa. La 19 august, lanăş, 
craiul Ungariei, se prezenta în faţa sultanului pe acelaşi 
cîmp al Măhaciului şi punea genunchiul pe pămînt în 
faţa sultanului, semn de supunere şi ascultare, peste 
cîteva zile intrau în Buda, unde un paşă avea să-i 
poarte grija craiului, după care sultanul pornea spre 
Viena. Principii creştini nu crezuseră că turcii vor 
ajunge cu atita uşurinţă în inima Europei şi deşi mulţi 
doriseră scăderea puterii Habsburgilor, acum se 
temeau pentru soarta cetăţii de pe Dunăre şi doreau 
cu toţii ca zidurile ei să fie mai tari decit oastea 
otomană. Sultanul ajunsese sub zidurile Vienei, fără 
hrana trebuincioasă, deoarece o parte din cămilele 
folosite pentru aşa ceva s-au prăpădit în cea mai mare 
parte pe drum. Nici tunurile de care ar fi avut nevoie 


sultanul n-au putut fi aduse sau turnate decit într-un 
mic număr şi cînd au început ploile şi frigul în 
octombrie, Suliman sultan s-a văzut nevoit să ridice 
cortul şi să se tragă pe îndelete în josul Dunării. 

In Transilvania, însă, lucrurile nu se limpeziseră şi 
mai înainte ca sultanul să ridice asediul Vienei, 
ferdinandiştii ridicau capul şi încercau să-i smulgă lui 
lanăş craiul cea mai mare parte a ţării. Petru Rareş 
care-şi avea oastea striînsă pentru a fi aproape de cele 
ce se petreceau dincolo de munţi, văzînd că nici lanăş 
nu se-ndeamnă să-i dea cetăţile promise, a pătruns din 
nou prin pasul Oituzului spre Braşov. Tot neamul 
Movileştilor era de faţă, de la pan Cosma pînă la 
Gavrilă, cel mai mic dintre feciori, acum copt şi el 
pentru trebile războiului. Luptele s-au dat mai ales sub 
zidurile Braşovului şi sub ochii lui vodă. lon şi ceata lui 
se arăta iarăşi vrednic de toată lauda pentru 
destoinicia şi vitejia lui. Fusese un an numai de lupte şi 
de petrecut în tabără, cu scurte răgazuri pentru ca 
oştenii să-şi vadă casele şi să aducă ceva hrană pentru 
o nouă campanie. lon se simţea în largul său; se ştia 
acum stăpiîn pe el în orice împrejurare, oricît de grea ar 
fi fost, oamenii îl urmau orbeşte pentru că acum 
credeau în steaua lui cea bună. Domnului i-a plăcut 
purtarea Movileştilor, dar nu şi-a arătat mulţumirea în 
nici un fel spre marea dezamăgire a lui pan Cosma. lon 
ridea de supărarea boierului bătrîn, care nu înţelegea 
pricina pentru care se bucură feciorul său. De fapt nu 
dorea pentru el nimic în chip deosebit. Era mulţumit cu 
ceea ce avea şi îi arăta tatălui său că ei, cu averea lor, 
n-au de ce să rivnească la mila sau pomana cuiva. Era 
puternic şi se bucura de puterea şi sănătatea lui, era 
vesel dar nu peste fire, avea însă un prost obicei, după 
chibzuiala lui pan Cosma: Îi plăcea să ia în şfichiul 


vorbii pe unul sau pe altul, atunci cînd nu te aşteptai: 
era o plăcere a lui pe care boierul cel bătrîn n-o 
înţelegea, mai ales că o asemenea plăcere putea să-i 
căşuneze multe necazuri. Nu toţi primeau cu inima 
deschisă glumele lui, ba pe unii îi vedea cum se 
schimbă la faţă, chiar dacă prin viu grai nu arătau ce 
simt. Ce era şi mai rău, era că lon nu-i cruța nici pe cei 
mari, adică pe cei mai virstnici şi în mari dregătorii. 
Unii îl preţuiau pentru firea lui deschisă, alţii vedeau în 
purtarea lui obrăznicia marelui boier de viţă veche, în 
stare să nu se încline în faţa nimănui. Unii dintre tineri i 
se alăturau voioşi, pentru a se bucura de prietenia unui 
bărbat puternic, cu minte ascuţită, alţii îl pizmuiau 
pentru atitea daruri cu care-l înzestrase firea, dar lui 
nu-i păsa nici de unii, nici de alţii. Îi plăcea tovărăşia 
celor de seamă cu el, îi îngăduia pe cei mai tineri, se 
bucura însă atunci cînd era prețuit de un boier ca 
marele vornic Grozav, un om dintr-o bucată, oare nu se 
sfia să-şi arate în faţa oricui gîndurile şi judecăţile sale. 

— Cu o asemenea fire şi cu o limbă ca a ta n-ai să 
ajungi departe, îi spunea pan Cosma. 

lon îşi privea amuzat tatăl şi-i răspundea cu un 
aer plin de nevinovăție: 

— De ce să n-ajung, domnia ta? Dacă mi-a fi voia 
şi oi avea îngăduinţa domniei tale pot ajunge şi la 
Țarigrad şi la Mosc şi la Rim şi oriunde mi s-ar năzări. 

Boierul cel bătrîn avea însă dreptate şi lon şi-a dat 
seama nu peste multă vreme de acest lucru. În anul 
1529, an plin de războaie, nimeni n-avusese vreme de 
scris, în afară de sfinţia sa, episcopul Macarie care se 
străduia să izvodească un letopiseţ pentru a nu se 
pierde şirul faptelor ce se petreceau sub ochii săi. 
Chiar şi diacul Malaevici a trebuit să-şi lase sculele şi 
Psaltirea pentru a însoţi curtea la Huşi, la Roman şi 


pînă la Braşov, în toamna cînd a mers şi măria sa. De 
cum au început războaiele nici oamenii n-au mai avut 
timp de judecăţi, nici urice nu s-au mai întocmit, 
pentru că nimănui nu i-a mai ars de vindut, de 
cumpărat sau de schimbat moşii. 

După ce a căzut turnul cel mare de la Braşov şi-ai 
noştri au luat tunurile şi tot ce se găsea în el, tirgoveţii 
iar s-au supus domnului, plătindu-i şi o sumă mare de 
bani ca să-i ierte, făgăduind să arate supunere deplină 
acelora dintre crai pe care-i va arăta domnul. 
Sighişorenii, cînd au aflat cele petrecute în Ţara Birsei, 
i-au trimis domnului daruri şi i s-au închinat; la fel au 
făcut şi făgărăşenii pe care-i tot stirnea unul din 
neamul lor, Ştefan Maelat, să se ridice pentru craiul 
Ferdinand. Era oştean viteaz, priceput şi neostenit şi 
Petru Rareş l-ar fi dorit alături de el, şi unul şi altul fiind 
de aceeaşi lege şi de aceeaşi limbă, dar, se vede că 
acest Ştefan dorea mărirea pentru el şi încerca să-şi 
aleagă un stăpin mai depărtat, cum era Ferdinand, 
pentru a fi el însuşi stăpîn deplin în ţara Ardealului al 
cărui domn năzuia să ajungă. Şi iată cum această 
dorinţă de mărire avea să-i învrăjbească mereu pe cei 
doi voievozi români, în loc să-i unească în folosul 
neamului lor. 

Cu tunurile luate de la ferdinandişti sporise mult 
puterea oastei moldoveneşti. Faptul că o parte din 
Transilvania asculta de poruncile sale l-au făcut pe 
măria sa Petru Rareş să se sumeţească peste măsură. 

lon a stăruit în dorinţa lui de a-şi însuşi cunoştinţe 
noi şi temeinice pe lingă cancelaria domnească. 
Sloveneşte învățase atit cît era necesar pentru 
întocmirea unui uric. Ca să meargă mai departe, cum îl 
îndemna cam cu inima îndoită Malaevici, nu găsea nici 
un rost. Nu avea de gînd să se călugărească, iar cărţile 


sfinte cereau multa muncă al cărui rost nu-l vedea, ca 
mirean. De aceea, a depus strădanie în deprinderea 
limbii lătineşti, folositoare nu numai pentru întocmirea 
unor scrisori domneşti către principii vecini Moldovei, 
dar şi pentru a îndeplini unele solii, iar de asemenea 
oameni avea nevoie domnia. In Transilvania ştiau 
româneşte mai marii ţării, dar la Buda, la Cracovia sau 
în ţara talienilor era nevoie să ştii lătineşte. Nu era 
prea uşor, dar lui lon i se părea că poate să înveţe şi o 
asemenea limbă. 

Deşi se împotrivea oricărei învățături, pan Cosma 
nu putea în sinea lui să nu se mire de o minte ca aceea 
a feciorului său, aşa că n-a mai spus nimic. Il necăjea 
însă purtarea domnului, care se arătase 
nerecunoscător faţă de faptele unui neam cum era 
acela al Movileştilor, dar şi faţă de alţi mari dregători 
pe a căror credinţă şi vrednicie urcase el atit de sus. 
lon încerca să înţeleagă şi să-l lămurească şi pe pan 
Cosma, cînd mergea pentru citeva zile la Hudeşti, 
pentru că boierul cel bătrîn nu mai vroia să coboare 
spre Suceava, Hirlău sau unde se afla curtea 
domnească, în legătură cu cele ce se petreceau şi 
rostul acelor fapte ale domnului care stirneau mirare şi 
nemulţumire pentru unii. În luptele din anul care 
trecuse, Grozav, marele vornic şi Barbovschi, portarul 
Sucevei, se întrecuseră în a-l sluji cu credinţă şi au 
dovedit o mare iscusinţă în tot ce au făptuit. Şi iată că 
cei doi mari dregători erau înlocuiţi, Grozav cu Efrem 
Hurul, al cărui frate, Danciu, ajungea pircălab de 
Neamţ, iar Barbovschi cu Mihul, arbănaş, după cum 
credeau cei mai mulţi, pe care domnul îl urcase în cele 
mai mari dregătorii, trecînd peste atiţia mari boieri ai 
ţării. 


Ce l-a îndemnat pe domn să facă asemenea 
schimbări? De ce, în loc să-i răsplătească pe Grozav şi 
pe Barbovschi, îi înlătura din sfat, punînd pe un 
venetic, cum era Mihul, portar al Sucevei, deci o 
dregătorie care presupunea încrederea deplină a 
domnului, portarul fiind unul dintre cei mai apropiaţi 
slujitori ai voievodului? L-a schimbat pe Felea 
paharnicul cu Popăscul, dar Popăscu ca Popăscu, 
acesta n-avea merite deosebite, nici nu făcuse vreun 
rău cuiva, dar de ce l-a pus, cu un an în urmă ca vistier 
pe Dumgşa, care pribegise odată cu ceilalţi hicleni, în 
vremea lui Ştefăniţă? lar acum, Dumnezeu să-l mai 
înţeleagă pe Pătru Vodă, pe Dumşa l-a schimbat cu 
Glăvan, fostul pisar. S-a arătat vrednic el la Feldioara, 
dar era ginerele lui Săcuian, fostul ceaşnic, cel care se 
ridicase împotriva nepotului său de frate. Mă rog, a fost 
Săcuianu generele Tăutului logofăt, dar asta nu 
înseamnă să-ţi vinzi sufletul şi să-ţi pui nădejdea în 
oameni care-s schimbători ca apa şi ca vintul. L-a mai 
iertat şi pe Trotuşan căruia i-a întărit prin uric toate 
satele pe care le avea în Moldova. Noi, boierii 
credincioşi, care am stat statornic alături de domn, nu 
ne-am ales cu nimic, iar hiclenii hălăduiesc în bună 
pace în ţara Moldovei şi se bucură de toată prețuirea 
stăpînului ei. 

lon încerca să-l liniştească pe bătrîn. Timp avea în 
faţă destul ca să ajungă lîngă scaunul domnesc, dar 
pan Cosma îi răspundea, cu semeţie, că la virsta lui, el 
era în Sfatul lui Ştefan cel Mare, domn cum n-a mai 
fost şi n-o să mai fie altul în Moldova. Şi lon, în sinea 
lui, îi da dreptate tatălui, căci orb de-ar fi fost şi tot 
şi-ar fi dat seama că acest domn, Petru Rareş, om 
aprig din fire, nu l-a prea băgat în seamă, aşa cum s-ar 
fi cuvenit, pentru faptele sale de vitejie. Simţea şi el că 


ceva nu merge cum trebuie. Era primit şi privit 
îndeobşte cu multă plăcere, iar asta se vedea pe faţa 
oamenilor, oriunde s-ar fi dus sau s-ar fi aflat, i se 
adresau numai vorbe frumoase, iar jupîniţele şi multe 
jupînese îl priveau în aşa fel, că adormit să fi fost şi tot 
înţelegea că le este plăcut, uneori mai mult decit s-ar fi 
cuvenit s-o arate ele. Unde apărea se înseninau feţele, 
oamenii aşteptau de la el vorbe de duh, povestea 
întîmplări pline de haz şi, fără nici un efort, îi făcea pe 
cei din jur să-şi hlizească gurile, arătînd unii sau unele 
dinţi mai frumoşi sau mai uriţi, după cum fusese dăruit 
de bunul Dumnezeu. Ştia să-şi păstreze cinul, dar un 
gest sau schiţarea numai a unor mişcări prin care 
sugera felul de a fi al cuiva, stirneau hohote de ris. 
Tovărăşia lui era căutată, semn că nu putea să fie urit 
de nimeni pentru că se ştia curat în cugetul său. Nu 
făcuse rău şi nici n-ar fi dorit să supere pe cineva. Incit, 
făcîndu-şi el socotelile, reieşea că în chip firesc ar fi 
trebuit să fi fost mai mult decit era el în acea clipă. Şi 
atunci? O asemenea încheiere l-a pus pe ginduri. Şi s-a 
întrebat el singur dacă nu cumva tot ceea ce vede şi 
simte şi crede despre sine sînt numai aparente şi, fără 
să se lepede de firea lui şi fără ca asta să-i strice cheful 
de a trăi şi de a se purta aşa cum îl îmboldea inima, 
şi-a pus în gînd să se uite cu mai multă grijă la cele ce 
se petrec în jurul său, să mai şi asculte, cum îl sfătuise 
pan Cosma. Diacul Grigore de la care învăţa lătineşte, 
îl învățase şi el o vorbă: adevărul se află în vin, ceea ce 
s-a şi confirmat în scurta vreme. 

În timpul unei petreceri straşnice, unii dintre 
prietenii săi au scăpat vorbe pe care, legindu-le şi 
punîndu-le cap la cap, începeau să aibă un tiîlc, dacă 
mai erau legate de anumite fapte şi de anumiţi 
oameni. Glăvan ajuns acum vistier, era de părere că 


odrasla Hudiceştilor ar avea şi nişte calităţi, dar, şi 
acest „dar” era foarte nelămurit, îndoielile lui împotriva 
lui lon nu le trimbiţa în gura mare. Le ţesea în jurul lui 
ca o plasă de păianjăn, făcîndu-i şi pe alţii să se 
îndoiască de valoarea reală a acestui boier. Şi era 
foarte uşor să-l scadă în toate pe acest bărbat tînăr şi 
frumos, pentru că cei slabi sînt gata întotdeauna să se 
bucure că cel socotit de toţi ca un exemplar ieşit din 
comun, nu este, de fapt, altceva, decit un om ca toţi 
ceilalţi, de o pildă ca şi ei, pentru că de ce ar fi acest 
Movilă mai presus altora? Are ochi şi gură şi trup ca şi 
ceilalţi, iar de-i face pe alţii să se hlizească, e pentru că 
e un măscărici. In loc să nu ştiu ce, şi decit să facă nu 
ştiu cum, mai bine... ei, mai „binele” ăsta avea atitea 
înţelesuri şi justificări cîte minţi şi suflete îl cîntăreau 
cu un ochi întors împotriva orcărui bine. Aşadar, 
Glăvan era unul dintre cei care-l păşteau iar el se afla 
acum exact acolo unde vorba lui avea mare greutate. 
De ce nu-l iubea glavă ăsta? Pan Cosma avusese deci 
dreptate atunci cînd îi spunea să-şi ţină limba. In cel 
de-al doilea război din Transilvania, lon, în glumă şi 
fără nici un gînd rău, îl împunsese cu o vorbă, iar 
Glăvan a părut că ride, cam strimb şi nu din toată 
inima, şi iată că acea vorbă, împărecheată, pesemne, 
şi cu alte motive care-i scăpau lui lon, l-a ridicat 
împotrivă-i pe unul care avea să ajungă în mare grabă 
şi spre surprinderea multora, întruna dintre cele mai 
mari dregătorii ale ţării. 

Nici Mălai, Malaievici, nu-l avea la inimă. Asta l-a 
mirat cel mai mult pe lon, pentru că el n-avusese 
niciodată nimic cu diacul. Pentru ce l-ar fi putut pizmui 
diacul? | se arătase prieten şi-i preţuia pentru mintea 
lui ascuţită, pentru uşurinţa cu oare prindea tot ce i se 
spunea. E adevărat că se putea ghici şi o oarecare 


îngăduinţă în ceea ce spunea Diacul, dar acesta nuanţă 
o sesiza lon abia acum, cînd judeca lucrurile dintr-un 
alt unghi, prevenit asupra cugetului cel adevărat al lui 
Mălai. li admirase pe diac pentru cunoştinţele lui, fără 
nici o reţinere şi crezuse că între aceşti oameni cu 
minte mai subţire nu poate să încapă simţăminte 
mărunte, obişnuite la oamenii de rînd. Diacul, cum 
avea să afle lon, încetul cu încetul, îl lăuda pe lon în 
aşa fel încît ieşea mai scăzut în ochii celorlalţi decit 
dacă i-ar fi arătat duşmănie pe faţă. Subţirimea minţii 
era folosită pentru a lovi deci cu mai multă dibăcie şi 
lon îşi dădea seama că în Glăvan, şi el om de carte, şi 
în Mălai îşi aflase doi duşmani primejdioşi; pentru că 
n-aveai cum să-i dovedeşti, lunecau ca apa printre 
degete, ei lucrau pe-ndelete, timpul fiindu-le prieten. 
Cum să loveşti în Mălai cînd, de fapt, el lucra în ascuns 
semăniînd îndoială şi neîncredere în mintea celor mari, 
arătînd cea mai mare bunăvoință fată de fiul lui Movilă 
şi manifestîind cea mai sinceră părere de rău că se 
iroseşte un om ca acesta, plămadă buna de altfel, din 
care ar fi putut să iasă ceva. Şi tot giîndindu-se la Mălai, 
l-a fulgerat un gînd: odată, la o petrecere dată de diac. 
lon fusese izbit de frumuseţea şi tinereţea nevestei 
acestuia. Se bucurase pentru norocul lui cel bun şi se 
purtase mai mult decît cuviincios cu ea, deşi - i se 
păruse lui? - din ochii, de un albastru-alburiu, foarte 
curaţi şi ciudaţi ca, culoare ai jupinesei Malaevici, se 
citea parcă prea multă însufleţire atunci cînd sta de 
vorbă cu el. Gind au stat la masă, lon a căzut în 
dreapta jupînesei Mălai (şi ăsta obicei de cărturar 
cuminte şi cumpănit în toate, pentru că, de obicei, 
bărbaţii petreceau cu bărbaţii, ca să poată răcni omul 
după pofta inimii cînd s-a înfierbîntat de băutură, să se 
prăvălească sub masă, dacă a cinstit ulcele mai multe 


decit trebuiau şi cîte altele îngăduite bărbaţilor şi de la 
care bunăcuwviinţa le îndepărta pe femei). A fost o 
petrecere ştearsă, deoarece nu s-a chefuit cum 
trebuie, mulţi l-au înjurat după aceea pe diac, 
socotindu-l un nătărău şi un zgirie-brinză. Vinul 
bunicel, din Ţara de Jos, unde-şi avea Mălai o jumătate 
de sat cu mori şi iaz şi o faţă de deal, loc binecuviîntat 
pentru vie. Fără să vrea, lon a avut prilejul să-i admire 
părul cînepiu al jupînesei care ieşea frumos împletit de 
sub o năframă dintr-un văl de mătase verde, tivită cu 
aur şi perle. Cămaşa jupiînesei tot din văl, cu guler aurit 
şi nasturi de argint, lăsa să se ghicească destul de bine 
ce vroia să acopere, iar rochia din belacoasă roşie era 
închisă cu nişte sponci de argint cu smalţ care porneau 
chiar din locul în care se îngemănau siînii şi despre care 
lon nu şi-a putut face nici o părere, nici că-s prea mici 
sau că sînt potriviţi. Numele ei era Erina şi s-a bucurat 
că lon este ca şi ea din Ţara de Sus. S-a purtat cu el ca 
şi ceilalţi comeseni, deşi de citeva ori lui i se păruse că 
ochii ei spun ceva care ţintesc inima lui. Şi a înţeles că 
este aşa atunci cînd a simţit cum o încălţare uşoară şi 
delicată îl apasă discret pe piciorul dinspre partea 
jupînesei şi cînd s-a uitat intrigat la dînsa, l-a întîmpinat 
cu cel mai dulce zîmbet din lume. N-a zis nimic atunci, 
aproape că o uitase pe jupineasa Erina, pînă într-o zi 
cînd a întîlnit-o întîmplător în tîrg, după cumpărături. 
La învinuirile jupînesei că se ascunde de lume. lon l-a 
uitat pe Malaevici şi cîte-i datora pentru învăţătura 
agonisită de la el şi mai mult în joacă, i-a spus 
jupînesei că din seara aceea o tot aşteptase şi n-a 
venit. - Unde? a fost întrebarea mirată a jupînesei 
Erina şi lon, ne mai avînd încotro, i-a spus uliţa şi casa, 
iar a doua zi, dumneaei era acolo. Îl iubea şi-l copleşea 
cu sărutările şi miîngiierile, ca o femeie care nu 


cunoscuse pînă atunci marea bucurie de a fi stăpiînită 
şi dovedită de un bărbat atît de tînăr şi frumos cum era 
lon. 

După citeva asemenea întilniri pe lon l-au apucat 
remuşcările faţă de Malaevici şi cînd a mărturisit 
păcatul în ochii Erinei a ţişnit, ca un străfulger, o undă 
de ură şi de răutate, cerîndu-i să nu-l mai pomenească 
pe nemernicul acela care i-a mîncat zilele cu pilde din 
Psaltire, explicate, bineînţeles, pe-ndelete, ca să 
priceapă o minte mai puţin coaptă de femeie, sau cu 
pilde din Eclesiast. 

— Cum, se mira femeia, nu ţi-a spus şi ţie că 
toate-s deşertăciune, şi că viaţa noastră pe pămînt 
este numai, aşa, ca o părere, pe cînd cea de dincolo, 
ehei! - cîte bucurii şi cîte plăceri? 

— Diacul ştie mai multe ca noi, a încercat s-o 
înduplece lon. 

— Ştie pe dracul să-l ia, a răbufnit femeia, mai 
bine ar fi ştiut şi ar fi fost în stare să facă ce faci tu, 
pentru că atunci cînd l-am întrebat care-s acele plăceri 
din viaţa de dincolo, mi-a vorbit de muzici 
dumnezeieşti, de miere şi lapte, numai că eu din astea 
n-aveam nevoie şi atunci cînd l-am făcut să înţeleagă 
ce plăceri aştept acolo, dacă nu le am aici, ştii ce mi-a 
răspuns? - că-s o muiere destrăbălată care vieţuieşte 
ca un dobitoc oarecare şi dă-i, şi dă-i, că făcuse 
Malaevici al meu spume la gură. Şi cînd am ţipat la el 
că ar fi trebuit să mă lase Dumnezeului cu sărăcia şi cu 
soarta mea, dacă minţile-i erau în catastihe şi nu acolo 
unde trebuie, m-a ameninţat, cu ochii ieşiţi din găvane, 
că o să pună slugile să mă biciuiască ş-are să-l cheme 
pe omul lui iscusit la îngrijirea dobitoacelor să mă ardă 
cu fierul înroşit ca pe scroafe, ca să-mi ostoiască şi mie 


căldurile. lar tu-mi vorbeşti acum de „săracul” 
învăţător! 

lon nu şi-a prea bătut el capul cu ceea ce i se 
întîmpla jupînesei lui Malaevici şi toate s-ar fi 
desfăşurat fără nici o dodăială, dacă n-ar fi fost în ziua 
aceea de mai, în care Erina a apărut pe neaşteptate, 
iar în casă la lon, se afla Ciîrstina, venita de la Mlenăuţi 
fără ca el să fi ştiut că vine, lon, încurcat, i-a cerut 
jupînesei să plece, dar dumneaei, în loc să înţeleagă şi 
să-i dea pace, a simţit cum se răzvrăteşte ceva în 
măruntaiele ei şi, aproape ţipînd, i-a spus s-o dea afară 
pe ţăranca aceea şi nu pe ea. lon s-a schimbat la faţă, 
lucru la care Erina nu se aştepta, privirea lui era de 
oţel, s-a apropiat de ea şi-i părea jupinesei că se 
desfăşoară ca un uriaş, aşa părea de mare şi de 
înfricoşat în clipa aceea, a apucat-o uşor de mînă, dar 
mîna lui a simţit-o ca pe un cerc de fier din care ştia că 
n-are cum să se desfacă dacă ar fi încercat, şi a 
purtat-o spre uşă şi, încă o dată, pe un ton potolit dar 
hotărît, i-a spus să plece. A vrut să mai spună ceva 
însă acest bărbat, pe care-l crezuse uşor de stăpinit, 
s-a arătat neînduplecat şi, de frică, s-a supus. Odată 
afară, jupîneasa Erina a simţit cum îi fuge pămîntul de 
sub picioare. Ea crezuse, în primele clipe, că femeia 
aceea din casa lui lon este o slugă oarecare, venită cu 
treburi ale gospodăriei şi cînd colo, înţelegea ea cu 
întîrziere, era vorba de cu totul altceva, pentru că 
altcum, de ce ar fi dat-o afară pe ea? Să fie atit de 
umilită din pricina unei ţărănci? Din clipa aceea l-a urit 
pe lon cu o înverşunare pe care nu o cunoscuse pînă 
atunci. Ar fi vrut să se răzbune, dacă l-ar fi avut în 
puterea ei l-ar fi schingiuit mai rău decit o făceau călăii 
cu victimele lor în beciurile cetăţii, dar şi-a dat seama 
în scurtă vreme că n-are nici o putere şi că singurul fel 


în care îi poate dăuna acestui ticălos este să-l asmuţă 
pe Malaevici împotriva lui. Şi nu i-a fost prea greu. 
Chiar dacă Mălai nu-l avea la inimă pe lon, totuşi nu se 
gîndise să-i facă cine ştie ce rău, dar argumentul 
hotăritor al jupînesei - că lon a vrut s-o necinstească - 
l-a întărîtat cumplit pe diac şi de atunci şi-a pus toată 
priceperea pentru a-i căşuna cît mai multe neajunsuri. 
Malaevici înţelesese, petrecîndu-şi atita vreme la curte, 
că urcuşul spre marile dregătorii este din ce în ce mai 
greu cu cît de apropii de virf. Ca la munte. Acolo se 
adună oboseala, coastele abrupte care-ţi stau în cale, 
ploile, ninsorile sau vinturi mari. Aici, piedicile ţi le 
ridică oamenii, cei care ca şi tine ţintesc să ajungă tot 
acolo, sus de tot. In aceşti concurenţi pe care soarta-i 
scoate la iveală şi-a găsit Mălai aliaţii. Prin ei a început 
munca lui de cîrtiţă de a-l compromite pe acest fecior 
al Hudiceştilor, de a-l prezenta şi de a le deschide şi 
celorlalţi ochii asupra felului în care trebuie să lucreze 
pentru a-i stăvili urcuşul. De-o pildă, portarul Mihul, 
veneticul, era de aceeaşi părere cu Mălai că nu 
vechimea neamului şi numărul satelor îl îndrituiesc pe 
cineva să ajungă mare dregător, ci îndeminarea şi 
mintea cea ascuţită pe care Dumnezeu, în marea lui 
milă, a hărăzit-o numai celor puţini şi aleşi. Pe alţii era 
uşor să-i aţiţe pe temeiul: de ce el şi nu eu, fiecare 
considerîindu-se mai îndreptățit decit altul să 
primească mila domnească, iar vorbele bune spuse de 
Mălai loveau în punctul cel mai sensibil, mîndria, 
înfumurarea care zac în noi şi ne fac neîndurători cu 
aproapele. 

lon a priceput pînă la urmă că în jurul său se 
urzeşte ca o plasă, ceva care-l împiedică să ajungă 
acolo unde trebuia, calea spre scaunul domnesc şi spre 
înţelegerea lui Pătru vodă fiindu-i blocată de această 


urzeală. După părerea lui pan Cosma ar fi trebuit să se 
zbată şi să răzbească. Nu întotdeauna ţi se dă ce ţi se 
cuvine şi atunci trebuie să dobiîndeşti acest lucru prin 
stăruinţă, prin dibăcie, pe orice cale. Uşor de spus, 
greu de înfăptuit pentru un om căruia îi era lehamite 
de toată această nimicnicie omenească, mai ales acum 
cînd pricepuse care-i sînt stavilele şi cine i le ridică în 
faţă. lar cei care l-ar fi putut ajuta, deoarece se bucura 
de prețuirea lor, fuseseră înlăturați din jurul domnului 
de aceşti neprieteni ai lui, buni uneltitori şi gata să 
vindă pe oricine dacă era în joc jeţul lor de mare 
dregător. Printre cei îndepărtați se număra şi Nicoară 
Grozav, omul care dovedise în atitea rînduri o 
pricepere în treburile ostăşeşti pe care n-o întilneşti pe 
toate drumurile şi de care domnul şi ţara ar fi avut 
nevoie în împrejurările grele ce avea să vină. Buruiana 
năpădeşte cu uşurinţă ogorul pe care stăpînul nu se 
pricepe să-l îngrijească la timp. 


XVII 


Cîrstina venise la Suceava minată de dorinţa de 
a-l vedea pe lon. Cînd a văzut-o pe Erina lui Malaevici a 
simţit că-i fuge pămîntul de sub picioare, a pălit, ar fi 
dorit să plece cît mai repede, să alerge, dacă se putea, 
spre pacea şi liniştea de la Mlenăuţi. Nu s-a aşteptat la 
reacţia  tînărului boier, aşa că purtarea lui a 


înmărmurit-o. Pînă să-şi dea seama ce se petrece cu 
ea, boieroaica cea bălană era purtată de puterea de 
neînțeles pe care o avea acest bărbat tînăr. Pînă să se 
întoarne lon, ea îşi strinsese bocceluţa, o urcase pe 
umăr şi era gata de drum. L-a văzut miînios şi încurcat 
şi i-a părut rău de cele întîmplate, ar fi vrut să spună 
ceva, dar vorbele nu-i răsăreau cu uşurinţa pe care o 
ştiau amindoi, mai ales atunci cînd erau numai ei. Avea 
faţa împietrită, ochii ei nu mai lăsau să se întrevadă 
nimic dincolo de lumina lor, care se transformase în 
hotar de netrecut spre lăuntrul fiinţei sale. A păşit spre 
prag şi a îngăimat buimacă: 

— lartă-mă, domnia ta, n-am vrut să-ţi căşunez 
nici un rău. 

— Ce-ai de gind? a strigat lon la ea, tăindu-i calea 
şi a văzut cum ochii i se holbaseră în cap. 

— Ce pot să fac, stăpîne. Mă duc acolo de unde 
am venit, i-a răspuns femeia. 

lon s-a repezit la ea, a prins-o în braţe, a întors-o 
de unde plecase, i-a spus să se aşeze, că de nu, în 
clipa aceea se va întîmpla o mare nenorocire pentru 
amindoi. Avea ceva înfricoşător în glas, mîinile lui erau 
ca nişte căngi de oţet, încît femeia a trebuit să se 
supună. Au stat unul în faţa altuia, clipe cît un veac şi 
în acest răstimp Cîrstina a înţeles că ea este aceea 
care va trebui să aline minia, ruşinea şi umilinţa care 
dospise în ei. lon avea fălcile încleştate şi nu era greu 
de ghicit că dezlegarea lor se va face cu anevoie. Şi-a 
lăsat lucrurile deoparte, s-a apropiat de el, l-a mîngiiat, 
abia atingîndu-i pletele şi i-a şoptit: * 

— Dacă vrei, plec, dacă nu, rămîn. Nu fi miînios şi 
nici nu-ţi face griji din pricina mea. N-am nici un drept 
asupra ta şi dacă e să fim cinstiţi, eşti îndrituit să-ţi 
tocmeşti viaţa potrivit cinului tău şi nu să ţi-o iroseşti. 


— Cine ţi-a spus ţie că mi-o irosesc? a miriit lon 
printre dinţi. 

— Nu trebuie să-mi spună nimeni ce se cuvine şi 
ce nu. Ceea ce ţi s-ar cuveni acum este mireasa de viţă 
mare pe care tot neamul tău o doreşte şi pe care ar 
trebui să i-o aduci. 

lon s-a aruncat pe pat cu faţa în sus. Cîrstina i-a 
cuprins o mînă, iar mîna lui s-a arcuit cuprinzindu-i-o 
pe a ei ca un cleşte. Simţindu-i încordarea care-l 
stăpinea, femeia a fost cuprinsă de un soi de duioşie 
pentru acest bărbat puternic ce se purta ca un copil şi 
toată împotrivirea care crescuse în fiinţa ei s-a topit. 
De fapt, triumfase ea, o femeie amărită, asupra unei 
boieroaice, iar el îi arătase prin tot ce făcuse că o alege 
pe ea. S-a surprins plină de trufie şi Cîrstina s-a mirat şi 
i-a şi fost puţin teamă de gîndurile ei. L-a privit cît era 
de frumos şi, gîindindu-se cîtă putere avea acest bărbat 
în toate privinţele, a cuprins-o iarăşi nedumerirea şi nu 
mai înţelegea nici ea, dacă soarta o ocroteşte, sau a 
vrut să-şi bată joc de ea. Şi-ar fi dat şi sufletul pentru el 
şi pînă să ajungă la o asemenea încercare şi-a apropiat 
faţa de a lui ca să-l poată privi mai bine, i-a mîngiiat 
chipul, s-a prăbuşit învinsă de dragoste, şi-a înfipt 
capul în pieptul lui lat şi puternic şi i-a cerşit îndurare şi 
iertare. Era atita fervoare în vorbele care-i picurau 
neostoite de parcă s-ar fi aflat într-un moment de mare 
încordare, cînd îşi şoptea stihurile ei de farmec şi de 
vrajă, încît lon, uitînd de toate cîte se petrecuseră în 
ziua aceea, s-a trezit cum o cuprinde şi îi mîngiie capul 
şi faţa şi trupul în neştire. Şi dragostea ei i-a turnat 
iarăşi dulceaţa aceea, pe care numai ea ştia s-o 
stirnească în tot trupul, i-a sorbit cu lăcomie răsuflarea 
şi i-a răspuns cu patimă dragostei ei, trăind clipe al 
căror sfirşit n-ar mai fi vrut să-l afle niciodată. Pentru a 


nu ştiu cîta oară el îşi dădea seama că nimeni nu ştia 
cum să-l domolească şi nici să-i dea liniştea deplină pe 
care i-o dăruia această femeie. Nu era nici vrajă şi nici 
farmec pentru că şi ea era biruită şi se supunea 
dragostei de parcă s-ar fi desprins de lumea asta şi ar 
fi pătruns pe tărimul fermecat din basme, de unde 
revenea anevoie, pe faţa ei transfigurată de bucuria 
trăită citindu-se oboseala care-i mistuise trupul dar şi o 
fericire pe care n-o putea cuprinde în cuvinte. Numai 
privind-o şi simţea cum tristeţile şi necazurile se 
topeau ca prin farmec, nimic nu-l mai atingea şi nici un 
rău nu mai avea putere asupra lui. O stare pe care n-o 
trăia decit alături de ea, din care pricină avea nevoie, 
uneori, de prezenţa ei, cum ai nevoie de aer şi de apă. 
lar acum că totul se sfirşise cu bine, nu ştia cum s-o 
facă pe vrăjitoarea lui să uite cu  desăvirşire 
întîmplarea cu Erina lui Mălai. Şi, ca de obicei, ea a fost 
aceea care a ştiut cum să treacă peste aceste clipe 
greu de îndurat pentru unul şi pentru celălalt. A făcut-o 
să rămînă mai multă vreme în Suceava, ca să-i 
îngăduie, atunci cînd treburile o chemau acasă, să 
plece spre Mlenăuţi. A încercat ca şi altă dată să-i 
cumpere podoabe scumpe, dar femeia l-a convins să 
renunţe la asemenea daruri care nu i se potriveau. Nu 
vroia să le primească nici măcar în chip de avere care 
s-o pună la adăpost de necazuri. Nu-i era teamă de ce 
avea să vină şi de aceea nu dorea să se desprindă de 
lumea ei pentru ca nu cumva să sufere mai mult decit 
se cuvenea, atunci cînd boierul cel tînăr avea să-şi facă 
un rost al lui. Se obişnuise cu gîndul că va veni şi clipa 
în care el avea să o părăsească, i se părea firesc să fie 
aşa şi nu altfel, de unde şi bucuria şi fericirea depline 
pe care o trăiau alături de el, multumind soartei pentru 
tot ce i-a dăruit. 


Ura pe care Erina a ştiut să o strecoare-n sufletul 
lui Malai nu l-a afectat pe lon, fapt care l-a întăritat şi 
mai mult pe diac. lon nu avea însă grija lui. Pătrundea 
acum rostul schimbărilor din sfatul domnesc şi pe 
măsură ce se lumina creştea şi îngrijorarea lui. Măria 
sa, Pătru Voievod se sumeţise peste măsură. Spusese 
faţă de unii dintre sfetnicii săi apropiaţi că niciodată 
Moldova n-a fost atît de puternică aşa cum s-a aflat 
îndată după îzbiînzile din Transilvania. Acest lucru era 
adevărat şi ar fi fost spre marea lui faimă dacă s-ar fi 
mulţumit cu această constatare. Numai că măria sa 
nutrea gînduri de mărire care puteau să ducă şi la ceea 
ce, visa el, dar să aducă şi necazuri mari pe capul ţării. 
Ciştigase mare putere şi înriurire în Transilvania aşa 
cum nu avusese nici părintele domniei sale, Ştefan cel 
Mare. Supusese această ţară cu sabia şi a dăruit-o lui 
lanăş, craiul, în schimbul multor cetăţi. Numai că lanăş 
nu se purtase cinstit. Tărăgănase împlinirea celor 
făgăduite la Lipova, unde-l găsiseră solii moldoveni, 
cînd Suliman sultanul pornise asupra Vienei. Se 
dovedise a fi omul turcului şi împotriva creştinătăţii. 
Principii din Apus se împăcaseră atunci cînd au văzut 
cît de mare este primejdia otomană, dar lanăş era 
alături de sultan şi acum se purta cu credinţă neclintită 
faţă de cel care-i dăruise coroana, din care pricină se 
făcuse urit de toată lumea. Alături de el nu mai 
rămăsese decît craiul Jicmont, care se simţea 
ameninţat la apus de împăratul Germaniei şi la răsărit 
de marele cneaz al Moscovei. Între împăratul de la 
apus şi marele cneaz s-au făcut mai multe înţelegeri ca 
să se sprijine unul pe altul pentru a smulge coroanei 
leşeşti cît mai multe provincii; cu craiul de apus ţineau 
cavalerii teutoni, cijacii, care doreau să stea sub 
ascultarea unui principe de limba lor şi nu sub aceea a 


craiului Lehiei, iar tătarii se aflau oricînd bucuroşi să 
treacă de orice parte dacă se ivea prilejul să prade 
nestingherit provincii întregi. De aceea, craiul Jicmont 
căuta prietenia şi alianţa Turcului, pentru a nu avea un 
duşman în plus, dar şi pentru a avea un aliat împotriva 
împăratului de la apus, al cărui frate, Ferdinand, se 
încoronase ca rege al Ungariei şi dorea stăpînirea 
Transilvaniei, a Cehiei şi Sileziei. Prin alianţa cu 
sultanul, craiul  Lehiei îndepărta şi primejdia 
tătărească, hanul fiind, în vremea de faţă, un supus al 
sultanului. Apropierea de sultan făcea ca Jicmont să 
apară ca un duşman al creştinătăţii alături de aliatul 
său, craiul lanăş. 

Maria sa Pătru voievod, simţea însă că cea mai 
mare primejdie pentru ţările româneşti era împărăţia 
otomană. Acelaşi lucru l-au gîndit cu bun temei şi 
voievozii de mai înainte de el, iar domnia lui Ştefan 
arătase cît de dreaptă era această Judecată. 
Deocamdată, Turcul fusese silit, sau aşa a socotit el, că 
este mai bine să se bată într-un hotar sau altul al 
împărăției care-l despărţeau de Moldova, dar nu 
trebuia să se îndoiască nimeni că atunci cînd se va ivi 
prilejul, el avea să pornească asupra Moldovei ca s-o 
îngenunche şi s-o supună puterii sale. Era o chestiune 
de ani. Dacă ar fi izbindit în războiul său dus asupra 
Vienei, Moldovei nu-i rămiînea decit să se închine de 
bunăvoie, pentru că n-ar fi găsit sprijin nicăieri. 
Singurul principe care l-ar fi putut ajuta pe măria sa ca 
să-şi scape ţara de urgie, ar fi fost craiul Jicmont. Dar, 
iată că acesta îi este prieten Turcului, fără să se 
gindească ce rău mare va fi pentru Lehia pierderea 
Moldovei, care era o pavăză pentru ţara şi provinciile 
coroanei. Dacă ar fi avut ajutorul lui Jicmont, măria sa 
i-ar fi putut opri pe otomani pe pămîntul Moldovei, i-ar 


fi atacat pe tătari cînd aceştia ar fi năzuit să prade 
Lehia. Moldova singură cu greu ar fi putut face faţă 
puterii otomane şi tătărăşti, dar cu un sprijin din afară, 
de numai citeva mii de oameni împlătoşaţi, s-ar fi bătut 
cu succes şi ar fi reuşit să împingă la sud de Dunăre 
orice încercare de cotropire. Moldova avea călărime 
multă şi vitează, o parte a acesteia se putea pedestri, 
deoarece oamenii erau obişnuiţi cu greul şi într-un chip 
şi într-altul şi cu greu s-ar fi putut înstăpiîni un străin 
peste această ţară plină de ape şi de păduri de locuri 
tari spre munte, bune de apărare şi în care o oaste 
mare n-ar fi avut nici loc unde să se mişte în voie sau 
să facă tabără pentru mai multă vreme. Se putea pustii 
locurile din jurul acestei tabere, l-ar fi hărțuit neîncetat 
pe duşman, pricinuindu-i pierderi mari zi de zi, noapte 
de noapte, pînă cînd l-ar fi silit să părăsească o ţară 
atit de neprietenă celor care nu-i cunoşteau rostul. 

Pînă în acest punct judecata măriei sale nu avea 
nici un cusur. Abia de aici încolo începeau nepotrivelile 
dintre felul cum gîindea domnul şi cum gîndeau unii 
supuşi de-ai săi. Oameni pricepuţi în ale războiului cum 
se dovediseră Grozav, fostul vornic şi Barbovschi, 
fostul portar al Sucevei, fuseseră de aceeaşi părere cu 
măria sa ca să se trimită solii în Lehia pentru a-l 
îndupleca pe Jicmont să-şi schimbe gîndurile şi să 
sprijine Moldova azi, pentru a-şi păzi propria lui 
coroană, miine. Dar atunci cînd domnul a socotit că 
Jicmont trebuie atacat, în cazul în care rămîne alături 
de Turc, cei doi boieri şi alţii ca ei, s-au împotrivit. 
Măria sa le-a arătat că motive de învrăjbire sînt: craii 
Lehiei nu au plătit nici pînă acum banii pe care i-au 
împrumutat de la stră-străbunicul lui, un alt Petru 
voievod, bani pentru care zălogiseră Pocuția. Pentru 
această datorie neplătită, măria sa are tot dreptul să 


ceară ceea ce i se cuvenea şi să ia cu puterea, în cazul 
în care craiul ar fi refuzat să-i dea provincia. Deci nu 
era vorba de încălcarea păcii, ci de o dreptate care ar fi 
trebuit să i se facă Moldovei. O altă pricină ar fi fost 
neînțelegerile dintre staroştii şi castelanii de la hotarul 
dintre cele două ţări. Zadarnic ceruse domnul să se 
întrunească oamenii craiului cu oamenii săi pentru a 
judeca acele neînţelegeri, s-au hotărît chiar şi soroace, 
dar leşii nu s-au prezentat niciodată. 

Grozav şi Barbovschi au încercat să-i arate 
domnului că Pocuția nu merită preţul păcii cu Jicmont. 
Este adevărat că acest crai are pace cu Turcul, dar nu 
a arătat pînă acum nici o duşmănie faţă de Moldova. 
Acum cînd a dispărut crăia Ungariei, de la care domnii 
Moldovei ar fi putut nădăjdui un ajutor, şi cînd crăia lui 
Ferdinand nu s-a întemeiat, Moldova este singură în 
faţa puterii otomane. Nu se ştie dacă în caz de 
primejdie craiul Jicmont ar lăsa să piară o ţară care 
este ca o pavăză pentru ţara sa, dar, chiar dacă n-ar 
sprijini Moldova cu nimic şi tot este în cîştigul acesteia 
de a nu avea doi duşmani laolaltă. Părintele măriei 
sale, Ştefan vodă cel Bun niciodată nu s-a certat cu doi 
vecini, şi de aceea, de fiecare dată cînd a fost nevoie, 
el s-a bătut numai cu un singur duşman. Cit priveşte 
pricinile de hotar, pentru ele nu poate fi învinuit craiul, 
cît mai ales Oto de Ciodecia, starostele Haliciului, 
Colomeii, Sniatinului, Liovului şi Lubaciovului, care 
duşmănea Moldova din motive pe care ei nu le 
înțelegeau. Acest sfat al celor doi mari dregători nu i-a 
plăcut măriei sale şi deoarece unele vorbe ale lor au 
fost spuse faţă şi de alţi dregători, Pătru voievod le-a 
socotit ca o ofensă adusă în chip public unui stăpîn 
care se aşteaptă la supunere deplină din partea 
supuşilor săi. Aşa au crezut şi alţi boieri, ca Mihul 


pîrcălabul, Trotuşan, fost mare logofăt, Popăscul, 
paharnic, care arătau mare însufleţire faţă de orice 
plan al măriei sale. N-apuca măria sa să spună ceva că 
ei se şi grăbeau să-i dea dreptate şi mai mult decit atit, 
să laude fără nici o ruşine, faţă cu ceilalţi dregători, 
marea înţelepciune şi prevedere de care da dovadă 
feciorul marelui Ştefan. Încît, măria sa n-a stat mult pe 
gînduri şi i-a îndepărtat pe neprieteni din sfat - aşa-i 
socotea el pe Grozav şi pe Barbovschi - şi l-a pus pe 
Mihul portar al Sucevei şi mare hatman peste oştirea 
Moldovei. 

Toate acestea i le-a desluşit lui lon grămăticul 
Grigore, dascălul său de lătinie, care nu era altul decit 
sasul din Transilvania care se numea pe limba lui 
Gregorius Rosenberger. La rîndul său, lon încerca să-l 
dumirească pe pan Cosma, cînd trecea pe la Hudeşti, 
cu destulă greutate, mai ales că-n ultima vreme îi 
scăzuse auzul. Pan Cosma era de părere că domnul de 
acum dă dovadă de trufie şi nu e bine. lon, la rîndul lui, 
socotea că un asemenea om cu greu va cîştiga 
dragostea şi credinţa oamenilor drepţi şi de 
bună-credinţă. Indepărtarea lui Grozav şi Barbovschi o 
considera şi el ca şi alţii ca un act de tiranie. Un domn 
înţelept şi drept este dator să asculte sfatul celor 
chemaţi să-l dea, fără supărare. Alegerea îi revenea lui, 
dar datoria de a-i asculta pe sfetnicii săi nu trebuia 
încălcată, pentru că în felul acesta oamenii se puteau 
feri să mai spună ceea ce gindesc cu adevărat Cu mare 
uşurinţă se pot găsi din aceia care sînt în stare să 
vorbească în aşa fel numai pentru a-i face plăcere 
domnului şi pentru a păstra jeţul de mare dregător, dar 
cu mare greutate îl vei găsi pe omul cinstit şi drept. 

lon simţea cum creşte depărtarea dintre el şi 
domnul pe care trebuia să-l asculte şi să-l cinstească. ÎI 


judeca din ce în ce mai aspru pe Rareş, considerîndu-l 
incapabil să-şi judece oamenii pe care-i avea sub 
îndemină şi de slujba cărora ar fi putut profita şi el şi 
ţara. Din pricina unui asemenea domn, el, feciorul unei 
familii atît de mare, era ţinut deoparte. Se încredința, 
pe măsură ce trecea timpul, că numai prin linguşire se 
putea ajunge sus, iar el nu-şi descoperea în nici un chip 
o asemenea însuşire şi nici nu întrevedea vreo 
posibilitate mai apropiată pentru a rupe urzeala ţesută 
de alţii cu dibăcie în jurul numelui şi al faptelor sale. 
Vinovat pentru toate acestea era tot domnul şi simţea 
cum în sufletul lui încolţeşte nu numai un sentiment de 
nemulţumire împotriva lui Pătru voievod, ci ceva mai 
mult, şi-i era chiar teamă de acest sentiment care 
putea dospi, transformîndu-se în ură. 

— Cînd ai să fii prea mare, a răspuns Ciîrstina 
îndoielilor sale, atunci n-o să mai ai timp şi pentru 
mine. 

Era ca o alintare pe care nu şi-o îngăduise 
niciodată şi lon a fost surprins de pretenţiile micii 
vrăjitoare, femeie în floarea vîrstei acum, a cărei 
frumuseţe crescuse şi odată cu ea şi dorinţa şi 
priceperea de a iubi cu o dibăcie pe care nu ţi-o pot da 
decît anii. Într-un fel el a fost de părere că dreptatea 
este de partea femeii. O dregătorie i-ar fi adus nişte 
venituri în plus, şi nu era rău, dar la puterea şi bogăţia 
neamului său n-ar fi însemnat prea mult. Punînd în 
cumpănă această creştere a averii şi dragostea 
Cîrstinei, lon era de părere că un judecător cinstit avea 
să-i dea dreptate femeii. Bucuriile trăite alături de ea 
preţuiau ele însele mai mult decit o mare avere, pentru 
că nu toţi pot avea norocul pe care-l avusese el de a 
întîlni o fiinţă aşa cum era mlenăteanca lui. 


Şi cînd erau toate nădejdile că Moldova se poate 
bucura de linişte şi pace pe cel puţin cîţiva ani, măria 
sa Pătru voievod a socotit că a sosit momentul să se 
răfuiască cu craiul Jicmont. Il ajutase pe Vlad să ia 
scaunul celeilalte Ţări Româneşti în acel an, 1530, şi-i 
promisese drept soţie pe Ana, una din fiicele sale din 
căsătoria cu răposata Maria. Reluase legăturile cu 
marele cneaz al Moscovei, Vasile, şi solul român îi 
prezentase moscovitului un plan comun de acţiune 
împotriva Lehiei: Vasile să atace Chievul în timp ce 
oastea românească va ocupa Sniatynul, Colomeea şi 
Haliciul. 

În aceeaşi vară, domnul îşi luase mireasă nouă, 
pe Elena-Ecaterina Brancovici, fiica fostului despot sîrb 
lovan Brancovici. Sora acesteia, Despina, fusese 
căsătorită cu Neagoe al Munteniei, iar o altă soră, 
Magdalena, era soţia cneazului polon lan Vijnovieţchi, 
iar vara primară a doamnei se căsătorise cu Vasile al 
III-lea, marele cneaz al Moscovei. Prin nevastă, Rareş 
se înrudea cu marile familii domnitoare cite fuseseră în 
răsăritul Europei, de la Țarigrad la Mosc. 

Pe de altă parte, socotea să prezinte conflictul cu 
Jicmont ca unul între Poartă şi Lehia, el, Rareş, luptînd 
ca vasal al sultanului. Dacă Suliman ar fi primit cu 
plăcere o asemenea acţiune, iar Jicmont ar fi crezut că 
domnul Moldovei se bate pentru sultan, atunci ar fi 
izbutit să-i învrăjbească pe cei doi vecini ai săi, 
creîndu-şi sieşi posibilitatea de a alege, la momentul 
oportun, de partea cui trebuie să treacă. Planuri 
îndrăzneţe, planuri demne de cele mai ascuţite minţi 
politice ale timpului, considerau Mihul, Trotuşan şi 
ceilalţi, cădelniţari de pe lingă tronul domnesc. Altfel 
le-au privit alţii, şi nu puţini, cînd s-a aflat că în luna lui 
august, o solie mergea la Lehia să-i ceară craiului 


jicmont ca să-i cedeze domnului ţara Pocuţiei ce i se 
cuvenea din vechime. S-a mîniat craiul şi le-a arătat 
solilor că în privinţa acestei provincii de margine a 
încheiat tratate pe care au jurat şi el şi fratele măriei 
sale, Bogdan voievod, că nu se va mai ridica o 
asemenea pricină între ei şi acelaşi lucru l-a 
recunoscut şi nepotul măriei sale, Ştefăniţă voievod. In 
afară de asta, ar fi spre cea mai mare ruşine pentru un 
mare crai, cum era Jicmont, să cedeze o parte din 
provinciile supuse coroanei sale, fără nici un motiv. 
Acest răspuns nu l-a mulţumit pe Petru Rareş. 
Domnul a trimis grabnice porunci spre sfirşitul lui 
noiembrie curtenilor şi slujitorilor ca să se strîngă lîngă 
Prut, în faţa Cernăuţilor. La începutul lui decembrie 
deci, într-o vreme în care nu se purtau lupte, pentru că 
aprovizionarea oastei era aproape imposibilă, oastea 
domnului a pătruns pe neaşteptate în Pocuția pe carea 
cuprins-o în numai cîteva zile. Cele cîteva garnizoane 
din tîrgurile mai însemnate ale acestei provincii s-au 
retras cu mare repeziciune înlăuntrul regatului. După 
ce au fost puse garnizoane româneşti în cele 12 tîrguri, 
grosul oastei s-a întors, înainte de Crăciun, în ţară. 
Maria sa s-a bucurat peste măsură de această 
nouă izbîndă. lon s-a bucurat de întoarcerea grabnică 
la Hudeşti, unde a poposit de sărbători. Pan Cosma era 
de părere că ceea ce s-a făcut nu va fi spre binele 
nimănui. Nu trebuia turburată pacea cu Lehia, oricite 
păcate ar fi avut craiul Jicmont. Niciodată nu poţi să 
prevezi care va fi sfîrşitul unui război şi atunci, nu este 
mai înţelept să nu-l faci, dacă nimeni nu te-a supărat 
cu nimic? Toate socotelile măriei sale or fi bune dar nu 
era şi mai bine să fi aşteptat ca să-i încurce dracu pe 
cei mari şi puternici? De ce să creadă măria sa că 
poate descurca iţele atit de încîlcite ale politicii 


europene, împingindu-l pe crai să facă un pas 
necugetat? Şi dacă Jicmont nu-l va face? Ospeţele cu 
megieşii întrerupeau asemenea ginduri ale bătrînului 
boier, iar lon se folosea de orice prilej pentru a-şi 
îmboldi calul pînă dincolo de Başeu, unde-l aştepta 
mirosul de busuioc şi de sulfină, un vin bun pe care îl 
alesese el anume şi-l trimisese Cîrstinei. Era o căldură 
plăcută în căsuţa pe care femeia nu vrusese s-o 
schimbe pe o casă mai mare, şi nu se deosebea de 
căsuţa pe care el o cunoscuse pentru prima oară, decit 
prin lucrurile noi şi frumoase pe care le agonisise în 
anii din urmă, unele dintre ele daruri ale tînărului boier. 
Poposind aici simţea că intră într-o altă lume, de tihnă, 
şi de bucurie, de care se bucura pe îndelete. Se 
întorcea la zarva petrecerilor de la curtea boierească şi 
n-ar fi zis că nu-i place, să închine un pahar de vin cu 
ceilalţi boieri, cu fraţii lui. li făcea plăcere să se ştie 
privit şi dorit de femeile tinere, unele dintre ele 
strălucind de sănătate şi frumuseţe în straiele lor 
bogate, surprindea priviri ce se plecau ruşinate şi oricît 
de stăpîn se socotea pe sufletul şi inima sa, această 
pîndă nevinovată sau cu înţelesuri îl făcea să se simtă 
puternic, partea cea mai slabă a fiinţei sale era 
măgulită. Această putere n-o folosea spre răul nimănui 
şi zimbea cînd îi auzea pe ceilalţi bărbătuşi cum se 
laudă cu biruinţi reale sau imaginare. Dacă dădeau 
dovadă de această slăbiciune care te împinge să 
destăinui în gura mare fapte petrecute în umbră, acolo 
unde să nu te ştie şi nici să te vadă alţii, însemna că nu 
era mare lucru de capul lor. Lauda de sine înseamnă 
dorinţa de a depăşi praguri peste care nu poţi trece. li 
privea însă pe toţi cu îngăduinţă, nu era în stare să 
turbure plăcerea altora, după cum nu suferea ca să-i 
stea cineva împotrivă. Îi îndemna pe cei din jur să 


petreacă cu şi mai mare chef şi cînd picau toţi în juru-i 
de oboseală şi de băutură, se strecura sub cerul adînc, 
spuzit de stele, dincolo de piîrău, înviorindu-se sub 
şfichiul  gerului care-i ardea faţa, fiind întîmpinat 
statornic cu o nesfirşită bucurie pe care o desluşea în 
luminile care-i aprindeau apele limpezi ale ochilor ei 
mari şi frumoşi. Descoperea mereu alte feţe ale acestei 
făpturi pe care credea că o cunoscuse bine şi nu-i mai 
poate ascunde nimic şi se împărtăşea cu aceeaşi poftă 
neostoită ca-n primele dăţi, din căldura trupului a cărui 
alcătuire desăvirşită îl chema ca un blestem peste care 
nu putea trece. 

A urmat apoi drumurile curţii domneşti spre 
Hîrlău, laşi şi Vaslui, de la una din ele pornind o solie 
spre seimul de la Piotrkow, ca să-l lămurească pe craiul 
jicmont că acea ţară pe care a cuprins-o oastea 
moldovenească va fi apărată cu cea mai mare 
străşnicie şi, de va fi nevoie, vor fi chemate oşti din 
Transilvania şi Ungaria, sau oşti de la tătari şi din sudul 
Dunării. Craiul i-a scris domnului să-i înapoieze ce i-a 
luat cu sila şi să nu strice pacea, dar s-a văzut că mai 
marii crăiei erau îngrijoraţi. Nu se ştia la curtea craiului 
cît este sau nu adevărat din cele spuse în legătură cu 
îngăduinţa pe care sultanul i-ar fi dat-o domnului 
Valahiei ca să atace regatul. Pînă la desluşirea acestei 
taine s-a hotărit ca nimeni să nu-i atace pe români şi a 
fost trimis, prin Transilvania, sol la Poartă pentru a 
iscodi şi lămuri care este cugetul sultanului şi vizirilor 
săi. Aşa că primăvara anului 1531 a fost liniştită, nu 
s-au petrecut fapte deosebite care să turbure liniştea 
oamenilor, în afara vînzolelilor dinlăuntru, obişnuite, 
pentru că se iviseră încă înainte de întemeierea ţării şi 
aveau să dureze veacuri al căror sfîrşit nu-l putea 
prooroci nimeni în vara acelui an, cînd măria sa a 


chemat toată călărimea să se stringă la fel ca-n iarnă, 
în apropierea Cernăuţilor. Leşii aflaseră că sultanul nu 
aprobă purtarea domnului român. Mai mult, Suliman îi 
cerea lui Rareş să părăsească Pocuția şi să păstreze 
pacea la hotare, ameninţindu-l cu pierderea capului 
dacă va face altfel. Sultanul începuse pregătirile pentru 
o altă expediţie spre Viena, pe care dorea s-o 
cucerească în anul următor. De aceea, păstrarea păcii 
cu Polonia era, în ochii acestuia, chezăşia succesului. 
Dar „Barbarul”, cum îl numeau leşii pe Rareş, nu i-a 
păsat nici de socotelile şi nici de amenințările lui 
Suliman. 

lon a purces din vreme spre Ţara de Sus. Primise 
îngăduinţă să meargă la oaste cu steagul Movileştilor şi 
nu printre slujitorii care se rînduiau în chip firesc sub 
steagul marelui logofăt Toader. Pînă să se stringă 
oastea în tabăra ce se afla nu prea departe de curţile 
de la Hudeşti, lon şi-a petrecut o parte din timp cu 
pregătitul celor necesare pentru luptă, iar altă parte cu 
Cîrstina. Mica vrăjitoare era neliniştită. Stăruia în 
sufletul ei o teamă nelămurită, pe care lon o simţea 
uneori în mîngiierile ei. | se dăruia cu o disperare pe 
care nu i-o cunoscuse, alteori era abătută şi cu greu 
alunga o tristeţe pe care nu şi-o lămurea. Se bucura 
pentru răgazul pe care tînărul boier şi-l îngăduia 
înainte de a începe nebunia războiului. lon încerca s-o 
liniştească, îl bucurau temerile ei şi-l îngrijora 
încăpăţinarea tatălui care ţinea morţiş să meargă la 
oaste. Rugile jupînesei Teodosia, stăruinţele lui şi ale 
celorlalţi feciori n-au reuşit să-l înduplece. Bătrineţea şi 
slăbiciunea trupului nu-l speriau. Un om ca el trebuia 
să fie acolo unde are ţara nevoie, striga pan Cosma, iar 
jupîneasa Teodosia era de părere că mintea i s-a dus 
odată cu anii cei mulţi pe care i-a trăit. Inainte cu 


cîteva zile de Sintă Maria Mare tabăra era tocmită, iar 
la o zi după această sărbătoare, pircălabii Barnovschi şi 
Vlad erau repeziţi în Pocuția pentru a recuceri tirgurile 
din care garnizoanele moldovene fuseseră alungate de 
Nicolae Sieniavschi care venise cu un pilc de călăreţi al 
căror număr nu se ridica nici la două mii de oameni. 
lon a cerut îngăduinţă să facă parte din acest 
detaşament de avangardă, iar cererea i-a fost 
împlinită, deoarece el făcea parte din acei luptători 
care aveau armuri şi se puteau măsura cu şleahticii 
poloni înarmaţi după moda apuseană. Şi-a luat cu el 
mai multe slugi, şi ele bine echipate şi s-a aşezat sub 
comanda pircălabului Vlad. 

lnaintarea s-a făcut repede. Era cald, dar o 
căldură în care începea să se simtă, mai ales noaptea, 
că se apropie toamna. În seara zilei de 18 august, 
straja repezită în faţă se retrăgea grabnic pentru a-i 
vesti pe cei doi conducători că au întîlnit oşteni de-ai 
regelui şi au zărit o tabără, nu departe de cetatea 
Gwozdziec pe care Vlad şi Barnovschi vroiau s-o 
recucerească. Au înnoptat pe loc şi în zori, cei şase mii 
de călăreţi moldoveni s-au apropiat de tabăra lui 
Sieniavschi, pregătiţi fiind să se orînduiască în orice 
clipă, în linie de bătaie. Cei doi pîircălabi au socotit că 
pot porni la atac, părindu-li-se că oastea din faţă nu 
este prea puternică. In orice caz, numărul leşilor era 
mic, chiar foarte mic şi acest lucru provoca mirarea lui 
Vlad şi Barnovschi. Intr-o asemenea situaţie, prudent 
ar fi fost pentru căpitanul leah să se fi retras din timp 
din faţa unui adversar mult mai numeros. Cit îi priveşte 
pe ei, porunca domnului era limpede: să învingă şi să-i 
alunge pe leşi din Pocuția. N-aveau altă alternativă, 
încît oastea a fost rinduită pe steaguri şi pilcuri şi la 
patru ceasuri din zi, cetele din faţa porneau în trap 


mărunt, şi pe măsură ce se apropiau de oastea 
leşască, oamenii au început să îmboldească caii cu 
pintenii, strigătele de luptă au izbucnit şi s-au prăvălit 
asupra duşmanului. Mai întîi, ai noştri n-au înţeles de 
ce călărimea lui Sieniavschi rămîne neclintită şi nu iese 
în întîmpinare, după obicei. Cînd s-au apropiat de 
tabără, a urmat desprinderea călăreţilor din faţă care 
au pornit-o la dreapta şi ia stînga, rămînînd în prima 
linie cîteva rînduri de pedestraşi. Era o manevră pe 
care n-o mai întîlniseră în nici o luptă la cîte luaseră 
parte pînă atunci cei mai în vîrstă dintre oştenii 
români, iar această mişcare a oastei leşeşti li s-a părut 
o nebunie. Călărețul trebuie să-l întîmpine pe călăreț, 
altfel pedestraşul lăsat de izbelişte în faţa călăreţului, 
este o victimă sigură. Toate aceste ginduri s-au 
vălmăşit în mintea alor noştri îi numai citeva clipe. 
Cînd s-au apropiat la cîţiva paşi de duşmani - mai erau 
numai cîteva salturi - atunci au înţeles rostul celor ce 
se petreceau în faţă. Au bubuit cîteva tunuri cite avea 
Sieniavschi cu el şi în aceiaşi timp au trăsnit puştile 
pedestraşilor, după care aceştia au dat dosul 
retrăgindu-se printre rîndurile de călăreţi care 
porniseră la trap în întimpinarea alor noştri. Acea 
descărcătură de foc de la începutul luptei a frînt sau a 
desfăcut rîndurile călărimii moldave. Cei rimaşi în şa 
s-au izbit fără nici un folos de călărimea leşască Erau 
călăreţi îmbrăcaţi în platoşe, încît săgețile trimise de la 
distanţă n-au făcut nici o pagubă, iar lănciile şi săbiile 
se izbeau de fier şi lunecau în lături, din care pricină 
puţine dintre loviturile date au izbutit să răstoarne şi să 
trimită pe lumea cealaltă pe duşman. In schimb, ai 
noştri au pierdut mulţi oameni şi au fost împinşi cu 
destulă uşurinţă înapoi. Vlad şi Barnovschi au înţeles 
de la această primă izbitură că ziua aceea va fi foarte 


grea. Şi-au împins caii în faţă şi au cerut oamenilor să 
nu se descurajeze, căci izbînda va fi oricum de partea 
lor. Au pornit în fruntea pilcurilor şi în faţa lor s-a 
mişcat aproape toată tabăra leşască. A urmat o 
învălmăşeală care a ţinut o bună bucată de vreme. 
Leşii luptau în şiruri strînse, care alcătuiau un fel de 
fortăreață vie, mişcătoare. lon şi oamenii săi munceau 
cu rivnă, dar sforţările lor erau zadarnice, pentru că se 
izbeau de fierul în care erau îmbrăcaţi cei din faţă. 
Vitejia devenea neputincioasă în faţa metalului şi 
oamenii piereau într-o încleştare oarbă, fără nici un 
spor. Iscusinţa era singura salvare. Să-l provoci pe leah 
şi după aceea să nu-i primeşti lovitura, să-ncerci să-l 
surprinzi şi să-l răstorni de pe cal, sau să-i loveşti calul 
din fugă, să-l zăpăceşti cu mişcări iuți pe care el nu le 
poate face, fiind prea greu. Oamenii lui au înţeles din 
răcnetele lui lon, ce doreşte stăpiînul lor, au priceput şi 
alţii care luptau în aceeaşi ceată, dar lupta se 
prelungea şi mulţi oşteni cădeau fără ca leşii să poată 
fi răpuşi. Spre mijlocul zilei, după multă osteneală şi 
după multe pierderi, duşmanul începuse să dea semne 
de slăbiciune. Au fost clipe cînd cei doi pircălabi şi 
mulţi dintre ai noştri au simţit că izbinda nu le mai 
poate scăpa. Şi-au refăcut rîndurile şi au pornit iarăşi la 
atac din faţă şi de pe lături. Sieniavschi a început să se 
retragă şi cînd să izbucnească strigătele de izbindă, pe 
latura pădurii din spatele taberei leşeşti, şi-au făcut 
apariţia noi cete de călăreţi care zoreau spre cîmpul de 
luptă. Nu era vorba de o ceată două, ci de o oaste în 
toată puterea cuvîntului. Aşa cum aveau să se 
desluşească lucrurile mai tîrziu, Tarnowschi venea cu 
toată puterea aflată sub comanda sa în sprijinul 
căpitanului aflat la mare strimtoare. Barnovschi şi Vlad 
n-au mai avut vremea ca să-şi, retragă oamenii, să-i 


regrupeze şi să atace sau să se topească de pe cîmpul 
de luptă. Ca număr, oastea leşască o întrecea cu mult 
pe cea românească. Izbitura noilor sosiți pe cîmpul de 
luptă a fost năpraznică, călăreţii noştri au trebuit să 
scape din încleştare pentru a nu pieri cu toţii în ziua 
aceea, năzuind spre larg. Acum totul nu mai depindea 
decit de sprinteneala cailor. Barnovschi şi Vlad s-au 
străduit să-i dea o noimă acestei fugi, citeva cete 
rămase încă în bună tocmeală au pornit la atac, nu 
pentru a obţine izbinda care se dusese odată cu 
întăriturile pe care le primea mereu Sieniavschi, ci 
pentru a-i obliga pe adversari să se orînduiască de 
luptă şi să primească această ultimă mişcare ofensivă 
a oastei româneşti. lon cu oamenii săi, unii dintre ei 
sîngerind, se afla alături de Vlad. A urmat o cumplită 
vînzoleală. Vlad a fost rănit sub ochii lui Movilă care i-a 
sărit în sprijin reuşind să-l scape, iar cînd au simţit că 
vor fi striviţi de numărul şi de puterea duşmanului, s-a 
dat semnul retragerii. Fiecare s-a desprins cum a putut 
de un adversar care se simţea biruitor şi căuta să pună 
mîna pe o pradă cît mai bogată. Platoşele şi armele lor 
cele grele nu le-au fost însă spre folos în această 
împrejurare. Caii moldoveneşti de rasă şi chiar cei care 
nu erau de soi, se mişcau cu repeziciune şi nu puteau fi 
ajunşi încît, spre seară, urmăriţii reuşiseră să se 
desprindă de urmăritori. Căutau acum cu toţii să 
ajungă la şleaul cel mare care ducea prin Sniatyn în 
Moldova. Erau acoperiţi de colbul iscat în timpul luptei, 
aveau toţi feţele pămintii, unii sîngerau şi mai mult din 
fugă încercau să-şi oblojească ranele. O asemenea 
ruşine n-o mai păţiseră de cînd se ştiau. Erau înfrînţi şi 
nu izbuteau să dea de rostul acestei nenorociri care se 
abătuse asupra lor. Işi făcuseră datoria din plin, nimeni 
n-a şovăit în timpul luptei. Mai mult de o treime dintre 


ei căzuseră pe cîmpul de luptă, cîţiva fuseseră prinşi, 
alţii încă rătăceau prin pădurile Pocuţiei năzuind spre 
hotarul ţării lor, urmăriţi şi hăituiţi fiind nu numai de 
cetele de călăreţi pornite pe urmele lor dar şi de 
oamenii de prin sate, care se arătaseră atit de 
binevoitori cu ei numai cu o zi mai înainte. Erau deo 
lege şi acest fapt înlesnea apropierea între ei şi 
localnici, dar nădejdea cîştigului îl face pe om să uite 
multe. Vlad şi Barnovschi erau striviţi sub povara 
răspunderii pe care o purtau pentru înfringerea 
suferită. Se îndreptau cu inima cernită spre ţara lor, 
ştiind că dincolo de hotar, unde ar fi trebuit să se simtă 
în siguranţă, vor fi nevoiţi să dea seamă de tot ce s-a 
întîmplat în faţa domnului şi stăpînului lor. Ilon se afla 
în preajma lor, şi era primit cu bunăvoință de cei doi 
pîrcălabi. Pusese un viteaz printre viteji, Dumnezeu 
ştie cum a scăpat un om ca el; şi-a făcut mai mult decit 
datoria şi, mai ales, n-a precupeţit nimic pentru a-l 
salva pe pircălabul Vlad. Era de faţă la toată 
frămiîntarea sufletească ce pusese stăpinire pe ei şi 
încerca, păstrind toată cuviinţa ce se cuvenea într-o 
asemenea împrejurare, să-i liniştească. Ceea ce 
urmărea fiecare în parte, era aflarea rostului celor 
petrecute, cum de fusese cu putinţă să nu cîştige lupta 
pînă în clipa în care i-au venit lui Sieniavschi ajutoare 
proaspete. Sau a fost o greşală însuşi faptul că au 
atacat? Să fi păstrat o distanţă între oastea lor şi cea a 
duşmanului, pînă se lămureau cîtă putere aveau în 
faţă? Poate că ar fi fost mai înţelept să procedeze în 
felul acesta, dar cum timpul nu mai putea fi întors, 
toate aceste socoteli nu-şi mai aveau nici un sens. 
Gîndul de a se prezenta în faţa domnului după o 
asemenea umilinţă pe care o încercaseră în faţa 
Gwozdziecului era de nesuferit. 


Petru Rareş îşi mişcase şi el tabăra după plecarea 
lui Vlad, Barnovschi şi a lui Neagoe care se afla în 
fruntea unei alte străji. Fugarii de la Gwozdziec l-au 
întîlnit pe voievod cînd acesta trecuse hotarul ţării şi 
pătrunsese cu toată puterea în Pocuția. Vestea 
înfrîngerii celor doi pircălabi a căzut ca un trăznet. 
Nimeni nu se aştepta la aşa ceva şi Pătru voievod nu 
înţelegea cum de a fost cu putinţă ca o oaste, cel puţin 
egală cu aceea a lui Tarnowschi, era înfrintă numai de 
căpitanul acestuia. Din cele povestite de fugari nu se 
desprindea lămurit cum s-a desfăşurat lupta şi domnul 
a poruncit să înainteze grabnic pentru a-i întilni pe cei 
doi pircălabi, dar şi pentru a spăla ruşinea suferită de 
oastea sa printr-o izbîndă asupra leşilor. 

In noaptea de 20 spre 21, Toma Barnovschi şi 
Vlad soseau în tabăra domnului. Ruşinea şi durerea 
care se citeau pe feţele lor nu l-au impresionat 
nicidecum pe stăpîn. Cînd cei doi au pus genunchiul pe 
pămînt în faţa lui, Petru voievod a răcnit ca un leu 
poruncind ca cei doi trădători să fie aruncaţi în lanţuri. 
La lumina făcliilor nu s-a văzut paloarea care s-a 
aşternut pe feţele celor doi, în schimb, ochii acestora 
aveau în ei lumini şi se ascunseră parcă în găvane încît 
vedenia lor a rămas multă vreme în amintirea celor de 
faţă ca semnul unei mari dureri şi a unei mari 
deznădejdi. Ceilalţi boieri, cîţi se aflaseră acolo, au 
rămas descumpăniţi. Niciodată, după ciîte-şi aduceau 
aminte, nişte mari dregători n-au fost umiliţi şi 
batjocoriţi aşa cum a făcut-o domnul cu Vlad şi 
Barnovschi. Era, de fapt, o ruşine pentru tot cinul lor. 
lon a simţit cum se răsuceşte totul în el de neputinţă şi 
de revoltă. In acea clipă l-a urit pe Rareş. Vedea în el 
un tiran, un stăpîn care nu-şi cinsteşte oamenii, ceea 
ce însemna că nici pe sine nu se cinsteşte. Era 


adevărat că nu i se putea cere ca să-i primească pe cei 
doi cu surle şi trimbiţi, dar era de datoria lui să-i 
asculte, să afle din gura lor cum s-au petrecut faptele, 
să-i cerceteze şi pe alţii, şi dacă ar fi reieşit că erau 
vinovaţi, atunci n-avea decit să-i arunce în lanţuri. Dar 
aşa? S-a retras cu obidă în suflet căutindu-i pe ai săi. 
N-a avut timp să stea cu ei de vorbă pe-ndelete. Erau 
osteniţi de drum, pentru că au călărit întins toată ziua 
care trecuse şi nici nu li s-a dat pace de către slugile 
Mihului, portarul, şi ale lui Trotuşan. Il căutau pe lon şi 
i-au cerut să meargă degrabă la cortul portarului 
Sucevei. Asemenea cinste n-o mai cunoscuse lon din 
partea acestor boieri pe care-i ştia mai mult ca 
neprieteni decit ca prieteni. S-a dumirit repede în 
legătură cu ceea ce doreau cîțiva dintre marii boieri, de 
faţă fiind şi alţi mari dregători. Vroiau să ştie din gura 
cuiva care luptase la Gwozdziec, alături de cei doi 
pîrcălabi, cum s-au petrecut lucrurile pentru a-i cere 
domnului, în cunoştinţă de cauză, iertarea lui 
Barnovschi şi Vlad. După ce l-au ascultat pe lon, toţi au 
convenit că fiul lui pan Cosma Movilă era cel mai 
potrivit să-i înfăţişeze domnului felul în care s-a 
desfăşurat acea luptă; nefericită. lon s-a împotrivit 
zadarnic. N-ar fi vrut să dea ochii cu Rareş pentru că 
nu-l suferea pe acest om ale cărui judecăţi erau 
năpraznice şi nedrepte. Vroia să-şi facă datoria ca 
oricare alt oştean, dar cît mai departe de cel de la care 
nici el şi nici neamul lui nu cunoscuseră pînă atunci nici 
un semn de milă. Pînă la urmă a trebuit să se încline. 
Erau prea stăruitoare rugăminţile acestor oameni mai 
în vîrstă şi mai mult de ruşine a acceptat ca, a doua zi, 
atunci cînd vor socoti ei de cuviinţă, să se înfăţişeze 
domnului. În zorii zilei de 21 august domnul afla de la 
iscoadele sale că Tarnowschi cu toată oastea lui se află 


lîngă Obertyn. A ţinut sfat cu cîțiva dintre marii 
dregători în legătură cu cele ce urma să facă. Portarul 
Mihu l-a rugat pe voievod să-i îngăduie unuia dintre cei 
care au fost la Gwozdziec ca să-i povestească ce s-a 
petrecut acolo. 

— S-ar putea ca din spusele lui, măria ta să tragă 
unele învăţăminte şi foloase, a mai adăugat portarul 
Sucevei şi domnul a îngăduit cererea lor. 

— Măria ta, a început să vorbească lon, după ce 
atinsese pămîntul cu genunchiul drept, îmi este greu 
să povestesc cu de-amănuntul toate cîte s-au petrecut 
acum două zile şi am încercat în răstimpul care s-a 
scurs de atunci pînă în clipa de faţă să desluşesc cum 
de-am păţit noi toţi care am fost la Gwozdziec o 
asemenea ruşine. Nu se poate spune că a lipsit vitejia. 
De trei ori s-au refăcut cetele boierilor noştri şi au 
atacat cu toată puterea şi îndemînarea lor, dar n-a fost 
chip să smulgem biruinţa unui duşman care s-a dovedit 
puternic şi care a primit ajutoare atunci cînd se părea 
că nouă nu ne mai poate scăpa izbînda. 

— Atunci de ce aţi fost bătuţi? l-a întrebat 
domnul, în glasul căruia se simţea o mare scîrbă 
pentru cei care au fost la Gwozdziec. - Doamne, a 
cuvîntat lon, din cîte am aflat de la cei care i-au mai 
înfruntat pe leşi şi în alte rînduri, niciodată aceştia n-au 
fost mai bine pregătiţi de război ca acum. Am avut în 
faţă o oaste puternică, bine tocmită, cu căpitani 
pricepuţi şi mai cu seamă o oaste bine echipată, cum 
n-am văzut pînă acum. 

— Am să văd eu armata aceea bine echipată, a 
pufnit domnul. 

— Măria ta, au multe tunuri şi mulţi pixidari, 
oameni pedeştri, cu puşti, iar mare parte din călărimea 
lor este alcătuită din luptători care au platoşe groase, 


greu de străpuns, par a fi îmbrăcaţi în fier din creştet 
pînă-n tălpi şi li se spune, după cum am aflat, 
catafracţi. 

— O să-i vedem noi pe aceşti înfieraţi cum o să se 
mişte cînd i-om lega cu funiile pe care le-am pregătit 
înadins pentru această luptă în care-i vom strivi. 

— Măria ta, noi dorim cu toţii ca să cîştigăm. 

— S-a văzut din ce-aţi făcut la Gwozdziec, a 
răspuns Rareş privindu-l pe lon cu dispreţ. 

— Să-mi îngăduie măria ta să merg la steagul 
meu, a îngăimat lon cu obrajii în flăcări şi la semnul 
făcut cu mîna de domn, s-a înclinat şi a ieşit fierbînd de 
mînie şi de revoltă împotriva unui stăpiîn care nu ştie 
să asculte, dar ştie să insulte. Cînd a ajuns între ai săi, 
era pămintiu la faţă şi n-a fost chip să se vorbească 
atunci cu el, pentru că sufletul lui era plin de ură, oură 
pe care n-o putea mărturisi. 


XVIII 


La rugăminţile marilor dregători, în frunte cu 
portarul Mihu, măria sa i-a scos din lanţuri pe 
Barnovschi şi pe Vlad. Alţi boieri care fuseseră la 
Gwozdziec mărturiseau că nici unul dintre ei nu s-au 
gîndit o clipă că ar putea pierde acea luptă, iar dovada 
că s-au bătut vitejeşte era aceea că au pierit dintre ei 
mulţime mare, cît piereau altă dată într-o bătălie la 
care lua parte toată oastea ţării. l-a iertat măria sa pe 
cei doi de hatirul sfetnicilor săi credincioşi, dar nici o 


clipă nu s-a îndoit de vinovăția lor. Dacă s-au bătut cu 
vitejie, se poate, dar să lupţi orbeşte, fără nici o 
iscusinţă, este alta. A poruncit să pornească toată 
oştea în mare grabă, iar în faţă a fost trimis portarul 
Mihu cu zece mii de oameni. Avea drept misiune să-l 
ajungă pe duşman şi să-l constringă să steie pe loc şi 
să primească lupta cînd va sosi şi măria sa cu partea 
de oaste rămasă în urmă. Să se străduiască să 
înconjoare tabăra lui Tarnowschi, pentru că acesta nu 
avea ca număr, oastea ce se afla sub comanda lui 
Mihu. 

S-a mers fără odihnă în ziua aceea. Se stirneau 
nori de praf şi pilcurile de călăreţi se desfăceau unul de 
altul ca oamenii şi dobitoacele să poată răsufla în voie. 
Spre nămiezi căldura devenise înăbuşitoare sub un cer 
vînăt şi fără nici o adiere. Inaintau luptînd cu dogoarea 
neclintită, curgea apa chiar şi de pe călăreţul aflat în 
şa, ca să nu mai pomenim chinul dobitoacelor. Spre 
seară, portarul Sucevei a ajuns în faţa taberei lui 
Tarnowschi, care se afla dincolo de Obertyn. Căpitanul 
leah îşi retrăsese oastea de lîngă sat, la o bătaie de tun 
pe un deal care se înălța spre miazănoapte şi scăpătat. 
În spatele taberei la mică distanţă, începea pădurea, 
cît vedeai cu ochii. 

Portarul Sucevei s-a mulţumit să-şi aşeze tabăra 
la poalele dealului, la cîteva sute de paşi de tabăra lui 
Tarnowschi, în aşteptarea domnului său. Pan Cosma 
Movilă i-a amintit portarului că vodă le-a poruncit să 
împresoare pe leşi dacă-i prind din urmă, dar Mihu a 
mîrfit în barba lui cea neagră: „Nu te-amesteca, 
domnia ta, căci ştim şi noi ce avem de făcut”, răspuns 
care nu l-a mulţumit pe bătrînul boier. Lui pan Cosma i 
se părea că arbănaşul, sau ce Dumnezeu va fi fiind, nu 


se prea pricepe în treburile ostăşeşti, şi nu s-a sfiit să 
mărturisească şi celor din jur ceea ce gindea. 

In timp ce ai noştri se odihneau în aşteptarea 
domnului care trebuia să sosească cu oastea ce 
rămăsese în urmă, în tabăra leşască toată noaptea au 
luminat făcliile şi se auzeau zvon de glasuri, de parcă 
leşii n-ar fi avut nevoie de odihnă. 

La puţin timp după miezul nopţii a sosit şi măria 
sa. 

Mihu i-a ieşit în întîmpinare pentru a-i arăta cum 
stau lucrurile şi timp de cîteva ceasuri a fost linişte. 
Spre ziuă au fost trimise cîteva pilcuri de călăreţi ca să 
pună mîna pe caii leşilor aflaţi la păscut în afara 
taberei, dar fără mare izbîndă. 

Duşmanul se aşteptase la una ca asta şi străjile 
au dat de veste la timp celor care păzeau caii şi aceştia 
s-au topit îndată la adăpostul taberei. 

Cînd s-a luminat bine de ziuă, măria sa Petru 
Rareş, însoţit de cîteva sute de călăreţi, a urcat puţin 
spre stinga, cum se ieşea din tabăra oastei sale, pentru 
a cerceta tabăra leşilor. 

Acum se lămurea şi zvonul de glasuri care nu 
încetase toată noaptea: Tarnowschi îşi întărise tabăra 
cu şanţuri pe toate laturile, tunurile fuseseră aşezate 
spre vale, de unde trebuia să vină adversarul; dincolo 
de şanţuri, pe creasta de pămînt erau legate carele de 
provizii, sub care erau aşezaţi pedestraşii cu arme de 
foc, iar înlăuntrul taberei călărimea era împărţită în 
două: o parte spre intrarea din faţă şi alta cu faţa spre 
intrarea din spatele taberei. 

Domnul a dat poruncă să se împingă la deal, în 
dreptul intrării din faţă cele 50 de tunuri cite avea 
oastea sa, în spatele tunurilor să stea un steag de 
călăreţi, iar celelalte steaguri să se desfăşoare spre 


stinga şi spre dreapta pentru a împresura tabăra 
leşască. Sigur de izbîndă, măria sa era preocupat de un 
singur lucru: cum să facă pentru a nu scăpa nici un 
leah. 

Tarnowschi şi-a adunat şi el căpeteniile la sfat în 
zorii zilei. După cum avea să lase mărturie scrisă a 
celor plănuite atunci, Martin Bielski, cronicarul ce se 
afla în tabără, multe căpetenii au fost de părere că ar 
trebui să se retragă la adăpostul pădurii: Valahul avea 
oaste numeroasă, căreia nu i se puteau împotrivi multă 
vreme. Ajutoare n-aveau de unde să aştepte, proviziile 
se puteau termina repede, iar după cîteva zile de 
împotrivire, măcinaţi de nevoi şi de numărul cel mare 
al adversarului, ar fi fost siliţi să se predea. Tarnowschi 
i-a ascultat pe toţi şi le-a dat, în parte, dreptate, dar 
le-a arătat că o retragere în momentul acela ar fi dus la 
pierderea tuturor tunurilor, ceea ce ar fi însemnat o 
pagubă mult prea mare pentru regat. Se cheltuiseră 
mulţi bani pentru alcătuirea acestei oşti, una dintre 
cele mai puternice pe care craiul le putea ridica în 
părţile de miazăzi şi răsărit ale regatului. l-a mai fost 
apoi hatmanului ruşine să dea dosul fără să se bată şi 
s-a gindit apoi la ruşinea unchiului său, cancelarul 
Sidlovieţchi, care stăruise pe lîngă rege să se înceapă 
războiul cu Valahul şi să i se dea nepotului său 
comanda oastei care se stringea pentru a pătrunde în 
Pocuția. In ochii celor care se sfătuiau în clipa aceea, o 
izbîndă era privită ca o minune dumnezeiască. S-a 
rămas totuşi la hotărîrea hatmanului de a se bate; 
tabăra era ca o cetate pe care o oaste de călăreţi n-o 
putea cuceri cu uşurinţă, oastea leşască avea puşti 
cum n-aveau moldovenii, iar de vor vedea că nu mai 
pot continua lupta, spre seară vor porni-o cu tabără 
legată înlăuntrul regatului. Hatmanul le-a cerut tuturor 


să nu iasă din cuvintul său. Să se apere cu străşnicie 
dar să nu atace nimeni, chiar de ar fi vorba de un 
singur oştean, fără îngăduinţa sa. 

Cînd s-au apropiat de tabăra leşască, ai noştri au 
fost întîmpinaţi de focul tunurilor, care n-au făcut cine 
ştie ce pagubă. Tunarii domnului şi-au aşezat piesele şi 
au început şi ei să tragă, în timp ce steagurile de 
călăreţi înaintau pe laturile taberei leşeşti. Rareş şi-a 
dat seama că tunurile sale bat anapoda şi nu unde 
trebuie. S-a repezit la popa papistaş, care conducea 
tragerea, l-a acoperit de sudalme şi l-a ameninţat că-l 
spintecă pe loc dacă nu trage acolo unde trebuie. 

Cît au amuţit tunurile, pentru că leşii nu se 
mişcau din tabără, un tînăr moldovean s-a apropiat şi 
i-a batjocorit cerîndu-le să iasă careva dintre ei şi să se 
înfrunte cu el, în luptă dreaptă, în cîmp deschis. N-a 
apucat să sfirşească vorbele, a lucit de sub care o 
flăcăruie, s-a auzit o detunătură şi tînărul s-a prăbuşit 
fără suflare de pe cal. 

Cînd tunurile noastre au început să bată, se vedea 
că leşilor nu le merge bine, pentru că unele ghiulele 
loveau în oameni dar şi în căruţe stricînd şi răsturnînd 
pe unele din ele. 

Temîndu-se pentru viaţa hatmanului, căpeteniile 
leşilor l-au rugat pe Tarnowschi să facă o ieşire cu 
călărimea grea şi să părăsească în felul acesta tabăra. 
Considerau cu toţii că moartea acestuia sau prinderea 
lui de către români ar fi fost o mare ruşine pentru 
regat, dar hatmanul a rămas neclintit în hotărîrea lui 
de a conduce singur această bătălie. Cunoştea arta 
războiului, avea experienţă şi miza mai cu seamă pe 
armele de foc ce-şi făceau atunci loc în oştile 
europene. Carol al V-lea îl biruise pe Francisc | în 
cîmpiile Italiei nu datorită vitejiei oştilor sale, ci 


tunurilor şi infanteriştilor oare aveau arme de foc. Ştia 
prin spionii săi că Rareş, în afara tunurilor, nu mai are 
şi alte arme moderne. Era convins de vitejia 
moldovenilor, dar mai era convins şi de faptul că 
această vitejie este neputincioasă în faţa glontelui şi a 
armurei moderne, lucrată în chip special pentru a-l 
proteja pe luptător împotriva armelor de foc. Nu era 
sigur de victorie, pentru că o luptă nu poate fi 
considerată ciştigată decit la terminarea ei, dar vroia, 
avea ambiția să-şi dovedească lui şi altora calităţile de 
strateg şi de tactician, să arate că nu obținuse titlul de 
hatman numai pentru că era nepotul cancelarului 
regatului. Fără să-şi cruţe viaţa, hatmanul a călărit pe 
toate laturile taberei  încurajindu-şi oamenii, 
arătîndu-le, prin prezenţa lui, acolo unde era greul că 
nu se teme şi deci nici ei nu trebuie să se teamă. 

lon călărea cu steagul care asculta de porunca 
marelui vornic, Efrem Hurul. Îşi îndemna oamenii şi, cu 
îngăduinţa căpeteniei steagului, le arată şi celorlalţi ce 
trebuie făcut în lupta cu călărimea leşască: să nu atace 
şi să nu primească lupta din faţă, om la om, să 
folosească uşurinţa cu care se, putea mişca pentru a 
evita lovitura adversarului şi să încerce să-l răstoarne 
pe acesta, fie săgetindu-i calul, fie agăţindu-l, din 
latură, cu cîrligul de la cotorul lancei. Să alunece pe 
lîngă leah şi să-l izbească atunci cînd nu mai luptau om 
lîngă om, pentru că nu se putea trece, nici nu se putea 
rezista zidului de fiare. 

Mulţumit de rezultatul obţinut de artileria sa, 
Rareş a trimis poruncă steagurilor să împingă oamenii 
pînă în spatele taberei leşeşti, pentru a o încercui. Se 
temea măria sa să nu-i scape careva din mînă şi 
grăbea oamenii ca să-i împlinească planurile. Cînd 
călăreţul i-a adus lui Efrem Hurul porunca domnească, 


lon i-a strigat marelui vornic că aşa ceva nu trebuia să 
se facă. 

— Cine eşti tu ca să pui în cumpănă poruncile 
domnului, s-a răstit cu mînie marele vornic. 

— Nu te supăra, domnia ta, dar leşii nici n-au fost 
bătuţi, nici nu dau semne că ar vrea să fugă. Ar trebui 
lucrat cu mare băgare de seamă. Priveşte şi domnia ta! 
Asta nu-i luptă aşa cum ştim noi că trebuie să se 
poarte. Aici este vorba de meşteşug, de foc, de 
viclenie. Sîntem mai mulţi, dar nu avem tăria lor în 
arme. Ei sînt la adăpost, noi în cîmp deschis. Cred că ar 
fi bine să păstrăm rîndurile strînse, la tăria lor să 
răspundem cu vicleşugurile pe care le ştim şi noi. Să 
avem mereu într-un singur loc mai mulţi oameni ca ei, 
unii să primească atacul, alţii să atace cînd ei nu mai 
pot păstra o bună rînduială, iar o altă parte să aştepte 
şi să se amestece în luptă la vremea potrivită pentru a 
o cîştiga. 

— Să dai aceste sfaturi şi să te ţii de ele cînd te 
vei afla tu în fruntea oastei, i-a strigat marele vornic. 
Noi avem aici datoria să ascultăm de o poruncă, nu să 
facem pe deştepţii. 

— Domnia ta, iartă-mi stăruința, dar măria sa 
poate fi sfătuit pînă nu-i prea tîrziu. 

— Ce te sperie, Movilă? 

— Dea Domnul să fie bine pentru noi şi sufletele 
noastre, a răcnit lon, îndirjit şi umilit de vorbele 
marelui vornic, a înfipt pintenii în coastele calului şi şi-a 
luat locul în ceata lui. Nu-i era frică, dar văzuse ce se 
poate întîmpla la Gwozdziec, dacă nu se ţine seama de 
duşmanul pe care-l aveau în faţă. Măria sa se grăbeşte 
să-i prindă pe leşi înainte de a-i fi bătut. Asta înseamnă 
să pui căruţa înaintea cailor. Dacă leşii ar fi părăsit 
tabăra, ar fi fost spre folosul alor noştri, pentru că i-ar 


fi urmărit pas cu pas, i-ar fi hăituit şi împiedicat să 
agonisească hrana şi apa pentru ei şi vite şi în puţine 
zile, oastea aceasta falnică şi tare s-ar fi topit treptat, 
fără mari pagube pentru noi. Dar ce se poate face 
împotriva voinţei unui om care dă dovadă că nu se 
pricepe în treburile ostăşeşti şi pe care soarta l-a pus 
stăpîn pe vieţile multora, vieţi ce se pot prăpădi fără 
nici o noimă? 

Steagurile s-au despărţit în pilcuri, pîlcurile în cete 
pentru a acoperi din toate părţile tabăra lui 
Tarnowschi. lar leahul sta neclintit. Nici o mişcare. Se 
purta ca şi cum în jurul lui ar fi fost tihnă şi pace. Era 
un motiv temeinic de îngrijorare. Ce-l scotea din ţiţini 
pe lon era indiferența arătată de toţi cei care nu 
fuseseră la Gwozdziec. Cei mai în vîrstă nu pricepeau 
de ce se frămiîntă atita, ei erau mai mulţi, nu se 
temeau de nimeni. Şi chiar de ar fi fost să moară, nu se 
făcea gaură nici în cer şi nici în pămînt dacă aveau să 
piară Sima Turluianu sau Jurja Căcărează. Doar de 
aceea-i război ca unii să biruie şi să se bucure de 
biruinţă, iar alţii să-şi dea sufletul şi să se ducă acolo 
unde le este rinduit, că doar avea cine să le poarte de 
grijă, pe urmă, cu pomeni şi tot ce se cuvine într-o 
asemenea împrejurare. lon s-ar fi bucurat din toată 
inima să aibă ei dreptate deşi nu credea că tot ce 
gîndea este o urmare a sperieturii de la Gwozdziec, 
despre care unii aduceau vorba de departe ca să nu-l 
supere prea tare. 

Cînd a fost acoperită şi poarta din spate, tabăra 
leşilor era pe deplin înconjurată, fără ca Tarnowschi să 
facă ceva. Citeva cete de călăreţi, prinzind curaj, au 
încercat să se strecoare în tabără prin acest loc, 
dinspre pădure. Tunurile nu încetaseră să bată nici o 
clipă la poarta din faţă, iar primele ciocniri între 


călărimea noastră şi cea leşască s-au produs acum, din 
nerăbdarea alor noştri de a-l înfrunta pe duşman. 
Căpeteniile leşilor, Troianovschi, Baliţchi şi alţi rotmistri 
erau pregătiţi să primească acest atac. S-a luptat o 
vreme, cu vitejie, de amîndouă părțile, şi călărimea 
noastră s-a dovedit a fi vrednică de laudă. In ciuda 
faptului că românii nu aveau platoşele şi armurile 
leşilor, se luptau cu multă pricepere şi mai ales cu un 
curaj nebunesc. lzbinda a stat în cumpănă multă 
vreme în acest loc. Tarnowschi i-a îndemnat pe 
căpeteniile tunarilor şi pedestraşilor aflaţi la poarta din 
faţă să facă tot ce le stă în putinţă pentru a-i împiedica 
pe români să pătrundă în tabără prin partea aceea, a 
lăsat o parte din catafracţi să sprijine strădania 
acestora şi să atace numai dacă va fi nevoie să 
respingă pe adversar, în cazul în care acesta 
pătrundea în tabără, iar restul călărimii a trimis-o la 
poarta din spate. Hatmanul urmărea să-i respingă pe 
români şi să rupă încercuirea, de era cu putinţă. 
Mişcarea lui a fost încununată de succes. Călărimea 
noastră a fost silită să se retragă, împinsă de zidul de 
fier. 

Maria sa, Petru voievod, urmărea desfăşurarea 
luptei de pe o ridicătură care-i îngăduia să îmbrăţişeze 
cu privirea tot cîmpul de bătaie. Manevra lui 
Tarnowschi a fost interpretata de domn ca o încercare 
disperată a hatmanului leah de a fugi din tabără. Şi ca 
să nu-i scape prada, măria sa a poruncit ca o mare 
parte din călărimea care se afla în spatele tunurilor să 
se îndrepte grabnic spre ieşirea dinspre pădure pentru 
a-i Inchide calea fugarului. Rămineau ca să apere 
tunurile numai citeva cete de călăreţi sub conducerea 
paharnicului Popăscul. Mihul, portarul Sucevei, călărea 


acum în fruntea celor cîteva mii de călăreţi ce se 
îndreptau spre pădure. 

Cînd a văzut Tarnowschi că Românul îşi lasă 
tunurile fără o pază straşnică, i-a chemat pe rotmistrii 
catafracţilor şi le-a cerut să-şi aducă oamenii cît mai 
repede cu putinţă, în ordine de luptă, spre poarta din 
faţă. Citeva sute de puşcaşi care se aflau în acea parte 
au fost rînduiţi cum se cuvine pentru a sprijini atacul 
călărimii. 

Şi-atunci s-a produs minunea dorită de Martin 
Bielski şi alţi tovarăşi de ai săi. Izbitura catafracţilor n-a 
putut fi oprită numai de călărimea pe care o avea sub 
mînă paharnicul. Zadarnic s-a vînzolit Popăscul şi 
oamenii săi: aveau în faţă o putere ce nu putea fi frintă 
cu uşurinţă. După ce au atacat, roatele de catafracţi 
s-au întors pentru a se alcătui iarăşi în linie de bătaie. 
Paharnicul a vrut să-i lovească din spate, numai că în 
faţa lui au răsărit pedeştrii şi cînd s-au pregătit călăreţii 
noştri să-i culce cu săbiile şi lăncile, s-au pomenit 
trăsniţi de focul acestora; mulţi au căzut, caii s-au 
speriat, iar printre şirurile pedeştrilor veneau la trap 
mărunt escadroanele de catafracţi; mişcarea lor era 
înceată, dar se cutremura pămîntul sub greutatea lor. 
Paharnicul şi-a îndemnat oamenii, a urmat iarăşi o 
încleştare oarbă după care ai noştri au trebuit să dea 
înapoi. Paharnicul şi-a dat seama că o retragere în 
clipele acelea însemna pierderea celor mai multe 
tunuri şi, ca turbat, fără să mai precupeţească nimic, 
s-a aruncat cu oamenii ce-i rămăsese, hotărît să moară 
dar să nu părăsească acel loc. Citeva roate de 
catafracţi i-au izbit pe ai noştri din lături, spărgindu-le 
orice tocmeală, şi pentru a nu muri ca nişte nemernici, 
striviţi de numărul şi armele acestor vedenii care 
păreau că nu pot fi răpuse, cei care au rămas teferi au 


încercat să scape la larg. Paharnicul a fost rănit de mai 
multe ori şi împins din toate laturile, slăbit de sîngele 
pierdut, nu s-a mai putut împotrivi atunci cînd i-au 
aruncat juvăţul şi l-au aruncat de pe cal. Tunurile 
noastre erau acum în mîna leşilor, iar oastea ruptă în 
două. 

Domnul privea uluit această întorsătură a 
lucrurilor şi cînd s-a dumirit că hatmanul leah nu are de 
gînd să fugă cu orice preţ, a tras sabia din teacă, s-a 
repezit în calea fugarilor încercînd să-i îmbărbăteze şi 
să-i ducă din nou la luptă. Atunci s-a produs însă un 
lucru pe care nu l-a înţeles nici domnul şi nici alţi 
oşteni care au fost la Obertyn. Vestea că inima oastei, 
unde se aflau tunurile, a fost străpunsă de leşi şi 
tunurile luate, a luat minţile oamenilor. Mihul, portarul 
Sucevei şi-a pierdut cumpătul şi în loc să atace spre 
poarta taberei dinspre pădure, a şovăit o vreme ca, în 
cele din urmă, să se hotărască să vină în sprijinul 
domnului său. Cetele s-au răsucit într-o parte şi alta, 
iar oamenii au gîndit că cele petrecute la poarta din 
faţa taberei leşeşti nu e un semn bun. Ceva n-a mers, 
a trădat careva, n-a fost lucru curat şi cum nu aveau 
putinţa de a desluşi a cui a fost vina, s-au descurajat. 
Efrem Hurul, marele vornic, care luptase cu oamenii săi 
la intrarea dinspre pădure şi-a văzut oamenii 
împuţinaţi şi mai ales descurajaţi de cele ce se 
petrecuseră de partea cealaltă a taberei. Cum se afla 
în locul cel mai nepotrivit pentru a duce lupta, rupt de 
ai săi şi cu spatele la pădurea care ducea înlăuntrul 
regatului, s-a străduit să-şi ducă oamenii spre răsărit 
pe culmea dealului, ca să poată veni, mai apoi, în 
sprijinul domnului. 

Aceste mişcări descusute ale căpeteniilor noastre 
i-au îngăduit lui Tarnowschi să lovească acolo unde i se 


părea că rezistenţa este mai slabă, să dezorganizeze 
orice încercare de regrupare a tuturor forţelor 
adversarilor, să stîirnească panică. 

Movileştii pierduseră cîteva slugi şi s-a întîmplat 
aşa mai mult din vina boierului celui bătrîn, căruia 
mereu trebuia să-i stea în ajutor alţii pentru a-i străjui 
neputinţa. Văscan şi Gavrilă erau luptători iscusiţi şi se 
descurcau bine. In timp ce alţii îşi rideau de fratele lor 
mai mare, pe care-l credeau speriat de vedenii ce 
stăruiau încă în mintea lui, ei nu s-au îndoit nici o clipă 
de vrednicia şi dreptatea lui lon şi în ziua aceea se 
dovedise că acesta ştia ce vorbeşte. Au ajuns în 
preajma domnului cînd cetele care nu se risipiseră 
porneau la atac în nădejdea că fapta lor le va insufla 
bărbăţie celor care se gîndeau acum cum să-şi scape 
pielea. S-au rînduit alături de oamenii domnului şi au 
pornit-o cu nădejde şi fără nici o teamă de luptă. lon 
era ca un demon, căruia nu-i păsa de nimeni şi de 
nimic, se mişca iute şi lovea cu iscusinţă, para lovitura 
adversarului după care îşi împingea calul într-o lăture 
şi lovea sau împungea, căuta mai degrabă grumazul 
calului decît pe al călăreţului, pe care n-avea cum să-l 
nimerească printre cercurile de metal. Pînă la urmă au 
fost împinşi în spate de roatele de catafracţi care 
atacau după o riînduială pe care ai noştri n-o mai 
cunoscuseră pînă atunci. S-au virtejit pentru a-şi reface 
rîndurile, iar Rareş a trimis în locul lor, pentru a-i opri 
pe leşi, alte cete de călăreţi care se rînduiseră sub 
flamura lui. A urmat al doilea atac şi în timpul 
încăierării, pan Cosma a fost izbit între ochi de lancea 
unui catafract, prăbuşindu-se, fără să mai aibă timpul 
să scoată măcar un geamăt. lon i-a strigat lui Pătru 
Manciu să-l scoată şi să plece de acolo cu leşul 
bătrînului, s-a repezit cu ceata lui şi a reuşit să-l 


protejeze atit cît a fost nevoie ca trupul lui pan Cosma 
să fie cules şi aruncat pe cal. 

Cînd s-a istovit şi acest atac, au bătut înapoi şi 
atunci lon l-a zărit pe Rareş însîngerat şi încolţit de 
catafracţi. Nici el nu şi-a dat seama ce se petrece în 
sufletul lui, dar în clipa aceea i s-a părut că pieirea 
domnului înseamnă pieirea întregii oşti şi cu puteri 
care izvorau nici el nu ştia de unde, s-a repezit cu 
ceata sa în sprijinul voievodului. Acesta nu da semne 
că ar fi înfricoşat, deşi sîngera, se bătea straşnic şi 
acest lucru l-a impresionat pe tînărul boier. Au reuşit să 
se retragă şi după ce au gonit o bucată de drum spre 
satul Obertyn, domnul s-a oprit şi, răcnind ca un leu, 
s-a străduit să-i întoarcă la luptă pe oştenii săi care 
fugeau în neorînduială. S-au tocmit iarăşi cetele şi 
domnul şi-a încercat iarăşi norocul, mergînd el însuşi în 
fruntea alor săi, dar toată zbaterea a fost zadarnică. 
Pedestraşii au detunat răsturnînd pe mulţi călăreţi din 
primele rînduri, iar catafracţii au stat ca un zid 
neclintit. S-au zbătut ai noştri în jurul acestei gadine de 
fier, s-au străduit să-i spargă rîndurile, domnul era 
rănit pentru a doua oară şi înconjurat de curtenii săi cei 
mai credincioşi, a izbutit să iasă la larg. 

Cînd a privit în juru-i, măriei sale i s-a întunecat şi 
mai mult chipul. A înţeles că nu mai are nici o putere 
asupra oamenilor săi care fugeau în neorînduială. Cei 
mai mulţi trecuseră dincolo de Obertyn, iar soarele îşi 
întorcea faţa de la una dintre cele mai triste zile din 
istoria ţării pe care o cîrmuia, scufundîndu-se peste 
vîrfurile copacilor de pe dealul de dincolo de pîrîul pe 
marginea căruia resturile oastei sale îl însoțeau 
credincioase spre Moldova. 


lon cu ceata lui făcea parte din oştenii care 
rămăseseră alături de domn. Leşii nu s-au încumetat 
să-i urmărească. 

Treptat, fugarii se regrupau pe drumurile care 
duceau spre Moldova, şi cînd au ajuns la apa Prutului, 
mare parte din oaste se rinduia sub ascultarea 
domnului. Se încerca să se facă o socoteală a 
pierderilor dar era greu de ştiut cîţi au murit şi cîți au 
fost prinşi. lon îl repezise pe Pătru Manciul şi alte cîteva 
slugi să aducă degrabă leşul bătrînului Movilă la 
Hudeşti. Va sosi şi el de i se va îngădui, de nu, să-l 
înmormiînteze şi să-l caute. Era îndurerat de moartea 
tatălui, dar şi mai mare şi apăsătoare era tristeţea 
care-l cuprinsese după lupta nenorocită de la Obertyn. 
Era o ruşine a lui, o umilinţă a lui, dar era o umilinţă 
mai greu de îndurat, aceea a ţării, a neamului său. 
Domnul se arăta mişcat de pierderea atitor vieţi 
omeneşti, dar cel mai tare îl nemulţumea pierderea 
tunurilor. Oamenii se nasc, cresc, înlocuindu-l unul pe 
celălalt, dar pentru apărarea ţării era nevoie şi de 
arme, de tunuri pe care nu le poţi agonisi într-un timp 
scurt, deoarece trebuiesc, meşteri iscusiţi şi mai cu 
seamă bani mulţi. Nu se temea domnul şi nici oamenii, 
care se adunau neîncetat în jurul său, de leşi. Aceştia 
nu aveau puterea să-l atace dincolo de hotarul 
regatului. Giîndurile măriei sale băteau mai departe. 
Toată zbaterea lui de a leşi din cercul care se închidea 
în jurul ţării sale prin aliaţii sultanului se năruise într-o 
singură zi. Va trebui să renunţe la gîndul de a rezolva 
cu forţa raporturile dintre Moldova şi regatul polon. 
Diplomaţia va trebui să ia locul armelor. Era nevoie 
pentru a salva şi faima lui ca şi pentru tăria ţării, să-şi 
recapete prizonierii făcuţi de leşi la Obertyn şi mai ales 
să-şi recapete tunurile. 


Marii dregători erau striviţi sub povara ruşinii 
suferite, numai Barnovschi şi pîrcălabul Vlad, care se 
purtaseră şi acolo cu mare vitejie, amindoi fiind uşor 
răniţi, găseau o lămurire pentru înfringerea de la 
Gwozdziec. 

Unii, şi printre ei se număra cel mai mare dintre 
Movileşti, îl considerau pe domn vinovat de toate 
nenorocirile. Fire aprigă, n-a avut răbdarea care se 
cere unei căpetenii în timpul luptei. Într-un război, 
soarta poate să încline cînd spre o parte, cînd spre 
alta, niciodată nu poţi cunoaşte dinainte cine va fi 
cîiştigătorul. Petru voievod s-a socotit dinainte 
cîştigător şi în loc să fie prudent şi să se străduiască să 
ghicească gîndurile adversarului, pentru a preîntîmpina 
loviturile acestuia, el nu s-a gîndit decit la felul în care 
poate culege toate roadele unei victorii. N-a avut nici 
sfetnici pe măsura împrejurărilor. Mihul s-a dovedit că 
este un nepriceput în ale războiului, iar acum nu ştie 
cum să-l linguşească pe domn ca să uite ruşinea 
păţită. Alţii n-au ştiut, sau n-au avut curajul să-i arate 
ce e rău şi ce este bine. Abia acum se vădea de cîtă 
uşurinţă dăduse dovadă măria sa cînd îi îndepărtase pe 
Grozav şi Barbovschi. Cei doi foşti dregători luptaseră 
cu cetele lor alături de vornicul Efrem Hurul, îşi 
făcuseră datoria cu credinţă, iar acum tăceau şi îşi 
vedeau de necazurile lor, nu luau parte la nici un sfat, 
aşteptau slobozirea oştii pentru a se retrage la curţile 
lor, iar cuminţenia lor izvora din înţelepciune şi nu din 
teamă. Dacă domnul s-a încrezut unor venetici, sau 
le-a dat cinstire unor oameni de mijloc, să culeagă 
roadele pe care le-a semănat! Păcat de ţară, dar 
împotriva prostiei sau a oamenilor cu multe feţe, 
care-şi găseau un ocrotitor în Petru voievod, nu se 
putea lupta şi nici nu vroiau să se zbată, din pricina 


unei mîndrii pe care mulţi n-o găseau justificată. 
Datoria tuturor, ziceau aceştia, e ca să-ţi pui toată 
credinţa şi virtutea în slujba domnului şi a ţării, slujbă 
care nu este ferită uneori de primejdii. Trebuie să ai 
tăria să înfrunţi uneltirile ce se ţes împotriva ta, pentru 
că adevărul tot va izbîndi pînă la urmă. 

Vorbe, ginduri şi multă tristeţe care acopereau 
oastea ce se întorceai spre ţară. La hotar, nu departe 
de  Sniatyn, se puteau face socotelile. Pierderile 
fuseseră foarte mici în oameni, ceea ce sporea şi mai 
mult nedumerirea unora în legătură cu felul în care se 
încheiase lupta de la Obertyn. 

lon asculta mai mult decit vorbea şi se străduia şi 
el, ca şi alţii, să înţeleagă ce s-a petrecut în ziua de 22 
august. Din povestirile unuia şi altuia se închega, 
treptat, o imagine mai limpede a faptelor, dar nici 
această înţelegere nu aducea vreo alinare. Mai cu folos 
ar fi fost să se ştie ce învăţătură s-a tras din cele 
petrecute şi ce se poate face de acum încolo. 

Se gindea la pan Cosma, la străduinţele depuse 
de toţi ca să rămînă la Hudeşti şi erau clipe cînd îl 
cuprindea miînia împotriva nesăbuinţei unui bătrîn care 
nu vrea să înţeleagă nimic. Supărarea se topea însă 
repede şi, deşi nu se înţelesese prea bine cu tatăl său, 
era greu să lupte cu slăbiciunea ce-l cuprindea atunci 
cînd avea răgazul să se gindească mai mult la el. 
Vinovat pentru neînțelegerile dintre ei doi nu fusese 
bătrînul. El îi căşunase multe necazuri prin purtarea lui 
nesăbuită din tinereţe, sau prin încăpăţinarea cu care 
respingea orice sfat menit să-l facă să intre şi el în 
rîndul lumii, agonisindu-şi un rost aşa cum o face orice 
tînăr de rangul lui. Bătriînul avusese dreptate şi 
moartea lui, trebuia s-o recunoască, era o moarte de 
oştean, de viteaz. A venit aşa cum şi-a dorit-o bătrînul, 


pe cîmpul de luptă. Pan Cosma fusese stăpînit de un 
gînd statornic: să îndeplinească slujbă credincioasă 
faţă de domnie şi de ţară, faima lui să crească prin 
faptele sale şi s-o păstreze neîntinată pînă la moarte. A 
izbutit, spre cinstea şi lauda lui, să păzească această 
rîinduială pe care şi-a făcut-o singur. Era un noroc că 
oasele lui n-au înălbit cîmpul de luptă ci se vor orîndui 
alături de ale străbunilor. Îi părea acum rău pentru 
necazurile pe care i le făcuse bătrînului, îi părea rău că 
n-a fost în stare să-i aducă multumirea dorită. Văscan 
se arătase mai vrednic şi făcuse nuntă cu un an mai 
înainte, aşa cum rînduise şi dorise pan Cosma. Au fost 
petreceri mari la Hudeşti, în toamnă, iar bucuria 
tuturor n-ar fi cunoscut margini dacă şi el şi-ar fi 
ascultat părinţii. Era stînjenitor ca cel mai mare dintre 
feciorii lui pan Cosma să rămînă holtei, deşi puţini 
bărbaţi se puteau întrece cu el la făptură şi purtare, 
fapt pentru care multe jupiîniţe oftau şi-şi roteau ochii 
în nădejdea că-l vor face să descopere frumuseţea şi 
farmecele pe care ţi le dă virsta, bogăţia. El se purta 
prevenitor cu ele, ca unul mai bătrîn care înţelege, dar 
se şi fereşte să treacă de un anumit prag. Erau 
măgulite de purtarea lui blindă şi curtenitoare, dar cînd 
se convingeau că între ele şi el rămîne ceva peste care 
nu se poate trece, pe sufletul lor punea stăpinire obida, 
iar dacă vreuna se înverşuna şi ţinea cu orice chip să 
izbîndească asupra acestui om care se purta atit de 
firesc şi trebuia, deci, să se supună aceloraşi mişcări 
sufleteşti ca oricare alt om, pînă la urmă obida se 
transforma în ură. lon le privea cu egală îngăduinţă şi 
se străduia să nu stirnească pojaruri pe care nu le 
putea stinge. Asta, atunci cînd era vorba de jupiîniţe, 
dovedindu-se însă ceva mai slab faţă de nevestele 
care-i cereau numai preţul unei iubiri scurte şi tăinuite, 


cu toate că după aceea, cele ce izbutiseră să-l 
cunoască, multă vreme nu-l mai uitau. 

Cînd au trecut hotarul ţării şi domnul a rămas 
pentru o zi în tîrgul Cernăuţilor, Ilon s-a trezit cu marele 
armaş care-l caută pentru a-l duce în faţa măriei sale. 
Pentru ce? l-a întrebat lon, dar acela nu ştia nimic, aşa 
că s-a înfăţişat plin de nedumerire şi îndoială în faţa 
domnului său. 

— Movilă, l-a întimpinat Petru Rareş, un domn 
drept trebuie să arate milă şi recunoştinţă faţă de 
slugile sale credincioase. 

Vorbele stăpinului l-au uluit pe lon şi Rareş a 
înţeles acest lucru, aşa că şi-a urmat vorba. 

— Te-ai purtat cu vitejie, aşa mărturisesc cei care 
te-au văzut cum te-ai luptat, şi o poate mărturisi şi 
domnia mea. Ai fost cu credinţă şi ţi-ai pus capul ca 
să-l aperi pe al nostru. Am arătat îndoială fată de tine 
şi de alţii, iar îndoiala noastră a fost răsplătită cu 
credinţa ta. N-ai dorit nimic în schimbul acestei 
credinţe şi te-ai ţinut deoparte. O asemenea purtare a 
cîştigat toată încrederea noastră. Te lăsăm, acum, 
căpetenie a unuia dintre steagurile pe care le orînduim 
spre paza hotarului, iar cînd timpul o va îngădui, să te 
înfăţişezi la curtea noastră pentru a te milui cum se 
cuvine. 

lon s-a închinat cu supunere şi a vrut să grăiască, 
dar domnul nu l-a lăsat. 

— Ştiu că s-a prăpădit tatăl tău, unul dintre cei 
mai de seamă şi mai destoinici boieri. Ti se îngăduie să 
te repezi pentru îngropăciunea lui, să te întorci însă 
grabnic pentru a priveghea la hotare. 

Movilă a înţeles că în afară de semnul care arată 
ascultare şi recunoştinţă nu mai este nimic altceva de 
făcut. S-a supus cu greu acestei îndatoriri. Era 


nedumerit de schimbarea domnului faţă de el şi abia 
mai tirziu avea să afle că Rareş dorise cu orice chip să 
afle care a fost viteazul care l-a scăpat într-un moment 
de mare cumpănă. Se ivise, aşadar, o împrejurare în 
care valoarea lui a ieşit la lumină fără ca pizmătăreţii şi 
clevetitorii care roiau în jurul stăpînului s-o mai poată 
cobori şi anula. 

| se încredința o primă slujbă şi se bucura în sinea 
lui că este o slujbă ostăşească. Oricit preţ punea pe 
învăţătura ciştigată pînă atunci i se părea, ca şi altora 
de o seamă cu el şi oameni ai timpului lor, că 
adevărata bărbăţie se vădeşte atunci cînd trebuie să 
stai în faţa morţii, iar faima ciştigată pe cîmpul de luptă 
este cea mai curată şi cea mai demnă de laudă. 
Dascălii îi arătaseră că cei mai de seamă stihuitori din 
toate timpurile proslăviseră pe eroi, pe cei care nu 
şi-au precupeţit viaţa ca să treacă dincolo de tot ce-l 
leagă pe om de acest pămînt. Era adevărat că 
amintirea faptelor de vitejie s-ar fi pierdut în negura 
vremii, dacă nu ar fi fost stihuitorii, oameni înzestrați 
cu har pe care l-au sporit cu multă trudă şi învăţătură, 
dar de ce şi-au ales stihuitorii tocmai asemenea 
oameni şi fapte? Pentru că ele au plăcut mal mult celor 
care ascultau stihurile sau pentru că aşa au simţit ei? 

Spre seară, tirziu, lon intra în curţile de la Hudeşti, 
prilej pentru jupîneasa Teodosia să verse iarăşi lacrimi 
şi să-l jelească pe bărbatul ei încăpăţinat care zăcea 
acum înţepenit, în loc s-o asculte şi să-şi isprăvească 
zilele în tihnă. A doua zi, lespedea de piatră înflorată 
frumos cu mulţi ani în urmă se aşeza peste sicriul 
marelui boier din Ţara de Sus. Cîrstina se afla printre 
ceilalţi oameni din satele aşezate în jurul Hudeştilor. 
Nu era nici clipa potrivită şi nici prilej n-a avut să-i 
vorbească. S-a aşternut masă mare, cu pomană 


boierească, sfinţită de preoţi, s-a petrecut cuviincios, 
după datină, deşi unora începuseră să le joace ochii în 
cap de cîtă băutură istoviseră pentru sufletul mortului. 
Incă nu se număraseră toţi morţii şi jalea care 
cuprinsese ţara la vestea celor întîmplate dincolo de 
hotar, cerea măcar citeva clipe de uitare cum se 
prilejise acum cu înmormintarea boierului. Băutura şi 
mîncarea bună îl face pe om să mai uite din necazuri, 
sau să le primească mai împăcat cu soarta, căci altfel 
s-ar fi prăpădit oamenii cu firea. 

Noaptea, cînd răsărea cloşca cu pui, lon pornea 
spre hotar. Drumurile erau înţesate de oşteni şi din cîte 
a aflat de la unii dintre ei, domnul slobozise cea mai 
mare parte a oastei, rămînînd numai citeva steaguri de 
pază la hotar, o parte sub ascultarea starostelui de 
Cernăuţi, Barnovschi, altă parte sub ascultarea 
piîrcălabului Vlad de la Hotin. Steagul lui lon făcea 
parte din oastea comandată de Barnovschi. Zi şi 
noapte, cete de călăreţi făceau de strajă pîndind 
mişcarea duşmanului. Prin iscoade se ştia că mai multe 
roate de călăreţi leşi se aflau între Sniatyn, Colomeea 
şi Horodenca, dar încă nu se cunoşteau planurile 
căpeteniilor acestora. Abia la începutul lunii 
septembrie s-a aflat că oştenii de dincolo de hotar se 
string la un loc. Era semn că vor să întreprindă ceva, 
dar unde vor lovi şi cînd - iată ce nu ştiau căpeteniile 
steagurilor noastre şi Barnovschi. Vlad era înştiinţat de 
aceste mişcări şi i se cerea să trimită ajutoare în cazul 
în care, în hotarul său, nu se întîmplă nimic. lon îşi 
împărţise oamenii în aşa fel încît acopereau hotarul de 
la Cernăuţi la Nistru. Fiind împărţiţi în cete mici, 
acestea nu puteau opri pătrunderea unui adversar 
numeros, de aceea, fiecare dintre căpeteniile cetelor 
avea poruncă să nu primească lupta ci să se retragă şi 


să dea de veste celor din jur unde se află duşmanul şi 
încotro se îndreaptă. 

În ajunul Sfîntei-Mariei-mici, leşii pătrundeau mai 
sus de Cernăuţi. Călărind în mare grabă, oamenii lui 
lon s-au strîns la Coţmani, gata să treacă Prutul pentru 
a primi ajutoare. O parte dintre oamenii lăsaţi 
pîrcălabului Vlad veniseră şi ei în sprijin. A treia zi, 
Barnovschi socotea că este clipa potrivită pentru a-i 
lovi pe năvălitori lîngă apa Prutului. Mulţi dintre ei au 
fost ucişi, puţini au reuşit să scape cu fuga, fără pradă, 
unii dintre ei - cea mai mare parte - fiind răniţi. Un 
semn pentru cei care visau prăzi obţinute fără nici o 
greutate, că ţara este pregătită să se apere. 

Maria sa trimisese soli în toate părţile ca să obţină 
sprijinul craiului Ferdinand, sau al lui lanăş în vederea 
încheierii păcii în condiţii care să nu-l umilească. Adică 
dorea măria sa să i se întoarcă prinşii şi tunurile şi să 
se încheie socoteala hotarelor dintre Moldova şi 
Polonia. Era trimis sol la sultan pentru a justifica 
faptele domnului. În acelaşi timp se făceau pregătiri. 
Pisarii primiseră poruncă să primească în leafă 
luptători buni, indiferent de neam şi de lege. Bistriţenii, 
cetăţile sale din Transilvania şi ruda măriei sale, 
episcopul loan Statilius, aveau să depună toate 
străduinţele pentru obţinerea fierului, oţelului şi 
plumbului necesare turnării tunurilor, lucratul săbiilor şi 
a altor arme. 

Craiul lanăş a depus cele mai mari strădanii ca 
să-l împace pe domn cu craiul Jicmont. Solii săi au 
mers la Suceava şi la Cracovia, apoi de la Cracovia la 
Suceava şi de la Suceava la Cracovia fără să facă mare 
ispravă. Căpeteniile leşilor nu credeau în sinceritatea 
domnului. Se temeau ca acesta să nu lovească iarăşi 
regatul şi nu vroiau să primească nici una din cererile 


lui Rareş fără încheierea unei păci trainice pe care s-o 
garanteze nu numai craiul lanăş, dar şi sultanul. Multe 
căpetenii erau împotriva păcii. Biruiseră la Obertyn, 
socoteau că este potrivit să răzbune toate relele care 
se abătuseră asupra regatului din pricina vecinului de 
acum, a tatălui său şi a tuturor strămoşilor lui. 

După isprava de la începutul lunii septembrie, 
numărul oştenilor din hotarul Moldovei a scăzut 
treptat, încît se părea că zbaterea soliilor avea să 
aducă pacea. Au fost slobozite la începutul lunii 
octombrie şi steagurile care fuseseră lăsate de strajă 
sub ascultarea pircălabilor Barnovschi şi Vlad. 

Inainte de a se înfăţişa domnului, aşa cum fusese 
hotărît la încheierea campaniei din Pocuția, lon a mers 
pentru cîteva zile la Hudeşti. El era acum stăpînul 
averilor Hudiceştilor; fiind cel mai mare dintre fraţi, 
devenea un soi de părinte al familiei, trebuia să poarte 
de grijă întregului neam. Un neam puţin numeros faţă 
de moşiile pe care le stăpînea. Surorile lui pan Cosma 
muriseră fără să lase urmaşi, aşa că întreaga avere 
risipită de la hotarul de miazănoapte al ţării şi pînă în 
marginea ei de miazăzi, revenea feciorilor lui pan 
Cosma. Era bine, pentru că se înfruptau din ea puţini 
oameni, dar asta numai la prima vedere. Movileştii 
erau siliţi să ţină un mare număr de slugi şi nu slugi 
oarecare, ci slugi de ispravă, bine înarmate, ca să facă 
faţă oricărei primejdii. Unele sate ar fi vrut să scape de 
stăpînirea boierească, trupuri de moşie erau rivnite de 
megieşi şi dacă nu aveai oameni cu care să frîngi orice 
împotrivire, averea se fărimiţa. Trebuia să poarte grija 
uricelor prin care domnii de mai înainte întăriseră 
satele pe care le stăpîneau ei acum. Cite judecăţi 
n-avuseseră loc în faţa domnului pentru satul 
Dumbrăveni, de pe Siret! Uricul arsese cînd venise 


Mahmet sultanul cu toată puterea lui asupra lui Ştefan 
voievod cel Bătrin şi satul căzuse în stăpînirea 
domnească, după care fusese dăruit unuia şi altuia, 
pentru că nici laţco Hudici şi nici pan Cosma n-aveau 
cu ce să justifice dreptatea lor. Nici el nu va trebui să 
renunţe la acel sat. Se va strădui să afle la momentul 
potrivit chipul cum ar fi putut să intre iarăşi în 
stăpînirea lui. Pînă acum nu se bucurase de mila 
domnească, era chemat la curte, dar poţi să ştii 
dinainte cum va fi drămuită această milă? Nu prea 
avea încredere în domnul ţării, pentru că pînă în clipa 
aceea nu-şi plecase ochii asupra lui şi asupra neamului 
său Purta grija mai degrabă a celor mai puţin avuţi ca 
să se poată folosi mai uşor de ei, dar el, ca urmaş al 
unei mari şi bogate familii boiereşti, se îndoia de 
foloasele unei asemenea alegeri. Războiul pornit în 
vara aceea arăta pripeală şi necunoaştere sau 
nerespectarea unui străvechi obicei: acela de a nu te 
bate pe pămînt străin. O incursiune de pradă se putea 
face, ba se puteau face şi mai multe, pentru că ai 
noştri se mişcă repede ca şi vecinii lor din răsărit, 
tătarii. Dar nu era în obiceiul tării ca să-ti duci oastea şi 
să faci război cu un duşman care-şi avea oastea bine 
întocmită, pe pămînt străin. Erau de aceeaşi părere şi 
alţi boieri şi acest lucru se vădise atunci cînd 
încercaseră să desluşească înfringerea suferită. N-avea 
decit să-l lase pe hatmanul leşesc să stea o lună, două, 
trei, că venea toamna şi oastea lui tot s-ar fi risipit şi 
atunci n-aveau decit să pătrundă călăreţii noştri şi să 
facă tot ce le era voia. 

Toamnă cu lumină şi căldură blindă revărsată 
peste pădurile care acopereau dealurile din preajma 
Başeului. Incepuse să ruginească frunza, peştele nu 
mai despica oglinda de apă a heleşteelor, era vremea 


bună de vînat, acum cînd holdele fuseseră strînse şi 
puse la adăpost. Un an bun în grîu şi mei, iarbă fusese 
din belşug şi părul vitelor lucea în soare. Trebuiau 
pornite turme spre Transilvania şi de aici spre Viena, în 
împărăţia neamţului. Războiul, oricît de dorit era de 
unii, pentru că aducea schimbări neprevăzute şi prin 
moartea unora se nădăjduia izbăvirea altora, se 
dovedea în această împrejurare că nu este priincios 
negoţului. Drumul cel mai scurt spre Lipsca era prin 
Liov, iar acest drum era acum închis, spre paguba 
tuturor. 

Fraţii săi, Văscan şi Gavrilă, sînt acum oameni în 
toată firea: unul are 24 de ani, celălalt 23. Văscan este 
mai ascultător sau se înţeleg ei mai bine între ei. 
Gavrilă este mai greu de înţeles şi de stăpiînit, îţi 
alunecă printre degete ca un ţipar. Iscusit la minte, ştie 
să-şi ascundă starea sufletească cea adevărată şi nu-ți 
dai seama dacă, atunci cînd îţi zimbeşte, o face din 
toată inima. Va trebui să i se găsească şi lui o mireasă, 
dar cum să aduci vorba despre aşa ceva cînd toată 
lumea aşteaptă mai întîi însurătoarea lui, ca cel mai 
vîrstnic? 

Cîrstina îi dă aceeaşi linişte ca întotdeauna, şi 
totuşi, parcă este ceva nou în privirea şi în purtarea ei, 
al cărui rost nu-l poate pricepe. Merge la Mlenăuţi fără 
să-i mai pese de nimeni. Tot nu mai are ce ascunde. Se 
miră acum mai mult decit înainte, de ascuţimea minţii 
acestei femei şi de bogăţia sufletului ei. Ce-nseamnă 
să ştii însuţi mai multe, se îngimfă ei şi se amuză. ŞI, 
totuşi, ce se petrece în sufletul ei, ce se ascunde 
într-unui din ungherele acestuia? O priveşte cum se 
mişcă, i se pare că nu mai are sprinteneala de altă 
dată şi simte cum îl năpădeşte o stranie senzaţie de 
duioşie. Cît de ciudată este soarta noastră! Făptura 


asta mică şi neajutorată ar fi putut să nu se afle, în 
miez de noapte, într-o poiană năpădită de lumina lunii, 
şi atunci, viaţa lui ar fi avut altă curgere? Cine poate sa 
spună dacă ar fi fost cu totul altfel, pentru că, îi vine să 
zimbească, este cu putinţă ca vrăjitoarea asta mică 
să-i fi înrîurit în mare măsură viaţa lui? A fost slobod să 
facă ce vrea, ea singură nepretizindu-i niciodată să 
pună stăpînire deplină pe sufletul lui. S-a mulţumit cu 
puţin, n-a cerut nimic, sau tocmai în această slăbiciune 
a ei a stat puterea cu care l-a ţinut pînă atunci alături 
de ea? Nu crede că este aşa şi, de altfel, ce importanţă 
are acum ce-a fost sau cum ar fi trebuit să fie? lat-o că 
se aşază cuminte pe laviţă ca să-l privească cum 
îmbucă ceva şi soarbe un strop de vin. Strînge totul şi 
stă apoi cuminte cu mîinile împreunate în poală. O 
întreabă totuşi ce se petrece cu ea. | se pare că se 
îmbujorează şi este puţin stînjenită, deci este ceva la 
mijloc. O îndeamnă, blind, să i se destăinuie. Trebuie 
să stăruiască pentru că mica vrăjitoare se codeşte să-i 
spună ceva. |ncearcă să se ferească, făcîndu-l să 
creadă că nu-i nici o primejdie, dar el stăruie, pentru că 
simte că este într-adevăr ceva şi, curios din fire, vrea 
să ştie ce ginduri sau ce necazuri s-ar fi putut abate 
peste această femeie, încă tînără şi frumoasă, deşi se 
apropie, dacă nu i-o fi împlinit, de treizeci de ani. Pînă 
la urmă femeia nu se mai poate feri, ar însemna să-l 
supere şi asta nu s-a întîmplat de cînd se ştiu împreună 
şi chiar dacă a fost ciîteodată ceva, nu din pricina ei. Nu 
ştie cum să-i spună, mai degrabă n-ar fi dorit să-i 
spună nimic, pentru că se teme, nici ea nu ştie precis 
de ce anume, dar parcă se petrece ceva pe care numai 
ea-l poate simţi, care nu poate să aducă nimic bun. Nu 
ştie de unde să înceapă, ce vorbe ar fi cele mai 
potrivite într-o asemenea împrejurare. Încurcată, îi 


destăinuie boierului şi stăpînului ei că toate fierturile 
pe care le ştie să le facă şi pe care le-a luat n-au 
ajutat-o cu nimic. 

— La ce să te ajute? 

— Astă-vară, cînd ai trecut pe aici, atunci s-a 
întîmplat. 

— Ce s-a întîmplat? o întreabă el enervat şi mirat 
în acelaşi timp, înţelegiînd că ceea ce s-a întîmplat e şi 
din vina lui. 

— Copilul, a răspuns femeia şi a tăcut, privind 
într-o lăture. 

— Aşa, se trezeşte boierul răcnind şi zvicnind în 
sus, de parc-ar fi gata să treacă prin tavan şi să revină 
pe culmea acoperişului, iar femeia nu a înţeles dacă 
trebuie să se înspăimiînte sau să i se ostoiască 
gindurile şi grijile care au hărţuit-o în ultima vreme. 

Nici nu îndrăzneşte să-l privească. Il simte că se 
apropie şi o mînă grea îi cuprinde umărul. Degetele 
nemiloase şi puternice o apasă, din încleştarea lor nu 
te poţi desface şi, de fapt, nici nu mai are puterea să 
se zbată. Ce bine ar fi fost ca el să fie departe acum, 
să nu fi venit cu întrebările lui, iscodind-o pînă ce, ca o 
femeie lipsită de putere, s-a pomenit vorbind tocmai 
despre ceea ce ar fi trebuit să fie o taină a ei. Miinile 
puternice au cuprins-o de amindoi umerii, căngile se 
string dureros pe oasele rotunde şi mici, forțind-o să se 
ridice, îi vine să plingă de neputinţă, ca într-o clipită să 
crească în ea o putere de împotrivire pe care n-o 
bănuia şi care-i îngăduie să-l privească, gata să-l 
înfrunte. Îi întîlneşte privirea şi nu-şi dă seama ce se 
petrece în sufletul lui, pentru că faţa lui nu spune 
nimic. Ar vrea să se desprindă, dar o putere cu mult 
mai mare decit a ei o împinge spre el şi înţelege cînd îl 
aude grăindu-i potolit: 


— Acesta-i primul vlăstar al Movileştilor! 

Cîrstina, uluită, nu pricepe dacă lon glumeşte sau 
nu şi cînd îşi ridică iarăşi faţa spre ei, bărbatul i-o 
cuprinde-n palme şi buzele lui ating buzele ei, ca şi 
cum ar fi fost vorba de o binecuviîntare. 

Acum zimbeşte ea, gîndindu-se la prostiile care 
i-au trecut prin minte. Cum să poţi tăinui faptul că ai să 
dai naştere unei alte vieţi? Boierul nu este supărat, 
numai că se-ntrece cu gluma atunci cînd îi da numele 
lui, al neamului. Aşa ceva este cu neputinţă. Pe lingă 
toate cîte-i despart, n-au fost şi nici nu pot fi legiuit soţ 
şi soţie, aşa că fată sau băiat, va fi numai copilul ei. 
Dar bărbatul din faţa ei se împotriveşte. Nu este pentru 
prima dată cînd tatăl sau neamul îşi recunosc urmaşul 
şi nici nu-i împotriva firii să fie aşa. Temerile ei n-au 
nici un rost, doar s-au întîmplat asemenea lucruri chiar 
şi unor case ceva mai de soi ca a Movileştilor. Domnul 
care se află acum în scaun, nu este feciorul lui Ştefan 
cel Mare şi Bun? Şi cine ştia despre acest lucru pînă 
acum patru ani, cînd toţi îl credeau feciorul Rareşoaiei 
din Hîrlău, şi iată că nimeni nu s-a supărat, nici bortă-n 
cer nu s-a făcut, atunci cînd însuşii mitropolitul ţării şi 
nepotul său, răposatul Ştefăniţă voievod, aduceau la 
cunoştinţa ţării că-i os domnesc şi i se cuvine scaunul 
Moldovei. De ce să nu fie copilul ei os din osul 
Movileştilor? Că-i va sta lui în cale atunci cînd va vroi 
să-şi afle o nevastă? Dar cine spune că el o să-şi caute 
o nevastă? Şi dacă va fi aşa, de ce să-i stea în cale? 
Cine-l va lua, să-l ia aşa cum este, cu toate cîte sînt ale 
lui, averi, haine, turme de vite dar şi un copil. lar 
ceilalţi fraţi nu se pot supăra pentru că nu au nici un 
drept asupra vieţii lui şi chiar dacă i s-ar pune toată 
lumea împotrivă, nu-i poate cumpăra el, Movilă, un sat 
feciorului său, ca nimeni să nu-i mai poată spune 


nimic? Ce nu-i stă în putere bărbatului din faţa ei? ŞI-I 
lasă să-i vorbească despre ea şi copilul ei şi nici ea nu 
mai înţelege ce-o fi aflind la ea acest boier care nu şi-a 
făcut nici el un rost pînă acum şi nici ei nu i-a îngăduit 
să-şi vadă de necazurile sale. Nu-l poate învinui, căci 
i-a fost drag peste măsură şi bucuriile pe care i le-a 
dăruit el cu greu le-ar fi găsit în altă parte. Legătura lor 
nu intră, totuşi, în ordinea firească a lucrurilor şi 
zadarnic încearcă să-i arate acest fapt, pentru că lui 
nu-i pasă de nimeni şi de nimic, este omul care face 
numai ce-i place deşi, la anii săi, ar fi trebuit să 
înţeleagă şi el că, împotriva voinţei noastre, sînt lucruri 
îngăduite şi unele mai puţin îngăduite. Ea ar fi dorit ca 
să nu facă acest copil, temîndu-se de cîte necazuri s-ar 
fi putut ivi în viitor. Din bucuria lui lon înţelege însă că 
va fi la adăpost de orice necaz, făgăduielile lui nu-i dau 
însă liniştea pe care rivneşte, deşi ar fi dorit-o ca pe o 
izbăvire. 
x 

Măria sa se afla la curţile domneşti din Hîrlău şi 
lon a călărit cu sîrg într-acolo, fără prea multă 
nădejde-n suflet. De fapt, nici nu ştia ce i-ar fi putut 
cere domnului în cazul în care acesta ar fi vrut să-şi 
arate mila faţă de credinţa lui. 

O credinţă pe care atitea îndoieli o puseseră în 
cumpănă, dar măria sa n-avea de unde să cunoască 
aceste îndoieli, o credinţă care s-a vădit atunci cînd a 
fost nevoie, fără nici un efort din partea lui, 
părîndu-i-se firesc să facă aşa şi nu altfel, deşi, dacă 
era cinstit cu el însuşi, nu se poate spune că nu l-a 
trecut şi un fior nelămurit care i-a fost imbold, atunci 
cînd l-a văzut în mare primejdie pe stăpiînul ţării. Era 


pace în sufletul său şi această stare îl făcea să se simtă 
stăpin pe el, pe soarta lui, îi da tihna necesară ca să se 
bucure de toate cite firea ţi le scoate în întîmpinare. O 
mică petrecere în tîrgul Sucevei cu alţi boieri i-a dat 
prilejul să afle cîte se petrec în lume. Mergeau solii de 
pace dintr-o parte într-alta, iar ei trăgeau nădejdea că 
pînă la urmă toate se vor aşeza în matca lor, deşi 
unora le-ar fi plăcut zizania, războiul şi toate cîte-l 
însoțesc, de dragul războiului dar şi dorinţa de a 
răzbuna înfringerea suferită în vară, o înfrîngere ale 
cărei cauze nu le înțelegeau. lon îi asculta cu 
îngăduinţă. Cit îl priveşte pe el, dacă soarta lumii ar fi 
depins de voinţa lui, atunci ar fi fost pace, nu pentru că 
s-ar fi temut pentru viaţa lui, dar omorul de dragul 
omorului îi părea ceva lipsit de noimă. Un gînd pe care 
se sfia să-l mărturisească, deoarece n-ar fi fost înţeles 
şi, în cel mai bun caz, ar fi trecut în ochii altora un om 
lipsit de curaj. Cei mai mulţi dintre oamenii de seama 
lui visau o faimă care să le ducă numele cît mai 
departe cu putinţă, iar această faimă nu se putea 
cîştiga decit pe cîmpul de luptă, cu arma în mînă. 
Cîntecele pe care le ascultau îi proslăveau pe eroi, 
inimile lor tinere se înflăcărau şi în acele clipe nu visau 
altceva decit războaie şi felul în care ei se acopereau 
de glorie şi de faimă în zăngănitul şi în strălucirea 
armelor. Nu se temeau de moarte, în nădejdea că-i va 
ocoli pe ei, pe fiecare-n parte şi de era să se întimple 
una ca asta erau de părere că mai bine să te plingă 
lumea pentru tinereţele tale, decit să fii privit cu 
îngăduinţă pentru neputinţa şi slăbiciunea bătrineţelor. 
Le da dreptate, pentru a nu supăra pe nimeni. Ştia că 
nu este un fricos, dimpotrivă, şi mai ştia că are darul 
de a vedea, în timpul luptei, cu mare limpezime ce 
trebuie făcut clipă cu clipă, hotărîrea venea spontan şi 


alegerea făcută de el se dovedise de fiecare dată că 
este cea mai bună. li fusese lăudate vitejia şi 
priceperea de care a dat dovadă în toate războaiele la 
care luase parte. Chiar dacă erau unii care-l pizmuiau 
pentru îndemînarea şi talentul lui de a duce oamenii la 
luptă faptele erau prea grăitoare ele însele. Glăvan, 
Mihul, Trotuşan încercaseră să-i scadă meritele, dar 
Efrem Hurul era prea cinstit ca să nu-l laude pentru 
acţiunile pe care le iniţiase şi condusese în timpul 
luptei de la Obertyn, iar domnul văzuse el însuşi, cu 
ochii săi şi spre norocul său, că lon Movilă este un 
mare viteaz şi un războinic ce dă dovadă de 
înţelepciune. Lucruri pe care le afla din gura unuia şi 
altuia, dar lon nu punea mare preţ nici pe laude, nici 
pe clevetiri. 

Cugetase şi el îndelung asupra celor petrecute în 
vară şi gindurile lui se întorceau deseori spre acele 
clipe. Participase la două lupte pe care partea lui le 
pierduse, deşi ar îi putut să le şi cîştige. Cel puţin în 
ultima luptă aveau o superioritate numerică ce ar fi 
trebuit să ne aducă izbinda şi n-a fost să fie aşa. Il 
urmărea imaginea tinărului ieşit din rînduri ca să-i 
provoace pe leşi la luptă dreaptă, cavalerească şi 
curajului acestuia i se răspunsese cu foc, de la 
adăpost, dinapoia carelor. Aşa ceva nu se mai văzuse 
pînă atunci, iar dacă socotea bine, orice încercare 
făcută de călăreţii noştri de a se apropia de tabăra 
leşască era primită cu foc. Se speriau caii, cădeau, 
răpuşi de plumb, călăreţii. Tunurile nu lipsiseră din nici 
o luptă la care luase parte, şi ele începeau să fie din ce 
în ce mai numeroase, iar căpeteniile oştilor erau 
nevoite acum să ţină seama de bătaia lor, din ce în ce 
mai puternică, în stare să oprească un atac. Dariată că 
noile puşti, cu mult mai mici, apăruseră şi 


se-nmulţiseră, iar la Obertyn ele au fost partea tare a 
oastei lui Tarnowschi. Pe laturile taberei pe care erau 
aşezaţi puşcaşii şi tunurile nu se putea pătrunde în 
iureşul cailor. Era nevoie de altceva, de răbdare, de 
tunuri care să bată pînă la destrămarea unei părţi pe 
unde ar fi putut pătrunde călărimea. Călărimea leşască 
se schimbase şi ea, mulţi călăreţi erau îmbrăcaţi în fier 
care-i ferea de gloanţele puştii şi pe care nu-i puteai 
întîmpina în faţă decit dacă ai fi fost încătărămat ca şi 
ei. Toate aceste constatări constituiau motive de 
îngrijorare, nu pentru clipa de faţă, ci pentru ce urma 
să vină. Domnul avea de ce să se zbată pentru tunuri, 
dar numai tunurile nu mai erau de ajuns. Ca să învingi 
era nevoie de aceşti pixidari, cum aflase că le spune 
purtătorilor de arme de foc, ca şi de catafracţi. Pentru 
asemenea scule era nevoie de bani mulţi, puţini erau 
cei cărora le da mîna să-şi procure asemenea arme, iar 
cei mai mulţi dintre ei deveniseră nişte meseriaşi 
iscusiţi în mînuirea acestora şi îşi vindeau priceperea 
cui plătea mai bine. Boierii noştri, cei mai avuţi şi-ar fi 
putut face rost de armuri mai potrivite cu nevoile de 
atunci, dar restul oastei, răzeşii sau gloata săracă, de 
unde sau pe ce să ia banii? Erau galbeni în vistieria 
domnului care să-i îngăduie să tocmească mercenari 
peste hotare? 

lon îşi da seama că din anul acela începea o lume 
nouă. Vremea cavalerilor, a vitejiei şi a bărbăţiei, a 
înfruntării faţă în faţă cu cel cu care trebuia să lupti, 
s-a dus. De acum încolo locul vitejiei era luat de 
viclenie, de fier, de distanţa la care bătea puşca. 

Mulţi dintre cei care luptaseră în vara aceea 
blestemau timpurile ticăloase pe care le-au apucat, 
erau indignaţi împotriva acestor arme diavoleşti care-i 
anulau luptătorului toate calităţile care constituiseră 


pînă atunci motive de faimă, de glorie. Unii considerau, 
constrinşi de realitate, că şi în asemenea situaţie 
destoinicia, curajul aveau încă posibilitatea să 
strălucească pe cîmpul de luptă. Cu puţin noroc, insă, 
altul decît cel nădăjduit de luptător pînă atunci. 

La curtea de la Hirlău, lon s-a înfăţişat domnului şi 
acesta i-a cerut să-şi aleagă o dregătorie, în al doilea 
rang, pe care ar fi dorit-o. Alegerea l-a pus în 
încurcătură. Să aleagă logofeţia pentru care se 
pregătise, nu-i plăcea din pricina unora dintre oamenii 
care se aflau pe lingă marele logofăt. Cu acesta din 
urmă nu avea nimic, nici în bine nici în rău, dar 
Malaievici şi alţii ca el nu-l puteau suferi. La visterie se 
afla Glăvan, despre care ştia că nu-l priveşte cu ochi 
buni. l-ar fi plăcut să capete o slujbă de oştean, dar nici 
cu arbănaşul de Mihu nu s-ar fi înţeles. A stat de vorbă 
cu marele vornic Efrem Hurul şi acesta s-a arătat gata 
să-l primească dacă asta era voia lui şi a domnului. 
Ştia să scrie, deci putea să judece şi să întocmească 
acte, era un oştean priceput, aşa că o dregătorie ca 
aceasta era numai potrivită. Deoarece în Ţara de Sus 
erau multe pricini de judecat, iar paza hotarului 
dinspre ţara leşească cerea întărirea acelei părţi de 
ţară, era potrivit să meargă acolo. Dorohoiul se afla nu 
departe de curţile boiereşti ale Movileştilor, iar acest 
tirg urma să devină locul statornic al vornicului Ţării de 
Sus. Cum nu fusese numit un asemenea dregător. lon 
avea să-i ţină locul. Nu se simţea însă în largul său 
într-o dregătorie la care nu se gîndise şi nici n-o dorise. 
De aceea i-a cerut lui Efrem Hurul să-l îngăduie pe 
lîngă el pentru a deprinde o parte din meşteşugul pe 
care-l cerea dregătoria încredinţată şi cum măria sa a 
îngăduit cererea celor doi boieri, lon s-a aşternut pe 
lucru cu rîvnă, dornic fiind să înveţe cît mai repede, 


măcar acele date esenţiale care să-i îngăduie să se 
descurce în situaţiile ceva mai delicate. 

larna l-a prins lucrînd în preajma marelui vornic. 
Plecarea lui la Dorohoi nu era grăbită de nimeni, toată 
lumea nădăjduia că va fi, pentru mai multă vreme, 
pace şi linişte la hotare. Se ştia prin iscoade că cea mai 
mare parte a mercenarilor recrutaţi de Tarnowschi se 
împrăştiaseră în cele patru colţuri ale lumii în căutarea 
unor principi care să aibă nevoie de meşteşugul lor. 
Solii măriei sale merseseră la Țarigrad să se plingă 
împotriva craiului jJicmont. Acolo se aflau şi solii leşilor 
care cereau sultanului ca semeţia domnului să fie 
pedepsită, dar nu obţinuseră deocamdată nimic. Chiar 
dacă sultanul se  arătase împotriva acțiunilor 
întreprinse de Rareş împotriva Lehiei, el nu dorea ca 
Moldova să ajungă în puterea, craiului Jicmont, din care 
pricină marele vizir îi sfătuia şi pe unii şi pe alţii să 
păstreze pacea la hotare. Craiul lanăş nu mai ostenea 
cu stăruinţele să-i împace pe cei doi adversari şi se 
vorbea de încheierea, deocamdată, a unui armistițiu pe 
cîteva luni, în timpul căruia s-ar fi purtat discuţiile în 
vederea stabilirii unei păci trainice între cele două 
părţi. Motive de îngrijorare nu erau aşa că lon avea 
răgazul să deprindă din tainele dregătoriei pe care 
urma să o îndeplinească. 

Era o iarnă cu ger aspru şi puţină zăpadă. Se 
putea străbate ţara cu mare uşurinţă dintr-o parte 
într-alta; peste ape firea durase poduri de gheaţă, 
şleaurile nu mai erau înfundate de noroaie. O 
asemenea vreme ar fi fost prielnică numai unei 
incursiuni tătărăşti, dar hanul se afla acum sub 


ascultarea sultanului care nu avea nici o pricină ca 
Moldova să fie prădată. Planurile sale pentru anul ce 
urma să vină nu erau cunoscute nimănui. Se ştia doar 
că se fac pregătiri pentru stringerea unei mari oşti. 
Unde avea să se stringă această oaste şi încotro avea 
să pornească era o întrebare căreia nimeni nu-i afla 
răspuns, sultanul nedestăinuindu-i nici măcar marelui 
vizir gîndurile sale. Marii dregători ai Porții îndeplineau 
cu sîrg poruncile primite şi se fereau să afle mai mult 
decit li se îngăduia să ştie. O curiozitate mai ascuţită 
se putea plăti cu capul iar asupra lor nici banul şi nici 
alte daruri de preţ n-aveau nici o putere, deoarece 
padişahul, în prea înalta-i înţelepciune, avusese grijă, 
prin taina care învăluia toate gindurile sale, să-i 
ferească pe prea plecaţii şi credincioşii dregător: de a 
cădea în păcat. 

In această vreme în care nu exista nici o teamă 
din nici o parte, după sărbătorile de iarnă, şleahticii din 
provinciile de margine ale regatului, vecine cu 
Moldova, s-au hotărît să se stringă pentru a pătrunde şi 
a prăda Ţara de Sus. Nu aveau îngăduinţa nimănui şi 
nici nu se gindeau s-o ceară. Nu-i îngrijora cele 
petrecute la începutul toamnei anului trecut, cînd 
oastea leşască ce pătrunsese în Moldova a fost risipită 
cu mari pierderi pentru ai lor. Gîndeau că o asemenea 
acţiune era sortită eşecului de la început, deoarece 
oastea românească nu fusese slobozită în întregime, 
parte din ea se afla la hotar, la pîndă, pe cînd acum 
oamenii se aflau la casele lor, nimeni nu se gindea la 
război, deci n-avea cine să-i întimpine, succesul 
părîndu-li-se ca şi asigurat. Era numai călărime. Planul 
lor era să pătrundă fără veste, să răzbească cît mai 
adînc şi să prade tot ce întîlnesc în cale. Succesele din 
vara trecută îi ameţise şi după cite înțelegeau ei, măria 


sa regele n-ar fi condamnat o asemenea acţiune, 
deoarece el însuşi ar fi dorit continuarea ostilităţilor, 
din care pricină se opunea încheierii oricărei înţelegeri 
cu „Valahul”. Jicmont fusese martor la dezastrul din 
Codrul Cosminului, ştia cîte lupte se duseseră la 
hotarul Moldovei cu Ştefan cel Mare, cu fiul acestuia, 
pe care nu reuşise să-l biruie. Victoria de la Obertyn 
era privită ca o mare faptă de arme, se organizaseră 
triumfuri lui Tarnowschi, i se închinaseră versuri de 
laudă, acest succes fusese trimbiţat pînă în cele mai 
depărtate colţuri ale Europei. Sosise poate momentul 
unei răfuieli hotăritoare, era o speranţă nutrită de mulţi 
nobili din anturajul regelui. Ceea ce-l reţinea pe 
Jicmont era poziţia sultanului în cadrul acestui conflict. 
Dacă nu-l ocrotea pe domnul Valahiei, atunci războiul 
s-ar fi putut continua. În caz contrar, era recomandată 
prudenţa pentru a nu avea un nou focar de lupte, jafuri 
şi nenorociri în hotarul de miazăzi şi răsărit al 
regatului. Şleahticii cunoşteau şovăiala regelui, de 
aceea s-au hotărit să atace fără să mai ceară 
încuviințarea acestuia. In felul acesta, regele s-ar fi 
putut disculpa, la nevoie, că nu este vinovat de cele 
petrecute, nobilii de la hotar încălcînd dispoziţiile şi 
acţionînd împotriva voinţei sale. 

La sfîrşitul lunii ianuarie, într-o vreme în care 
oamenii îşi vedeau de treburile lor, a picat vestea că 
leşii trec hotarul. S-au aprins fumurile pe dealuri şi 
oamenii, înmărmuriţi, priveau cum călăreţii duc vestea 
spre cetatea de scaun şi la dregătorii ținuturilor ca să 
se pregătească de luptă. O năvală a duşmanului în 
vreme de iarnă era privită ca o mare nenorocire. Vara, 
oamenii se puteau ascunde cu uşurinţă-n codru, dar pe 
gerul din zilele acelea cum să stai în codru, cînd nici 
acesta nu era de mare ajutor, nu numai pentru că nu 


era înfrunzit şi se puteau zări la mare distanţă 
îngrămădirile de oameni şi de vite, dar şi pentru că 
fumul de la focurile absolut necesare ar fi fost o 
călăuză pentru străin. In cotloanele mai ascunse au 
fost bulucite vitele, oamenii pîndind ceasul în care era 
potrivit să te fereşti din calea năvălitorilor. Aceştia au 
năzuit spre apa Prutului, evitînd locurile întărite de om 
sau de natură, cu gîndul să ajungă spre Dorohoi şi 
Botoşani. Curțile boiereşti şi tîrgurile erau căutate în 
nădejdea prăzilor bogate, satele erau arse, iar cei 
întîlniţi în cale ucişi fără nici o milă şi fără alegere. Nu 
se uitau că-i bărbat, femeie, bătrîn sau copil. În urma 
lor rămînea scrumul, moartea şi jalea. Nici păginii nu 
s-ar fi purtat cu o asemenea cruzime cum o făceau 
aceşti închinători ai lui Cristos. jefuiau şi odoarele 
bisericilor, fără nici o ruşine şi fără frică. 

Ştirea pătrunderii leşilor în Moldova l-a prins pe 
domn la curţile din Hiîrlău. Miînia lui Rareş n-a mai 
cunoscut margini. Chiar dacă nu o spunea, îşi da 
seama că săminţa acestui pojar fusese semeţia lui. 
Trebuiau luate măsuri grabnice pentru a-l alunga pe 
duşman. In apropierea Sucevei se strinseseră deja o 
parte din oaste, cînd domnul a pătruns în cetate cu 
curtea sa, iar călăreţii trimişi de domn îi îndrumau spre 
tabăra ce se înjgheba cu repeziciune pe oştenii care 
veneau din ţinuturile primejduite. Văscan, Gavrilă, 
jupîneasa Teodosia şi slugile Movileştilor din satele 
aflate în Ţara de Sus l-au găsit pe lon la Suceava. 
Efrem  Hurul, marele vornic, primise porunca 
domnească să conducă oastea împotriva leşilor. Marele 
vornic i-a cerut pîrcălabului de Hotin să fie pregătit cu 
cît mai mulţi oameni pentru a se îndrepta spre locul pe 
care avea să i-l arate la timpul potrivit. lon, ca dregător 
aflat sub ascultarea lui Hurul şi ca oştean a cărui 


pricepere fusese dovedită nu o dată, era numit 
căpitanul primelor cete care se strinseseră în apropiere 
de Suceava. Avea sub mină cam 1 500 de oameni, 
luptători de mare valoare, o parte mai bine înarmată 
formată din boierii din Ţara de Sus, iar alta parte era 
alcătuită din cîmpulungeni. Cu aceşti oameni trebuia 
să se îndrepte cu mare grijă spre Botoşani, să-i 
întîmpine pe leşi, dacă era cu putinţa să angajeze lupta 
cu cetele desfăcute de grosul oştii duşmane, să-i pipăie 
puterea şi să lovească ori de cite ori va socoti el de 
cuviinţă. Pe urmele lui vor fi trimise întăriri pe măsură 
ce se vor aduna ostenii. Era o vînătoare a oamenilor, în 
toiul iernii, cum de puţine ori se întîmplase în istoria 
acestei ţări. Cîteva pilcuri de călăreţi fuseseră trimise 
spre Siret. In cazul în care leşii apăreau pe acest drum, 
lon era obligat să se mişte cu mare prudentă pentru a 
nu-i cădea duşmanul în spate. Greu de crezut una ca 
asta, deoarece, după socoteala lui, dacă năvălitorii au 
ajuns la Dorohoi, nu îndrăzneau să înainteze spre 
Suceava, iar din cele ce ştia, ei au apucat drumul cel 
mai uşor şi ferit care trecea prin Vălculeşti, sau dacă 
au pornit-o cu toţii pe valea Jijiei, atunci ei nu se 
puteau desprinde de ea decit la jumătatea drumului 
dintre Dorohoi şi Ungureni, sau undeva în împrejurimile 
acestui din urmă sat. Presupunerile lui lon s-au 
adeverit. După ce a trecut Siretul, călăreţii care 
mergeau cu veşti spre Suceava îl anunțau că leşii au 
ajuns pe Sihna, mai sus de Botoşani. Nu ştiau ce s-a 
întîmplat pe pămînturile străbătute de călăreţii leşi, 
umblau însă zvonuri care făceau să ti se ridice părul 
măciucă în cap. Starostele de Dorohoi o pornise cu ce 
Oameni avea spre Suceava, ce gindeau şi ce făceau 
botoşănenii, greu de spus. Băjenarii umpluseră potecile 
şi drumurile. Fugeau înspăimîntaţi, în ochii lor, oastea 


duşmanului apărea ca o hidră cu multe capete, care se 
răşchirase cuprinzind tot pămîntul. Cît era de mare? 
Părerile înclinau spre cifre enorme, dar spusele lor se 
bizuiau pe zvonuri. lon trebuia să acţioneze împotriva 
unui adversar despre care nu ştia mai nimic: nici ce 
forţă are, nici unde se află exact. A trimis străji pe 
toate drumurile spre miazănoapte şi răsărit. Oamenii 
din partea locului s-au grăbit să-i ajute. Prezenţa unei 
oşti pămintene le da curaj, bărbaţii începeau să se 
grupeze din satele din jur sub porunca lui lon, pe 
potecile cunoscute de ei prin păduri şi peste dealuri se 
putea înainta cu fereală. A doua zi de la plecarea din 
Suceava, lon se afla în faţa Botoşanilor. Cînd oamenii 
săi urcau dealul dinspre miazănoapte de tîrg, o strajă 
venea să-i dea de veste că leşii nu erau departe. Nu 
puteau spune ciîţi oameni erau. lon şi-a luat o ceată şi a 
pornit în întîmpinarea acestora. Veneau pe valea Sihnei 
şi nu erau mulţi. Le-a poruncit oamenilor să stea la 
adăpostul pădurii şi să atace la semnul lui. Avusese 
vreme să le arate cum trebuie să lucreze. Dacă nu-i 
împrăştiau din prima izbitură, trebuiau să se retragă în 
mare grabă spre pădure, să descalece şi să primească 
lupta pedestru dacă erau urmăriţi, sau să se strîngă 
sub steagul său. Leşii nu s-au aşteptat să întimpine 
rezistenţă, au încercat să oprească atacul alor noştri, 
dar n-au izbutit. Erau prea puţini, fuseseră acoperiţi de 
pretutindeni şi cu rîndurile strînse au încercat să-şi 
croiască drum spre miazănoapte. Oamenii lui lon i-au 
hărțuit mereu, lovind şi săgetind din fugă, pînă cînd 
leşii n-au mai putut suferi să piară pe-ndelete, unul cîte 
unul, şi au fugit spre larg. Puţini însă au putut să 
scape. Cădea seara şi prinşii, duşi lîngă focuri şi 
îmboldiţi cum se cuvine de ai noştri, au mărturisit în 
cele din urmă ciţi sînt şi unde se află ceilalţi. Fugarii, 


aveau să le dea de veste că în faţa lor se afla oaste 
bine tocmită, ceea ce însemna că vor începe să se 
tragă îndărăt. Mişcările lor erau însă stinjenite de 
armamentul care-l aveau şi mai cu seamă de prăzile 
adunate. lon repezea oamenii spre Suceava ca să i se 
trimită ajutoare, prin tîrgul Siretului pe Prut, în zona 
Cosminului, alţii trebuiau să se strecoare dincolo de 
Prut şi să-i zorească pe oameni să ajungă degrabă în 
apropiere de Hotin, pentru a supraveghea trecerea 
peste Prut. El însuşi cu oştenii săi s-a îndreptat spre 
miazănoapte. Nu trebuia să-i turbure pe leşi pînă nu 
avea suficiente forţe. Aceştia trebuiau să se retragă 
prin locuri pe care le prădaseră şi abia acum lon vedea 
cît rău făcuseră. Arseseră totul, iar morţii zăceau 
îngheţaţi pe drumuri, întregi sau resturi rămase, pentru 
că pe urmele năvălitorilor apăruseră haitele de lupi şi 
cîrdurile de corbi. Acest dezastru era semnul unei 
oarbe înverşunări, năvălitorii dăduseră dovadă de o 
cruzime rar văzută. Dincolo de Dorohoi se afla înaintea 
leşilor. Vornicul Hurul venea pe urmele lor; peste Prut, 
pîrcălabul Vlad avea şi el mai multe cete de călăreţi. 
Cu un pilc de călăreţi s-a repezit să vadă dacă a mai 
rămas ceva din satele lor şi din curţile de la Hudeşti. 
Ruine şi morţi. Şi-a împins oamenii mai întîi spre 
Mlenăuţi. Nu se vedea nimeni. Parcă era pustiu. Satul 
fusese ars. S-a desprins de oamenii săi şi a căutat casa 
Cîrstinei. Arsese şi aici. Izbutise să scape? li zvicneau 
timplele, încerca să caute sub grinzile arse, să 
găsească o urmă. Ar fi putut să scape fugind din calea 
leşilor. Dar a aflat la timp? Dintre ai lui nimeni nu se 
gîndea la ea, pentru că legătura lui cu această femeie 
nu era privita cu ochi buni nici de fraţi, nici de slugi, 
nici de săteni. Pe unii îi înţelegea, pe alţii nu. Căuta cu 
îndirjire peste tot, spre izvor, pe coasta dimpotrivă şi 


pe măsură ce nu găsea nici un semn, creştea nădejdea 
că ea reuşise să scape. A întors morţii întîlniţi în cale, 
nu era. A ajuns în ţintirim şi printre crucile de lemn 
cîteva mogildeţe negre, acoperite de un strat subţire 
de zăpadă - fusese numai o slabă fulguială în ultimele 
zile - zăceau fără suflare. Le-a luat pe rînd. După 
îmbrăcăminte şi-a dat seama că o femeie zăcea cu faţa 
în jos. S-a aplecat şi s-a străduit s-o întoarcă cu faţa în 
sus. Ghiaţa îi prinsese carnea de pămînt şi cînd a reuşit 
să-i vadă faţa, a rămas îngrozit. S-a cutremurat toată 
fiinţa lui, ar fi vrut să scoată un strigăt mare de durere, 
dar era ca şi paralizat. Era ea, cu ochii holbaţi de 
groaza morţii. O şuviţă de sînge i se prelinsese din 
gură spre bărbie, şi nu era greu să se vadă că fusese 
străpunsă cu paloşul deasupra sînului stîng. Nu mai 
avea mult şi trebuia să nască. Şi acum încremenise şi 
ea şi copilul care încă nu văzuse lumina zilei. Oamenii 
săi l-au găsit cu privirile rătăcite. Incerca să curețe 
chipul şi părul moartei de gheaţă. Nu auzea şi nu 
înţelegea nimic, era ca şi cum căpetenia lor nu se mai 
afla pe această lume. Nu-şi da seama nici dacă este 
frig şi nici ce lumină revarsă cerul în jurul lui. 

Au încercat să-i vorbească şi nu auzea ce i se 
spune. Pătru Manciul a cerut să se aducă uneltele de 
trebuinţă şi în scurtă vreme a fost săpată o groapă şi 
alcătuită o cruce de lemn. L-au ridicat de lîngă ea. | se 
supsese faţa şi privirile îi erau rătăcite. Pentru el se 
prăbuşise cer şi pămînt, nu-şi mai avea rost nimic din 
cîte ne-nconjoară şi de care ne bucurăm, sau luăm 
măcar cunoştinţă de ele. În faţa ochilor şi a minţii lui 
fusese trasă parcă o pînză albă care-l împiedica să 
vadă sau să simtă ceva. Cînd pămîntul a început, să 
acopere trupul femeii, din ochi au ţişnit două piraie de 
lacrimi. Oamenii îl priveau nedumeriţi şi cei care nu-i 


cunoşteau povestea nu pricepeau ce are boierul cu 
această ţărancă, ce sminteală a putut să-l cuprindă 
aşa, dintr-odată, cînd pe drumul lor întîlniseră şi 
văzuseră atiţia morţi. 

A încălecat greu, de parcă trupul îi era de plumb. 
L-au sprijinit slugile ca pe un moşneag şi cu anevoie 
şi-a putut desprinde privirea de cele două cioturi de 
lemn încrucişate. A călărit spre Hudeşti dar şi aici erau 
toate arse şi risipite. Căpetenia lor a privit şi n-a spus 
nimic. Au rămas o vreme acolo, slugile străduindu-se 
să afle ceva de mincare, iar boierul a stat în acest 
răstimp neclintit, parcă era o stană de piatră şi nu un 
om. Cînd soarele cobora spre culmea dealului şi 
dincolo de Başeu, a tresărit ca şi cum s-ar fi trezit 
dintr-un vis, i-a văzut pe oşteni şi a cerut să vină 
Nicoară. l-a întrebat dacă-s pregătiţi de drum, dacă pot 
merge, Acolo nu se putea sta. 

Un călăreț care cunoştea locurile a fost repezit 
spre Cosmin să-i vestească pe oşteni ca să stea 
pregătiţi de luptă. Înfruntarea cu năvălitorii putea să 
aibă loc în orice clipă. Cu ceilalţi călăreţi a coborit spre 
miazăzi, pe urmele leşilor. Incepea vinătoarea cea 
mare. Nu era o acţiune cugetată şi nici nu i s-ar fi 
îngăduit să procedeze aşa, dacă mai marii lui ar fi fost 
de faţă. Dar lui Movilă nu-i mai păsa de nimeni. 
Singurul lucru care-l obseda era răzbunarea. Să stingă 
lumina vieţii din trupul, celui care-i ucisese femeia şi 
copilul. Cum nu avea să afle niciodată care dintre 
năvălitori era ucigaşul, atunci, singura socoteală era 
pieirea tuturor. Numai în felul acesta era sigur că acel 
tilhar n-a scăpat de pedeapsă. Avea toate simţurile 
treze, era în el o încordare pe care n-o cunoscuse 
niciodată. Le-a cerut oamenilor să se mişte cu grijă şi 
să aibă încredere. Rostul lor era acela de a hărţui şi de 


a ucide pe orice leah căzut în mînă. S-au strecurat ca 
nişte umbre pe potecile pădurilor pînă dincolo de 
Dorohoi, cînd au dat de grosul oastei duşmane. l-au 
pîndit pînă în seară, s-au apropiat ca lupii, lunecînd pe 
zăpadă ca nişte umbre, a urmat un scurt iureş care a 
aruncat spaima şi neorînduiala între năvălitori. Au fost 
şi cîţiva morţi. Căpeteniile, şi-au adunat oamenii şi i-au 
aşezat în ordine de bătaie, dar pe români îi înghiţise 
pămîntul. Vegheatul şi nesiguranța îi storceau pe leşi 
de vlagă, gerul aspru îi făcea pe unii să nu-şi mai simtă 
trupul. Retragerea începea să devină chinuitoare. Fiind 
obligaţi să ia toate măsurile pentru a nu fi surprinşi, 
vremea se scurgea fără nici un folos pentru ei. Aveau 
nevoie de nutreţ şi de lemne de foc, dar orice 
desprindere de grosul oştii însemna moarte. Neliniştea 
îi cuprinsese pe toţi. Se ştiau urmăriţi, îşi dădeau 
seama că orice mişcare a lor este piîndită, dacă 
încercau să rămînă într-un sat, acesta era ars noaptea. 
Era de-ajuns să se aprindă o casă ca focul să le 
cuprindă şi pe celelalte. Vedeau cetele de călăreţi, 
uneori, cum se mişcau la margine de pădure ca să 
dispară, de parcă-i sorbea văzduhul. La loc strimt se 
trezeau loviți din spate, sau în faţă şi cînd rîndurile se 
formau pentru a primi lupta, aşteptau în neclintire o 
vreme, pînă ce se dumireau că duşmanul s-a făcut 
nevăzut. Era un duşman viclean şi necruţător, 
împotriva căruia armele şi vitejia lor nu foloseau la 
nimic. Le lipsea hrana şi nu şi-o puteau procura. Ar fi 
fost nimerit să grăbească spre hotar, dar orice 
încercare de a rupe o anumită rinduială era folosită de 
căpetenia românilor ca să-i lovească. Incursiunea lor. 
pe care cei mai mulţi o văzuseră ca o petrecere, le 
apărea acum ca o încercare de care ar fi dorit să scape 


ca de un coşmar, dar omul care-i urmărea se dovedea 
iscusit şi viclean. 

lon se bucura de fiecare pierdere pe care i-o 
putea provoca adversarului. Trăia pentru a piîndi, 
pentru a lovi şi ucide. Oamenii lui îl ascultau, îi 
împlineau poruncile, dar se şi temeau de un om care 
se transformase în fiară. Nu aveau somn, nici odihnă, 
nu-i păsa de mănîncă sau nu, grija lui era aceea dea 
nu-i lăsa să-i scape nici un prilej pentru a măcina pe 
şleahticii care-ar fi vrut să scape la larg. Cînd s-au 
apropiat de Prut, a trimis om să-i aducă de dincolo de 
apă, la Şipeniţ, pe oştenii aflaţi la Cosmin. Călăreţi erau 
trimişi să-l vestească pe pircălabul Vlad unde se află. 
Să grăbească şi domnia sa Să vină acolo, iar dacă leşii 
se aflau pe marginea Prutului, atunci să-i lase să-l 
treacă şi să le ia urma, dacă aveau oameni îndestul. In 
seara zilei de 1 februarie, leşii se aflau pe dreapta 
Prutului, iar pîrcălabul Vlad le pîndea, cu o mie de 
călăreţi, trecerea. lon le-a cerut oamenilor să încalece 
şi să pornească spre Tărăsăuţi. 

Satul se afla în faţa taberei leşeşti. Focurile 
aprinse în tabără se vedeau de pe malul cestălalt al 
apei. La miezul nopţii, oamenii lui Movilă zăreau 
luminile care cînd răsăreau, cînd păreau că le înghite 
întunericul ca să se ridice iarăşi pentru o clipă. lon le-a 
cerut oştenilor să descalece şi să-şi afle adăpost. Să nu 
se aprindă nici un foc şi în zori să fie pe cai. Cînd s-a 
crăpat de ziuă, peste valea Prutului plutea o piclă 
străvezie. lon a trecut prin faţa cetelor. Avea plivirea 
întunecată. A dat o singură poruncă: 

— Oameni buni, nici unul din cei din faţa voastră 
nu trebuie să scape cu viaţă. Numai atit vă cer! - O 
asemenea poruncă nu se mai pomenise. 


Cînd s-a luminat bine de ziuă, s-a auzit larmă 
peste apa îngheţata şi nu după multă vreme, călărimea 
leşască, bine tocmită, rînd după rînd, trecea pe gheaţă 
şi aştepta să vină şi rîndurile celelalte. Cînd toată 
oastea se afla pe malul cestălalt, a pornit să urce 
coasta care mărginea lunca Prutului. Cînd primii 
călăreţi au ajuns sus, din direcţia în care se afla ţara lor 
a apărut călărimea românească. Şleahticii n-au mai 
avut vreme să se rîinduiască aşa cum se cuvine şi lupta 
s-a dezlănţuit. Ilon se afla în fruntea unui pilc şi cu 
paloşul ridicat le arăta celorlalte piîlcuri cum să atace: 
din faţă, de pe laturi. Parcă era un demon dezlănţuit. O 
singură vorbă a scos în timpul primului atac, atunci 
cînd, ferind lovitura unui leah, s-a ridicat, a strigat, 
„ucigaşule...!” şi l-a împuns cu atita sete încît celălalt 
n-a mai avut vreme nici să geamă. Cetele noastre s-au 
desprins după primul iureş, au pornit-o cu mare iuţime, 
de parcă ar fi vrut să fugă de pe cîmpul de luptă şi s-au 
întors ca la un semn repezindu-se iarăşi ca un uliu 
asupra prăzii. Cînd s-a istovit şi acest al doilea iureş, 
leşii au căutat să profite de cele citeva clipe de răgaz 
ca să se adune şi să se tragă înapoi, spre sat, dar în 
clipa aceea, oamenii pircălabului Vlad năboiau pe 
ulițele Tărăsăuţilor. Prinşi ca într-un cleşte, şleahticii au 
încercat să ţină lupta o vreme, dar au fost pînă la urmă 
cotropiţi de numărul şi de înverşunarea românilor. Au 
încercat unii să ceară îndurare, strigindu-şi numele în 
speranţa că o bună răsplată le va miîntui viaţa, dar n-a 
fost nici o iertare. Cei care au vrut să scape cu fuga au 
fost repede prinşi şi hăcuiţi. Spre mijlocul zilei de două 
februarie 1532, din cei peste două mii de şleahtici cîți 
trecuseră hotarul Moldovei, nu mai rămase nici unul în 
viaţă. lon arăta groaznic la înfăţişare. Privirea-i era 
cruntă, armele pline de sînge. Cînd a ajuns şi vornicul 


Hurul la Tărăsăuţi, în seara acelei zile, a aflat că totul 
s-a încheiat. A dorit să-l vadă pe lon Movilă, iar cînd la 
avut în faţă şi-a dat seama că s-a întîmplat ceva 
deosebit cu tînărul boier şi l-a slobozit să-şi vadă de ale 
sale. Le puneau toate pe pagubele suferite de 
Movileşti, ale căror sate din Ţara de Sus fuseseră arse. 

În noaptea aceea, cerul s-a acoperit de nori, iar a 
doua zi, cînd lon şi-a luat slugile şi s-a îndreptat spre 
Hudeşti, era o ceaţă groasă şi gerul slăbise simţitor. In 
mintea lui stăruia un singur gînd: să părăsească aceste 
locuri aşezate în calea primejdiei cît mai repede. 


XIX 


Curțile de la Hudeşti au fost refăcute datorită 
stăruinţelor  jupînesei  Teodosia, care ţinea să-şi 
petreacă ultimele zile, acolo unde cunoscuse bucurii şi 
dureri. În ochii săi, Hudeştii erau rostul unui neam şi al 
vieţii ei. lon s-a supus, deşi lui i-ar fi plăcut să stea 
undeva mai spre munte şi pînă la alegerea unui 
asemenea loc, întreaga familie s-ar fi putut aşeza la 
Suceava. Jupineasa vroia însă linişte şi spaţiu, se 
simţea bine între dealurile şi pădurile de deasupra 
Başeului, iar de năvălitori nu-i păsa. Au venit, or să mai 
vină, dar pentru un asemenea fleac n-avea de ce să 
renunţe la lumea ei şi nu înţelegea ce l-a apucat pe 
feciorul ei să se lepede, cu atita uşurinţă şi fără vreo 
pricină deosebită, de vatra strămoşească a 
Hudiceştilor. 


Nici Văscan nu dorea să se despartă de vechile 
curţi. Cît îi priveşte pe mezin, acesta înclina să-i dea 
dreptate lui lon. Era nerăbdător să ajungă sus, iar 
pentru asta era de părere că trebuie să te afli pe lîngă 
scaunul domnesc, să te vadă stăpinul cel mare, sa te 
zbaţi, să dai din coate dovedind pricepere şi vrednicie. 
Dacă-ţi petreci viaţa între codri şi în tovărăşia 
dobitoacelor, te vor cunoaşte copacii şi-ţi vor lua frica 
sălbăticiunile, dar nimeni n-o să le întrebe pe acestea 
cît eşti de destoinic şi de harnic. Darurile cu care te-ai 
născut, iscusinţa pe care ai căpătat-o nu se pot preţui 
decit de cei care au nevoie de ele şi acolo unde se află 
preţuitori. E adevărat că se duce faima, dar ochii care 
nu se văd... 

După lupta de la Tărăsăuţi, unii au crezut ca lon 
Movilă şi-a surpat singur trecerea căpătată pe lingă 
domn cînd cu lupta de la Obertyn. Prea se arătase 
crunt şi neîndurător şi cum domnul dorea încheierea 
păcii, poate că ar fi fost bine ca în afara celor căzuţi în 
timpul luptei să fi căutat să-i prindă pe ceilalţi, din 
doua motive: unul, şleahticii cărora li se ierta vina de a 
fi încălcat hotarul ar fi putut mijloci împăcarea prin 
însăşi îndurarea arătată de domn; al doilea, prinşii 
noştri puteau fi răscumpăraţi cu prizonierii leşi. Deci, 
oricum ai fi socotit, era în folosul nostru să arătăm 
îndurare. Or, Movilă a fost ca o fiară, prinşii aduşi în 
faţa lui, pînă în ziua luptei de la Tărăsăuţi, erau 
înjunghiaţi ca nişte vite, fără nici o milă. 

Cînd i s-a arătat măriei sale de către marele 
vornic Efrem Hurul cum s-au petrecut lucrurile, Rareş a 
zvicnit din jeţul domnesc şi pe faţa lui s-a citit bucurie. 
Inima lui fusese însetată de ură, umilinţa suferită ar fi 
dorit-o răzbunată într-un fel; or, iată că prin vrednicia 


boierilor săi şi mai cu seamă a acestui Movila, li se 
plătea leşilor peste măsură. 

— Le-am cerut pace, a strigat măria sa, în 
schimbul oamenilor şi al tunurilor şi n-au vrut să audă. 
S-au crezut atotputernici şi că pot să ne stropşească 
sub copita calului. Acum iată-i că au pierdut aproape 
tot atiţia oameni cît am pierdut eu la Obertyn. Numai 
că printre morţii mei se numărau şi oameni de jos, pe 
cînd acum Ţara de Sus a fost înălbită numai de oasele 
unor şleahtici. Îngîmfarea craiului şi a celor din jurul 
său, după izbînda din vara trecută, va fi spulberată de 
jalea care va cuprinde şi va îndolia familiile nobililor din 
provinciile de margine, clopotele care bătuseră în 
semn de sărbătorire a unui mare triumf îşi vor 
preschimba sunetele în dangăt de jale, bucuria prea 
mare trimbiţată în toată lumea va fi umbrită de 
durerea provocată de pierderile suferite acum. 
Umilinţa este răsplata trufiei fără margini. 

Greşise? 

Se poate, dar pedeapsa care a căzut pe capul său 
a stat nu numai în puterea oamenilor, ci şi în a Celui de 
sus care, pesemne, îşi întorsese faţa de la el lăsînd ca 
norocul să fie de partea cealaltă. In loc de înţelegere, 
craiul arătase dispreţ şi înverşunare, în fond, ce dorea 
măria sa şi sfetnicii din juru-i? Ca Moldova să fie 
îngenuncheată? In folosul cui? Nu era limpede pentru 
oricine că pieirea acestei ţări va fi cu mare primejdie 
pentru vecinii săi creştini? Cînd va ajunge sultanul în 
hotarul Lehiei şi se va ivi prilejul să lovească într-acolo, 
se va împiedica de dorinţa craiului de a păstra 
prietenia cu Poarta? 

Pînă acum măria sa dorise pacea în mod sincer şi 
în nădejdea că pînă la urmă se va ajunge nu numai la o 
bună vecinătate, dar şi la o întrajutorare care să fie în 


folosul tuturor. Acum însă, nu va mai fi aşa. Să ceară 
craiul pacea şi o va obţine numai dacă el, domnul 
Valahiei, va fi mulţumit. 

Cînd s-a înfăţişat lon în fata domnului, ochii 
stăpînului străluceau de bucurie şi de mulţumire şi 
pentru prima dată mila acestuia s-a revărsat asupra 
casei Movileştilor. | s-a dăruit satul Cobile, pe care-l 
ţinuse vornicul Goanţă şi pe care-l pierduse pentru 
hiclenie. lon i-a arătat măriei sale că nu-i place 
Dorohoiul şi măria sa a încuviinţat să-şi aleagă o altă 
dregătorie. 

Domnul îl ridicase pe Glăvan, ginerele lui Săcuian 
ceaşnicul, în marea dregătorie de vistier, dar din cîte 
află, credinţa acestuia faţă de scaun era şovăielnică. 
Aşchia nu sare departe de trunchi, iar neamul acestora 
se vădise a fi mereu potrivnic unor rînduieli statornice 
în ţara Moldovei. De aceea, Glăvan a fost îndepărtat şi 
în locul său a fost ales Mateiaş, bărbat destoinic şi 
învăţat. lon îl cunoştea pe Mateiaş şi s-a bucurat de 
alegerea făcută de domn, şi cînd i-a cerut lui Mateiaş 
să-l primească alături de el, acesta s-a înfăţişat 
domnului şi măria sa fost fericit că-şi poate arăta încă 
o dată mulţumirea faţă de Movilă. 

Faptul că Rareş aprobase felul în care se purtase 
lon în timpul luptei cu leşii i-a surprins pe mulţi. lon 
însuşi se schimba şi îşi da seama că în ceea ce-l 
priveşte, au fost încheiate socotelile cu o parte din 
viaţa lui. Privind în urmă, avea sentimentul că-şi irosise 
cei mai frumoşi ani căutînd bucurii acolo unde nu le-a 
găsit sau unde n-ar fi trebuit să le caute. Nu-i părea 
rău de legăturile lui cu Cîrstina, iar moartea acesteia a 
însemnat pentru el clipa în care în sufletul lui s-au 
făcut schimbări neprevăzute. Nu se putea plinge că ar 
fi avut noroc. Soarta fusese aspră sau numai 


nedreaptă, nu căuta să dezlege tainele vieţii, ceea ce 
înţelegea, după o simplă socoteală, era că în două 
rînduri fusese lovit peste măsură. Bucuria lui de a trăi 
se transformase în amărăciune Nimic nu se rinduise pe 
măsura firii sale, marile bucurii pe care le visase şi care 
se puteau împlini cu uşurinţă îl ocoliseră, deşi avea tot 
ce i-ar fi trebuit unui om să fie fericit şi să-i facă şi pe 
alţii fericiţi. Înflăcărarea şi încrederea în oameni îi 
scăzuse simţitor. Prea aveau grija unul altuia ca să-şi 
mai vadă de propriile lor necazuri, nu era numai o 
constatare, deoarece îşi dovedise în ultimul timp că 
poate să trăiască fără a mai fi nevoie să le arate altora 
cîte calităţi are el şi cîtă înţelepciune a dobiîndit. Era 
reţinut acum în relaţiile cu ceilalţi; unii, care-l 
cunoscuseră mai înainte ca om de petreceri, bun de 
glume şi ghiduşii, credeau că s-a ţicnit după cele 
petrecute în timpul luptelor din iarnă, săltau din umeri 
şi-l lăsau în pace. Işi impusese să fie cumpătat în vorbe 
şi fapte, se purta ca un om cu mult mai în vîrstă decit 
anii pe care-i avea, spre multumirea unora dintre 
prietenii tatălui său, acum mari vatagi sau staroşti ai 
unor ținuturi. Dregătoria  dobindită cerea multa 
chibzuială şi pricepere şi căuta să-l mulţumească pe 
Mateiaş, marele vistier şi pe vodă, în prejma şi sub 
privirea căruia se afla acum mai toată vremea. 

Spre sfîrşitul iernii, domnul şi curtea sa coborau în 
Ţara de Jos. Veneau veşti de la Țarigrad că favoritul 
marelui vizir şi al sultanului, Aloisio Gritti, fiul natural al 
dogelui Veneţiei Andrea Gritti, era trimis la nord de 
Dunăre pentru a rezolva treburile de cea mai mare 
însemnătate privind soarta mai multor ţări. Un papistaş 
în slujba păginului! Dracu să mai înţeleagă ce se 
petrece pe lumea asta! Papa de la Rain vorbeşte de 
lupta sfintă pentru cruce, de unitatea lumii creştine 


faţă de primejdia comună şi fiul căpeteniei statului 
care a suferit şi avea să sufere vreme îndelungată din 
pricina puterii otomane, devenea sluga credincioasă a 
sultanului, îşi punea toată iscusinţa la încercare pentru 
a-l sluji cît mai bine. 

Oastea strînsă de sultan avea să se îndrepte spre 
Europa. Locul de strîngere al acesteia era Adrianopolul. 
Acest Aloisio venea în numele sultanului pentru a-i 
asigura colaborarea domnilor ţărilor româneşti şi din 
cate aflaseră iscoadele noastre, să-l împace pe măria 
sa Petru Voievod cu leşii. Avînd asigurat sprijinul ţărilor 
româneşti şi liniştea Poloniei, Suliman sultanul avea 
posibilitatea să acţioneze spre inima Europei, fără ca 
cineva să-i stinjenească mişcările. Numai că măria sa 
nu dorea împăcarea cu regele Jicmont. Cel puţin 
deocamdată. Mai întîi să pornească urdia otomană şi 
să se vadă limpede împotriva cui se ridică sultanul. 
După aceea, să se vadă urmările acestei campanii. Ca 
să se ajungă aici, trebuia ca acest papistaş să fie 
împiedicat, să nu-şi poată împlini planurile. De aceea, 
cîteva mii de călăreţi trebuia să se stringă în mare 
grabă şi în cea mai mare taină, ca să-l întîimpine la 
hotar şi să-i facă de petrecanie. Printre cei care s-au 
străduit să execute poruncile domneşti a fost şi lon 
Movilă. Iscoadele au urmărit drumul pe care l-a făcut 
Aloisio Gritti de la Adrianopole la Dunăre şi de aici la 
Tîrgovişte, unde i-a ieşit în întîmpinare domnul, cu 
boierii şi mitropolitul ţării. Era îmbrăcat veneţianul 
numai în haine cu fir, damascuri şi purta şalvari din 
catifea neagră înflorată cu aur. Călărea un cal de mare 
preţ iar pintenii şi friiele erau bătute în aur şi argint. 
Sultanul îl numise guvernator al Ungariei, ceea ce 
însemna că era al doilea om după craiul lanăş. 


După ce a stat citeva zile la Tîrgovişte, a pornit-o 
spre hotarul Valahiei Superioare, cum îi spunea el 
Moldovei, dar după două-trei zile de mers, straja l-a 
vestit că trecerea hotarului dintre cele două ţări 
româneşti va fi cu mare primejdie, deoarece sînt 
aşteptaţi cu arma în mîna de cincisprezece mii de 
oameni. Frica sporise numărul oştenilor care pîndeau 
sosirea înaltului oaspe şi acesta, prudent, a făcut cale 
întoarsă. 

Cine i-a vestit pe turcii papistaşului despre cele ce 
se urzeau la curtea lui Rareş, nu s-a aflat. Guvernatorul 
era însă miînios peste măsură, cînd a sosit la Tîrgovişte. 
Una din misiunile diplomatice care-i fusese încredinţată 
de sultan, şi anume împăcarea lui Rareş cu Sigismund, 
regele Poloniei, eşuase din pricina celui dintii. 

La puţină vreme după intrarea lui în Tîrgovişte, 
soseau solii domnului Moldovei cu daruri de mare preţ, 
pe care le înmînau guvernatorului cu multe cuvinte de 
laudă însoţite şi de părerea de rău a domnului lor că nu 
l-a cinstit cu prezenţa propriei sale persoane. Dacă pe 
domnia sa l-au împiedicat treburi mult mai importante 
ca să vină la curtea lui Rareş, acesta-i făgăduia, pentru 
stima şi consideraţia ce i-o purta, să-i vină în ajutor cu 
toate puterile sale, de va fi nevoie. Guvernatorul şi-a 
înghiţit supărarea, a zimbit puţin cam strimb, şi-a 
exprimat regretul de a nu-l fi văzut pe domnul 
Moldovei şi i-a trimis porunca padişahului să stea 
pregătit cu oastea sa şi la momentul potrivit să se 
deplaseze acolo unde i se va porunci. Îi făgăduia, în 
gînd, o răsplată pe măsură. 

Domnului i-a părut rău că i-a scăpat o pradă atit 
de strălucită, şi-a slobozit oamenii, dar a trimis porunci 
staroştilor de ţinut şi pîrcălabilor să fie pregătiţi şi mai 
cu seamă să fie bine vegheat hotarul dinspre răsărit. 


Tătarii ar fi putut face multe răutăţi ţării, în mişcarea 
lor pentru a veni în ajutorul oastei otomane. 

Din luna mai se ştia că sultanul va porni spre 
Ungaria şi în lunile care au urmat, întreaga urdie sub 
comanda lui Soliman s-a mişcat pe-ndelete pînă sub 
zidurile Vienei. Măria sa, Petru Voievod nu s-a clintit 
din ţară, deşi i-au venit porunci să trimită cît mai mulţi 
oşteni călare pentru a se uni, în cîmpia de lîngă Buda, 
cu urdia otomană. l-a trimis sultanului soli, plîngîndu-se 
că nu-i poate face pe voie, deoarece se teme de craiul 
jicmont, care unelteşte împotrivă-i şi, o dovadă a 
sentimentelor pe care craiul le nutreşte faţă de 
padişah, o constituie numărul mare de şleahtici care 
luptă sub flamura craiului Ferdinand, pentru apărarea 
Vienei. Faptă care s-a adeverit cu mare uşurinţă 
provocînd miînia sultanului. Măria sa dorea cu orice 
chip să-i asmuţă pe turci împotriva leşilor, să strice 
relaţiile bune dintre cele două ţări pentru a produce cît 
mai mult rău craiului de la miazănoapte, care nu vroia 
să înţeleagă cituşi de puţin că răul tuturor vine din 
sudul Dunării. 

lon urmărea cu încordare felul în care se 
desfăşurau evenimentele, străduinţele întreprinse de 
domn pentru a pune Moldova la adăpost, şi înţelegea, 
din cele ce le discuta cu Mateiaş, nelipsit din sfaturile 
de taină ale lui Rareş, că soarta lor va depinde de 
modul în care se va încheia această luptă diplomatică 
ce se va duce pe malurile Bosforului, unde se-ntorcea, 
în toamnă, sultanul, fără să fi făcut nici o ispravă sub 
zidurile Vienei. 

Şleahticii şi mai marii regatului erau împărţiţi în 
două: unii ar fi dorit o împăcare cu Rareş, şi-l sfătuiau 
pe rege să ducă tratative în acest sens, iar alţii, şi 
printre ei vicecancelarul Petru Tomiţchi, credeau că 


trebuie trimisă o solie la sultan ca să încheie pace pe 
cît mai mulţi ani şi, în acelaşi timp, să-l acuze pe 
domnul Valahiei că împrăştie zvonuri false în legătură 
cu maiestatea sa, fapt pentru care ar merita să fie 
pedepsit. Craiul a împărtăşit sfatul vicecancelarului său 
şi, la începutul lunii octombrie, era trimis ca sol la 
Poartă, Petre Opalinschi, castelanul de Lodz şi magistru 
al curţii fiului regelui. Pentru nai multă siguranţă, 
drumul solului trebuia să treacă prin Buda, unde avea 
să-l informeze pe craiul lanăş despre cele plănuite, dar 
şi pentru a se feri de cursele pe care Rareş le-ar fi 
întins dacă ar fi străbătut Transilvania. Opalinschi 
trebuia să-l caute pe Gritti şi să obţină sprijinul 
acestuia împotriva voievodului. Prezentîndu-se 
sultanului, solul leah a mărturisit dorinţa craiului său 
de a păstra bunele relaţii cu padişahul în timpul 
domniei sale, a fiului său şi, dacă era cu putinţă, atit cît 
vor dăinui cele două puteri pe faţa pămîntului. Motivul 
de discordie îl constituie domnul Valahiei. Dacă era 
înlăturat acesta, atunci pacea n-ar mai fi fost turburată 
vecie. Cit îi priveşte pe leşii aflaţi în tabăra lui 
Ferdinand, Valahul le-a exagerat numărul. Craiului îi 
pare rău că s-a întîmplat ca supuşi de-ai săi să meargă 
împotriva sultanului, dat acest lucru s-a făcut fără 
ştirea lui. Lui Gritti i se arăta că în Polonia, şleahticii se 
bucură de toată libertatea şi regelui îi este greu să-i 
ţină în frîu. Oricum, numărul mic al răzvrătiţilor nu 
trebuie luat în seamă, deoarece întregul regat a 
respectat înțelegerile avute cu sultanul. 

Darurile lui Opalinschi dar şi purtarea Valahului 
l-au făcut pe Gritti să lucreze pe lîngă sultan în 
favoarea  leşilor. Solii domnului n-au izbutit să 
stinjenească, prin plingerile lor, încheierea unei păci 
perpetue între Polonia şi Poartă. Sultanul a înclinat 


spre această soluţie deoarece plănuia o mare 
campanie împotriva şahului Persiei, care încălcase 
hotarul împărăției încă din vara anului care trecuse. De 
aceea, nu i-a fost greu lui Gritti să demonstreze vina 
domnului român pentru toate tulburările începute în 
anul 1530, continuate în anii următori, ca şi atitudinea 
semeaţă a acestuia atunci cînd a încălcat toate 
poruncile padişahului privind păstrarea păcii cu leşii, 
dar şi încălcarea poruncilor pe care le primise de a se 
prezenta cu oastea lui în tabăra sultanului. Prin 
neastimpărul şi neodihna lui, Karabogdanul era un 
răzvrătit, care merita să fie pedepsit, nu să se bucure 
de îngăduinţa şi bunăvoința stăpiînului lumii. 

La începutul anului 1533 se încheia pacea 
perpetuă între înalta Poartă şi regatul polon. Toată 
zbaterea domnului de a destrăma alianța 
polono-otomană se dovedise zadarnică. Îi mai rămînea 
lui Rareş un licăr de speranţă: să-l prindă pe solul leah, 
să-i ia pergamentele cu turaua sultanului şi să amine 
cît se putea tratativele dintre cei doi vecini ai săi. 

Trimitea oameni să-i întindă curse solului leah 
încă de la trecerea munţilor din sudul Dunării; în taină, 
îi cerea noului domn al celeilalte ţări româneşti să i-l 
dea prins în schimbul unor mari daruri şi al sprijinului 
său (din păcate, ginerele său, Vlad, fostul domn, se 
înecase în Argeş, ca un netrebnic, în timpul unei 
vînători, iar locul lui era luat de un alt Vlad, numit şi 
Vintilă). 

Opalinschi, protejat de o gardă turcească 
numeroasă, a fost petrecut pînă la Dunăre, iar 
Vlad-Vintilă l-a primit în al doilea ceas al nopţii şi i-a 
arătat scrisorile lui Rareş. Vroia să se pună bine cu 
craiul Lehiei pentru a-l sprijini pe lîngă sultan ca să-l 
întărească în domnie. Îi era mai drag scaunul decît 


interesele creştinătăţii şi proiectele îndrăzneţe ale 
domnului de peste Milcov îl făceau să-l cuprindă un soi 
de ameţeală. De aceea, s-a îndreptat către cei care-l 
puteau ajuta pe lingă Poartă, ferindu-se de orice act 
care i-ar fi supărat pe cei mari din Țarigrad. 

La Braşov, orăşenii l-au avertizat pe Opalinschi că 
Rareş le-a poruncit secuilor să-l prindă. Să meargă deci 
cu mare fereală. Călăreţi de-ai domnului, din cetăţile 
aflate în Transilvania, îi pîndeau de asemenea drumul. 
A ajuns cu greu la Mediaş, dar aici a trebuit să stea 
închis între zidurile cetăţii, deoarece românii îl pîndeau. 
Nu s-a mişcat pînă nu i-a venit în ajutor Emeric 
Balassa, omul lui Gritti, cu 500 de călăreţi; s-au mai 
adăugat şi două sute de orăşeni înarmaţi şi aşa, păzit 
de aceştia dar şi de alţi oşteni veniţi de la Cluj, a reuşit 
să ajungă în acest oraş şi de aici la Gilău, unde-l lua în 
primire episcopul Transilvaniei. 

Cu bani mulţi, unul din viziri le arăta solilor lui 
Rareş că sultanul şi-a întors faţa de la domnul lor, ceea 
ce însemna că la prima ocazie padişahul va face tot 
ce-i stă în putinţă, ca să-l înlocuiască pe Rareş. Gritti se 
străduise să-l aducă pe sultan la această hotărire. 

Dar, deocamdată, sultanul plecase spre Persia. 
Poate că norocul lui cel prost să-i aducă o mare 
înfrîngere sau o boleşniţă, ceva care să-l facă să 
ajungă în lumea celor drepţi cît mai repede cu putinţă. 
Peste un an începea războiul dintre Lehia şi moscovit. 
Deşi duceau tratative pentru a se ajunge la o 
împăcare, domnul nu vroia pacea decit în schimbul 
Pocuţiei. De ce se încăpăţina măria sa în această 
hotărîre, era un lucru pe care lon nu reuşea să-l 
înţeleagă. Ţara îşi văzuse de nevoile ei pînă atunci şi 
fără cele citeva sate de ruteni; se putea descurca şi de 


acum încolo fără ele, dar Rareş prefera să transforme 
acest pămînt în pustiu decit să renunte la el. 

Ce-i căşunase domnului această vrăjmăşie pe 
care n-o putea stinge nimic? 

Impotriva leşilor nu se putea merge, chiar dacă 
erau încurcaţi în războiul cu moscoviţii, deoarece o 
nouă primejdie se anunţa în sudul Dunării: papistaşul 
de Gritti. Acesta se pregătea să treacă iarăşi prin ţările 
noastre. Umblau zvonuri că ar dori să-i ia locul craiului 
lanăş, iar pe cei doi feciori ai săi să-i facă domni în 
Valahia Superioară şi în Valahia Inferioară, adică în 
Moldova şi Muntenia. Mai mult, în Lehia, Gritti l-ar fi 
vrut crai pe Laschi, mare şleahtic, care se amestecase 
în toate apele politiceşti ale vremii. 

Pentru a afla cît adevăr cuprind aceste zvonuri, 
Rareş l-a trimis pe fratele său vitreg, Toader Bubuiog, 
în cealaltă ţară românească. Oamenii săi de încredere, 
şi printre aceştia se afla şi Mateiaş vistierul, erau 
trimişi peste munte ca să arate craiului lanăâş, lui 
Ştefan Maelat şi saşilor din marile cetăţi de unde vine 
primejdia pentru toţi. 

Braşovenii nu i-au deschis porţile iscusitului 
venețian, iar uciderea episcopului Czibak, în urma 
uneltirilor şi a poruncilor lui Gritti, i-a făcut şi pe cei 
mai şovăitori să se ridice împotriva omului care 
urmărea să-i supună pe toţi, Porții. Maelat şi Bubuiog 
i-au luat urma spre Mediaş, iar Efrem Hurul le venea 
degrabă în sprijin cu alte 12 000 de călăreţi. 

Gritti a înţeles prea tirziu că îndrăzneala lui 
depăşise anumite limite. Crezuse că autoritatea 
sultanului era suficientă pentru a îngenunchea cu 
uşurinţă mai mulţi domni şi principi, dar se înşelase 
amarnic. S-a închis în cetatea Mediaşului în aşteptarea 
ajutoarelor pe care le-a cerut paşalelor de la Dunăre, 


fără să ştie că oamenii trimişi pentru o asemenea 
treabă n-aveau să vadă apele marelui fluviu. Cînd 
oştile lui Maelat şi Bubuiog au început să bată zidurile 
Mediaşului, orăşenii, de teamă să nu le fie arsă şi 
prădată cetatea, l-au silit pe venețian să iasă şi acesta 
şi-a încredinţat viaţa oamenilor lui Rareş, care n-au 
vrut să-l primească, trimiţindu-l lui Maelat. Acesta l-a 
dat pe mîna lui Chendi Frențiu care i-a retezat capul, 
faptă care i-a adus dregătoria de vicevoievod al 
Transilvaniei. Cei doi copii ai lui Gritti au fost duşi de 
Hurul în Moldova, iar de acolo Rareş i-a trimis în 
Transilvania. Au pierit pe drum, în secuime. Unii 
vorbeau că uciderea lor s-a făcut la porunca domnului, 
alţii că la aceea a voievodului Transilvaniei. Oricine a 
fost, rar s-a văzut o cădere atit de năpraznică aşa cum 
s-a întîmplat cu casa lui Gritti. S-a întors în țarină în 
numai cîteva zile unul dintre cei mai puternici oameni 
ai vremii. 

Craiul lanăş a trimis solie către marele vizir care 
se afla la Țarigrad arătînd că vinovat de toate este 
„Românul”, iar Rareş deplingea, prin oamenii săi, 
pieirea unui asemenea om, cum fusese guvernatorul, 
din pricina unor răi, care se oploşiseră la curtea 
craiului. 

Teama tuturor era însă mare. Uciderea lui Gritti 
era semn de răzvrătire împotriva autorităţii Porții. De 
aceea, au ajuns la încheierea că numai o strinsă 
alianţă îi poate salva. Craiul Ferdinand, mulţumindu-se 
deocamdată numai cu Ungaria de Sus, a intrat şi el în 
această alianţă. Inima acestei alianţe erau cei trei 
voievozi români, iar Rareş depusese cele mai mari 
străduinţe pentru realizarea ei. 

lon Movilă urmărea cu pasiune aceste schimbări, 
începuse să-l prindă acest joc al mişcărilor politice. 


înţelegea acum că cea mai grea şi mai plină de 
răspundere activitate pe care o poate desfăşura un om 
este activitatea politică. Ea cere o încordare a tuturor 
darurilor pe care le avea un principe, fie că le căpătase 
de la natură, fie că le agonisise prin învăţătură. Un 
principe trebuie să cunoască bine legile şi obiceiurile 
unei ţări, iar acestea sînt aşa de multe încît cu greu pot 
fi cuprinse de mintea unui singur om. El trebuie să-şi 
cunoască supuşii ca să-i poată utiliza în folosul său şi al 
ţării, iar oamenii sînt atit de diferiţi ca fire şi 
înţelepciune! | se cere să întrevadă cum se vor 
desfăşura evenimentele, or această putere de 
pătrundere este întimpinată de greutăţi aproape de 
netrecut. Faptele sînt atît de multe şi de încilcite şi, pe 
deasupra, cursul lor poate fi schimbat de întîmplări 
neprevăzute, încît numai o minte deosebită şi un simţ 
pe care puţini îl au, îl pot călăuzi în acest hăţiş. 

li era limpede că meseria de domn era de departe 
cea mai grea, iar dacă cineva a izbutit s-o facă aşa 
cum se cuvine, numele lui a cîştigat o faimă 
nepieritoare, aşa cum s-a întîmplat cu Ştefan cel Mare. 
Stind mai mult în prejma domnului şi bucurîndu-se de 
încrederea acestuia, lon înţelegea cît de complicate 
erau îndatoririle unui principe şi îşi da seama că îl 
judecase greşit pînă atunci, numai în lumina cîtorva 
fapte pe care le cunoştea el. Ca oricare alt om, domnul 
era supus greşelilor, iar ca stăpîn avea infinit mai 
multe şanse de a greşi în felul în care-i judeca pe unii 
oameni, sau în alegerea politică făcută la un moment 
dat. Chiar înfringerea de la Obertyn n-o mai punea 
numai pe seama domnului, aşa cum o făcuse îndată 
după luptă. 

O ploaie repede, în ajun, desfundase drumurile şi 
potecile, Dornele se umflaseră şi surpaseră totul în 
cale, încît ceata mare de călăreţi care năzuiau dincolo 
de munte, peste Bîrgău, spre Năsăud, trebuia să 
meargă cu mare băgare de seama şi numai unul în 
spatele celuilalt. Ar fi fost mai nimerit, pentru că 
drumul era mai bun, s-o apuce spre Bistriţa, dar de un 
an de zile intrase dihonia între transilvăneni şi 
bistrițeni; iarăşi nu mai vroiau să asculte de măria sa, 
Petru Rareş. Craiul lanăş dovedise de data aceasta, 
fără să mai ascundă nimic, că nu-i place amestecul 
domnului de peste munţi în Transilvania. Prea era 
mare puterea acestuia şi cu primejdie. Locuitorii din 
ţara Lăpuşului se alipiseră, fără să ceară îngăduinţa 
nimănui, de cetatea Ciceului unde se afla pîrcălabul lui 
Rareş, pentru că erau de aceeaşi lege şi vorbeau 
aceeaşi limbă ca şi noul lor stăpiîn. Tot colţul de 
miazănoapte şi răsărit al ţării se afla acum în puterea 
domnului Moldovei. Dacă maramureşenii ar fi fost 
cuprinşi de aceeaşi nebunie, însemna că jumătate din 
ţară ar fi intrat sub stăpînirea lui Rareş. 

De aceea, craiul lanăş l-a numit pe Ştefan Maelat 
voievod, ştiindu-l vrednic şi ambițios. Ca să ajungă cit 
mai sus, acest valah se lepădase de legea lui şi se 
făcuse papistaş. Craiul nu numai că i-a îngăduit, dar i-a 
cerut ca stăpînirea lui să se întindă asupra ţării întregi. 
Ceea ce însemna că avea mină liberă ca să-i lichideze 
pe ferdinandişti, care încă erau puternici la Sibiu şi 
abia aşteptau clipa potrivită pentru a se întări la 
Braşov, Sighişoara, Mediaş şi alte locuri, dar şi asupra 
secuilor care ascultau de Rareş. Cît priveşte cetăţile 


acestuia din Transilvania, se puteau găsi, cu timpul, căi 
pentru a ajunge şi în stăpînirea lor. 

În loc să-i fie recunoscător, deoarece domnul 
român îl făcuse pe lanăş crai în Transilvania, acesta se 
ridica împotriva fostului său aliat. Dar Rareş nu 
înţelegea să piardă orice stăpinire şi influenţă în 
această ţară. 

Marele vistier Mateiaş, cel care conducea ceata 
de călăreţi ce se îndrepta spre Năsăud, îi explica lui lon 
Movilă, care-l însoțea, că, pentru domn, Transilvania 
reprezenta cheia oricărui succes în lupta împotriva 
puterii otomane. Cele două Valahii din afara Carpaţilor 
aveau oşteni buni şi numeroşi, dar nu se găseau 
nicăieri ca în Transilvania locuri tari pentru a te apăra. 

— Pentru asta, era de părere Movilă, ar trebui ca 
toate cele trei ţări să-şi dea mina şi să-şi unească 
puterile. 

— O treabă care întîmpină multe greutăţi... 

— Fiind trei domnii deosebite... 

— Nu-i vorba numai de domnii, ci de alte greutăţi 
şi mai mari. Măria sa ştie că sultanului îi e teamă de 
puterea celor trei ţări, dacă ar fi unite, şi de aceea s-ar 
ridica împotriva oricui ar încerca să devină singur 
stăpinitor al lor. Acest lucru nu-i convine nici craiului 
Ferdinand. 

— Din cite înţeleg, craiul de la Viena caută 
prietenia domnului nostru. 

— O caută, pentru că ar vrea să devină stăpin şi 
el în Transilvania, dar cu ajutorul măriei sale. 

— Atunci cum o să putem noi împăca dorinţa 
domnului cu năzuinţa craiului? 

— Mai întîi că noi nu trebuie să-i arătăm solului 
acestuia care sînt adevăratele gînduri ale măriei sale. 
Sultanul, din cite se ştie, i-a biruit pe perşi şi 


se-ntoarce la Țarigrad. Ochii şi poftele lui s-au şi 
îndreptat iarăşi spre Europa. Ceauşul care a venit la 
curtea domnului nostru, i-a cerut măriei sale să 
pornească cu 6000 de călăreţi, prin Maramureş, 
pentru a pune stăpinire, cu ajutorul a 3000 de 
transilvăneni şi 4 000 de munteni, pe ţinuturile care se 
întind din Dunăre şi pînă în munţii care despart Lehia 
de împărăţia neamţului. Pentru o ispravă ca asta, 
sultanul i-a făgăduit domnului că va stărui pe lîngă 
craiul Jigmont ca să-i dea Pocuția şi, pe deasupra, vor fi 
uitate toate cîte s-au petrecut în legătură cu Gritti. 

— Făgăduieli cum nu se mai poate de 
ademenitoare! 

— E adevărat, numai că măria sa nu se încrede în 
ele. 

— Are temeiuri pentru asta? 

— Are. Şi de nu le-ar avea, este doamna care să i 
le înfăţişeze. Să nu uiţi că această femeie are o minte 
deosebită, o mare ambiţie, că se trage din neam de 
despoţi, neam care s-a prăpădit în lupta cu Semiluna. 
Se pricepe să facă copii, ca orice muiere, dar mai mult 
ştie ce se petrece pe lume, cunoaşte bine faptele care 
s-au întîmplat nu cu multă vreme în urmă şi caută să le 
găsească un rost în felul în care ele s-au desfăşurat. De 
la ea, şi din hrisoavele pe care le are, domnul a 
desprins bine istoria grecilor şi cum împărăţia 
împăratului Constantin s-a prăbuşit fiind cotropită de 
puterea otomană. 

— Ce legătură are căderea împărăției greceşti cu 
cele făgăduite de sultan, domnului? 

— Pentru cine priveşte lucrurile numai pe 
deasupra, nu are. Dar doamna Elena-Ecaterina, 
povestind cum au căzut toate crăiile din sudul Dunării 
sub stăpînirea otomană, arată ca făgăduiala de astăzi 


făcută de sultan nu trebuie ţinută miine, oricum nu 
trebuie ţinută de urmaşul său, dacă nu este spre 
folosul împărăției lor. Un lucru este limpede din cele 
spuse de doamna noastră: Turcul a jurat şi are 
legămiînt cu Allah ca să întindă credinţa acestuia pe 
toată faţa pămîntului. În ochii lui, această credinţă este 
cea mai bună, cea mai dreaptă şi cea mai folositoare 
omului, de aceea ea trebuie răspîndită prin orice 
mijloace. 

— Chiar dacă cei de altă lege se împotrivesc? 

— Cu atit mai mult. Omul, fiinţă slabă şi 
şovăitoare nu-şi dă seama, spun ei, care este calea cea 
dreaptă spre izbăvire. Este uneori, nevoie să-l faci să 
înţeleagă... 

— Adică să-i bagi în suflet şi în minte, cu parul sau 
cu ascuţişul săbiei ceea ce unora li se pare că este 
bine... 

— Cam aşa... 

— Şi cine chezăşuieşte că ceea ce ei văd că e 
bine şi drept este cu adevărat aşa? 

— Credinţa lor. 

— Dar şi ceilalţi au o credinţă. Şi este atît de greu 
să încapă pe lumea asta două credinţe sau chiar mai 
multe? 

— Se vede că-i foarte greu. Cei care au puterea 
năzuiesc spre mai multă putere, lăcomia creşte din 
lăcomie şi iată că mereu se ivesc oameni cărora nu le 
ajunge pămîntul şi ca să-l poată cuprinde au nevoie de 
un imbold, iar acest imbold este credinţa... 

— Biată fiinţă umană, şi nu se gindesc nici o clipă 
că fiecare în parte, cînd se întoarce în ţărină, n-are 
nevoie de mai mult pămînt decit cel pe care-l cuprinde 
umbra lui de amiază? 


— Puterea este cea mai primejdioasă amăgire 
care cuprinde mintea omenească şi în numele ei orice 
crimă se schimbă în fapt de binefacere sau miîntuire. 

— Şi cum îşi închipuie măria sa că poate lupta 
împotriva unei asemenea hidre? 

— Tot prin credinţă. Este convingerea lui şi a 
doamnei că numai astfel poate fi salvată ţara noastră 
şi creştinătatea răsăriteană. În ultima vreme zidarii, 
pietrarii şi zugravii noştri au mai mult de lucru aşa cum 
n-au avut poate niciodată. Repară, ridică din nou şi 
aştern pe pereţii de dinafară şi pe cei dinlăuntru cele 
mai frumoase zugrăveli pe care le poate închipui darul 
şi priceperea lor. Celor veniţi de la Athos li se dau bani 
dar şi hrană ca să poată menţine, la rîndul lor, flacăra 
vie a credinţei neamurilor aflate sub puterea islamului 
printre care se află şi neamul doamnei. Doamna nu 
osteneşte şi îndeamnă şi pe celelalte femei care se află 
în preajmă-i ca să brodeze aere, epitafuri şi alte lucruri 
de podoabă care să dea strălucirea cuvenită lăcaşului 
în care credinţa este împărtăşită oamenilor. Pe ascuns, 
prin monahi, se trimit bani la Liov spre ajutorarea celor 
de acolo. 

— Nu sînt prea apăsătoare pentru o ţară mică, 
aşa cum este Moldova, atitea cheltuieli care-i depăşesc 
hotarele? 

— Măria sa nădăjduieşte că şi alţii se vor ridica în 
apărarea credinţei. 

— Leşii nu vor să ridice un deget, nemţii se ceartă 
şi sînt dezbinaţi tocmai din pricina credinţei, unde să 
găseşti sprijin într-o lume sfişiată de propria-i 
neputinţă? 

— Privirile domnului se-ndreaptă spre Mosc. Poate 
că l-ai cunoscut pe Vasca Merţalov, rusul ce se află-n 
slujba măriei sale. De la el a încercat să afle ce se 


petrece în ţara de la miazănoapte şi multe nădejdi se 
leagă de ea. 

— Este adevărat că fără credinţă, fără o anumită 
credinţă, nici o putere nu poate sta în picioare. Dar 
credinţa nu este de-ajuns, pe lîngă ea se cere şi 
altceva. 

— N-ai nici o grijă. Domnul se gîndeşte la toate. 
Sînt şi alte pîrghii pe care se sprijină puterea unui 
principe. Una dintre ele este dreapta cîrmuire. 

— Care nu-i prea dreaptă la noi... 

— judeci lucrurile numai ca mare boier. Cunosc 
gîndurile şi năzuinţele voastre spre mai multă putere. 
În acest loc este nepotrivirea dintre îndatoririle unui 
domn drept şi dorinţa celor mari care urmăresc să 
devină mai puternici decît domnul. 

— Nu crezi, domnia ta, că domnul îşi pleacă 
privirile prea mult asupra celor mărunți şi nevoiaşi? 

— Este adevărat, dar n-o face nedreptăţindu-i pe 
cei puternici. Domnul trebuie să fie neclintit în 
împărţirea dreptăţii, pentru că dreptatea este aceeaşi 
şi pentru cel bogat ca şi pentru cel sărac. Nu se cuvine 
unui principe să încline balanţa dreptăţii în favoarea 
cuiva numai pentru că este bogat, deoarece atunci nu 
mai este nici o dreptate. 

lon îşi da seama că Mateiaş are dreptate şi, totuşi, 
după părerea lui, domnul trebuie să se sprijine pe cei 
puternici, mila lui trebuie să se reverse mai întîi asupra 
acestora. 

— Măria sa, spuse marele vistier, nu gîndeşte aşa 
şi nici nu poate s-o facă, fiind pe deplin încredinţat că 
cei mari şi puternici sînt o primejdie nu numai pentru 
scaunul domnesc, aşa cum s-a vădit cînd cu ridicarea 
boierilor împotriva nepotului său, Ştefăniţă voievod. 
Tot cei bogaţi şi puternici au pierdut împărăţia 


Ţarigradului. Măria sa spune că stă scris cum că nobilii 
greci au trădat şi au vîndut împărăţia, cu judecăţile lor 
nedrepte şi asuprirea creştinilor. Bogăția înseamnă 
lenevie, pentru că cel bogat caută să se bucure de 
averea lui şi nu se mai îngrijeşte şi de alte nevoi ale 
ţării. Aşa şi grecii, s-au lenevit şi l-au îndepărtat pe 
împărat de la treburile ostăşeşti prin vrăjile şi ereziile 
lor. Din pricina lor, împărăţia grecească, credinţa 
creştină şi frumuseţea bisericilor au ajuns toate sub 
stăpînirea păgînului. Din trufaşi cum erau au ajuns robi 
din pricina netrebniciei lor. lată de ce măria sa este 
împotriva celor avuti. 

— Eu nu ştiu cum a pierit împărăţia grecească, 
dar ştiu un lucru: În ţara asta a noastră, cei care au dus 
greul luptelor de cînd s-a pomenit ea, au fost boierii. 

— Îi uiţi pe răzeşi şi chiar gloatele. 

— Nu-i uit, dar la orice chemare a răspuns mai 
întîi oastea de curteni, oastea cea mică a boierilor. Ştii 
şi domnia ta care-i alcătuirea noastră ostăşească, nu-i 
nevoie s-o înfăţişez eu acum. Gloatele au mers numai 
atunci cînd era mare nevoie. Deci, mila domnului se 
cuvine să se reverse întîi asupra celor care şi-au pus 
capetele şi averea pentru domnie. 

— Dar tot aceştia s-au ridicat, au uneltit şi vor 
unelti împotriva domniei. 

— Eu şi domnia ta am uneltit noi ceva împotriva 
unuia dintre domnii noştri? Şi nu înţeleg, a continuat 
lon abia stăpinindu-şi miînia, domnia ta te ridici 
împotriva cinului din care faci parte? 

— Eu nu mă ridic împotriva nimănui, îţi spuneam 
doar ce gîndeşte domnul. Măria sa vede că numai 
judecata cea dreaptă poate să miîntuiască o împărăție, 
sau o ţară. Judecăţile strimbe ale grecilor au dus la 
prăbuşirea Ţarigradului, în schimb puterea 


otomanicească creşte necontenit fiindcă Mahmed 
sultanul a fost un împărat înţelept şi drept, măcar că 
este păgin, iar sultanul de acum, după cite se spune, 
este un vrednic urmaş al aceluia. Sub stăpînirea lui a 
crescut şi mai mult puterea împărăției, s-a lăţit în toate 
părţile şi sultanul însuşi se îngrijeşte ca legiuirile să fie 
drepte şi bune. 

— Şi numai cu judecăţile drepte se ţine şi creşte 
puterea unei împărăţii? 

— Nu numai cu ele. Măria sa ştie că puterea unui 
stăpîn stă şi în oştenii pe care-i are şi în vistieria lui. 
jJudecăţile să fie făcute drept şi de oamenii domnului, 
iar nu de boieri, aşa cum li se pare lor că trebuie 
făcute. Banii din judecăţi să meargă în vistieria 
domnului ca şi celelalte venituri ale ţării. Cu cît vistieria 
este mai bogată cu atit este mai mare puterea 
domnului. Avînd bani, domnul îi poate răsplăti pe 
oşteni pentru destoinicia şi credinţa lor. Căci, spune 
măria sa, „să-l ţii pe oştean cum creşti un şoim şi 
întotdeauna să-i veseleşti inima şi să nu-i îngădui să fie 
supărat cu nimic”. 

— Dacă nu greşesc, în urma celor trăite de noi toţi 
în ultimii ani, şi în privinţa oştilor au loc mari prefaceri. 

— La ce te gindeşti? 

— La pixidari, la puştile lor şi la felul lor de a fi. Ei 
nu mai sînt aşa cum erau vechii oşteni, au devenit 
nişte meseriaşi care se tocmesc şi merg cu cine-i 
plăteşte mai bine. De unde să-i luăm noi pe pixidari şi, 
mai ales, de unde atiţia bani ca să-i tocmeşti? 

— Să ştii că măria sa s-a gîndit şi la asta. El îşi 
pune nădejde în lupta împotriva puterii sultanului, în 
împărăţia Moscului. Crede măria sa că ţarul este în 
stare să ridice 20000 de oameni cu puşti, iar o 
asemenea oaste este mai tare ca una de 100 000 de 


oameni fără. Mai trage nădejde că şi craiul Ferdinand 
poate face multe în această privinţă şi rostul drumului 
pe care-l facem tocmai ăsta este. 

Chiar dacă nu-i erau pe plac toate ce le spunea 
marele vistier, lon Movilă se dumirea în legătură cu 
multe purtări ale domnului, al căror înţeles îi scăpaseră 
pînă acum. S-au oprit la Ciceu pentru odihnă dar şi 
pentru a lăsa piîrcălabului poruncile măriei sale. Au 
pornit-o după aceea spre Oradea unde au ajuns la 
timpul potrivit ca să-l întilnească pe trimisul 
împăratului Sfîntului imperiu romano-germanic, Carol 
al V-lea. Era pentru prima dată cînd lon făcea parte 
dintr-o solie. Şi nu era o solie obişnuită. Mateiaş 
împlinise de mai multe ori asemenea misiuni, dar cea 
de acum presupunea taină şi credinţă mai mult ca 
oricînd. Măria sa dorea să afle care sînt gindurile 
craiului Ferdinand în legătură cu lupta împotriva 
Semilunei ce putere are şi cît se poate sprijini pe 
fratele său, împăratul Carol al V-lea. 

— Ca să pornească împotriva Porții, domnul îi 
ceruse craiului prin Petre Gerendi să-i dea 5 000 de 
oameni ca să pună stăpinire temeinică pe cetăţile 
Bistriţa şi Braşov. Domnul nu-şi mărturisise faţă de 
nimeni adevăratele sale ginduri, dar Mateiaş ştia că 
ceea ce dorea măria sa ar fi fost stăpînirea asupra 
Transilvaniei, fireşte, în numele craiului. De altfel, 
domnul se arătase gata să recunoască suzeranitatea 
craiului şi să fie socotit principe al împărăției. Stăpîn 
peste cea mai mare parte a Transilvaniei, el ar fi avut o 
putere şi mai mare decit cea pe care o avea acum şi 
cum ţara lui se afla departe de inima împărăției, era 
limpede că libertatea lui nu ar fi fost ştirbită cu nimic. 
Principii nemți care se aflau înlăuntrul împărăției 
îndrăzneau să se ridice împotriva împăratului, ceea ce 


însemna că puterea acestuia nu era chiar atît de mare 
şi nicidecum apăsătoare nici măcar în Germania. Cu 
atit mai mult împăratul n-ar fi avut cum să-l facă pe 
domnul Moldovei să-i fie supus, decît în măsura în care 
acesta îl recunoştea, atunci cînd vroia, suzeranitatea. 
În schimbul acesteia, împăratul s-ar fi simţit îndatorat 
să-l sprijine pe principele său împotriva oricărui 
duşman. 

Solul împăratului, episcopul Lund, era un om 
subţire la trup, înalt, cu faţa puţin ascuţită. Avea ochi 
sfredelitori şi din felul cum îşi alegea vorbele, se vedea 
că este stăpinul unei mari înţelepciuni. 

lon a fost nelipsit de la întîlnirile dintre episcop şi 
Mateiaş. Preasfinţia sa a arătat mare interes pentru 
Moldova şi domnul acesteia, dorind să afle cît mai 
multe lucruri. Vroia să ştie care este puterea domnului 
asupra supuşilor şi a fost mulţumit cînd i s-a spus că 
puterea domnului nu este mărginită de nimeni. Mateiaş 
vistierul i-a arătat apoi că oastea ţării este foarte 
numeroasă şi oamenii sînt viteji din fire, lucru pe care 
episcopul îl ştia şi din altă parte. Ţara Moldovei era 
îmbelşugată şi în pămîntul şi pe pămîntul acesteia se 
aflau tot felul de bogății. Aşezarea ţării era potrivită 
pentru a porni de aici, pe drumul cel mai scurt, 
împotriva Ţarigradului. 

Domnul nu avea nevoie de bani. Era un lucru bun, 
deoarece, se înţelegea din spusele preasfinţiei sale, 
banii se găseau greu, foarte greu. Măria sa avea 
nevoie de cîteva mii de oameni: cinci, chiar şi patru dar 
să fie oşteni cu puşti. Episcopul îl asigura pe marele 
vistier că dorinţa cea mai fierbinte şi grija statornică a 
împăratului era aceea de a scăpa creştinătatea de 
primejdia păgină şi de a instaura pe cuprinsul ei 
dreapta credinţă. 


Marele vistier a lăudat în cuvinte adeseori foarte 
frumoase această năzuinţă a preaînălţatului împărat şi 
era convins că domnul său va primi cu mare bucurie o 
asemenea veste. 

Au fost descusute toate legăturile dintre ţările 
Europei şi marele vistier a dovedit o cunoaştere exactă 
a acestora şi o mare pătrundere a treburilor politiceşti. 
Şi atunci cînd i s-a părut că este momentul potrivit, a 
adus iarăşi vorba de acele mii de pixidari de care ar fi 
avut nevoie domnul său pentru a apăra cu succes 
creştinătatea. 

Episcopul l-a încredințat că-i va prezenta 
împăratului această dorinţă a domnului. Numai că 
vroia să ştie ce planuri avea măria sa în legătură cu 
duşmanul care-i ameninţa deopotrivă pe toţi şi mai 
ales stăpinirile împăratului din Mediterana: Italia şi 
Spania. 

Mateiaş i-a arătat episcopului că domnul său 
făgăduieşte şi poate să vină în ajutorul împăratului cu 
40 000 de moldoveni, cu 20 000 de transilvăneni şi 
25 000 de munteni. Cu cei 15 000 de oameni pe care 
i-ar trimite craiul Ferdinand, s-ar putea merge chiar şi 
asupra Ţarigradului. 

Preasfinţia sa a căzut pe ginduri şi, după cîteva 
clipe de chibzuinţă, l-a întrebat pe Mateiaş în ce 
calitate poate domnul său să ridice pe oştenii care nu 
erau din Moldova. 

— Ca principe creştin care recunoaşte puterea 
fără margini a împăratului, a răspuns pe loc marele 
vistier. 

S-au despărţit cu făgăduiala că fiecare va înfăţişa 
stăpinului său cele discutate şi cu nădejdea că în cele 
din urmă, creştinătatea, măcinată dinlăuntru de eretici 
şi ameninţată din afară de o putere care creştea 


mereu, năzuind să cuprindă toată lumea, îşi va găsi 
unitatea de credinţă ca să poată înfrunta orice 
primejdie. 

Scriindu-i împăratului, episcopul nota, 
referindu-se la marele vistier: „Am încheiat cu omul 
acesta mare prietenie şi am hotărit să ne scriem unul 
altuia. În adevăr, e un om foarte modest, foarte bun şi, 
pe lîngă aceasta, foarte prudent şi destul de cumpănit 
în afacerile sale, aşa cum n-aş putea găsi altul în acest 
regat”. 

În timp ce călărea în drum spre casă, marele 
vistier s-a întors la un moment dat către lon şi i-a spus, 
zimbind: 

— Ai văzut cîtă grijă purta episcopul, 
Transilvaniei? 


XX 


Din prima solie la care a luat parte, lon a înțeles 
că nu numai credinţa îi împinge pe anumiţi principi ca 
să pornească împotriva Turcului. Deşi față 
bisericească, episcopul de Lund avea în vedere, în 
primul rînd, soarta Transilvaniei pe care o dorea craiul 
din Viena pentru sine. 

Cu nici unul dintre boierii cu care a discutat nu s-a 
putut lămuri încăpăţinarea domnului de a cîştiga cu 
orice preţ Pocuția. Sultanul începuse pregătiri de război 
şi nu era de mirare să pornească cu toată urdia 


împotriva Moldovei. Craiul Ferdinand se străduia să 
facă pace între Jicmont şi Rareş, iar ultimul primea 
propunerile craiului cu condiţia să i se dea Pocuția. Nici 
o ameninţare nu l-a putut clinti din această hotărire. 
Uneori, gîndea lon, oamenii aleargă în întimpinarea 
propriei lor pierzanii. 

Cînd solii craiului Ferdinand i-au arătat că Jicmont 
mai degrabă va ridica 70000 de oameni ca să 
zdrobească Moldova decit să cedeze o provincie din 
regat, măria sa a ris şi l-a întrebat pe marele vistier: 

— Mateiaş, ciîţi galbeni încap într-o oală? 

— O mie, măria ta. 

— Cînd o avea craiul Jicmont şaptezeci de oale cu 
bani, a grăit domnul solilor nemți, atunci va avea şi 
şaptezeci de mii de oşteni. Şi nu mă tem de puterea 
craiului, pentru că de va da Dumnezeu să fiu înfrînt, 
aceasta se va întîmpla fiindcă m-am luptat cu un crai 
puternic şi mare, iar de voi cîştiga eu, cu atît mai mare 
va fi ruşinea măriei sale pentru că a fost bătut de 
domnul unei ţări mici, cum este ţara mea. 

În luna lui aprilie 1537, oastea de curteni trecu în 
Lehia şi jefui nestingherită ţinuturile de margine. lon îşi 
da seama că în inima lui n-a mai rămas nici o umbră 
din drojdia răzbunării care-l stăpiînise o vreme după 
moartea Cîrstinei. Dacă i s-ar fi ivit atunci un prilej ca 
să pătrundă în ţara vecină, ar fi fost în stare să 
pîrjolească totul, deoarece în ochii săi Lehia toată nu 
făcea cît o dragoste. Ura şi pasiunile lui s-au tocit însă 
cu timpul. N-o uitase şi nici n-avea cum s-o uite, clipele 
petrecute cu ea şi ceea ce-i dăruise nu se mai puteau 
întîlni şi căpăta de aiurea. Se dusese o parte din el ce 


nu se mai putea împlini. Visînd-o, se trezea uneori şi 
cînd îşi dădea seama că nu se mai pot întoarce unele 
lucruri simţea cum îl zdrobeşte neputinţa şi durerea. 
Dar fiinţa noastră netrebnică are putinţa de a trece 
peste orice încercare, chiar dacă toată viaţa o vei purta 
în suflet ca pe o povară care nu-ţi va mai îngădui 
niciodată să fii fericit pe deplin. Acum nu mai vroia 
moarte pentru moarte, îşi făcea datoria mergînd acolo 
unde-l trimitea domnul său. 

Încercările de împăcare n-au avut succes şi în 
luna noiembrie a aceluiaşi an, citeva mii de leşi prădau 
o parte din Ţara de Sus. Drept răspuns la începutul 
lunii ianuarie, din anul următor, oastea domnească 
trecea iarăşi hotarul. Au hălăduit ai noştri pe unde au 
vrut, fără nici o sminteală şi cînd se întorceau spre 
casele lor, la sfîrşitul lunii, înainte ca oastea să fie 
slobozită, venea vestea că leşii, gătindu-se de război, 
le-au luat urma şi se apropiau de apa Siretului. La 1 
februarie, chiar pe malul Siretului, cele două oşti se 
aflau faţă-n faţă. Ai noştri au atacat cu atita vitejie şi 
aşa i-au strîns pe leşi, încît la două ceasuri de cînd 
începuse lupta, acestora nu le mai era gindul la arme, 
ci la fugă. Şi dînd în Siret, mulţi s-au înecat, mulţi au 
fost tăiaţi şi împunşi, încît au pierit mai mult de două 
mii într-acel război, fără a mai pune la socoteală pe cei 
robiţi sau răniţi. Au pierit atunci şleahtici de seamă ca 
Venghischii, Pileţchii, iar pe Vlodec l-au prins viu ca şi 
pe mult alţii mai puţin cunoscuţi. 

Odată cu venirea primăverii, iscoadele îl informau 
pe domn că pe cîmpia Adrianopolului se stringe o mare 


oaste şi din cele culese de ei ar reieşi că sultanul va 
porni cu toata puterea asupra Moldovei. 

Din stepele răsăritului veneau veşti că tătarii de la 
Crîm sînt în fierbere. lon era copleșit de cite treburi i le 
arunca pe umeri domnul sau marele vistier. Trebuia 
aduse arme, silitră şi sîirmă pentru zale din 
Transilvania. Se purtau solii cu toţi vecinii pentru a-i 
convinge să trimită ajutoare grabnice. Primejdia se 
ridica amenințătoare din toate hotarele. După luptele 
din iarnă, craiul Jicmont ceruse adunări şleahticilor să 
voteze ridicarea unei mari oşti. Craiul dorea să încheie 
pentru totdeauna socotelile cu acest duşman care-i sta 
ca un spin în coastă. Odată cu veştile, unele mai rele 
ca altele, creştea şi îngrijorarea oamenilor. 

lon îi asculta pe unii, încerca să-i îmbărbăteze pe 
cei mai slabi, să le arate că domnul nu este singur cum 
s-ar crede, deoarece cei doi crai, lanăş şi Ferdinand, 
căzuseră la învoială şi se împăcaseră, teama de Turc 
fiind mai mare decit lăcomia lor. li era la îndemiînă să 
stea de taină cu boiernaşii sau chiar cu oamenii de 
rînd, pentru că aceştia spuneau deschis ce aveau pe 
inimă, fără sfială, în nădejdea că o miîntuire pentru ţară 
tot se va afla. 

Mult mai neplăcut era schimbul de vorbe cu unii 
mari dregători, Marele logofăt Toader, marele vornic 
Hurul erau oameni credincioşi faţă de domn şi nu se 
temeau de nimic. De va fi să piară pentru moşie aveau 
s-o facă fără să cricnească. Nici nu puneau în cumpănă 
faptele domnului. Mai erau şi alţii ca ei, dar printre cei 
mari se aflau şi unii a căror credinţă era şovăitoare. Nu 
o spuneau deschis, se fereau de cei pe care-i ştiau cu 
credinţă statornică faţă de domn, dar lon înţelegea că 
ei începuseră să urzească ceva împotriva domnului. 
Hîra chelariul şi lon Moţoc, pe care domnul îl făcuse 


sluger, începuseră să descurce nişte fire. lon se 
bucurase de faptul că prietenul său din tinereţe se afla 
acum în preajma domnului şi se puteau vedea în voie. 
Anii nu-i îndepărtaseră. 

Gîndurile lor de bărbaţi aflaţi în floarea vîrstei, îi 
apropia pentru că se potriveau în judecata faptelor, 
rareori deosebindu-se în ceva. De la Moţoc aflase lon 
că Mihul, hatmanul şi portarul Sucevei, pe care domnul 
îl ridicase din ţărină la cele mai de seamă dregătorii, 
şovăia ca şi Trotuşan, aflat în sfatul domnesc în loc să-l 
fi scurtat gidea de cite ticăloşii făptuise. 

Ca şi ei erau Crasnăş, şi lon s-a întristat cînd a 
aflat că şi Gliga, feciorul portarului Arbure, gîndeşte în 
acelaşi chip. 

— Aceşti boieri, îi spunea Moţoc, cred că domnul 
este de vină pentru tot ce se-ntimplă. L-a stîrnit pe 
sultan împotrivă-i în mai multe rînduri, s-a ridicat 
împotriva craiului Jicmont, acum stă rău şi cu craiul 
lanăş. Ţara este înconjurată numai de duşmani şi toate 
aceste necazuri care or să se abată asupra capetelor 
noastre i se datorează numai domnului. 

— Nu le este frică să cîrtească, înseamnă că 
uneltirile mers departe. 

— Nu ştiu dacă este adevărat şi nu avem nici o 
dovadă ca să-i poată trage cineva la răspundere. 

Trădarea dospea chiar lîngă scaunul domnesc. 
După lon, o asemenea încheiere era firească. În loc să 
se-ncreadă în cei mai de seamă oameni ai țării, domnul 
crezuse că-şi poate afla slugi credincioase între 
oamenii de neam prost, iar acum culegea ce a 
semănat. Ca să-i pedepsească pe cei bănuiţi fără a 


avea dovezile hicleniei ar fi fost primejdios în 
asemenea împrejurări. Era părerea marelui vistier şi 
lon credea şi el că puterea domnului sta acum în 
credinţa marilor boieri. 

Primejdia răsărea şi creştea de pretutindeni, şi din 
afară şi dinlăuntru. Cercul nenorocirilor ce aveau să se 
abată asupra ţării se strîngea din zi în zi şi din ce în ce 
mai ameninţător. 

Lui lon nu-i păsa de propria lui viaţă şi, la fel cu el, 
gîndeau mulţi. Soarta fiecăruia era hotărită de mai 
înainte. De va fi să moară acum, el nu se putea 
împotrivi. Dar nu de soarta lui îi era grijă. Ceea ce-l 
frămiîntă pe el şi pe alţii era ce-o să se întimple cu ţara. 
In faţa atitor duşmani va reuşi să scape fără a fi supusă 
de sultan sau sfişiată şi împărţită între craiul Jicmont şi 
Sultan? Va mai rămîne aici O domnie 
de-sine-stătătoare, cu sfat boieresc, cu oaste şi 
întreaga ei alcătuire de pînă acum, sau pămînturile vor 
fi luate şi împărţite timarioţilor de oamenii lui Suliman? 

In asemenea împrejurări era de dorit ca toţi să 
stea cu credinţă alături de domn, să încerce prin jertfa 
lor să salveze ce se mai putea salva. Domnul nu prea 
punea temei pe făgăduielile făcute de vecinii săi. 
Aflase de înţelegerea tăinuită dintre craiul lanăş şi 
Sultan. lanăş trebuia să facă în aşa fel încît să-i închidă 
domnului toate trecerile spre Transilvania, iar de va 
încerca să fugă într-acolo, să-l prindă şi să i-l trimită viu 
la Țarigrad. O nădejde îşi punea domnul în Jeronim 
Laschi, şleahticul cel mare, cel ce izbutise cu zece ani 
mai înainte să obţină coroana lui lanăş de la sultan. 
Acum Laschi trecuse de partea lui Ferdinand şi aduna 
oaste ca să-i vină lui Rareş într-ajutor. Trimisese vorbă 
ca domnul să se tragă cu oastea spre munte, dacă nu 
se putea împotrivi sultanului şi să treacă spre 


Maramureş, pe unde avea să-l întimpine el cu întărituri. 
Era un sfat bun şi se părea că va fi un aliat de nădejde, 
spre deosebire de cei doi crai, lanăş şi Ferdinand. 
Aceştia îl sfătuiau pe Rareş să se retragă în 
Transilvania, la nevoie şi aici fiind locuri tari, putea 
rezista pînă se adunau oşti îndestul ca să-şi recapete 
tara. 

Domnul ştia însă că nu poate avea încredere în 
lanăş, iar pe deasupra, supuşii săi erau învăţaţi să 
lupte pentru moşia lor, în locurile cunoscute de ei. Nu 
erau mercenari pe care să-i poţi plimba prin lume după 
voinţa stăpinului care-i plătea. 

Cele citeva mii de puşcaşi ceruţi lui Ferdinand se 
îndreptau spre Buda, nu spre Moldova. Ţara se afla, ca 
niciodată în trecutul său, singură, fără nici un sprijin de 
nicăieri. 

Veştile cele mai îngrijorătoare veneau din sudul 
Dunării. La Țarigrad, în mare taină, era proclamat 
„Războiul sfînt” pentru Moldova şi, pentru a opta oară 
de cînd se urcase pe tronul împărăției, sultanul 
Suliman lua conducerea marii urdii care se adunase la 
Adrianopol. La 8 iulie sultanul părăsea capitala, iar la 
25 urdia se punea în mişcare. Drumul pe care porneau 
achingiii, spahiii, arzapii şi ienicerii arăta limpede că 
telul acestei mari mişcări de oameni era Moldova. In 
cîteva zile, această uriaşă armată ajungea în sudul 
Dobrogei. 

Aflînd care este hotărîrea sultanului, Rareş a ţinut 
sfat în tabăra de la Roman, unde se afla strîinsă oastea 
cea mică. 

S-a hotărît să fie trimis sol în tabăra turcească, cu 
daruri pentru sultan şi rugămintea ca să nu atace 
Moldova. 


La 8 august, solul ajungea la Provadia unde-şi 
aşezase tabăra oastea otomană. Sultanul l-a primit 
într-un cort alb cu un fel de încrengături de culoare 
verde şi ciucuri de aur, aşezat pe perne din mătăsuri 
cusute cu sîrmă de aur şi argint, iar pe jos şi pe laturi 
erau numai covoare persieneşti şi din Anadol, lucrate 
în culori care-ţi luau ochii. Nici nu a clipit cînd i s-au 
pus darurile la picioare. Semn rău, vădit îndată cînd a 
pus să-i tălmăcească solului că odată pornită, urdia nu 
se mai poate întoarce decit cu o singură condiţie: 
necredinciosul de Karabogdan să vină el însuşi şi să se 
închine la picioarele milostivirii prea înalte. 

A poruncit apoi ca împreună cu solul 
Karabogdanului sa plece şi Sinan Celebi, un român 
renegat, ca să întărească el, cu gura lui, porunca 
sultanului. După ce i-a înfăţişat lui Rareş care este 
voinţa padişahului, acesta a ţinut iarăşi sfat cu boierii 
de frunte. Le-a arătat ce vrea Turcul şi le-a cerut să-şi 
arate gîndul şi judecata. 

S-a ridicat mai întîi marele vornic Efrem Hurul, şi 
în puţine cuvinte a mărturisit că judecata lui este 
aceea a domnului, ce va hotărî măria sa că este bine, 
el se va supune fără cricnire acelei hotîrîri. Hira 
chelariul. s-a alăturat celor spuse de Efrem Hurul, la fel 
a făcut Danciu, fratele acestuia şi Colun stolnic. 

S-a ridicat şi Mihul, şi nu putea să nu-şi rostească 
părerea unul dintre cei mai de seamă dregători ai ţării. 

— Eu, măria ta, a grăit cu glas stăpinit portarul 
Sucevei, socotesc că trebuie arătată multă chibzuire şi 
cumpătare în clipele de faţă. Solul nostru şi Sinan 
Celebi au vorbit de mulţimea nesfirşită a oştilor 
sultanului. N-or fi ele cît valurile mării sau cît stelele de 
pe cer, cum zice turcul, dar din cele aflate de noi, 
Suliman are sub mîna lui două sute de mii de oameni şi 


două sute cincizeci de tunuri. Mai sînt şi tătarii care-i 
vin în ajutor, iar noi, doamne, sîntem puţini şi nu ne 
putem bizui nici pe ajutorul altora. Mă voi supune 
hotărîrii măriei tale, dar cred că, ceea ce trebuie să 
facem îndată este, să ne plecăm în faţa acestei puteri, 
să îndepărtăm prin supunerea noastră nenorocirile ce 
se pot abate asupra caselor noastre şi a familiilor 
noastre. Închinîndu-ne acum, cît ţara este întreagă, o 
putem păstra neatinsă, pe cînd altfel, de vom fi înfrînţi, 
nici unul dintre noi nu se va mai bucura de bunurile pe 
care le-a agonisit, pentru că sultanul este hotărît să-şi 
aşeze oamenii lui aici şi în locul clopotelor se va auzi 
glasul hogei, iar bisericile şi mănăstirile noastre vor fi 
prefăcute în meceturi. 

— Mihule, şi dacă mergind în tabăra sultanului or 
să-mi arunce juvăţul de git? 

— Măria ta, Sinan Celebi a vorbit numai de 
închinare! 

— ŞI-I crezi pe frumosul de Sinan? 

— El a venit din porunca sultanului ca să ne aducă 
hotărîrea acestuia, şi nu văd de ce sultanul nu şi-ar 
cinsti cuvîntul. 

— Mai sînt şi alţi boieri care cred că este bine să 
facem aşa cum spune hatmanul şi pîrcălabul Sucevei? 

— Măria ta, a cuvintat lon, comisul, mulţi dintre 
boieri cred că este în folosul ţării şi al nostru ca să ne 
supunem. Sîntem împresuraţi de duşmani şi niciodată 
n-a pornit împotriva noastră o putere aşa de mare ca 
cea de acum. 

— Ceea ce gindiţi voi, i-a luat domnul vorba 
comisului, este o părere greşită şi o nădejde deşartă. 
Puneţi mai presus de toate mărirea şi avuţia voastră. 
Unii doresc ca-n linişte să se bucure de averea pe care 
au agonisit-o, fără să se gindească atit cît trebuie ca să 


înţeleagă un lucru şi anume că mărirea şi avuţia nu se 
pot cîştiga şi nici nu pot fi păstrate prin lene şi 
nepăsare. Ne plecăm grumazul acum şi s-ar putea ca 
să fim lăsaţi în pace. Dar nu vă întrebaţi pentru cît timp 
şi în ce condiţii? Credeţi că iertarea sultanului va veni 
pe degeaba? Dacă ar avea nevoie numai de capul 
meu, atunci aş primi îndemnul sultanului. Sînt 
încredinţat însă că el va arunca după aceea noi dări pe 
seama tării. Ar primi tara cu bucurie aceste dări? 

— Măria ta, a grăit Mihul, bani se mai pot scoate, 
birul este mic şi poate spori, din pricina asta nu trebuie 
să ne punem cu toţii capetele. 

— Ai întrebat, Mihule, ţara dacă vrea să 
primească aceste dări? Ţara se stringe acum şi-i putem 
întreba pe toţi cei care dau bir dacă sînt de aceeaşi 
părere cu tine. 

— Măria ta, oamenii de rînd, prostimea de aia 
este lăsată de Dumnezeu ca să muncească şi să dea 
cele cuvenite stăpinului, dar nu să stea la sfat cu el. 

— Nu este vorba de sfat, Mihule, ci de avuţia ţirii 
care se va scurge în vistierii străine ca să ajute la 
mărirea şi creşterea puterii altora. Ştiu că nu va fi uşor. 
Cunosc bine primejdia ce ne pîndeşte, cît este de 
puternic duşmanul, dar cunosc şi tăria acestei ţări. Nu 
trebuie să ne vindem ţara cu gîndul că vom scăpa noi, 
căci ne vindem pe noi şi dreptul de a ne bucura 
nestinjeniţi de ceea ce ne-a hărăzit dumnezeu şi 
norocul nostru. Nu trebuie să ne înspăiminte nici 
mulţimea ce vine împotrivă-ne; ea poate fi spulberată 
în cele patru vinturi dacă vrea Dumnezeu. Avem oaste 
numeroasă şi oamenii noştri nu sînt făcuţi să tremure 
în faţa vreunei primejdii. Codrii, dealurile, apele şi 
munţii sînt alături de noi şi împotriva duşmanului. Nu 
şovăiţi gîndind numai la binele vostru, puneţi mîna pe 


sabie şi folosiţi-o în aşa fel încît să se mire şi 
dumnezeul războiului şi de la vitejia voastră să ia pildă 
vîntul şi focul trecător. Cît mă priveşte, mă leg în faţa 
tuturor să nu precupeţesc nici sînge, nici avere pentru 
a ieşi biruitor din această încercare. Să cerem 
sultanului să ne deie pace, iar de nu va vroi, atunci să-l 
întîmpinăm cum se cuvine. Trebuie să ne batem şi la 
nevoie să ne dăm viaţa pentru libertatea de a face 
ceea ce dorim şi năzuim în ţara noastră. Ca sclavi ai 
altora, nu mai poate fi vorba de viaţă. Numai dobitocul 
din noi va vieţui atunci şi numai pentru nevoile sale, iar 
sufletul şi credinţa noastră vor fi înmormîntate odată 
cu ticăloşia şi slăbiciunea de care am dat dovadă o 
singură dată. 

Inima domnului era mare, iar măreţia lui se putea 
măsura acum, în mijlocul atitor primejdii. Cea mai 
mare parte a boierilor s-au ridicat şi au strigat din 
adîncul sufletului lor că sînt alături de domnul lor, dar 
nu i-a fost greu lui lon şi prietenilor săi, care erau 
hotăriţi să se bată pînă la ultima picătură de sînge, să 
observe că sînt printre ei mulţi care nu mai au nici o 
încredere, ei bănuiţi de trădare nu s-au sfiit să-şi arate 
pe faţă nemulţumirea, dar, fie că domnul s-a prefăcut 
că nu-i vede, fie că boierii credincioşi au socotit că este 
mai bine să tacă pentru a nu stîrni zizania între supușii 
domnului, s-a hotărît să se trimită sultanului răspunsul 
dorit de Rareş. 

De Sintămăria mare, la Roman, se aflau patruzeci 
de mii de oameni, luptători pe a căror pricepere şi 
vitejie se putea încrede. Se mai puteau stringe încă 
vreo citeva mii de oameni în Ţara de Sus. lon simţea 
încordarea tuturor: aşteptau veşti, iar acestea nu 
încetau să vină şi toate erau rele. După felul cum erau 
privite, tabăra se putea împărţi în doua: o parte dintre 


boierii cei mari, ca şi alţii mai mărunți se frămîntau de 
grija zilei de miine. Se gindeau la familiile lor dar şi la 
averile lăsate în urmă. Erau chinuiţi de multe gînduri. 
Nu ştiau dacă este bine ca femeile şi copiii lor să 
rămînă în ţară sau să ia calea pribegiei cu ce avere 
putea fi purtata pe spatele dobitoacelor. Domnul le 
ceruse celor bogaţi să-şi trimită familiile în locurile tari 
din apropierea muntelui, dar aceste locuri nu li se mai 
păreau în siguranţă şi se gindeau acum că era mult 
mai bine să repeadă slugi care să le îndrume dincolo 
de hotar. Cealaltă parte, şi era cea mai mare, rămînea 
aproape liniştită. Erau răzeşii şi vecinii, aceştia din 
urmă trăind şi muncind pe moşiile domneşti, boiereşti 
sau mănăstireşti. Cei dinspre munte nu se temeau de 
nimeni şi de nimic. Cei din Ţara de Jos sau din locurile 
pe unde năvăleau tătarii îşi puneau nădejdea în Cel de 
Sus şi în norocul fiecăruia. Cine trebuia să piară va 
trece dincolo oricum, cine va trăi n-are decit să se 
bucure, dacă unii dintre ei aveau de ce. Erau şi oameni 
mai tari la suflet. Nu se pierdeau cu firea decit cu 
multă greutate. O înţelepciune înnăscută îi făcea să 
primească răul şi binele cu egală îngăduinţă. 

Nu se închegase bine tabăra de la Roman şi 
călăreţii trimişi de pircălabii de la Hotin aduceau 
vestea că leşii încep să treacă hotarul. Sub conducerea 
hatmanului Tarnowschi se adunaseră douăzeci de mii 
de oameni, şleahtici şi lefegii. În tabăra acestuia, se 
aflau tunuri mari pentru zidurile cetăților. 

— Craiul, a rostit Rareş la aflarea acestei veşti, 
încearcă să răzbune tot răul pe care i l-am făcut. Nu se 
gîndeşte că nu din pricina noastră s-a pornit zizania şi 
nici nu doreşte să priceapă că răul pe care ni-l face 
acum se va întoarce împotriva coroanei sale, dacă nu 
acum, în orice caz nu peste multă vreme. 


Craiul, de fapt, nutrea gindul unei revanşe pentru 
cele petrecute în 1497, dar dorea şi doborirea unui 
domn oare nu-l cinstise cum s-ar fi cuvenit ca rigă al 
unei mari crăii, ba, dimpotrivă, căşunase regatului său 
numai necazuri. De aceea, hotărise ca această 
campanie să se desfăşoare într-alt chip decît cea din 
1497. Atunci unele căpetenii sfătuiseră pe Olbricht să 
cucerească mai întîi Hotinul, pentru a pune temeinic 
piciorul în Moldova şi abia după aceea să înceapă 
cucerirea ţării. In afara acestei raţiuni, sultanul îi 
propusese regelui acea cetate dacă-i va închide 
drumurile domnului spre Polonia şi-l va trimite prins la 
Poarta sa. 

Domnul a hotărît ca spătarul Drăgşan să coboare 
cu o mie de oameni spre Dunăre ca să privegheze 
mişcările pe care le face oastea otomană, să-i întirzie 
trecerea fluviului şi să-i urmărească drumul făcut pe 
pămîntul ţării. Toate acestea trebuiau aduse la 
cunoştinţa domnului zi cu zi. 

Cînd Mihul, Trotuşan şi soţii lor au aflat că leşii 
atacă Moldova, au ţinut sfat de taină şi au hotărît să 
trimită grabnic om cu scrisori în tabăra sultanului. Ei 
închinau ţara Moldovei care nu era vinovată cu nimic 
faţă de Poarta fericiri, numai Rareş cu firea şi semeţia 
lui fiind sămiînţa tuturor relelor. De aceea, cereau 
îndurare padişahului, să-i ierte pe ei şi ţara lor, ca unor 
drepţi şi credincioşi supuşi şi pentru ca prea înaltul 
stăpin să fie încredinţat de devotamentul lor, iată că ei 
i se aruncau la picioare şi-l rugau să vină cu putere 
pentru a-i scăpa de tiran. Şi cînd oştile neînvinse ale 
islamului vor trece Dunărea, ei îi vor ieşi în întimpinare 
ca să cerşească pacea şi liniştea de la înaltul prag al 
fericirii. 


Hîra chelariul cumpărase pe o slugă a Mihului şi 
cînd acesta i-a dezvăluit cele puse la cale de acei boieri 
care-l hicleneau pe domn, Hira l-a vestit pe domn. 
Strădaniile de a-l prinde pe cel care ducea scrisoarea 
boierilor trădători în tabăra sultanului, s-au dovedit 
zadarnice. Chemaţi în faţa domnului, Mihul, Trotuşan, 
Cozma, al doilea logofăt, Crăsnaş, vistierul, Pătraşcu, 
ginerele Mihului şi Găneascu n-au recunoscut nimic. 
Domnul i-a pus totuşi la popreală, în cetatea 
Romanului, urmînd ca după încheierea luptelor să se 
culeagă dovezi, să fie aduşi martori şi să-i judece după 
faptele lor. 

Rareş pornea cu toată oastea spre miazănoapte şi 
la 28 august îşi aşeza tabăra nu departe de aceea a 
leahului. Steaguri de călăreţi erau trimise să taie 
drumurile pe care ar fi putut veni hrană şi întăriri lui 
Tarnowschi din regat. Cetele care s-ar fi despărţit de 
tabără în căutarea hranei, trebuiau distruse. Zidurile 
cetăţii rezistaseră timp de zece zile, puteau să ţină 
încă. 

În seara în care ajungea în apropierea Hotinului 
venea omul lui Drăgşan care aducea la cunoştinţă 
domnului că urdia otomană a început să treacă 
Dunărea cu două zile mai înainte. Acum era absolut 
necesar ca să se Încheie o înţelegere cu leahul. Solii lui 
Ferdinand şi ai lui lanăş craiul se aflau de mai multe 
zile la curtea lui Jicmont. Cei doi crai îi cereau, în 
numele creştinătăţii, să nu fie el unealta care va 
transforma această ţară românească în provincie 
turcească. Nemeşii unguri, cei mai de seamă din ciţi se 
aflau în vremea aceea, i-au scris şi ei lui Jicmont 
rugîndu-l sa-l lase pe Rareş în scaun, pentru că era de 
preferat un domn ca el într-o tară liberă, stăpinirii 
turceşti în hotarul Transilvaniei şi al Poloniei. 


Ca să nu apară în faţa creştinătăţii ca om al 
sultanului, dar temiîndu-se ca prin strădania lui să-i 
aducă pe turci în hotarul regatului, ceea ce ar fi 
însemnai o mare primejdie, craiul Jicmont a acceptat 
propunerea celor doi crai cu condiţia ca domnul român 
să renunţe pentru totdeauna la Pocuția, urmînd ca 
celelalte chestiuni să fie tratate după aceea. Solii celor 
doi crai i-au adus domnului aceste propuneri şi Rareş 
le-a primit. 

Incheierea păcii cu craiul i-a bucurat pe toţi, în 
cercul de fier care înconjura Moldova apăruse o 
spărtură şi odată cu ea mijeau nădejdi. lon călărea cu 
Moţoc în fruntea unor cete care supravegheau tabăra 
leşească cînd au aflat această mare bucurie. Numai 
Moţoc s-a pomenit întrebîind depărtările în care se 
pierdeau privirile: 

— De ce n-a făcut vodă una ca asta cu opt ani mai 
devreme? Cîţi voinici ar fi fost acum în jurul domnului 
şi tunurile şi banii aruncaţi fără nici un folos. 

— Nici o părere de rău şi nici o dreaptă judecată 
nu mai poate întoarce din drum greşelile făcute, i-a 
răspuns Movilă. Vorba e, ce facem de-acum încolo? 

Ajunşi în tabără, Mateiaş îi destăinuia lui Movilă că 
domnul a cerut craiului jJicmont să-i dea, dacă nu toată 
oastea din faţa Hotinului, măcar o parte din pixidari, pe 
cheltuiala lui, sau cîteva roate de catafracti. lon a 
rămas năuc. Numai la una ca asta nu se aşteptase. Era 
el nebun sau domnul său trăieşte într-o altă lume? 
Mateiaş a zimbit. Era greu de risipit o asemenea 
nedumerire, deoarece gîndirea politică a lui Rareş era 
structurată cu totul altfel decit a unuia mai puţin 
obişnuit cu o activitate atit de subtilă. Rareş punea pe 
primul plan credinţa şi primejdia comună care îi 
ameninţa. In faţa acesteia trebuiau să cadă toate 


prejudecățile şi să acţioneze solidar, lăsînd pe plan 
secundar orice alt considerent. lon se străduia să 
priceapă un asemenea sistem, dar gîndirea lui pornea 
de la cele mai fireşti sentimente pe care le poate trăi 
un om obişnuit, încît cu greu ar fi acceptat schimbările 
atit de bruşte ale domnului. 

— Cu o parte din oastea leşească, îl lămurea 
Mateiaş, domnul este sigur că poate cîştiga o mare 
biruinţă asupra sultanului spre lauda şi faima lui şi a 
craiului şi mai cu seamă spre uimirea şi recunoştinţa 
întregii creştinătăţi. 

Un principe care visează, gîndeşte lon, e adevărat 
că visează lucruri mari care s-ar putea realiza dacă 
toate s-ar desfăşura după voinţa şi gîndurile sale, 
numai că lumea asta este mult mai încîlcit alcătuită şi 
scripeţii pe care se mişcă ea sînt mai numeroşi şi greu 
de ghicit în tainica lor mişcare. 

Pînă una alta, fumurile se aprind iarăşi pe culmi, 
venind de la hotarul din răsărit spre soare-apune. De 
douăzeci de ani n-au cutezat hoardele să ne calce 
pămîntul, şi iată-i pe tătari răspîndind groaza şi jalea 
pînă în Ţara de Sus. Fără pic de zăbavă cele patruzeci 
de mii de călăreţi coboară spre apa Prutului şi, urmînd 
lunca rîului, o apucă spre miazăzi. Olăcarii repeziţi de 
spătarul Drăgşan arată că marea urdie turcească a 
trecut apa Prutului la Fălciu. Citeva mii de ţărani sînt 
trimişi spre Botoşani, sub poruncile lui Toader Bubuiog, 
fratele domnului, ca să aleagă loc potrivit pentru a-l 
întîmpina pe sultan. 

În apropiere de Ştefăneşti străjile trimise înainte îi 
zăresc pe tătari cum zoresc să treacă Prutul. Nu este 
vorba de o oaste numeroasă, ci de o trimbă care s-a 
desprins de hoardă şi a pornit ca mînată de dorinţa 
unor mărzaci de a agonisi pradă cît mai bogată, să 


prade cît mai adînc înlăuntrul ţării, acolo unde nimeni 
nu se aştepta să le vadă ciuful împletit din creştetul 
capului, sau căciulile în formă de ceaun ascuţit, tivite 
cu blană de jder, de vidră sau alte animale, după 
putinţa şi bogăţia fiecăruia. 

Era pentru prima dată cînd lon îi înfrunta pe 
temuţii călăreţi ai stepei. A fost însă o treabă uşoară 
pentru ai noştri: i-au acoperit din toate părţile, şi după 
ce au frămintat pe loc pămîntul, năzuind să facă o 
spărtură pentru a leşi la larg, tătarii au trebuit să se 
închine, puţini dintre ei, cîţi au reuşit să scape, cerşind 
iertare în faţa domnului. 

După această izbindă de la începutul lunii 
septembrie, domnul s-a tras cu întreaga oaste în sus, 
spre Drăgşani, unde Bubuiog lucra şi la lumina făciliilor 
pentru alcătuirea unor întărituri menite să stăvilească 
înaintarea urdiei sultanului. 

Cînd s-au fost izvodit toate relele asupra ţării în 
vara acelui an, domnul a hotărit ca familia lui să se 
ducă şi sa se închidă în cetatea Sucevei, pînă ce aveau 
să se limpezească într-un fel lucrurile. Scăpat de leşi şi 
aflîndu-se în faţa puhoiului de oaste otoman şi tătar, 
Rareş s-a gîndit că este mai bine pentru soaţa şi fiii săi 
să se închidă într-un loc mult. mai ferit cum era 
cetatea Ciceului. |n Transilvania îi rămăseseră 
credincioşi  bistriţenii, tocmai oamenii care i se 
împotriviseră ani de zile în şir, aşa că se putea trece 
peste munţi în siguranţă. În drum spre Drăgşani, un 
aprod îl cheamă pe lon Movilă la domn. Boierul se 
gindea că va fi vorba de o sarcină ostăşească, dar 
ajuns în faţa domnului, a fost descumpănit de cele ce-i 
spunea stăpînul ţării. 

— Te-am chemat pentru o treabă foarte gingaşă, 
care cere încredere deplină şi o preţuire deosebită. 


Este vorba de doamna mea, de cuconi şi de jupiniţele 
mele. Doresc să meargă la Ciceu, iar pînă acolo e drum 
lung şi greu, nu ferit de primejdii. 

— Măria ta, a îndrăznit lon, după cîte ştiu avem 
legături trainice de pace şi întrajutorare ou craiul lanăş. 

— Aşa se pare, Movilă, dar ştiu de la oameni care 
nu mă pot înşela că Maelat şi lanăş nu-mi vor binele şi 
au înţelegere tainică cu sultanul să mă vîndă. Nu te 
mira. Mă pizmuiesc pentru ce mi-au dat de bunăvoie, 
dar mai ales pentru puterea căpătată peste munţi. De 
aceea drumul spre Ciceu poate fi şi cu primejdie şi am 
nevoie de oameni destoinici şi pricepuţi. Vreau să-ţi 
încredinţez ţie familia şi o parte din averea mea ca să 
le treci munţii şi să le duci cu bine la Ciceu. 

— Măria ta este o cinste mult prea mare, între 
oamenii domniei sînt alţii mai vrednici şi, în afara de 
asta, în împrejurările de faţă mi-ar place să fiu în 
preajma stăpiînului ţării. 

— Lasă vorbele frumoase deoparte, nu te gîndi la 
faptele de vitejie pe care ai putea să le faci. Nu uita că 
s-ar putea să ai şi nenorocul să cazi la prima ciocnire la 
care iei parte deci nici glorie, nici faimă. Vei fi mult mai 
folositor, chiar dacă nu se vede, dacă-mi vei da liniştea 
de care am nevoie ca să mă îngrijesc de apărarea ţării. 
Werner, judele Bistriţei, mi-a trimis vorbă că lefegiii săi 
vin în întîmpinarea doamnei şi a cuconilor prin 
Cîmpulung. la-ţi degrabă slugile, şi oştenii de care crezi 
că ai nevoie, ai cartea de liberă trecere la logofătul 
Toader şi zoreşte spre Suceava şi de aici la Cîmpulung. 

lon s-a închinat şi a ieşit. l-a chemat pe Văscan şi 
Gavrilă. Văscan fusese făcut cu un an în urmă mare 
vatag al ținutului Dorohoi, mezinul era şi el jitnicer şi 
se căsătorise nu de multă vreme cu fiica lui Coste 
Albotă. Cei doi fraţi hotăriseră să-şi trimită familiile în 


Transilvania cu toate sculele de preţ pe care le 
agonisiseră. lon le-a cerut să-i trimită veşti în legătură 
cu ei şi ai lor. De găsit aveau să-i găsească la Ciceu, 
unde, la nevoie, se puteau refugia şi ei. 

A luat cu el şase slugi şi i-a cerut marelui vornic 
Efrem Hurul să-i dea cincisprezece oşteni dintre cei 
mai buni. Ajuns la hotar, avea să-i sloboadă sau poate 
şi mai înainte, cînd, se va întiîlni cu oamenii lui Werner. 
În dimineaţa zilei de opt septembrie lon pornea spre 
Suceava unde ajungea în seara aceleiaşi zile, plin de 
colb şi hămesit de foame. Călătorise printr-o ţară 
pustie. Nici tu oameni, nici vite, toate intraseră în 
pămînt Dacă nu cunoşteai rosturile, te-ai fi crezut 
într-un loc sălbatic, necălcat de picior de om. Numai 
păsările cerului şi sălbăticiunile îşi duceau viaţa aşa 
cum le învățase firea, fără nici o schimbare. Fusese o zi 
frumoasă şi destul de călduroasă pentru începutul 
acelei luni. 

Cum a intrat în cetate a cerut să-i fie înfăţişat de 
iznoavă doamnei. Cu toate că-şi petrecuse multă 
vreme în apropierea curţii domneşti, lon nu avusese 
pînă atunci prilejul să stea de vorbă cu Elena-Ecaterina 
Brancovici. Nici nu căutase acest lucru, părîndu-i-se 
prea semeaţă, prea încremenită în înfăţişarea ei de 
„despotovna” sau „autocratorisa”, cum îi plăcea să se 
numească. Era în purtările ei ceva din măreţia 
împărătească sau, cel puţin, aşa i se părea lui. De data 
aceasta i s-a înfăţişat o femeie pe al cărui chip se citea 
oboseala. După cum avea să-şi dea seama, doamna îşi 
chinuia trupul cu ceasuri lungi de veghe. Era îngrijorată 
nu de soarta ei, ci de soarta ţării care o primise drept 
stăpînă şi, mai ales, de soarta creştinătăţii. Cu cît 
creştea puterea otomană, cu atita scădeau şansele ca 


ţările stăpînite de moşii şi strămoşii săi să-şi recapete 
libertatea. 

Purta o rochie dintr-o stofă fină de culoare 
stacojie, cu talia sus, de unde porneau cute mărunte şi 
regulate, cu răscroială prin care ieşeau miinile, lăsînd 
să se vadă minecile ei simple, din mătase, pe care o 
împodobeau numai cîţiva fluturi de aur. Umerii îi erau 
acoperiţi de o mantie din catifea venețiană, de 
culoarea castanei, pe cap un testemel tot din mătase. 
Deşi nu avea podoabe strălucite, ţinuta ei îi arătau 
neamul şi rangul. 

lon i-a înfăţişat dorinţa domnului. 

— Sînt împrejurări atit de nenorocite, l-a întrebat 
Elena doamna, încît este neapărată nevoie să ne 
părăsim ţara? 

— Stăpiînă... i-a răspuns lon, în faţa unor puteri ca 
cele care s-au ridicat asupra noastră, este greu să 
prevezi ce va să fie. Din prevedere, domnul vrea să vă 
ştie cît mai departe. Marea urdie otomană s-ar putea 
să acopere cea mai mare parte a ţării, luptele se pot 
prelungi pînă tîrziu, la începutul iernii. Cu ajutorul altor 
crai şi cu norocul nostru putem să-i alungăm pe 
cotropitori, dar pînă atunci domnul doreşte să vă ştie 
ferită de orice primejdie. 

— Şi cînd crezi că este bine să pornim la drum? 

— Cît mai repede stăpină, dacă se poate miine, în 
zorii zilei. 

— Sînt şi copii mici şi domnia ta are nevoie de 
hrană, de odihnă. 

— Nu trebuie să-mi purtaţi nici o grijă. Eu sînt 
gata oricind, măria ta va hotărî clipa plecării. Dorinţa 
domnului şi îndatorirea mea este aceea de a vă ruga 
să pornim cit se poate de repede. 


S-au dat porunci la cuhnii ca lon şi oamenii lui să 
fie hrăniţi şi să li se pregătească loc de dormit. 
Doamna şi-a chemat slugile şi pe şuşotitele au început 
să fie chitite în lăzi din lemn de stejar, prevăzute cu 
cercuri de fier şi lacăte iscusite, sculele de preţ, 
hainele şi galbenii, toate acestea urcate în cîteva care. 
In ciuda celor încărcate în acea noapte, rămineau în 
tainiţele cetăţii averi a căror valoare n-o cunoşteau 
decit foarte puţini oameni. Pregătirile erau încheiate 
abia a doua zi la prînz. Doamna arăta un chip şi mai 
obosit. Reuşise să fure puţine clipe de somn în noaptea 
aceea. În afara lucrurilor de preţ erau copiii, fiecare 
trebuia să-şi ia hainele de trebuinţă pentru drum, drum 
lung, iar vremea se putea schimba de cum intrau în 
munte. 

Era Ana, cea mai mare fată a domnului, care 
fusese căsătorită cu domnul muntean Vlad înecatul, 
apoi sora bună a acesteia, Maria, apoi Chiajna, fiica 
doamnei Maria care răposase în 1529, şi, în fine, copiii 
doamnei de acum: lliaş de şapte ani, Ştefan de şase 
ani şi Ruxandra care împlinise abia un an. 

In zori, lon a pornit carele cu lăzile în care se 
adăpostea averea domnească. Le însoțeau oştenii 
veniţi cu el şi slugile sale în care avea deplină 
încredere, şi alţi zece oşteni pe care-i ceruse 
pîrcălabului cetăţii de scaun, cu înţelegerea ca aceştia 
să se întoarne în cît mai puţine zile. Doamna călătorea 
cu copiii cei mici într-un rădvan, la care erau înhămaţi 
trei perechi de cai. Fetele mai mari, Ana, Maria şi 
Chiajna, hotăriseră să meargă mare parte din drum 
călare. Cu această orînduială se pornea pe porţile 
cetăţii în ziua de nouă septembrie. Aproape de Humor 
erau ajunse carele, iar seara se opreau în satul unde 
apa Moldoviței se vărsa în Moldova. 


Doamna a fost adăpostită, împreună cu copiii, în 
cea mai arătoasă casă a satului. Dimineaţa în zori, 
porneau spre Cîmpulung. Oamenii trimişi înainte 
pregătiseră cele necesare pentru un prînz îmbelşugat. 
În satele Cîmpulungului nu mai rămăseseră decit 
bătrînii, femeile şi copiii. Erau dornici să afle ştiri de la 
bărbaţii care plecaseră cu toţii, sub conducerea lui 
Spancioc, căpitanul lor. Aici s-au întîlnit cu lefegiii lui 
Werner şi lon i-a slobozit pe toţi oştenii care-l 
însoţiseră. 

Trecîind peste Mestecăniş, seara poposeau la 
valea Dornelor, iar a doua zi pe seară ajungeau în 
cetatea Bistriţei. judele şi conducerea oraşului i-au ieşit 
întru întîmpinare doamnei care a fost găzduită într-una 
din cele mai frumoase case ale cetăţii. 

Tot drumul, lon călărise în apropierea rădvanului 
în care se afla doamna pentru a-i îndeplini la timp 
poruncile sau pentru a da unele scurte lămuriri în 
legătură cu locurile şi oamenii pe unde treceau. 

Cele trei fete călăreau şi ele în apropierea 
rădvanului şi lon a avut răgazul să le privească şi să le 
cunoască unele priviri. Cea mare, Ana, parcă ar fi fost 
o călugăriţă şi aşa avea să-şi sfirşească pînă la urmă 
zilele. Părea resemnată, nu mai avea putere nici să 
trăiască marile bucurii şi nici să îndure mari dureri. 
Maria, să fi avut 25-26 de ani, era o fată bătrină de 
acum. Plătea starea ei de fiică a domnului ţării spre 
care nu îndrăzneau mulţi ochi să se ridice, dar era de 
vină şi cuminţenia ei prea mare. Neînstare să-şi supere 
tatăl, om aprig din fire, se ferea parcă de lume, lăsa 
impresia că la inima şi sufletul ei cu greu se poate 
ajunge, fapt care i-a descurajat pe tinerii boieri care 
nutriseră gindul să se apropie de scaunul domnesc prin 
peţirea miinii acestei odrasle de domn. E adevărat că 


nu era nici prea frumoasă, dar nici urită nu se putea 
spune că este. 

Chiajna era aprigă din fire. Se vedea din felul în 
care i se mişcau ochii în cap, după purtările ei, gata la 
cea mai mică împunsătură să-şi scoată gheruţele şi să 
sfişie. li plăcea să domine, cu greu accepta să se 
supună voinţei altuia, oricine ar fi fost. La frăgezimea 
obrazului ei, pe care nu-l poate da decit o anumită 
vîrstă, era o  fetişcană frumoasă. Ochii de 
culoare-nchisă nu erau lipsiţi de farmec mai ales în 
rarele clipe de linişte care-i cuprindea rareori întreaga 
ei făptură. Avea cincisprezece ani. Împlinită la trup, cu 
mintea-i ageră îşi putea da, atunci cînd vroia să se 
grozăvească, unul sau doi ani mai mult decit avea în 
realitate. 

lon s-a purtat cuviincios cu fiecare în parte, 
sărindu-le în sprijin ori de cîte ori era nevoie, cu o 
bunăvoință egală faţă de cele trei fete mai mari ale 
domnului, poate cu un strop de respect în plus faţă de 
domniţa Ana. 

In prima seară în care au poposit la Bistriţa, 
Chiajna nu s-a putut stăpiîni să nu-i şoptească Mariei că 
însoţitorul lor era un bărbat frumos, fapt care a făcut 
să-i crească ochii celei mai mari de mirare şi să-i 
lucească într-un anumit chip celei mici. Maria era 
copleşită de grija pe care o cereau împrejurările 
cumplite din acea clipă, boierul care le purta de grijă şi 
călărea alături de ele, era voinic, bine legat şi chipul lui 
era mai mult decit plăcut la vedere, dar cui îi putea sta 
mintea la asemenea lucruri, într-o vreme ca aceea, 
decit unei fetiţe lipsite de minte cum era Chiajna. 

După o noapte de odihnă cum se cuvine, lon s-a 
înfăţişat a doua zi doamnei lui Rareş pentru a hotărî 
împreună cît timp vor sta în Bistriţa şi ziua în care se 


vor îndrepta spre Ciceu. Judele Werner a venit în 
persoană ca să primească poruncile înaltei oaspete şi 
cu toate că el îi arăta, în numele oraşului, că poate sta 
acolo cît pofteşte, a rămas stabilit că a treia zi 
dimineaţa, doamna şi suita ei împreună cu treizeci de 
oşteni ai oraşului, vor porni-o spre Ciceu. Pînă atunci, 
oraşul se va îngriji de, hrana tuturor celor care o 
însoțeau pe doamnă şi vor fi pregătite şi merindele 
pentru drum. N-aveau să fie uitaţi nici fagurii de miere 
pentru cuconii domneşti. Din Moldova nu sosiseră 
veşti. Se ştia doar că oastea otomană se îndreaptă cu 
mare grijă spre Ţara de Sus unde se afla domnul cu 
întreaga lui oaste, căruia toţi îi doreau şi îi urau izbîndă 
asupra celui mai temut duşman al creştinătăţii. 

La masa oferită din partea conducerii cetăţii, lon 
i-a surprins privirile Chiajnei aţintite asupra lui şi abia 
s-a stăpinit să nu zimbească atunci cînd s-a dumirit că 
drăcuşorul ăsta era în stare să-l privească în ochi fără 
să se turbure şi fără să se ruşineze. Un copil, gindea 
lon, dar un copil care făgăduia multe. Era un joc 
primejdios pentru oricare altă fată sau femeie, nu şi 
pentru o făptură ca aceasta în care toate pornirile se 
supuneau fără şovăire minţii, în ciuda anilor puţini pe 
care-i avea domniţa. 

Pentru Maria, purtarea  Chiajnei însemna 
necuviinţă. Nu se cade să-ţi uiţi rangul niciodată, în nici 
o împrejurare şi, în afară de aceasta, nu se cuvine unei 
fecioare care n-a ieşit încă în lume, să-şi îngăduie nici 
vorbe şi nici gesturi care nu-s pe măsura ei. In seara 
acelei zile, cînd a izbutit să fie numai ea faţă în faţă cu 
sora mai mică, nu s-a putut stăpiîni să n-o mustre. 
Chiajna şi-a plecat capul şi a privit-o cu obrăznicie 
dintr-o parte, după care şi-a mijit ochii şi i-a sisiit 
printre dinţi: 


— În loc de predici, mai bine te-ai fi măritat. Mă 
îndoiesc însă că minunea asta se va împlini cîndva, 
după care a întors spatele şi s-a mestecat printre 
ceilalţi din casă ca sa nu mai fie nevoită să dea vreo 
socoteală pentru vorbele ei a căror gravitate o 
înţelegea pe deplin. 

Maria a simţit cum o cuprinde un val de căldură, 
avea senzaţia că se află pe un rug în flăcări şi fără să 
vrea a simţit cum o cuprinde un soi de ură faţă de toţi 
anii tinereţii ei pe care o ştia irosită zadarnic, şi în 
acelaşi timp punea stăpinire pe ea o disperare oarbă, 
deoarece în faţa ei nu vedea venind de nicăieri o 
izbăvire care să-i îngăduie să-şi trăiască viaţa în chipul 
cel mai firesc cu putinţă. Îşi dorise un bărbat şi copii, 
iar în anumite clipe cînd o străfulgera gîndul că s-ar 
putea să rămînă pentru toată viaţa o fată bătrină, 
dorea stîrnirea unor mari nenorociri în vîrtejul cărora să 
fie cuprinse neamuri întregi, şi în mijlocul acestor 
dezastre să cunoască măcar o singură dată 
sentimentul că a devenit femeie, după care se puteau 
prăbuşi toate împreună cu făptura ei părăsită şi 
neajutorată. Dorise să fie iubită şi să iubească, iar anii 
trecuseră peste ea fără să se ivească prilejul rîvnit atit 
de mult iar vorbele sorei mai mici, copila rea şi fără 
minte, o loveau în punctul cel mai slab al fiinţei sale, 
făcîind-o să sufere şi să-şi aducă aminte, cu şi mai 
multă înverşunare, că viaţa ei de pînă atunci se 
scursese sub semnul celei mai desăvirşite zădărnicii. 
Ar fi vrut să plingă dar lacrimile nu vroiau să se reverse 
din matca lor, îşi simţea sufletul uscat, se vedea 
searbădă, iar viaţa ei n-avea nici o noimă. În timp ce, 
cei din jurul ei trăiau momente de mare încordare, 
dorind şi rugindu-se pentru izbăvirea lor, a domnului, 
părintele, soţul şi stăpînul lor şi, odată cu acestea, 


mîntuirea ţării pentru a se putea întoarce la viaţa lor 
liniştită şi înconjurată de prețuirea tuturor, Maria era 
aproape străină de toată această zbatere, alt prilej de 
nemulţumire întrucît îşi da seama ca simţămintele ei 
nu sînt fireşti, găsindu-se vinovată numai pe ea însăşi 
de toate nemulţumirile ei. 

După ultima cină luată în cetatea Bistriţei i-a fost 
dat să surprindă un zîmbet păcătos care i-a luminat 
faţa Chiajnei atunci cînd lon Movilă s-a înclinat în faţa 
lor, după care boierul a făcut faţă doamnei şi stăpinei 
sale pentru a primi ultimele porunci în legătură cu 
drumul ce trebuiau să-l facă a doua zi spre Ciceu. Incă 
o necuviinţă a mezinei care-i stîrnea o mare turburare, 
cu toate că hotărise, nu cu multă vreme mai înainte, să 
nu mai ia în seamă purtarea acesteia. 

A fost un drum anevoios pe o ploaie măruntă, 
cernută din nişte nori care se buluceau de la răsărit 
spre apus, tirîindu-se peste văi, izbindu-se de pădurile 
care acopereau dealurile ce mărgineau lunca Șieului, 
zdrenţuindu-se şi lăsînd scame şi fuioare ce se 
răsuceau besmetice spre înălţime de parcă ar fi vrut să 
smulgă după ele brazii şi fagii în ale căror virfuri se 
împleticiseră. 

Pe seară, după arătarea scrisorilor domneşti, 
pîrcălabul Simion a poruncit să se lase podul greu pe 
scripeţi peste şanţul cu apă care înconjura cetatea, a 
pus genunchiul jos în faţa doamnei şi i-a urat ca 
şederea în acea cetate să fie prilej numai de bucurie. 

Peste un ceas, cînd încă nu se ostoiseră căratul şi 
orînduirea celor aduse de Elena-Ecaterina doamna, un 
muntean din părţile Bălaielor, folosit ca olăcar de 
bistriteni pentru treburile de dincolo de munţi, îi 
aducea la cunoştinţă piîrcălabului cetăţii, alături de 
care se afla Movilă, că pînă acum zvonurile în legătură 


cu cele ce se petreceau în Moldova se băteau cap în 
cap. Unii spuneau că domnul ar fi obţinut o mare 
izbîndă asupra păginului, iar alţii, dimpotrivă, ziceau că 
Rareş s-a retras din faţa sultanului, năzuind spre munţii 
din partea de miazănoapte a ţării unde vroia să reziste 
pînă la venirea iernii şi a ajutoarelor promise lui de 
principii creştini. 


XXI 


Timpul se scurgea cu mare încetineală pentru cei 
ce se refugiaseră la Ciceu. Vremea era schimbătoare, 
cînd senin, cînd se lăsau norii peste dealurile dinspre 
răsărit şi miazănoapte, dar nu de vreme le păsa 
oamenilor. Toate gîndurile erau spre ţară şi aşteptau 
cu înfrigurare ştiri în legătură cu cele ce se petreceau 
acolo. În a treia zi de la sosirea lor, pe seară, veni un 
bistritean ca să le arate că totul s-a sfîrşit spre 
nenorocirea Moldovei. Mateiaş vistierul, sosise în ziua 
aceea la Bistriţa unde se afla, de două zile şi familia lui. 
Cele spuse de el nu mai puteau fi puse la îndoială. 
Fusese martor la trădarea boierilor. Îl părăsiseră cu 
toții, împrăştiindu-se care încotro. A fost printre ultimii 
dintre cei care rămăseseră alături de Rareş, dar, 
văzînd că nu mai este oaste, că nu se mai poate 
încropi nici o apărare împotriva armatei otomane, 
fugise spre Transilvania împreună cu Pătraşcu comis, 
Toma logofăt, Nicoară medelnicerul, Bălţatul uşer, 


Sturza postelnicul şi Plaxa, cel care se însurase cu una 
din fiicele lui Luca Arbure. 

Nu ştia ce s-a întîmplat cu fostul său stăpîn. Era în 
viaţă, a pierit - erau întrebări cărora nu putea să le dea 
un răspuns. La auzul acestora, a pierit sîngele din 
obrazul doamnei care s-a îndreptat spre paraclisul 
cetăţii unde a vegheat ceasuri în şir, rugindu-se pentru 
viaţa şi sufletul domnescului ei soţ. Băieţii erau prea 
mici să înţeleagă bine despre ce este vorba; pricepeau 
lliaş şi Ştefan că s-a întîmplat totuşi un mare rău tatălui 
lor. Cele două fete mai mari s-au retras în odaia lor în 
timp ce Chiajna ar fi dorit să afle cu de-amănuntul cum 
de-au îndrăznit ticăloşii de boieri să-şi părăsească 
stăpînul. Îi scăpărau ochii de mînie şi trupul care nu 
avea astimpăr arăta frămîntarea lăuntrică a acestei 
copile care-l uimea pe lon. 

În zilele următoare alte veşti arătau că turcii, 
Zapolia şi leşii luaseră măsuri ca să închidă hotarul 
Moldovei pentru a nu le scăpa omul de a cărui energie 
şi zbatere se temuseră cu toţii. Turcii tăbăriseră lingă 
Breţcu, Maelat aştepta la Oituz şi înspre Bicaz, Werner 
primise poruncă de la lanăş craiul să pindească la 
Rodna. Singurul care venea în sprijinul lui Rareş era 
Laschi, care pornise spre Hustul Maramureşului în ziua 
de 19 septembrie. Craiul Ferdinand ceruse de la 
începutul lunii supuşilor săi să-i vină în ajutor 
domnului, ca şi cum aceştia ar fi ştiut exact cine este 
domnul Moldovei, care erau cerinţele lui şi ce rost avea 
ţara sa în context politic şi militar european. Impăratul, 
fratele craiului, făcea şi el promisiuni, pentru care nu 
se găsea acum nici cine să-i mulţumească, pentru că 
nimeni nu ştia ce s-a petrecut cu Rareş. 

Zilele se scurgeau una după alta şi toţi ciîţi se 
aflau la Ciceu trăiau clipe fără de sfirşit de chinuitoare 


aşteptare. Era limpede că domnia fusese pierdută. 
Sosiseră veşti că cei mai mulţi boieri au făcut act de 
supunere, iar padişahul i-a iertat pe ei şi, odată cu 
aceasta, a părăsit gîndul să mai transforme ţara în 
provincie otomană. Trotuşan care izbutise să fugă la 
Braşov, venise la Suceava ca, împreună cu Mihul şi 
oamenii lor, să trateze cu sultanul. Prezentau trădarea 
lor ca singura posibilitate de a salva Moldova de la 
pieire. 

Domn era acum un oarecare Ştefan. Se socotea 
urmaş al marelui Ştefan dar, din cîte se zvoneau, el 
trecuse demult la legea turcească, fiind omul de 
credinţă al lui Suliman. 

Răzbătuse pînă la Ciceu un zvon în legătură cu o 
luptă, ultima pe care Rareş o dăduse cu ostile 
otomane, în timpul căreia pierise vitejeşte, cu sabia în 
mînă. Doamna nu ştia ce să mai facă, să se roage, 
să-şi pună haine cernite sau să mai aştepte citeva zile, 
cînd alte zvonuri arătau că Rareş scăpase şi fugise la 
tarul Moscului, sau chiar la Sahib Ghirai, hanul tătarului 
din Crîm. 

O  miîngiiere prin credinţă adusese Vlădica 
Atanasie de la Vad care se oploşise la Ciceu, în 
nădejdea că măria sa Petru voievod va izbuti să biruie 
pe necredincios. Doamna Elena îl primise cu mare 
bucurie şi nădăjduia ca rugile preasfinţiei sale să 
înduplece mila Celui de Sus ca să-şi îndrepte privirile 
asupra neamului şi casei sale. 

Ana, fiica cea mai mare, era pe deplin resemnată, 
Maria nu mai nădăjduia nimic. Cît se bucurase de 
mărire la curtea domnească nimeni nu se învrednicise 
să-i ceară mîna. Acum începeau ani de pribegie şi cite 
necazuri îi puteau aştepta printre străini. Chiajna se 
stăpînea şi nu părea afectată de cele ce se petreceau 


cu ea, în adincul sufletului ei nu simţea nici o 
îngrijorare, schimbările, oricît de dramatice ar fi fost, 
erau un prilej de a schimba locul, de a vedea alţi 
oameni şi cunoaşte lucruri noi. Oricum, disciplina 
impusă de mama vitregă nu avea cum să mai fie 
respectată în noile împrejurări. Viitorul îi părea 
întunecat, era ceva nelămurit în care se putea sădi şi 
binele şi răul, după fire, la alegere. 

lon se afla acum la cheremul acestei familii 
domneşti pe care n-o putea părăsi în aceste momente 
de mare îngrijorare şi întristare: Îşi părăsise familia şi 
ţara, noul domn îl putea considera pribeag şi hiclean, 
nu avusese răgazul să-şi agonisească o parte din 
avere. A încercat să sloboadă patru din cele cinci slugi, 
dar oamenii nu s-au grăbit să-l părăsească, iar cînd i-a 
împărtăşit doamnei gîndurile, aceasta a socotit că este 
mai înţelept să-i păstreze lingă el atita vreme cit 
socoteşte că vor sta cu credinţă în slujba sa. Ea nu-i 
cere şi nici nu-i poate porunci să rămînă alături de 
familia sa, e liber să plece cînd şi unde doreşte să 
meargă, dar pentru dinsa ar fi o mare uşurare să se 
ştie sub paza unui boier care a dat dovadă constantă 
de credinţă fată de domn şi de casa acestuia. Nu i-a 
cerut să ia o hotărire pe loc. l-a lăsat timp de gindire, 
ştiind că ceea ce-i cerea dinsa nu era uşor de împlinit 
şi ar fi dorit ca răminerea lui la Ciceu, dacă avea să 
aleagă această cale, să nu fie ceva apăsător, deoarece 
avea nevoie, acum mai mult ca oricînd, de oameni de 
nădejde şi de încredere. 

In glasul Elenei Brancovici nu era nici o şovăire. 
Ştia să se stăpinească perfect şi să-şi păstreze 
demnitatea şi în aceste împrejurări potrivnice. 

— Voi rămîne aici, stăpînă, a grăit lon cu un glas 
care nu însemna nici resemnare, dar nici entuziasm. 


— Vreau să înţelegi, domnia ta, i-a răspuns 
doamna Elena-Ecaterina, că nu am nevoie de milă, ci 
de prieteni. 

— Voi fi sluga credincioasă a măriei tale, dar nu 
din milă. O fac pe răspunderea mea, nu doresc nici 
răsplată, nici recunoştinţă, nu voi pretinde niciodată 
nimic. Numai că, mărită doamnă, eu şi oamenii mei nu 
avem nici o avere... 

— Nici nu este nevoie. Slugile vor sta alături de 
slugile noastre, iar domnia ta vei fi alături de noi, la 
bine şi la rău, ca sfetnic, ca prieten de-ţi va fi voia. 

Lui lon îi venea să zimbească. Prieten cu Elena 
Brancovici! Şi-a plecat grumazul în semn de supunere 
şi acceptare a celor spuse şi dorite de această femeie 
deosebită. 

Sîmbătă, 28 septembrie, cînd se lumina de ziuă, 
lon, care nu dormise în noaptea aceea prea bine, nici 
el nu ştia de ce, ieşi în curtea cetăţii. Răcoarea 
dimineţii l-a trezit şi i-a limpezit mintea şi pentru că tot 
n-avea ce face, a urcat în turnul cel mare ca să vadă 
cum îşi petrec timpul străjerii. Era un cer curat şi de un 
albastru adînc a cărui puritate şi tărie erau subliniate 
de culorile toamnei care pusese stăpinire pe pădurile 
din preajma Ciceului. Cînd razele soarelui au răzbit 
peste crestele pădurii de fag ce acopereau dealul 
dinspre răsărit, a simţit nevoia să-şi ocrotească lumina 
ochilor cu mîna, şi s-a hotărît să coboare, căutînd în 
acelaşi timp un rost pentru ziua care venea. 
N-ajunsese bine la capătul scărilor, cînd straja a strigat 
că vede călăreţi îndreptindu-se spre Cetate. Veneau 
veşti noi şi era nerăbdător să afle ce s-a petrecut în 
ţară, ce s-a întîmplat cu domnul său. 

Aerul limpede îngăduia privirilor să ajungă, hăt, 
pînă departe, spre valea Someşului. Se vedea bine că 


este vorba de mai mulţi călăreţi şi pe măsură ce 
aceştia se apropiau, s-au deosebit călăreţii de mai 
mulţi cai care nu purtau nimic pe spatele lor. De ce 
erau acei cai fără călăreţi era greu de ghicit Abia cînd 
au ajuns atit de aproape încit să se poată desluşi rostul 
acestora,  străjerii,  piîrcălabul Simion, care se 
într-armase între timp şi venise la porţile cetăţii, şi lon 
au văzut că cei şase cai purtau un leagăn în care se 
afla un om. Această rînduială i-a mirat şi mai mult pe 
oştenii de la Ciceu. Nu departe, în urma acestora, 
zărea o ceată de călăreţi ceva mai numeroasă şi nu era 
greu de ghicit că cei din faţă zoreau să scape de cei 
din spate şi să ajungă grabnic la cetate. Piîrcălabul 
Simeon a poruncit oştenilor săi să se pregătească, lon 
şi-a chemat slugile, iar podul a fost lăsat peste şanţul 
de apărare. 

S-au dat porunci ca ceata de călăreţi din faţă să 
fie lăsată să intre, după care podul să se ridice de 
îndată. În curtea cetăţii au fost rînduiţi oşteni în aşa fel 
încît cei ce aveau să vină să poată fi înconjurați din 
toate părţile. 

Încercările lui lon de a desluşi cine este omul din 
leagăn, au rămas fără rezultat. Chiar şi atunci cînd era 
la numai două sute de picioare de cetate, cuşma şi 
straiele secuieşti puneau la îndoială asemuirile unei 
feţe care i se părea cunoscută. 

Ropotul copitelor a sunat sec pe podina de lemn, 
roţile au sciîrțiit şi lanţurile au început să scîncească pe 
scripeţii de fier în timp ce caii se înălţau pe picioarele 
din spate sau se ogoiau pentru a-şi afla liniştea cerută 
de zmucitul sălbatec al zăbalelor. Grija călăreţilor era 
îndreptată spre boiarinul din leagăn şi oştenii cetăţii au 
înţeles că n-au venit cu duşmănie, iar cînd a fost să-l 
coboare pe stăpinul lor, atunci lon a înţeles că-l are în 


faţă pe domnul şi stăpinul său, care nu rătăcise nici la 
Crîm, nici la Mosc şi apărea ca prin minune la Ciceu, 
cînd toţi pierduseră aproape orice nădejde că-l vor mai 
vedea vreodată. 

Oştenii din afara zidurilor s-au vînzolit o vreme, au 
strigat la cei de pe ziduri ameninţindu-i şi cînd şi-au dat 
seama că răminerea lor acolo este zadarnică, au 
pornit-o iarăşi la vale, spre apa Someşului. 

Doamna Elena-Ecaterina s-a ivit la una din 
ferestrele ce dădeau în curte, turburată de zarva ce se 
iscase şi al cărei rost nu-l pricepea. In clipa în care a 
vrut să facă semn pentru a cere lămuriri, l-a zărit pe 
domnescul ei soţ şi a rămas pentru o clipă 
înmărmurită. 

Cînd şi-a văzut doamna şi copiii, cunoscînd că sînt 
teferi şi sănătoşi, măria sa nu s-a mai putut stăpini şi a 
dat curs lacrimilor şi a suspinat de durere pentru toate 
cîte le pierduse într-un atit de scurt timp şi s-a bucurat 
în acelaşi timp că şi-a găsit doamna şi rodul inimii lui. 
Era veselie amestecată cu tristeţe şi abia cînd s-au 
liniştit cu toţii a reuşit să le povestească cele ce a păţit 
din cincisprezece ale lunii şi pînă în răsăritul soarelui 
din ziua aceea. 

Cînd l-au părăsit boierii şi ţara la paisprezece 
septembrie, măria sa a năzuit cu 150 de oşteni spre 
cetatea Hotinului, dar noul pîrcălab pe care-l hotăriseră 
boierii, nu i-a deschis porţile. Şi atunci a luat-o în jos, 
pe malul Nistrului, mergînd mai mult noaptea, pînă a 
ajuns în dreptul Iaşilor. Bănuind că urdia sultanului şi 
tătarii s-au îndreptat spre Suceava, a pornit spre 
soare-apune, a trecut Prutul şi, strecurindu-se printre 
dealuri, a ajuns la Piatra lui Crăciun în şaptesprezece 
zile ale lui septembrie, unde a fost primit cu duşmănie 
de oamenii părcălabului de acolo, încît a trebuit să 


meargă în grabă spre munte şi ajungînd la mănăstirea 
Bistriţei, a poposit noaptea acolo. Intrînd în biserică 
„am căzut la pămînt înaintea sfintelor icoane şi mult 
am plins, aşişderea şi egumenul şi tot soborul plîngea, 
împreună cu mine, cu fierbinţi lacrimi. Şi am dat 
făgăduinţa că, de mă voi întoarce iarăşi la scaunul meu 
cu bine şi biruitoriu, atunci voi face ziduri noi şi-i voi 
milui pe cei ce m-au primit cu dragoste”. 

În zorii zilei de optsprezece, cînd s-a uitat spre 
muntele de deasupra mănăstirii, şi-a dat seama că 
duşmanii lui ca un roi, de pretutindeni, înconjurară 
mănăstirea, ca să-l poată prinde. Şi-a rînduit oştenii şi 
copiii de casă, care erau în număr de douăzeci şi cinci, 
şi-a pus, lucrurile de preţ pe un cal, iar pe altul, dar al 
lui Gritti, l-a încălecat şi au pornit-o cu toţii în galop 
spre munte, izbutind să treacă printre urmăritorii lor. 
După aceea, s-au împrăştiat cu toţii, aşa cum le fusese 
vorba, iar domnul cu cîţiva copii de casă ce să 
încăpăţinau să-l urmeze, au intrat în munte. După o zi 
de mers, spre seară, în timp ce străbăteau un loc 
strimt, au izbucnit chiuituri din faţă şi asupra lor au 
năvălit mai mulţi oameni. Erau tilhari de codru, iar 
îndrăzneala lor a fost plătită scump: s-au luptat şi 
domnul a trebuit să muncească din greu, ca-n tinereţe, 
ca să le dea de cap. Copiii, îmbărbătaţi de stăpînul lor, 
s-au bătut cu inimă, unul dintre ei a fost ucis, doi răniţi, 
iar domnul, după ce-i aşternuse pe tilhari la pămînt, a 
simţit o fierbinţeală la şold. Fusese străpuns de sabie 
dar tăietura nu era adincă. Au rămas noaptea în acel 
loc, după care copiilor le-a poruncit să facă drum 
întors, miluindu-i pe fiecare şi, singur, cu calul de 
povară după el, a urcat pe potecă de munte şi prin 
codrii neumblaţi, ţinînd mereu spre soare-apune. După 
două zile de mers în locuri necunoscute, frint de 


oboseală, a aţipit în şa şi nu s-a trezit decît atunci cînd 
a simţit o zmucitură. S-a speriat, crezînd că-l loveşte 
cineva pe neaşteptate, dar şi-a venit repede în fire cînd 
a înţeles că se oprise calul de povară, nu şi-a dat 
seama din ce pricină, şi că o pornise la goană, înapoi, 
după care a alunecat pe un pripor şi nu l-a mai văzut. 
Pierduse şi bruma de avere care-i mai rămăsese, 
merinde mai avea puţine, rana din şold îl supăra. După 
o noapte petrecută pe cetină sub nişte brazi, mergind 
după soarele a cărei faţă se întrezărea din cînd în cînd 
după trimbele de nori ce alunecau, spre soare-răsare, 
şi-a dat seama că numai trecînd dincolo, peste culmea 
ce se ridica în faţă-i, ar fi răzbit spre Transilvania. Calul 
ne mai puţind urca pe clina priporoasă a muntelui, a 
trebuit să-i dea drumul şi cu ce reuşise să ia cu el, s-a 
străduit după ceasuri de luptă cu oboseala, 
nemiîncarea şi durerea, să treacă pe partea cealaltă. 
Acolo, sus, pe înălţimi, n-a dat de nici un izvor de apă 
şi a trebuit, împins de sete, să se lase la vale în 
căutarea unui pîriu. Nu mai avea nici merinde. Cînd a 
dat de apă, a înţeles că aceasta curge spre 
Transilvania. Urmînd cursul ei, în după-amiaza zilei de 
douăzeci şi patru a auzit zvon de glasuri omeneşti. Ar fi 
vrut să se ascundă, dar nici el nu ştia cum se învăluise 
în josul apei încît s-a trezit, atunci cînd credea că este 
departe, în faţa unor pescari şi s-a înfricoşat tare. 

lar pescarii luîndu-i seama, l-au primit cu bucurie 
şi cu jurămiînt s-au jurat înaintea lui, cum că-i vor fi cu 
dreptate şi să n-aibe nici o teamă. Dăruindu-le 
şaptezeci de galbeni, aceştia au rămas uluiţi, nu le 
venea să creadă că a dat peste ei un asemenea noroc 
şi l-au dus la otacul lor de l-au ospătat cu piine şi cu 
peşte fript, ospăț pescăresc, de ce au avut şi ei. ŞI 
dacă s-a înserat, l-au îmbrăcat în haine proaste de-ale 


lor şi cu comănac în cap şi l-au scos la Ardeal. Şi fiind 
oaste ungurească tocmită de strajă, la margine, i-au 
întrebat pe dinşii: „Ce oameni sînteţi?” Ei au zis: 
„Sintem  păscari”. Şi aşa au trecut prin straja 
ungurească şi niminea nu l-au cunoscut. 

Ajungind în secuime l-au dus la casa lui Tămaş 
Chiopeci, judele din Tirgul Secuiesc, iar acasă era 
numai jupîneasa şi i-au spus pescarii pe taină că Petru 
vodă se află cu ei şi jupineasa l-a primit cu dragoste în 
casa ei şi i-au făcut ospăț. Aici l-a ajuns pe domn un 
voinic, care-l căutase pe domn prin munte, pînă a dat 
de pescarii care erau cu domnul şi cunoscîndu-l pe 
domnul său a căzut de i-a sărutat picioarele. Şi s-a 
bucurat domnul de credinţa acestei slugi şi l-a luat cu 
sine. Jupineasa lui Chiopeci i-a pregătit lui Petru Vodă, 
cît au aţipit, leagăn cu cai şi doisprezece voinici 
într-armaţi şi pornind şi mergiînd cu fereală pe poteci 
cunoscute numai de ei, au ajuns la casa nemeşului 
Tamaş Barabaş din Ciuc. L-a primit şi acesta cu mare 
bucurie, l-a ospătat şi i-a gătit grabnic leagăn cu şase 
cai şi i-a dat şi voinici să-l însoţească şi i-a pornit 
îndată la drum, căci loc de a zăbovi nu era, că 
dindărăt, prinzînd de veste straja ungurească cum că a 
trecut Petru vodă, s-a pornit după dînsul în nădejdea 
că-l va putea prinde. 

Ocrotit de Cel de Sus, domnul şi însoțitorii săi au 
izbutit să meargă două zile şi două nopţi, aproape fără 
odihnă, şi aşa s-au mintuit între zidurile Ciceului, cînd 
nu mai era loc de scăpare. 

Petru vodă i-a mulţumit lui Movilă pentru credinţa 
lui şi s-a legat cu jurămiînt că de va izbuti să cîştige 
vreodată ceea ce pierduse în anul acela, atunci îl va 
răsplăti pe el şi neamul lui pentru slujba pe care i-a 
făcut-o. 


Au urmat citeva zile liniştite. Cei din Ciceu 
primeau de la Rodna şi Bistriţa cele de trebuinţă 
pentru hrană, doamna Elena deşi era mihnită pentru 
toate cite fuseseră pierdute, era acum resemnată. 
Copiii îşi vedeau de joacă, iar fetele cele mari nu 
arătau nici bucurie nici întristare, afară de Chiajna 
care-şi recăpătase vioiciunea de mai înainte. In clipele 
de răgaz şi cînd vremea a îngăduit-o, s-au făcut mici 
plimbări călare pe dealul Ciceului, nu departe de 
cetate. lon, însoţit de slugile sale, veghea să nu se 
întîmple ceva odraslelor domneşti, gata oricînd să se 
îndrepte spre cetate la ştiutul semn de corn. Chiajna 
şi-a dat seama că boierul o priveşte ca pe un copil. 
Joaca ei nu mai avea deci nici un rost şi s-a liniştit. 

Greul a început după ce s-a încheiat prima 
săptămînă a lunii octombrie. Oşteni călări au poposit în 
preajma cetăţii sub comanda voievodului Balaşa şi a 
vistierului craiului lanăş, fratele Martinuzzi. Cei doi i-au 
cerut lui Petru să se predea de bunăvoie şi să renunţe 
la toate drepturile moştenite asupra cetăţii Ciceului şi 
asupra Cetăţii de Baltă cu toate cite ţineau de acestea. 
În schimb, i se promitea libertatea intre hotarele 
Transilvaniei şi ale regatului. 

Tratativele dintre împresuraţi şi asediatori au fost 
duse prin vlădica Atanasie. Acesta s-a purtat cu 
credinţă pînă la sosirea, în tabăra lui Martinuzzi, a unui 
sol de la Ştefan Lăcustă, care cerea să i se dăruiască 
lui, cetăţile stăpiînite de înaintaşii săi pe scaunul 
Moldovei. Solul, om de încredere al lui Ştefan Lăcustă, 
avea însă şi o misiune secretă, al cărei rost nu fusese 
simţit de călugăr şi nici de cei din cetate. 

Într-una din seri, vlădica i-a făcut semn 
pîrcălabului Simion că ar dori să aibă sfat de taină şi 
cei doi au ales, pentru mai multă siguranţă, foişorul 


turnului din stînga porţii de la intrare. Tocmai se 
schimba straja cînd au urcat cei doi, iar pîrcălabul a 
poruncit noului străjer să aştepte şi să păzească uşa 
pînă ce va ieşi cu vlădica. In grabă, vlădica i-a arătat 
pîrcălabului ce doreşte noul domn de la el: capul lui 
Petru în schimbul întăririi în slujbele pe care le aveau şi 
a unei mari răsplătiți în scule sau galbeni peşin. 
Judecînd împrejurările, cei doi au fost de părere că 
Petru nu mai are nici o scăpare. In ţară se afla acum un 
domn care se bucura de sprijinul sultanului. Acesta-i 
făgăduise lui Ştefan, noul voievod, că va trimite un 
ceauş la craiul lanăş ca să-i dea cetăţile din 
Transilvania, ceea ce însemna că pînă la urmă acestea 
tot aveau să încapă în mîinile stăpînului de acum al 
Moldovei. Slujindu-l pe Ştefan domnul, se ajutau pe ei. 
Partea slabă a pircălabului era lăcomia şi, cu toate că 
în urma celor auzite de la Atanasie nu mai avea nici o 
încredere într-o faţă bisericească ce şi-a trădat 
stăpinul, a căzut la înţelegere cu el pentru a găsi un 
mijloc care să-l poarte pe Petru voievod în lumea celor 
drepţi. Trebuiau să izbindească acolo unde se 
împotmoliseră capete încoronate în frunte cu Suliman 
sultanul. 

În ziua care a urmat acestui sfat, Petru voievod l-a 
ispitit pe  Vlădică în legătură cu  soroacele 
împărtăşaniei, pe motiv că-n urma atitor necazuri 
poate că era bine să i se facă slujbe care să-l curețe de 
toate păcatele. S-a mirat vlădica de neştiinţa fostului 
domn în cele bisericeşti şi, chibzuind bine, i-a spus că 
este cu putinţă o asemenea treabă, dar numai sîmbăta 
sau şi mai bine duminica în timpul unei slujbe anume 
orînduite pentru aşa ceva. Dorinţa domnului venea la 
timp şi dacă pînă la data aceea pircălabul Simion n-ar 
fi găsit o cale mai potrivită pentru a-i curma zilele lui 


Petru Rareş, atunci sfinta împărtăşanie slujită de 
Atanasie avea să mijlocească trecerea acolo unde nu 
este nici întristare şi nici suspin, spre lauda celui prea 
înalt. 

Miercuri 16 octombrie, Petru l-a slobozit pe 
Atanasie să meargă în tabăra lui Balaşa şi Martinuzzi 
ca să le arate acestora îndreptările pe care le avea 
asupra cetăților din Transilvania. Vlădica s-a întors cu 
noi ameninţări: dacă domnul nu ajunge la înţelegere cu 
fratele George, cum îi plăcea lui Martinuzzi să-şi spună 
cu o prefăcută modestie, atunci craiul îi poate 
recunoaşte lui Ştefan drepturile cerute de acesta 
asupra Ciceului. Între mai multe rele, lui Petru Rareş îi 
rămiînea, dacă asculta un sfat părintesc şi prietenesc, 
să închine craiului lanăş cetăţile şi nu se va pierde nici 
singe zadarnic, iar fostul domn se va bucura de 
ocrotirea craiului. 

Chemiîndu-l pe pircălabul Simion, Rareş i-a 
destăinuit că nu are prea mare încredere în vlădica 
Atanasie. De aceea, l-a rugat să-l însoţească a doua zi, 
joi, şaptesprezece octombrie, pe Atanasie în tabăra lui 
Martinuzzi.  Pîrcălabul a primit din toată inima, 
încrederea domnului fiind o dovadă că cele plănuite de 
el cu vlădica nu ajunseseră la cunoştinţa nici a celor 
mai buni prieteni. 

La sorocul hotărît, cei doi au ieşit pe poarta cetăţii 
şi s-au îndreptat spre cortul lui Martinuzzi. După o 
vreme, preţ de un ceas şi jumătate, pircălabul şi 
vlădica s-au întors şi ajunşi în faţa porţii, au cerut să li 
se deschidă. S-a deschis o fereastră de deasupra porţii 
şi lon Movilă le-a cerut celor doi să plece unde ştiu şi 
să-i poarte recunoştinţă lui Petru voievod care le-a 
iertat capetele pentru trădarea lor. 


Trăznetul de-ar fi căzut între cei doi şi n-ar fi 
produs atîta turburare. Vlădica s-a trezit blestemînd cu 
degetele răşchirate spre cer, iar pîrcălabul ameninţa cu 
pumnii. Cînd o săgeată ţintită de lon a şuierat pe lîngă 
urechea vlădicii, abia atunci au priceput cei doi ce 
primejdie îi aşteaptă, au zmucit caii şi au rupt-o la fugă 
spre tabăra lui Martinuzzi. Niciodată n-aveau să afle că 
una din slugile lui Movilă, surprinsă în foişorul unde 
avuseseră sfatul de taină, s-a ascuns acolo şi a auzit 
toată urzeala pusă de cei doi la cale. 

Balaşa şi Martinuzzi începeau să-şi piardă 
răbdarea. Se aflau de aproape două săptămîni sub 
zidurile Ciceului şi nu rezolvaseră nimic. Nu înțelegeau 
de ce fostul domn se încăpăţinează să reziste cînd este 
limpede că aducerea unor noi ajutoare cu tunuri 
potrivite aveau să hotărască soarta cetăţii şi a celor 
dinlăuntru. 

Acest lucru îl ştia şi Petru voievod, numai că el 
avea nevoie de răgaz pentru a-şi tăinui aici, la Ciceu, 
partea de avere ce-i mai rămăsese după nenorocirile 
din vara şi toamna acelui an. Vistieria domnească 
fusese prădată la Hiîrlău de Mateiaş, al treilea vistier, 
fiul lui Cozmin. Trădînd, el şi fraţii săi au spart carele şi 
au furat ca nişte tilhari de rînd pe domnul lor. Averile 
ascunse în cetatea Sucevei, au fost şi ele descoperite 
la porunca sultanului după căutări îndirjite de cîteva 
zile şi în faţa atitor bogății, turcii au rămas uluiţi, iar 
Suliman sultanul s-a bucurat şi i-a miluit pe vrednicii 
săi slujitori cum se cuvine, îi rămăsese domnului numai 
averea pe care o trimisese cu doamna şi copiii săi la 
Ciceu. Aceasta trebuia păstrată cu orice chip. 

— Am scăpat teafăr, Movilă, şi acesta este lucrul 
cel mai de seamă. Fiind eu în viaţă, nici unul din 
duşmanii mei nu va avea linişte deplină. Şi mă jur pe 


lumina ochilor că mă voi strădui din toate puterile ca 
să-mi recapăt scaunul şi atunci vor plăti cu toţii, aşa 
cum se cuvine, fiecare după fapta sa. M-au trădat ca 
nişte nemernici, oamenii pe care i-am ridicat şi pe 
umerii cărora credeam că-mi pot rezema domnia. l-am 
umplut de averi, i-am făcut să nu se simtă mai prejos 
decit voi, boierii cei mai vechi şi mai bogaţi din ţara 
Moldovei. lar ei, drept recunoştinţă, n-au ştiut cum să 
mă vîndă şi să scape cît mai repede cu putinţă de omul 
de la care nu cunoscuseră decit binefacere. M-ai slujit 
tu şi încă alţii, puţini la număr, deşi nu v-am făcut nici 
un bine, au stat alături de mine nişte copii, cu inima 
curată. Erau prea tineri ca-n sufletul lor să se încuibe 
ticăloşia. Vreau să-mi recapăt scaunul cu orice chip şi 
să le plătesc de data aceasta rău cu rău. Merită să 
trăieşti pentru asemenea clipe şi de aceea cred că 
lucrul cel mai de preţ pe care l-am putut mîntui a fost 
viaţa mea, iar acum trebuie să scap banii şi sculele ce 
mi-au rămas ca să cumpăr în dreapta şi-n stînga 
oamenii de care am nevoie pentru a-mi reciştiga 
coroana. 

— lartă-mă, măria ta, a grăit Movilă, poate 
greşesc cînd cred, creştineşte, că răului nu trebuie să i 
se plătească cu rău şi, fără să-i acopăr pe boieri, s-ar 
putea ca, unii să se fi gîndit la binele ţării. 

— Giîndeşti la fel cu ei deşi te-ai purtat tocmai pe 
dos decît au făcut-o. Pentru orice trădare se găseşte şi 
o lămurire menită să ne facă să credem că nu este aşa. 
Te-nşeli, Movilă. N-au făcut-o nici spre binele lor, nici 
spre binele ţării. Nu sînt de părere, cum ai înclina să 
gindeşti, că aş fi fost fericit dacă s-ar fi lăsat căsăpiţi şi 
stropşiţi de puterea cea mare a Turcului, numai de 
dragul unei faime neştirbite pe care s-o laude cei ce 
vor veni după noi. Un mort nu preţuieşte cît un om viu, 


oricît de frumos ar fi murit. Sînt însă clipe cînd trebuie 
să primeşti jertfa, pentru binele tău şi al altora, pentru 
faima şi gloria care o vor împodobi, şi o asemenea 
clipă era şi aceasta cînd trebuia să-l înfruntăm pe 
sultan şi nu să ne plecăm lui. Cu un asemenea preţ aş 
fi putut opri oştile otomane pe ţărmurii Dunării, dar 
n-am făcut-o deoarece am ţinut seama de binele ţării 
şi nu de binele meu. Îţi spun eu, Movilă, din septembrie 
anul acesta, Moldova nu va mai fi ce a fost pînă acum. 

— Doamne, norocul este schimbător ca şi omul şi 
nu se ştie ce poate aduce ziua de miine. 

— Sînt praguri la care o dată ajuns nu te mai poţi 
întoarce. Aşa şi acum. Oricît am încerca să dăm timpul 
înapoi, nu vom izbuti niciodată aşa ceva. 

Movilă nu dorise acest schimb de vorbe care l-au 
amărit. Îl necăjea faptul că fostul domn nu s-ar fi gîndit 
nici o clipă că o parte din vină ar fi avut-o şi el în toată 
această dramă uriaşă care se desfăşurase în vara şi 
toamna anului 1538. Cu mai multă iscusinţă, primejdia 
care pindea Moldova putea fi întirziată dacă nu 
înlăturată pentru totdeauna. Domnul a ascultat numai 
de îndemnurile inimii lui, n-a ascultat părerea unor 
sfetnici încercaţi, a căror înţelepciune era cunoscută 
tuturor; s-a mulţumit numai cu părerea celor pe care-i 
ridicase el şi care, din linguşire sau din prostie, nu i 
s-au împotrivit niciodată, pentru a nu-l supăra pe acela 
de care atirna bunăstarea lor. 

Cînd s-a încredinţat domnul că averile lui sînt la 
adăpost, şi cînd a mai aflat că şi Maelat umblă să-i ia 
cetăţile pe seama lui, aşa cum se străduise s-o facă şi 
în anii trecuţi, atunci s-a hotărit să trateze cu 
Martinuzzi şi a fost de acord să închine cetatea regelui 
în schimbul protecţiei acestuia. Martinuzzi lăsa o 
garnizoană de lăncieri unguri sub porunca lui Petru, 


care se bucura în continuare de sprijinul bistriţenilor şi 
al rodnenilor. Aşa se face că la 17 decembrie meşteri 
zugravi din Bistriţa veneau la Ciceu şi, în frunte cu 
zugravul leronim, zugrăveau capela cetăţii şi încăperile 
în care locuia domnul cu ai săi. In aşteptarea unor 
vremuri mai bune, domnul se pleca, deocamdată, 
împrejurărilor. 

lon era nelipsit de la masa domnului său, ca unul 
dintre cei mai apropiaţi sfetnici şi prieteni. Avea timp 
să cunoască pe îndelete familia acestuia, făcîndu-şi o 
părere despre fiecare în parte după felul în care se 
purtau şi vorbeau. Şi atunci cînd se socotea lămurit pe 
deplin în această privinţă, la o cină, din primele zile ale 
lui ianuarie 1539, în timp ce-şi plimba ochii de la unul 
la altul, fără nici o noimă, sub privirile sale a ajuns şi 
chipul Mariei. Ca şi cum ceva dinlăuntru ar fi 
avertizat-o că este privită, aceasta şi-a ridicat capul şi 
ochii ei au întîlnit, lumină în lumină, ochii lui lon. 
Pleoapele i s-au zbătut speriate, şi-a plecat iarăşi 
privirile în taler, dar n-a putut să stăpinească zbaterea 
lăuntrică şi a simţit cum sîngele-i năvăleşte-n obraz. 
S-a supărat pe ea însăşi din pricina acestor întîmplări 
neprevăzute pe care nu avusese puterea să le 
stăpînească. Îi era teamă, pe de altă parte, ca acest 
boier să nu creadă despre ea că este, şi nici ea nu-şi da 
seama exact ce-ar fi putut fi. Pe măsură ce se gindea 
mai mult la această întîmplare, lipsită de orice 
însemnătate în realitate, dar care luase proporţii în 
sufletul şi mintea ei obsedată de ideea că soarta a fost 
mai mult decît nedreaptă cu ea, condamnind-o să 
rămînă fată bătrină, cu toate că-şi dorise din adiîncul 
fiinţei să fie femeie şi mamă, se necăjea împotrivă-i din 
pricina stingăciei în purtarea ei, pentru că nu ştiuse 
cum să primească această uitătură şi să desluşească 


dacă avusese vreun înţeles pentru ea, sau era numai o 
întîmplare. Nu-i venea să creadă că boierul ar fi putut-o 
privi într-un chip anume, deşi ar fi dorit-o din toată 
inima, nefiindu-i greu să vadă că lon Movilă este un 
bărbat în floarea vîrstei, puternic şi frumos. Credinţa 
arătată de el, în împrejurările grele prin care trecuse 
familia ei, era de natură să-l ridice şi mai mult în ochii 
rareşeştilor şi în faţa tuturor oamenilor care mai cred în 
cinste şi omenie. Dar cum să faci pentru a şti dacă un 
asemenea om şi-ar fi plecat ochii asupra unei fete ca 
ea? 

lon şi-a dat seama care este rostul frămîntării 
acestei fiice de domn, i-a văzut roşaţa ce-i acoperă 
obrajii şi nu i-a scăpat amănuntul că această turburare 
o prinde bine pe Maria. Urită nu era, dar ce-i lipsea să 
fie ispititoare? Timpul care trecuse peste ea o înăcrise, 
pentru că sufletul ei era gol şi pustiit, iar pustiul 
dinlăuntru se răsfringea pe chipul şi trupul ei care-şi 
pierdeau frăgezimea, strălucirea pe care ţi-o dă numai 
tinereţea şi mlădierea ce poartă-n ea, uneori în chip 
inconştient, ispite şi chemări ce duc la împlinirea 
rostului unei femei pe pămînt. 

Cînd s-au dus spre odăile lor ca să se culce, 
Chiajna s-a apropiat de urechea sorei mai mari şi a 
întrebat-o cu cea mai mare nevinovăție: 

— De ce-ai roşit la masă, Maria? 

Cîtă otravă poate să zacă în fetişcana asta! A fost 
o noapte rea, cu vise chinuitoare. S-a zbuciumat tot 
timpul, iar în zori, cînd s-a trezit de-a binelea, îşi făcea 
socoteală că toată zbaterea ei n-avea nici un rost. 
Trebuie să se stăpînească şi să lase viaţa să se scurgă 
pe vechiul făgaş, fără bucurii şi fără mari dureri. li 
rămăsese o stringere de inimă în legătură cu felul în 
care va trebui să se poarte faţă de lon Movilă. Era 


nevoie să se arate în aşa chip, încît boierul să nu 
ghicească nimic. 

Alegerea lui Petru Rareş se dovedise a fi cea mai 
bună soluţie. Martinuzzi era lacom şi dorea să stoarcă 
de pretutindeni cît mai mulţi bani spre folosul lui. A pus 
mîna pe venitul minelor de la Rodna, i-a supus pe 
bistriteni, unor mari dări în bani peşin, se grăbise să 
cuprindă Cetatea de Baltă în nădejdea că averile 
fostului domn erau ascunse acolo, luîndu-se după un 
zvon pe care Rareş însuşi îl făcuse să se răspîndească. 
Craiul lanăş cerea şi el, printr-un om al său sosit la 
Ciceu a doua zi de Crăciun, ca Rareş să renunţe la 
taxele de război pe care le ridica de la saşii din 
nord-estul Transilvaniei, în schimbul acestei renunţări, 
regele îi recunoştea fostului domn deplina stăpînire 
asupra domeniului Ciceiului, cu drepturi pe care le 
avea oricare mare magnat al regatului. Domnul i-a 
cerut craiului să-i dea 3000 de oşteni ca să-şi recapete 
tronul, fiind informat de partizanii săi că domnia lui 
Ştefan, omul turcilor, îi nemulţumeşte pe toţi supuşii 
săi. 

Zmulgîndu-i domnului cetăţile, minele de la 
Rodna, însemna de fapt că i-a luat lui Rareş orice 
putere în Transilvania, din care pricină craiului lanăş îi 
convenea acum ca să rămînă în starea la care-l 
aduseseră oamenii săi. li era teamă ca acesta să nu 
ajungă iarăşi în scaunul Moldovei şi să nu devină o 
primejdie pentru el personal, datorită prestigiului şi 
simpatiei de care se bucura Rareş în miazănoapte, 
acum cînd îşi făurea planuri mari în legătură cu 
moştenirea sa. In ciuda înţelegerii din anul trecut 
dintre el şi Ferdinand, în urma căreia Transilvania i-ar fi 
revenit craiului de la Viena după moartea lui lanăş, 
acesta se răzgindise; între timp o peţise pe fiica 


craiului Jicmont şi acuma se afla în dirdora pregătirilor 
de nuntă. 

Nici de la craiul Ferdinand nu se aştepta să-l 
sprijine şi, aflind că Ştefan, domnul Moldovei, trimite 
soli şi la lanăş şi la Ferdinand, Rareş şi-a dat seama din 
cele petrecute pînă atunci că cei doi crai nu-l vor băga 
în seamă o vreme şi vor duce tratative cu domnul aflat 
în scaun pentru a obţine de la acesta mai mult decit 
avuseseră de la el. Rareş devenise, ca orice pribeag, 
un obiect de şantaj în mîna celor doi crai. Gindurile 
sale aveau să fie confirmate de hatmanul Petru Vartic, 
pe care Ştefan, devenit „Lăcustă” pentru nenorocirea 
pe care o aduseseră gizele cu acest nume asupra 
Moldovei, îl trimisese în solie la Viena ca să încheie o 
alianţă cu Ferdinand. Printr-un om de taină, Vartic îi 
aducea la cunoştinţă care este starea sufletească a 
locuitorilor Moldovei faţă de domnul pus de sultan şi ce 
planuri îşi făurea acesta. 

Toate acestea-l făceau pe Rareş să-şi dea seama 
că, pentru o vreme, el era osîndit să-şi petreacă viaţa 
la Ciceu, ca un mare boier oarecare. Trebuia să încerce 
altceva şi în sfaturile pe care le ţinea cu doamna sa, la 
unele dintre ele fiind chemat şi lon, s-a ajuns la 
încheierea, care l-a uluit pe Movilă, că numai sultanul 
i-ar putea reda scaunul. Laudele pe care vistierul 
Mateiaş le adusese cîndva doamnei erau mai mult 
decit întemeiate: minte ascuţită şi o mare îndrăzneală 
izvorită dintr-o voinţă de fier. 

— Măria ta, s-a pomenit lon vorbind aproape fără 
să vrea, mie mi se pare cu mare primejdie ceea ce se 
pune la cale. Nu te poţi încrede în sultan pentru că 
niciodată nu i se cunosc gîndurile şi e tiran la suflet. Nu 
a pregetat să-şi ucidă fiul pentru că greşise şi i-a luat 
capul şi marelui vizir, Ibrahim, ginerele şi cel mai 


credincios sfetnic al său, deoarece făcuse legături cu 
craiul Ferdinand pentru încheierea unei păci care să nu 
fie prea umilitoare pentru neamţ. Intr-un om atit de 
aprig ca Suliman nu poţi avea încredere. 

— Ai dreptate Movilă, numai că tu nu cunoşti şi o 
altă latură a firii sultanului, şi îndeobşte a turcului. El 
este totdeauna prea bucuros să-l primească pe oricare 
principe ce i se supune, mai ales cînd acesta nu vine 
cu mîna goală. 

— Se poate măria ta să fie, şi sînt încredinţat că 
este aşa, şi-a luat seama lon, dar sultanul ţi-a luat 
comorile din cetatea Sucevei, ce altă nevoie de bani ar 
avea el acum? 

— Movilă, s-ar putea să nu aibă nevoie de bani, 
deşi la o împărăție mare întotdeauna este nevoie de 
bani mulţi, dar craiul lanăş i-a făgăduit 300 000 de 
galbeni ungureşti ca sultanul să se retragă cu urdia sa 
în bună pace în sudul Dunării, după ce supusese 
Moldova, iar craiul n-a avut de unde să-i dea banii. Aşa 
se face că Suliman este supărat pe lanăş, iar ce nu 
poate împlini craiul, pot face eu. 

Socoteli pe care Movilă nu le cunoscuse şi care-l 
uimeau descoperind la domnul său o pătrundere a 
oamenilor şi a lucrurilor cu mult deasupra celor ştiute 
de el pînă în clipa ceea. Avea totuşi o îndoială în 
legătură cu Ştefan Lăcustă. Nu fusese el pus în scaun 
de sultan şi nu se bucura de toată încrederea acestuia? 

— Lăcustă n-are o vistierie, Movilă, şi unui domn 
fără vistierie i se clatină jeţul de sub el, oricît de 
domnesc ar fi acesta. 

„Şi ştiind carte sîrbească, Elena, doamnă-sa, au 
scris la împăratul cu mare jalobă şi plîngere, poftind ca 
să să milostivească, să-i iarte”. Scrisoarea era trimisă 
printr-un sîrb, o slugă credincioasă a doamnei, căruia i 


se arătase că trebuie să meargă cu mare fereală pînă 
ajungea în împărăţia turcului, ca să nu cadă acea 
scrisoare în miinile craiului lanăş. 

La Ciceu era acum linişte. Lăncierii, lăsaţi de 
Martinuzzi, plecaseră, garnizoana cetăţii fiind alcătuită 
din românii satelor care aparţineau cetăţii. Fostul 
pîrcălab, Simion, plecase, undeva într-un sat pe 
Someş, iar Atanasie trebuise să se refugieze ca simplu 
călugăr la Putna. lon izbutise să ia legătură cu fraţii săi, 
care fugiseră în Polonia, după intrarea lui Suliman 
sultan în Suceava. Aceştia, însă, izbutiseră în iarna 
anului 1538-1540 să se întoarcă la ocinele lor din 
Moldova. In taină, ei îi trimiseseră la Ciceu bani şi o 
parte din hainele de preţ încît putea acum să se 
prezinte ca un curtean de vază în straiele-i strălucite, 
sau să-şi tocmească arme şi cele de trebuinţă la 
Bistriţa. Pentru unele cheltuieli făcute, Rareş l-a certat 
straşnic. Era adevărat că nu se mai afla în scaun, dar 
nu se cuvenea să-l jignească, socotindu-l atît de 
neajutorat încît să nu-şi poată omeni o slugă căreia îi 
datora atît de multe. 

Se putea mişca în voie, la Bistriţa sau la Rodna, 
uneori ieşeau la vînătoare prin pădurile din preajma 
Ciceului în care mişunau sălbăticiunile. 

Teama Mariei se dovedise mai mult o închipuire a 
minții ei. Boierul se purta ca de obicei, cu 
bună-cuviinţă, fără să arate că între ei s-a petrecut 
ceva, cum, de fapt, nici nu se întîmplase. Judecînd 
liniştită lucrurile, îşi da seama că nu fusese vorba decit 
de o întîmplare, căreia ea-i dăduse un înţeles pe care 
nu-l avea, înţeles ce dospise şi crescuse nemăsurat în 


mintea ei. Această constatare stîrnea în sufletul ei 
aceeaşi nelinişte şi nemărginită nemulţumire pe care 
i-o da sentimentul neîmplinirii ca femeie. Înţelegea că 
acest boier este un om ca oricare altul, din carne şi 
oase pe care o femeie nu l-ar fi lăsat nepăsător. Dar 
pentru asta se cerea să ştii să te porţi ca o femeie şi, 
deşi îşi pusese în minte să fie mai blîindă şi surizătoare, 
sau să dea dovadă de oarecare gingăşie atunci cînd se 
afla în preajma lui, cînd apărea lon, simţea cum 
îngheaţă şi încremenesc toate gindurile şi pornirile ei 
fireşti. 

Noroc cu acest boier care nu înţelegea, sau se 
prefăcea că nu înţelege, ce se petrece în sufletul ei, 
purtîndu-se mereu egal şi cuviincios. 

Să se ducă la mănăstire cum o sfătuise sora ei 
mai mare? 

Să afle mîntuirea zbuciumului care-i răvăşea fiinţa 
prin credinţă? Nu s-ar fi dat în lături şi ar fi primit şi o 
asemenea dezlegare, dar simţea în străfundul fiinţei 
sale că niciodată nu se va împăca cu un asemenea 
gînd. 

leşiseră afară din cetate, copiii alergau prin 
fineţurile ce crescuseră înalte, iar fetele mai mari se 
răzleţiseră în căutarea celor mai frumoase flori. Maria 
simţea cum zvicneşte inima cu mai multă putere, 
miresmele  îndumnezeiseră întreaga vale, soarele 
revărsa lumină din belşug, cîteva scame de nori, ce 
păreau suspendate între tăria albastră şi pămînt, 
lunecau agale. 

Totul mustea de viaţă; privea năucită această 
desfăşurare de energii şi i-ar fi venit să ţipe de bucurie 
şi de fericire dacă soarta ar fi fost numai în foarte mică 
măsură darnică cu ea. 


De fapt, era aşa de puţin ce dorea şi acest puţin 
ridica între ea şi restul lumii stavila care o împiedica să 
se împărtăşească din ceea ce firea şi natura ne-a 
hărăzit tuturor. Era aproape de poalele pădurii cînd a 
simţit mişcare şi nu departe de ea a răsărit Movilă. 
Calul boierului mergea la pas, semn că nu se grăbea, şi 
cînd a zărit-o şi-a îmboldit şargul spre ea. Şi-a înclinat 
capul în chip de bineţe, l-a auzit că vorbeşte, făcînd să 
răsară de sub mustaţa-i neagră cununa albă a dinţilor, 
i-a răspuns, nici ea nu ştia exact ce, pentru că o 
asemenea înfruntare venise cu totul pe neaşteptate. 

lon a înţeles tulburarea fetei, a spus ceva şi a ris, 
iar pe faţa lui era atita lumină şi bucurie liniştită încît 
Maria a simţit cum se topeşte tulburarea care pusese 
stăpiînire pe ea. 

Privind-o de sus pe această fată de domn, lon a 
găsit că nu este chiar aşa de searbădă cum părea de 
obicei. Vîntul făcuse să i se lipească rochia de trup, 
lăsînd să se ghicească picioarele bine zidite, cu pulpa 
frumos arcuită. Avea sîni nu prea mari, iar faţa 
îmbujorată de soare şi de vînt nu era deloc urită. E 
adevărat că măsura după care fusese croită era cam 
mare, dar nu lipsită de un anumit farmec, atunci cînd 
da semne că întreaga ei făptură este străbătută de un 
strop din bucuria vieţii. A descălecat şi i-a cerut 
îngăduinţa s-o însoţească. Cererea a turburat-o, 
făcînd-o să se aprindă şi mai mult la faţă. Stingăcia ei 
l-a amuzat pe boier şi acesta s-a uitat de data aceasta 
în ochii fetei fără sfială. Îndrăzneala lui avea un tiîlc, pe 
care mintea ei a refuzat să-l priceapă, iar cînd stăruința 
lui de a se face înţeles i-a învins orice îndoială, a simţit 
cum se pierde şi o cuprinde o uşoară ameţeală. Boierul 
i-a prins mîna stingă deasupra cotului, ca şi cum ar fi 
vrut s-o sprijine şi la atingerea acestei miini, lacrimile 


au năvălit şuvoi. A încercat să le stăvilească, dar n-a 
fost în stare. Faţa ei nu arăta suferinţă şi lon, după ce 
şi-a făcut ochii roată ca să se ştie la adăpost de orice 
privire, s-a aplecat şi i-a atins buzele uşor cu gura lui, 
după care i-a şters faţa ca unui copil. Şi era într-adevăr 
neajutorată, clipele trăite atunci o sleiseră. S-a 
depărtat puţin de boier, şi privind împrejurimile a căror 
frumuseţe i se păreau de basm, s-a simţit pentru prima 
dată după mulţi ani de îndoieli şi chinuri sufleteşti, că 
este fericită, că lumea este într-adevăr frumoasă, iar 
viaţa merită să ţi-o trăieşti. Cînd şi-a întors faţa spre 
boier, ochilor acestuia i s-a înfăţişat parcă o altă fiinţă 
care era cu adevărat plină de farmec. Şi atunci i-a 
întins gura şi s-a lipit toată de el, să simtă cum trupul 
ei se înfăşoară pentru prima dată de trupul unui 
bărbat, iar cînd i-a simţit tăria braţului care o 
cuprinsese şi o stringea cu plăcere dar şi cu grijă, 
Maria s-a lăsat cotropită de acea dulceaţă care nu se 
poate spune în cuvinte şi pe care numai dragostea ştie 
să ţi-o picure în trup şi suflet. 

Cînd s-a desprins de lon, îi era parcă ruşine de 
îndrăzneala ei, dar clipele acelea pe care le aşteptase 
de ani de zile ca pe o mare izbăvire, erau prea 
frumoase şi pentru ele merita să înciîlci sfieli şi oprelişti 
pe care numai sufletul ei le ridica în juru-i ca pavăză 
aducătoare numai de suferinţe. 

Cînd a sosit scrisoarea lui Rareş la înalta Poartă a 
fericirii, acolo unde popoarele îşi găsesc alinarea şi beii 
acestei lumi coroanele lor, marele vizir şi-a prefirat 
firele rare din barbă cu mîna şi a şoptit îngîndurat: 

— Acest ghiaur a înnebunit! 


Fusese şi el creştin şi îşi ajuta şi acum mama să 
îngrijească de bisericile din satele acelei părţi a 
împărăției în care se născuse. Nu l-ar fi trădat în nici un 
chip pe stăpînul său de acum şi nici legea în care 
fusese crescut, dar nu se putea stăpini să arate uneori 
o tăinuită înţelegere pentru oamenii care împărtăşeau 
credinţa mamei lui. Se gindea acum dacă este bine să 
arate sau nu o asemenea scrisoare prea strălucitului 
padişah. Îi era teamă să nu-i turbure liniştea şi să-i 
stirnească  minia. Rareş căşunase atitea necazuri 
împărăției încît era peste putinţă ca sultanul să-l 
privească vreodată cu îngăduinţă. Dacă n-o arăta, iar 
nebunul de ghiaur reuşea să-i strecoare pe alta cale o 
altă scrisoare, pica rău marele vizir, aşa că nici el nu 
ştia ce să facă, dar, pînă la urmă, şi-a zis că tot mai 
bine este să i-o arate padişahului. 

Înalt prea fericirea sa a ridicat din sprîncene cînd 
a auzit despre ce este vorba, dar numai pentru o clipă, 
a căzut apoi pe ginduri preţ de două-trei clipe, după 
care a ris, iar risul sultanului l-a descumpănit pe 
marele vizir. 

— Mi-ar fi plăcut, a grăit sultanul, să-l văd atîrnat 
în căngi deasupra Bosforului şi să văd cum păsările 
cerului îi sfirtecă trupul cu clonţul, dar un om care dă 
dovadă de atita îndrăzneală merită să i se ierte viaţa şi 
dacă se poate; chiar şi păcatele. Să i se trimită poruncă 
craiului lanăş ca să-i dea liberă trecere spre Poarta 
fericirii. Mărturisesc că nu-mi face plăcere să-l văd pe 
un asemenea om cum sărută poala caftanului 
stăpînului lumii. 


X 

Era pe-nserate şi vaerul stîrnit de clopotele 
paraclisului cetăţii se topea în aerul limpede care 
stăruia deasupra văii Ciceului. lon cugeta, la el, la fata 
domnului. Stîrnise o mare patimă în sufletul Mariei, nici 
nu era nevoie să i-o mărturisească fata. Se citea 
multumirea pe faţa ei, nimănui din cei ai casei nu-i 
scăpase schimbarea ce se petrecuse în această fiinţă. 
Trebuia făcut ceva pentru a nu supăra sau a stîrni 
suferinţi şi mai mari. Fiind vorba de o fată de domn, 
lucrurile păreau simple: era spre cinstirea neamului 
său ca os din osul lui Ştefan cel Bătrîn să devină o 
movilească. Odraslele lui ar fi putut năzui, din această 
pricină, cît mai sus, dar aceste gînduri, care-i veneau 
mai mult fără voie îl supărau. Nu fata de domn trebuia 
luată în seamă ci făptura ei, aşa cum o zidise firea. In 
două rînduri cunoscuse dragostea în cele două chipuri 
în care aceasta ne poate cuprinde mintea, sufletul şi 
trupul. De data aceasta nu era vorba de dragoste. Nu 
putea spune că Maria nu-l atrăgea într-un anume fel, 
dar îndoiala ce stăruia era în legătură cu ceea ce fata 
aştepta de la el. Era în stare s-o facă fericită? şi-şi 
punea o asemenea întrebare pentru că, din păcate, 
înţelesese drama pe care o trăise această fiinţă şi 
gîindea că merită şi are tot dreptul să fie fericită. Şi 
dacă din prea multe îndoieli se va îndepărta de ea nu 
cumva îi va face un rău pe care nimeni n-avea să-l mai 
acopere? Va fi în stare să se poarte cu ea în aşa chip 
încît, măcar pentru o vreme, această femeie să se 
bucure de dragostea ei? 


Îi cîntărea gesturile, îi măsura din priviri alcătuirea 
trupului, îi încerca mintea. Zile în şir aceeaşi privighere 
tăinuită şi aceeaşi luptă cu el însuşi. 

Toată lumea este plecată la Bistriţa, pentru 
cumpărături. Judele Werner îi poftise şi trimisese şi 
rădvanele potrivite pentru o asemenea călătorie. Mai 
trebuiau încheiate şi unele socoteli. lon rămăsese în 
cetate în chip de pircălab, iar Maria, cum se întîmpla 
de obicei în asemenea împrejurări, avea nişte dureri, 
greu de localizat, dar de nesuferit, deci nu putea părăsi 
în nici un chip patul. Spre amiază, a cerut să-l vadă pe 
„pîrcălab”, şi cînd lon a intrat în odaia fetei, aceasta i-a 
făcut semn slugii să se ducă. 

Era puţin palidă, se vedea frămîntarea lăuntrică 
întipărită pe faţa ei. Nu era bolnavă, n-avea nimic, nici 
o suferinţă nu-i măcina trupul. Numai sufletul îi era 
pradă unei zbateri al cărui sfîrşit l-ar fi dorit din toată 
inima. Şi-a ridicat ochii spre el, a rugă parcă, şi l-a 
întrebat: 

— Ce ai de gînd să faci cu mine? 

Era în această întrebare şi tristeţe şi o umbră de 
nădejde. lon s-a apropiat de ea şi a vrut să-i cuprindă 
cu mîinile capul, dar fata s-a ferit. 

— Nu înţelegi că aşa nu se mai poate, că este 
nevoie de o dezlegare într-un fel sau altul? 

— Domniţă... 

— Nu-mi spune domniţă, pentru că atunci cînd 
te-am strîns în braţe şi mi-am aninat braţele de gitul 
tău n-am făcut-o ca domniţă. 

lon şi-a dat seama că acele clipe sînt hotăritoare 
pentru soarta ei, dar şi pentru el. 

— Mi-e teamă, nu pentru mine, ci pentru tine. 

— De ce să-ţi fie teamă? 


— Dacă nu te pot face fericită? Dacă un alt 
bărbat, mai tînăr şi mai de neam... 

— Nu înţelegi că tu eşti singurul bărbat pe care 
l-am iubit şi că numai tu mă poţi face fericită? Nu-mi 
trebuie neam, pentru că şi tu eşti de neam, nu-mi 
doresc nimic altceva decit să fiu femeia ta. 

Hotărîrea nestrămutată se simţea din glasul ei, 
dar ceea ce a topit orice împotrivire a fost această 
dăruire fără nici o condiţie. lon s-a apropiat de ea, a 
cuprins-o în braţe şi a sărutat-o lung, un sărut care să-i 
dea liniştea sufletească, să o facă să uite de gîndurile 
care-i măcinaseră inima. A simţit cum treptat i se 
topeşte orice rezistenţă, iar cînd gura ei a început să-l 
caute cu lăcomie, trupul ei s-a înfăşurat pe al lui ca o 
viţă sălbatică. Pieptul i-a tresărit sub mîngiierea miinii 
şi şi-a lăsat trupul pradă miinilor lui, puternice şi grijulii. 
| s-a dăruit cu spaimă amestecată cu bucurie, iar 
fericirea ei n-a mai cunoscut margini cînd trupul i-a fost 
mistuit pentru prima dată de adevărata dragoste. 

Cînd s-au despărţit, l-a privit pe bărbatul pe care îl 
aşteptase parcă o  veşnicie, cu  neţărmurită 
recunoştinţă, îi străluceau ochii de împlinirea care-i 
desăvirşise sufletul şi trupul. In seara aceea, lon a 
bătut la uşa ei, n-a mai ştiut cum e bine să facă 
şi-atunci a cunoscut iarăşi pentru  întîia oară 
ce-nseamnă să dormi în braţele unei fiinţe pe care-o 
iubeşti mai mult ca orice pe lume. 

Cînd rădvanele au poposit a doua zi spre seară la 
cetate, Petru voievod şi-a dat seama că boierului său i 
s-a întîmplat ceva sau că acesta trebuie să-i 
mărturisească un lucru de o deosebită importanţă. L-a 
chemat la el şi după ce s-a aşezat cu greutate în 
scaun, pentru că rămăsese cu un anume beteşug de 
cînd rătăcise prin munţi, lon Movilă a pus genunchiul la 


pămînt, spre marea mirare a domnului, pentru că nişte 
veşti bune sau rele nu se spuneau în acest chip, şi-a 
ridicat privirile spre Rareş şi a cuvîntat: 

— Măria ta, pentru slujba pe care ţi-am făcut-o cu 
credinţă, milostiveşte-te de mine şi îngăduie-mi să mă 
căsătoresc cu Maria, fiica măriei tale. 

Mirarea a pus stăpiînire pe faţa lui Rareş. Nu ştia 
dacă trebuia să ridă sau nu. Acest boier nu numai că 
este credincios, dar nu-şi cunoaşte nici interesul. cît 
era domn şi avea puterea să împartă bogății, bucurie şi 
durere, nu i-a venit un asemenea gînd, şi iată-l acum, 
cînd toate sînt de izbelişte, că-i arde de însurătoare. 
Mare minune şi făptura asta omenească. 

— Aşadar, s-a trezit vodă grăind, asta era cu 
Maria? Parcă simţisem o schimbare la această fiinţă, 
dar luat cu necazurile mele n-am găsit timp să aflu ce 
se petrece în sufletul alor mei. Şi asta este dorinţa ta 
nestrămutată, Movilă? 

— Asta, măria ta! 

— Şi fata ce zice? 

— Să spună ea, măria ta, căci şi de soarta ei este 
vorba. 

Rareş a strigat să vină toată suflarea de faţă. 
Doamna Elena nu pricepea ce faptă-l făcea pe soţul ei 
s-o turbure acum, cînd abia picaţi de pe drum, încă nu 
izbutiseră să desfacă toate cite fuseseră cumpărate la 
Bistriţa. Cînd i-a văzut strînşi pe toţi, Petru voievod a 
luat-o pe doamnă de mînă şi i-a spus: 

— Se poate, mărită şi scumpă doamnă, ca şi în 
cele mai potrivnice împrejurări oamenii să-şi caute 
fericirea şi împlinirea pentru care au fost meniţi. Maria, 
apropie-te! Aşa şi această fiică a noastră, slăvită 
doamnă, a trebuit să cunoască pribegia şi să ajungă 
între zidurile acestei cetăţi ca să-şi găsească perechea. 


Movilă, în faţă! lar acest boier şi-a pus genunchiul în 
faţa noastră şi ne cere să le încuviinţăm unirea. Ce are 
de spus doamna mea? 

Elena doamna a zimbit şi a încuviinţat înclinînd, 
iar Maria plingea de fericire pentru îndurarea de care 
au dat dovadă părinţii ei. Chiajna a şoptit mai mult 
pentru sine: 

— A avut noroc, adormita! Să fi avut numai cu 
cinci ani mai mult... 

În vară, Rareş afla că sultanul i-a dat dezlegare să 
meargă la Tarigrad, dar se împotriveşte craiul lanăş. 
Au fost trimişi în mare taină oameni la curtea marii 
împărăţii să se plingă împotriva craiului care-l 
asupreşte pe fostul domn şi-l ţine-nchis în cetate ca pe 
un prins de război şi cîte necazuri nu-i face. Cînd nici la 
a şasea poruncă nu s-a supus craiul, s-a miniat 
Suliman sultan şi a trimis hochim împărătesc să-i dea 
cale liberă domnului, şi deşi craiul nu dorea în nici un 
chip ca Rareş să urce în scaunul Moldovei, a trebuit să 
se supună. La Ciceu venea omul lui lanăş cu scrisorile 
de liberă trecere îndată după sărbătorile de iarnă, iar în 
ziua de 25 ianuarie 1540, lăsindu-şi doamna şi cuconii 
în seama ginerelui măriei sale, Rareş pornea pe drumul 
Ţarigradului, drum semănat cu multe primejdii dar la 
capătul căruia se afla singura nădejde a fostului domn. 


XXII 


Pribegii de la Ciceu şi-au petrecut iarna în cetate 
ca în primăvară să meargă la Rodna, pentru citeva 
săptămîni, apoi iar la Ciceu şi din august s-au stabilit la 
Bistriţa, în locuinţa pe care le-o oferise Werner. 
Aşteptau, cum era şi firesc, cu încordare ştiri de la 
Rareş. Acestea au fost bune iar la începutul verii, fostul 
domn scria din Țarigrad judelui şi Sfatului cetăţii 
Bistriţa, amintindu-l în mod special pe „bunul nostru 
prieten” Thomas Waldorfer. Printre altele se puteau citi 
şi aceste cuvinte pline de nădejde: „Noi sîntem la 
Constantinopol, bine sănătoşi, slavă Domnului, şi ţinuţi 
bine şi în cinste de măria sa împăratul şi de viziri; nu 
ne lipseşte nimic, slavă Domnului. Dacă lucrul (adică 
recîştigarea domniei) zăboveşte, trebuie să fiu cu 
răbdare... Nădăjduim în Dumnezeu că vom fi ce am 
fost, şi mai mult decit atita”. Doamna Elena avea 
răbdare, dar lunile se scurgeau şi fostul domn nu 
reuşise să cîştige bunăvoința sultanului, ceea ce 
însemna că şederea lui pe malurile Bosforului nu prea 
erau cu folos. Abia în ultima lună a anului împrejurările 
au făcut ca Rareş să se bucure de mila padişahului. 

Imprejurările i-au fost prielnice pribeagului şi se 
poate spune că duşmanii au lucrat în folosul său. Mai 
întîi, lanăş craiul a izbutit ca la 53 de ani să aibă un fiu, 
ceea ce anula înţelegerea avută cu Ferdinand, fapt 
care-l face pe acesta din urmă să-şi trimită trupele 
pentru a ataca şi cuceri cetăţile din Ungaria de Sus şi 
chiar Pesta. Momentul părea potrivit deoarece Maelat 
şi Balaşa trecuseră de partea craiului din Viena, iar 
lanăş se prăpădea la Sebeşul Săsesc la 22 iulie. Unul 


dintre cei mai de seamă adversari ai lui Rareş trecea în 
lumea celor drepţi fără să fi avut prilejul să infirme 
acuzaţiile pe care fostul domn i le aducea în faţa 
sultanului. 

Tulburările din Transilvania, ofensiva pornită de 
oştile imperiale în Ungaria de Sus l-a determinat pe 
Sultan să hotărască stringerea oştilor ca să-i respingă 
pe imperiali şi să cîştige Transilvania. 

În Moldova, gineri şi nepoți de-ai lui Cosma Şarpe 
Gănescu şi Luca Arbure, „acei lei sălbatici şi lupi 
încruntaţi” s-au ridicat împotriva domnului care-i 
miluise şi-i primise la curtea lui şi l-au ucis în miez de 
noapte la Suceava, în foişorul cetăţii. Tot ei au pornit 
cu război împotriva sultanului şi, Suliman, ca să nu-i fie 
stînjenite mişcările în Ungaria, l-a numit pe Rareş 
domn. 

La sfîrşitul lunii ianuarie 1541, Petru voievod intra 
în ţară numai cu două sute de oameni „şi nu era 
nimeni să-i stea împotrivă”. Intr-o scrisoare a unui 
străin alcătuită în acele zile, se spune că „poporul din 
Moldova s-a bucurat de reîntoarcerea lui Petru, 
deoarece îl apăra de nedreptăţile boierilor”, precizînd 
că: „Mulțimea oamenilor de tot felul a trecut de partea 
sa şi i-a dat pe mină pe primii sfetnici şi pe dregători, 
care au fost puşi în lanţuri”. 

Mihul, Trotuşan, Crasnăş vistier şi Cozma al doilea 
logofăt, au fost daţi pe mina călăului care „cu grele 
munci i-au muncit, mai apoi le-au tăiat şi capetele”. 

Prima grijă a domnului a fost să-şi aducă familia 
de la Bistriţa şi, în luna mai, ieşea în întimpinarea alor 
săi cu mare alai în apropierea cetăţii de scaun a 
Sucevei şi „acolo multă bucurie şi veselie era la 
adunarea lor” după cite suferiseră în pribegie. 


În vară, sultanul a pornit asupra Budei pe care a 
transformat-o în paşalic, socotind că pruncul nevirstnic 
al craiului lanăş nu poate să stea împotriva atitor 
vrăjmăşii. Intrînd şi Rareş în Transilvania, cu gîndul 
să-şi recapete cetăţile, l-au prins cu vicleşugul pe 
duşmanul său Maelat pe care l-a trimis, împăratului 
plocon la Țarigrad. 

Peste un an, cînd Ferdinand şi fratele său 
împăratul au strîns oaste ca să recucerească Buda, 
Rareş a făgăduit în mare taină să intre cu 40 000 de 
oameni în Transilvania, iar lui loachim de Brandenburg, 
cel care conducea oştile imperiale i-a dat cu împrumut 
100 000 de galbeni, bani peşin, şi 200 000 ciîştigaţi din 
vînzarea a 60 000 capete de vite în Polonia. 

lon s-a bucurat de mare trecere în cea de a doua 
domnie a lui Rareş. Sfetnic şi slujitor de încredere, el 
i-a ţinut locul lui Mateiaş, fostul vistier, făcut acum 
mare logofăt. Ca să-l scoată pe Maelat din cetatea 
Făgăraşului, l-a trimis zălog pe Mateiaş şi boierul avea 
să stea acolo mulţi ani pînă a izbutit să fugă în Ţara 
Românească, de unde s-a întors la domnul său. 

După isprava din 1542, Rareş n-a mai încercat 
nimic de ispravă, înţelegînd că domnii dimprejurul lui 
nu au nici puterea şi nici inima nu-i prea îndeamnă ca 
să se ridice asupra puterii otomane. lar pentru a nu 
stîrni bănuieli sau miînia sultanului, în luna lui mai, în 
cincisprezece zile, l-a pornit pe feciorul său mai mare, 
pe lliaş, la Țarigrad drept chezăşie a credinţei sale. Aşa 
încît ultimii ani din viaţă i-a petrecut domnul în pace şi, 
cum spune Ureche cronicarul de „nemică de alta nu-i 
era grijă, numai cu toată casa sa a petrece în ospeţe şi 
în dezmierdăciune”. A împodobit lăcaşurile ridicate de 
el sau de înaintaşii săi, cu zugrăveli care aveau să ducă 
faima artistică a Moldovei peste secole şi peste hotare 


şi să întărească credinţa locuitorilor acestei ţări în 
rostul şi dreptul lor de a fi ei înşişi. In anul în care lliaş 
pleca la Țarigrad, doamna Elena da naştere unui al 
patrulea copil, pe numele de Constantin, în amintirea 
împăratului cel Mare, adeverind spusele cronicarului 
despre bucuria şi dezmierdăciunile în care a trăit 
domnul şi doamna lui după ce au îndurat atitea 
necazuri. 

lon făcea parte acum din familia domnească şi se 
afla mereu în preajma voievodului. Maria se bucura 
pentru norocul pe care l-a avut, iar bucuria ei era 
umbrită doar de faptul că nu-şi putea ţine soţul în 
preajmă şi numai pentru ea. Înflorise parcă şi ceea ce 
părea greoi, mai înainte, în alcătuirea ei, se îmbina 
acum plăcut, bucuria lăuntrică răsfrîngindu-se asupra 
chipului şi trupului său. Mişcările îi erau mai mlădioase, 
uitătura era plină de înţelesuri. Numai măria sa era un 
pic nemulţumit văzînd că doi tineri nu erau în stare să 
aducă pe lume o a treia fiinţă, aşa cum o făcuse el la 
bătrîneţe. l-o spusese numai fetei, iar Maria, în timp 
ce-şi miîngiia bărbatul ei pe care-l vedea frumos şi 
puternic, înţelept şi cumpătat, mărturisea printre 
sărutări mărunte nedumerirea tatălui şi, aproape 
rizînd, îşi arăta fericirea că n-a făcut încă un copii care 
să-i turbure bucuria de a iubi în tihnă. O stare 
sufletească pe care lon o înţelegea mai puţin, dar 
femeia lui, amintindu-i că timp pentru aşa ceva aveau 
încă destul, iar tinereţea lor mai număra puţini ani, se 
ferea să-i arate că nu era vina ei că el n-avusese pînă 
atunci un copil şi nici nu vroia să-şi umbrească fericirea 
gîndindu-se la anii pe care el i-a trăit din plin, iubind şi 
fiind iubit. Dacă bărbatul ei n-ar fi fost încolţit de atitea 
treburi, l-ar fi copleşit cu dragostea ei, îşi ura anii de 
tinereţe, ani de chinuri şi de îndoieli, era în ea o 


îndirjire în a recîştiga măcar o parte din timpul irosit 
zadarnic, îşi da seama abia acum că ea fusese 
plămădită anume pentru dragoste, moştenea în 
sîngele ei patima neamului, aceeaşi patimă care-l 
împinsese pe bunicul ei să-şi sădească săminţa în toată 
Moldova, faptă pentru care, socotea în sinea ei fără să 
se ruşineze, merita să fie numit cel Mare. Acelaşi sînge 
îl împingea şi pe tătine-său să ia nevastă după nevastă 
şi să rodească aproape an de an, în ciuda bătrineţilor. 
Vor face şi copii, să nu-i fie lui teamă, numai o 
întîmplare norocoasă amina acest soroc, să se bucure 
deci de răgazul pe oare firea li-l îngăduia. 

lar acest răgaz a durat pînă în al şaselea an de 
cînd se căsătoriseră. Era anul în care Mateiaş reuşise 
să ajungă în ţară primindu-şi logofeţia, iar lon era 
numit mare vistier. Văscan răminea vornic al ținutului 
Dorohoi, în timp ce Gavrilă, fratele mai mic ajungea 
pîrcălab la Hotin. Rareori se văzuse în sfatul Moldovei 
doi fraţi! 

S-a bucurat măria sa cînd a aflat că va avea un 
nepot şi a trăit şi bucuria să vadă că este vorba de un 
băiat, căruia i-au pus numele Gheorghe, numele 
luptătorului al cărui chip se afla brodat cu sîrmă de aur 
şi de argint pe steagul ţirii. 

Nu l-a născut bine pe primul copil că Maria a 
rămas grea cu al doilea. Numai că Petru voievod nu l-a 
mai apucat şi pe acesta căci, aşa cum scrie la cronică, 
„fiind bătrîn de zile şi căzînd în boală grea, au plătit 
datoria sa, ce au fost dator lumii şi s-au săvirşit 
septembrie 2, vineri, la miazănoapte (1546) şi cu 
cinste l-au îngropat în mănăstire în Pobrata ce iaste 
făcută de dinsul, cu multă jale şi plingere, ca după un 
părinte al său...” 


Au fost repeziţi olăcari la Țarigrad ca să ducă 
vestea la Poartă şi să-l cheme pe lliaş în scaunul ţării, 
pe care-l doreau toţi boierii. Şi nu putea fi altfel, căci 
toţi marii dregători fuseseră cu credinţă nestrămutată 
faţă de Petru voievod. Vornicul Efrem Hurul şi fratele 
său, pircălabul Danciu, şi Petru Vartic hatmanul, 
Movileştii, Borcea şi Sturza, pircălabi ridicaţi din 
rîndurile boierimii mărunte, ca şi postelnicul Harbor şi 
Neagoe stolnic. 

Şi mai era dorinţa şi voinţa, aproape de bărbat, a 
doamnei Elena care dorea să-şi vadă feciorii urcați în 
scaunul părintesc. 

S-au bucurat cu toţii şi l-au primit cu dragoste, cu 
toate că era aproape un copil. S-a bucurat şi lon cu 
Maria cărora li se năştea la puţine luni după aceea cel 
de-al doilea fecior căruia i-au dat numele de Teodor. 

Bucuria tuturor a scăzut însă treptat cînd au 
înţeles care sînt apucăturile noului domn. In cei patru 
ani pe care i-a petrecut la curtea sultanului, copilul a 
căpătat deprinderi cu care ai noştri nu erau învăţaţi şi 
al căror rost nu-l înțelegeau în nici un chip. Pentru a-l 
atrage la o nouă lege şi ca să-l facă să se lepede de 
cea veche, cei care i-au supravegheat creşterea au dat 
dovadă de mare iscusinţă. L-au înconjurat cu fast, i-au 
cultivat gustul pentru muzică şi dansul oriental, în jurul 
său au fost aduşi tineri frumoşi, pielea trupului său s-a 
obişnuit cu moliciunea mătăsii sau a altor stofe 
scumpe, viaţa se deschidea în faţa tinărului prinţ ca o 
grădină a plăcerilor, din care se putea înfrupta pe ales, 
dacă izbutea să ajungă la mărire şi putere, iar 
amîindouă se puteau obţine dacă trecea la legea 
islamului. Preoţii noii religii erau nişte înţelepţi, lucrau 
cu tact şi fără nici o grabă atunci cînd îi arătau 
superioritatea acesteia faţă de celelalte. O făceau cu o 


anumită detaşare ca şi cum menirea lor era numai 
aceea de a deschide nişte căi, pe care te puteai angaja 
numai dacă vroiai şi în cunoştinţă de cauză, spre 
deosebire de călugării noştri, pătimaşi, ale căror 
argumente erau încărcate de ameninţări grave: iad, 
pucioasă, flăcări, chinuri neînchipuite, iar răsplata, 
dacă erai demn de ea, ţi se oferea sub formă de 
lumină, lapte, miere şi cîntări. Altfel stăteau lucrurile 
dincolo: nici un efort în a demonstra existenţa unei 
puteri unice şi zimbetul superior fată de cazna celorlalţi 
de a arăta că trei fac unul. lar la capătul drumului 
desfătări pe care lumea de pe pămînt nu ţi le putea 
oferi şi femei superbe, croite de Cel de Sus anume 
pentru a-i ferici veşnic pe credincioşii săi. 

Tinerii din preajmă l-au îmbiat cu dezmierdări pe 
care, la început, nu le-a înţeles, dar, treptat, a prins 
gustul unor plăceri despre care nu auzise, dar pe care 
Allah, în prea marea lui dragoste faţă de oameni, le 
îngăduia. Cînd a crescut ceva mai măricel, fete tinere 
şi frumoase, cu o îmbrăcăminte străvezie, care mai 
mult scotea în evidenţă decit ascundea, l-au slujit ca 
nişte roabe supuse şi fericite că se află în preajma lui, 
i-au încîntat auzul cu cîntece languroase, iar trupurile 
lor s-au unduit în mişcări care stirneau simţurile, 
îmbiindu-l şi învăţindu-l meşteşugul dragostei, ele fiind 
hărăzite numai pentru această bucurie trupească din 
care se înfruptau doar atunci cînd vroia stăpinul, fără 
supărare şi fără nici o umbră de invidie. 

Cînd a lăsat [arigradul pentru scaunul Moldovei, 
liaş nu s-a putut despărţi de soţii săi cei tineri şi 
înţelepţi şi nici de roabele care ştiau să facă din 
trupurile lor grădini pline de mirezme. Doamna Elena a 
căutat să-l rupă pe fiul său de asemenea apucături 
spurcate. Strădaniile mamei, oricît de iscusite au fost, 


s-au dovedit zadarnice. Ziua şi noaptea suferea în 
preajma lui numai pe aceşti soţi cu care venise de la 
Țarigrad spre marea supărare a dregătorilor pe care 
tînărul domn nici nu-i băga în seamă. |n loc să 
grijească de trebile ţării şi ale domniei, lliaş îşi vedea 
de petrecerile sale, privindu-i cu vădită desconsiderare 
pe oamenii care se străduiau să-l slujească cu credinţă 
spre binele lui şi al tuturor. Unii dintre marii au început 
să murmure şi cea mai mare nemulţumire o arăta 
hatmanul Petru Vartic. Om dintr-o bucată, acesta nu 
s-a sfiit să-şi bată joc de apucăturile dosnice ale lui lliaş 
şi să-şi arate scîrba şi miînia în faţa mai multor boieri. 

— Ne-au amăgit pe toţi! a strigat Vartic. Geaba se 
arată pe dinafară pom înflorit, căci pe dinlăuntru e ca 
un lac împuţit. S-au depărtat de credinţa străbunilor, 
umblă acum după legea mahmetenească numai de 
dragul preacurvirii cu turcoaicele ce le-a cărat pînă 
aice, de parcă s-a stins sămiînţa muierilor din Moldova. 

Unii, cei mai mulţi, au fost de partea lui Vartic, dar 
au fost şi ticăloşi care i-au şoptit la ureche lui lliaş, cum 
îl batjocoreşte hatmanul. 

lliaş s-a miîniat cumplit la auzul acestor birfeli şi 
pe învăţătura căpătată la Țarigrad, unde supusul 
trebuie să stea cu grumazul pururea plecat faţă de 
stăpiîn, fiind rob acestuia, a poruncit să i se taie capul 
hatmanului şi celor ce-au fost de faţă cînd a spus acele 
vorbe pline de îndrăzneală, inclusiv celor care veniseră 
să-l pîrască pe Vartic. Nimeni nu trebuia să-i poarte lui 
de grijă ce face cu faţa sau cu spatele, iar cei care au 
îndrăznit să se gindească la aşa ceva, să plătească cu 
capetele. Şi în sîmbăta de după Paşti din al doilea an al 
domniei sale, i s-a tăiat capul hatmanului în tirg la 
Huşi, iar trupul lui a fost astrucat în ctitoria lui Rareş de 


la Pobrata, ca să veşnicească alături de stăpînul pe 
care-l slujise cu dreptate şi credinţă. 

Această faptă tirănească i-a turburat pe boieri, pe 
care cu greu i-a putut linişti Elena doamna şi lon 
Movilă, cumnatul acestui tînăr zlobiv. Şi nu erau numai 
boierii nemulţumiţi, dar şi ţara începuse să murmure 
socotindu-l vinovat pentru toate nenorocirile ce se 
abătuseră în anii domniei acestui călcător de credinţă. 
Din pricina lui, ziceau oamenii şi-a întors şi Dumnezeu 
faţa de la noi şi a lăsat atita certare, că şi copacii şi 
pomii şi viile secaseră de geruri mari. 

Toate au fost răbdate pînă cînd lăcomia lui care 
nu mai cunoştea margini, l-a îndemnat să-i pună la bir 
pe boieri şi mănăstiri. Mulţi dintre cei mari au pribegit 
care încotro, unii îndrăznind să meargă chiar la 
Țarigrad şi să se plingă împotrivă-i, că risipeşte ţara. 

lon s-a dus la doamna Elena şi i-a arătat că 
nemulţumirea tuturor este mare şi trebuie făcut ceva 
pentru a înlătura primejdiile ce se pot ivi în calea 
domniei. Pînă la acea dată, cel mai mare dintre 
Movileşti izbutise să se înţeleagă binişor cu o soacră ce 
nu-i era de fapt soacră, şi nădăjduia că va găsi 
înţelegere la ea, aşa cum o găsise şi pînă atunci. Cînd 
însă Elena Brancovici a auzit că supuşii lui lliaş se pot 
ridica împotriva acestuia, abia atunci lon a cunoscut o 
altă latură a sufletului acestei femei. S-a schimbat la 
faţă şi de minie cu greu îi ieşeau cuvintele din gură. 
Nici glasul nu mai era cel obişnuit, iar ochii îi scăpărau 
de ură. Păcatele feciorului ei i se păreau mai mici decit 
vina celor care îndrăzneau să se ridice împotriva 
domnului. Se va arăta nemiloasă, fără să ţină seama 
de rang, de dregătorie. lar dacă chiar Macarie, 
episcopul Romanului, este nemulţumit, atunci să se 
ducă la mănăstire şi locul lui să fie luat de Mitrofan, 


faţă bisericească ce se arată supusă şi nu vede nimic 
rău în faptele feciorului ei. 

— Mărită doamnă, i-a spus lon, veţi schimba unul 
sau doi dregători, cei mai mulţi vor rămîne la locul lor, 
dar nu uitaţi că atunci cînd se va ivi prilejul, toţi îl vor 
părăsi şi nu este vorba numai de cîțiva mari boieri, ci 
de toţi oamenii care au ceva de spus în ţara asta. 

— Vrei să spui că te vei ridica şi tu împotriva 
noastră? 

— Nu împotriva voastră doamnă, ci a unui singur 
om şi nu eu mă voi ridica, ci alţii. Pribegii din Lehia 
pîndesc, alţii li s-au adăugat după uciderea lui Vartic. 

— Şi ce-ai dori să facem? 

— Eu nu doresc nimic pentru mine, dar ţara vrea 
să ştie că la cîrmă se află un om vrednic şi credincios, 
nu un păgin. 

Nu s-au înţeles şi lon şi-a dat seama că Elena 
Brancovici iubeşte puterea mai mult decit credinţa şi 
că fiului ei i se poate ierta orice, numai pentru că era 
domn. Socoteală proastă, gîndea lon, dacă se avea în 
vedere firea boierilor noştri, dornici de schimbări şi 
cînd trebuia şi cînd nu. 

Mama a încercat şi ea la rîndul său să-şi 
sfătuiască fiul, dar lliaş nu a arătat că înţelege, sau că 
ar fi împotrivă. S-a închis în el şi mama lui l-a lăsat în 
pace. L-a supărat atita nesupunere şi a crescut scîrba 
lui împotriva unor supuşi pe care-i socotea nevrednici 
să-i fie robi. Sufletul lui a tînjit după liniştea şi 
desfătările despre care-i vorbiseră învățătorii săi din 
Țarigrad şi, sfătuindu-se cu prietenii săi turci, a ajuns la 
încheierea că nu te poţi bucura în tihnă de toate 
plăcerile pe care ţi le oferă lumea, decit sub ocrotirea 
unui stăpiîn în faţa căruia nici un supus nu îndrăzneşte 
să ridice capul. Un asemenea stăpîn era sultanul şi lui 


i-au fost trimise scrisori tainice, prin care lliaş făgăduia 
„că doreşte şi cinsteşte şi îmbrăţişează legea lui 
Mahmet”. 

Sultanul i-a poruncit să vină la Poarta fericirii, dar 
călătoria nu se putea face atît de uşor pe cît crezuse 
domnul. 

S-a miîniat şi a bătut din picior cînd lon Movilă s-a 
dus la el, cu ştiinţa doamnei Elena, ca să-i înfăţişeze 
cîte primejdii va întîmpina. Boierul şi cumnatul nu s-a 
descumpănit. 

— Dacă e să pleci, i-a spus lon, fă-o, măria ta, dar 
cu grijă. 

— Cine crezi tu că-mi va sta împotrivă? 

— Toată ţara, măria ta. 

— Sînt stăpîn şi fac ce-mi pofteşte inima! 

— Eşti stăpîn cit te vrea ţara, măria ta, şi ţara 
doreşte acum unele lucruri. 

— Ce vrei să spui? şi tînărul s-a învineţit. 

— Că nu vrea să te scape, doamne, pentru cite ai 
făcut. 

— Îndrăznesc mişeii? 

— O vor face, măria ta. 

— Am să-i pun în lanţuri... 

— Nu poţi pune o ţară în lanţuri şi măria ta nici nu 
are cu cine face o ispravă atît de mare. Tovarăşii şi 
sfetnicii pe care-i ai sînt prea subţiri pentru o treabă 
atit de anevoioasă. Aşa că, zic eu, vezi ce se poate 
face pentru a scăpa cu faţa curată. 

Mînia i-a fost mulcomită uşor. Ceea ce-i trebuia ca 
să huzurească erau banii şi atunci slugile domneşti au 
fost trimise să adune birul. Temei pentru o asemenea 
treabă erau cheltuielile de drum şi mai mult decît atita, 
ca să curme orice bănuială, i-a chemat pe cei mai de 


seamă dregători şi punînd mîna pe cruce s-a jurat şi a 
spus: 

— "lubesc şi cred în legea creştinească, dar mă 
duc la împărat să uşurez şi să scad haraciul ţării şi al 
săracilor şi nu, cum spun oamenii, că merg pentru 
turcire, iar cine face astfel de vorbe împotriva mea, va 
fi pedepsit cu capul”. 

Aflînd ţara că domnul vrea să plece la Țarigrad, a 
alergat călărimea la Huşi, unde se afla curtea şi cînd 
s-a pornit spre Dunăre, mergea domnul cu marii 
dregători şi cu cîţiva lefegii în jurul său, iar ţara pe de 
lături. Temîndu-se să nu fie oprit i-a rugat şi i-a 
îndemnat pe dregători să le spună tuturor că el se va 
întoarce, iar drumul pe care-l face este în folosul 
tuturor. Şi aşa a mers cu mare teamă pină la Galaţi şi 
numai cînd s-a văzut dincolo de apă a răsuflat liniştit. 

A fost aşteptat o vreme, după făgăduiala lui, dar 
au venit olăcari de la Țarigrad, trimişi de boierii aflaţi 
acolo cum că lliaş s-a turcit căpătind numele de 
Mahmet precum şi sangeacatul Silistrei. 

Atunci boierii şi ţara l-au ales pe celălalt fiu al lui 
Rareş, pe Ştefan, doamna Elena depunind mari 
stăruinţe pentru odrasla ei. 

Inceputul domniei l-a găsit pe lon la curte; nu se 
arătase nici mulţumit, dar nici nemulţumit de noua 
alegere. Il scîrbiseră peste măsură faptele lui lliaş. 
Petrecuse o vreme alături de Petru Rareş şi cunoscuse 
înverşunarea fostului domn împotriva otomanilor şi tot 
zbuciumul şi strădaniile de a scăpa ţara de sub 
stăpînirea străină. Şi iată că fiul unui asemenea om se 
turcise, semn rău pentru soarta ţării dar şi a locuitorilor 
ei şi mai ales a boierilor. Omul de rînd ar fi putut să-şi 
păstreze credinţa, atunci cînd turcul s-ar fi făcut stăpîn 
la Suceava, dar, ei, boierii, nu aveau de ales. Ca să-şi 


păstreze moşiile trebuiau să se turcească, altfel 
sultanul le-ar fi dăruit pămînturile şi satele oamenilor 
săi, timarioţilor. 

La ce se putea aştepta de la cestălalt fiu ai lui 
Rareş? De cum s-a urcat în scaun a încercat să-mpace 
feţele bisericeşti, nedreptăţindu-i pe toţi cei care nu 
erau de legea noastră. lată-l asuprindu-i pe armeni, iar 
pe alţi eretici silindu-i să se întoarcă la pravoslăvie, 
faptă ce nu se mai petrecuse pînă atunci în Moldova, 
fiecare fiind lăsat în pace să-şi păzească legea. 

Puterea i-a luat minţile şi da semne că nu va fi 
uşor nici pentru ţară, nici pentru boieri cu un 
asemenea domn. Se vădeşte a fi, ca şi frăţine-său, cum 
spune preasfinţitul Macarie, copac frumos pe dinafară, 
dar putred pe dinlăuntru. Semne rele arătase de mic. 
Era un copil mereu pus pe hartă. Nu-l mulțumea nimic. 
Cînd a mai crescut şi a înţeles că domnia va fi a lui 
lliaş, nimeni nu s-a mai putut apropia de el. Gindul că 
nu va domni îl chinuia. lliaş era numai cu un an mai 
mare, deci nici o nădejde să urce în scaunul domnesc. 
Cînd a înţeles acest lucru şi-a urit fratele şi nu se sfiia 
atunci cînd închipuia prilejuri peste prilejuri în care lliaş 
şi-ar fi putut pierde viaţa ca domnia să-i revină. O 
vînătoare, un război, o boleşniţă sau un strop de venin 
strecurat în băutură l-ar fi scăpat de un frate pe care 
nu-l putea suferi. Cînd s-a vădit că lliaş îşi petrece cea 
mai mare vreme cu soţii săi turci şi cu ţiitoarele aduse 
de la Țarigrad, pieirea acestuia era o faptă care ar fi 
scăpat ţara de o mare nenorocire. li era teamă să 
mărturisească cuiva gindurile sale, fiindu-i frică de 
lliaş, care, după moda turcească, l-ar fi putut sugruma 
oricînd pe un frate nemulţumit. Se simţea la curte ca 
într-o închisoare, se ferea de cei care încercau să 
aducă vorba despre pasiunile nefireşti ale fratelui său, 


de teamă să nu fie acuzat de hiclenie. Se arăta cît mai 
puţin, pentru a nu da prilej clevetitorilor. Nu vroia să 
stirnească în nici un chip miînia fratelui său. Ajuns 
domn. Ştefan şi-a arătat în scurtă vreme adevărata lui 
faţă. Simţindu-se stăpin, a dat frîu liber patimilor care 
zăcuseră în el. Moştenise de la înaintaşi o înclinare 
deosebită spre partea femeiască şi dacă pînă a ajunge 
domn se străduise să înăbuşe această pornire, acum 
nu se mai ruşina de nimeni. Şi n-ar fi fost vreo mare 
nenorocire dacă şi-ar fi împlinit poftele cu un anume fel 
de muieri, care se aflau, slavă domnului, destule în 
ţara Moldovei. Le-ar fi mulţumit pe cele doritoare să 
împartă aşternutul domnesc, ar fi fost lăudat pentru 
bărbăţia lui, dar Ştefan nu cunoştea nici o oprelişte, 
nici o ruşine. 

La întîiul ospăț la care au fost chemaţi şi 
dregătorii cei mari cu nevestele lor, după ce s-a 
înfruptat cu hărnicie şi a golit mai multe ulcele cu vin, 
cînd s-a pornit danţul s-a văzut din felul cum o 
priveşte, cum se învirte în jurul ei, că-i place Nastea, 
nevasta lui Dragotă, al doilea postelnic. Pe Dragotă 
părea că se prăbuşise cerul, dar nu îndrăznea să-şi 
arate mînia. 

Pe la miezul nopţii, mai mult cu silă, dacă 
împotrivirea Nastei o fi fost atit de înverşunată cum 
părea, a împins-o spre iatacul domnesc. Dragotă a vrut 
să plece, dar cîţiva dregători l-au sfătuit să rămînă, şi 
din clipa aceea cel de-al doilea postelnic a început să 
toarne oală după oală pană s-a prăbuşit sub masă. 

Nu l-a văzut nici pe domn nici pe Nastea, nu-l mai 
interesa nimic, în mintea lui tulburată de aburul vinului 
nu mesteca decit un singur gînd: cum să se răzbune. O 
asemenea ruşine, în văzul lumii, nu mai păţise nici un 
boier mare, iar Dragotă n-a fost primul. 


O asemenea faptă l-a scîrbit pe lon şi a doua zi. a 
stat de vorbă cu doamna Elena-Ecaterina Brancovici. 
Purtarea domnului putea stîrni nemulţumirea boierilor. 

— Pentru o femeie? i-a răspuns doamna şi lon şi-a 
dat seama că în loc de înţelegere găseşte împotrivire. 
Ochii doamnei aveau sclipiri de ură, iar buzele i se 
strinseseră de minie. 

Cu ce drept, i-a mai spus doamna, vii să-mi dai 
sfaturi şi de ce fapta poate necugetata, a unui tînăr să 
producă nemulțumiri aşa de mari? 

ÎI privea ţinta în ochi, provocatoare, ca o jivină 
gata să se arunce asupra prăzii. 

— Am crezut, i-a răspuns lon, că este bine să stau 
de vorbă cu măria ta, ca răul să nu se întindă. Şi încă 
ceva, măria ta, nevestele noastre nu sînt tirfele 
domnului. 

— Aha, care va să zică eşti de partea lor? 

— Eu am zis că sînt de partea noastră, dar n-am 
nici un drept să mă socotesc aşa, după cele spuse de 
măria ta. 

Turbulenţa Găneştilor şi Arbureştilor nu-i plăcuse 
lui lon, nu din pricină că ajunsese să facă parte, 
oarecum, din familia domnească. In tinereţe nu ştiuse 
de partea cui să fie, judecata îi fusese influenţată de 
sentimentele lui, iar soarta făcuse ca totul să se 
vălmăşească, în aşa fel încît cu greu ar fi putut alege 
binele de rău, şi strimbul de drept. Ca mare boier care 
doreşte cît mai multă putere şi cît mai multe libertăţi 
faţă de domn, îl judecase pe Ştefăniţă şi chiar şi pe 
Rareş cu un ochi foarte sever. Dregătoriile pe care le 
împlinise i-au îngăduit să cunoască mai bine rosturile 
domniei, legile şi obiceiurile ţării, felul legăturilor dintre 
domn şi supuşii săi. In ciuda descendenţei dintr-o mare 
casă boierească şi a  prejudecăţilor moştenite, 


înţelegea că dreptatea fusese de partea lui Ştefăniţă 
care se dovedise a fi un domn priceput şi înţelept. 
Dacă ar fi trăit, multe foloase ar fi avut ţara. 
Recunoştea toate aceste adevăruri, iar amintirile lui 
din tinereţe cernute de scurgerea anilor care le 
îndepărta învăluindu-le într-o lumină plăcută, de basm, 
de parcă cele trăite nu s-ar fi petrecut aievea, nu-i mai 
stinjeneau judecata, simţea numai un fior pe care ţi-l 
dă această depărtare care înseamnă de fapt trecerea 
noastră mult prea repede prin această lume. Acum 
însă, nevrednicii fii ai socrului său duceau ţara de ripă. 
Turcitul ar fi vrut să-şi întindă puterea şi asupra 
Moldovei, iar cestălalt, în loc să privegheze asupra ţării 
ca s-o scape de primejdiile ce o amenințau, îi învrăjbea 
pe cei mari împotrivă-i. Ca să-l împiedice pe 
lliaş-Mahmet să-i ia scaunul, l-a cumpărat pe ceauşul 
turc şi a mărit darea ţării faţă de Poartă cu încă cinci 
mii de galbeni. Boierii murmurau, şi unii, cu mare 
fereală, şi-au strîns partea de avere pe care puteau s-o 
poarte cu ei şi au fugit la leşi, unde se afla pribeag 
Petre stolnicul, feciorul lui Bogdan cel Orb. lon Moţoc 
care nu mai avea nici o dregătorie, îl căutase în mare 
taină ca să se sfătuiască cum este bine să facă. Mai 
toţi dregătorii din vremea lui Rareş, pe care-i 
moştenise lliaş, şi apoi Ştefan, căutau să scape de 
ruşine, iar Dragotă îi stirnise pe mulţi să-l părăsească 
pe un curvar care nu mai deosebeşte cinstea de 
ruşine. 

— Şi-apoi, spunea Moţoc, e vorba şi de soarta 
bietei ţări, a cărei grijă n-o poate avea un asemenea 
domn. 

— Crezi că de asta s-au ridicat boierii împotriva 
lui? 

— Cum să nu cred? 


— Ascultă Moţoc, să nu umblăm cu vorbe goale. 
Multora nu le-a păsat de ţară, ci de altceva, ştii bine 
acest lucru. 

— Este adevărat că oamenii s-au gîndit mai mult 
la ei, şi nu se poate altfel. Giîndeşte-te că nu-i vine bine 
nimănui ca fecioara sau nevasta lui să fie purtată cu 
sila de slugile domneşti în crivatul lui Ştefan şi nici să-şi 
bată joc de el într-alt chip. 

— Adică să nu-i dea în lături de la ceea ce ei cred 
că li se cuvine. ` 

— E şi firesc. In jurul lui roiesc numai netrebnici şi 
cinstea o au ei şi nu cei care sînt vrednici. 

— Şi ce crezi că-i bine să facem? 

— Pentru asta am venit să te-ntreb pe domnia ta. 
lon a zîmbit. Politeţa lui Moţoc însemna multe. Ce 
putea să-i spună? Să-l îndemne împotriva domnului, să 
se ridice şi el? A rămas să se mai vadă şi să se 
sfătuiască în scurtă vreme. 

lon i-a chemat pe fraţii săi. Vroia să ştie ce gînduri 
au şi ei. Văscan era îngrijorat şi era de părere că boierii 
au dreptate. Gavrilă, însă, fusese chemat de la Hotin, 
unde era piîrcălab şi doamna Elena cu Ştefan i-au 
arătat că l-ar fi dorit în preajma lor, în cea mai mare 
dregătorie. Chiar în ziua aceea se înfăţişase domnului. 

— Mai bine o dregătorie mai mică dată de un 
domn puternic, decit o mare dregătorie care vine de la 
unul slab, a încercat să-l lămurească lon. 

— Ştiu eu, a răspuns Gavrilă zimbind, dacă ai 
dreptate? Ştiu că eşti mai vîrstnic şi nimeni nu se poate 
îndoi de înţelepciunea ta, dar ceva mă îndeamnă să 
nu-ţi dau ascultare. 

— Setea de mărire este de cele mai multe ori 
pîndită numai de primejdii. 


— S-ar putea să ai dreptate, dar nu uita că 
domnul şi-a întărit scaunul cumpărîndu-l pe turc. 

— L-a cumpărat pe sultan, dar nu uita că în 
Lehia... 

— Să nu-mi vorbeşti de leşi şi de pribegii de acolo. 
Ştii bine că leşii n-au fost în stare şi nici nu sînt ca să 
clintească din scaunul său pe un domn al Moldovei. N-a 
trimis Ştefan solie ca să ne ajute în cazul în care lliaş ar 
veni cu noii săi supuşi asupra Moldovei? Şi ce-au 
răspuns leşii? Că ar fi în folosul celor două ţări ca să 
facă şi să dreagă, vorbărie goală, şi nu i-ar fi fost greu 
nici unui om de rînd să vadă că în afara acestor vorbe 
frumoase nu pot face nimic. Şi acum cînd domnul este 
întărit în scaunul său de sultan crezi că leşii vor 
îndrăzni să facă ceea ce n-au îndrăznit pînă acum? 

— Gavrilă, nimeni nu te îndeamnă să iei o hotărire 
împotriva credinţei tale. Noi ca fraţi trebuie, sîntem 
datori să ne sfătuim. Fiecare va face cum crede că este 
mai potrivit. M-aş fi bucurat ca noi să fim toţi trei la un 
loc şi la bine şi la rău. Faci cum crezi, dar să nu uiţi că 
niciodată boierii n-au fost mai uniţi şi mai hotăriţi ca 
acuma. 

— Ştiu ce vrei să-mi spui, dar nici voi să nu uitaţi 
cum au pierit boierii cei mai mari sub Ştefăniţă. Tu, 
bădie, erai mare şi ai cunoscut cu de-amănuntul ce-a 
fost atunci şi nici n-ai să poţi să-mi arăţi o dată în care 
boierii l-au biruit pe domn. Eu zic că ar fi bine să vă 
gindiţi voi la cele ce vreţi să faceţi, să cîntăriţi fără 
grabă şi miînie şi să hotăriţi, cînd veţi hotărî, cu mare 
grijă. N 

În vorbele fratelui celui mic se simţea semeţia. ÎI 
ademenea puterea şi ca o haită care simte sîngele, 
vroia să se arunce asupra ei cu mintea înceţoşată de 
patimă, fără să mai ţină seama de nimic. Era în stare 


deci, să se rupă de ei, dorinţa de a ajunge cît mai sus îl 
îndepărta de ai săi, sîngele, neamul nu mai aveau nici 
un rost. lon simţea de multă vreme că mezinul este un 
om greu de stăpinit, dar nu-şi închipuise că în 
împrejurările de atunci el va merge pe un drum, iar 
ceilalţi fraţi pe altul. 

— Nu vreau, i-a spus el lui Gavrilă, nici să te 
sfătuiesc, nici să te cert, nici să-ţi cer să mergi 
împotriva firii tale. Nu mai eşti un copil, îţi poţi hotărî 
singur soarta. Eu şi Văscan nu vrem să-l slujim pe 
Ştefan. Atit, deocamdată. Om vedea dacă va trebui să 
mai facem şi altceva. Tu vei şti ce se petrece cu noi şi 
de va fi să ni te alături, te vom primi cu bucurie. Aş 
dori să nu ne aflăm cîndva faţă-n faţă ca potrivnici. Să 
ne ferească Dumnezeu de aşa ceva, chiar dacă avem 
cugetul împăcat că noi nu purtăm nici-o vină. 

— N-ai teamă bădie, voi şti să-mi port singur de 
grijă şi nu cred că trebuie să vă fie milă de mine, dacă 
nu v-a fost milă de voi. Deşi-s mai tînăr, îngăduiţi-mi să 
vă cer încă o dată să gindiţi bine ce faceţi. Alături de 
domn vom fi puternici, cei ce se ridică împotriva lui, 
vor trebui să-şi plece capul în ţărină. Eu mi-am făcut 
datoria să vă spun ca frate unde-i binele şi unde-i răul. 
Ca mare vornic aş putea să vă fiu un sprijin. 

Se şi vedea deasupra tuturor şi înfumurarea 
mezinului l-a întristat pe lon. Cu el nu mai era nimic de 
făcut. Răminea ca împreună cu Văscan să hotărască 
soarta familiilor lor. 

Moţoc i-a destăinuit lui lon că fuge-n Lehia şi se 
va alătura lui Petre stolnicul. Alţi boieri luaseră drumul 
pribegiei. 

lon nu-i spusese Mariei nimic. Nu vroia să-şi 
supere nevasta care rămăsese iarăşi însărcinată după 
ce-i născuse pînă atunci patru copii, trei băieţi şi o fată: 


Gheorghe, Toader, leremia şi Scheauca. Se mai 
împlinise şi arăta de-a dreptul falnică la înfăţişare, în 
mişcări şi în tot ce făcea. Nu-i plăcea să-şi aducă 
aminte de anii în care suspinase după un bărbat. 
Alunga orice aducere aminte care i-ar fi turburat 
liniştea şi bucuria. Îl iubea pe lon, ştia că pusese 
stăpiînire pe el, chiar dacă, uneori, cînd se afla departe 
de casă, bărbatul ei, acum om în vîrstă, nu rîmînea uşă 
de biserică, după cum îi şopteau unele guri păcătoase. 
Era un bărbat frumos şi nu pricepea cum de rămăsese 
neînsurat pînă la anii cînd o cunoscuse pe ea şi se 
bucura de norocul ei, mai ales că faţă de ea lon se 
arătase întotdeauna cu mare grijă. Avea purtări alese 
şi vorba cumpănită. Părea un om care nu ştie ce este 
mînia, dar îl simţea cum clocoteşte şi-i plăcea această 
forţă care se putea stăpîni de dragul sau măcar din 
pricina ei. Nu i-ar fi plăcut să-l ştie slab şi aflase 
destule în legătură cu vitejia şi bărbăţia lui şi nu putea 
să nu se simtă mîndră că şi-a legat soarta de un 
asemenea om. Ş-apoi un bărbat atît de vrednic, în 
stare să biruie orice femeie, nu putea fi decit iubit şi 
respectat. Cînd lon i-a arătat ce ginduri nutreşte, Maria 
nu i s-a împotrivit. Ea şi copiii trebuiau să meargă la 
Hudeşti, fără nici o grabă, aşa cum se duce orice boier 
la curţile sale pentru a petrece sărbătorile de Paşti. 
Pînă la venirea lui lon şi a lui Văscan, a cărui nevastă 
se afla la Hudeşti, sculele şi lucrurile de preţ trebuiau 
să fie pregătite. În seara cînd sătenii mergeau la 
inviere, însoţiţi de slugile lor, cei doi fraţi părăseau 
Hudeştii în mare grabă, treceau Prutul pe luntrii 
pregătite anume şi a doua zi seara erau în apropierea 
hotarului. Oamenii pircălabului de Cernăuţi au vrut să-i 
oprească, dar lon şi Văscan le-au arătat că orice 
împotrivire ar fi de prisos. Erau mai numeroşi şi mai 


bine înarmaţi, iar în timp ce avea loc acest schimb de 
vorbe, femeile şi copiii celor doi boieri, bine străjuiţi de 
oameni gata de luptă, treceau hotarul. 

Cînd s-a aflat la Suceava că Movileştii au trădat, 
mînia doamnei Elena n-a mai cunoscut margini. Nu-l 
credea pe lon în stare de o asemenea faptă. Înrudirea, 
credinţa pe care fiecare supus o datorează domnului 
său, i se păreau de ajuns pentru ca să-i ţină alături de 
casa ei. Fuga altor boieri în Transilvania erau alte 
prilejuri de necaz. Gavrilă Movilă, marele vornic şi 
sfetnicul de taină al domnului şi mamei acestuia nu se 
arăta însă descurajat. Trimisese solii în Lehia şi regelui 
Ferdinand ca să obţină alianţa celor două ţări, dar, în 
vara anului 1552, la porunca Porții, domnul a trebuit sa 
treacă munţii în Transilvania cu oastea sa, în fruntea 
căreia se afla marele vornic, pentru a restabili 
autoritatea fiului craiului lanăş. Se spulbera, în felul 
acesta, orice nădejde de a cîştiga pe craii creştini, în 
schimb, supuşii domnului aveau motive să se bucure, 
deoarece sultanul făgăduise o scădere a haraciului cu 
două treimi. 

Aceşti supuşi se arătau însă a fi mai mult decit 
nerecunoscători. Este adevărat că domnul nu-şi 
schimbase obiceiurile cu toate stăruinţele mamei şi ale 
sfetnicului său, marele vornic Gavrilă Movilă. Mai mult, 
pe învăţătura fratelui său, turcitul, adusese la curtea 
lui ţiitoare din Țarigrad, alese cu mare grijă. Erau 
frumoase, fuseseră crescute şi pregătite pentru 
dragoste şi ştiau să stirnească patima cu cîntecele şi 
danţurile lor. Nu ţipau şi nu se împotriveau, cum 
făceau boieroaicele noastre, chiar şi atunci cînd doreau 
patul domnesc, aveau trupuri curate şi pielea 
îmbălsămată, mîngiierile lor năşteau dorinţi pe care le 
împlineau pe-ndelete, sporind şi mai mult desfătarea. 


Primise la curte şi cîţiva sfetnici turci, care se ţineau 
deoparte, dar s-a aflat repede despre aceste 
destrăbălări tăinuite de iatacul domnesc şi mulţi s-au 
temut să nu-l urmeze în toate pe fratele său mai mare. 

De teamă să nu ajungă ţara pe mîna sultanului, 
din dorinţa de a-i plăti umilinţele, boierii din Lehia s-au 
vorbit cu cei din ţară să-l piardă pe Ştefan. Spre 
sfîrşitul lunii august, domnul se afla în tabără, la 
Ţuţora, unde se strînsese o parte din oastea mică a 
ţării. Intr-o noapte, după a doua cîntare a cucoşilor, 
cînd toată tabăra era scufundată în întuneric, Dragotă, 
fostul postelnic al doilea, care venise în mare taină din 
Lehia şi se sfătuise cu unii boieri din ţară, se strecura, 
împreună cu cîţiva oameni de nădejde, năimiţi anume 
pentru o treabă ca asta, dar şi cu cîţiva boieri de 
seamă, spre cortul domnesc. Alţi boieri erau la pîndă 
cu slugile lor, iar corturile unora slujeau drept 
acoperire pentru oamenii lui Dragotă. Năvala a fost 
scurtă. Cele două străji au fost înjunghiate înainte să-şi 
dea seama ce se petrece, iar corzile cortului au fost 
retezate. Pinzele s-au prăbuşit peste crivatul domnesc, 
Dragotă şi ai lui s-au repezit şi au înfipt săbiile şi 
suliţele oriunde li s-a părut că mişcă ceva dedesubt. 
Totul s-a făcut în tăcere. Nu s-a auzit decit zăngănitul 
armelor, tropotul paşilor şi la sfîrşit, gemetele înăbuşite 
şi scurte ale celor înjunghiaţi. Marele vornic şi-a dat 
seama că se-ntimplă ceva, a pus mina pe sabie şi s-a 
repezit urmat de două slugi afară din cortul tău, a 
răcnit să vină straja domnească, strigătele sale au 
stirnit larmă mare în tabără, dar pînă să se 
dezmeticească, boierii care se împotriviseră şi-i 
doriseră moartea domnului se rînduiau în jurul cortului 
domnesc. Gavrilă a înţeles că nu-i poate birui, a cerut 
să i se aducă grabnic calul şi cu cîţiva oameni a ieşit 


din tabără la larg. L-au urmat oştenii care făceau parte 
din garda domnului şi o parte dintre mercenarii pe 
care-i tocmise Ştefan. Ştia că doamna Elena se dusese 
la moşia ei de la Şipote şi a năzuit într-acolo. 

Între timp, în tabăra de la Ţuţora, boierii care-l 
uciseseră pe Ştefan au ţinut sfat cu toţi care s-au aflat 
într-acel loc şi mare parte dintre ei l-au ales, după cum 
se vorbise cu pribegii din Lehia, pe Petru Stolnicul ca 
să le fie domn. Alţii, mai mult pentru că n-au vrut să se 
amestece, au părăsit tabăra îndreptindu-se spre casele 
lor, iar unii, credincioşi încă faţă de casa lui Rareş s-au 
îndreptat spre Şipote unde aflaseră că s-a dus marele 
vornic ca s-o găsească pe doamna Elena. 

Niciodată ţara nu se găsise împărţită între atitea 
nevoi şi mare turburare cuprinsese pe toţi locuitorii ei. 
Boierimea măruntă şi răzăşii din Ţara de Jos n-au primit 
cu bucurie vestea morţii lui Ştefan. Era o faptă a 
marilor boieri care nu avea să ducă la sfirşit bun. Lor 
nu le păsa de muierile unora şi nici de petrecerile 
domneşti. Atitea amestecături în ţară aveau să o 
slăbească spre bucuria celor care doreau s-o robească. 

Cînd marele vornic a pătruns în curţile de la 
Şipote, doamna Elena se afla în pridvorul casei. 
Ropotul cailor, numărul mare de călăreţi care se 
îndreptau spre acel loc stirnise mirare şi îngrijorare 
înainte de a ajunge în sat. Veneau cu prea multă 
grabă, ceea ce însemna că nu e lucru bun. Gavrilă a 
sărit de pe cal şi a urcat în fugă cele citeva trepte. 
Doamna a păşit uşor. Se vedea pe faţa marelui 
dregător că s-au întîmplat lucruri năpraznice. 

— Măria ta, nu mi-aş fi dorit niciodată să fiu 
vestitorul unei nenorociri. În tabăra de la Ţuţora s-a 
făptuit o mare nelegiuire. 

— I s-a întîmplat ceva lui Ştefan? 


— Măria ta, o asemenea faptă nelegiuită nu s-a 
întîmplat nici cînd în mijlocul unei taberi. 

— Au ridicat mîna asupra copilului meu? 

— Din păcate, n-am avut nici cînd şi nici cu ce să 
mă împotrivesc. 

— Ticăloşii, a izbutit să şoptească doamna căreia i 
se înălbiseră şi buzele. S-a rezemat de un stîlp. Gavrilă, 
văzîndu-i privirile rătăcite s-a grăbit să-i vină în ajutor. 
Dar doamna l-a împins uşor, şi-a recăpătat înfăţişarea 
ei obişnuită de stăpînă care ştie să dea numai porunci 
şi l-a întrebat pe marele vornic ce-i de făcut. 

— Dacă au îndrăznit să facă o asemenea crimă, 
vor năzui şi la mai mult. Am venit, măria ta, să ne 
sfătuim şi să vedem dacă răul poate fi curmat înainte 
de a cuprinde toată ţara. 

— Pe ce oameni ne putem bizui? 

— Cred, măria ta, că ţara va fi alături de noi. Am 
lăsat oameni ca să-i îndrume pe toţi cei care vă 
păstrează credinţă să se strîingă aici. 

— În numele cui? 

— Asta este stăpină, trebuie să hotărim ceva. 

— Constantin, fiul cel mic, se află la Țarigrad. 

— Nu cred că mai avem timp să trimitem veşti 
pînă acolo şi nici prietenii măriei tale nu vor avea cînd 
să ne vină în sprijin. Dacă nu l-ar fi surghiunit sultanul 
pe lliaş... 

— Nu trebuie să-i crezi niciodată păginului. 

— Hiclenii au legături în Lehia şi ne putem aştepta 
la o năvală a pribegilor. Pînă la Țarigrad îi trebuie unui 
vestitor cel puţin şapte-opt zile, pe cînd pribegii în trei 
zile sînt la Suceava. 

— Nu ne rămîne decit să alegem un alt domn. 

— Un străin de casa domnească? 


— N-o să fie un străin. Ruxandra a împlinit 
cincisprezece ani. Ne trebuie un mire pe care să-l 
ungem domn şi după aceea om vedea ce trebuie să 
facem. 

— Cine să fie mirele, măria ta? 

— Trebuie găsit printre boierii care ne-au rămas 
credincioşi. Caută-l vornice, şi de vom izbuti şi de data 
asta, nu te vom uita, cu toate că şi aşa îţi sîntem atît 
de îndatoraţi. 

În sfatul pe care l-a ţinut cu oamenii care-i 
rămăseseră, Gavrilă, marele vornic, le-a arătat care 
este singura cale pentru a pune stavilă uneltirilor 
hiclenilor. În asemenea împrejurări nimănui nu-i ardea 
de nuntă, dar Gavrilă stăruia, fiind convins că numai 
soluţia oferită de Elena doamna îi poate miîntui pe toţi. 
Faptul că spre Şipote veneau cete de călăreţi pentru a 
se alătura doamnei lui Rareş îi da curaj lui Gavrilă. 

Cum nimeni nu se hotăra, atunci marele boier, 
după ce i-a cercetat pe cei mai de seamă boieri din cîți 
se aflau la curtea doamnei Elena, i s-a părut că Joldea, 
mare vatag în ţinutul Lăpuşnei, ar fi potrivit pentru o 
treabă ca aceea pe care o plănuise el cu măria sa. 
Joldea era un om la treizeci şi cinci de ani, chipeş, însă 
blînd din fire şi neînstare de fapte neobişnuite. Cînd 
marele vornic i-a spus ce vrea de la el, bietului boieri 
s-a părut că visează, apoi s-a scuturat ca şi cum ar fi 
dorit să scape de o grea povară şi s-a împotrivit cu 
toată puterea. Gavrilă l-a simţit că este slab şi că nu i 
se poate împotrivi multă vreme şi pînă la urmă, mai 
mult cu sila, l-a dus în faţa doamnei. Se făcuse stacojiu 
cînd a dat cu ochii de Elena, îl stinjeneau mai cu seamă 
mîinile, vorbele îi ieşeau cu greu din gură şi nici nu 
izbutea să le împerecheze cum trebuie. Cînd i-a fost 
înfăţişată mireasa care i se hărăzise, s-a pierdut cu 


totul. Îi era milă de biata copilă, îi era milă de el şi nici 
n-a băgat de seamă privirile furişe ale Ruxandrei care-l 
cîntăreau fără sfială. A cerut, bilbîindu-se, să i se lase 
măcar timpul cît să-şi adune minţile şi firea şi i s-a 
îngăduit să iasă afară, sub cerul liber. A sorbit cu nesat 
aerul şi singura lui dorinţă, în clipa aceea, a fost să 
încalece şi să nu se mai oprească decit în satul său, 
departe de toate cite se năpustiseră pe capul său, 
lucruri la care nici cu gîndul nu gîndise. 

Domn al Moldovei, el care nu era os domnesc! 
Sau să i se arunce în braţe o copilă la care n-ar fi 
îndrăznit să-şi ridice ochii, necum s-o dorească drept 
soţie. Erau clipe în care nu ştia de-i treaz ori visează, 
atit de nefiresc era tot ce i se întîmpla. Singur găsea 
curajul să se împotrivească, dar, fire slabă, cînd Gavrilă 
Movilă începea să-i vorbească sau cînd o vedea pe 
doamna Elena privindu-l cînd  rugătoare, cînd 
amenințătoare, nu mai avea puterea să se 
împotrivească. Îi era teamă că vor face pînă la urmă ce 
vor cu el. Dacă l-ar fi întrebat cineva, nici el n-ar fi ştiut 
să spună de ce anume îi este teamă. Prea erau toate în 
afara oricărei rînduieli şi se îmbulzeau împinse de o 
putere al cărui rost nu-l înţelegea. Soseau mereu 
oşteni la Şipote, dar umblau şi zvonuri neliniştitoare. 
Nu i se părea nimic temeinic din ceea ce punea la cale 
şi în care el era amestecat împotriva voinţei sale. Se 
spunea că pribegii vor să pătrundă în ţară, de n-or fi şi 
pătruns, iar unii credeau ca şi el că Rareşoaia nu se va 
lăsa pînă nu-l va vedea pe feciorul ei, aflat acum la 
Țarigrad, în scaunul ţării. 

Dar, cum se-ntimplă în asemenea vremuri de 
mare amestecătură, mai mulţi boieri, ce năzuiau spre 
marile dregătorii s-au şi strîns în jurul lui Gavrilă Movilă 
şi la îndemnurile acestuia s-au adăugat ale lor, încit 


Joldea n-a mai ştiut ce să spună şi n-a mai aflat nici o 
putere de împotrivire. In faţa acestora, Rareşoaia i-a 
făgăduit mina fiicei sale şi cu toţii l-au proclamat 
domn, iar ca să înlăture îndoiala şi şovăirea din inimele 
celor care veniseră la Şipote, au trimis să-l caute 
grabnic pe episcopul de Roman ca să slujească la 
nunta domnească. 

In noua domnie, Gavrilă Movilă şi doamna Elena 
făceau şi desfăceau totul, iar Joldea, necunoscător în 
treburile şi obiceiurile de la curte se lăsa în voia lor, 
fiindu-le dealtfel recunoscător pentru sfaturile şi 
ajutorul celor doi. 

In ziua de nouă septembrie, joldea călca alături 
do domniţa Ruxandra în alaiul destul de sărac, format 
mai mult din oşteni, spre altarul bisericuţei din satul 
Şipote. Aici avea să poarte cununa de mire. O privea 
cu fereală pe viitoarea lui soţie care păşea ţeapănă, cu 
faţa împietrită. Nu arăta nici bucurie, nici tristeţă. Era 
ca şi cum tot ce se desfăşura în ziua aceea n-o privea 
pe ea. S-au rînduit după cuviinţă, iar episcopul şi cei 
trei preoţi care-l însoțeau au început slujba. Cînd 
episcopul rostea îndreptările din carte, potrivit cărora 
soţia trebuie să-şi urmeze soţul, tropotul cailor ce 
crescuse pînă cînd s-a ostoit în uşa bisericii, a fost 
urmat de năvala cîtorva oşteni care au pătruns în lăcaş 
şi au strigat cu mare înfricoşare. 

— Vin pribegii! 

Gavrilă Movilă care şezuse pînă atunci lîngă 
doamna Elena şi se arăta falnic la înfăţişare, aşa cum 
se cuvenea unui mare boier care ajunsese să facă 
domni, a pălit, i-a făcut semn doamnei să fie liniştită, 
după care a grăit cu glas mare: 

— Preasfinte, să lăsăm nunta pînă ce-i vom risipi 
pe hicleni. Măria ta, i s-a adresat apoi lui Joldea, 


trebuie să încălecăm grabnic şi să rînduim oastea, 
după care a părăsit grabnic biserica, lăsînd-o pe 
Rareşoaia să-şi mîngiie şi să-şi ocrotească fecioara. 

Strigăte, mare vinzoleală, oşteni încălecînd şi 
orîinduindu-se pe  pilcuri şi pe steaguri, boierii 
îmbrăcîndu-şi  armurile ajutaţi de slugile lor şi 
îndreptîndu-se spre cîmpul ce se întindea în marginea 
satului. Era şi timpul, deoarece în zare se ridicau 
pulberi care vesteau un mare număr de călăreţi. 

În vremea prînzului, fostul stolnic care purtase 
numele de Petru, iar acum, ca domn ales de pribegi, îl 
luase pe acela de Alexandru, călărea în fruntea a 
cîtorva mii de oameni. Lîngă el se aflau cei doi fraţi 
Movilă, lon Moţoc, Tomşa, mai tinerii Spancioc şi 
Veveriţă şi mulţi alţii, nemulţumiţi de felul cum 
domniseră feciorii lui Rareş. Se desluşea în oastea lui 
Alexandru un pilc de mercenari care purtau puşti şi un 
pîlc de şleahtici. Pe măsură ce se apropiau, pilcurile de 
călăreţi se desfăşurau treptat în ordine de bătaie. Cînd 
au ajuns la cinci sute de paşi s-au oprit şi din fruntea 
acestei oşti s-au desprins trei călăreţi. Aveau semn că 
vor să spună ceva. La jumătatea drumului dintre cele 
două oşti, au lăsat caii la pas, au mai mers preţ de o 
sută de paşi după care, călăreţul care purta o armură 
strălucitoare, l-a strigat pe Gavrilă Movilă. Acesta a 
recunoscut glasul fratelui său mai mare, i-a făcut semn 
lui Joldea şi acesta a încuviinţat înclinînd capul şi a ieşit 
în întîmpinarea lui lon. 

Nimeni n-a auzit ce-au vorbit cei doi fraţi. Gavrilă 
s-a întors spre ai săi şi le-a strigat să se gătească de 
luptă. In caz de izbîndă, doamna făgăduise răsplată 
mare fiecăruia dintre cei care luptau pentru neamul ei. 

Cînd soarele se afla în crucea cerului, cele două 
oşti s-au învăluit şi după mai multe ceasuri de luptă 


încrîincenată, timp în care s-a amestecat în ţărini 
sîngele aceluiaşi neam, s-a văzut că biruinţa este de 
partea pribegilor. Boierii cei mai de frunte din preajma 
lui Joldea zăceau răpuşi, printre trupurile acestora 
aflîndu-se şi marele vornic Gavrilă. Joldea a fost prins, 
iar doamna Elena n-a mai aflat vremea să fugă. Seara, 
în curţile ei de la Şipote intrau căpeteniile învingătorilor 
în frunte cu Alexandru Lăpuşneanul. S-a ţinut sfat, 
alături de domnul învingător aflindu-se lon Movilă, 
marele logofăt, Giurgea marele vornic, Văscan Movilă... 

În faţa lor a fost adus Joldea, care arăta groaznic 
la înfăţişare. Se luptase ştiind că numai izbînda îl poate 
scăpa, hainele îi erau stropite cu sînge, fuse de două 
ori scrijelit numai de tăişul săbiei şi cu greu izbutiseră 
să-l dovedească, prinzîndu-l cu laţurile din mai multe 
părţi. 

Cînd i s-a cerut socoteala, şi-a plimbat privirile 
rătăcite peste feţele celor care-l judecau după care şi-a 
plecat capul şi n-a fost chip să-l facă cineva să 
rostească o vorbă, nici atunci cînd unul dintre sfetnicii 
lui Alexandru a cerut să fie dat pe mina călăului. Atunci 
s-a împotrivit doamna Elena arătindu-le că ea l-a ales 
domn, dăruindu-i mîna Ruxandrei. Lăpuşneanul s-a 
arătat îngăduitor şi i-a lăsat viaţa, a cerut, în schimb, 
să fie însemnat la nas şi dus la o mănăstire. 

— Şi acuma doamnă, a grăit noul voievod, ca să 
punem capăt tuturor relelor ce s-au abătut asupra ţării, 
pentru pacea şi liniştea tuturor, dorim să cîştigăm şi 
bunăvoință domniei tale, faţă de care vrem să arătăm 
dragoste şi supunere. 

Vorbele Lăpuşneanului au stîrnit mirarea tuturor, 
nimeni nebănuind ce doreşte şi unde bat gindurile sale. 
Aşa se face c-au rămas uluiţi cu toţii şi mai ales 
doamna Elena, atunci cînd acesta a spus doar atit: 


— Dacă soarta scaunului ţării atîrnă de o nuntă, 
atunci această nuntă se va face miine cu voia măriei 
tale. lară noi, ca un ginere prea plecat, vom avea grijă 
ca nici fiica măriei tale şi nimeni altul să nu sufere vreo 
sminteală. 

Domnița Ruxandra l-a privit cu mare ură pe omul 
care-i hotăra soarta în chip atit de nefiresc şi n-a 
înţeles de ce boierii au ales domn pe un bicisnic ca 
acest lăpuşnean şi de ce se-ngăduie ca viaţa ei să fie 
călcată-n picioare fără ca nimeni să se-mpotrivească. 
Numai doamna Elena, ca o adevărată stăpină, s-a 
bucurat că puterea va sălăşlui şi de atunci încolo în 
casa ei şi a primit cererea noului stăpîn al Moldovei. 

lon şi Văscan au cerut încuviințarea să se 
grijească de cele de cuviinţă pentru îngropăciunea 
fratelui lor, al cărui trup pornea în aceeaşi noapte 
pentru a fi aşezat alături de osemintele părinţilor săi, în 
biserica de la Hudeşti. 


XXIII 


Pribegii l-au ales ca domn pe Petre Stoinicul 
deoarece era os domnesc, fiul lui Bogdan cel Orb şi al 
unei boieroaice de mîna a doua din Lăpuşna. Fugise în 
Lehia de frica lui Rareş, îndemnat fiind şi de Văscan 
Gănescu. Fapta a regretat-o ani de zile în şir şi numai 
fuga boierilor, la începutul domniei lui Ştefan Rareş, l-a 
făcut să creadă că norocul nu l-a părăsit cu totul. A 
primit propunerea lor de a fi domn, deşi nu-i plăcea. Ei 


îl alegeau crezindu-l slab şi uşor de îndrumat. Le-a 
făgăduit că nu va asupri pe nimeni, dar nu această 
făgăduială îl supăra, ci faptul că accepta ideea 
suprimării unui domn de către boieri. 

Acest gind nu l-a mărturisit nimănui, a primit 
pentru că nu avea altă alegere, în nădejdea că totul se 
va sfirşi spre binele tuturor. 

Ridicîndu-se împotriva unui domn aflat în scaun 
cu încuviințarea sultanului, trebuia să se sprijine pe 
cineva. Pribegii au dus tratative cu voievozii, cnezii, 
castelanii şi căpitanii leşi din ţinuturile de margine. 
Le-au făgăduit închinarea Moldovei, faptă de necrezut, 
dacă se avea în vedere că de o sută de ani craiul leah 
a pierdut atita lume şi bănet ca să supună această ţară 
românească. Şi acum, fără să piardă un om şi: fără să 
cheltuiască un singur zlot, românii i se supuneau de 
bunăvoie. 

Va primi craiul această închinare? 

Şleahticii au fost de părere că, înscăunarea lui 
Petre Stolnicul odată împlinită cu ajutorul lor, craiul va 
trebui să accepte. De se va supăra sultanul, vina poate 
fi aruncată pe umerii lor, iar supărarea acestuia putea 
fi cumpărată cu bani şi cu făgăduielile craiului că toate 
vor rămîne aşa cum au fost. Aşa se face că la 5 
septembrie 1552, la Bacuta, pe Nistru, noul domn, 
care-şi luase numele de Alexandru, jura credinţă 
craiului Jicmont August în faţa sfetnicilor acestuia 
urmînd ca la timpul potrivit să se închine şi în faţa 
craiului. 

Ajuns domn, Alexandru, căruia i s-a zis şi 
Lăpuşneanul, a căutat să obţină alianţa craiului de la 
Viena, dar fără nici o izbîndă, iar în dieta crăiei leşeşti, 
care s-a ţinut în iarnă, mai marii regatului erau 
împărţiţi: unii aprobau cele ce se înfăptuiseră de către 


şleahticii de margine în Valahia, alţii erau împotrivă, iar 
craiul nu ştia nici el cum este mai bine de făcut. 
Alexandru şi sfetnicii săi, între care lon Movilă, ca mare 
logofăt şi cumnat al doamnei, se arăta a fi cel mai de 
seamă dregător, au socotit că este nimerit să fie 
cîştigată bunăvoința sultanului. Solii trimişi la Poartă au 
întîmpinat greutăţi din partea nevirstnicului şi ultimului 
fecior al lui Rareş, Constantin. Acesta făgăduise că va 
urca haraciul ţării şi-i cumpăra cu bani grei pe sfetnicii 
sultanului, bani pe care-i lua cu împrumut de la o 
evreică din Țarigrad, care-i dăduse bani şi lui Rareş cu 
treisprezece ani în urmă. Oamenii Lăpuşneanului au 
mai aflat că în spatele acestor urzeli s-ar afla doamna 
Elena şi unii dintre marii boieri. 

lon a încercat s-o facă pe doamna Elena să 
renunţe la planurile ei. Boierii nu-l vroiau ca domn pe 
Constantin. Asta, deocamdată. După aceea, era spre 
binele ei, al feciorului ei şi al ţării ca domnia Moldovei 
să nu fie tocmită ca orice marfă în bazarul ţărigrădean. 
Odată început un asemenea obicei, lăcomia celor de la 
Poartă nu va mai cunoaşte margini. Vorbele lui nu au 
fost ascultate. Ochii doamnei erau plini de ură, de 
ambiţie, patima pentru putere era atît de mistuitoare, 
încît nu şi-o putea ascunde şi lon a înţeles că 
stăruinţele lui sînt zadarnice. 

Movileştii şi ceilalţi mari dregători au fost de 
părere să se mărească haraciul şi să fie înlăturat în 
felul acesta Constantin. Moţoc, căpitanul oştilor 
domneşti, „oşteanul cel mai viteaz al Alexandrinilor 
(nume dat moldovenilor după numele domnului) pe 
care oastea îl iubeşte fierbinte”, era trimis cu o mie de 
oameni în Transilvania împotriva lui Castaldo, 
generalul imperial, pentru a-l înscăuna pe omul 
sultanului, pe lon Jicmont, fiul craiului lanăş. 


În al treilea ceas, într-una din nopţile din acel an, 
doamna Ecaterina a fost trezită de o mişcare pe care a 
simţit-o la uşa ei. A aprins grabnic o luminare şi a 
simţit cum o cuprinde groaza atunci cînd la întrebarea 
ei n-a primit nici un răspuns, fără ca să înceteze 
strădania celui - sau celor - de afară, de a deschide 
uşa. A încercat să strige după ajutoare, dar în clipa 
aceea uşa a fost aruncată în lături şi trei bărbaţi ca 
nişte namile s-au aruncat asupra ei. A încercat să se 
zbată ca să scape, sau să ţipe dar gura i-a fost 
astupată şi în jurul gitului i-au strecurat o coardă 
subţire care a început să se stringă, retezîindu-i 
răsuflarea. Ochii i s-au bulbucat de groază, gata să iasă 
din găvane, trupul i s-a zbătut o vreme iar cînd limba 
învineţită s-a ivit printre buzele lipsite de sînge, a 
încremenit. Ucigaşii i-au aruncat leşul pe pat şi s-au 
furişat afară fără a fi văzuţi de cineva. 

Felul în care a fost ucisă doamna Ecaterina i-a 
nemulţumit pe dregători. Lăpuşneanu arăta o latură a 
firii sale pe care nu i-o bănuiseră. Doamna Ruxandra 
şi-a plins mama cum se cuvine unei fiice. Scîrba şi ura 
ei faţă de un soţ bătrîn şi bolnăvicios au crescut şi mai 
mult. Trebuia să i se supună în rarele dăţi cînd venea 
în iatacul ei, înţelegind că orice împotrivire putea să-i 
aducă moartea. 

Abia cînd au fugit în Lehia s-a aflat că împotriva 
domnului uneltiseră, în strinsă înţelegere cu doamna 
Elena, mitropolitul ţării, hatmanul Simion Negrilă, Sava 
Capotă, fost stolnic, şi alţi boieri. 

Lăpuşneanu se temea la gindul că mulţi alţii ar 
putea să se ridice împotriva lui şi acest gind i l-a 
mărturisit marelui logofăt, lon Movilă. 


— Ce rău le-am făcut, se plingea domnul, n-am 
asuprit pe nimeni, m-am străduit să ţin cumpăna 
dreptăţii. 

— Oamenii noştri sînt nestatornici, măria ta, şi 
mereu dornici de noi schimbări. 

— Dar, mitropolitul? Ce i-a lipsit acestui om care 
era dator să-i îndemne şi pe alţii la supunere şi 
ascultare? Nu se poate, Movilă, să zideşti nimic pe 
temeliile nestatorniciei. Asta ar fi putut cel puţin să 
înţeleagă un cărturar ca mitropolitul şi un mare 
dregător. Împrejurările sînt grele, ştii bine cîte strădanii 
am depus împreună ca să îndrumăm ţara spre un 
liman liniştit, unde să fie ferită de viînturile şi furtunile 
pe care alţii le stîrnesc împrejurul nostru. 

— Să nu mi-o ia măria ta în nume de rău, dar se 
putea arăta mai multă milă faţă de doamna Ecaterina. 
Putea fi surghiunită şi pusă sub pază straşnică. 

— Deci, asta vă nemulţumeşte? Dar nu v-aţi 
gîndit la răul pe care l-a făcut această femeie? 

— N-a izbutit să-ţi clintească nici un fir de păr, 
măria ta. 

— Nu este vorba de mine, Movilă, ci de năpasta 
pe care a adus-o asupra ţării. 

— Citeva mii de galbeni trimişi peste darea 
obişnuită la Țarigrad nu fac gaură-n cer. 

— Aşa crezi tu, Movilă, şi aşa cred şi cei mari ca 
tine. Este uşor să te arăţi îngăduitor pe seama altora, 
dar gîndiţi-vă la nenorociţii care ne ţin pe noi şi 
pătimesc şi aşa destul de multe. Vor trebui să-şi rupă 
tot ei de la gură şi pentru ce? Pentru că doamna 
Ecaterina, ale cărei sipete erau înţesate cu averi greu 
de cîntărit, vroia să-şi vadă feciorul domn, ca să poată 
să facă ce i-ar fi fost pe plac? Putere-i trebuia? În loc să 
se gindească la pomneţi şi cerneluri, căci i se apropia 


sorocul, îi ardea, la anii ei, de domnie? Dar, s-o lăsăm 
pe doamnă. Nu vă gindiţi că eu trebuie să ţin cumpăna 
dreptăţii între toţi supuşii mei? 

— Este adevărat, măria ta, numai că asprimea 
faţă de o doamnă... 

— Care asprime, Movilă! Voi vorbiţi de asprime? 
Ş-apoi, Movilă, tu, ca mare logofăt şi om de carte, 
cunoşti mai bine decit oricare locuitor al acestei ţări de 
cîtă linişte avem nevoie acum, pentru a nu fi sfişiaţi de 
corbii cei mari care abia aşteaptă o pricină ca să se 
năpustească asupra noastră. Pentru atita amar de rău 
pe care această femeie vroia să-l arunce asupra ţării 
merita nu milă, ci chinuri cumplite. 

Devenise de neînduplecat de cînd aflase cele 
urzite împotrivă-i şi teama faţă de boieri creştea 
neîncetat. Îi simţea că sînt împotriva faptelor sale, deşi 
se ştia cu cugetul împăcat. A respectat obiceiul 
pămîntului, n-a urgisit pe nimeni. Şi atunci, se gindea 
Lăpuşneanu, ce vroiau de la el? Nu-i făcuse nici un rău 
mitropolitului şi nici neamului acestuia. De ce s-a 
ridicat împotriva lui? Era o întrebare care-l chinuia, 
încerca să descopere în purtarea şi în faptele sale 
acele greşeli care i-au nemulţumit pe boieri şi oricîte 
strădanii depunea ajungea mereu la aceeaşi încheiere: 
cugetul, sufletul lui nu erau pătate. Numai firea 
nestatornică a acestor boieri l-au împins să 
poruncească ridicarea unei vieţi. Nu se poate domni 
lăsîndu-i pe alţii să te calce-n picioare şi prefăcîndu-te 
că n-ai văzut, căci se duce ţara de rîpă. Vor mereu mai 
multă putere şi mai multă avere. Gurile lor nu pot fi 
umplute niciodată? 

În Lehia, şleahticii au izbutit să-i ia mai toată 
puterea craiului. Oamenii săi de taină i-au arătat că 
mulţi boieri de-ai noştri privesc cu ochi buni asemenea 


prefaceri şi le-ar dori înfăptuite şi în Moldova, S-a gîndit 
mult la toate aceste mişcări şi nemulțumiri şi singura 
încheiere era că aşa ceva nu se poate îngădui. Trebuie 
să fie un stăpin ca să fie orînduială. Aşa cum este unul 
singur stăpîn al celor văzute şi nevăzute, la fel şi aici 
pe pămînt, deasupra fiecărui neam trebuie să fie un 
păstor. Altfel, din pricina firilor deosebite ale 
oamenilor, nu s-ar înţelege om cu om şi ar domni 
neorînduiala, iar neorînduiala prilejuieşte dezlănţuirea 
patimilor şi cei răi şi vicleni ar călca în picioare fără 
milă pe cei mai puţin tari şi toată alcătuirea ţării s-ar 
nărui. Cui foloseşte o asemenea stare? 

Îi simte pe boieri că sînt nemulţumiţi de faptul că 
lîncezesc la curtea domnească sau pe la curţile lor, în 
timp ce în jurul lor lumea se mişcă, fiecare stăpinitor 
căutînd să sporească moştenirea primită. Nu-şi dau 
seama că împrejurările sînt neprielnice. Nu poţi porni 
asupra Ţarigradului cu o mînă de oameni. E nevoie, 
uneori, să stai şi să aştepţi o clipă potrivită, pentru că 
numai dorinţa şi voinţa noastră nu-i de ajuns, trebuie 
să ai şi mijloacele care să-ţi îngăduie să treci, la fapte 
de pomină. 

Boierii îl cred un laş, pentru că stă liniştit şi nu 
vrea să-şi cerce norocul în nici o parte. Pentru ce sînt ei 
bărbaţi şi neam de viteji, lăudaţi de toţi cei care i-au 
cunoscut, ca să lincezească şi să li se ruginească 
armele? Sînt vorbele unuia şi altuia care i-au ajuns la 
ureche şi domnul nu înţelege cum de nu vor să vadă 
foloasele păcii. Lăpuşneanu îşi dă seama că 
îndemnurile la înţelepciune n-au nici o putere asupra 
cugetului lor. Sînt gata pentru orice schimbare, o 
adulmecă cum adulmecă fiara prada şi-s pregătiţi 
pentru orice faptă, oricît de nechibzuită ar fi. 
Nestatornicia şi nemulţumirea lor n-a fost stîrnită de 


purtarea domnului faţă de ei, ele izvorăsc din firea lor 
păcătoasă. 

Odată cu teama creşte şi ura domnului împotriva 
boierilor săi. Este un rău care-i cuprinde pe-ndelete, ca 
o otravă, toată, fiinţa, ar vrea să se lepede de orice 
patimă şi buna judecată să-i fie cumpănă faptelor sale, 
dar simte cum această otravă, pune stăpinire pe 
mintea lui în ciuda oricărei împotriviri. 

Boierii, pe de altă parte, boierii cei mari, mulţi 
dintre cei de mijloc şi chiar şi dintre cei săraci sînt din 
ce în ce mai nemulţumiţi de domnul pe care l-au ales. 
Este el cumsecade dar se arată slab în tot ce 
făptuieşte pentru că nu îndrăzneşte. Cuminte faţă de 
sultan, grijuliu să nu-i supere pe ceilalţi vecini, mai 
mult muiere decit domn! El crede că prin purtările sale 
nu supără şi nu dăunează nimănui, dar boierii noştri îşi 
dau coate, se holbează, îşi fac semne şi după aceea 
clevetesc pe la colţuri: cum se poate, îşi zic ei, că un 
om în toată firea şi încă şi stăpinul ţării, să-şi piardă 
timpul meşterind la rotiţe, lănţuguri şi alte nimicuri? 

Pentru că măria sa are patima ceasurilor. Îi place 
să le cumpere şi să meşterească la ele, atunci cînd i se 
pare lui că ceva nu se-nvirte bine. Zile-n şir se chinuie 
ca să dibuie unde se află stricăciunea, iar cînd nu 
izbuteşte, trimite să-i vină meşter de peste munţi, de 
la Bistriţa. Sau trimite ceasul să i-l dreagă acolo. 

Făcutul şi desfăcutul unui ceasornic nu ia numai 
timp, ci dăunează şi ochilor. Cum nu mai este tînăr, 
vederea nu-l mai ajută cum se cuvine, iar strădaniile lui 
de a dezlega tainele din măruntaiele unei asemenea 
alcătuiri încîlcite şi delicate i-au stricat şi mai mult 
vederea. A trebuit să meargă oameni la Bistriţa şi să 
ceară un doftor şi bistriţenii l-au trimis pe chirurgul 
Andrei. Doftorul a ajuns la Suceava în fapt de iarnă, l-a 


văzut şi i-a spus că numai în luna mai înfloresc anume 
buruieni care-i pot fi de folos, aşa că l-a trimis încărcat 
de daruri, iar marele logofăt a tocmit scrisoare de 
mulţumire către pirgari, cerîndu-le ca să-i îngăduie 
doftorului Andrei să treacă iarăşi munţii la timpul 
potrivit. 

De bun gospodar, nu-i vorbă, că este şi se arată 
că ştie să scoată bani din orice. Pe seama lui şi sub 
supravegherea sa cresc cirezi mari de vite în ocoalele 
şi braniştele domneşti. Cînd vine toamna, cirezi mari 
de vite pornesc spre iarmaroacele Europei şi banii curg 
în sipetele domnului. Au nevoie ardelenii de slănină, 
căci la ei vremea este mai rece şi slănina poate fi 
miîncată şi în miez de vară. Lăpuşneanu a pus să 
crească porci şi cînd se apropie iarna pornesc porcarii 
peste munte şi-i aduc galbeni cu traista. 

O fi Lăpuşneanu bun gospodar, ca fiecare om la 
casa lui, dar ca domn, ca stăpiîn al ţării l-ar dori mai 
plin de viaţă, mai plin de virtute şi nu cum se arată el, 
ca. o băbotenie cu ochii veşnic înlăcrimaţi pe care şi-i 
şterge cu o năframă subţire, şi se întreabă ei, de unde 
o fi luat şi obiceiul ăsta pe care-l au numai muierile? 

Şi mai rîd boierii de una: ca un ţap încornorat l-a 
împins dracul să-şi ia nevastă tînără. l-a făcut ea copii, 
şi se poate să fi fost şi el pe acolo cînd i-a plămădit, dar 
să-şi pună grumazul sub papucul domniţei şi să 
se-nvirtă în jurul ei ca un mucos care încă nu ştie ce-i 
lumea şi crede că toată fericirea de pe pămînt se află 
ascunsă sub fusta domniţei, asta chiar că nu mai este 
de îngăduit pentru un om în toată firea şi pe deasupra 
stăpinul lor. Numai un orb nu vede cîtă greață se 
întipăreşte pe faţa acestei muieruşti, cînd îl simte pe 
aproape, iar el o ia de bună şi strimbătura ei o crede 
izvorită din suferinţă şi nu ştie ce să facă, numai să-i 


intre în voie. Cînd de multă vreme a amuţit cucul, 
pentru că s-au trecut cireşile, domniţa, la iscodirile lui, 
îi spune că are nu ştiu ce la furca pieptului ce nu poate 
fi ostoit decit cu cireşe. Incalecă oamenii şi fuga peste 
munţi, spre Rodna şi Maramurăş, unde, din pricina 
locului înalt, cireşele se coc tîrziu de tot. Şi-i aduc în 
goana calului, pasămite, să nu se strice chiar toate, 
pumnul de cireşe dorit. Vrea domniţa pere sau jimble 
de un anumit fel, la cererea Lăpuşneanului bistriţenii 
se grăbesc să-i împlinească toate poftele. Dorinţa ei se 
transformă în porunca domnului şi se pare că nu află 
nimic pe lume pe care Ruxandra să-l dorească şi 
Lăpuşneanu să nu-l împlinească. la să fi fost el bărbat 
în toată firea şi toată puterea, spunea Spancioc, 
mustăcind, i-ar fi dat mîna să răcnească de i-ar fi sărit 
simburii din gură domniţei şi i-ar fi pierit cheful să pună 
lumea pe drumuri cu alintările ei... 

Rideau boierii de neputinţa domnului, iar lon îi 
asculta pe unii şi pe alţii. Parcă i-ar fi dat dreptate 
Lăpuşneanului, pentru că era chibzuit în tot ce făcea, 
iar metehnele pentru care-l batjocoreau supuşii nu 
dăunau cu nimic nimănui. Dreptate se poate să fi avut 
şi boierii, pentru că boier era şi el şi nu-şi putea învinui 
cinul, numai de dragul unuia dintre ei care ajunsese pe 
scaunul ţării. Îşi petrecea vremea mai mult pe lîngă 
domn supraveghind întocmirea zapiselor sau alcătuirea 
soliilor, toate fiind trimise cu ştirea şi învăţătura lui şi a 
Lăpuşneanului. Îi rămînea prea puţină vreme pentru ai 
săi şi-i părea rău. Maria i-a făcut nouă copii, aproape 
anul şi copilul, după care s-a oprit, fără ca el să 
înţeleagă de ce şi nici n-a avut timp să-şi cerceteze 
nevasta în această privinţă, gîndul răsărindu-i în minte 
rareori şi numai atunci cînd era departe de ea. Numai 
doi din cei nouă s-au prăpădit la naştere, ceilalţi sînt 


teferi şi cresc văzînd cu ochii. Maria este acum o 
femeie falnică şi mîndră de rodul trupului ei. Băieţii sînt 
toţi vîrtoşi la trup şi ageri la minte, Gheorghe, cel mai 
mare, întrecîndu-i pe toţi în isteţime, deşi se spune că 
prislea ar trebui să fie, în această privinţă, înaintea 
tuturor. 

Ghimpele care i-a rămas împotriva Hudeştilor l-a 
făcut să caute alt loc, mai ferit, pentru a-şi ridica alte 
case. Maria n-a înţeles nimic din pornirea bărbatului, ei 
plăcîndu-i curţile de pe apa Başeului şi nici lămurirea 
că acestea sînt prea aproape de hotar nu i s-a părut 
întemeiată. Atunci ce-ar trebui să facă cei care-şi au 
averile la margine de ţară? Gîndul c-ar trebui să se 
înghesuie cu toţii pe un loc care să se afle la mijloc o 
făcea să ridă de imaginea unei asemenea ţări, dar lon 
a stăruit în hotărîrea lui şi bucurîndu-se de trecerea pe 
care o avea la curtea Lăpuşneanului, a izbutit să 
cumpere din ocolul domnesc al Volovăţului un loc de 
casă la Suceviţa. 

De la Rădăuţi porneşte un drum spre soare-apune 
şi după ce trece de dealul Osoiului, acolo unde se mai 
află încă o mănăstire de maici, a Horodnicului, se 
ajunge la intrarea între înălțimile obcinei. Dealuri 
domoale şi împădurite se ridică de o parte şi de alta a 
apei şi a drumului înmiresmînd şi dînd tărie aerului. In 
apropiere de bisericuţa satului - alcătuit din cîteva 
căsuțe - şi-a ridicat o casă şi curţi în stare să-i 
primească toată casa. Aceste curţi se aflau cam 
departe de satele sale, dar prin grija marelui boier, 
toamna se porneau carele cu bucate, mălaiul de mei şi 
făina aflindu-se din belşug în orice clipă a anului. 
Lemne se aflau din belşug, pădurile mai că nu se 
prăvăleau peste sat, au fost durate staule pentru vite, 
iarbă aflindu-se din belşug. 


Vara, cînd căldura soarelui este prea iute, Maria şi 
copiii vin aici la răcoare şi linişte, iar băieţii sînt cei mai 
bucuroşi pentru că în riurile limpezi se găsesc păstrăvi, 
pădurile şi poienile sînt pline de jivine şi cu îngăduinţa 
brănişterilor şi învăţătura acestora încep să deprindă 
meşteşugul vinatului. Locul nu este nici prea înalt, nici 
prea friguros, ploile cad cu măsură, totul pare aici 
binecuvintat şi dacă raiul ar trebui să se afle pe 
pămînt, un loc mai nimerit ca acesta nu s-ar afla 
nicăieri pe pămînt. Aşa cred copiii, iar bucuria lor o 
face fericită pe Maria. Au tot ce le trebuie ca să fie 
mulţumiţi: putere şi bogăţie. Înţelepciunea marelui 
boier îl face să înţeleagă şi să se bucure de toate 
darurile din care se poate împărtăşi. De aceea, nu l-ar 
bucura schimbările de nici un fel, pentru că ele aduc şi 
tulburări iar tulburările, la rîndul lor, pot aduce mari 
necazuri. 

lon îi îndeamnă pe unii boieri mai aprigi din fire şi 
mai slobozi la gură, să fie răbdători şi cumpăniţi în tot 
ce fac şi vorbesc. Nu i-a asuprit nimeni, iar gîndurile 
domnului sînt gînduri de pace şi de înţelegere, spre 
binele tuturor şi al ţării. 

lon Movilă se bucura de cinstirea oamenilor, fiind 
socotit de toţi boierii ca unul dintre cei mai înţelepţi 
oameni ai ţării. Străinii la fel, preţuiesc tactul acestui 
mare dregător care ştie să vorbească atunci cînd 
trebuie şi numai atît cît se cuvine. Nu judecă faptele 
altor stăpîni din vecinătatea Moldovei, nici la ospeţele 
oferite de domn, unde vinul bun şi din belşug înlătură 
multe oprelişti şi dezleagă multe limbi, şi nici în 
convorbirile de taină. Numai dacă este întrebat, el îşi 
spune părerea, în care se vădeşte înţelepciunea, tactul 
şi respectul ce se cuvine capetelor încoronate. 


De aceea, sfaturile lui sînt ascultate de cei mai 
vîrstnici iar cei tineri gindesc, ferindu-se s-o spună-n 
gura mare, că marele logofăt s-a vindut sufleteşte 
Lăpuşneanului. Se feresc pentru că acest dregător, 
care ştie taina scrisului şi limba lui dezleagă vorbele şi 
altor neamuri, are mîna grea şi iute şi mulţi îl 
pismuiesc pentru îmbinarea aceasta mai puţin 
obişnuită dintre iscusinţa oşteanului şi înţelepciunea 
cărturarului. 

Şi toate păreau să se scurgă pe un făgaş liniştit, 
pînă în al 58-lea an al veacului, cînd la curtea domnului 
Moldovei s-a oploşit un levantin, care cutreierase ţările 
apusului şi ajunsese pînă în Lituania şi de la curtea 
polonă coborise în Transilvania ca de acolo să treacă 
munţii în Moldova. Îşi zicea lacob Heraclid Despotul, 
spunînd că se trage din Hercules şi din împărații de 
demult ai Ţarigradului. La Braşov scosese de sub 
tiparniţă o cărţulie în care se arăta întreaga rădăcină a 
neamului său. Din această cărţulie se vădea înrudirea 
cu doamna Ruxandra, al cărei stră-străbunic, cneazul 
Lazăr, avusese tată de neam grec, spiţă din care se 
trăgea şi acest Heraclide. Visa fapte mari şi despre el 
spunea numai lucruri care-i lăsa pe-ai noştri cu gura 
căscată. Nu era prea mare de stat, dar vinjos la trup, 
avea părul negru, faţa măslinie şi ochii tot de culoare 
închisă îi sticleau în cap. Dinţii erau de un alb 
strălucitor şi cînd ridea părea că plesneşte de sănătate 
şi bunăvoie. Trupul său nu cunoştea astimpărul, era ca 
un armăsar greu de strunit. 

Lui lon nu i-a plăcut veneticul. Prea era lăudăros 
şi îngiîmfat, sau cel puţin aşa i se părea lui că este. 
Apoi, prea era plin de vigoare şi frumos ca să nu se 
nască în sufletul său, deşi n-ar fi dorit-o o anume 
împotrivire faţă de o asemenea fiinţă. Este adevărat că 


ştie greceşte, era doar samiot de neam şi crescuse în 
insula Critului, vorbea însă şi scria lătineşte, deprinsese 
şi limba franţujilor, căci urmase şcolile înalte de la 
Montpellier, vorbea talieneşte şi cum soarta îl purtase 
şi prin împărăţia neamţului, învățase şi limba acestuia. 

E drept că povesteşte frumos. Are darul vorbirii, 
iar învăţătura multă pe care o agonisise prin lume, îi dă 
putinţa să se folosească de asemenea dar ca nimeni 
altul. Venea din lumea apusului nu numai cu ştiinţa 
dobîndită acolo, dar şi cu amintiri, pentru virsta lui 
prea multe. Le depăna cu plăcere cui vroia să-l asculte 
şi, mai cu seamă, arăta că se simte prea cinstit să 
povestească din „măruntele sale întîmplări”, cum îi 
plăcea să spună cu deosebită prefăcătorie, atunci cînd 
era de faţă măria sa doamna „verişoara noastră”, cum 
îi zicea el Ruxandrei Rareş. lar măria sa îl asculta cu 
plăcere pe un om ca Despot, care părea că are pe 
necuratul în el. N-avea astimpăr trupul lui, iar ochii de 
păcură erau sfredelitori. Nu se putea să nu fie plăcut 
surprinsă de faptele minunate ale „vărului nostru” şi 
privirile lui pătrunzătoare îi dădeau uneori un început 
de tulburare, o tulburare pe oare n-o cunoscuse pînă 
atunci. 

lon a înţeles destul de repede că nici măriei sale, 
Lăpuşneanului, nu-i prea plăcea Levantinul, dar, pe 
măsură ce trecea timpul, împotrivirea marelui logofăt 
se topea treptat, în timp ce a domnului creştea. 

Lăpuşneanu simțea,  nelămurit, că într-un 
asemenea om nu trebuie să aibă încredere. Nu-l 
pizmuia pentru tinereţea, mintea şi puterea trupului pe 
care o avea Heraclide, ci se temea din alte pricini. 
Trebuia să fie deci cu băgare de seamă. 


Împotrivirea lui Ilon Movilă faţă de Heraclide a 
început să scadă cînd cele spuse de acesta au fost 
întărite de alţii. 

Mai întîi de doftorul Blandrata (ai noştri îi spuneau 
Giurgiu, de la numele cel mic, Georgio), pe care 
Heraclide îl întîlnise la Braşov şi de aici veniseră 
împreună în Moldova. Şi din Lehia au venit, de la 
oameni de încredere, veşti care dovedeau că cele 
povestite de Heraclide nu erau numai o închipuire a 
minţii lui bogate, ci fapte care se petrecuseră aievea. 

Nu se ştia de ce plecase de la Montpellier. Se pare 
că nişte încurcături cu o femeie şi nişte crime 
nelămurite, în care Heraclide ar fi fost amestecat, l-au 
făcut să fugă la curtea regelui Franţei. Întîmplîndu-se 
să se bată neamţul cu franţuzul pentru cetatea 
Meţului, Heraclide a mers şi el acolo şi prin purtarea lui 
vitejească a căpătat multă cinstire în ochii rigăi şi celor 
de la curtea acestuia. 

Soarta lui însă i-a urzit să nu stea multă vreme 
într-un loc. Cînd se părea că toate-i vor merge din plin, 
la curtea franţuzului a poposit o veche cunoştinţă de-a 
Heraclidului. Temîndu-se ca acesta să nu dea în vileag 
cele făptuite de el la Montpellier, l-a pîndit pe franţuz şi 
cînd s-a ivit prilejul, l-a trimis pe lumea cealaltă, 
împungîndu-l cu sabia pe la spate. O asemenea faptă 
nu era spre cinstea lui Heraclid, prea puţini erau însă 
cei care o ştiau, iar el n-a pomenit-o niciodată. Din 
pricina asta, el a trebuit să fugă în împărăţia 
neamţului. 

A petrecut pe la curţile unor mari boieri din partea 
locului, iar cînd împăratul nemților, Carol, s-a bătut în 
anul 1554 cu riga Franţei, Heraclid a mers şi el în 
rîndurile cavaleriei negre a împăratului, cel mai de 
seamă steag din oastea împărătească pe care o 


comanda Gunther von Schwarzburg. Şi de data aceasta 
s-a purtat ca un adevărat viteaz şi fiind rănit rău de tot 
a trebuit să stea o vreme în cetatea Anversei. Şi cît a 
zăcut el acolo, a scris, atunci cînd s-a mai întremat, o 
scriere, pe numele: Scurtă şi adevărată povestire 
despre luarea Terovanei şi a Hesdinului, despre lupta 
de la Renty şi despre toate cele cu schimbări de noroc 
petrecute între imperiali şi franci pînă la acest an 1555, 
de marchizul lacobu Basilicu, Despota Samosului. 
Această carte a fost, după spusele Heraclidului, 
închinată lui Filip al II-lea, fiul împăratului Carol. 

lară împăratul l-a primit după ce s-a însănătoşit, 
cu mare cinstire. Atunci, Heraclide a pus genunchiul pe 
pămînt în faţa împăratului, şi acesta l-a atins cu spada 
sa pe amindoi umerii, după care l-a îmbrăţişat, semn 
că l-a făcut, pentru faptele lui de vitejie, cavaler şi 
conte palatin, diîndu-i-se şi privilegii în acest scop. lon 
era de faţă cînd Heraclide povestea toate acestea şi a 
văzut cu ochii lui privilegiul şi pecetea împărătească. 
lar dacă ar mai fi fost o îndoială în legătură cu cele 
spuse de levantin, aceasta era spulberată de veşti 
venite din Cracovia, în care se arăta că Heraclide era 
cu adevărat conte palatin şi avea dreptul să-i 
încununeze pe poeţi şi să le dea anumite titluri, aşa 
cum a făcut cu Ciprian de Sieradz, în cetatea de scaun 
a Lehiei. 

Cînd Moţoc l-a întrebat pe lon ce-i de făcut cu 
veneticul, marele logofăt şi-a mîngiiat mustaţa şi i-a 
răspuns că acesta nu-i un om pe care să nu-l iei în 
seamă. 

Ştie marele logofăt ce-i în cugetul acestui 
vîntură-lume? Marele logofăt nu ştie, dar îşi dă seama 
că un asemenea om este sortit să nască, pe unde 
ajunge, mari prietenii dar şi mari duşmănii. Şi măria sa, 


Lăpuşneanu, ce crede despre un asemenea om? L-a 
cîştigat, pînă la urmă, şi pe măria sa, ştiind cum să-l 
laude şi să-i cumpere încrederea. | se adresase 
Lăpuşneanului pe lătinie, cu titlul de „prea ilustru 
domn al Moldovei şi Ţării Româneşti”. A învăţat 
neaşteptat de repede istoria ţărilor noastre, a pătruns 
rostul acestora de parcă ar fi vieţuit de multă vreme pe 
aceste meleaguri.  Cunoaşte legăturile dintre 
Lăpuşneanu şi cumnatul acestuia, Mircea Ciobanul, 
care s-a căsătorit cu Chiajna, sora doamnei Ruxandra. 
Chiar dacă Ciobanul a fost înlocuit de sultan cu 
Pătraşcu cel Bun, înlocuirea s-a făcut şi cu ştirea 
Lăpuşneanului, şi ea nu va dura multă vreme, căci 
Rareşoaicele şi-au unit pungile şi au pus în mişcare o 
întreagă lume ca să-l aducă iarăşi pe Mircea în scaunul 
său. Oricum, întîietatea căpătată de Lăpuşnean faţă de 
cealaltă ţară românească, este un motiv de mîndrie şi 
Heraclid ştie că lauda este cheia de aur care deschide 
toate uşile, oricît de ferecate ar fi acestea. Mai mult, se 
poartă în aşa chip încît domnul să apară ca un 
adevărat stăpîn căruia el, smeritul dar şi iscusitul 
căpitan de oşti, i se supune şi este gata să-l slujească 
cu trupul şi cu mintea împotriva tuturor duşmanilor săi, 
dinlăuntrul şi din afara ţării. 

Cînd măria sa doamna îl ascultă pe vărul său, nu 
poate să nu-l preţuiască pentru toate darurile cu care 
l-a înzestrat firea. Simte, pe măsură ce trece timpul, că 
se poate stăpini cu mare greutate ca să-i primească 
uitătura, scurtă dar strălucitoare ca un fulger, fără să 
se turbure. In afară de asta, privirea lui, cînd îl 
întîlneşte întîmplător şi se află de faţă şi altă lume, are 
ceva tainic în ea, pare că fiinţa lui, în asemenea clipe, 
este cuprinsă de o anume tristeţă, şi toată se cuprinde 
şi atîrnă de lumina blindă şi reculeasă a ochilor, care 


vine spre ea ca o rugă, tăcută şi nefericită. Ce se 
petrece în sufletul acestui om? Vieţuirea în sine pare a 
fi, pentru cine-i priveşte şi-l ascultă, cea mai mare 
bucurie pentru un asemenea om. Dar aceste uitături 
descoperă o altă latură a sufletului său pe care cu greu 
ar ghici-o cineva. Şi atunci, de ce i se destăinuie, sau 
ar dori să-i dezvăluie numai ei adîncimi ale firii sale 
necunoscute altora? 

Heraclid nu a înţeles numai slăbiciunile domnului, 
ci şi pe cele ale boierilor. Sînt oamenii noştri lesne 
încrezători, le plac petrecerile şi uşor leagă prietenie 
cu cei ce se dovedesc a fi deschişi la fire. Au arătat la 
început o oarecare sfială faţă de noul venit. Marchiz de 
Paros, conte palatin, despot al Samosului, numai titluri 
sunătoare. Apoi prietenia unor mari principi. L-a primit 
bine şi l-a lăudat regele Franţei, apoi împăratul 
nemților, după care, atunci cînd împăratul şi-a lăsat 
scaunul de prea mare scîrbă pentru cîte pătimise o 
viaţă întreagă. Heraclid a fost primit cu cinste şi lăudat 
pentru virtuţiile sale de ducele Brandemburgului, care 
era şi mare maestru al ordinului Teutonilor, de care se 
legau şi nişte fapte ale strămoşilor noştri. 

Acelaşi demon al neaşezării l-a împins la curtea 
lui Jicmont al doilea Augustul, riga de acum al Lehiei, şi 
s-a amestecat şi acolo în războiul cu livonienii, cîştigînd 
prețuirea tuturor pentru vitejia lui. Marele duce al 
Lituaniei, Nicolae Radzivil, l-a primit la curtea lui unde 
şi-a cîştigat prietenia multor oameni de seamă. 

Care dintre ai noştri s-ar fi putut lăuda cu atitea 
fapte, cînd de ani de zile, din pricina unui domn lipsit 
de curaj, săbiile noastre trebuie să stea în teacă şi să 
ne trecem zadarnic viaţa pe pămînt? 

Heraclid a priceput acest gînd al boierilor. Le-a 
înflăcărat mintea cu povestirile sale. Le-a cîştigat şi 


încrederea. Nu era un om de nimic, nici un lăudăros nu 
se putea spune că ar fi fost. Dacă cele mai de seamă 
capete încoronate i-au dat scrisori în care i se laudă 
însuşirile de războinic şi de om înţelept, atunci 
înseamnă că aşa a fost, pentru că altfel, ce interes ar fi 
avut împăratul şi craii Franţei şi Lehiei să-l laude? 

Pe noi ne apasă sultanul, dar Heraclid, ai cărui 
strămoşi au avut de suferit din pricina turcilor, se arată 
un bun cunoscător al oştilor turceşti şi al felului în care 
trebuie dus războiul cu păginul. Celor trei ţări 
româneşti nu le lipsesc oamenii ca să-l poată înfrunta 
pe un duşman, oricît de puternic ar fi. El a aflat din 
cărţi ce fel de oameni sînt românii, măcar că acum se 
află împărţiţi sub trei stăpiîniri. Au cu toţii aceeaşi 
obiîrşie vestită, şi puţine neamuri se pot lăuda cu 
strămoşi ca ai lor. Li s-a dus vestea locuitorilor acestor 
trei ţări că au moştenit virtutea strămoşească şi că sînt 
straşnici luptători. Dacă şi-ar uni puterile şi ar fi ajutaţi 
cît de puţin de unul dintre vecini, atunci s-ar putea 
porni cu mare putere împotriva duşmanului, iar dincolo 
de Dunăre, neamurile care împărtăşesc credinţa 
noastră şi zac sub stăpinire străină, s-ar ridica cu mic 
cu mare ca să pornească asupra Ţarigradului unde au 
stăpiînit, cîndva, stră-străbunicii săi. 

Aceste închipuiri măreţe şi ademenitoare erau 
primite de boierii noştri aşa cum primeşte pămîntul 
ploaia binefăcătoare după o îndelungată arşiţă şi 
uscăciune. lon Movilă, unul dintre oamenii cei mai 
chibzuiţi, s-a străduit să-i domolească pe cei ce se 
arătaseră înflăcăraţi de planurile Heraclidului. Nu ştiau 
ei, oare, cît de greu l-ar putea urni pe Lăpuşneanu pe 
un asemenea făgaş? 

Mă rog, şi-au spus unii, dacă Lăpuşneanu nu 
poate fi urnit pe acest făgaş, n-ar putea fi împins pe 


altul care să găsească pe deplin tihna şi pacea pe care 
le rivneşte atita? 

Primejdios gînd! 

Sămînţa oricum era aruncată, iar ogorul era 
pregătit mai mult ca oricind s-o primească, s-o facă 
să-ncolţească, să-i dea viaţă. 

x 


x K 


În vară, măria sa a purces cu oastea peste munţi. 
Aşteptase prea mult ca să i se facă dreptate în privința 
cetăților pe care toţi domnii Moldovei le stăpîniseră în 
Transilvania. Nevrednicul şi nevirstnicul de fiu al lui 
lanăş craiul, lanăş Jicmont, dus de unul şi de altul, 
stăpin fiind mai degrabă maică-sa, sora rigăi Lehiei, nu 
s-a grăbit să hotărască într-un fel sau altul, deşi cu 
sprijinul său, al Lăpuşneanului, se urcase în scaun. Ba, 
mai mult, îi oploşise şi pe unii pribegi în oraşele sale, 
aşa că domnul n-a mai putut suferi şi s-a dus de şi-a 
aşezat el, cu puterea lui, pîrcălabi la Ciceu, Reteag şi la 
Cetatea de Baltă. 

Venind toamna, domnul, grijuliu fiind cu sporirea 
averii sale, a poftit să-şi vadă cirezile de vite de la Jijia 
şi de aici să coboare spre [ara de Jos, la curţile de la 
Vaslui. Doamna Ruxandra, plingîndu-se de o anumită 
slăbiciune a trupului, ar fi dorit să rămînă la Suceava. 
N-ar fi vrut să se despartă de măria sa, nici de prietenii 
măriei sale, pentru că mişcarea de la curte îi făcea 
mare plăcere, chiar şi atunci cînd rămînea închisă, 
vreme îndelungată, în iatacul ei. Dar măria sa a 
liniştit-o arătîndu-i că trebuie să-şi facă datoria faţă de 
casa şi de supuşii lui, iar pentru bucuria soţiei, va lăsa 
o parte dintre dregători la Suceava şi nici măria sa nu 


va întirzia mai mult decit i-o cer treburile grabnice ale 
domniei. 

lon Movilă l-a însoţit pe domn. Scrierea zapiselor, 
hotărîri neaşteptate pe care ar fi trebuit să le ia 
domnul în legătură cu vecinii ţării nu se puteau face 
fără sfatul şi priceperea sa. De la Suceava s-a mers la 
Botoşani, de la Botoşani au ajuns la Jijia, ca să facă un 
ocol spre curţile de la Hirlău de unde toată curtea a 
coborit la laşi. Aici, un boiernaş mărunt pe care nu l-a 
văzut şi nici numele nu i l-a aflat, a venit de la Suceava 
şi a fost primit de domn în mare taină. Ce-a vorbit 
măria sa cu boiernaşul nimeni nu ştia. Drept este că 
după aceea, Lăpuşneanu l-a chemat pe lon Movilă şi 
după ce l-a dumirit pe marele logofăt cu tot ce doreşte 
de la el, l-a trimis ca pe un om de încredere, la 
Suceava, pe lingă doamna Ruxandra ca sfetnic şi ca 
prieten bun al casei sale. 

Marele logofăt s-a bucurat că merge în cetatea de 
scaun, pentru că acolo se afla acum Maria cu cei şapte 
copii ai săi. cît priveşte grijile domnului, lon a zimbit în 
sinea lui şi şi-a spus că orice drac îşi are şi el stăpinul 
său. 

Privirile lui Heraclid mărturiseau limpede, ceea ce 
nu putea să-i spună verişoarei sale. Curtenitor, 
marchizul, contele, despotul, îi ducea mîna la gură şi îşi 
apăsa buzele mai mult decit se cuvine. Erau ca 
jăratecul şi căldura lor o străbăteau ca un fulger pe 
Ruxandra. 

Într-o noapte, cînd toată suflarea de la curte era 
scufundată în somn, Ruxandra s-a trezit buimăcită 
dintr-un vis urit în care i se înfăţişau nişte ape tulburi, 
ale căror şuvoaie se înfăşurau şi creşteau sălbatic, 
ameninţînd totul în cale. Încerca să-şi scape copiii şi 
năzuia spre o coastă, iar răsuflarea i se tăia de atita 


strădanie. S-a trezit gifiind şi, după ce s-a liniştit, a 
ridicat opaițul şi şi-a cercetat copiii. Dormeau şi pacea 
de pe chipul lor s-a pogorit şi în sufletul ei. S-a 
îndreptat spre odaia cea mare, unde-şi uitase de cu 
seară o scurtă de blană şi cînd să se întoarcă, de 
partea cealaltă a săliţei stătea Heraclid înveşmintat cu 
hainele de zi. Se vedea după faţa-i puţin obosită că nu 
dormise. Şi aşa cum era, i s-a părut straniu de frumos. 
In lumina slabă a opaiţului părea un demon al 
păcatului. Ivirea neaşteptată a Heraclidului a făcut-o 
pe Ruxandra să tresară şi şi-a înăbuşit cu greu un 
strigăt de spaimă ce răsărise fără voia ei. Heraclid a 
zimbit, dar zimbetul lui era învăluit în tristeţă, aceeaşi 
pe care o citea în ochii lui cînd o privea numai pe ea şi 
îşi uita de lumea din jur. S-a apropiat de ea, parcă 
aluneca şi, pentru o clipă, Ruxandrei i s-a părut că totul 
se petrece ca într-un vis în care puterea şi voinţa ei 
nu-i mai aparţineau, aflindu-se sub vraja acelor priviri 
adinci şi pline de dorinţi. l-a cuprins mîinile, i-a luat 
opaițul şi l-a aşezat într-o firidă. Faţa ei şi toată fiinţa ei 
arătau împotrivire, dar o împotrivire care se topea în 
ciuda voinţei sale. lar cînd buzele Heraclidului i-au 
atins buzele ei şi cînd trupul lui i-a învăluit trupul ei, 
braţele s-au încolăcit în jurul grumazului puternic al 
pretinsului văr, care a săltat-o şi a purtat-o spre odaia 
ei de parcă ar fi fost o jucărie. In noaptea aceea şi 
după aceea în fiecare noapte, la o oră tăinuită, doamna 
a trăit bucuria dragostei dintii şi nici un îndemn spre 
chibzuinţă n-ar fi izbutit s-o facă să se lipsească de 
ceasurile de patimă, pe care le-aştepta cu înfrigurare, 
la care se gindea tot timpul cînd Heraclid nu era alături 
de ea. 

Cînd marele logofăt a sosit la Suceava a înţeles 
din cele spuse de Maria, din cele ce se puteau citi pe 


faţa Ruxandrei că temerile domnului său aveau 
temeiuri sporite. Lăpuşneanu fusese încredinţat de 
acel boiernaş că s-ar urzi ceva împotriva lui şi domnul 
se temea de unii dintre marii boieri. Lucrurile se 
vădeau a fi potrivit temerilor Lăpuşneanului. Portarul 
Sucevii era de părere că ţara trebuie să scape de un 
domn bicisnic cum era Lăpuşneanu şi nu se sfiia s-o 
spună marelui logofăt în faţă, pentru că la fel gindeau 
şi alţi dregători, unii rămaşi la Suceava, alţii aflîndu-se 
la Vaslui unde era domnul. Marele stolnic şi marele 
comis, unii dintre pircălabi şi alţi boieri de frunte se 
numărau printre aceştia. Un sfat cu lon Moţoc, 
prietenul său din tinereţe, şi mare vornic al ţării, i-a 
arătat lui lon că mai toţi boierii ar dori o înnoire a 
domniei. Mai mult o alegere fusese făcută. Heraclide 
era izvorul acestui duh nou de mărire şi alături de el se 
afla şi doamna. 

Maria făcea să i se vadă dinţii albi şi puternici 
atunci cînd îl întreba pe lon dacă măria sa n-a simţit 
cum îi cresc nu corniţe de berbecuţi, ci coarne 
puternice cum sînt cele care împodobesc fruntea rasei 
de vite moldoveneşti, vestită în toată lumea. La 
nedumerirea marelui logofăt, Maria adăoga o alta şi 
mai mare, neînţelegind cum de sora ei cea dragă a 
aşteptat atita vreme. Fruntea Lăpuşneanului ar fi 
trebuit:să poarte o cunună cu care nici cel mai falnic 
cerb nu s-ar îi putut lăuda cu o asemenea podoabă. La 
auzul unor asemenea vorbe. lon a încercat să-şi certe 
nevasta, dar Maria l-a înfruntat miînioasă. Nu i se cade 
fiecăruia dintre noi, i-a spus ea, să-şi cunoască lungul 
nasului şi cu ce drept poate unul ca Lăpuşneanu să-şi 
bată joc de viaţa Ruxandrei. El, un bătrîn şi un... L-a 
cuprins pe marele logofăt un soi de ameţeală şi s-a 
gîndit pentru o clipă, dacă nu cumva şi el se află 


vinovat faţă de nevastă. Măriei îi scăpărau ochii, 
înverşunarea ei i s-a părut nepotrivită şi numai o 
nemulţumire a sa ar fi justificat o asemenea pornire. 
Chipul lui lon s-a întunecat, aşa cum nu-l văzuse Maria 
niciodată. S-a speriat şi l-a iscodit: li este atit de 
scumpă soarta Lăpuşneanului? A ajuns el, marele 
boier, să se schimbe într-o slugă prea credincioasă şi 
prea supusă faţă de un bicisnic care nu avea un drept 
mai mare ca el la scaunul domnesc? lon s-a holbat. 
Niciodată nu se gindise la una ca asta. Ingrijorarea lui 
pornise din altă parte şi cînd, încolţit de întrebări, a 
trebuit să arate care fusese temeiul acesteia, Maria a 
izbucnit în rîs, s-a ruşinat mai apoi şi l-a privit în aşa 
fel, încît nu mai era nevoie de nici o vorbă care să-i 
mărturisească toată bucuria, fericirea şi mulţumirea pe 
care i-a adus-o el. lar bărbatul ei era încă falnic şi 
puternic şi nici ea nu mai era o femeie tînără. 

Se întîmplă uneori ca virsta, în loc să te 
înăsprească, te face să te înduioşezi cu mai multă 
uşurinţă în faţa aducerilor aminte, şi în faţa propriei 
tale petreceri prin această lume. Povestea cu scaunul 
domnesc nu este însă o vorbă aruncată-n vint. Şi dacă 
lon nu s-a gindit la una ca asta şi nici vreme n-ar mai fi 
s-o facă, apoi feciorii săi, să n-o uite, sînt os domnesc. 
lar în ochii nevestii sale a răsărit mîndria Rareşeştilor şi 
a lungului şir de domni din care coborau acum şi 
odraslele sale. 

x 


x K 


Cînd a fost vestită întoarcerea domnului la 
Suceava, lon s-a sfătuit cu Moţoc ce trebuie să facă. 
Să-i spună Lăpuşneanului ce mestecă boierii şi ce se 
întîmplă în casa lui? Au ajuns la încheierea că este mai 


bine să stea deoparte şi în clipa hotăritoare vor vedea 
ce este de făcut. Cum a ajuns la Suceava, domnul a 
fost cuprins de o mare fierbinţeală. Cu greu se puteau 
înţelege cu el, oricum, au izbutit să-l liniştească în 
privinţa treburilor domniei. Fierbinţeala i-a dat o mare 
slăbiciune a trupului şi la îndemnul doamnei Ruxandra, 
Lăpuşneanu s-a lăsat pe seama lui Blandrata, doftorul 
şi prietenul Heraclidului, în ciuda sfatului unor căsaşi 
de ai săi. 

Era într-o după-amiază. Razele soarelui 
pătrundeau în odaia bolnavului, dar nu mai aveau 
puterea să încălzească. Stăruia în toate o anumită 
tristeţe care dăinuie uneori înainte de venirea iernii. 
Blandrata i-a pregătit domnului o băutură întăritoare, 
în care fiertura de buruieni era amestecată cu lapte 
pentru a fi mai uşor înghițită şi pentru că aşa era rostul 
pregătirii ei. l-a dat-o unui copil de casă şi i-a cerut să 
i-o dea domnului cu multă îngrijire cît timp el va face o 
altă fiertură. Copilul s-a apropiat cu ulcica de patul 
bolnavului. Lăpuşneanu l-a privit cu nişte ochi care se 
scufundau în găvanele lor pe măsură ce-i creştea 
slăbiciunea. A înţeles şi a făcut semn copilului să-l 
sprijine, ca să se înalțe puţin între perne. A primit apoi 
ulcica şi a dus-o spre gură. li tremura puţin mîna şi 
cînd buzele sale s-au apropiat de gura ulcelei, l-a 
cuprins o tuse însoţită de o mare slăbiciune care l-a 
făcut să-i scape doftoria. Vasul s-a spart şi domnul l-a 
privit miînios pe copil. Acesta, înfricoşat, a fugit să 
ceară sprijinul doftorului. Mai să se prăvălească atunci 
cînd a ieşit din pricina unei miţe care s-a strecurat în 
odaia domnului. 

Blandrata s-a arătat cuprins de o mare tulburare. 
I-a spus copilului că va mesteca îndată o nouă doftorie, 
trimiţindu-l pe copil să-l cheme grabnic pe Heracilid. 


Acesta a pălit cînd i s-a spus cele întîmplate, s-a uitat 
la Blandrata şi i-a spus doar atit în limba doftorului: Eşti 
un cretin. Ti-am spus s-o faci singur! După care i-a 
spus în limba ţării - Grăbeşte-te spre binele domnului. 

Lăpuşneanului nu-i plăceau miţele. lar stirpitura 
asta care-i intrase în odaie s-a şi pus pe lipăit laptele 
amestecat cu doftorie care se strinsese într-o 
adîncitură a podelei. După citeva clipe a crezut că l-a 
cuprins iar ameţeala, pentru că miţa se mişca nefiresc, 
după care a început să se zbată, iar zbaterea ei n-a 
durat multă vreme şi a rămas înţepenită. Cînd a apărut 
copilul de casă, ochii Lăpuşneanului crescuseră 
înspăimîntător, o şuviţă de spumă i se ivise la unul din 
colţurile gurii. A strigat atit cît i-a îngăduit starea lui: 

— Să vină armaşul! lar copilul a fugit îngrozit. 

Cînd Blandrata a intrat în odaia domnului cu un 
vas de cositor în care se afla doftoria, n-a mai avut 
timp să scoată nici o vorbă fiind luat pe sus de oamenii 
armaşului. 

Ca din senin, la curtea domnească s-a iscat o 
mare forfotă. Oameni speriaţi ieşeau în mare grabă, îşi 
căutau caii, încălecau şi porneau într-o goană nebună 
spre Areni. Printre ei erau marele portar al Sucevei, 
marele stolnic şi marele comis, Heraclide şi încă alți 
cîţiva mari boieri. 

Călăreţii porneau spre cele patru colţuri ale ţării. 
Oamenii priveau nedumeriţi şi înțelegeau că ceva 
straşnic a trebuit să se întîmple. S-au făcut tot felul de 
presupuneri: dau turcii, năvălesc tătarii, s-au pornit 
leşii, s-a răzvrătit o parte de ţară şi cîte alte închipuiri. 
Spre seară, se ştia că, de fapt, viaţa domnului fusese în 
primejdie şi numai o miţă a izbutit să-l scape. Cum s-a 
petrecut o astfel de minune, aveau s-o afle ei în 
noaptea aceea sau a doua zi. 


X 
x K 


Doamna Ruxandra, însoțită de copiii ei, s-a 
înfăţişat lîngă patul domnului. Arăta mare îngrijorare, 
aşa cum o arătau şi marele logofăt, lon Movilă şi 
marele vornic lon Moţoc ca şi alţi mari boieri. 

Doamna s-a juruit că nu ştia nimic şi Lăpuşneanu, 
deşi n-a crezut-o, a iertat-o. lon a privit-o pe Ruxandra 
şi faţa ei era de nepătruns. Cînd s-a aflat singur cu 
cumnata sa, aceasta a şoptit mai mult pentru ea, 
oricum să nu fie auzită de multe urechi: 

— A fugit ca un iepure! Ticălosul! 

În locul celor fugiţi au fost numiţi, a doua zi, alţi 
mari dregători: Dumitru, portar al Sucevei, Andreica, 
stolnic, Paşca, comis, Neagoe, Spancioc, Văscan Movilă 
rămînînd la locurile lor. 

Fugarii n-au fost prinşi şi nici ai lor. Se aşteptau, 
ticăloşii la una ca asta şi îşi pregătiseră fuga din 
vreme. Lăpuşneanu închipuia tot felul de torturi 
împotriva fiecăruia, şi nici una nu-l mulțumea. Pe 
Heraclide ar fi vrut să-l prindă. Să-l facă să ispăşească 
prin moarte toate umilirile. Acesta însă se adăpostise 
în pămînturile împăratului Ferdinand şi de acolo se 
străduia să ciştige bani şi oameni ca să ia domnia 
Moldovei. Asta pîndise şi vînase, nemernicul! 

În primăvara anului 1560, o seamă de boieri în 
frunte cu Lupu paharnicul se ridică, la îndemnul şi cu 
sprijinul lui Heraclid Despotul, împotriva domnului, dar 
hiclenii sînt prinşi şi Lăpuşneanu trăieşte prima lui 
răzbunare: cei vinovaţi sînt ucişi în faţa lui, a pus să fie 
traşi în ţeapă şapte preoţi, iar nouă mii de oameni sînt 
orbiţi. Mitropolitul ţării şi o seamă de boieri de frunte 
se  plingeau împăratului Ferdinand de cruzimea 


domnului şi-i cereau ajutoare ca să-l înlăture. Erau cu 
toţii alături de Despot şi-l voiau ca domn. 

Primind bani de la împărat, Despot stringe 
mercenari. Alături de el se afla marele şleahtic Albert 
Laschi care-şi zălogise moşiile ca să-l poată împrumuta 
pe pretendent cu zece mii de galbeni. O primă 
încercare de a-l înlătura cu forţa pe Lăpuşneanu are loc 
în toamna anului 1560. Domnul aflase prin iscoade ce 
urzeşte Heraclid Despotul şi ceruse ajutorul paşei de 
Silistra. Cu ajutor turcesc, Lăpuşneanu izbuteşte să-l 
respingă pe Despot. Un alt pretendent, în persoana 
principelui rutean Dimitrie Vijnovieţchi, era bătut de 
paşa turcesc şi silit să fugă. Acesta era strănepot după 
mamă al Marelui Ştefan şi socotise că este îndreptăţit 
şi el să pretindă coroana Moldovei. 

Un an de încordare şi aşteptări. Despot uneltea 
sub ocrotirea împăratului nemtesc, iar Lăpuşneanu prin 
dese solii şi mari făgăduieli căuta să-l facă pe riga 
Lehiei să nu-i îngăduie tilharului să treacă prin crăia sa, 
iar pe sultan să-i trimită ajutoare la nevoie. 

Prin octomvrie, una din iscoadele Lăpuşneanului 
aducea vestea cea mare: Despot murise şi iscoada mai 
spunea că văzuse cu ochii săi cum i-au dus coşciugul la 
groapă. Toate pregătirile făcute se  dovediseră 
zadarnice, iar Albert Laschi îşi plîngea banii aruncaţi în 
vînt. 

La auzul acestor veşti, Lăpuşneanu s-a bucurat 
grozav. 

Scăpase şi el şi ţara de o mare ameninţare. l-a 
destăinuit cele aflate Ruxandrei căutînd să-i citească 
pe faţă un semn care să-i întărească bănuiala pe care 
o hrănea ca pe o otravă în sufletul său, dar chipul 
doamnei a rămas neclintit. 


Era la puţine zile după Sînmedru, o vreme 
schimbătoare şi vintul rece îi îndemna pe oameni să 
soarbă cu mare bucurie vinul nou, adus atunci de la 
Cotnari pentru ospăţul dat de domn. Nimeni nu ghicise 
ce a putut să-l îndemne pe Lăpuşneanu spre o 
asemenea risipă şi nici el n-a lăsat să se înţeleagă 
rostul petrecerii. Ştia că mulţi dintre oamenii pe a căror 
încredere trebuie să se sprijine domnia, avuseseră 
legături cu Despot. Cînd cheful va fi în toi, le va vesti, 
ca şi cum ar fi aflat, şi el numai în clipa aceea, moartea 
vărului domniei sale, doamna Ruxandra. Se bucura la 
gîndul acestei răzbunări, care va fi urmată de altele şi 
mai mari. Nu se putea să fie altfel, pentru că aceste 
capete tari şi seci nu vor răbda şi mulţi dintre ei îşi vor 
da arama pe faţă în puţină vreme. Se şi pregătise ca să 
întîmpine o asemenea hiclenie. 

Vestitorul care a venit în toiul ospăţului nu era, cel 
rînduit şi Lăpuşneanul l-a primit bănuitor. L-a ascultat 
şi mesenii au văzut cu uşurinţă tulburarea ce se 
întipărea pe faţa domnului. După care nu s-a mai 
stăpinit, s-a ridicat în picioare şi a strigat atît de 
straşnic, încît toate au încremenit într-o nefirească 
linişte. 

— Să fie luat acest nemernic şi să i se reteze 
capul. 

Omul a albit la faţă, s-a prăbuşit în genunchi în 
faţa domnului şi i-a cerut îndurare. 

— Vrei să semeni spaimă, a strigat la el domnul. 

— Măria ta, eu n-am făcut altceva decit să 
împlinesc o poruncă. 

N-a mai avut vreme să grăiască altceva pentru că 
armăşeii l-au luat mai mult pe sus şi l-au scos afară. 

Domnul s-a străduit să-şi stăpinească tulburarea 
şi să arate un obraz liniştit, aşa cum se cuvine unui 


stăpînitor. În acelaşi timp, boierii îşi chinuiau mintea ca 
să găsească o dezlegare la cele ce se petrecuseră sub 
ochii lor. O stiînjeneală a pus stăpinire peste toţi cei ce 
se aflau la ospăţul domnesc şi în loc de petrecere, 
boierii aşteptau clipa în care avea să se sfirşească o 
masă la care nimeni nu mai avea nici un chef. 

Vinul, oricît de bun şi oricîtă căldură ar fi strecurat 
în trupurile lor, nu-şi mai arăta puterea, vorbele se 
legau cu greu şi sosirea unui nou olăcar a fost privită 
ca o mintuire. 

Nici de data aceasta nu s-a ştiut ce spune 
vestitorul, Lăpuşneanu a părut că se dezmeticeşte ca 
dintr-un somn adînc şi cînd pe faţa lui s-a citit deplina 
înţelegere a celor ce se petreceau în juru-i, s-a ridicat 
şi, uitindu-se la cei de faţă de parcă atunci i-ar fi văzut 
pentru prima dată, a rostit cu glas tare şi limpede: 

— Tilharul a trecut hotarul. Vă poruncesc tuturor 
să vă ridicaţi cu mic şi mare pentru a-l întîmpina cum 
se cuvine. Movilă, Moţoc, Dumitru, Pasca, Andreica vă 
poftesc la sfat. Porunci pentru stringerea oastei să 
pornească degrabă în toată tara. 

În ziua de 16 novembrie, 1561, la Verbia, satul 
Movileştilor, aşezat nu departe de Dorohoi, 
Lăpuşneanu îşi aşezase tabăra. Avea cu sine oastea 
mică şi ceva prostime din [ara de Sus. In ziua 
următoare, la două ceasuri în zi, Despot îşi aşeza 
tunurile în linie de bătaie. In spate erau rînduiţi 
călăreţii săi, oaste aleasă dar puţină. S-au bătut din 
tunuri toată ziua şi nici unul nu a îndrăznit să atace. 
Abia în ziua de 18, domnul l-a îndemnat pe Moţoc să 
pornească el cu străjile sale, dar acest iscusit căpitan 
s-a retras îndărăt fără nici o izbîndă. 

S-a miîniat Lăpuşneanu şi le-a cerut sfetnicilor săi 
să dea dovadă de bărbăţie. Atunci, pircălabul de la 


Cetatea Nouă a Romanului şi-a împins calul în faţă şi 
i-a strigat domnului ca să audă ciţi mai mulţi oşteni: 

— Ai omorît pe cei mai buni dintre boieri, ca să le 
iei moşiile, ne-ai luat vitele de ţi-ai umplut cămara ta 
cu galbeni, acum adă boii şi trimite-i să lupte pentru 
tine cu duşmanul! 

Mulţi s-au mirat de vrednicia arătată de un om pe 
care bolile îl scăzuseră mult la trup şi în virtute. 
Lăpuşneanu s-a repezit în fruntea călărimii şi s-a bătut 
de parcă întinerise ca prin farmec. Un ungurean a 
izbutit să-i smulgă cu lancea gugiumanul din blană de 
samur şi şuviţele rare de păr îi fluturau în vînt. lon era 
alături de el şi s-a cutremurat în faţa unei atit de mari 
încrîncenări pentru păstrarea puterii. L-a ocolit şi l-a 
împins înapoi. Zbaterea lui era zadarnică. Lupta fusese 
mai mult o închipuire. Numai două mii de oameni ai 
pămîntului aşezaţi într-un loc bun, în viile de pe 
ridicăturile din dreapta cîmpului de bătaie, au plătit cu 
viaţa lor acest simulacru sinistru. Căpitanii lui Despot 
adunaţi din toate ţările Europei trebuiau să-şi salveze 
onoarea anunţind o victorie din care n-a lipsit nici 
vărsarea de sînge. Lănciile şi săbiile lor s-au înfipt şi au 
sfirtecat trupurile nevinovate ale acestor muncitori ai 
pămîntului, care s-au înfrățit cu ţărîna, numai pentru a 
îngădui unor semeni de-ai lor, fiare cu chip de om, dar 
mai răi decit fiarele, să se laude cu o izbindă pe care 
Despot o ciştigase de multă vreme, cînd, în sfaturile de 
taină, boierii cei mari s-au hotărît să-l părăsească pe 
Lăpuşneanu şi să treacă de partea veneticului. 

Era o izbîndă cîştigată cu multă uşurinţă, al cărei 
rost mulţi dintre străinii de faţă nu l-au înţeles iar 
pentru uşurinţa cu care au primit-o şi au crezut în ea 
mulţi aveau să-şi piardă capetele, nu peste multă 
vreme. 


Neputinţa l-a făcut pe Lăpuşneanu să se închine 
în faţa evidenţei, privirile oglindeau ura care clocotea 
în sufletul lui, l-a întrebat pe lon dacă-l va urma şi cînd 
acesta i-a spus că rămîne la Verbia, pentru a-şi ocroti 
satul, domnul a şoptit cu buze înălbite un „bine” 
prevestitor de multe rele, după care a dat pinteni 
calului şi s-a topit în pulberile stîrnite de copitele cailor 
slugilor domneşti care aveau să-i ţină tovărăşie în fuga 
acestuia spre Ţara de Jos. 


XXIV 


Lăpuşneanul a avut răgazul să fugă la Huşi 
unde-şi trimisese nevasta şi copiii ca să-i ferească de 
primejdie. A izbutit să strîngă de iznoavă o nouă oaste, 
dar Despot a fost mai tare. Şi era mai tare pentru că 
toţi marii dregători ăi ţării se aflau acum în tabăra 
veneticului. Numai Andreica stolnicul, un bărbat prea 
frumos la înfăţişare, cum îl zugrăvea un om al vremii, a 
rămas credincios fostului domn. Era ca şi cum nu se 
întîmplase nimic, atunci cînd Despot şi-a adunat primul 


sfat. Erau toţi de faţă şi în aceleaşi dregătorii: lon 
Movilă, Barnovschi, lon Moţoc, Spancioc, Văscan 
Movilă, Stroe vistierul şi Ştefan Tomşa, om mare la 
trup, cu voce groasă şi avînd o putere care-i uimea pe 
oameni. Poate străinii de lîngă domn, căpitani tocmiţi 
de el din îndepărtata Francie şi pînă în Lehia vecină, 
arătau că totuşi este vorba de o domnie nouă. Şi s-a 
arătat Despot la început blind şi cu dreptate faţă de 
toată lumea. Negustorii căpătaseră libertate de a se 
mişca în voie încotro doreau, boierii nu mai erau 
asupriţi, iar mulţimea i-a fost recunoscătoare atunci 
cînd s-a aflat că n-a primit să ridice darea ţării către 
Poartă cu 20 000 de galbeni aşa cum i-a cerut-o Ferhat 
aga, capugiul, care i-a adus steagul de domnie. 

A încercat să-l împace pe craiul Lehiei pentru 
încălcarea hotarului cînd şi-a trecut călăreţii în 
Moldova. A trimis soli la Viena şi a primit din partea 
împăratului Ferdinand mari făgăduieli că va fi sprijinit 
cu bani şi cu oameni pentru a lupta împotriva 
necredinciosului. Nevolnicia lui lanăş Jicmont din 
Transilvania l-a făcut să nutrească nădejdea că această 
ţară o va putea trece în stăpînirea sa şi le vorbea cu 
patimă boierilor despre planurile sale de a reface 
Dacia, patria cea străveche a neamului nostru. 
Spancioc, boier tînăr şi vrednic, care se arătase 
înflăcărat de planurile mari ale Despotului, era trimis 
cu 7 000 de oameni spre trecătorile munţilor. Secuii, la 
rîndul lor, repezeau soli ca să se-nchine Despotului şi 
să-i ceară ajutor împotriva grofilor care le răpeau 
libertăţile întărite de Matiaş craiul. 

În taină, fuseseră trimise solii şi dincolo de Milcov, 
în cealaltă ţară românească. În ultima zi a lui april, la 
curţile domneşti din Suceava au fost chemaţi dregătorii 
şi marii boieri ai ţării. Cînd s-au adunat cu toţii, au 


coborit din casele domneşti Despot, îmbrăcat în haine 
strălucitoare, iar în urma lui păşea solul lui Petru, 
domnul muntenesc. Solul s-a închinat domnului şi, în 
puţine cuvinte, a arătat rostul venirii sale, după care 
i-a înmiînat lui Despot scrisoarea autografă a 
voevodului Petru. Despot, la rîndul său, i-a dat 
scrisoarea lui Giurgea grămăticul care a citit-o cu mare 
glas. Cuprinsul scrisorii i-a uluit pe cei de faţă. Se 
vorbea de înfrăţirea dintre cei doi domni şi de legătura 
de sînge ce ar urma să se înfăptuiască prin căsătoria 
lui Despot cu sora lui Petru. Nu era vorba de o 
căsătorie oarecare. Cei doi voievozi se legau ca după 
moartea lui Petru, Despot să moştenească şi scaunul 
Ţării Munteneşti. Oamenii au simţit cum ceva cald 
năvăleşte spre inimă şi din piepturile lor au izbucnit 
vorbe de slavă pentru domnul lor. Cînd s-a făcut linişte 
Despot s-a ridicat din jeţul său, marele logofăt lon 
Movilă a păşit înainte, urmat fiind apoi de domn şi de 
ceilalţi boieri şi s-au făcut jurăminte straşnice pe o 
cruce de aur şi pe sfintele Evanghelii. 

A urmat apoi ospăţul dat de domn şi a fost mare 
veselie, cum rareori s-a văzut. lon Moţoc şi Avram din 
Bănila erau trimişi la Tîrgovişte ca s-o peţească pe 
mireasă în numele lui Despot şi peste o lună cei doi se 
întorceau cu icoana pe care era zugrăvit chipul 
domniţei munteneşti şi inelul fecioresc făcut din 
peruzele. 

Chipul logodnicei era ademenitor şi domnul a 
hotărît nuntă în ziua de SîntăMaria mare. lon Movilă 
primea poruncă să trimită solii ca să-i cheme ia acea 
nuntă pe măria sa împăratul nemtesc, pe riga spaniol, 
pe craiul Maximilian şi pe craiul Lehiei, pe preasfinţia 
sa Nicolae Olahul, pe ducele Olbricht al pruşilor şi pe 


mulţi alţi mari nobili şi şleahtici de prin ţările de prin 
prejur. 

Lui lon i se părea că visează. Era oare cu putinţă 
să se înfăptuiască toate planurile atît de măreţe pe 
care le izvodea mintea neostoită a acestui Hericlid 
Despotul? 

Indată după întoarcerea lui Moţoc şi Avram din 
Bănila, sosea la Suceava boierul muntenesc Socol. 
Aducea în dar domnului doi cai arăpeşti, un vestmînt 
de mire lucrat numai din fire de aur, o cucă plină cu 
pietre scumpe şi un sac cu bani de aur şi de argint. 
Acest boier îi cerea lui Despot să binevoiască să Întîrzie 
puţin nunta pînă la 14 ale lui octombrie, cînd Pătru 
avea să facă şi el nunta cu Elena Cherepovici, fata unui 
mare nobil din Transilvania. Domnul Ţării Munteneşti ar 
mai fi dorit ca cele două nunţi să se facă odată şi în 
acelaşi loc, acolo unde se va socoti că este mai 
potrivit. 

De citeva luni de zile de cînd Despot a luat 
domnia, lon trăieşte parcă ar fi purtat de o furtună. Nu 
mai are timp pentru sine nici pentru ai săi. Toată 
vremea, de dimineaţă pînă noaptea, priveghează 
întocmirea scrisorilor pe care solii trebuie să le ducă în 
Lehia, la împăratul nemtesc, la Poarta sau la riga 
Maximilian. Pe lîngă noul domn se află acum oameni cu 
multă carte. loan Zomăr, Martin Literatul, diaconul 
Dimitrie (care ştia atitea limbi) se îngrijeau mai mult de 
şcoala de la Cotnari sau de întocmirea bibliotecii 
domneşti. Erau trimise scrisori şi către alţi învăţaţi din 
Hispania, Germania şi oricare altă ţară ca să vină în 
Moldova. Despot a socotit cu destulă înţelepciune că e 
bine să nu-i îndepărteze pe cei mai de seamă oameni 
ai ţării. l-a păstrat pe toţi în dregătoriile lor şi lon a 
înţeles că oricît de îndrăzneţ era Heraclidul, tot se 


temea de ceea ce el, Movilă şi alţii de o seamă cu el, 
socoteau că este temeiul ţării. Atîta vreme cit toate au 
mers destul de bine, după făgăduielile şi înțelegerile ce 
avuseseră loc între boieri şi Despot, cînd acesta se afla 
la curtea Lăpuşneanului, dar şi după aceea pînă să 
ajungă domn, Despot n-a avut de ce să se teamă. lar 
pînă la mijlocul anului 1562 toate s-au petrecut după 
gîndurile şi planurile făurite de domn spre mulţumirea 
tuturor. 

Şi mai puţin a cîtorva dintre oamenii lui 
Lăpuşneanu. Acesta plătise bine şi făgăduia mari daruri 
celor care-l vor ucide pe venetic. Husărelul Voinea a 
fost prins uneltind ca şi marele vameş Nicoară şi 
împreună cu ei alţi cinci boieri. Un popă a fost jupuit de 
viu. Prinşii au fost trimişi lui Laschi, să-i păstreze el la 
Hotin. 

A venit după aceea rîndul lui Andreica, fostul 
stolnic sub Lăpuşneanu. Un bărbat frumos, cum puţini 
se văd. Îi ardea de domnie. Spunea în gura mare că i 
se cade lui a fi domn şi nu unui venetic. Dacă tot nu 
mai foloseşte la nimic că te tragi din os domnesc, de ce 
n-ar fi el, Andreica, domn. De Sf. Gheorghe, Despot a 
cerut mitropolitului şi episcopilor de Rădăuţi şi de 
Roman să-i citească molitva, după obicei. Şi cînd a ieşit 
din biserică, o ceată de oameni, să fi fost ăl mult şase 
sute de oameni, au cerut cu glas mare să fie ucişi 
trădătorii şi uneltitorii. Cei care strigau erau tirgoveţi şi 
meşteşugari oploşiţi în tîrgul Sucevii, străini de neam şi 
mulţi dintre ei  împărtăşind credinţa eretică a 
Despotului. Căci mergea el la bisericile noastre, dar nu 
din toată inima, fiindcă în cugetul său tot eretic 
rămînea. Închinîndu-se în faţa glasului mulţimii, a pus 
să fie ucişi toţi cei care se ridicaseră împotriva 


domniei, mai puţin pe Sima vistierul, pe care cu greu 
l-au scăpat marii dregători de la moarte. 

Dar, socotea lon, n-a fost domn a cărui domnie să 
se scurgă lin. Mereu se găsesc oameni care-şi pun 
capetele, numai să aibe loc o schimbare, al cărui rost 
nici ei nu-l cunosc prea bine. Către boierii ceştilalţi, 
Heraclid a arătat bunăvoință şi s-a purtat cu grijă faţă 
de ei. l-a dăruit el însuşi şi chiar de puţină vreme, s-au 
făcut scrisori către riga Maximilian, al căror cuprins l-a 
aflat marele logofăt în mare taină de la Belsius, omul 
rigăi de legătură cu Despot, prin care se cereau nişte 
cupe scumpe pentru el, pentru Barnovschi, Moţoc, 
Spancioc şi vistierul Stroe, iar pentru Avram din Bănila 
se cerea o haină de damasc. 

lată deci, că ei, cei mai mari dregători ai ţării, 
care-l sprijiniseră pe Despot ca să ia domnia, se 
bucurau de cinstire şi nu aveau nici un motiv de 
nemulţumire. Dimpotrivă. 

Ţara nu era ameninţată de nimeni, anul era bun şi 
bogat în toate, iar domnul şi cei din jurul său se 
pregăteau de nuntă. Cele mai nemulţumite dar şi cele 
mai harnice, erau jupînesele care se plingeau că vine o 
asemenea clipă în care ele vor cunoaşte cea mai mare 
umilinţă din viaţa lor: nu vor avea ce să îmbrace, cum 
se cere în asemenea împrejurare, din care pricină au 
luat cu asalt dughenele neguţătorilor, iar aceştia, la 
rîndul lor, ca să nu rămînă de ruşine, au cerut de la 
soţii lor aflaţi în alte tîrguri, ţesăturile de preţ pe care 
le cereau cu atita străşnicie jupînesele. Era zarvă mare 
şi femeile nu mai pridideau cu cusutul, cu făcutul şi 
desfăcutul cuferelor, căci toate doreau din toată inima 
să fie frumoase aşa cum n-au fost niciodată şi fiecare 
în parte dorea să fie mai presus decit celelalte... 


X 
x K 


Norocul omului este schimbător ca şi vîntul. Vorba 
asta i-a spus-o lon răposatului domn Petru Rareş în 
cetatea Ciceului şi domnul de atunci a zîmbit trist. Îi 
venea marelui logofăt să spună aceleaşi vorbe şi 
domnului de acum, dar pentru asta ar fi trebuit să fie 
între ei o asemenea legătură sufletească încît ele să nu 
producă nici o stinghereală. Dar lon nu-l mai simţea 
alături pe Heraclid. Nebunia stîrnită de planurile 
îndrăzneţe ale Despotului se destrămase în întregime. 
Omul era tot atît de vioi la minte, era plin de putere şi 
trupul lui nu cunoştea o clipă astimpărul. Neîmplinirea 
unor planuri făcea să se nască altele care nu erau mai 
puţin ademenitoare decit cele de dinainte. 

Cu toate acestea, marele logofăt simţea că 
norocul şi-a întors faţa de la Despot. Dar nu era numai 
asta. Norocul se poate schimba, însă oamenii nu mai 
credeau în el. Asta o gîndeau cei cinci oameni care se 
strinseseră în casele sale din Suceava. Erau de faţă 
Moţoc, Avram din Bănila, Spancioc, Ştefan Tomşa şi 
călugărul Azarie. Cel din urmă venise în mare taină, din 
partea mitropolitului. Aveau cu toţii feţele încordate. Îşi 
dădeau seama că de cele ce pun ei la cale acum, 
atîrna în primul rînd viaţa lor şi, în al doilea rînd, soarta 
ţării. 

lon, ca cel mai în vîrstă şi mai cumpănit în toate, 
le-a cerut să gindească bine la ceea ce au de făcut. 
Despot avea alături de el numeroşi străini care-l 
puteau feri de orice primejdie. De aceea, să se 
chibzuiască cu mare grijă fiecare faptă. Nu, pe 
întîmplare sau pe noroc trebuie să pună temei, ci pe 
oameni. 


— Stau şi mă-ntreb, a tunat Ştefan Tomşa, un om 
mare la trup, vînjos, cu o faţă plină, ochi mici şi vioi, 
fruntea nu prea înaltă, gură cu buze cărnoase pe 
care-şi aruncau umbra fuioarele mustăţilor ale căror 
vîrfuri treceau de linia fălcilor, cum de am ajuns aici! 
De ce ne-am înşelat noi în alegerea noastră! Nu era 
mai bine să-l fi lăsat pe Lăpuşneanu în pace, sau dacă 
era să-l schimbăm pe acel tiran, măcar să fi ales un 
altul, mai aşezat, un om al nostru... 

— Nu depind toate numai de voinţa şi de judecata 
noastră, i-a răspuns lon. Toţi aţi dorit o schimbare şi el 
v-a făgăduit-o. Am crezut în cele spuse de el şi faptele 
au arătat, pînă la o vreme, că cele plănuite de el îşi 
aflau împlinirea. Cînd l-am ales pe Lăpuşneanu, Moţoc 
ştie că a fost de faţă, ne-am gindit că vom scăpa ţara 
de turci, legindu-ne cu mare credinţă faţă de riga 
Lehiei. N-am izbutit nimic şi se ştie de ce. Cu Despot 
ne-am legat nădejdea de împăratul Ferdinand. EI, 
Despotul, ne-a făgăduit că va primi tot sprijinul de care 
are nevoie ţara noastră de la împărat. Aşa i se 
făgăduise şi lui şi toate au mers pe acest făgaş pînă la 
începutul verii cînd între împărat şi sultan s-a ajuns la 
înţelegerea de la Praga. 

— Nu-i vorba numai de asta, a grăit Moţoc. 

— Ai dreptate, i-a întors cuvîntul lon, dar de aici a 
pornit răul cel mare. Cită vreme Despot s-a bucurat de 
sprijinul împăratului noi am fost mulţumiţi. 

— Nu poţi să spui că pierderea Hotinului ne-a 
mulţumit, s-a repezit Tomşa. 

— Ştiu că nu ne-a mulţumit, dar nici îndureraţi 
n-am fost. Cetatea a fost zălogită pentru banii luaţi de 
la Laschi. Întorcea Despot banii, noi puneam iarăşi 
stăpiînire pe ea. 


— Mă rog domniei tale, cui îi este îngăduit să 
pună la mezat părţi din trupul ţării? 

— Ai dreptate, numai că atunci cînd a făcut-o nu 
s-a împotrivit nimeni. Am tăcut cu toţii, iar darurile şi 
cinstirea care ne-a dat-o ne-a făcut să stăm alături de 
el. 

— Ne-am adunat ca să ne punem cenuşă-n cap? a 
întrebat cu prefăcută nevinovăție Avram. 

— Nu de asta, a zimbit lon, dar e bine să ne ştim 
şi păcatele. 

— Ale ereticului sînt nesfirşite, a mormăit în barbă 
Azarie. 

— Sînt, dar nu păcatele lui ne îngrijorează cel mai 
mult. Ochii călugărului au strălucit. lon i-a făcut însă 
semn că nu şi-a sfirşit vorba. Ceea ce trebuie să ne 
îngrijoreze este însă altceva şi am să vă destăinui 
îndată. După înţelegerea dintre împărat şi sultan nu 
s-au rupt legăturile Despotului cu riga Maximilian sau 
cu Ferdinand, dar prietenia lui cu nemţii nu-şi mai are 
nici un rost atita vreme cî ea nu înseamnă 
încuviințarea şi sprijinirea planurilor lui Despot de a ne 
ridica împotriva păginului. Simţindu-l părăsit, sultanul 
şi Lăpuşneanu prin oamenii săi, încearcă să-l surpe pe 
Despot. Banii, sfaturile, care atunci cînd vin dintr-o 
anumită parte înseamnă poruncă, intrigile ţesute cu 
mare meşteşug l-au făcut pe domnul muntenesc să 
nu-şi mai dea sora după Despot. 

— Cum se poate? s-a răsucit Tomşa, şi pe faţa lui 
ca şi pe feţele celorlalţi se vedea că ştirea a produs 
mare mirare. 

— Şi Despot ce-a spus? a întrebat Avram. 

— Despot n-a spus nimic. A căzut pe gînduri, a 
tăcut. Ce-a mestecat în capul lui, ce s-o fi sfătuit cu 
oamenii săi n-am aflat. Ce ştiu e că, la puţine ceasuri 


de la ruperea logodnei, mi-a cerut să-i aleg sol şi să-i 
fac cărţile de trebuinţă ca să fie trimis în Lehia. 

— Pentru ce? 

— Asta este vestea pe care vroiam să v-o aduc la 
cunoştinţă. Despot doreşte să ceară mina fiicei lui 
Zborovschi, castelanul Cracoviei. 

— Nu se poate, a tunat Tomşa. 

— Îşi bate joc de noi? s-a mirat Spancioc. Mireasă 
străină ne trebuie nouă? 

— Trebuie să ne împotrivim, a fost de părere 
Moţoc. 

— Este uşor de spus, greu de înfăptuit, a fost de 
părere Tomşa. Despot are cu sine călăreţi şi pedeştri 
străini care nu-l părăsesc o clipă. Nouă ne trebuie cu 
mult mai mult decit are el, daca vrem să-i stăm 
împotrivă. 

— lertaţi-mă boieri că îndrăznesc să-mi spun şi eu 
părerea. Ne-am sfătuit între noi călugării şi după aceea 
s-au sfătuit şi capii noştri. Nu este greu să ne punem 
de-a curmezişul planurilor acestui eretic. Prin preoţi 
ştim că toată ţara este împotriva lui din două pricini 
mari: una că nu mai ţine legea noastră şi pînă acum nu 
s-a pomenit domn în [ara Moldovei care să nu 
împărtăşească legea ţării. 

— Bine, cuvioase, l-a întrebat Tomşa, dar Despot 
merge la biserică! 

— Asta numai de ochii lumii. Pentru că vedeţi şi 
domniile voastre cum a adus pe lîngă el eretici şi cum 
a făcut chemare ca asemenea oameni să vină din toată 
lumea aici, la noi, unde se vor bucura de ocrotirea lui. 
Făţărnicia lui nu mai cunoaşte margini. La început s-a 
arătat blind şi urînd nedreptatea, dar n-a trecut multă 
vreme ca să dea pe faţă otrava ascunsă şi rea pe care 
o avea în inimă. N-a trimis el la turc oameni care să se 


plîngă de Lăpuşneanu că a schingiuit şi a ucis zece mii 
de oameni? Şi, acum? Nu face şi el ce-a făcut 
Lăpuşneanu, cînd a văzut că nu este iubit? Şi vă mai 
întreb, cu îngăduinţa domniilor voastre, cum poate un 
om ca ăsta să fie iubit? Ca şi pe mulţi alţii l-a stricat şi 
pe el lăcomia cea mare. Vrea aur şi neavînd de unde 
să-l ia, pentru că el vrea să se îmbogăţească, aşa, cit ai 
bate din palme a aruncat asupra oamenilor dări grele, 
cerind de la fiecare casă un galbin peste darea 
obişnuită. De unde să ia oamenii galbini? Şi nu s-a 
îndurat măcar de sărăcime! N-are omul o bucată de 
piine pentru copii şi el cere aur. 

Nu s-a mulţumit numai cu atita. Ca un al doilea 
Baltazar, neiubindu-i nici pe călugări şi nici mănăstirile, 
a adunat la sine, înşelătorul, vasele de argint şi de aur 
şi pietrele scumpe şi împodobite cu mărgăritare ale 
sfintelor icoane ca să facă bani. Pentru toate răutăţile 
lui l-am blestemat şi noi, iar ţara fierbe de nemulţumire 
împotriva unui asemenea domn. 

— Stoarce ţara, a fost de părere Spancioc, şi nu 
numai că nu-i este milă de nimeni, dar se gîndeşte să 
încalce vechile datini şi să ne pună şi pe noi, pe boieri 
la dări, în rînd cu mişeii! 

— Prin felul în care se poartă, a cuvintat iarăşi lon, 
a izbutit să-i ridice pe toţi locuitorii ţării împotriva lui. 
Sînt fapte pe care le vedem, le simţim şi le cunoaştem 
cu toţii. Ce trebuie să facem însă, noi acum pentru a ne 
pune pe noi şi ţara la adăpost? A pierdut sprijinul 
împăratului nemţesc caută acum prin însurătoare să-şi 
găsească oameni cu greutate în Lehia ca să-l poată 
ajuta la nevoie. Trebuie să facem în aşa chip încît 
puterea lui să nu crească, ci, dimpotrivă, să scadă. 

— Eu cred, a spus Moţoc, că cel mai bun lucru e 
să-l împiedecăm s-o ia pe fata lui Zborovschi. 


— Şi, mă rog, cum o să facem una ca asta? a 
întrebat Tomşa. 

— Trebuie să găsim un om de încredere pe care 
să-l trimitem la castelan şi odată ajuns în faţa acestuia, 
să-i arate că puterea lui Despot este numai o 
închipuire. Un asemenea om, şi-a continuat vorbirea 
Moţoc, trăieşte mai mult amăgindu-se. El nu vede ce 
se petrece în jurul său, nu-şi dă seama cit rău face 
tuturor şi urmăreşte împlinirea unor năluciri născute 
din mintea lui cea bogată, dar care n-au nici un temei 
şi nici nu se vor împlini în fapt. 

— Ce s-a spus aici, a cuvintat iarăşi Azarie, sînt 
numai lucruri plăcute celui prea înalt. Mitropolitul se va 
bucura cînd îi voi spune tot ce s-a vorbit şi trag 
nădejde că nu voi uita o vorbă. Numai că preasfinţia sa 
ar dori, din cite a înţeles mintea mea cea proastă, ca 
să se facă mai mult decit cele hotărite acum. 
Împiedecarea unei căsătorii nu va duce la izbăvirea 
ţării. Nu uitaţi, domniile voastre, că nici pămîntul nu 
mai poate răbda atita răutate, necum locuitorii obidiţi 
ai ţării acesteia. 

— Cuvioase, l-a întrerupt lon pe călugăr, a cărui 
înflăcărare creştea pe măsură ce vorbea, nu se pot 
înfăptui prea multe dintr-odată. Sintem lămuriţi acum 
noi cei de faţă ce avem de făcut. Urmează ca fiecare în 
parte să afle care oameni împărtăşesc gîndurile 
noastre. Nu este de-ajuns că toţi locuitorii ţării sînt 
nemulţumiţi. Trebuie ca nemulţumirea lor să găsească 
anumiţi oameni care să fie în stare s-o schimbe într-o 
putere care să-l poată înfrunta pe Despot şi pe oamenii 
săi. Va trebui, însă, înainte de toate, să cîştigăm şi 
bunăvoința şi înţelegerea unor capete încoronate. 

— N-aveţi nevoie de alţii, pentru că vă va sprijini 
tara! a îndrăznit Azarie. 


— Este ţara alături de noi, dar de vom pierde, vor 
cădea întîi capetele noastre, i-a răspuns lon 
călugărului. Trebuie să cîştigăm bunăvoința unui domn 
creştin, ca să ne ajute să scăpăm ţara de păgin. Asta 
am dorit-o cînd l-am ales pe Lăpuşneanu, şi n-am 
izbutit. Am crezut în făgăduielile Despotului şi el ne va 
duce de ripă. Trebuie să încercăm încă o dată pe lîngă 
împărat, pe lîngă craiul Lehiei. Nu se poate să nu 
înţeleagă pînă la urmă că interesul nostru este şi al lor, 
că asupritorul nostru este duşmanul lor. Trebuie să 
lucrăm cu grijă dacă vrem să izbîndim. Să chibzuim cu 
toţii şi Dumnezeu să ne lumineze calea pe care ar 
trebui să păşim pentru miîntuirea noastră, a tuturor. 

Boierii, cum sînt boierii, nu pricepeau mersul 
lucrurilor decît pe calapodul minţii lor. Aşa se face că 
după Anul Nou, 1563, cînd Despot a mers la Hotin ca 
să ia cetatea din mîna oamenilor lui Laschi ca să pună 
piîrcălabi pe Văscan Movilă şi pe Avram din Bănila, 
răzăşii din ţinuturile apropiate din Ţara de Sus, care 
veniseră să se înfăţişeze cu armele şi cu caii lor, aşa 
cum o cere obiceiul, au îndrăznit ceea ce boierii nici cu 
gîndul nu visaseră. In timp ce Despot a purces călare 
prin faţa rîndurilor acestor oşteni ai pămîntului, „a fost 
înconjurat pe nesimţite de norodul de ţărani care l-au 
smuls dintr-ai săi, încit se putea vedea cu mare uimire 
că a rămas aproape singur cu unul sau doi slujitori 
printre multe mii de ţărani. Aceştia îl urmăreau cu 
strigăte supărătoare  cerindu-i să oprească plata 
neobişnuită pînă atunci a acelui galben de aur”. 

Despot, deşi a simţit cum îi îngheaţă spinarea, nu 
şi-a pierdut cumpătul. Vina a aruncat-o pe seama lui 


Barbovschi, pe care toată lumea îl credea sfetnicul de 
taină al domnului şi pe preasfinţia sa, mitropolitul ţării, 
Grigorie Roşca. Aceştia doi l-au sfătuit să pună acea 
dare. lar ţăranii nu s-au sfiit să-i ceară domnului pe cei 
doi ca să-i judece şi Despot le-a făgăduit că le va 
îndeplini cu mare plăcere această dorinţă. Numai aşa 
l-au lăsat să plece în cetate, unde şi-a revărsat mînia 
asupra dregătorilor şi căpitanilor care l-au părăsit 
într-un chip atît de ruşinos ca să fie umilit de o 
adunătură de mişei. Şi nu pricepea de unde au oamenii 
aceştia atita îndrăzneală. 

După această întîmplare nemaipomenită, 
Barbovschi i-a căutat el pe cei care nu-l mai iubeau pe 
Despot şi trecerea lui de partea acestora a însemnat 
un mare cîştig pentru ei, dar şi o mare pierdere pentru 
Despot. 

O ţară nu poate fi schimbată din temelii cu 
uşurinţa cu care schimbi un veştmiînt. Oricît de bine ar 
fi întocmite planurile, oricît de isteață este mintea celui 
care le-a înfăptuit şi oricîtă îndirjire ar pune acesta 
pentru împlinire, strădania lui va rămîne zadarnică 
dacă nu va avea de partea, lui toată lumea. Despot îi 
avea pe toţi împotrivă-i. lon vedea acest lucru, 
nemulțumirea începuse să se arate făţiş. Oamenii nu 
se mai sfiau de nimeni. O primă izbîndă a boierilor 
potrivnici a fost zădărnicirea căsătoriei lui Despot cu 
fata lui Zborovschi. Tot boierii au fost aceia care şi-au 
trimis oameni la Poartă ca să-i îndemne pe viziri să-i 
ceară lui Despot slobozirea mercenarilor aflaţi în 
preajma lui. Au venit şi asemenea cereri. Din pricina 
„Ssfaturilor” primite de la Poartă, dar şi din lipsă de 


bani, domnul a trebuit să se lipsească de unii dintre 
oamenii pe care se sprijinea puterea lui. Douăzeci şi 
cinci de asemenea oşteni cu platoşe au fost sloboziţi, 
iar căpitanul franţuz Petru Rusel a plecat el singur cînd 
şi-a dat seama că de la un asemenea stăpiîn nu te poţi 
aştepta la cine ştie ce pricopseală. 

Laschi, la rîndul său, supărat pe Despot pentru 
că-i luase Hotinul şi nici datoria nu şi-a împlinit-o, cum 
a venit vara, a şi început să stringă oameni. Toţi cei 
plecaţi de la Despot i-a luat el pe plată şi tocmeşte 
oameni de nădejde în Lehia şi în Ungaria de Sus. Asta 
nu-i bine, gindeşte lon, şi ca el gindeau şi capii boierilor 
care doreau să scape de domn. Laschi, după cite 
aflaseră ei, năzuia să ia domnia Moldovei. Şleahticul 
leah înnebunise? Credea el că această domnie o poate 
lua oricine? Despot izbutise pentru că au fost ei, marii 
boieri, de partea lui. Altfel... 

Despot a aflat de planurile fostului prieten şi 
caută şi el să-i cîştige pe unii şleahtici care să-l poată 
împiedica pe Laschi să făptuiască ceva. lon, găsindu-se 
în preajma domnului, a aflat la timp că acesta l-a 
momit pe Procopie Sieniavschi, frate cu palatinul 
Rusiei. l-a făgăduit şleahticului şapte mii de galbeni, 
dacă-l va ajuta la nevoie, iar Procopie, pentru atita 
bănet s-a arătat gata să-i vină în sprijin. 

Despre Dumitraşcu Vijnovieţchi nu se ştie prea 
bine ce doreşte. Se spune că Laschi ar fi vrut să-l 
atragă de partea lui, alţii spun că cneazul ar vrea să fie 
el domn, pentru care treabă a şi început să stringă 
oameni. 

Boierii cei mari au ţinut sfat şi nu s-au dumirit nici 
ei ce-ar trebui să facă în asemenea împrejurări. Să-l 
lase pe Despot în pace, nu mai era de suferit. Cum 
domnul vroia să trimită o solie în Lehia ca să cîştige 


prieteşugul şi alianţa craiului Jicmont-Augustul, au fost 
aleşi pentru asemenea treabă lon Moţoc, Barnovschi şi 
Avram din Bânila. Erau cei mai de seamă boieri ai ţării, 
iar alegerea lor fusese făcută pentru a-i arăta craiului 
cinstirea ce i se cuvenea. Despot nu bănuia că cei trei 
vor purta şi o solie a lor, aparte, numai că răspunsul 
dat de crai solilor a fost o dezamăgire. 
Jicmont-Augustul le cerea boierilor să stea liniştiţi. El 
le-a arătat că mai înainte cu doi ani îi sfătuise să nu-l 
alunge pe Lăpuşneanu, iar ei, drept răspuns, l-au 
chemat pe Despot. Acum iar sînt nemulţumiţi? Măria sa 
nu se poate amesteca pentru că are pace cu Turcul, iar 
Despot, alesul lor, a primit steag de la Poartă. Ar fi bine 
ca să se păstreze liniştea la hotare. Craiul nu va 
îngădui oamenilor săi să se amestece în treburile 
Moldovei, iar boierii ce fac, o fac pe răspunderea şi pe 
capetele lor. 

Impăratul nemtesc cînd i s-a arătat ce vor boierii 
noştri, n-a spus nici că-i bine, nici că-i rău. Cînd erau 
turburaţi cu toţii, căci nu ştiau încotro s-o apuce şi cum 
este mai bine să înceapă lucrarea lor, lon Movilă a 
venit cu vestea că Pavel Săcuiul, cel pe care Despot îl 
pusese pircălab la Suceava, i-a cerut domnului învoire 
să meargă la căşile sale din Caşovia să-şi vadă nevasta 
şi copiii. | s-a dat îngăduinţă, iar în locul lui, Despot l-a 
pus pe Pătru Divoe, ungurul. Atunci, au hotărît cu toţii 
să-l aleagă pe Tomşa drept căpetenie. Era în puterea 
vîrstei şi om de nădejde. Viteaz neînfricat, nu se da în 
lături de la nimic şi nu se lăsa pînă nu izbîndea în 
lucrarea pe care a început-o. lon s-a simţit prea bătrîn 
ca să-şi ia pe cap o răspundere atit de mare, aşa că 
alegerea făcută de el asupra Tomşii a fost încuviinţată 
şi de ceilalţi boieri. 


La începutul lui august, fuioare de fum s-au ridicat 
pe culmile de dincolo de Prut, iar călăreţi trimişi de 
piîrcălabul de la Orhei aduceau la Suceava vestea că 
tătarii au trecut hotarul. Cînd s-a ţinut sfatul cu boierii, 
aceştia au fost de părere să se strîngă în grabă oştenii 
din ara de Sus, iar în sprijinul orheenilor şi 
lăpuşnenilor să se trimită grabnic ajutoare. Unii i-au 
cerut domnului să fie trimişi şi oştenii aflaţi în plata 
domnului şi Despot, după ce i-a numit pe Tomşa şi pe 
llie Dirman căpetenii ale oştii, le-a dat acestora trei 
sute cincizeci de unguri călări şi cincizeci de sîrbi tot 
călăreţi aleşi. O samă de pedestrime alcătuită din 
nemti cu cîteva tunuri a fost de asemenea pusă sub 
ascultarea celor doi boieri. Pătru Divoe l-a sfătuit pe 
Despot să nu se despartă de mercenarii săi, dar acesta 
a socotit că ar fi ruşinos pentru el ca să-şi întoarcă 
vorba, şi în nici un chip n-ar vrea să le arate supuşilor 
săi că i-ar fi frică sau s-ar teme de cineva. 
Stringindu-se în grabă şi citeva mii de călăreţi 
moldoveni, Tomşa şi Dirman au grăbit de au trecut 
Prutul şi s-au îndreptat spre Nistru. 

Pe măsură ce înaintau spre răsărit, creştea şi 
îngrijorarea căpeteniilor lefegiilor. Nici urmă de sate 
arse şi prădăciune, nici o faţă de tătar în cale! l-au 
întrebat pe Tomşa şi pe Dirman ce se petrece, iar cei 
doi boieri i-au dus pînă la hotar, unde toată lumea a 
înţeles că năvala n-a fost decit o închipuire. Aici 
Tomşa, Dirman şi alţi boieri au stat de taină cu unele 
căpetenii ale lefegiilor şi i-au ispitit să treacă de partea 
lor şi să se ridice împotriva Despotului. Dar n-au 
isprăvit nimic pentru că  lefegiii s-au arătat 
neîncrezători şi amintind de jurămîntul făcut domnului, 
ei le-au răspuns alor noştri că nu-şi pot păta numele cu 
o asemenea trădare. Ei trăiesc din truda braţelor lor şi 


dacă nu arată credinţă faţă de cine-i tocmeşte, cine se 
va mai uita la ei de aici încolo? 

Trăgindu-se îndărăt toată oastea, după ce au 
trecut Prutul şi-au ajuns la Ciumiceni, pe Ciuhru, au 
mas pentru noapte în acel loc. Tomşa şi Dirman, cu 
sfatul celorlalţi boieri, au rînduit lucrurile în aşa fel încît 
călăreţii unguri erau despărțiți de sîrbi, iar aceştia de 
pedeştri nemți. La al doilea cîntat al cocoşilor, o casă a 
luat foc şi pînă să se dumirească lefegiii despre ce este 
vorba, s-au trezit cu românii că dau năvală asupra lor. 
Buimăciţi de somn oamenii au căutat să se apere şi au 
izbutit să se tragă spre o grădină ce era înconjurată de 
un şanţ. Pînă să se înţeleagă ai noştri ce se petrece, 
nemţii şi ungurii s-au înconjurat în grabă cu o 
îngrăditură întărită cu pămînt şi cu greu se putea 
apropia cineva de această întăritură. Cînd s-a luminat 
bine de ziuă, Tomşa a adus tunurile şi le-a poruncit 
tunarilor să tragă. Nemţii n-au vrut să-i ucidă pe ai lor 
şi Tomşa, văzind această împotrivire, a pus de i-a ucis 
pe toţi, afară de un neamţ, Hristofor, carele au 
îndreptat tunurile asupra ungurilor şi aşa a scăpat el cu 
viaţă. 

După ce-au tras tunurile, ai noştri au năvălit cu 
săbiile goale şi n-a scăpat din acea ciocnire nici un 
lefegiu în viaţă. Numai sîrbii au fost mai norocoşi. 
Văzindu-se despărțiți de ceilalţi, au intrat la bănuială. 
S-au culcat îmbrăcaţi printre cai şi au lăsat oameni la 
pîndă. Cînd au văzut că ai noştri vin asupra lor, au sărit 
pe cai şi cu toate că au pierit cîţiva dintre ei, cei mai 
mulţi au fugit spre Prut de unde au năzuit la hotar şi de 
aici s-au topit în stepa care se întinde nesfirşită către 
soare-răsare. 

Cînd un călăreț l-a vestit în taină pe lon despre 
cele întîmplate la Ciumiceni, acesta împreună cu 


Spancioc, Barbovschi şi alţi dregători care se aflau în 
Suceava, au încălecat degrabă şi au pornit-o spre Baia. 

De la Ciumiceni, scăpat de grija lefegiilor, Tomşa 
a pornit spre Cetatea Neamţului şi, spre norocul său, 
piîrcălabul acesteia, neamţul loachim Prudentius, nu se 
afla acolo. La cererea lui s-a lăsat podul şi a pătruns cu 
oştenii săi în cetate. Pînă să se dumirească nemţii 
despre ce este vorba, au fost loviți în pripă de oamenii 
lui Tomşa. Numai unul, care se afla în afara zidurilor, 
văzînd cele ce se petrec înlăuntru, a fugit în calea 
comandantului său şi loachim a purces de siîrg la 
Suceava ca să-şi împlinească slujba faţă de stăpinul 
care-l plătise. Veştile primite de Despot erau deci 
adevărate. Boierii care-l sprijiniseră să ia domnia se 
ridicau acum împotriva lui. 

Timp să fugă era. Avea cu sine aproape o mie trei 
sute de lefegii. Ar fi putut trece munţii spre Maramureş 
şi de acolo spre Caşovia, la riga Maximilian unde ar fi 
găsit sprijin. Pătru Divoe, ungurul, a fost de părere că 
este bine să plece cu toţii pînă nu se vor stringe 
răsculații în jurul cetăţii. loachim, fostul pircălab de la 
Neamţu, credea în puterea zidurilor cetăţii Sucevii pe 
care domnul avusese grijă să le întărească. Fuseseră 
aduse şi multe maşini de război, pentru că planurile lui 
Despot era să ridice o mare cetate, aşa cum se aflau 
multe în Europa, pe care s-o clădească în aşa fel, încît 
nici o oaste să n-o poată cuceri. Cetatea n-a avut 
vreme s-o ridice, dar multe din maşinile dorite de el 
fuseseră cumpărate şi se aflau acum la Suceava. 

Despot a ales sfatul lui loachim. Hotărîndu-se să 
rămînă la Suceava, el a repezit oameni la Pavel Săcuiul 
ca să meargă la riga Maximilian pentru ajutoare şi să 
facă cum va şti pentru a-i veni într-ajutor. Erau trimişi 
oameni şi în Lehia, la Sieniavschi şi la Zborovschi. 


În ziua de opt august, dinspre Bosanci se apropia 
norul negru de călăreţi ce aveau să înconjure cetatea. 
Peste două zile, în tabăra aşezată în jurul cetăţii 
Sucevei, Tomşa era ales domn de către boierii 
Moldovei. La Poartă, în Lehia şi la împăratul Ferdinand 
erau trimişi oameni ca să vestească alegerea făcută de 
tară. Tomşa avea nevoie de întărirea sultanului. Dacă 
aceasta nu putea fi ciştigată cu uşurinţă, atunci numai 
ajutoare venite de la împărat sau din Lehia aveau să-l 
convingă pe sultan că alegerea făcută de ţară este cea 
bună. Va căpăta Tomşa şi boierii care-l aleseseră 
asemenea ajutoare? 

Zidurile cetăţii erau groase şi puternice. Fără 
tunuri mari care să bată zi şi noapte nu se putea trece 
peste asemenea ziduri, iar tunurile lipseau, aşa că au 
venit negurile toamnei cu ploi şi vreme rea care a pus 
la grea încercare răbdarea şi rezistenţa oamenilor lui 
Tomşa. Ştiind cîtă vrăjmăşie a fost între Despot şi 
lanăş-Jicmont, craiul Ardealului, lon l-a sfătuit pe 
Tomşa ca să trimită soli să-i ceară oameni cu puşti. In 
lipsa acestora, ai noştri nu se puteau apropia prea mult 
de ziduri, necum să încerce să se caţere pe ele, 
deoarece erau primiţi cu foc de cei din cetate, toţi 
puşcaşi de meserie. Mai erau căuşuri mari, tot din fier 
făcute, în care se topea smoală şi ridicate pe scripeţi 
acestea turnau şuvoaie de jăratec, iar nişte maşini 
zvirleau bolovani şi alte greutăţi care striveau tot ce 
întîlneau în cale, ca să nu mai amintim de puştile cele 
mari care bubuiau de se cutremurau dealurile din jur. 

Deocamdată, singura nădejde era înfometarea 
celor din cetate. Au fost date porunci straşnice ca toate 
potecile şi drumurile să fie bine supravegheate. 

Într-o zi de octombrie, cînd o ploaie măruntă se 
cernea fără istov din norii negri care se prăvăleau spre 
apa Sucevii, au sosit în tabăra lui Tomşa călăreţi care-l 
vesteau că o oaste se apropie de cetate venind pe 
drumul care duce în Lehia. S-a sunat din trîmbiți şi s-au 
bătut tobele ca să se stringă toată oastea pe dealul 
dinspre miazăzi. Pînă la primirea unor noi veşti, 
trebuiau să se pregătească de luptă. O strajă a fost 
trimisă în întîmpinarea oaspetelui nepoftit şi mare a 
fost mirarea tuturor cînd au aflat că nu sînt ajutoare 
pentru Despot, nici pentru Tomşa. Dumitraşcu 
Vijnovieţchi l-a părăsit pe Laschi, după cum aveau să 
afle mai tirziu Tomşa şi boierii săi, şi socotind că a sosit 
clipa ca el să pună mina pe scaunul Moldovei, venea cu 
cîteva mii de volinieni şi podoleni. Craiul Lehiei 
trimisese porunci lui Laschi cerîndu-i acestuia să nu 
bage crăia în bucluc, ameninţindu-l cum n-a făcut el 
niciodată cu un şleahtic aşa de puternic cum era 
Laschi. Cum aceste porunci nu-l priveau şi pe cneazul 
Dumitraşcu, acesta s-a grăbit să-şi stringă oamenii şi 
să-şi încerce norocul. 

Tomşa a socotit că este cuminte să se tragă din 
faţa lui Vijnovieţchi şi cei din cetate au privit cu uimire 
cum pleca un duşman şi-i lua loc altul. A doua zi, 
cneazul l-a trimis pe Pioceschi, şleahticul pe care 
Laschi îl aşezase pircălab la Hotin, ca să-i propună lui 
Despot încheierea unei înţelegeri. Vijnovieţchi îi cerea 
domnului asediat să-i lase ţara lui, iar dacă nu vroia, el, 
cneazul, s-ar fi mulţumit cu 25 000 de galbini, cît 
cheltuise cu ridicarea oştii şi o dare anuală de 12 000 
de galbini. Despot a întirziat răspunsul cît să-i dea 


cneazului impresia că nu ia în glumă propunerile 
acestuia, după care i-a trimis răspunsul că le va împlini 
cu sfinţenie. 

In timp ce se purtau aceste tratative, dincolo de 
Vercicani cete de călăreţi veneau din ţinuturile 
învecinate, zi şi noapte. Tomşa chemase toată ţara la 
oaste şi puterea lui creştea cu fiecare clipă. 

La o săptămînă de la venirea sub zidurile cetăţii 
Suceava, cneazul Vijnovieţchi primea în tabăra sa doi 
călăreţi români care atîrnaseră năframe albe în virful 
lâncilor. Oamenii acestor boieri rămăseseră deoparte şi 
cneazul a trimis călăreţi în întîmpinarea celor doi. Erau 
boierii Spancioc şi Stroici şi cereau cu glas mare să-l 
vadă pe cneaz. Era falnic la înfăţişare Vijnovieţchi deşi 
număra ani mulţi. Cînd au ajuns boierii în faţa lui i s-au 
închinat ca unui domn. La mirarea cneazului, Spancioc, 
meşter la vorbă, i-a arătat acestuia că ţara-l doreşte ca 
domn. 

— Noi, toţi boierii, cu mic şi mare ne-am hotărît să 
te alegem ca domn. Ne-am săturat de străini şi dorim 
ca pe scaunul Moldovei să se aşeze un urmaş al 
vechilor şi slăviţilor domni ai ţării noastre. Primeşte 
măria ta hotărîrea şi închinarea noastră. 

Cneazul s-a mirat la început, apoi s-a văzut pe 
faţa lui bucurie amestecată cu mirare şi i-a întrebat pe 
cei doi: 

— Dar ce veţi face cu Tomşa, domnul vostru? 

— Mărite stăpine, i-a răspuns Spancioc, Tomşa nu 
ne este domn, ci numai o căpetenie pe care am ales-o 
ca să scăpăm ţara de străini. 

— Şi ce urmează să facem cu el? a întrebat iarăşi 
cneazul. 

— Ţi se închină ca şi noi, aşa că măria ta, în prea 
marea bunătate a sufletului său şi ca un mare viteaz 


ce te afli, a cărui faimă a străbătut peste tot locul, este 
rugată de el şi de noi ca să-l primeşti aşa cum vei primi 
pe toţi supuşii acestei ţări care sînt gata să ţi se 
închine. 

După aceste vorbe, cneazul i-a poftit pe cei doi 
boieri în cortul sau ca să pună statornic ţara la cale. A 
cerut multe lămuriri, iar Spancioc şi Stroici s-au dovedit 
oameni de nădejde: cunoşteau cu de-amănuntul toată 
rîinduiala Moldovei aşa că i-au putut răspunde de 
îndată la oricare întrebare a cneazului. 

Sfatul a urmat şi în dimineaţa zilei următoare şi 
cînd cneazul s-a crezut dumirit întru totul a dat doua 
porunci: una, să fie prinşi şi ucişi toţi oştenii pe care 
Despot i-a slobozit din cetate după hrană; războiul cu 
veneticul va fi dus fără cruţare aşa cum o doreşte ţara 
şi, a doua, cinci sute dintre oştenii săi să-i însoţească 
pe cei doi boieri în tabăra lui Tomşa şi să-i ia capul 
acestui răzvrătit. Rugăminţile lui Spancioc şi Stroici au 
fost zadarnice. 

— A îndrăznit să-şi ia nume de domn, atunci 
trebuie să plătească această îndrăzneală, a încheiat cu 
hotărîre cneazul. El avea să iasă în întimpinarea lor în 
ziua următoare. 

Un şleahtic din Galiţia, pe nume Martin Piaseţchi a 
ascultat  uluit  hotărtrile cneazului. A înnebunit 
Vijnovieţchi? s-a întrebat el şi a încercat să ajungă în 
cortul acestuia ca să-l roage să arate mai multă 
prudenţă, ţinînd seama de cugetul lunecos al valahilor. 
Cneazul i-a aruncat o uitătură aşa de înfricoşătoare 
încît bietul Martin n-a ştiut cum să se tragă mai repede 
îndărăt. 

Ceata de călăreţi volinieni, în fruntea căreia 
călăreau veseli şi nepăsători Spancioc şi Stroici, se 
strecura pe malul Siretului cînd, spre seară, dintre 


zăvoaie au izbucnit strigăte şi pînă să se dumirească 
despre ce este vorba, volinienii au şi fost acoperiţi de 
un nor de călăreţi şi în puţină vreme nici unul dintre ei 
nu mai era în viaţă. 

Ceaţa acoperise totul. Negurile răsăreau parcă din 
pămînt. Copitele cailor frămîntau clisa din care ţişneau 
trimbe de apă noroită. În mişcarea ritmică a picioarelor 
se frămîntau muşchii puternici sub curelele care 
încingeau pieptul animalelor iar din pielea acestora 
izvorau aburi. Pe nări porneau alte fuioare albe. 
Platoşele călăreţilor şi hainele de luptă păreau şi mai 
întunecate, iar mişcarea lor era ca o plutire de umbre. 
Se mergea în tăcere. Nici o vorbă, nici un sunet în 
afara tropăitului animalelor. Tomşa părea un uriaş şi 
lîngă el călărea lon Movilă, şi fratele său Văscan, 
Barbovschi, Spancioc, Ilie Dirman, Stroici şi cu toţi foştii 
dregători ai Lăpuşneanului şi ai Despotului. 

Cînd au ajuns la podul de la Vercicani, în lunca 
Siretului, ceața se făcuse şi mai deasă. La adăpostul 
tufelor au fost aşezaţi călăreţii de o parte şi de altă a 
drumului care ducea spre Crăciuneşti. Tomşa cu boierii 
şi o parte din călărime s-au depărtat de pod. Porunca a 
fost scurtă şi limpede pentru toţi: cînd vor suna tobele 
şi trimbiţele dinspre Crăciuneşti va fi clipa în care toţi 
vor porni la atac. 

Vijnovieţchi, îmbrăcat cu haine scumpe mergea în 
fruntea oamenilor săi. Era vesel bătrînul oştean, în 
ciuda unor dureri pe la încheieturi pricinuite de vremea 
asta păcătoasă. Nu-l supărau atit durerile cît ceața 
care-l lipsea de bucuria de a privi pămîntul ţării care 
era acum sub stăpînirea lui şi faptul că o clipă ca 
aceasta, în care boierii îl vor întîmpina şi i se vor 
închina nu va fi încununată de razele soarelui care ar fi 
dat o altă strălucire întregii ceremonii. 


Cneazul s-a mirat că trebuie să facă atita drum 
pentru a-şi întîlni supuşii. | se păreau cam leneşi şi 
molateci. Cînd a ajuns la apa Siretului a ezitat o clipă 
între a rămîne pe malul drept sau a trece pe malul 
celălalt. Călăuzele sale, boieri de ţară trimişi de Tomşa, 
i-au arătat drumul în chipul cel mai firesc cu putinţă. 
Ele ştiau ceea ce ştia şi cneazul, că boierii îl vor domn. 
Şi dacă boierii îl vor, atunci nu mai există nici o 
îndoială că aşa va fi. lar Vijnovieţchi i-a urmat cu 
încredere. Cînd toată oastea lui a trecut de cealaltă 
parte a apei s-au auzit sunete de trimbiţe şi de tobe, 
iar din negura din preajmă s-a revărsat prăpădul. 
Cneazul a înţeles că este rău şi a izbit într-o latură, 
negurile înghiţindu-l îndată. 

Prinşi din toate părţile, podolenii şi volinienii au 
pus armele jos şi au cerut îndurare şi îngăduinţa să fie 
lăsaţi să plece la casele lor. N-a fost chip să fie găsit 
cneazul. Prinşii au fost trecuţi pe dreapta Siretului. 
Fiind vremea namiazului, ceața s-a mai învăluit într-o 
parte şi alta după care a început să se topească în 
văzduh lăsînd să apară soarele din picla lăptoasă. 

Tomşa mugea de furie. li scăpase vînatul cel mare 
şi acest lucru îl mîniase cumplit. l-a privit pe prinşi cu 
mare scîrbă, iar Martin. Piaseţchi a înţeles din privirile 
acestuia şi din vorbele lui că nu va fi bine. Numai un 
boier înalt şi puternic, căruia părul îi încărunţise la 
timple, mustaţa rămiînînd în schimb neagră, i-a stat 
împotrivă domnului. Un podolean care ştia româneşte 
îl lămurea pe Martin în legătură cu cele ce se 
petreceau. Împotrivirea acelui boier l-a întăritat şi mai 
rău pe Tomşa şi abia atunci Martin a înţeles de la 
tovarăşul lui că acest domn năpraznic dăduse poruncă 
să li se taie urechile. Boierul a strigat să nu facă o 
asemenea faptă. E un păcat ce se poate întoarce pe 


capetele lor, dar strigătele şi împotrivirea lui au fost 
zadarnice. 
x 


x K 


Tomşa şi-a aşezat iarăşi tabăra în apropierea 
cetăţii Sucevii şi spre marea lui bucurie, lanăş-Jicmont 
i-a trimis o mie de călăreţi. Cei dinlăuntrul cetăţii au 
început să rabde de foame, iar de la un fugar s-a aflat 
că Pavel Săcuiul a izbutit să se strecoare în cetate 
odată cu venirea lui Vijnovieţchi. De la Pavel, Despot a 
aflat că cei doi crai cărora le-a cerut ajutor, n-au mişcat 
un deget. A fost la Laschi şi i-a promis că Despot îi va 
întoarce tot ce a cerut şi-i datorează şi-i va da mai mult 
decit nădăjduieşte el. Zborovschi nu i-a spus nici că-l 
va ajuta pe viitorul său ginere, nici că n-o va face. 

In urma unui sfat ţinut cu căpetenia oamenilor 
trimişi de lanăş-jicmont s-a hotărît să fie trimis un 
ungur în cetate. Acesta avea drept sarcină să le spună 
celor de un neam cu el că de vor preda cetatea 
căpeteniilor lui, Laslău Radec şi Toma Deciu, vor fi 
liberi să plece unde vor, iar de doresc să intre în rîndul 
oştenilor acestora, au să fie primiţi cu mare bucurie. 

Pătru Divoe, pîrcălabul cetăţii, a oblicit că se pune 
ceva la cale, dar şi-a zis că nu poate face nimic pînă nu 
ştie temeinic despre ce este vorba. De această ezitare 
a profitat Martin Farcaş, o altă căpetenie a ungurilor 
din cetate şi l-a asmuţit pe Despot împotriva 
pîrcălabului. Despot nu ştia ce să facă, iar Farcaş, 
prefăcîndu-se că l-a surprins pe Pătru Divoe în timp ce 
trăda, l-a ucis pe acesta. Cînd au aflat oştenii că le-a 
fost ucisă căpetenia au năvălit cu strigăte mari ca să-l 
răzbune. Despot le-a ieşit în întîimpinare şi a luat 
asupra lui cele întîmplate, deşi Martin Farcaş şi Pavel 


Săcuiul s-au împotrivit de teamă să nu pată ceva. Dar 
oamenii, la vederea celui care fusese cu puţină vreme 
în urmă un principe slăvit, s-au tras înapoi murmurînd. 

Martin Farcaş l-a vîndut în cele din urmă. Luînd 
legătura cu căpeteniile din afara cetăţii, el s-a făgăduit 
să deschidă porţile cetăţii, în schimbul vieţii lui şi al 
tovarăşilor săi. 

În dimineaţa zilei de 24 noiembrie, cînd domnul a 
cercetat zările în nădejdea că pînă la urmă tot are să-i 
vină cineva în sprijin, a simţit o mişcare deosebită 
înlăuntrul cetăţii. Oştenii unguri scoteau întăriturile de 
la porţi, semn că vor să le deschidă duşmanului. Un fior 
i-a cuprins tot trupul şi a înţeles că soarta lui a fost 
pecetluită. L-a chemat pe Martin Farcaş şi pe Pavel 
Săcuiul, dar nici unul n-a venit. In preajma lui se aflau 
numai  loachim, fostul pircălab de la Neamţu, 
Martinengu, omul de aleasă învăţătură şi alţi vreo 
cîţiva. 

A poruncit să i se aducă hainele de paradă. S-a 
îmbrăcat de parcă s-ar fi dus la cea mai de seamă 
ceremonie împărătească: A cerut să i se înşăueze calul 
arăpesc cu hamuri şi friie bătute în aur şi argint, a luat 
sceptrul în mînă şi a ieşit în curte. A tresărit cînd i s-a 
spus că Martinengu a fost ucis lîngă una din porţi. Un 
butoi dintre cele mari umplut cu pietre s-a prăbuşit 
peste el şi n-a mai avut timp nici să icnească. Şi-a 
amintit dictonul latinesc, învăţat în tinereţele sale, 
despre trecerea noastră prin lume şi deşertăciunea 
oricărei faime, a încălecat şi cu alaiul cît a putut stringe 
a ieşit din cetate. Calul a simţit că iese la larg, dar 
stăpinul l-a cuminţit din frîu şi l-a făcut să meargă în 
pas. Sînt clipe în care orice exuberanţă este de prisos. 
Demnitatea cere cumpănirea fiecărui gest. A trecut 
prin faţa Mirăuţilor, apoi pe lingă Sfintul Gheorghe, 


după aceea s-a îndreptat spre Areni, în marginea 
Sucevei, unde era ţara adunată. L-a întimpinat un 
călăreț care i-a adus porunca de la Tomşa să coboare 
de pe cal. S-a supus. Mirlanul ăsta gros la trup şi greu 
la minte ţinea cu orice chip să-l umilească. S-a oprit 
cînd a ajuns în faţă lui şi nici un muşchi nu s-a clintit de 
pe faţa lui atunci cînd fostul lui dregător l-a mustrat 
pentru toate cîte făptuise. Era şi firesc să fie aşa. 
Puterea se afla acum în mina lui şi putea să spună şi să 
facă tot ce vroia. Cit priveşte faptele lui, fărădelegile 
cum le numea matahala din faţă-i, nu puteau fi 
judecate de un incult. El vrusese să aducă aici, la 
marginile Europei, oamenii cei mai aleşi şi să semene 
învăţătura înaltă, dragostea de muncă şi respectul faţă 
de legi. Credinţă liberă, nu bărboşi, stupizi şi mărginiţi, 
închişi ca vitele în ocol pe care-i lăuda Tomşa pentru 
suferinţele lor. 

Şi-a ridicat coroana de pe cap, a făcut ciţiva paşi 
şi i-a întins-o, împreună cu sceptrul, celui care-l certase 
spunîndu-i ca să audă şi să înţeleagă: 

— Tu care domneşti acum în locul meu să ţii 
minte: astăzi moartea mă pîndeşte pe mine, miine te 
poate pîndi pe tine. Nu-ţi cer decit să mă laşi să mă 
spovedesc. 

— Ticălosule! a strigat Tomşa, şi l-a izbit cu 
buzduganul în cap. 

Despotul s-a prăbuşit şi cîteva slugi domneşti l-au 
tras alături de cortul domnesc. Şi-a revenit destul de 
repede. Avea mustăţile şi barba pline de sînge. A cerut 
apă să se spele, Nu se suferea murdar. 

La mijlocul nopţii a auzit zarvă în apropiere şi a 
înţeles că-i vin veşti lui Tomşa. A reuşit să prindă unele 
vorbe şi din ele a dedus că Laschi, fostul lui prieten îi 


venise în ajutor şi în seara aceea îşi aşezase tabăra la 
patru mile de Suceava. 

O zi de-ar fi reuşit să cîştige, numai o zi! 

În 25 noiembrie, 1563, în al treilea ceas al zilei, 
Despot s-a spovedit popii sale eretic după care şi-a 
plecat capul şi călăul tătar i-a retezat grumazul dintr-o 
singură lovitură, bine potrivită. Au mai căzut capetele 
multor oameni ai lui Despot, printre cei ucişi în ziua 
aceea fiind şi loachim, fostul pîrcălab al Neamţului. 

Împăiate, capetele lui Despot şi loachim luau 
drumul Ţarigradului şi la 10 decembrie ele erau arătate 
măritului padişah şi divanului său. 

Dintre oamenii lui Despot, Tomşa l-a ales pe 
neamţul Steinbirghe, a pus călăul de l-au însemnat la 
nas şi aşa, plin de sînge, l-au încălecat pe cal şi l-au 
trimis lui Laschi ca să-i vestească cele ce s-au petrecut 
la Suceava. În urma neamţului, la o anumită depărtare, 
veneau citeva mii de călăreţi români. Laschi a înţeles 
că jocul de acum doi ani nu se mai poate repeta şi a 
poruncit oamenilor săi să lege tabăra şi să grăbească 
spre hotar. 

După ce s-a scăpat de Despot şi mai înainte ca 
Laschi să treacă hotarul, în faţa domnului s-a înfăţişat 
un popă din părţile Botoşanilor. Ţinea morţiş să-i arate 
el însuşi lui Tomşa prada pe care pusese mina. Cum 
orice supus avea dreptul să ajungă în faţa domnului 
său, i s-a îngăduit şi popii şi nu mică a fost uimirea cînd 
prada acestuia s-a dovedit a fi însuşi cneazul 
Dumitraşcu Vijnovieţchi. Popa povestea cu glas mare 
cum l-a găsit pe şleahtic ascuns într-o căpiţă de fin pe 
care tocmai vroia s-o încarce şi s-o ducă acasă. 
Făgăduielile cneazului n-au avut nici o putere asupra 
popii care s-a grăbit să-şi facă datoria închinîndu-l pe 
prins stăpînului legitim al ţării. 


Tomşa l-a miluit cum se cuvine pe popă şi l-a 
umplut cu laude. Sfătuindu-se ce vor face cu cneazul, 
au fost cu toţii de părere, domn şi sfetnici, ca acesta, 
împreună cu cumnatul său Pisatcenschi, să fie trimişi la 
Țarigrad, plocon sultanului, în nădejdea că Suliman, 
văzînd vrednicia lui Tomşa şi supunerea lui faţă de 
Poartă, îl va întări în scaun şi astfel va scăpa ţara de 
necazuri. Sultanul a primit darul şi cei doi au fost puşi 
în cîrlige, dinspre Galata şi acolo s-au chinuit trei zile şi 
trei nopţi. Bătrînul oştean s-a arătat vrednic şi în faţa 
morţii. Pentru a-şi scurta chinurile i-a umplut pe păgini 
şi pe profetul lor cu sudălmi, încît s-au întăritat turcii şi 
n-au mai putut răbda de l-au săgetat şi astfel şi-au dat 
sfîrşitul. Multe zile trupurile celor doi au fost hrană 
păsărilor cerului pînă n-au rămas decit oasele pe care 
le-au înălbit ploile, vînturile şi soarele. 

În plină iarnă, cînd toate se rînduiseră la locul lor, 
tătarii „au năvălit asupra Moldovei ca nişte cîini turbaţi 
şi apucînd multă pradă, oameni şi vite, au ars ţara”. 
Era semn rău. Sultanul nu primise închinarea lui 
Tomşa. Acesta n-avea de unde să ştie că Suliman cel 
Măreţ îi dăduse iarăşi domnia Lăpuşneanului, mai 
înainte ca să ajungă la Țarigrad capul lui Despot. De la 
Galaţi veneau olăcari cu vestea că Lăpuşneanul a ajuns 
la Brăila şi sînt mulţi turci şi tătari cu el. 

lon Movilă cum a aflat aceste veşti şi-a urcat toată 
familia în sănii şi a trimis-o la Hotin unde se afla 
frăţine-său Văscan. Sculele de aur şi nestemate, 
hainele de preţ şi lădiţa cu galbeni erau purtate într-o 
sanie în care mergea Maria. 

În sfatul ţinut de Tomşa, s-a ajuns, după ceasuri 
de zbatere, la încheierea că nu se pot împotrivi 
Lăpuşneanului. În Ţara de Jos oamenii erau gata să 
treacă de partea lui, pe ţinuturile de dincolo de Prut, 


peste care trecuseră tătarii nu se puteau bizui. 
Trebuiau să-şi scape capetele şi cei mai mulţi dregători 
în frunte cu Tomşa, Barbovschi, Spancioc, Stroici au 
pornit în pribegie în ţara leşească, după vechiul obicei. 

S-au oploşit cu toţii la Liov cerînd milă şi îndurare 
craiului Jicmont-Augustul. Deşi pîinea pribeagului este 
amară, boierii noştri erau bucuroşi că şi-au scăpat 
capetele, din ţară venind veşti potrivit cărora 
Lăpuşneanul se făcuse fiară şi tăia fără milă pe oricine 
era bănuit de hiclenie. 

Se apropiau sărbătorile şi Maria se zbuciuma ca 
de obicei. Copiii crescuseră, Gheorghe cel mai mare 
era acum un bărbat, leremia şi Toader se apropiau şi ei 
de vîrsta cînd nu-i mai putea socoti copii. Ilon se bucura 
la vederea flăcăilor săi. 

Erau puternici, mai ales Gheorghe şi Toader şi 
leremia. Numai Simion părea ceva mai firav, dar avea 
vreme să crească, în timp ce, cele trei fete erau ca 
nişte zvîrlugi cu care nu se mai puteau înţelege. 

Intr-una din nopţi, după primul cîntat al cucoşilor, 
s-a auzit larmă în curte şi lovituri puternice în uşă. Cînd 
lon a strigat la cei de afară, aceştia i-au răspuns că sînt 
oamenii căpitanului Liovului. Ilon le-a deschis şi cînd a 
aflat pentru ce-au venit, i-a întins sabia lui Gheorghe 
care se afla în spatele său, a primit hainele pe carei 
le-a adus în grabă Maria şi s-a lăsat dus. În temniţele 
cetăţii avea să-i afle pe alţi nouăsprezece boieri, în 
frunte cu Tomşa, Moţoc, Ilie Dirman, Spancioc, Stroici 
şi alţii. Nici unul nu a înţeles în noaptea aceea pentru 
ce au fost ridicaţi. Abia a doua zi, cînd se înfăţişau în 
faţa lui Petru Barsi, castelanul Prjemislului şi căpitan al 
Liovului, aflau că din porunca craiului, toţi prinşii erau 
învinovăţiţi de moartea lui Vijniovieţchi şi a lui 
Pisatcenschi. Li se mai aducea şi învinuirea de a fi sluţit 


cîteva mii de oameni, faptă nemaiîntilnită pînă atunci 
în părţile acelea de lume. 

Pentru asemenea crime, craiul îi făcea 
răspunzători pe toţi. 

In ciuda sfaturilor crăieşti de a nu turbura liniştea, 
Moldova a fost la un pas de a stîrni mari pojaruri, din 
pricina nestatorniciei lor. 

Au cerut îngăduinţa să fie apăraţi pentru a se 
hotărî pe baza mărturiilor vina fiecăruia în parte. Aveau 
nevoie şi de timp. Cu bani şi cu oameni, hotărîrea 
craiului, singura de acest fel, de cînd se pomeniseră, 
putea fi schimbată. 

Dar n-a fost să fie aşa. S-a aflat destul de uşor că 
jicmont-Augustul vrea prin moartea lor să-şi scape 
crăia de mari necazuri. Sultanul i-a cerut capetele lor 
şi, la şovăiala craiului, a poruncit hanului tătar şi 
sangeacului de la Bender să pornească spre hotarele 
Lehiei. 

În faţa întimpinărilor făcute de boieri şi în temeiul 
mărturiilor, cei mai mulţi şi-au dovedit nevinovăția. 
Numai Tomşa, Moţoc, lon, Spancioc au rămas de 
judecată. Ei l-au ademenit pe Vijniovieţchi şi din pricina 
lor au fost omoriţi sau mutilaţi mulţi supuşi ai craiului. 

Au mai cerut încă o înfăţişare, fără să mai 
nădăjduiască în ceva. lon şi-a alcătuit, ca şi ceilalţi 
diata. Acum cînd se afla în pragul celei mai 
înfricoşătoare judecăţi se simţea vinovat de toate 
păcatele. S-a spovedit şi s-a mărturisit. L-a lăsat pe 
Petru Barsi ca tutore al familiei sale. Nu era înfricoşat, 
dar nu se putea spune că nu-i pare rău că moare 
tocmai acum cînd înflorea rodul trupului său. Sufletul 
său nu năzuia decit spre liniştea de care o viaţă 
întreagă  n-avusese parte. Şi-atunci s-a pomenit 
rugîndu-se să nu i se ia zilele ca unui nemernic, ci săi 


se îngăduie să-şi termine zilele între zidurile unei 
mănăstiri. l-a mai făgăduit celui înalt că-i va închina 
viaţa fiului său cel mai mare, dacă va scăpa cu viaţă, 
după cum s-a mai legat ca neamul lui să ridice un lăcaş 
cum nu se află altul în ţara Moldovei. 

Aflîndu-se în tîrgul Liovului cu cumpărăturile ce se 
fac în chip obişnuit de Paşti, Martin Piaseţchi a aflat că 
în ziua aceea are loc ultima judecată a căpeteniilor 
moldovenilor. Curiozitatea l-a minat spre locul de 
judecată şi s-a bucurat cînd a văzut că cei care şi-au 
bătut joc de el şi de tovarăşii săi îşi primesc pedeapsa 
cuvenită. L-a recunoscut pe fostul domn şi l-a izbit 
înfăţişarea acelui boier cu timplele cărunte şi mustaţa 
neagră şi-atunci şi-a adus aminte şi de vorbele lui. 
Judecătorul i-a anunţat pe cei patru că pedeapsa cu 
moartea rămîne neschimbată şi, după obicei, a strigat 
către cei de faţă, dacă mai are cineva vreo mărturisire 
de făcut. 

Prin mulţime a răzbit cu greu Martin Piaseţchi 
strigind că are ceva de spus. Murmurele au încetat 
cînd acesta a ajuns în faţa judecătorilor, cei de faţă 
fiind foarte curioşi să afle ce mărturisire se mai poate 
aduce în clipa aceea. Şleahticul s-a uitat cu băgare de 
seamă la chipul acelui boier şi după aceea s-a 
îndreptat spre judecător şi arătînd cu o mînă spre lon 
Movilă a rostit doar atit: 

— Omul ăsta n-are nici o vină. A fost singurul care 
s-a ridicat în apărarea noastră. Dacă l-ar fi ascultat 
cestălalt, şi l-a arătat pe Tomşa, atunci noi n-am fi 
arătat cum arătăm acum. Scoţindu-şi cuşma şi 
ridicîndu-şi pletele, atunci, mulţimea, aflată în acel loc, 
a văzut că Martin Piaseţchi n-avea urechi. 

În ziua de 26 aprilie, în tîrgul Liovului, fiind de faţă 
trimisul craiului, au căzut capetele a trei boieri 


moldoveni. Cînd a murit Lăpuşneanul şi cînd fiul 
acestuia a rămas prins în Lehia în căutarea unei 
logodnice, lon Movilă s-a ridicat cu toţi ai săi şi a venit 
la curţile lor de la Suceviţa. La puţină vreme, boierul 
intra în mănăstirea Putna, unde avea să fie cunoscut 
sub numele de loanichie, iar feciorul său mai mare, 
Gheorghe, intra şi el în cinul călugăresc, la mănăstirea 
Neamţu. 

Maria, fiica lui Rareş vodă avea să vieţuiască atit 
cît să-şi vadă feciorii în cele mai mari dregătorii: 
Gheorghe, mitropolitul ţării, leremia mare dregător şi 
apoi domn al ţării. N-a mai apucat să-l vadă pe Simion 
în scaunul celeilalte ţări româneşti şi apoi domn al 
Moldovei. S-a bucurat de toate aceste împliniri şi-şi 
aducea aminte cu o umbră de tristeţe vorbele pe care i 
le spusese omului care o făcuse fericită: „Nu uita că 
vlăstarele tale sînt os domnesc”. 


Sfirsit 


